(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Η΄

Πέμπτη 12 Οκτωβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Θ. Θεοχάρη, σελ.
3. Ανακοινώνεται ότι τη συνεδρίαση παρακολουθούν μαθητές από το 21ο Δημοτικό Σχολείο Αθηνών, Γερμανοί επισκέπτες, μαθητές από το 9ο Δημοτικό Σχολείο Αλίμου, το 3ο Δημοτικό Σχολείο Ραφήνας, το 9ο Γυμνάσιο Αθήνας, το 12ο Δημοτικό Σχολείο Λαμίας, το 7ο Δημοτικό Σχολείο Αγρινίου, το Δημοτικό Σχολείο Λιβανάτων Φθιώτιδας και το Γενικό Λύκειο Λιδωρικίου Φωκίδας, σελ.
4. Επί διαδικαστικού θέματος, σελ.
5. Επί προσωπικού θέματος, σελ.
6. Έκφραση συλλυπητηρίων για τον δολοφονηθέντα δικηγόρο Μ. Ζαφειρόπουλο και καταδίκη της Βουλής για κάθε δολοφονική πράξη, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Ανακοίνωση του δελτίου επικαίρων ερωτήσεων της Παρασκευής 13 Οκτωβρίου 2017, σελ.
3. Συζήτηση επικαίρων ερωτήσεων:
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Λογαριασμός Επικούρησης Προσωπικού Εθνικής Τράπεζας Ελλάδος (ΛΕΠΕΤΕ)», σελ.
 β) Προς τον Υπουργό Αγροτικής Ανάπτυξης και Τροφίμων:
 i. με θέμα: «Παραχώρηση αγροκτήματος στη Σχολή Επιστημών Γεωπονίας και Δασολογίας του Δημοκρίτειου Πανεπιστημίου Θράκης», σελ.
 ii. με θέμα: «Δεν δίνει λύση το Υπουργείο Αγροτικής Ανάπτυξης και Τροφίμων για την ένταξη των επιλαχόντων νέων αγροτών της Ηλείας στο μέτρο 6.1 του Προγράμματος Αγροτικής Ανάπτυξης (ΠΑΑ)», σελ.
 iii. με θέμα: «Εθνικό απόθεμα δικαιωμάτων ενίσχυσης», σελ.
 iv. σχετικά με την καθυστέρηση στις αποζημιώσεις πληγέντων αλιέων από τη ρύπανση του Σαρωνικού, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις», σελ.
2. Κατάθεση σχεδίου νόμου:

Οι Υπουργοί Περιβάλλοντος και Ενέργειας, Εσωτερικών, Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, Αγροτικής Ανάπτυξης και Τροφίμων, οι Αναπληρωτές Υπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Περιβάλλοντος και Ενέργειας, καθώς και η Υφυπουργός Οικονομικών κατέθεσαν στις 12/10/2017 σχέδιο νόμου: «Τροποποίηση του ν. 2939/2001 για την εναλλακτική διαχείριση των συσκευασιών και άλλων προϊόντων, προσαρμογή στην Οδηγία 2015/720/Ευρωπαϊκή Ένωση, ρύθμιση θεμάτων του Ελληνικού Οργανισμού Ανακύκλωσης και άλλες διατάξεις», σελ.
3. Κατάθεση Εκθέσεως Διαρκούς Επιτροπής:

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εξωτερικών «Κύρωση της Ενισχυμένης Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών-μελών της αφενός, και της Δημοκρατίας του Καζακστάν αφετέρου», σελ.

ΠΡΟΕΔΡΕΥΟΝΤΕΣ

ΓΕΩΡΓΙΑΔΗΣ Μ. , σελ.
ΚΑΜΜΕΝΟΣ Δ. , σελ.
ΚΡΕΜΑΣΤΙΝΟΣ Δ. , σελ.
ΛΑΜΠΡΟΥΛΗΣ Γ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΜΥΡΑΣ Γ. , σελ.
ΑΠΟΣΤΟΛΟΥ Ε. , σελ.
ΑΡΑΜΠΑΤΖΗ Φ. , σελ.
ΓΕΩΡΓΙΑΔΗΣ Μ. , σελ.
ΓΚΑΡΑ Α. , σελ.
ΚΑΜΜΕΝΟΣ Δ. , σελ.
ΚΡΕΜΑΣΤΙΝΟΣ Δ. , σελ.
ΚΥΡΙΑΖΙΔΗΣ Δ. , σελ.
ΛΑΖΑΡΙΔΗΣ Γ. , σελ.
ΛΑΜΠΡΟΥΛΗΣ Γ. , σελ.
ΜΩΡΑΪΤΗΣ Ν. , σελ.
ΤΖΑΒΑΡΑΣ Κ. , σελ.
ΤΖΕΛΕΠΗΣ Μ. , σελ.
ΤΣΙΑΡΑΣ Κ. , σελ.
ΤΣΙΡΩΝΗΣ Ι. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί προσωπικού θέματος:
ΤΖΑΒΑΡΑΣ Κ. , σελ.
ΤΖΕΛΕΠΗΣ Μ. , σελ.

Γ. Επί των επικαίρων ερωτήσεων:
ΑΠΟΣΤΟΛΟΥ Ε. , σελ.
ΒΡΑΝΤΖΑ Π. , σελ.
ΓΚΑΡΑ Α. , σελ.
ΘΕΟΧΑΡΗΣ Θ. , σελ.
ΚΑΦΑΝΤΑΡΗ Χ. , σελ.
ΚΟΥΤΣΟΥΚΟΣ Γ. , σελ.
ΠΕΤΡΟΠΟΥΛΟΣ Α. , σελ.

Δ. Επί του σχεδίου νόμου του Υπουργείου Αγροτικής Ανάπτυξης και Τροφίμων:
ΑΜΥΡΑΣ Γ. , σελ.
ΑΝΤΩΝΙΑΔΗΣ Ι. , σελ.
ΑΝΤΩΝΙΟΥ Χ. , σελ.
ΑΠΟΣΤΟΛΟΥ Ε. , σελ.
ΑΡΑΜΠΑΤΖΗ Φ. , σελ.
ΑΡΑΧΩΒΙΤΗΣ Σ. , σελ.
ΒΑΡΔΑΛΗΣ Α. , σελ.
ΒΡΑΝΤΖΑ Π. , σελ.
ΓΚΑΡΑ Α. , σελ.
ΔΑΝΕΛΛΗΣ Σ. , σελ.
ΕΜΜΑΝΟΥΗΛΙΔΗΣ Δ. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΒΑΔΕΛΛΑΣ Δ. , σελ.
ΚΑΡΑΓΙΑΝΝΗΣ Ι. , σελ.
ΚΑΡΑΓΙΑΝΝΙΔΗΣ Χ. , σελ.
ΚΑΡΡΑΣ Γ. , σελ.
ΚΕΦΑΛΟΓΙΑΝΝΗΣ Ι. , σελ.
ΚΟΚΚΑΛΗΣ Β. , σελ.
ΚΥΡΙΑΖΙΔΗΣ Δ. , σελ.
ΛΑΖΑΡΙΔΗΣ Γ. , σελ.
ΜΑΝΩΛΑΚΟΥ Δ. , σελ.
ΜΙΧΕΛΟΓΙΑΝΝΑΚΗΣ Ι. , σελ.
ΜΠΑΡΜΠΑΡΟΥΣΗΣ Κ. , σελ.
ΜΩΡΑΪΤΗΣ Ν. , σελ.
ΞΥΔΑΚΗΣ Ν. , σελ.
ΠΑΠΑΔΟΠΟΥΛΟΣ Ν. , σελ.
ΠΑΠΑΗΛΙΟΥ Γ. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΣΑΡΙΔΗΣ Ι. , σελ.
ΣΑΧΙΝΙΔΗΣ Ι. , σελ.
ΣΙΜΟΡΕΛΗΣ Χ. , σελ.
ΣΠΑΡΤΙΝΟΣ Κ. , σελ.
ΣΤΥΛΙΟΣ Γ. , σελ.
ΤΖΑΒΑΡΑΣ Κ. , σελ.
ΤΖΕΛΕΠΗΣ Μ. , σελ.
ΤΡΙΑΝΤΑΦΥΛΛΙΔΗΣ Α. , σελ.
ΤΡΙΑΝΤΑΦΥΛΛΟΥ Μ. , σελ.
ΤΣΙΡΩΝΗΣ Ι. , σελ.
ΧΑΡΑΚΟΠΟΥΛΟΣ Μ. , σελ.
ΧΑΤΖΗΣΑΒΒΑΣ Χ. , σελ.

ΠΑΡΕΜΒΑΣΕΙΣ:
ΒΡΑΝΤΖΑ Π. , σελ.
ΠΑΠΑΔΟΠΟΥΛΟΣ Ν. , σελ.
ΡΙΖΟΥΛΗΣ Α. , σελ.
ΤΣΙΑΡΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Η΄

Πέμπτη 12 Οκτωβρίου 2017

Αθήνα, σήμερα στις 12 Οκτωβρίου 2017, ημέρα Πέμπτη και ώρα 9.44΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 10-10-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Ζ΄ συνεδριάσεώς του, της Τρίτης 10 Οκτωβρίου 2017, σε ό,τι αφορά την ψήφιση στο σύνολο του σχεδίου νόμου: «Νομική αναγνώριση της ταυτότητας φύλου - Εθνικός Μηχανισμός Εκπόνησης, Παρακολούθησης και Αξιολόγησης των Σχεδίων Δράσης για τα Δικαιώματα του Παιδιού και άλλες διατάξεις».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ. 2α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 13 Οκτωβρίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 43/9-10-2017 επίκαιρη ερώτηση του Βουλευτή Ευβοίας της Νέας Δημοκρατίας κ. Σίμου Κεδίκογλου προς τον Υπουργό Ναυτιλίας και Νησιωτικής Πολιτικής, με θέμα: «Σιγή ιχθύος για την επιλογή του Προέδρου και Διευθύνοντος Συμβούλου της Ανώνυμης Εταιρείας «Οργανισμός Λιμένων Νομού Ευβοίας»».

2. Η με αριθμό 33/6-10-2017 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ.Δημητρίου Κρεμαστινού προς τον ΥπουργόΨηφιακής Πολιτικής,Τηλεπικοινωνιών και Ενημέρωσης,με θέμα: «Χωρίς ΕΛΤΑ η Πάτμος λόγω εξουθένωσης της μοναδικής υπαλλήλου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

Η με αριθμό 44/9-10-2017 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Οικονομίας και Ανάπτυξης, με θέμα: «Υποβολή αιτήματος στην Ευρωπαϊκή Ένωση (Ε.Ε) για τη χρηματοδότηση έργων αποκατάστασης στις υποδομές της Κω, που υπέστησαν ζημιές από το σεισμό».

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σύμφωνα με ενημέρωση του Γενικού Γραμματέα της Κυβέρνησης κ. Καλογήρου, από το σημερινό δελτίο επικαίρων ερωτήσεων δεν θα συζητηθούν οι παρακάτω για τους εξής λόγους:

Η τέταρτη με αριθμό 70/10-10-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος την Υπουργό Πολιτισμού και Αθλητισμού,σχετικά με τους απολυμένους στο έργο συντήρησης της Νέας Μονής Χίου, δεν θα συζητηθεί λόγω απουσίας της αρμόδιας Υπουργού κ. Κονιόρδου στο εξωτερικό.

Επίσης, η πρώτη με αριθμό 36/9-10-2017 επίκαιρη ερώτηση πρώτου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδηπρος τον Υπουργό Υποδομών και Μεταφορών, με θέμα: «Ολοκλήρωση εργασιών διαμόρφωσης και περίφραξης απαλλοτριωθείσας περιοχής στο αεροδρόμιο Χίου και κατασκευή επέκτασης της οδού Χρήστου», δεν θα συζητηθεί λόγω κωλύματος του Υπουργού Υποδομών και Μεταφορών κ. Σπίρτζη, καθώς βρίσκεται στο Αναπτυξιακό Συνέδριο στη Θεσσαλία.

Για τον ίδιο λόγο δεν θα συζητηθεί η τρίτη με αριθμό 29/5-10-2017 επίκαιρη ερώτηση πρώτου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Υποδομών και Μεταφορών,με θέμα: «Η δημιουργία τριών νέων σταθμών διοδίων στον Οδικό άξονα Προμαχώνας - Σέρρες - Λιμάνι Θεσσαλονίκης είναι καταστροφική για το Νομό Σερρών».

Η δεύτερη με αριθμό 42/9-10-2017 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υποδομών και Μεταφορών με θέμα: «Κάθετος οδικός άξονας Δράμας - Αμφίπολης», δεν θα συζητηθεί λόγω κωλύματος του αρμόδιου Υπουργού.

Η δεύτερη με αριθμό 41/9-10-2017 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτουπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τη λήψη μέτρων για το δημογραφικό πρόβλημα της χώρας, δεν θα συζητηθεί λόγω κωλύματος της αρμόδιας Υπουργού κ. Θεανώ Φωτίου, η οποία βρίσκεται σε συνεδρίαση με εκπροσώπους ευρωπαϊκών θεσμών.

Για τον ίδιο λόγο δεν θα συζητηθεί και η τέταρτη με αριθμό 68/10-10-2017 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τα αδιέξοδα στη λειτουργία των παιδικών σταθμών και τα χιλιάδες παιδιά που είναι αποκλεισμένα από τις δομές αυτές.

Επίσης, δεν θα συζητηθεί η έκτη με αριθμό 69/10-10-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος τον ΥπουργόΕσωτερικών,σχετικά με τη λήψη μέτρων για την άμεση αποζημίωση των πλημμυροπαθών και την αποκατάσταση των ζημιών στη Σαμοθράκη, λόγω κωλύματος του Υπουργού Εσωτερικών κ. Σκουρλέτη, διότι εκπροσωπεί την Κυβέρνηση σε εκδηλώσεις για την απελευθέρωση της Αθήνας.

Τέλος, η έκτη με αριθμό 71/10-10-2017 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Εσωτερικών με θέμα: «Να επαναπροσληφθούν οι αυθαίρετα απολυμένες σχολικές καθαρίστριες στον Δήμο Ζίτσας του Νομού Ιωαννίνων», δεν θα συζητηθεί για τον ίδιο λόγο.

**ΜΙΧΑΗΛ ΤΖΕΛΕΠΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Τζελέπη, για ποιον λόγο θέλετε να μιλήσετε;

**ΜΙΧΑΗΛ ΤΖΕΛΕΠΗΣ:** Θα ήθελα να μιλήσω σχετικά με την αναβολή συζήτησης της επίκαιρης ερώτησης που έχω καταθέσει για τα διόδια στον Νομό Σερρών. Θα ήθελα να τονίσω προς το Προεδρείο ότι είναι η ενδέκατη συνεχόμενη φορά που ο κύριος Υπουργός αρνείται να παραστεί στον κοινοβουλευτικό έλεγχο. Επικαλείται σήμερα ότι βρίσκεται στο Αναπτυξιακό Συνέδριο της Λάρισας. Ήταν και ο κ. Αποστόλου εκεί μέχρι αργά χθες το βράδυ. Ο κ. Αποστόλου είναι σήμερα εδώ. Ο κ. Σπίρτζης υπεκφεύγει να παραστεί στο Κοινοβούλιο, υποβαθμίζοντάς το.

Παρακαλώ το Προεδρείο να πάρει θέση! Είναι η ενδέκατη συνεχόμενη αναβολή. Επιτέλους, αυτό το κρυφτό από τους Υπουργούς, επειδή ντρέπονται για αυτά που έλεγαν προεκλογικά, θα πρέπει να σταματήσει!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Τζελέπη, το Προεδρείο, όπως ξέρετε, και όλοι οι Προεδρεύοντες αποτελούν μέλη της Διάσκεψης των Προέδρων. Έχουν θέσει αυτό το ειδικό θέμα επανειλημμένως για όλους τους Υπουργούς. Έχει αλλάξει ο τρόπος εμφανίσεως των Υπουργών στη Βουλή -γίνεται κατά ομάδες δηλαδή- για να αντιμετωπισθεί το θέμα.

**ΜΙΧΑΗΛ ΤΖΕΛΕΠΗΣ:** Ο κ. Σπίρτζης από τον έκτο μήνα έχει να παραστεί σε κοινοβουλευτικό έλεγχο στη Βουλή. Από τον έκτο μήνα!

**ΠΡΟΕΔΡΕΥΩΝ (Δημήτριος Κρεμαστινός):** Από εκεί και πέρα, είναι έργο της Κυβέρνησης, διότι όπως ακούσατε, ο Γενικός Γραμματέας της Κυβέρνησης ενημερώνει για την αδυναμία των Υπουργών να βρίσκονται εδώ και επικαλείται τους σχετικούς λόγους.

**ΜΙΧΑΗΛ ΤΖΕΛΕΠΗΣ:** Δεν είναι αδυναμία! Σας είπα ότι ο κ. Αποστόλου είναι σήμερα εδώ, ενώ ήταν μαζί χθες στο Αναπτυξιακό Συνέδριο.

**ΠΡΟΕΔΡΕΥΩΝ (Δημήτριος Κρεμαστινός):** Ναι, σας λέω…

**ΜΙΧΑΗΛ ΤΖΕΛΕΠΗΣ:** Είναι σκόπιμη υπεκφυγή στο κοινοβουλευτικό έργο!

**ΠΡΟΕΔΡΕΥΩΝ (Δημήτριος Κρεμαστινός):** Ό,τι είναι, είναι θέμα κυβερνητικό.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, θα ήθελα και εγώ τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κυριαζίδη και εσείς για το ίδιο θέμα θέλετε να τοποθετηθείτε;

**ΔΗΜΗΤΡΙΟΣ ΚΥΡΙΑΖΙΔΗΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ωραία, έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, είχα την αίσθηση ότι είμαι αδικημένος, με την έννοια ότι είναι η τέταρτη φορά που έρχεται το ζήτημα της απομόνωσης της Δράμας -και εννοώ οδικά- αλλά ο συνάδελφος προηγουμένως ανέφερε ότι είναι η ενδέκατη φορά που δεν έρχεται ο κ. Σπίρτζης. Άρα θεωρώ τον εαυτό μου τυχερό -και τους Δραμινούς, επίσης- για το ότι εν πάση περιπτώσει την ενδέκατη φορά ενδεχομένως να έρθει ο κ. Σπίρτζης να μας απαντήσει, διότι υπάρχει μια τεράστιο κοροϊδία. Τον Μάρτιο θα έπρεπε να έχει συζητηθεί, τον Απρίλιο το ίδιο, τον Μάιο το ίδιο.

Μας είπατε εσείς ότι αλλάζει η διαδικασία και ότι οι Υπουργοί θα βρίσκονται εδώ.

**ΠΡΟΕΔΡΕΥΩΝ (Δημήτριος Κρεμαστινός):** Άλλαξε η διαδικασία, ναι.

**ΔΗΜΗΤΡΙΟΣ ΚΥΡΙΑΖΙΔΗΣ:** Ναι και τι έγινε, κύριε Πρόεδρε, που άλλαξε; Έχει αλλάξει κάτι στην ουσία; Αποφεύγουν οποιονδήποτε έλεγχο και αυτό αποτελεί πρόκληση, υποβάθμιση, απαξίωση της παρουσίας μας. Να το κλείσουμε, να τελειώσουμε, εν πάση περιπτώσει, να πάμε σε ένα άλλο καθεστώς. Δεν μπορεί να συνεχιστεί αυτή η τακτική και πρακτική. Όταν ο κόσμος εκεί βογκάει, είναι δυνατόν αυτή η διαδικασία να συνεχιστεί;

Σας λέω ειλικρινώς ότι όταν θα έρθει στην Ολομέλεια νομοσχέδιο από πλευράς του Υπουργείου Υποδομών, θα υπάρξει από πλευράς μου αντίδραση. Δεν γίνεται διαφορετικά. Πώς θα αντιδράσουμε;

Το Προεδρείο καλώς κάνει και παρεμβαίνει. Βλέπετε και εσάς ως Προεδρείο σας προσβάλλει αυτή η διαδικασία, αλλά και εμάς ως Βουλευτές μάς απαξιώνει. Εν πάση περιπτώσει, να σηκωθούμε να φύγουμε!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κυριαζίδη, σας ανέφερα ότι το Προεδρείο της Βουλής άλλαξε τον τρόπο εμφανίσεως των Υπουργών στη Βουλή για να διευκολύνει τους Υπουργούς να έρχονται, να ξέρουν την ημερομηνία…

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, δεν το βλέπουμε, όμως, αυτό.

**ΠΡΟΕΔΡΕΥΩΝ (Δημήτριος Κρεμαστινός):** Από εκεί και πέρα, όπως είπα και στον κ. Τζελέπη, η Κυβέρνηση διά του Γραμματέως της ενημερώνει τη Βουλή για ποιον λόγο οι Υπουργοί…

**ΔΗΜΗΤΡΙΟΣ ΚΥΡΙΑΖΙΔΗΣ:** Είναι, όμως, κακή συγκυρία για τον Υπουργό Υποδομών. Ο κ. Αποστόλου χθες ήταν μαζί. Η επίκληση από πλευράς του κ. Σπίρτζη προφανώς είναι, «Ξέρετε, είμαι σε ένα συνέδριο». Μα, ήταν με τον κ. Αποστόλου στο συνέδριο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κυριαζίδη, είναι θέμα κυβερνητικό. Για άλλη μία φορά οι διαμαρτυρίες σας θα έλθουν στη Διάσκεψη των Προέδρων.

**ΔΗΜΗΤΡΙΟΣ ΚΥΡΙΑΖΙΔΗΣ:** Η Κυβέρνηση απαξιώνει, ισοπεδώνει τα πάντα. Οφείλουμε να διαμαρτυρηθούμε. Βλέπουμε ότι απευθυνόμαστε εις ώτα μη ακουόντων. Έχουμε πρόβλημα με αυτό.

**ΠΡΟΕΔΡΕΥΩΝ (Δημήτριος Κρεμαστινός):** Εντάξει, κύριε συνάδελφε.

Προχωρούμε στη συζήτηση της πρώτης με αριθμό 38/9-10-2017 επίκαιρης ερώτησης δεύτερου κύκλου της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Λογαριασμός Επικούρησης Προσωπικού Εθνικής Τράπεζας Ελλάδος (ΛΕΠΕΤΕ)».

Θα απαντήσει ο Υφυπουργός Εργασίας κ. Πετρόπουλος.

Κυρία Καφαντάρη, έχετε τον λόγο για δύο λεπτά.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, καλημέρα σας. Καλημέρα, κύριοι Υπουργοί.

Το θέμα της ερώτησης που υπέβαλα σήμερα, αφορά τις εξελίξεις σχετικά με τον Λογαριασμό Επικούρησης Προσωπικού Εθνικής Τράπεζας, τον λεγόμενο ΛΕΠΕΤΕ, ο οποίος συστήθηκε υπό τη νομική μορφή «ειδικού λογαριασμού» για τις ανάγκες επικούρησης των εργαζομένων στην Εθνική Τράπεζα ως συμφωνία μεταξύ του συλλόγου των εργαζομένων και της διοίκησης της Εθνικής Τράπεζας το έτος 1949.

Με βάση τον κανονισμό του αφορά έντοκο, κοινό ειδικό λογαριασμό υπό τον τίτλο «Λογαριασμός Επικουρήσεως Προσωπικού Εθνικής Τραπέζης της Ελλάδος». Σκοπός της συστάσεως του ως άνω λογαριασμού είναι η παροχή μηνιαίας επικουρήσεως στο εξελθόν και στο εξερχόμενο προσωπικό της Εθνικής Τράπεζας.

Το τονίζω αυτό διότι πρόκειται για έναν ειδικό λογαριασμό, γιατί πολλά γράφονται τελευταία περί επικουρικού ταμείου κ.λπ..

Πόροι του ΛΕΠΕΤΕ είναι οι εισφορές των εργαζομένων και οι εισφορές της Εθνικής Τράπεζας, 3,5% και 9% αντίστοιχα. Διοικείται, δε, από μία οκταμελή διαχειριστική επιτροπή.

Σήμερα στον ΛΕΠΕΤΕ είναι ασφαλισμένοι περί τους τέσσερις χιλιάδες εννιακόσιους εργαζομένους στην Εθνική Τράπεζα -αυτοί που δίνουν εισφορές δηλαδή- ενώ οι συνταξιούχοι είναι περί τους δεκαέξι χιλιάδες πεντακόσιους. Πρόσφατα η διοίκηση της Εθνικής Τράπεζας και συγκεκριμένα ο διευθύνων σύμβουλος, απέστειλε δύο επιστολές -μία στις 28 Ιουλίου και μία στις 28 Σεπτεμβρίου- στους συλλόγους εργαζομένων και συνταξιούχων της ΕΤΕ και στη διαχειριστική επιτροπή, όπου δηλώνει ότι η ΕΤΕ αδυνατεί να καταβάλλει επικουρικές μετά τον Οκτώβριο του 2017. Κύριο επιχείρημα της διοίκησης ο κίνδυνος της βιωσιμότητας της επιχείρησης.

Καταθέτω για τα Πρακτικά τις δύο επιστολές.

(Στο σημείο αυτό η Βουλευτής κ. Χαρούλα (Χαρά) Καφαντάρη καταθέτει για τα Πρακτικά τις προαναφερθείσες επιστολές, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Παρακαλώ, κύριε Πρόεδρε, κρατήστε τον χρόνο από τη δευτερολογία μου.

Θα αναφέρω το χρονικό αυτού του λογαριασμού: Λειτουργεί από το 1949, αλλά συντριπτικό πλήγμα για την πορεία του αποτελεί ο ν.3371/2005, όπου προβλέπεται ότι οι εργαζόμενοι που προσλαμβάνονται στην Εθνική από την 1η Ιανουαρίου του 2005 και μετά θα ασφαλίζονται στο επικουρικό του ΙΚΑ – ΕΤΕΑΜ. Με τη ρύθμιση αυτή, λοιπόν, ο ΛΕΠΕΤΕ γίνεται κλειστό σχήμα, διότι δεν υπάρχουν πλέον εισφορές νέων εργαζομένων.

Επιβαρυντικό στοιχείο για τα οικονομικά του ΛΕΠΕΤΕ απετέλεσαν τα διαδοχικά προγράμματα εθελούσιων εξόδων στην Εθνική από το 1999. Δεν έχουν καταβληθεί από την τράπεζα στον ΛΕΠΕΤΕ τα αναλογούντα ποσά που προβλέπονται από τον ν.3371/2005, άρθρο 69. Επίσης, η υποκατάσταση κανονικών αμοιβών με αμοιβές σε μορφή μπόνους -κάτι που γίνεται πολύ τα τελευταία χρόνια- τα οποία δεν υπόκεινται σε ασφαλιστικές εισφορές, πραγματικά στερεί τον ΛΕΠΕΤΕ από πόρους.

Σημειώνουμε ότι το 2007 η διοίκηση της Εθνικής επιχείρησε να υλοποιήσει σχέδιο για την ένταξη του ΛΕΠΕΤΕ στο θνησιγενές ΕΤΑΤ, χωρίς όμως, τη διάθεση να καταβάλει οικονομική συμβολή. Αυτό, όμως, μετά από αντιδράσεις των εργαζομένων, των συνταξιούχων, των συλλόγων τους δεν υλοποιήθηκε.

Την 1η Αυγούστου του 2008 έγινε η ένταξη του ταμείου κύριας ασφάλισης εργαζομένων στην Εθνική στο ΙΚΑ με τον ν.3655/2008. Η τότε διοίκηση έκανε μία περίεργη κίνηση. Ανέστειλε την πληρωμή της επικουρικής παροχής για κάποιες μέρες. Υπήρξαν κινητοποιήσεις εργαζομένων-συνταξιούχων και τελικά κατεβλήθη η παροχή. Από τότε, χορηγούσε κάθε μήνα τα αναγκαία ποσά υπό μορφή δανεισμού με ενέχυρο τις μετοχές της Εθνικής που κατείχε ο ΛΕΠΕΤΕ. Κατόπιν, ακολουθήθηκε -και μέχρι σήμερα ισχύει- η πρακτική της ταμειακής διευκόλυνσης βάσει κάποιου συμφωνητικού, άγνωστου θα έλεγα. Οι συνολικοί ετήσιοι πόροι του λογαριασμού είναι περί τα 30 εκατομμύρια. Αφορά, όπως είπαμε, ασφαλισμένους τεσσερισήμισι χιλιάδες εργαζόμενους. Οι ετήσιες παροχές-συντάξεις είναι 135 εκατομμύρια. Υπάρχει, λοιπόν, πρόβλημα.

Στην προσπάθειά της -και κλείνω με αυτό την πρωτολογία μου- η διοίκηση της Εθνικής να απεμπολήσει την οικονομική διαχείριση και την εύρυθμη λειτουργία του ΛΕΠΕΤΕ, εμπλέκει και την Κυβέρνηση, κύριε Υπουργέ, στην επίλυση της διμερούς αυτής διαφοράς. Προτείνει την υπαγωγή στο ΕΤΕΑ, Ενιαίο Ταμείο Επικουρικής Ασφάλισης και εφάπαξ παροχών. Ουσιαστικά, η τράπεζα δεν αναλαμβάνει τις υποχρεώσεις της.

Αυτό το τελεσίγραφο -τα δύο έγγραφα που κατέθεσα για τα Πρακτικά- είναι αιτία για αναστάτωση στους εργαζόμενους και τους συνταξιούχους, οι οποίοι έχουν προχωρήσει ήδη και την Παρασκευή θα προχωρήσουν ξανά σε απεργιακές κινητοποιήσεις.

Κύριε Υπουργέ, θα επιτρέψει η Κυβέρνηση την απαλλαγή της Εθνικής Τράπεζας από τις υποχρεώσεις της απέναντι στους εργαζόμενους και συνταξιούχους;

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Η πρωτολογία από πλευράς χρόνου κάλυψε και τη δευτερολογία, αλλά εν πάση περιπτώσει.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Θα μου δώσετε δύο λεπτά, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Επειδή το θέμα είναι πολύ σοβαρό, εγώ θα συμφωνούσα να δώσετε και τη δυνατότητα δευτερολογίας στην κ. Καφαντάρη.

Ο εν λόγω λογαριασμός του επικουρικού της Εθνικής στήριξε την τράπεζα όλα τα χρόνια, από τη δημιουργία του ακόμα. Μάλιστα, επειδή έγινε λόγος και για μετοχές που ως ενέχυρο κρατήθηκαν για να δοθούν χρηματοδοτήσεις από την τράπεζα για τις συντάξεις των συνταξιούχων εκεί, αυτές οι μετοχές αγοράστηκαν προς υποστήριξη της τράπεζας από τα χρήματα του ΛΕΠΕΤΕ κατά διαφορετικά διαστήματα. Άρα και απ’ αυτή την άποψη ο ΛΕΠΕΤΕ στήριζε την Εθνική Τράπεζα. Αυτό είναι γνωστό και στην Εθνική Τράπεζα.

Είναι κοινό μυστικό πώς λειτουργούσαν ιδίως οι τράπεζες και παλαιότερα και η ΔΕΗ, καθώς διατηρούσαν στους δικούς τους υπηρεσιακούς μηχανισμούς τη λειτουργία σχετικών μορφωμάτων παροχής συντάξεων. Μάλιστα, οι σχετικές παροχές διοικούνταν από Διεύθυνση Ασφαλιστικών Δικαιωμάτων της ίδιας της τράπεζας.

Επομένως, δεν αγνοώ, κυρία Καφαντάρη, πώς λειτουργεί ο ΛΕΠΕΤΕ και πώς λειτουργούσε όλα αυτά τα χρόνια, αλλά δεν το αγνοεί ούτε η τράπεζα. Γι’ αυτόν τον λόγο, εγώ δεν θα αποστώ από τη θέση που εξαρχής έχω εκφράσει, ότι είναι ένα θέμα το οποίο η ίδια η τράπεζα οφείλει με τους φορείς συλλογικής εκπροσώπησης των εργαζομένων και συνταξιούχων να επιλύσει. Άλλωστε, αυτή ήταν και η θέση που έχει διατυπωθεί και από τη Διεθνή Οργάνωση Εργασίας από το έτος 2005 ήδη -είναι η έκθεση με αριθμό 334- η οποία επισημαίνει την υποχρέωση της τράπεζας να επιλύσει με διαπραγματεύσεις το σχετικό θέμα. Αυτή είναι και η ορθή λύση.

Όμως παρ’ όλο που η ίδια η τράπεζα έχει πράγματι υιοθετήσει τη σχετική θέση που και εγώ εκφράζω τώρα και ο ίδιος ο διεθνής φορέας, η Διεθνής Οργάνωση Εργασίας, έχει υποδηλώσει, όλα αυτά τα χρόνια, όλες αυτές τις δεκαετίες που περνούσαν δεν έκαναν τίποτα. Είναι προφανές ότι και τούτη τη στιγμή η δική μας στάση δεν είναι δυνατόν να διατυπωθεί διαφορετικά. Αυτό έχω δηλώσει και προς την τράπεζα, το έχω δηλώσει προς όλους: Οφείλει η τράπεζα να διαπραγματευτεί και να βρει την πρέπουσα λύση για το θέμα αυτό. Είναι γεγονός ότι η αποχή της τράπεζας όλα αυτά τα χρόνια από μια σώφρονα διαχείριση του θέματος έχει οδηγήσει την κατάσταση εδώ.

Δεν είναι μια ευθύνη της δικής μας Κυβέρνησης. Δεν σημαίνει αυτό, βεβαίως, ότι δεν πρέπει εμείς να σταθούμε ως Κυβέρνηση με τη σωστή πολιτική αντιμετώπιση του ζητήματος αυτού, που όμως ως προϋπόθεση έχει την προηγούμενη διαπραγμάτευση και την εξεύρεση μιας λύσης από τους ίδιους τους ενδιαφερόμενους, διότι ο λογαριασμός αυτός ιδρύθηκε στη βάση της συλλογικής αυτονομίας, στη βάση της συμφωνίας μεταξύ των εργαζόμενων στην τράπεζα από το 1949 ακόμα και εξελίχθηκε. Παρά τις διαφορετικές νομοθετικές παρεμβάσεις του Έλληνα νομοθέτη, διατήρησε αυτόν τον τρόπο λειτουργίας.

Μάλιστα, η θέση ακόμα και της ίδιας της τράπεζας, δηλαδή των παραγόντων της τράπεζας, κατά την ψήφιση του ν.3371/2005, οδήγησε στο να επιλεγεί τότε η διατήρηση αυτού του λογαριασμού και όχι η διάλυσή του. Αν ήταν –και έπρεπε- να γίνει μια διαφορετική διαχείριση, θα έπρεπε από τότε, από τον ν.2084/1992 ακόμα, η τράπεζα να λύσει το θέμα και όχι να το φέρνει μέχρι τώρα με έναν τρόπο ο οποίος πραγματικά θα έχει δραματικές συνέπειες.

Εμείς δεν πρόκειται να συμβάλουμε σε μία τέτοια εξέλιξη.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και δύο εκπαιδευτικοί συνοδοί τους από το 21ο Δημοτικό Σχολείο Αθηνών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η κ. Καφαντάρη έχει τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Πραγματικά, είναι ένα θέμα και ένα ζήτημα που δεν είναι τωρινό. Έχει μια ιστορία χρόνων.

Εγώ θα ήθελα να τοποθετηθώ σχετικά με το επιχείρημα της Εθνικής περί κινδύνου βιωσιμότητας της ίδιας της τράπεζας, αν συνεχίσει να λειτουργεί ο ΛΕΠΕΤΕ. Σημειώνουμε ότι η Εθνική τα τελευταία χρόνια έχει προχωρήσει σε αθρόες προσλήψεις συμβούλων, «χρυσά» συμβόλαια με ειδικούς και εταιρείες, «outsourcing» εργασίες. Όλα αυτά επιβαρύνουν τα έξοδα της τράπεζας. Όμως κατά τη λογική της διοίκησής της, οι επικουρικές παροχές που αποτελούν και συμβατική της υποχρέωση στους συνταξιούχους, αποτελούν κίνδυνο.

Σαφώς και μας ενδιαφέρει η βιωσιμότητα της Εθνικής, όπως ενδιαφέρει και τους εργαζόμενους και τους συνταξιούχους. Η ρευστότητα των τραπεζών στις σημερινές συνθήκες είναι ζητούμενο, ώστε να χρηματοδοτήσουν μια ανακάμπτουσα πλέον ελληνική οικονομία. Ανοιχτό, βέβαια, είναι και το θέμα της διαχείρισης των κόκκινων δανείων.

Ωστόσο, υπάρχουν και οι εργαζόμενοι και οι συνταξιούχοι, αυτοί οι οποίοι συνέβαλαν επί δεκαετίες -από την ίδρυσή της- στο να έχουμε την Εθνική Τράπεζα που έχουμε, οι οποίοι κινδυνεύουν να μείνουν χωρίς επικουρική παροχή. Αν υλοποιηθεί η πρόθεση της διοίκησης από το τέλος Οκτωβρίου να καταργηθεί, να διακοπεί η επικουρική παροχή, θα έλεγα ότι θα έχουμε ίσως μια νέα γενιά κόκκινων δανείων, γιατί πάρα πολλοί έχουν δάνεια στεγαστικά, κάρτες, κ.λπ. και θα αδυνατούν να εκπληρώσουν τις δανειακές τους υποχρεώσεις.

Κύριε Υπουργέ, πρέπει πράγματι με διάλογο και ειλικρινή διαπραγμάτευση –και όταν λέω ειλικρινή, εννοώ χωρίς απειλές, χωρίς τελεσίγραφα- να λυθεί το ζήτημα μεταξύ των δύο πλευρών, δηλαδή των εργαζομένων και των συνταξιούχων από τη μια και της διοίκησης της Εθνικής Τράπεζας από την άλλη. Όμως πρέπει να βρεθεί μια λύση στο πλαίσιο λειτουργίας του ΛΕΠΕΤΕ, αυτού του ειδικού λογαριασμού, ώστε να συνεχίσουν να υπάρχουν αξιοπρεπείς επικουρικές παροχές για τους συνταξιούχους της Εθνικής, χωρίς βέβαια να τίθεται κίνδυνος για την επιχείρηση.

Πρόκειται, πράγματι, για ένα διμερές θέμα. Ωστόσο, όπως είπατε και προηγουμένως στην τοποθέτησή σας, το ενδιαφέρον της Κυβέρνησης για το κοινωνικό ζήτημα που δημιουργείται για τους δεκαέξι χιλιάδες πεντακόσιους συνταξιούχους είναι δεδομένο.

Όμως κύριε Υπουργέ, πραγματικά πρέπει να αποφευχθεί η διαφαινόμενη πρόθεση της διοίκησης της τράπεζας να στείλει τους συνταξιούχους στον δημόσιο φορέα, ώστε να αποφύγει τις υποχρεώσεις της.

Δυστυχώς, η ιστορία στον χώρο των τραπεζών είναι χρόνια και αυτό έχει γίνει ξανά στο παρελθόν, τη δεκαετία του 1990, μέσα από τις διαδικασίες συγχωνεύσεων και εξαγορών στο τραπεζικό σύστημα. Νομίζω ότι είναι γνωστή και η περίπτωση του ΤΑΠΙΛΤ-ΑΤ, ενός ταμείου το οποίο καταλήγει τώρα να δίνει, αντί για παροχές, φιλοδωρήματα στους συνταξιούχους.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Παρακαλώ, κύριε Υφυπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Επειδή με έχει απασχολήσει πάρα πολύ το θέμα στο διάστημα των τελευταίων ημερών ιδιαιτέρως, αναζήτησα και είδα τα σχετικά θέματα λειτουργίας αυτού του φορέα.

Από το 1949 που ιδρύθηκε, προβλέπει με ποιον τρόπο λειτουργεί και με ποιον τρόπο λαμβάνονται σχετικές αποφάσεις για την τύχη της επικουρικής ασφάλισης στην Εθνική Τράπεζα, ειδικότερα ορίζεται στο άρθρο 4 του σχετικού κανονισμού, που είναι και ο νόμος λειτουργίας στην πραγματικότητα, με κανονιστική ισχύ. Λέω νόμος, αλλά δεν είναι νόμος τυπικός. Είναι ένας κανονισμός που εντάσσεται στους γενικούς όρους εργασίας για την Εθνική Τράπεζα. Και τίθεται η διαδικασία της τροποποίησης, υπό την προϋπόθεση ότι η διαχειριστική επιτροπή θα πάρει τη σχετική απόφαση με την πλειοψηφία των 4/5 των μελών. Εν συνεχεία η τράπεζα προχωράει στη σχετική θέσπιση των ανάλογων ρυθμίσεων, με βάση τις γενικές χρονικές δυνατότητες του ειδικού λογαριασμού και μετά από έγκριση του διοικητικού συμβουλίου της τράπεζας.

Αυτή η διαδικασία δεν είναι δυνατό να παραβιαστεί από τη δική μας πλευρά. Το έχω δηλώσει. Το ξαναδηλώνω. Επομένως, ο μηχανισμός υπάρχει. Οι διαδικασίες προβλέπονται και θα πρέπει να τηρηθούν χωρίς καμμία παρέκκλιση.

Απορώ γιατί τόσους μήνες ούτε τούτη η διοίκηση, όπως όλες οι προηγούμενες, δεν κάθισε να συζητήσουν με τους εργαζόμενους και τους συνταξιούχους για να λύσουν το θέμα. Είναι επίδειξη ανευθυνότητας και έλλειψη σοβαρότητας. Το λέω με αυτόν τον τρόπο.

Δεν είναι δυνατόν τόσα χρόνια λειτουργίας να συγκεντρώνουν τόσα πολλά προβλήματα σε βάρος των εργαζομένων -που στο τέλος καλούνται να πληρώσουν το μάρμαρο- με μία τράπεζα που απλώς έδειχνε για το μέλλον μια λύση, την οποία ουδέποτε επέλεξε. Και η λύση είναι συγκεκριμένη: να συζητήσουν, να καθίσουν, να ξημεροβραδιαστούν. Από τώρα, αν δεν ξεκίνησαν ακόμα, να το κάνουν.

Δεν υπάρχει περίπτωση, καμμία απολύτως περίπτωση, από την πλευρά μας να κάνουμε οτιδήποτε άλλο από αυτά που ορίζουν οι σχετικές κανονιστικές διατάξεις που ισχύουν για την τράπεζα ως προς το θέμα αυτό. Να μην πιούν νερό, να μην φάνε ψωμί. Να τελειώσουν και να συμφωνήσουν. Έτσι να γίνει. Και δεν υπάρχει άλλος τρόπος από το Βήμα τούτο.

Σας διαβεβαιώ, κυρία Καφαντάρη, ότι αυτή είναι η θέση του Υπουργείου για το ζήτημα αυτό. Καλείται η τράπεζα να ξεκινήσει τις διαπραγματεύσεις. Ο σύλλογος των εργαζομένων και ο σύλλογος των συνταξιούχων να καθίσουν σε ένα τραπέζι να βρουν λύση, όπως ακριβώς πρέπει να λύνονται αυτά τα θέματα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Προχωρούμε στην πέμπτη με αριθμό 37/9-10-2017 επίκαιρη ερώτηση πρώτου κύκλου της Βουλευτού Έβρου του Συνασπισμού Ριζοσπαστικής Αριστεράς κ. Αναστασίας Γκαρά προς τον Υπουργό Αγροτικής Ανάπτυξης και Τροφίμων, με θέμα: «Παραχώρηση αγροκτήματος στη Σχολή Επιστημών Γεωπονίας και Δασολογίας του Δημοκρίτειου Πανεπιστημίου Θράκης».

Παρακαλώ, κυρία Γκαρά, έχετε τον λόγο για δύο λεπτά.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε.

Ευχαριστώ, κύριε Αποστόλου, για την παρουσία σας.

Θα ήθελα να θέσω ένα ιδιαίτερα σημαντικό ζήτημα, για τη δική μου τουλάχιστον περιοχή. Αφορά στην επιστημονική κοινότητα, αλλά και στην κοινότητα των παραγωγών και στην τοπική οικονομία και κοινωνία του Έβρου συνολικά. Αφορά στη λειτουργία του Δημοκριτείου Πανεπιστημίου Θράκης.

Όπως γνωρίζετε –ένα σύντομο ιστορικό- το 1999 επεκτάθηκε το Δημοκρίτειο Πανεπιστήμιο Θράκης στην Ορεστιάδα με δύο τμήματα, ένα αγροτικής οικονομίας, γεωπονίας και ένα τμήμα δασολογίας.

Η συμβολή του πανεπιστημίου στην τοπική κοινωνία του βορείου Έβρου και συνολικά της περιοχής της Θράκης είναι πάρα πολύ σημαντική. Ειδικότερα, το Γεωπονικό Πανεπιστήμιο δεν συμβάλλει μόνο στην επέκταση και την ενίσχυση της έρευνας, της γνώσης και της παραγωγής νέων επιστημόνων, συμβάλλει και στην ποιότητα των προϊόντων, στην ενίσχυση, στη συμβουλή και στη στήριξη των αγροτών της περιοχής μας, μια κοινότητα η οποία είναι αρκετά μεγάλη στον Έβρο, όπως γνωρίζετε.

Ωστόσο το πανεπιστήμιο αυτό από την ίδρυσή του στερείται βασικών υποδομών στην Ορεστιάδα. Εγώ θα ανέφερα ότι χαρακτηρίζεται και από μια σχετική αδιαφορία από τις εκάστοτε κυβερνήσεις που έχουν περάσει τόσα χρόνια. Και γιατί το λέω αυτό; Διότι στερείται βασικών υποδομών για την εκπαίδευση των επιστημόνων, αλλά και για τη συνεργασία με την τοπική κοινωνία, κυρίως των παραγωγών.

Πρόσφατα, από τη δική μας Κυβέρνηση και με τη δική σας υπογραφή, έχει παραχωρηθεί ένα κτήριο του «ΕΛΓΟ-ΔΗΜΗΤΡΑ» στο Δημοκρίτειο Πανεπιστήμιο Θράκης, στο Γεωπονικό Τμήμα της Ορεστιάδας, προκειμένου να δημιουργηθούν εργαστήρια στα οποία θα μπορούν να κάνουν πειράματα οι νέοι επιστήμονες και οι νέοι ερευνητές, προπτυχιακοί και μεταπτυχιακοί φοιτητές. Ήδη ολοκληρώνονται οι εργασίες και θα παραχωρηθεί στο πανεπιστήμιο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό, κύριε Πρόεδρε.

Και αυτό που αιτούμαστε σήμερα είναι να παραχωρηθεί ένα αγρόκτημα, το οποίο ανήκει στην ιδιοκτησία του Υπουργείου Αγροτικής Ανάπτυξης και Τροφίμων προς το Δημοκρίτειο Πανεπιστήμιο Θράκης. Είναι χρόνιο αίτημα της σχολής η παραχώρηση του συγκεκριμένου ακινήτου, εμβαδού τριάντα τριών χιλιάδων πεντακοσίων ενός τετραγωνικών μέτρων, το οποίο αποτελεί τμήμα του υπ’ αριθμόν εκατόν έξι αγροτεμαχίου, συνολικού εμβαδού εκατόν ογδόντα τεσσάρων χιλιάδων εκατόν δέκα τετραγωνικών μέτρων, αναδασμού αγροκτήματος Ορεστιάδας του έτους 1973-1974. Το εν λόγω αγροτεμάχιο βρίσκεται πολύ κοντά στις εγκαταστάσεις του Δημοκριτείου Πανεπιστημίου Θράκης και αυτό θα συμβάλει όχι μόνο στην ενίσχυση της έρευνας, στα πειράματα αλλά στη συνεργασία με την τοπική κοινωνία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το ερώτημα, λοιπόν, κύριε Πρόεδρε, είναι εάν υπάρχει η πρόθεση από το Υπουργείο Αγροτικής Ανάπτυξης και Τροφίμων να λύσει επιτέλους αυτή την πάνω από δεκαετία εκκρεμότητα και να ικανοποιήσει το αίτημα της πανεπιστημιακής κοινότητας του Έβρου και σε ποιες ενέργειες θα προχωρήσετε ώστε να γίνει αυτή η παραχώρηση και να ενισχύσουμε, επιτέλους, βασικές υποδομές και αναγκαιότητες του πανεπιστημίου.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κυρία συνάδελφε, όπως και εσείς πολύ καλά γνωρίζετε, βασική προϋπόθεση για την προαγωγή, για την ανάδειξη του πρωτογενούς τομέα της χώρας μας αποτελεί η δραστηριοποίηση στον αγροτικό τομέα ανθρώπων με κατάλληλη επιμόρφωση και υψηλή εξειδίκευση.

Το Υπουργείο Αγροτικής Ανάπτυξης και Τροφίμων υπηρετεί αυτή την αντίληψη και γι’ αυτό, λοιπόν, θέλει και έχει ως στόχο το εν δυνάμει, θα έλεγα, προσωπικό που θα ασχοληθεί με τον αγροτικό τομέα να το ενισχύσει όσο γίνεται περισσότερο.

Κατά τη διάρκεια της θητείας μου στο Υπουργείο έχω υπογράψει πενήντα αποφάσεις αυτού του χαρακτήρα, ιδιαίτερα δίνοντας σημασία και σε κοινωφελείς σκοπούς, αλλά και για την επιμόρφωση ιδιαίτερα των νέων αγροτών. Στο πλαίσιο, λοιπόν, αυτής της αντίληψης και της λειτουργίας, το Υπουργείο Αγροτικής Ανάπτυξης και Τροφίμων και σε συνδυασμό βεβαίως με την πολιτική του για την αξιοποίηση των συγκεκριμένων εκτάσεων, θα δει με θετικό πνεύμα το αίτημα του Δημοκριτείου Πανεπιστημίου Θράκης για την παραχώρηση των τριάντα τριών χιλιάδων πεντακοσίων ενός τετραγωνικών στρεμμάτων, γιατί πρόκειται για εκπαιδευτικές ανάγκες της Σχολής Επιστημών Γεωπονίας και Δασολογίας, μια δραστηριότητα η οποία για το Υπουργείο Αγροτικής Ανάπτυξης και Τροφίμων είναι πολύ σημαντική.

Θέλω, όμως, να επαναλάβω και εγώ αυτό που είπατε και εσείς, ότι έχουμε μία συνεργασία με το συγκεκριμένο πανεπιστήμιο που έρχεται από παλιά. Ήδη έχουμε κάνει από τον Δεκέμβριο του 2015 μια παραχώρηση για την κάλυψη στεγαστικών και εκπαιδευτικών αναγκών. Το λέω και εγώ αυτό, γιατί πραγματικά ένα κτήριο, το οποίο είχε εγκαταλειφθεί, είχε λεηλατηθεί, παραχωρήθηκε στο πανεπιστήμιο και με προσπάθειες δικές τους ήδη έχει σχεδόν αποκατασταθεί και άρχισε, λοιπόν, να καλύπτει ανάγκες του πανεπιστημίου.

Άρα λοιπόν, κλείνοντας εγώ θέλω να σας πω ότι τις επόμενες ημέρες, γιατί υπάρχει μία διαδικασία, θα υπογράψω τη συγκεκριμένη απόφαση για την παραχώρηση, τονίζοντας ιδιαίτερα ότι θέλουμε μέσα από αυτή τη διαδικασία ιδιαίτερα τους νέους αγρότες που μπαίνουν στον χώρο να τους ενισχύσουμε και με την κατάλληλη εκπαίδευση και βεβαίως, ιδιαίτερα τους φοιτητές της σχολής της ακριτικής περιοχής, που πραγματικά χρειάζονται αυτού του είδους τη στήριξη.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Υπουργέ.

Κυρία Γκαρά, έχετε τον λόγο.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε.

Κύριε Υπουργέ, είναι ιδιαίτερα ευχάριστη η απάντησή σας και η πρόθεση να λήξετε αυτή την εκκρεμότητα και να παραχωρηθεί το εν λόγω αγροτεμάχιο στην πανεπιστημιακή κοινότητα και κυρίως στο Δημοκρίτειο Πανεπιστήμιο Θράκης. Ελπίζω, ευελπιστώ και εύχομαι αυτό να λήξει πάρα πολύ σύντομα. Όπως είπατε, θα ολοκληρωθεί η υπογραφή τις επόμενες ημέρες. Άλλωστε, πάνω από δέκα χρόνια έχει υποβληθεί το συγκεκριμένο αίτημα. Είναι ευχάριστο το ότι θα λήξει τις επόμενες ημέρες. Κρατάω τη δέσμευσή σας.

Ωστόσο, αυτό που θα ήθελα και από το Βήμα της Βουλής να σημειώσω είναι ότι το Δημοκρίτειο Πανεπιστήμιο Θράκης και κυρίως το Τμήμα Ορεστιάδας ήδη βρίσκεται πιο μπροστά από την εποχή του, θα έλεγα, διότι έχει μια πάρα πολύ καλή και προχωρημένη συνεργασία με την τοπική κοινωνία και κυρίως με την αγροτική κοινωνία του Έβρου. Τα ευρήματα από τις έρευνες που βελτιώνουν την ποιότητα των καλλιεργειών και τις μεθόδους, αλλά και την ποιότητα των προϊόντων, μεταβαίνουν στο χωράφι. Εκπαιδεύονται οι αγρότες της τοπικής κοινωνίας. Αυτό που θα ήθελα να θέσω είναι ότι από πλευράς δικής σας, του Υπουργείου, αλλά και δική μας, πρέπει να εξαντλήσουμε -και το βάζω σε πρώτη προτεραιότητα- όλες τις δυνατότητες αυτής της συνεργασίας της πανεπιστημιακής και ερευνητικής κοινότητας με τις τοπικές κοινωνίες και οικονομίες και κυρίως τους παραγωγούς και τους αγρότες, ώστε να περάσουμε σε μια άλλη εποχή, διαφορετική εποχή καλλιέργειας, διαφορετική εποχή αγροτικής οικονομίας.

Το τελευταίο που θα παρακαλούσα και από αυτό το Βήμα είναι να εξαντλήσουμε όλα τα περιθώρια και όλες τις δυνατότητες, ώστε να αξιοποιήσουμε όλη τη σχολάζουσα περιουσία που είναι στην ιδιοκτησία του δημοσίου και εδώ και πάρα πολλές δεκαετίες μένει ανενεργή, όπως είναι το αγροτεμάχιο που αναφέραμε, όπως είναι το κτήριο που πλέον έχει μετατραπεί σε εργαστήριο για τα πειράματα στην ευχέρεια και στη διάθεση των φοιτητών. Και υπάρχουν κι άλλα αγροκτήματα, για τα οποία εγώ παρακαλώ να δουλέψουμε από κοινού, ώστε να παραχωρηθούν σε αγροτικές κοινότητες και σε κοινότητες παραγωγών, προκειμένου να διευκολύνουμε και να ενισχύσουμε το έργο αυτών των ανθρώπων.

Ευχαριστώ και πάλι. Είναι ευχάριστη, καλοδεχούμενη η πρόθεσή σας και ελπίζω να τελειώσει γρήγορα το θέμα υπογραφής παραχώρησης του συγκεκριμένου αγροτεμαχίου.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κυρία συνάδελφε, μιας και αναφερθήκατε στην αξιοποίηση των εκτάσεων και γενικά της περιουσίας του Υπουργείου Αγροτικής Ανάπτυξης, θέλω να σημειώσω ότι βρισκόμαστε αυτή την ώρα σε μια διαδικασία κάλυψης αναγκών σε όλες τις σχολές που έχουν ως αντικείμενο την αγροτική δραστηριότητα. Θα παραχωρηθούν και σε άλλες περιοχές.

Ταυτόχρονα, το μεγάλο ζήτημα που υπηρετούμε είναι να κατοχυρώσουμε όσο γίνεται περισσότερο τη διάσπαρτη περιουσία του δημοσίου τόσο από πλευράς αγροτικών εκτάσεων όσο βεβαίως και εγκαταστάσεων. Εκείνο που έχουμε κάνει είναι, ιδρύοντας έναν οργανισμό, τον ΟΔΙΑΓΕ, προσπαθούμε να προστατεύσουμε αυτές τις περιουσίες. Βεβαίως, η προστασία δεν είναι μόνο η καταγραφή. Είναι και η σωστή αξιοποίηση, πόσο μάλλον όταν έχουμε ως βασική στόχευση την είσοδο νέων αγροτών. Αντιλαμβάνεστε ότι προς αυτή την κατεύθυνση και παράλληλα τη στήριξη συνεργατικών σχημάτων θα διοχετευθεί η συγκεκριμένη αξιοποίηση της περιουσίας του Υπουργείου Αγροτικής Ανάπτυξης.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Υπουργέ.

Επόμενη είναι η τρίτη με αριθμό 35/6-10-2017 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Αγροτικής Ανάπτυξης και Τροφίμων, με θέμα: «Δεν δίνει λύση το Υπουργείο Αγροτικής Ανάπτυξης και Τροφίμων για την ένταξη των επιλαχόντων νέων αγροτών της Ηλείας στο μέτρο 6.1 του Προγράμματος Αγροτικής Ανάπτυξης (ΠΑΑ)».

Ο κ. Κουτσούκος έχει τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Συμφωνούμε, κύριε Υπουργέ, όλοι μας ότι χρειάζεται ανανέωση του πληθυσμού στην ύπαιθρο και ότι είναι σημαντικός ο ρόλος των νέων αγροτών για την ανασυγκρότηση του πρωτογενή τομέα.

Όμως φαίνεται, κύριε Υπουργέ, ότι δεν κάνατε καλούς λογαριασμούς. Και φαίνεται ότι δεν κάνατε καλούς λογαριασμούς, γιατί το σύστημα κατανομής των πόρων οδήγησε σε μεγάλες ανισομέρειες. Φαίνεται ότι ορισμένες περιφέρειες δεν έχουν κανέναν επιλαχόντα, ενώ άλλες περιφέρειες έχουν επιλαχόντες που υπερβαίνουν το 1/3 των αιτήσεων. Η περιφέρεια Δυτικής Ελλάδος, στην οποία ανήκει ο νομός Ηλείας, έχει περίπου τετρακόσιους είκοσι οχτώ επιλαχόντες, από τους οποίους ένα μεγάλο μέρος είναι στον νομό Ηλείας. Με τα στοιχεία που παρέθεσα στην ερώτηση που σας κατέθεσα τον Ιούλιο, όταν βγήκαν τα αποτελέσματα, είπα ότι έχουμε στον νομό Ηλείας το μικρότερο ποσοστό των αιτήσεων που ικανοποιήθηκαν. Ικανοποιήθηκε μόνο το 60%. Αυτό δείχνει μια ανισομέρεια και στο εσωτερικό της περιφέρειας. Άρα κάτι δεν έχετε κάνει καλά.

Σας είπα την ερώτησή μου, αφού παρέθεσα τα στοιχεία, να δώσετε λύση στους επιλαχόντες εντοπίζοντας το πρόβλημα στην Ηλεία. Μου απαντήσατε μετά από τρεις μήνες, μαζί με άλλους είκοσι-τριάντα συναδέλφους που είχαν κάνει ερώτηση για τις περιοχές τους. Η απάντηση ήταν «άλλα λόγια να αγαπιόμαστε», γιατί παραπέμπει στην υπερδέσμευση του 10%, από την οποία όμως ένα κομμάτι το έταξε ο κ. Τσίπρας στη Δυτική Μακεδονία. Για λόγους που ισχύουν και στην Ηλεία, είπε ότι θα ικανοποιηθούν όλες οι αιτήσεις. Για το άλλο μέρος έχουν προστρέξει πέντε περιφέρειες να κάνουν συμπληρωματικές προκηρύξεις. Δεν είδα σε μια μίνι αναθεώρηση που ζητήσατε, να ζητήσετε παραπάνω χρήματα ή να προστρέξετε για παραπάνω υπερδέσμευση.

Θέλω, λοιπόν, με συγκεκριμένους αριθμούς να μου απαντήσετε αν αυτοί οι νέοι αγρότες που έχουν σκοπό ζωής να παραμείνουν στην ύπαιθρο και να παράξουν, έχουν καμιά ελπίδα να δικαιωθούν μέσα από την πολιτική που θα ακολουθήσετε για την ικανοποίηση των αιτήσεων που δεν έγιναν αποδεκτές και είναι αυτήν τη στιγμή σε αναμονή.

Περιμένω με ενδιαφέρον εγώ, αλλά φαντάζομαι με πολύ περισσότερο ενδιαφέρον περιμένουν την απάντησή σας οι νέοι άνθρωποι που έχουν όραμα ζωής να μείνουν και να παράγουν στις εύφορες πεδιάδες της Ηλείας, αλλά και στους ορεινούς όγκους ως κτηνοτρόφοι.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, δεν αναφερθήκατε στο βασικό, δηλαδή ότι η κατανομή των συγκεκριμένων ποσών έγινε μετά από συνεννόηση με τις περιφέρειες. Οι περιφέρειες ήταν αυτές οι οποίες –και μαζί βεβαίως- καθόρισαν τα κριτήρια με βάση τα οποία θα γίνει η συγκεκριμένη κατανομή.

Από εκεί και πέρα, προέκυψαν τρεις κατηγορίες από την κατανομή που συμφωνήσαμε μαζί. Η μία κατηγορία ήταν οι περιφέρειες που δεν μπόρεσαν να απορροφήσουν τα συγκεκριμένα ποσά που τους είχαν δοθεί. Εκεί είχαμε συμφωνήσει ότι θα υπάρξει μια δεύτερη ευκαιρία. Σε περιφέρειες οι οποίες είχαν περισσότερα αιτήματα, προέκυψαν επιλαχόντες. Σε άλλες περιφέρειες δεν είχαμε κανένα πρόβλημα.

Τι κάνουμε εμείς τώρα; Πάρα πολύ απλά -το ξέρετε- μπήκε η πρώτη φουρνιά. Δόθηκε το 70% αυτών που είχαμε κάνει κατανομή. Μπαίνουμε τώρα στη δεύτερη φάση, η οποία είναι να δούμε τι θα κάνουμε με τις περιφέρειες που δεν κάλυψαν και τις περιφέρειες που έχουν πρόβλημα με τους επιλαχόντες.

Έχουμε, όμως, ένα ποσό από την υπερδέσμευση στην άκρη, το οποίο το κρατήσαμε, γιατί περιμέναμε ότι θα υπήρχαν τέτοιου είδους προβλήματα. Θα κάνουμε, λοιπόν, τώρα την προκήρυξη άμεσα για τις τρεις-τέσσερις περιφέρειες, οι οποίες έχουν ένα περίσσευμα, για να τους δώσουμε αυτό που σας είπα, τη δεύτερη ευκαιρία. Από εκεί και πέρα, για ό,τι χρήματα περισσέψουν και βεβαίως έχοντας και το απόθεμα στην άκρη, θα επαναπροκηρύξουμε για τις περιφέρειες που έχουν επιλαχόντες. Εμείς στον λογαριασμό που έχουμε κάνει υπολογίζουμε ότι πάνω από το 50% των επιλαχόντων θα ενταχθούν.

Και επειδή αναφερθήκατε ιδιαίτερα στη Δυτική Μακεδονία, θέλω να σας πω ότι η Δυτική Μακεδονία είναι μια περιοχή, η οποία είναι πρωταθλήτρια –εννοώ από την αρνητική άποψη- στα ζητήματα ανεργίας, μια περιοχή η οποία ξέρετε ότι βρίσκεται σε μια μεταβατική περίοδο και είπαμε να δώσουμε τη δυνατότητα, παρουσιάζοντας και συγκεκριμένα στρατηγικά σχέδια για την προώθηση της γεωργίας, να μπουν όλοι μέσα.

Εμείς πιστεύουμε ότι στη διαδρομή, μέσα και από τις υπερδεσμεύσεις που θα υπάρξουν στα μέτρα που αφορούν το Πρόγραμμα Αγροτικής Ανάπτυξης, τα σχέδια βελτίωσης και ό,τι άλλο θα δούμε στη διαδρομή, θα δώσουμε τη δυνατότητα στους επιλαχόντες που δεν θα μπουν από την άλλη διαδικασία και αυτοί να ενταχθούν.

Θέλω, κύριε συνάδελφε, να ξεκαθαρίσουμε ένα πράγμα μεταξύ μας, γιατί βλέπω διαρκώς όλοι να ασχολούνται με τους νέους αγρότες, με το πώς θα μπουν για να πάρουν τη συγκεκριμένη κατανομή, αδιαφορώντας από εκεί και πέρα για το τι έχει γίνει όλα τα προηγούμενα χρόνια με αυτού του είδους τις διαδικασίες και ποιες είναι οι στοχεύσεις όλων μας. Οι στοχεύσεις όλων μας πρέπει να είναι να μείνουν όσον το δυνατόν πιο μόνιμα αυτοί που μπαίνουν ως νέοι αγρότες σε δραστηριότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Για αυτά τα θέματα στη δευτερολογία μου θα πω περισσότερα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Κουτσούκο, έχετε τον λόγο.

**ΓΙΑΝΝΗΣ ΚΟΥΤΣΟΥΚΟΣ:** Κύριε Υπουργέ, όλοι συμφωνούμε ότι αυτοί που θα ενταχθούν στο πρόγραμμα, πρέπει να μείνουν και να παράγουν. Γι’ αυτό, εγώ δεν αναφέρθηκα στις απορριφθείσες αιτήσεις της Ηλείας, οι οποίες έμειναν έξω λόγω χαμηλής βαθμολογίας, παρ’ ότι θα πρέπει να δούμε και αυτό το θέμα. Γιατί σε μια συγκεκριμένη περιοχή είχαμε χαμηλή βαθμολογία, η οποία είναι κατ’ εξοχήν αγροτική, καθώς το 50% του παραγόμενου ΑΕΠ και πάνω είναι από τον πρωτογενή τομέα; Διότι η Ηλεία δεν έχει ούτε βαριά βιομηχανία ούτε τριτογενή τομέα. Και αυτό φαίνεται ότι δεν σας έχει απασχολήσει.

Ας έρθουμε, όμως, τώρα στους επιλαχόντες. Οι επιλαχόντες στη Δυτική Ελλάδα είναι τετρακόσιοι είκοσι οχτώ. Με τα χρήματα της υπερδέσμευσης –γιατί εγώ έχω κάνει τους λογαριασμούς και σας προκαλώ, κύριε Υπουργέ, να παραθέσετε και εσείς στοιχεία και αριθμούς- στα οποία αναφερθήκατε, δεν πρόκειται να καλυφθεί ούτε το 1/3 στις καλύτερες προϋποθέσεις, επαναλαμβάνω, που η υπερδέσμευση θα έχει μια κατανομή αναλογική με βάση τις αιτήσεις. Γιατί, από αυτά που μας είπατε, εγώ συμπεραίνω ότι δεν θα έχει αναλογική κατανομή. Δεν ξέρω σε ποια άλλη περιφέρεια θα πάει ο κ. Τσίπρας και τι άλλο θα τάξει, γιατί ανεργία δεν έχει μόνο η Δυτική Μακεδονία, έχει και η Δυτική Ελλάδα και σας καλώ να δείτε τους δείκτες.

Εάν υποθέσουμε, λοιπόν, στην καλύτερη περίπτωση ότι κάνετε μια αναλογική κατανομή, δεν φθάνουν τα χρήματα ούτε για το 1/3 των επιλαχόντων. Και η απάντησή σας «από το ό,τι περισσέψει», νομίζω ότι είναι ανάλγητη και σας αδικεί, κύριε Υπουργέ. Πρέπει να δώσετε μάχη να διασφαλίσετε περισσότερους πόρους. Και αυτό πρέπει να το κάνετε, είτε μεγαλώνοντας την υπερδέσμευση είτε στην ενδιάμεση αναθεώρηση να διεκδικήσετε περισσότερα, να προτείνετε αύξηση των πόρων του μέτρου 6.1 για τους νέους γεωργούς.

Με βάση τα όσα μας είπατε και κάνοντας επίσης τους λογαριασμούς, επειδή η Ηλεία είχε τον χαμηλότερο δείκτη ικανοποίησης των αιτήσεων με τα στοιχεία που σας παρέθεσα, ούτε το 1/4 των επιλαχόντων δεν πρόκειται να ικανοποιηθεί. Σε αυτά περίπου συμφωνεί μέσες-άκρες και η περιφέρεια με βάση τις εκτιμήσεις της ότι από τους τετρακόσιους είκοσι οχτώ, περίπου εκατόν πενήντα με εκατόν εβδομήντα επιλαχόντες θα ικανοποιηθούν.

Άρα οι εκατόν πενήντα της Ηλείας δεν μπορούν να περιμένουν, με βάση αυτά που μας είπατε, πολύ δε περισσότερο δεν μπορούν να περιμένουν οι εκατόν είκοσι που απερρίφθησαν, λόγω χαμηλής βαθμολογίας.

Κατά συνέπεια, κύριε Υπουργέ, η απάντησή σας, όχι απλώς δεν είναι καθόλου ικανοποιητική αλλά θα έλεγα ότι δείχνει και μια ηττοπαθή αντιμετώπιση από την πλευρά του Υπουργείου του ρεύματος που δημιουργήθηκε και των προσδοκιών που καλλιεργήθηκαν και οδήγησαν χιλιάδες νέους ανθρώπους που έχουν επιλέξει να μείνουν και να παράγουν στην ύπαιθρο να κάνουν αιτήσεις, προσδοκώντας ότι η Κυβέρνηση θα ελάμβανε μια πρόνοια γι’ αυτούς.

Δυστυχώς, λυπάμαι, ελπίζω να με διαψεύσετε στη δευτερολογία σας για το καλό των νέων αγροτών και της υπαίθρου.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αποστόλου, έχετε τον λόγο και πάλι.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, καταλαβαίνω την αγωνία σας, αλλά το να πείτε ότι είναι ηττοπαθής η τοποθέτησή μας και η προσέγγιση δεν στέκει. Δεν στέκει για έναν απλούστατο λόγο. Εγώ να συμφωνήσω μαζί σας σ’ αυτό που λέτε να δούμε ως εν δυνάμει νέους αγρότες καταρχήν τους επιλαχόντες και στη συνέχεια τους απορριφθέντες. Να το δούμε αυτό το πράγμα.

Θα συμφωνήσετε, όμως, και εσείς μαζί μου ότι δεν μπορούμε να προχωρήσουμε από μόνοι μας. Γνωρίζετε ότι ιδιαίτερα στο Πρόγραμμα Αγροτικής Ανάπτυξης με την Περιφερειακή Αυτοδιοίκηση έχουμε μια σχέση θα έλεγα καθημερινή. Για όλα τα προβλήματα έχει συσταθεί ομάδα εργασίας και προσπαθούμε να τα προσεγγίσουμε με συναίνεση.

Άρα λοιπόν, αντιλαμβάνεσθε ότι από την ώρα που έχουμε δεσμευθεί για τις περιφέρειες που δεν έχουν απορροφήσει τα ποσά, θα κάνουμε και αυτή τη διαδικασία. Δεν μπορούμε να σχεδιάζουμε, χωρίς να έχουμε υπολογίσει ποια είναι τα ποσά που θα περισσέψουν από εκεί.

Έχουμε την υπερδέσμευση. Εγώ δεν είπα ότι δεν θα τα δούμε μελλοντικά τα πράγματα. Η τροποποίηση και η μεταφορά κονδυλίων από το ένα μέτρο στο άλλο ακόμη δεν έχει ξεκινήσει. Αντιλαμβάνεσθε ότι δεν μπορούμε να το στοιχειοθετήσουμε, γιατί δεν θα έχουμε συγκεκριμένα νούμερα όσον αφορά την πορεία.

Άρα λοιπόν, από τη δική μας πλευρά είναι μέσα στον σχεδιασμό μας όλα αυτά, αλλά και εσείς το ξέρετε ότι χωρίς την έγκριση της Ευρωπαϊκής Επιτροπής δεν μπορούμε να κάνουμε τέτοιες κινήσεις. Ήδη έχουμε κάνει μια πρώτη τροποποίηση. Ετοιμαζόμαστε για μια δεύτερη τροποποίηση. Ήδη, ενόψει του «Omnibus», που ολοκληρώνεται σε ενδιάμεση αναθεώρηση, έχουμε κάνει παρεμβάσεις. Άρα λοιπόν, να είστε σίγουροι ότι μόνο ηττοπαθής δεν είναι η προσέγγισή μας και τουλάχιστον αυτό εμείς το αντιλαμβανόμαστε κάθε ημέρα.

Νομίζω ότι αυτό που χθες εισκομίσατε και εσείς και όλη η Ελλάδα ως εικόνα από τη Θεσσαλία κάτι άλλο έδειξε, πέρα απ’ αυτό που είπατε εσείς.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα Γερμανοί επισκέπτες.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συζητηθεί τώρα η πέμπτη με αριθμό 39/9-10-2017 επίκαιρη ερώτηση δεύτερου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Παναγιώτας Βράντζα προς τον Υπουργό Αγροτικής Ανάπτυξης και Τροφίμων, με θέμα: «Εθνικό απόθεμα δικαιωμάτων ενίσχυσης».

Κυρία Βράντζα, έχετε τον λόγο για δύο λεπτά.

**ΠΑΝΑΓΙΩΤΑ ΒΡΑΝΤΖΑ:** Ευχαριστώ, κύριε Πρόεδρε.

Κύριε Υπουργέ, σήμερα είναι μια καλή ημέρα για τους αγρότες. Τη διαδικασία των ερωτήσεων ακολουθεί η συζήτηση και η ψήφιση ενός νομοσχεδίου το οποίο είναι πολύ σημαντικό για τον αγροτικό κόσμο της χώρας μας. Αφορά την υποχρεωτική αναγραφή της χώρας προέλευσης του γάλακτος, των γαλακτοκομικών προϊόντων και του κρέατος και αφορά και την πληρωμή των νωπών και ευαλλοίωτων προϊόντων στις εξήντα ημέρες.

Η πρόθεση της Κυβέρνησης είναι φανερή: Η ενίσχυση της παραγωγικής διαδικασίας και η εξασφάλιση της δικαιοσύνης και της διαφάνειας σε όλα τα στάδια της παραγωγής.

Στο ίδιο πνεύμα ήταν και η δήλωση του Πρωθυπουργού χθες το βράδυ στο περιφερειακό συνέδριο της Λάρισας. Απαιτείται, είπε ο Πρωθυπουργός, η άμεση αναθεώρηση του συστήματος κατανομής των δικαιωμάτων βασικής ενίσχυσης της Ευρωπαϊκής Ένωσης.

Είναι και δική μου βαθιά πεποίθηση ότι η αλλαγή του συστήματος κατανομής των δικαιωμάτων θα λύσει πολλά προβλήματα και θα δημιουργήσει ένα τελείως διαφορετικό τοπίο στον αγροτικό κόσμο της χώρας.

Στο ίδιο μήκος κύματος κινείται και η δική μου ερώτηση. Αφορά το εθνικό απόθεμα. Με δεδομένη τη στρεβλή και άδικη κατανομή των δικαιωμάτων της βασικής ενίσχυσης, που βεβαίως κληρονομήσαμε από την προηγούμενη κυβέρνηση και τις συνθήκες του αθέμιτου ανταγωνισμού που δημιουργεί, το εθνικό απόθεμα αποκτά μεγαλύτερη βαρύτητα. Εκτός από τη στήριξη των νέων και νεοεισερχόμενων αγροτών, καλείται να αμβλύνει και τις μεγάλες αδικίες μεταξύ αγροτών με τεράστιες διαφορές στον αριθμό και την αξία των δικαιωμάτων τους.

Σύμφωνα με τον κανονισμό 1307/2013 τα δικαιώματα ενίσχυσης από το εθνικό απόθεμα θα πρέπει να κατανέμονται από τα κράτη-μέλη σύμφωνα με αντικειμενικά κριτήρια και κατά τέτοιο τρόπο, ώστε να διασφαλίζεται η ίση μεταχείριση των γεωργών και να αποφεύγονται οι στρεβλώσεις της αγοράς και του ανταγωνισμού.

Σύμφωνα με τον ίδιο κανονισμό, στο άρθρο 31, το εθνικό απόθεμα αναπληρώνεται ετησίως με βάση συγκεκριμένους όρους. Άρα το κάθε κράτος-μέλος έχει τη δυνατότητα να χορηγεί ετησίως, κυρίως όμως το πρώτο έτος εφαρμογής της προγραμματικής περιόδου, δικαιώματα βασικής ενίσχυσης σε παραγωγούς. Ο τρόπος κατανομής του εθνικού αποθέματος γίνεται σύμφωνα με την απόφαση 1047006/22-11-2015, που αποτελεί την εθνική πρόταση της Κοινής Αγροτικής Πολιτικής και υπάρχει και μια υπουργική απόφαση στις 21-6-2017 που ρυθμίζει επιμέρους ζητήματα.

Ενώ, λοιπόν, ορίζονται με σαφήνεια οι κανόνες λειτουργίας και κατανομής του εθνικού αποθέματος, δεν είναι καθόλου σαφές, κύριε Υπουργέ, για τους εμπλεκόμενους το αποτέλεσμα της ετήσιας κατανομής. Κανείς δεν γνωρίζει τον αριθμό των αιτούντων, τον αριθμό και την αξία των δικαιωμάτων που κατανέμονται αλλά και πόσοι, ποιας κατηγορίας και ποιοι τελικά είναι οι αγρότες που επωφελούνται από την κατανομή.

Επειδή το εθνικό απόθεμα μπορεί να αποτελέσει ένα εργαλείο άμβλυνσης των αδικιών που έχει επιφέρει η ΚΑΠ το 2015-2020, επειδή οι αδιαφανείς διαδικασίες μπορεί να δημιουργήσουν συνθήκες που ευνοούν την τέλεση παράνομων πράξεων και συναλλαγής, επειδή η έλλειψη ενημέρωσης λειτουργεί αποτρεπτικά για την είσοδο νέων, που θα ήθελαν να ασχοληθούν με το αγροτικό επάγγελμα, σας κάνω την εξής ερώτηση:

Προτίθεστε να θεσμοθετήσετε τη δημοσιοποίηση των διαδικασιών, αλλά και των στοιχείων των δικαιούχων, όπως ποσό, περιοχή, είδος και μέγεθος εκμετάλλευσης και ηλικία των αιτούντων -και τελικά των δικαιούχων- της κατανομής του εθνικού αποθέματος της βασικής ενίσχυσης;

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κυρία συνάδελφε, και εσείς και εμείς ασχολούμαστε με το μεγάλο ζήτημα που έχει προκύψει για τα δικαιώματα, με βάση τον νέο κανονισμό. Κάποια στιγμή πρέπει να γίνεται αντιληπτό ότι εμείς εφαρμόζουμε έναν κανονισμό, τον οποίον οι προηγούμενες κυβερνήσεις είχαν συμφωνήσει στο πλαίσιο της Κοινής Αγροτικής Πολιτικής. Βεβαίως είναι γνωστό το πρόβλημα που δημιουργήθηκε, ιδιαίτερα για μια ομάδα νέων ανθρώπων που έχασαν τα δικαιώματα τους.

Κάνουμε πάρα πολλές προσπάθειες, αλλεπάλληλες συναντήσεις και τουλάχιστον καταφέραμε να επιλύσουμε κατά ένα μέρος το πρόβλημα, έχοντας τη σύμφωνη γνώμη της Ευρωπαϊκής Επιτροπής.

Από εκεί και πέρα, μετά από αυτή τη διαδικασία, για να καλύψουμε τις ανάγκες, προχωρήσαμε στην έκδοση υπουργικής απόφασης. Σας λέω ότι αυτό είναι χθεσινό και ίσως δεν έχει δοθεί στη δημοσιότητα. Υπέγραψα εγώ μια σχετική υπουργική απόφαση, η οποία τροποποιεί τη σχετική απόφαση του 2015 και προβλέπει την αύξηση της γραμμικής μείωσης της αξίας όλων των δικαιωμάτων βασικής ενίσχυσης έως 4,5%, γιατί θέλουμε να καλύψουμε τις περιπτώσεις χορήγησης δικαιωμάτων σε νέους γεωργούς, που αρχίσουν τη δραστηριότητά τους από το 2017.

Ταυτόχρονα, βεβαίως, η συγκεκριμένη απόφαση δίνει δικαιώματα και στους νέους αγρότες που εντάχθηκαν στο μέτρο, οι οποίοι είχαν αυτό το πρόβλημα που σας είπα προηγούμενα.

Αυτή την ώρα έχουμε, λοιπόν, αυτούς που θα ενταχθούν. Είναι δέκα χιλιάδες οκτακόσιοι δεκαέξι συν τους χίλιους τετρακόσιους επιλαχόντες -θα μπουν και αυτοί- δηλαδή έντεκα χιλιάδες πεντακόσια ογδόντα έξι περίπου άτομα. Σε αυτά να προσθέσουμε και τους δύο χιλιάδες οκτακόσιους, που είχαν το πρόβλημα από παλιά. Οι δύο χιλιάδες διακόσιοι θα μπουν.

Είναι γνωστό το πρόβλημα, κύριε συνάδελφε, -βλέπω τον κ. Μιχελογιαννάκη- ιδιαίτερα στην Κρήτη, με το «Φόρμα 6» και λύνεται προς αυτή την κατεύθυνση. Άρα εμείς τώρα ουσιαστικά δίνουμε τη δυνατότητα και ενισχύουμε τους νέους ανθρώπους που είπαμε.

Βεβαίως από εκεί και πέρα, επειδή βάλατε το μεγάλο ζήτημα των δικαιωμάτων, είναι ένα θέμα που αναδεικνύεται σε όλες τις συζητήσεις που έχουμε κάνει. Χθες στη Λάρισα μάλιστα μπήκε και από πλευράς του Πρωθυπουργού ότι πρέπει στα πλαίσια της νέας αναθεώρησης να δούμε πώς θα το αντιμετωπίσουμε.

Και επειδή χρησιμοποιείται διαρκώς η φράση «αγρότες του καναπέ», λέμε πολύ απλά ότι δεν είναι δυνατόν να πορευόμαστε με δικαιώματα που σέρνονται εδώ και χρόνια, στερώντας τη δυνατότητα στους ανθρώπους για τους οποίους όλοι ενδιαφερόμαστε και όλοι συζητάμε, να ενταχθούν σε αυτήν τη δραστηριότητα. Εμείς ετοιμαζόμαστε, εν όψει της αναθεώρησης, να καταθέσουμε συγκεκριμένες προτάσεις.

**ΠΡΟΕΔΡΕΥΩΝ (Δημήτριος Κρεμαστινός):** Κυρία συνάδελφε, έχετε τον λόγο για τη δευτερολογία σας.

**ΠΑΝΑΓΙΩΤΑ ΒΡΑΝΤΖΑ:** Ευχαριστώ για την ενημέρωση και αντιλαμβάνομαι ότι θεωρείτε κι εσείς το εθνικό απόθεμα εργαλείο. Βεβαίως, έχω κάποιες ενστάσεις. Δεν αρκεί, κατά τη γνώμη μου, μόνο η αύξηση του ποσοστού κατανομής του εθνικού αποθέματος σε σχέση με τη βασική ενίσχυση και θα εξηγήσω τι ακριβώς εννοώ. Και βεβαίως, να επισημάνω ότι εφόσον συμφωνούμε όλοι ότι πρέπει να αναθεωρήσουμε την Κοινή Αγροτική Πολιτική και να δημιουργήσουμε διαφορετικό τρόπο κατανομής των δικαιωμάτων, θα πρέπει να είμαστε προετοιμασμένοι το 2019 να καταθέσουμε την πρόταση.

Ο λόγος, λοιπόν, για τον οποίο θεωρώ ότι οι όροι και οι συνθήκες κατανομής του εθνικού αποθέματος είναι εξέχουσας σημασίας και σπουδαιότητας, στηρίζεται στην εμπειρία που έχουμε από το 2015. Σύμφωνα με τα στοιχεία, μεταξύ των δικαιούχων νεοεισερχόμενων 2014-2015 υπήρξαν πολλοί υπερήλικες συνταξιούχοι. Όπως αντιλαμβάνεστε κάτι τέτοιο δεν συμβάλλει ούτε στην ηλικιακή ανανέωση του αγροτικού πληθυσμού ούτε στην αύξηση της παραγωγής και της παραγωγικότητας, αλλά ούτε και στην ανάπτυξη του πρωτογενούς τομέα εν γένει.

Επιπλέον, το γεγονός ότι η συντριπτική πλειοψηφία αυτών των δικαιωμάτων μεταβιβάστηκαν απ’ τον πρώτο χρόνο, δείχνει ότι όλη η διαδικασία εντάχθηκε στο γνωστό πλαίσιο των διαδικασιών, όπου οι συνήθεις ύποπτοι κερδίζουν ως μη όφειλαν σε βάρος των νέων και κατά βάση υγειών παραγωγικών δυνάμεων. Θα μπορούσαμε να είχαμε αποφύγει αυτό το φαινόμενο αν θεσπίζαμε πολύ υψηλό ποσοστό παρακράτησης –εγώ προτείνω 90%- γι’ αυτούς που κάνουν άμεσες μεταβιβάσεις και ελπίζω ότι αυτό θα προβλεφθεί στις επόμενες κατανομές του εθνικού αποθέματος, δεδομένου ότι αυτό είναι μια εθνική επιλογή και δεν υπόκειται σε ευρωπαϊκούς κανονισμούς.

Επιπλέον, η επιλογή κατανομής νεοεισερχόμενου μιας μόνο συγκεκριμένης χρονιάς αντίκειται στο πνεύμα αλλά και στην ουσία του κανονισμού περί διασφάλισης της ίσης μεταχείρισης των γεωργών και την αποφυγή στρεβλώσεων της αγοράς και του ανταγωνισμού. Υπάρχουν πολλοί νεοεισερχόμενοι από την ιστορική περίοδο –και ξέρετε τι εννοώ- από την περίοδο κατανομής των δικαιωμάτων–μιλάω για το 2001- πολύ συχνά άτομα νεαρής ηλικίας ακόμη, γιατί ξεκίνησαν πολύ νωρίς, με δικαιώματα αξίας ίσης με το 20% ή 30% του μέσου όρου της περιφέρειας. Αυτοί οι αγρότες, που σχεδόν στο σύνολό τους είναι συνειδητής επιλογής κι όχι κυνηγοί προγραμμάτων και ενισχύσεων, δεν έχουν καμμία τύχη στο διηνεκές.

Επίσης, είπατε για οριζόντια μείωση των δικαιωμάτων. Θεωρώ ότι και αυτό θα είναι άδικο, εφόσον δεν έχουμε την ίδια κατανομή ανά περιφέρεια και την ίδια αξία ανά δικαιώματα, δεν ακούγεται λογικό να εισφέρουν το ίδιο ποσοστό αγρότες με δικαιώματα αξίας υποπολλαπλάσια του μέσου όρου της περιφέρειας με εκείνους με δικαιώματα αξίας έως και πενήντα φορές την αξία του μέσου όρου. Αντιλαμβάνεστε ότι αυτό δεν αντίκειται μόνο στον κανονισμό, αλλά κυρίως στην κοινή λογική.

Όσον αφορά την κτηνοτροφία, όπου η ενίσχυση εδράζεται στον βοσκότοπο, ο οποίος κατανέμεται με τη γνωστή αμαρτωλή τεχνική λύση, η κατάσταση από πλευράς αδικίας και ανισότητας γίνεται εκρηκτική. Θεωρώ ότι η καταβολή σε πολίτες δημοσίου χρήματος, εθνικού ή ευρωπαϊκού, πρέπει να διέπεται από διαφάνεια και δημοσιοποίηση -είναι ένα θέμα που θέλω απάντηση, κύριε Υπουργέ-, σύμφωνα πάντα με την ισχύουσα εθνική και ενωσιακή νομοθεσία, κάτι που δεν γίνεται για το εθνικό απόθεμα. Κι εδώ ισχύει ότι δεν φτάνει να είμαστε, αλλά πρέπει και να φαινόμαστε τίμιοι. Σας καλώ, λοιπόν, να κάνετε ό,τι είναι αναγκαίο, ώστε αφ’ ενός το εθνικό απόθεμα να μοιράζεται δίκαια και να επιτελεί παραγωγικό σκοπό και αφ’ ετέρου, να γίνεται αυτό με πλήρη διαφάνεια και όλα τα στοιχεία να είναι σε γνώση των αγροτών και όλων των πολιτών.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαέξι μαθήτριες και μαθητές και μία εκπαιδευτική συνοδός από το 9ο Δημοτικό Σχολείο Αλίμου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κυρία συνάδελφε, κατ’ αρχάς θα συμφωνήσω μαζί σας, εν όψει ιδιαίτερα της αναθεώρησης της νέας ΚΑΠ, ότι πρέπει να δούμε όλα αυτά τα ζητήματα και, ιδιαίτερα, να μεταφέρουμε πόρους από τον πρώτο στον δεύτερο πυλώνα. Όμως αυτή την ώρα είμαστε υποχρεωμένοι να προσεγγίζουμε τα ζητήματα με βάση αυτά που έχουμε μπροστά μας.

Το λέω αυτό, διότι το να αυξήσουμε το απόθεμα από 2% σε 4,5% αντιλαμβάνεστε ότι είναι ένας διπλασιασμός και κάτι. Αυτό έχει τις επιπτώσεις του μειώνοντας τη βασική ενίσχυση. Άρα λοιπόν, οι κινήσεις θα πρέπει να είναι όσο το δυνατόν μετρημένες, για να μην έχουμε άλλους είδους παρατράγουδα.

Το δεύτερο που θέλω να πω είναι ότι δεν είναι απλό πράγμα να δημοσιοποιηθούν καταστάσεις ονομάτων με ποσά κ.λπ., διότι ενδέχεται να βρεθούμε στην παραβίαση προσωπικών δεδομένων. Και από αυτή την άποψη, λοιπόν, δεν θέλουμε να δημιουργήσουμε προβλήματα, πόσο μάλλον όταν έχουμε πίσω μας μια Ευρωπαϊκή Επιτροπή.

Επειδή, όμως, πραγματικά ξεκινήσαμε μία συζήτηση που αφορά δικαιώματα, από τη δική μας πλευρά πρέπει από τώρα να αρχίσουμε να προετοιμαζόμαστε, για να τεκμηριώσουμε τις απόψεις μας στην Ευρωπαϊκή Επιτροπή όταν θα έρθει η ώρα. Βεβαίως, αυτό θα το κάνουμε, όχι από μόνοι μας, αλλά σε συνεργασία με άλλες χώρες, ιδιαίτερα με τις χώρες του Νότου, όπου έχουμε σε μερικά ζητήματα -και ιδιαίτερα σε αυτό το ζήτημα- κοινή αντίληψη. Θα τα δούμε όλα αυτά, όμως, στη διαδρομή.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Και τώρα προχωρούμε στην τελευταία για σήμερα την έβδομη με αριθμό 40/9-10-2017 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Θεοχάρη (Χάρη) Θεοχάρη προς τον Υπουργό Αγροτικής Ανάπτυξης και Τροφίμων, σχετικά με την καθυστέρηση στις αποζημιώσεις πληγέντων αλιέων από τη ρύπανση του Σαρωνικού.

Κύριε Θεοχάρη, έχετε το λόγο για δύο λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Κύριε Υπουργέ, η καταστροφή που έχουν υποστεί οι αλιείς του Σαρωνικού είναι δεδομένη και υπαρκτή. Έχει περάσει ένας μήνας πια από το ναυάγιο του «Αγία Ζώνη» και τη διαρροή του μαζούτ, αλλά οι καθυστερήσεις είναι σημαντικές και υπαρκτές πια.

Νομίζω ότι το Υπουργείο Αγροτικής Ανάπτυξης και Τροφίμων οφείλει να βοηθήσει τους αλιείς, δεδομένου μάλιστα ότι από την 1η Οκτωβρίου έχει ανοίξει η περίοδος για τη μέση αλιεία και για τις μηχανότρατες, οπότε τα διαφυγόντα κέρδη τους και η απειλή για την οικονομική τους κατάσταση είναι πια συγκεκριμένα.

Υπάρχουν συγκεκριμένες διαδικασίες αποζημίωσης για τους πληγέντες αλιείς, αλλά αυτή τη στιγμή βλέπουμε ότι υπάρχουν καθυστερήσεις, καθώς και μία έλλειψη συντονισμού των κρατικών υπηρεσιών, που καθυστερεί τη διεκδίκηση των αποζημιώσεων από το Διεθνές Ταμείο Αποζημιώσεων στη Ρύπανση Πετρελαίου, που εδρεύει στο Λονδίνο, καθώς και από το Ευρωπαϊκό Ταμείο Θάλασσας και Αλιείας στο πλαίσιο του Επιχειρησιακού Προγράμματος Αλιείας και Θάλασσας 2014-2020.

Συνεπώς με βάση τα παραπάνω σας ρωτώ: Ποιες οι ενέργειες στις οποίες έχετε προβεί για την οικονομική ανακούφιση των πληγέντων αλιέων από τη ρύπανση του Σαρωνικού;

Υπάρχει πρόβλεψη για έκτακτη ή και εφάπαξ αποζημίωση από εθνικούς πόρους; Αν ναι, ποιος είναι ο αριθμός των αλιέων που πρόκειται να ενισχυθούν οικονομικά;

Ποια η πρόοδος εκ μέρους του Υπουργείου στη σύνταξη του φακέλου, ώστε να στοιχειοθετηθεί η έκτακτη ενίσχυση των αλιέων από το Επιχειρησιακό Πρόγραμμα Αλιείας και Θάλασσας για ζημιές λόγω της αναγκαστικής παύσης της οικονομικής τους δραστηριότητας;

Έχετε επικοινωνήσει με τον αρμόδιο Επίτροπο Περιβάλλοντος, ώστε να διερευνήσετε το σύνολο των διαθεσίμων μέτρων στήριξης των αλιέων του Σαρωνικού από το ταμείο αυτό;

Υφίσταται πρόθεση για συντονισμό με συναρμόδια Υπουργεία, ώστε να επιτευχθεί ρύθμιση για «πάγωμα των υποχρεώσεων», για παράδειγμα, στα ασφαλιστικά ταμεία, των πληγέντων αλιέων, ώστε να στηριχθεί ο κλάδος μέχρι την επανεκκίνηση της δραστηριότητάς τους;

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, μιλήσατε για καθυστερήσεις. Ας δούμε, λοιπόν, τι κάναμε εμείς για όλη αυτή τη δύσκολη θέση που βρέθηκαν οι αλιείς.

Εμείς, με το που έγινε γνωστό το περιστατικό, κινητοποιήσαμε τις υπηρεσίες μας στην κατεύθυνση του να αντιμετωπίσουμε όσο το δυνατόν πιο άμεσα τα προβλήματα που προκύπταν.

Υπήρξε μια κινητοποίηση, η οποία είχε ως πρώτη κατεύθυνση να δούμε εάν υπάρχουν άμεσες επιπτώσεις στα αλιεύματα. Γι’ αυτό αρχίσαμε την ίδια μέρα, θα σας έλεγα, επιτόπιους ελέγχους παίρνοντας, βεβαίως, τα σχετικά δείγματα, που μετά από ημέρες έδειξαν ότι δεν υπήρχε καμμία επίπτωση στα αλιεύματα που κυκλοφορούσαν. Αυτό ήταν που ενδιέφερε πρωτίστως, να δούμε τι συμβαίνει στην Ιχθυόσκαλα Κερατσινίου.

Από εκεί και πέρα, αρχίσαμε να παρακολουθούμε ιδιαίτερα τα ζητήματα σε συνεργασία με τα υπόλοιπα Υπουργεία και αυτό που μέχρι σήμερα έχουμε υπ’ όψιν μας είναι ότι δεν έχει παρουσιαστεί ύποπτο δείγμα ψαριών, αλιευμάτων στην ιχθυόσκαλα. Άρα, είναι ένα ζήτημα, που τουλάχιστον ήταν κυρίαρχο όσον αφορά την ασφάλεια των αλιευμάτων.

Αυτό που ειπώθηκε από πολλούς ήταν γιατί δεν προβήκαμε άμεσα στην απαγόρευση. Γατί απλούστατα οι ίδιοι οι παράκτιοι αλιείς από την ώρα που προέκυψε το ζήτημα σταμάτησαν με δική τους πρωτοβουλία και γιατί δεν υπήρχαν ψάρια, καθώς μετά τη ρύπανση τα μεγάλα ψάρια έφυγαν, αλλά και ταυτόχρονα γιατί ξέρουν και οι ίδιοι ότι αν χρησιμοποιήσουν τα εργαλεία τους σ’ αυτές τις μολυσμένες περιοχές είναι σαν να αχρηστεύουν τα ίδια τους τα εργαλεία. Άρα, δεν υπήρξε καμμιά δραστηριότητα.

Βεβαίως, εμείς δεν τους αφήσαμε χωρίς καμμία ενημέρωση και τους καλέσαμε άμεσα στο Υπουργείο και συζητήσαμε μαζί τους τις δυνατότητες που έχουμε, ώστε οπωσδήποτε να υπηρετήσουμε την ανάγκη τους για ένα ελάχιστο εισόδημα, γιατί έχουν απώλεια αυτήν τη συγκεκριμένη περίοδο.

Εξετάσαμε τη δυνατότητα, κατ’ αρχάς, να δούμε πώς μέσα από το Επιχειρησιακό Πρόγραμμα Αλιείας, από το συγκεκριμένο άρθρο 33, θα χρησιμοποιήσουμε αυτό το μέτρο της προσωρινής παύσης των αλιευτικών δραστηριοτήτων και θα στοιχειοθετήσουμε σχετικό φάκελο προς αυτήν την κατεύθυνση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Παράλληλα, βεβαίως, στο πλαίσιο του Επιχειρησιακού Προγράμματος Αλιείας 2014-2020 συζητήσαμε μαζί τους την ίδρυση Ταμείου Αλληλοβοήθειας, όπως προβλέπεται από το άρθρο 35 του Κανονισμού για το Ευρωπαϊκό Ταμείο Θάλασσας. Μάλιστα, στο πλαίσιο του Επιχειρησιακού Προγράμματος υπάρχει η δέσμευση για τη σύσταση του ταμείου 10 εκατομμυρίων ευρώ. Όμως, βεβαίως, προϋπόθεση για να ιδρυθεί το Ταμείο Αλληλοβοήθειας είναι και η ολοκλήρωση τη συνδικαλιστικής εκπροσώπησης. Έχουμε και αυτό το θέμα με τους αλιείς. Έχουμε καταθέσει -ολοκληρώθηκε η διαβούλευση- σχετικό νομοσχέδιο. Αυτό το ταμείο, όπως αντιλαμβάνεστε, χρειάζεται και τη συμμετοχή των αλιέων. Κοιτάμε, λοιπόν, πώς θα το δημιουργήσουμε για να έχει και μόνιμη -θα έλεγα- σχέση όσον αφορά την αντιμετώπιση τέτοιων καταστάσεων.

Επίσης, έχουμε και το άρθρο 57 του συγκεκριμένου κανονισμού που αφορά τις ιχθυοκαλλιέργειες. Μέχρι σήμερα δεν έχουμε κανένα δείγμα ότι υπάρχουν επιπτώσεις στις ιχθυοκαλλιέργειες και τις οστρακοκαλλιέργειες. Άρα, θα έλεγα να αναμένουμε το πόρισμα του ΕΛΚΕΘΕ, διότι πάνω σ’ αυτό νομίζω ότι έχουμε συμφωνήσει όλοι ότι πρέπει να ολοκληρωθεί αυτή η διαδικασία και τότε θα πάμε στα επόμενα μέτρα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Θεοχάρη, και πάλι έχετε τον λόγο για τρία λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ πολύ, κύριε Πρόεδρε.

Κύριε Υπουργέ, σας ακούω και καταλαβαίνω ότι μιλάμε για δύο ειδών ενέργειες, τις οποίες μας περιγράψατε.

Η μια ενέργεια είναι αυτονόητη, να ξεκινήσουν οι μελέτες για να δούμε πόσο επηρέασε αυτή η μόλυνση τα ψάρια, τα όστρακα και γενικότερα όλα τα αλιεύματα. Αυτή είναι άχρηστη σε σχέση με το συγκεκριμένο ζήτημα που συζητάμε, καθότι εσείς ο ίδιος ομολογείτε ότι οι ίδιοι οι αλιείς σταμάτησαν να ψαρεύουν από μόνοι τους, διότι θα αχρήστευαν τα εργαλεία τους. Κυρίως, όμως, δεν μπορεί να πειστεί ο κόσμος ότι αυτήν τη στιγμή μια μέση οικογένεια θα πάει να αγοράσει ένα ψάρι από τον Σαρωνικό τη στιγμή που έχει γίνει όλη αυτή η φασαρία σε σχέση με τη μόλυνση που έχει επισυμβεί.

Συνεπώς αυτό σε σχέση με το ζήτημα του εισοδήματος των αλιέων, των προβλημάτων που έχουν για το βιός τους, για τη δουλειά τους, για να στηρίξουν τις οικογένειές τους, αλλά και να πληρώσουν τις ασφαλιστικές, τις φορολογικές και λοιπές υποχρεώσεις, τις οποίες έχουν, είναι προφανές ότι δεν λύνει κανένα πρόβλημα.

 Η δεύτερη σειρά ενεργειών είναι κατ’ αρχάς θετική, με την έννοια ότι συζητάτε και βλέπετε τα άρθρα του κανονισμού, τα οποία μπορείτε να ενεργοποιήσετε, αλλά και αυτή είναι στο «θα». Λέτε: «Θα δοθούν αποζημιώσεις».

Γι’ αυτό εξάλλου και η ένωση αλιέων έβγαλε δελτίο τύπου, το οποίο καταθέτω στα Πρακτικά, με το οποίο καταγγέλλει τις καθυστερήσεις στις διαδικασίες και εκφράζει την αγωνία των αλιέων, που βλέπουν το εισόδημά τους να έχει καταρρεύσει.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεπώς θα πρέπει να προχωρήσετε σε ουσιαστική λήψη μέτρων, για να στηριχθούν τα εισοδήματα αυτών των ανθρώπων και να διεκδικήσετε αποζημιώσεις από το Διεθνές Ταμείο Αποζημιώσεων για τη ρύπανση πετρελαίου.

Καταθέτω για παράδειγμα τη φόρμα, την οποία πρέπει να καταθέσει κάθε αλιεύς, εάν θέλει να μπορέσει να πάρει αποζημίωση. Αυτοί οι άνθρωποι θα πρέπει να πάνε σε δικηγόρους και να πληρώσουν, γιατί είναι μία πάρα πολύ πολύπλοκη διαδικασία, που δεν μπορούν να την ολοκληρώσουν μόνοι τους.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επομένως, πρέπει το Υπουργείο να συστήσει ειδικό τοπικό γραφείο, για να βοηθήσει ώστε να γίνουν ομαδικές ή και μία μεγάλη ομαδική προσφυγή στο ταμείο αυτό, για να μπορέσουν να πάρουν πιο γρήγορα τις αποζημιώσεις τους, δεδομένου ότι το ταμείο αυτό ανταποκρίνεται σε συντομότερο χρονικό διάστημα στις ομαδικές αιτήσεις σε σχέση με τις ατομικές και μπορεί να αποζημιώσει ακόμη και μέσα σε δέκα μήνες.

Την ίδια στιγμή οφείλετε να συνεργαστείτε τάχιστα και με το ΕΛΚΕΘΕ, τον μοναδικό ερευνητικό οργανισμό, ο οποίος μπορεί και έχει την τεχνογνωσία να κάνει αυτές τις μελέτες. Μάλιστα, το ΕΛΚΕΘΕ σε δελτίο Τύπου της προηγούμενης ημέρας, της 19ης Σεπτεμβρίου, το οποίο καταθέτω στα Πρακτικά, είπε ότι ακόμα και οι ιχθυοκαλλιέργειες του ίδιου του κέντρου έχουν πληγεί από την μόλυνση, από την πίσσα που έχει μαζευτεί στα σημεία, στα οποία γίνεται άντληση νερού.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι αντιληπτή, λοιπόν, η πραγματική καταστροφή, που έχει επέλθει στους ανθρώπους αυτούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, γι’ αυτή την τραγική κατάσταση, η οποία έχει οδηγήσει σε απώλεια εισοδημάτων, καλό θα είναι να συνεργαστείτε με το Υπουργείο Εργασίας -ήταν εδώ προηγουμένως ο κ. Πετρόπουλος, τύχη αγαθή τον έφερε την ίδια στιγμή που απαντάτε στην ερώτηση- για να δείτε επιτέλους πώς μπορούν να παγώσουν οι υποχρεώσεις των αλιέων. Δεν είναι δυνατόν να τους ζητάμε χρήματα, τη στιγμή που έχει μηδενιστεί το εισόδημά τους και ενδεχομένως τρέχουν και κάποια πάγια έξοδα που έχουν, που δεν μπορούν να σταματήσουν.

Κύριε Υπουργέ, δεν πρέπει να κοιτάξουμε με αναλγησία την κατάσταση που περνάνε οι αλιείς σήμερα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και δύο εκπαιδευτικοί συνοδοί τους από το 3ο Δημοτικό Σχολείο Ραφήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, το ενδιαφέρον μας για τους παράκτιους αλιείς ειδικά αυτής της περιοχής, θα σας έλεγα ότι είναι πρωτεύον, γιατί ήδη έχουμε ενημερώσει την Ευρωπαϊκή Επιτροπή ότι εκεί έχουμε ένα συμβάν και ενδεχόμενα θα τους ζητήσουμε την ενεργοποίηση του άρθρου 12 του Κανονισμού, για περιπτώσεις σοβαρής απειλής.

Βεβαίως, εάν δεν έχουμε τα στοιχεία αυτά του ΕΛΚΕΘΕ και τα δικά μας, που συγκεντρώνουμε από τις υπηρεσίες για να συγκροτήσουμε έναν φάκελο, δεν μπορούμε. Αυτή την ώρα, δηλαδή, είμαστε σε διαδικασία αναμονής.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Η προεργασία έχει γίνει;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αυτό θέλω να σας πω.

Άρα, μία παράμετρος είναι ότι η Ευρωπαϊκή Επιτροπή περιμένει οπωσδήποτε τι θα στείλουμε εμείς ως φάκελο, αλλά αυτός ο φάκελος θα είναι πολύ σημαντικός και για τους αλιείς, όσον αφορά τη διεκδίκηση από το Διεθνές Ταμείο.

Διότι αντιλαμβάνεστε ότι εκεί πέρα θα προηγηθεί οποιαδήποτε διεκδίκηση από το Διεθνές Ταμείο γιατί η Ευρωπαϊκή Επιτροπή θα μας το βάλει αυτό ως προϋπόθεση.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Θα συσταθεί γραφείο;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Στο πλαίσιο, λοιπόν, της ιχθυόσκαλας, ήδη συζητάμε εμείς αυτή την ώρα να δημιουργήσουμε εκεί ένα μόνιμο γραφείο με εκπροσώπηση οπωσδήποτε ενός από τους παράκτιους αλιείς και ενός από το δικό μας Υπουργείο. Από εκεί και πέρα, θα δούμε πώς θα ανοίξουμε αυτή την ομάδα εργασίας. Σχεδιάζαμε να προχωρήσουμε σε αυτό με το που πήραμε την έκθεση του ΕΛΚΕΘΕ.

Επίσης, έχουν ενημερωθεί οι συναρμόδιοι Υπουργοί. Αυτά τα περί μετατόπισης οφειλών δεν είναι δικά μας. Εσείς τα ξέρετε, γιατί έχετε υπηρετήσει στον χώρο. Οπότε, περιμένουμε και από εκεί.

Όμως, σας είπα και από την αρχή ότι η συνδικαλιστική εκπροσώπηση αυτή την ώρα μάς δημιουργεί μεγάλο πρόβλημα, για αυτό και έχει συσταθεί μια επιτροπή από πλευράς των παράκτιων αλιέων, με τους οποίους συζητάμε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Την αίτηση πότε την περιμένετε;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Άρα, λοιπόν, θα σας έλεγα ότι όταν ολοκληρωθεί η διαδικασία του ΕΛΚΕΘΕ, θα σας απαντήσω. Ήδη εμείς τη Δεύτερα, για παράδειγμα, έχουμε προγραμματίσει κάποια συνάντηση στο Υπουργείο Αγροτικής Ανάπτυξης με το ΕΛΚΕΘΕ. Ενοχλούμε, περιμένουμε. Μπορεί να έχουμε αποτελέσματα τη Δευτέρα. Όμως, δεν μπορώ να σας πω εγώ αυτή την ώρα.

Πρέπει να βοηθήσουμε όλοι, ιδιαίτερα σε ένα ζήτημα. Ξέρετε ότι αυτές οι ενισχύσεις προϋποθέτουν -εσείς, κύριε Θεοχάρη, το ξέρετε καλύτερα- τη σύνταξη φακέλου με βάση στοιχεία και προϋποθέσεις. Και εκεί, όπως αντιλαμβάνεστε, θα έχουμε δυσκολίες.

Άρα, λοιπόν, εσείς, έχοντας και μια τεχνογνωσία πάνω σε αυτά τα ζητήματα, να μας βοηθήσετε για να μπορέσουμε να στοιχειοθετήσουμε όσο γίνεται καλύτερα την απώλεια εισοδήματος που υπήρξε για τις συγκεκριμένες ομάδες εργαζομένων.

**ΠΡΟΕΔΡΕΥΩΝ (Δημήτριος Κρεμαστινός):** Κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις».

Η Διάσκεψη των Προέδρων αποφάσισε στη συνεδρίασή της στις 4 Οκτωβρίου 2017 τη συζήτηση του νομοσχεδίου σε μια έως το πολύ δύο συνεδριάσεις, ανάλογα με την εξέλιξη της συζήτησης, ενιαία επί της αρχής, επί των άρθρων και των τροπολογιών.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το Σώμα συνεφώνησε ομοφώνως.

Επειδή βλέπω ότι ο εισηγητής του ΣΥΡΙΖΑ κ. Καραγιάννης δεν είναι στην Αίθουσα, παρακαλώ…

**ΝΙΚΟΛΑΟΣ ΜΩΡΑΪΤΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Μωραΐτη, έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Ξεκινώντας, θέλουμε να θέσουμε ένα ζήτημα για να μας απαντήσει ο κύριος Υπουργός.

**ΠΡΟΕΔΡΕΥΩΝ (Δημήτριος Κρεμαστινός):** Για ποιο θέμα θέλετε να μιλήσετε;

**ΝΙΚΟΛΑΟΣ ΜΩΡΑΪΤΗΣ:** Σε ό, τι αφορά τις τροπολογίες, είναι διαδικαστικό το θέμα.

Να μας πει ο κύριος Υπουργός ποιες τροπολογίες από τις ήδη κατατεθειμένες θα κάνει δεκτές και αν πρόκειται να κατατεθούν άλλες. Αν πρόκειται να κατατεθούν, να κατατεθούν τώρα, γιατί είναι σύνηθες το φαινόμενο να κατατίθενται τροπολογίες την τελευταία στιγμή, αιφνιδιάζοντας και τα κόμματα και χωρίς να υπάρχουν τα χρονικά περιθώρια να μελετηθούν οι τροπολογίες.

Επομένως, να μας πει τώρα ο κύριος Υπουργός ποιες από αυτές κρατάει και θα γίνουν δεκτές και ποιες πρόκειται να κατατεθούν.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, είστε έτοιμος για να απαντήσετε;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κοιτάξτε, σας είχα πει ότι θα δώσουμε από πλευράς του Υπουργείου Αγροτικής Ανάπτυξης τις τροπολογίες, που προτιθέμεθα να φέρουμε και τις νομοτεχνικές βελτιώσεις. Σας στείλαμε, βεβαίως και τη συζήτηση που κάναμε στην επιτροπή, αλλά και κάποια κείμενα στα οποία έχουμε -θα έλεγα- αναφερθεί σχετικά και με τις νομοτεχνικές βελτιώσεις και τις τροπολογίες, που θα φέρουμε ως Υπουργείο Αγροτικής Ανάπτυξης.

Η απουσία δύο Υπουργών στο εξωτερικό μάς δημιούργησε ένα πρόβλημα στις υπογραφές και αφαιρέσαμε τις τροπολογίες για τις οποίες είχαν υποχρέωση να υπογράψουν οι συγκεκριμένοι Υπουργοί και θα τις φέρουμε στο επόμενο νομοσχέδιο, αυτό που θα αφορά τη συνδικαλιστική εκπροσώπηση των αγροτών.

Άρα, λοιπόν, δεν υπάρχει να κατατεθεί από πλευράς του Υπουργείου κάτι περισσότερο και όσον αφορά τις νομοτεχνικές βελτιώσεις και όσον αφορά τις τροπολογίες. Αυτήν την ώρα είναι στη Γενική Γραμματεία και σε λίγο θα κατατεθούν ουσιαστικά αυτά τα οποία έχουμε συναποφασίσει. Απλώς αφαιρέθηκαν δύο, τρεις τροπολογίες που απαιτούσαν την υπογραφή των συγκεκριμένων Υπουργών. Από εκεί και πέρα συνεχίζουμε με βάση αυτά που έχουμε συμφωνήσει. Βεβαίως αν η Κυβέρνηση κρίνει κάποια στιγμή –εγώ σας το είπα από την αρχή- για λόγους ανάγκης και επείγοντος ότι πρέπει να φέρει κάποια τροπολογία, το συζητάμε όταν θα προκύψει το συγκεκριμένο ζήτημα.

**ΦΩΤΕΙΝΗ ΑΡΑΜΠΑΤΖΗ:** Κύριε Υπουργέ, αυτή η τροπολογία-προσθήκη η μεγάλη ισχύει; Ισχύει.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Έχουν αφαιρεθεί. Θα έρθουν τώρα.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Αραμπατζή, όταν θέλετε κάτι, σας παρακαλώ να το κάνετε μέσω του Προεδρείου.

Τον λόγο έχει ο εισηγητής του ΣΥΡΙΖΑ κ. Καραγιάννης για δεκαπέντε λεπτά.

**ΙΩΑΝΝΗΣ ΚΑΡΑΓΙΑΝΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ξεκινάει σήμερα στην Ολομέλεια, μετά το θετικό πρόσημο που προέκυψε σχεδόν ομόφωνα από τον γόνιμο διάλογο στις επιτροπές, η συζήτηση ενός ιδιαίτερα σημαντικού νομοσχεδίου, που στηρίζει τον αγροτικό κόσμο και την πρωτογενή παραγωγή, βάζει τάξη στην αγορά σε ό,τι αφορά χρόνους πληρωμής και προστατεύει τον Έλληνα καταναλωτή.

Με το παρόν σχέδιο νόμου, που αποτελείται από τέσσερα κεφάλαια και την προσθήκη μιας τροπολογίας και φέρει τον τίτλο «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις», ρυθμίζονται χρόνια ζητήματα, που έχουν να κάνουν με τις καθυστερήσεις στις πληρωμές νωπών προϊόντων, τις ελληνοποιήσεις, τον εκσυγχρονισμό του θεσμικού πλαισίου εκμετάλλευσης των ιχθυοτρόφων υδάτων της χώρας, τους αγροτικούς συνεταιρισμούς και άλλα μικρότερης εμβέλειας ζητήματα, που θα αναπτυχθούν διεξοδικά στη συνέχεια.

Στο Κεφάλαιο Α΄ του προτεινόμενου νομοσχεδίου ρυθμίζονται θέματα, που αφορούν τις καθυστερήσεις πληρωμών στις εμπορικές συναλλαγές για νωπά και ευαλλοίωτα προϊόντα, όπως είναι τα νωπά κρέατα, πουλερικά, ψάρια και οι πρασινάδες. Η φύση των προϊόντων αυτών και ο μικρός κύκλος ζωής τους δεν αφήνουν περιθώρια μεγάλων καθυστερήσεων στην εξόφληση των σχετικών τιμολογίων. Η ενδεχόμενη δε εκ των υστέρων επίκληση από τον παραγωγό δικαστικά της καταχρηστικότητας των όρων πληρωμής -έτσι και αλλιώς δύσκολο να αποδειχθεί- δεν είναι ικανή να αποτρέψει το πρόβλημα.

Οι καθυστερήσεις στις πληρωμές των νωπών αγροτικών προϊόντων απασχόλησαν την Ευρωπαϊκή Επιτροπή η οποία εξέδωσε την οδηγία 7/2011. Η εν λόγω οδηγία ενσωματώθηκε στις διατάξεις του ν.4152/2013, αλλά στην πράξη κατέστη ανενεργός και μη αποτελεσματική, με συνέπεια να συνεχίζεται η δυσλειτουργία στην αγορά και να διογκώνεται το πρόβλημα στους παραγωγούς. Οι καθυστερήσεις των πληρωμών αυτών έχουν αρνητικές συνέπειες για τον παραγωγό, καθώς πλήττουν τη ρευστότητα και τις ταμειακές ροές του, περιπλέκουν την οικονομική του διαχείριση και θέτουν εμπόδια στην ανάπτυξή του. Όπως είναι φυσικό, το πρόβλημα γίνεται μεγαλύτερο για τις μικρές και μικρομεσαίες επιχειρήσεις και τις αντίστοιχες αγροτικές εκμεταλλεύσεις.

Από την εικοσιπενταετή εμπειρία μου στην αγορά και στον κλάδο των τροφίμων θεωρώ ότι δεν μπορεί ένα προϊόν με διάρκεια ζωής μόλις λίγων ημερών να πληρώνεται μετά από εκατόν είκοσι ημέρες χωρίς να υπολογίζονται στην παράμετρο αυτή τα λοιπά συμφωνηθέντα με τα μεγάλα σημεία πώλησης, που έχουν να κάνουν με επιστροφές, εκπτώσεις, προωθητικές ενέργειες, συμμετοχή σε φυλλάδια, πληρωμές ραφιών κ.λπ.. Δεν είναι δυνατόν ο ανταγωνισμός μεταξύ των αλυσίδων, που εντοπίζεται κυρίως στα νωπά και ευαλλοίωτα προϊόντα να μεταφέρεται με αυτές τις ασφυκτικές και άναρχες πιέσεις και πρακτικές στην παραγωγική βάση.

Η υπερβολική διόγκωση του κόστους διανομής ως βασικού συστατικού του μείγματος μάρκετινγκ ενός προϊόντος και οι πιέσεις στην τιμολογιακή του πολιτική, ιδίως μέσα σε συνθήκες κρίσης και προβλήματος ρευστότητας, γίνεται ωρολογιακή βόμβα στα επιχειρησιακά θεμέλια.

Αναλογιστείτε τη διάσταση του προβλήματος στις πολύ μικρές επιχειρήσεις και ιδιαίτερα σε αυτές, που πουλάνε νωπά και ευαλλοίωτα.

Αρκετές χώρες της Ευρωπαϊκής Ένωσης, όπως η Γαλλία, η Ιταλία, η Ισπανία και η Ρουμανία, με την ενσωμάτωση της οδηγίας 7/2011 έχουν προχωρήσει σε σημαντικές μειώσεις χρόνου πληρωμής νωπών προϊόντων και στην επιβολή προστίμων για τη μη εφαρμογή και συμμόρφωση μεταξύ των συμβαλλόμενων μερών. Ειδικά η Ρουμανία έχει καθιερώσει τον μικρότερο χρόνο πληρωμής σε όλη την Ευρωπαϊκή Ένωση, που ανέρχεται στις επτά εργάσιμες.

Με τα παραπάνω δυσμενή δεδομένα κρίνεται επιβεβλημένη η θέσπιση ειδικής ρύθμισης σε ό,τι αφορά την προθεσμία πληρωμής νωπών και ευαλλοίωτων τροφίμων, η οποία ορίζεται στις εξήντα ημέρες, με ρητό αποκλεισμό της δυνατότητας συμβατικής υπέρβασης του χρόνου πληρωμής και με ιδιαίτερη πρόβλεψη διοικητικών κυρώσεων. Τα πρόστιμα αρχικά επιβάλλονται επί της αξίας του τιμολογίου και αφορούν ανάλογα και τους δύο συμβαλλόμενους.

Στόχος των προτεινομένων διατάξεων είναι η αποκατάσταση της δίκαιης ισορροπίας μεταξύ παραγωγών και εμπόρων και η εξάλειψη των αδικαιολόγητων καθυστερήσεων στις πληρωμές όλων των νωπών και ευαλλοίωτων προϊόντων της αγροτοδιατροφικής αλυσίδας.

Στο Κεφάλαιο Β΄ του παρόντος σχεδίου νόμου ρυθμίζονται θέματα που αφορούν την υποχρεωτική αναγραφή προέλευσης για το γάλα, τα παραγόμενα γαλακτοκομικά προϊόντα και το κρέας. Θεσμοθετείται η υποχρεωτική επισήμανση προέλευσης για το γάλα τόσο στις συσκευασίες γάλακτος όσο και στα γαλακτοκομικά προϊόντα. Το αντίστοιχο θα ισχύσει για το κρέας.

Με τον τρόπο αυτόν γίνεται ένα πρώτο, μεγάλο βήμα στην αντιμετώπιση του προβλήματος των ελληνοποιήσεων και ικανοποιείται ένα δίκαιο αίτημα του κτηνοτροφικού κόσμου της χώρας για την πάταξή τους. Ο συνδυασμός, δε, σήμανσης προέλευσης και ενός ολοκληρωμένου συστήματος ιχνηλασιμότητας από τον στάβλο στο πιάτο σε εθνικό επίπεδο που θα παρακολουθεί και θα ελέγχει τα ισοζύγια γάλακτος και κρέατος θα καταστεί ασπίδα προστασίας για τον Έλληνα κτηνοτρόφο και τον Έλληνα καταναλωτή.

Δεν πρέπει να ξεχνάμε ότι ο κλάδος της κτηνοτροφίας έχει ιδιαίτερη σημασία για την αγροτική οικονομία, την περιφερειακή ανάπτυξη και την παραγωγική ανασυγκρότηση της χώρας. Απασχολεί περίπου πεντακόσιες χιλιάδες άτομα, παράγει εξαιρετικής ποιότητας προϊόντα, πολλά από αυτά ΠΟΠ, στηρίζει τη μεταποίηση -πεντακόσια τυροκομεία- προσφέρει εκατοντάδες θέσεις εργασίας και δίνει ζωή στις ορεινές και μειονεκτικές περιοχές της πατρίδας μας.

Δυστυχώς, σήμερα η χώρα μας είναι ελλειμματική στα περισσότερα κτηνοτροφικά είδη. Εισάγουμε το 65% του αγελαδινού γάλακτος, το 85% του βόειου κρέατος, το 65% του χοιρινού και έχει ήδη αρχίσει να υπάρχει πρόβλημα και στον χώρο των πουλερικών. Οι εισαγωγές αυτές ξεπερνούν τα 2,5 δισεκατομμύρια τον χρόνο, με ό,τι αυτό συνεπάγεται στο εμπορικό ισοζύγιο της χώρας. Παράλληλα, οι κατά καιρούς διατροφικές κρίσεις, οι συμφωνίες της Ευρωπαϊκής Ένωσης με τρίτες χώρες και η σημερινή κρίσιμη περίοδος για την ευρωπαϊκή κτηνοτροφία δεν επιτρέπουν εφησυχασμό και αδράνεια. Επιβάλλεται η θέσπιση μέτρων και πολιτικών τόσο για τη βελτίωση του βαθμού αυτάρκειας της χώρας όσο και για την προστασία της ελληνικής κτηνοτροφίας και των παραγόμενων προϊόντων, ειδικά της φέτας.

Το παρόν σχέδιο νόμου έρχεται να καλύψει σε ικανοποιητικό βαθμό τις παραπάνω ανάγκες. Ειδικότερα, η υποχρεωτική επισήμανση της προέλευσης γάλακτος περιλαμβάνει τη χώρα αρμέγματος, τη χώρα επεξεργασίας και τη χώρα συσκευασίας. Ανάλογα με τις τρεις αυτές προελεύσεις θα υπάρχει και η σχετική σήμανση. Η δε αναγραφή των ενδείξεων είναι σύννομη του κανονισμού 1169/2011 της Ευρωπαϊκής Ένωσης. Με τον τρόπο αυτόν προστατεύεται ο Έλληνας καταναλωτής από τις παράνομες ελληνοποιήσεις, στηρίζεται το εισόδημα των κτηνοτρόφων, δημιουργούνται ανταγωνιστικά πλεονεκτήματα στην παραγωγή επώνυμων προϊόντων υψηλής διατροφικής αξίας και ποιότητας και ενισχύεται το εθνικό brand name των γαλακτοκομικών μας προϊόντων στη διεθνή αγορά.

Με την αντίστοιχη ρύθμιση, που αφορά το κρέας επιτυγχάνεται η δημιουργία ενός ολοκληρωμένου συστήματος επισήμανσης και πληροφόρησης του καταναλωτή, με κανόνες ιχνηλασιμότητας σε όλα τα στάδια της παραγωγής και διανομής, από τη σφαγή μέχρι τη συσκευασία, για να εξασφαλίζεται ο συσχετισμός μεταξύ του κρέατος και του ζώου από το οποίο προέρχεται.

Ένας παράγοντας που δημιουργεί ευνοϊκές συνθήκες για τις ελληνοποιήσεις -και αυτό επισημάνθηκε και στην ακρόαση των φορέων- είναι το γεγονός ότι δεν γνωρίζουμε επακριβώς τον αριθμό των εκτρεφόμενων ζώων, ιδίως των βοοειδών. Η επέκταση της ιχνηλασιμότητας, οι αυστηρότατοι έλεγχοι, η ηλεκτρονική καταχώριση διακίνησης ζώων, η στελέχωση σφαγείων και τελωνείων, ο έλεγχος ισοζυγίων γάλακτος και κρέατος είναι σημαντικά επίδικα προστασίας του Έλληνα κτηνοτρόφου και καταναλωτή.

Εδώ και πολλά χρόνια, ο Ευρωπαίος καταναλωτής μπορούσε με ένα απλό scanner στο σημείο πώλησης τυποποιημένου κρέατος στα σούπερ μάρκετ να έχει πλήρη εικόνα του προϊόντος που αγόρασε. Η πληροφορία ξεπερνούσε κατά πολύ το αυτονόητο αναγραφής της χώρας εκτροφής ή καταγωγής του ζώου και περιείχε λεπτομέρειες που θα μπορούσαν να χαρακτηριστούν υπερβολικές. Όμως, αυτό το σύστημα ιχνηλασιμότητας με ένα απλό barcode χτίζει καταναλωτική εμπιστοσύνη, στηρίζει τον παραγωγό, βοηθά τον υγιή ανταγωνισμό και χτυπά ακαριαία φαινόμενα και πρακτικές αθέμιτου ανταγωνισμού, όπως είναι το πρόβλημα των ελληνοποιήσεων, ένα πρόβλημα που έχει καταστεί καρκίνωμα και πρέπει άμεσα να αφαιρεθεί για τους παρακάτω λόγους.

Πρώτον, αποσαρθρώνει την εθνική παραγωγική βάση και την αγροτική οικονομία. Δεύτερον, στηρίζει και ανατροφοδοτεί ένα μεγάλο κύκλωμα πλαστών και εικονικών τιμολογίων, παραοικονομίας και μαύρου χρήματος. Τρίτον, δημιουργεί κυκλώματα διαφθοράς στο δημόσιο. Τέταρτον, παραπλανεί τον Έλληνα καταναλωτή. Πέμπτον, αφαιρεί έσοδα από το δημόσιο. Έκτον, πιέζει ασφυκτικά τις τιμές γάλακτος, ειδικά του πρόβειου -και βλέπουμε τι γίνεται σήμερα- και έβδομον εμποδίζει την αναπτυξιακή προσπάθεια και υποθηκεύει, με το χειρότερο τρόπο, το μέλλον των ΠΟΠ προϊόντων μας, ειδικά της φέτας.

Δράττομαι της ευκαιρίας απ’ αυτό το Βήμα να εκφράσω για ακόμη μια φορά την αγωνία μου για το εθνικό μας προϊόν, ιδίως μετά τις συμφωνίες της Ευρωπαϊκής Ένωσης με τρίτες χώρες. Η απόφαση του Δικαστηρίου των Ευρωπαϊκών Κοινοτήτων το 2005, πρέπει να γίνει σεβαστή και να αποτελέσει τη βάση χάραξης της νέας εθνικής στρατηγικής για τη φέτα. Έχουμε χρέος να προστατέψουμε την εθνική μας κληρονομιά και παράδοση και να αποδείξουμε στη διεθνή κοινότητα, ότι δεν υπάρχουν ούτε κεκτημένα δικαιώματα ούτε κοινές χρήσεις ονομάτων, όπως ορίζουν τα ψιλά γράμματα των συμφωνιών. Η φέτα είναι μια και ελληνική!

Σε ότι αφορά το Κεφάλαιο Γ΄, αυτό συγκροτείται από τις παρακάτω ρυθμίσεις: Η πρώτη αφορά τροποποίηση διατάξεων του ν.420/1970 (άρθρο 10), όπου με το προτεινόμενο άρθρο επιχειρείται ο εκσυγχρονισμός του θεσμικού πλαισίου εκμετάλλευσης των ιχθυοτρόφων υδάτων της χώρας. Από τη δεκαετία του '90 έχει διαπιστωθεί σημαντική μείωση τόσο της αλιευτικής παραγωγής των εσωτερικών υδάτων, όσο και των απασχολούμενων στις λιμνοθάλασσες και τις λίμνες, κυρίως λόγω περιβαλλοντικών πιέσεων. Η αναμόρφωση του θεσμικού πλαισίου επιβάλλεται από το γεγονός ότι τα ύδατα αυτά αποτελούν παραγωγικά συστήματα, διεθνώς προστατευμένα, με παραδοσιακές αλιευτικές εκμεταλλεύσεις και εξαγωγή αλιευμάτων υψηλής βιολογικής αξίας και ποιότητας, με εξαγωγικό προσανατολισμό, όπως είναι το αυγοτάραχο Μεσολογγίου και η γαρίδα Αμβρακικού.

Αυτές οι ρυθμίσεις αποκτούν επείγοντα χαρακτήρα, διότι πέρα από την ένταση των προβλημάτων σχετίζονται με τη δυνατότητα αξιοποίησης των ευκαιριών, που παρέχονται από τα επιχειρησιακά προγράμματα που αφορούν την εντατική ιχθυοκαλλιέργεια, τις λιμνοθάλασσες και τα εσωτερικά ύδατα. Αναφέρομαι στα μέτρα του Επιχειρησιακού Προγράμματος Αλιείας 2014-2020.

Οι στόχοι της σχετικής ρύθμισης είναι πρώτον η εξυγίανση της λειτουργίας των μισθωτών αλιευτικών συνεταιρισμών, δεύτερον η οχύρωση της βιωσιμότητας των αλιευτικών εκμεταλλεύσεων και τρίτον, η διευκόλυνση υλοποίησης των αναγκαίων παρεμβάσεων στις δημόσιες εγκαταστάσεις υποστήριξης των δημόσιων ιχθυοτροφείων.

Η δεύτερη ρύθμιση -άρθρο 11 του Κεφαλαίου Γ΄- αφορά τροποποίηση διατάξεων του ν.3955/2011. Με το προτεινόμενο άρθρο, η Διεύθυνση Γεωργικών, Ζωικών, Kτηνιατρικών και Αλιευτικών Ελέγχων του Υπουργείου Αγροτικής Ανάπτυξης και Τροφίμων ορίζεται ως η αρμόδια αρχή για τη διαχείριση του μητρώου.

Η τρίτη ρύθμιση -άρθρο 12- αφορά τροποποιήσεις του ν.2637/1998 σχετικά με τον αριθμό μελών του ΔΣ του ΟΠΕΚΕΠΕ.

Η τέταρτη ρύθμιση -άρθρο 13- τροποποιεί διατάξεις του ν.4384/2016, σχετικά με τους συνεταιρισμούς.

Η αλήθεια είναι ότι η όποια συζήτηση περί συνεταιρισμών είναι εξ ορισμού στενάχωρη, λόγω των γνωστών παθογενειών, στις οποίες δεν έχω καμμία πρόθεση να αναφερθώ. Οφείλουμε, όμως, να αποκαταστήσουμε όλοι μαζί τη χαμένη τιμή του συνεργατισμού στη χώρα μας και να μην επιτρέψουμε άλλη φορά να συμβούν τα ίδια που αμαύρωσαν τον χώρο της κοινωνικής οικονομίας στην Ελλάδα.

Έχουμε χρέος απέναντι στον αγροτικό κόσμο να ανοίξουμε όλους τους φακέλους της ντροπής, από τις παράνομες χρηματοδοτήσεις της ΑΤΕ, μέχρι την κατασπατάληση ευρωπαϊκών κονδυλίων από συνεταιρισμούς - σφραγίδες και αμαρτωλές διοικήσεις συνεταιριστικών οργανώσεων που αφήσαν πίσω τους κουφάρια και διέλυσαν την παραγωγική βάση της χώρας.

Οι νέοι και σύγχρονοι συνεταιρισμοί, θα πρέπει να λειτουργούν με καθαρά ιδιωτικοοικονομικά κριτήρια, να θεσπίσουν αυστηρούς εσωτερικούς ελέγχους, να προστατεύσουν τα συμφέροντα των παραγωγών - μελών και το κύρος του συνεργατισμού, σύμφωνα με τις αρχές του Μάντσεστερ.

Η τακτοποίηση του μητρώου και του άρθρου 13, που τροποποιεί τις διατάξεις του ν.4384/2016, σχετικά με τη διάθεση του ενεργητικού τους μέσω του ΟΔΙΑΓΕ, νοικοκυρεύει τους συνεταιρισμούς και περισώζει στοιχεία του ενεργητικού τους, απαραίτητα για την παραγωγική ανασυγκρότηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα τελειώσω σε ενάμισι λεπτό.

Η δε εκπροσώπησή σε περιφερειακό επίπεδο είναι απολύτως συμβατή με την υφιστάμενη συγκυρία και τη διαχείριση πόρων από το ΠΑΑ 2014-2020, από τις περιφέρειες και βρίσκει θετική ανταπόκριση από το συνεταιριστικό χώρο.

Η προτεινόμενη τροπολογία-προσθήκη ρυθμίζει επιγραμματικά θέματα του Υπουργείου Αγροτικής Ανάπτυξης και Τροφίμων σχετικά με την επαγγελματική εκπαίδευση υποψηφίων κρεοπωλών και εκδοροσφαγέων, με τη συνέχιση μέχρι το 2018 του προγράμματος περισυλλογής νεκρών ζώων, με τις προϋποθέσεις λιανικής πώλησης γεωργικών φαρμάκων, με τη διατήρηση της υδατοκαλλιεργητικής δραστηριότητας σε εσωτερικά ύδατα, λίμνες, ποτάμια, λιμνοθάλασσες, που είναι ενταγμένα σε καταφύγια άγριας ζωής, με την επέκταση της αρμοδιότητος του «ΕΛΓΟ-ΔΗΜΗΤΡΑ» στον έλεγχο της αγοράς ζωικών προϊόντων για το σύστημα «ΑΡΤΕΜΙΣ», με τη δυνατότητα που δίνεται στο Μπενάκειο και τον ΕΦΕΤ να συμμετέχουν σε ερευνητικά προγράμματα της Γενικής Γραμματείας Έρευνας και Τεχνολογίας, με την υλοποίηση συστάσεων, που αναφέρονται στην εργαλειοθήκη του ΟΟΣΑ, με τον διαχωρισμό αγορών - παραγωγών συμβατικής και βιολογικής γεωργίας.

Κλείνοντας, επιτρέψτε μου να σημειώσω ότι ο αγροτικός κόσμος, και ειδικά οι νέοι αγρότες, στέκονται αρωγοί στη μεγάλη προσπάθεια παραγωγικής ανασυγκρότησης της χώρας, με την παραγωγή επώνυμων προϊόντων υψηλής διατροφικής αξίας και ποιότητας που μπορούν να σταθούν επάξια στη διεθνή αγορά.

Καλώ όλους σας να υπερψηφίσετε το παρόν σχέδιο νόμου.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε κύριε Καραγιάννη.

Τον λόγο έχει εισηγήτρια της Νέας Δημοκρατίας κ. Φωτεινή Αραμπατζή για δεκαπέντε λεπτά.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, φαντάζομαι πως για το σημερινό νομοσχέδιο που συζητάμε στην Ολομέλεια, έχετε την απαραίτητη κοινοβουλευτική πλειοψηφία προκειμένου να το υπερψηφίσετε και πως οι Ανεξάρτητοι Έλληνες δεν θα σας ξαναφέρουν στην προχθεσινή για εσάς δύσκολη κατάσταση.

Άλλωστε, από εδώ και πέρα θα πρέπει να σας κάνουμε συνεχώς και σε κάθε νομοσχέδιο τη συγκεκριμένη ερώτηση, καθώς η Κυβέρνησή σας και η πλειοψηφία σας στη Βουλή είναι πλέον βαριά τραυματισμένη όχι μόνο, βεβαίως, από τον κυβερνητικό σας εταίρο, αλλά και από τους ίδιους τους Βουλευτές του ΣΥΡΙΖΑ, αφού τέσσερις δεν πειθάρχησαν στις εντολές και στις αποφάσεις του κόμματος και της Κυβέρνησής σας.

Φυσικά, εκτός από τους τέσσερις δικούς σας Βουλευτές, σας γύρισαν την πλάτη και όλοι οι Βουλευτές των Ανεξαρτήτων Ελλήνων, με εξαίρεση τον κ. Ζουράρι, αφού καταψήφισαν το επίμαχο άρθρο 3 ενός νομοσχεδίου που εσείς χαρακτηρίσατε ως εμβληματικό.

Η περίφημη, λοιπόν, κυβερνητική σας σταθερότητα, η περίφημη ισχύς των εκατόν πενήντα τριών Βουλευτών καταλαβαίνουμε όλοι πια ότι μάλλον πάει περίπατο. Η προχθεσινή ημέρα φαίνεται πως είναι η αρχή του τέλους για την Κυβέρνησή σας, καθώς όλοι κατανοούν πως χωρίς τις ψήφους του Ποταμιού θα είχαμε το εξής παράδοξο: η Κυβέρνηση να ψηφίσει έναν νόμο επί της αρχής και να μην καταφέρει τελικά να ψηφίσει τα άρθρα του.

Επιχειρήσατε να στήσετε μια καλοδουλεμένη παγίδα στην Αντιπολίτευση, προκειμένου να τη φέρετε -όπως θα θέλατε, βεβαίως- σε δύσκολη θέση, αλλά τελικά πέσατε μέσα στον λάκκο που οι ίδιοι σκάβατε.

Κυρίες και κύριοι συνάδελφοι, ερχόμαστε σήμερα στην Ολομέλεια για να συζητήσουμε επιτέλους ένα νομοσχέδιο -το δεύτερο στη σειρά- του Υπουργείου Αγροτικής Ανάπτυξης και Τροφίμων, τρία χρόνια σχεδόν μετά από τα έργα και τις ημέρες ΣΥΡΙΖΑ-ΑΝΕΛ, τρία χρόνια σχεδόν μετά την υπουργία του μακροβιότερου ίσως Υπουργού της Κυβέρνησης ΣΥΡΙΖΑ-ΑΝΕΛ.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν τα λέτε σωστά.

**ΦΩΤΕΙΝΗ ΑΡΑΜΠΑΤΖΗ:** Ερχόμαστε να συζητήσουμε ένα νομοσχέδιο πολυδιαφημισμένο, ένα νομοσχέδιο που έφθασε στην επιτροπή πέντε ολόκληρους μήνες μετά το κλείσιμο της διαβούλευσης, διαβούλευση που δεν φάνηκε να την παίρνετε και πολύ σοβαρά, μιας και το τελικό σχέδιο νόμου πολύ απέχει, κύριε Υπουργέ, από το αρχικό κείμενο.

Δεν θα το λέγατε και συνεπή νομοθέτηση αυτό, κυρίες και κύριοι της Κυβέρνησης.

Βεβαίως, μιλώντας για συνέπεια, δεν μπορώ να μην αναφερθώ στις δεσμεύσεις σας, κύριε Υπουργέ, που σπεύσατε να με διορθώσετε ότι δεν ξέρω να μετράω, το εξής: Στο σώμα της επιτροπής στις 3 Οκτωβρίου -διαβάζω συγκεκριμένα- δεσμευθήκατε ότι μέχρι την επόμενη Δευτέρα, δηλαδή προχθές, θα έχουμε -για να έχετε και εσείς τη δυνατότητα- όλες τις νομοθετικές βελτιώσεις, τις οποίες ανακοινώσατε και ταυτόχρονα και τις τροπολογίες που αφορούν το Υπουργείο. Με λύπη διαπιστώσαμε, βεβαίως, κύριε Υπουργέ, ότι οι νομοτεχνικές βελτιώσεις -σαν αυτές που δεσμευθήκατε και σε εμάς και στους φορείς- ουδέποτε ήρθαν στο Σώμα και δεν λάβαμε παρά μόνο μία τροπολογία μαμούθ. Ισχύει αυτή η τροπολογία, κύριε Υπουργέ; Γιατί δεν έγινε αντιληπτό.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κυρία συνάδελφε, νομίζω ότι στην τοποθέτησή μου με την έναρξη της διαδικασίας, εξήγησα τι συνέβη.

**ΦΩΤΕΙΝΗ ΑΡΑΜΠΑΤΖΗ:** Δεν έγινε αντιληπτό.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εάν δεν το αντιληφθήκατε, λυπάμαι.

**ΦΩΤΕΙΝΗ ΑΡΑΜΠΑΤΖΗ:** Δεν το αντιλήφθηκαν και οι άλλοι συνάδελφοι. Ρωτώ αυτό το απλό.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Λυπάμαι εάν δεν το αντιληφθήκατε.

**ΚΩΝΣΤΑΝΤΙΝΟΣ ΤΣΙΑΡΑΣ:** Κανείς δεν το αντιλήφθηκε, κύριε Υπουργέ.

**ΦΩΤΕΙΝΗ ΑΡΑΜΠΑΤΖΗ:** Αυτή η τροπολογία μαμούθ ισχύει;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ήμουν σαφής. Δεν υπάρχει περίπτωση να μπει τροπολογία, πέραν αυτών, που έχετε πάρει στα χέρια σας. Σας είπα ότι απλά έλειπαν δύο-τρεις Υπουργοί και οι αντίστοιχες τροπολογίες -για να μην κάνουμε άλλα πράγματα τώρα μεταξύ μας- δεν θα μπουν, γιατί απουσιάζουν στο εξωτερικό οι Υπουργοί. Θα μπουν στο επόμενο νομοσχέδιο, που ήδη το Υπουργείο Αγροτικής Ανάπτυξης έχει ολοκληρώσει και αφορά…

**ΚΩΝΣΤΑΝΤΙΝΟΣ ΤΣΙΑΡΑΣ:** Δεν ρώτησε αυτό η κ. Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Εγώ ρωτάω, κύριε Υπουργέ, το εξής: Η τροπολογία-προσθήκη, ισχύει;

**ΚΩΝΣΤΑΝΤΙΝΟΣ ΤΣΙΑΡΑΣ:** Δεν ρώτησε αυτό η κ. Αραμπατζή. Είναι κατανοητό, όμως, αυτό που λέτε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Είναι κατανοητό.

Δεύτερον, όσον αφορά τις νομοτεχνικές βελτιώσεις, ήδη έχω ανακοινώσει ότι θα γίνουν οι νομοτεχνικές βελτιώσεις, δεν θα υπάρξει…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Άλλο ρωτάμε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Λοιπόν, εντάξει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει. Συνεχίστε, κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Οι νομοτεχνικές βελτιώσεις, για να αποκαταστήσουμε τα πράγματα στην τάξη τους, κυρίες και κύριοι συνάδελφοι, ανακοινώθηκαν από τον κύριο Υπουργό…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Να σας διακόψω; Οι νομοτεχνικές βελτιώσεις είναι αυτές που σας είπα. Είναι ήδη εδώ. Θα τις πάρετε και όταν ενημερωθείτε, τότε θα σας ενημερώσω και εγώ σε λεπτομέρειες.

**ΚΩΝΣΤΑΝΤΙΝΟΣ ΤΣΙΑΡΑΣ:** Να διανεμηθούν, κύριε Υπουργέ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όμως, αυτά τα έχουμε συζητήσει από τη δεύτερη ανάγνωση του νομοσχεδίου.

**ΦΩΤΕΙΝΗ ΑΡΑΜΠΑΤΖΗ:** Να διανεμηθούν, κύριε Υπουργέ, γιατί μας είπατε ότι θα τα έχουμε τη Δευτέρα το απόγευμα στο επίσημο κείμενο, στο επίσημο σχέδιο νόμου.

Λοιπόν, έρχεται αυτή η τροπολογία, που ακόμη και τώρα εγώ δεν έχω αντιληφθεί εάν έρχεται προς ψήφιση ή όχι, όχι για θέματα επείγοντα βεβαίως, αλλά για θέματα χρονίζοντα, που αποδεικνύουν αφ’ ενός την προχειρότητα, το γονατογράφημα της νομοθέτησής σας, αφ’ ετέρου, βεβαίως, την απαξίωση στη νομοθετική πρωτοβουλία. Αυτή η απαξίωση, βέβαια, φθάνει στα όρια του κοινοβουλευτικού εμπαιγμού, αφού προσπαθείτε να παγιδεύσετε την Αντιπολίτευση σε σχέση με το τι τελικώς θα ψηφίσει, γνωρίζοντας πολύ καλά τη συνετή μας στάση προς κάθε νομοθετική διάταξη, ανακατεύοντας στο ίδιο άρθρο του νομοσχεδίου -πολλώ δε μάλλον στο ένα και μοναδικό άρθρο μίας πολυτροπολογίας- διατάξεις θετικές, αλλά και πρόδηλα εξοργιστικές.

Αφού, εν πάση περιπτώσει, φιλοδωρήσατε τον κόσμο της πρωτογενούς παραγωγής με τις πολιτικές άγριας φορολόγησης, εκτίναξης των ασφαλιστικών εισφορών, γιγάντωσης του κόστους παραγωγής και αποστράγγισης κάθε χρηματοδοτικής αναπτυξιακής προοπτικής, που παρέχει το Πρόγραμμα Αγροτικής Ανάπτυξης, για το οποίο έκανε χθες πολλές αναφορές, ως μαγική εικόνα ο Πρωθυπουργός από τη Λάρισα, έρχεστε να ξεγελάσετε τον κόσμο της πρωτογενούς παραγωγής, σερβίροντας μία κατ’ αρχάς θετική νομοθετική πρωτοβουλία, η οποία, όμως, με τον τρόπο που καταλήγει, μοιάζει τελικά πουκάμισο αδειανό και νομοθέτημα ανεφάρμοστο.

Κυρίαρχο θέμα του νομοσχεδίου είναι η υποχρέωση πληρωμής των παραγωγών από τους εμπόρους μέσα σε εξήντα ημέρες για τα νωπά και ευαλλοίωτα προϊόντα και τα ζητήματα, βεβαίως, της σήμανσης προέλευσης του γάλακτος και του κρέατος.

Δεν υπάρχει αμφιβολία -το έχουμε πει από την πρώτη συνεδρίαση- ότι επί της αρχής πρόκειται για θετικές ρυθμίσεις. Όμως, με τις επιμέρους διατάξεις το σχέδιο νόμου δημιουργεί στρεβλώσεις, ενώ η έλλειψη δομών και προβλέψεων το καθιστά πρακτικά ανεφάρμοστο. Η πληρωμή των εμπορικών συναλλαγών για νωπά και ευαλλοίωτα προϊόντα σε εξήντα ημέρες βρίσκεται στη σωστή κατεύθυνση, καθώς συνδέεται, βεβαίως, και με τη χρονική διάρκεια ζωής των προϊόντων. Επίσης, αποτελεί αυστηροποίηση της ήδη υπάρχουσας κοινοτικής οδηγίας που κυρώθηκε με τον νόμο του 2013 και προέβλεπε εξόφληση σε εξήντα ημέρες, εκτός αν άλλως όριζαν τα μέρη.

Βεβαίως, ο όρος καταχρηστικά χρησιμοποιούμενος, στην πράξη οδήγησε στην κατάργησή του.

Για να έχει, όμως, αποτέλεσμα η συγκεκριμένη ρύθμιση πρέπει να αφορά όλους τους εμπλεκόμενους της παραγωγικής, μεταποιητικής και εμπορικής αλυσίδας, γιατί αλλιώς δημιουργούνται στρεβλώσεις στην αγορά υπέρ του ενός και σε βάρος του άλλου κλάδου.

Από την πρώτη ανάγνωση ρωτούμε και ζητούμε μετ’ επιτάσεως εμείς και βεβαίως σύσσωμοι οι φορείς που παρέστησαν στην ακρόαση, εάν στο ρυθμιστικό πλαίσιο του νόμου, άρθρο 1, περίπτωση β΄ και στην έννοια των «εμπόρων» υπάγονται τα καταστήματα λιανικής πώλησης, άλλως τα σουπερμάρκετ.

Με τα πολλά ομολογήσατε, κύριε Υπουργέ, ότι υπάγονται. Μας είπατε ότι αναφέρεται ρητώς στην αιτιολογική έκθεση. Βεβαίως, αυτό ξέρετε ότι δεν καλύπτει το νομοθετικό κείμενο. Ακόμη περιμένουμε τη σχετική ρητή νομοτεχνική βελτίωση, την οποία στην τελευταία συνεδρίαση της επιτροπής υποσχεθήκατε.

Ομοίως θα πρέπει να συμπεριληφθούν στους παραγωγούς που δικαιούνται εξόφληση σε εξήντα ημέρες και οι πρώτοι μεταποιητές, για παράδειγμα οι τυροκόμοι. Η συμπερίληψη του πρώτου μεταποιητή στην έννοια του παραγωγού, αποτελεί στήριξη του εισοδήματος των κτηνοτρόφων.

Γιατί, κύριε Υπουργέ και κυρίες και κύριοι συνάδελφοι, το γάλα, για παράδειγμα, δεν πωλείται όλο νωπό. Αν ο πρώτος μεταποιητής δεν έχει το ευεργέτημα της πληρωμής του από το σούπερ μάρκετ ομοίως σε εξήντα ημέρες, θα πιέσει τελικά τον παραγωγό για χαμηλότερη τιμή στην πρώτη ύλη.

Αν δεν κλείσει, λοιπόν, το κύκλωμα της παραγωγικής, εμπορικής, μεταποιητικής αλυσίδας, δεν μπορεί να είναι η ρύθμιση προς όφελος των παραγωγών. Να γιατί η ανάγκη ενσωμάτωσης των τυροκομικών προϊόντων στον πίνακα προϊόντων του παραδείγματος 1, που επίσης δεσμευτήκατε ότι θα φέρετε, είναι επιτακτική. Αλλιώς, ένας ολόκληρος κλάδος, που αριθμεί περί τα πεντακόσια μικρά τυροκομεία, καθίσταται σε δυσμενή θέση, υποχρεούμενος να πληρώνει την πρώτη ύλη σε εξήντα ημέρες και να πληρώνεται σε αβέβαιο χρόνο.

Βεβαίως, να πω για την ιστορία, κύριε Υπουργέ, ότι στη δεύτερη συνεδρίαση είπατε ότι προσθέτετε γάλα παστεριωμένο, φέτα, τυριά, γιαούρτι, αφήνοντας ανοιχτό το θέμα των αλλαντικών και του χρόνου πληρωμής της φέτας.

Κλείνοντας την αναφορά στο άρθρο 1, κρατάω από την ακρόαση των φορέων αυτό που είπε ο πρόεδρος του ΣΕΒΓΑΠ, σε ό,τι αφορά τον ορισμό του προϊόντος για τα νωπά και ευαλλοίωτα, ότι δεν σχετίζεται με τον ορισμό που δίνει ο Κώδικας Τροφίμων και Ποτών και θα έπρεπε, ενδεχομένως, να διευρυνθεί, όπως ορίζει ο σχετικός κώδικας.

Σε ό,τι αφορά στο άρθρο 2, θα πρέπει να διευκρινιστεί εάν και κατά πόσο η εφαρμογή του νόμου θα επηρεάσει τις υφιστάμενες συμφωνίες της συμβολαιακής γεωργίας, καθώς και τις νέες. Επίσης, θα πρέπει να προστεθεί ότι κάθε συμφωνία μεταξύ των μερών που είναι αντίθετη με τις διατάξεις του προηγούμενου εδαφίου, θεωρείται άκυρη, εκτός αν είναι προς το συμφέρον του παραγωγού που, σύμφωνα με τη ratio legis, είναι και ο προστατευόμενος της συγκεκριμένης νομοθετικής ρύθμισης. Αναφέρομαι, φυσικά, σε ένα ευνοϊκότερο καθεστώς των εξήντα ημερών, που μπορεί να είναι προκαταβολές και εξόφληση μέσα σε εξήντα ημέρες.

Αναφορικά με το άρθρο 3, είναι υποχρέωση του παραγωγού και μάλιστα επί ποινή προστίμου να κοινοποιεί ηλεκτρονικά αμελλητί στην αρμόδια αρχή τα παραστατικά της πώλησης, κ.λπ.. Αυτό δημιουργεί πρόσθετο διοικητικό φόρτο και έξοδα για τον παραγωγό. Επίσης, θα πρέπει να διευκρινιστεί ότι η επιταγή που αναφέρεται ως τρόπος πληρωμής ομοίως θα είναι εξήντα ημερών. Κυρίως, όμως, η εφαρμογή του άρθρου 3 -και άρα του νόμου- καθίσταται άνευ αντικρίσματος, γιατί η αρμόδια αρχή απ’ ό, τι γνωρίζουμε είναι υποστελεχωμένη. Αριθμεί ελάχιστους υπαλλήλους, κάτω από πέντε.

Ένα τέτοιο ελεγκτικό έργο είναι απολύτως αδύνατο να υλοποιηθεί, ακόμα κι αν στελεχωθεί η αρμόδια αρχή με περισσότερο προσωπικό.

Δεύτερον, οι τράπεζες δεν μπορούν να εντέλλονται να αποτελέσουν μέρος της υποχρεωτικότητας του συστήματος. Επιπροσθέτως οι τράπεζες, που υποτίθεται ότι με την παράγραφο 3 είναι υπεύθυνες για διασταυρώσεις και ελέγχους, με σχετικό υπόμνημά τους, κύριε Υπουργέ, μιλούν για αντινομία και αντίφαση της ρύθμισης, προτείνοντας την εξαίρεσή τους από τη συγκεκριμένη παράγραφο. Λέει η Ένωση Τραπεζών ότι διαπιστώνει αδυναμία και αντίφαση στην παράγραφο 1 του άρθρου 3 και στην παράγραφο 3 αυτού, καθώς ότι από τη στιγμή που η συναλλαγή γίνεται με μετρητά κι άρα δεν είναι υποχρεωτική η εμπλοκή της τράπεζας μέχρι τα 1.500 ευρώ, δεν είναι δυνατόν μέρος μόνο των συναλλαγών και των ανεξόφλητων τιμολογίων να ερευνάται μέσω τραπεζών. Κατά την άποψή τους ο έλεγχος εμπρόθεσμης καταβολής θα πρέπει να γίνεται με απ’ ευθείας πληροφόρηση της αρμόδιας αρχής χωρίς τη διαμεσολάβησή τους.

Ερχόμαστε, λοιπόν, σ’ αυτό που είπαμε από την αρχή. Εφόσον οι τράπεζες δηλώνουν απρόθυμες και αμέτοχες, ποια θα είναι η εποπτεύουσα αρχή που θα διασφαλίσει την εφαρμογή του νόμου;

Πάμε στο άρθρο 5 και στην υποχρεωτική επισήμανση προέλευσης στο γάλα. Η Κυβέρνηση εισάγει την υποχρεωτικότητα αναγραφής της χώρας προέλευσης του γάλακτος σε τρία στάδια: άμελξη, επεξεργασία, συσκευασία. Αυτό, βεβαίως, δημιουργεί διαφορικό πλεονέκτημα για τις ελληνικές γαλακτοβιομηχανίες, που χρησιμοποιούν ελληνικό γάλα και αποτελεί αναμφίβολα ρύθμιση προς τη θετική κατεύθυνση.

Οφείλουμε βεβαίως να σημειώσουμε, κύριε Υπουργέ, ότι τα ζητήματα υποχρεωτικότητας σήμανσης στην αγορά γάλακτος απασχολούν κι άλλα κράτη μέλη. Οι γαλλικές αρχές κοινοποίησαν πρώτες στην Ευρωπαϊκή Επιτροπή το νομοσχέδιο για την υποχρεωτική ένδειξη προέλευσης του γάλακτος. Ακολούθησε η Ιταλία, η Πορτογαλία, η Λιθουανία και πρόσφατα η Ισπανία. Η Ευρωπαϊκή Επιτροπή το αξιολόγησε θετικά υπό το φως της γενικής αρχής και των διατάξεων και έδωσε περιορισμένη χρονική διάρκεια στη Γαλλία δύο ετών.

Ως γνωστόν, το σχέδιο νόμου που εισάγετε είναι μια αντιγραφή του γαλλικού νόμου. Είναι ευνόητο, κύριε Υπουργέ, ότι από τη στιγμή που η Ευρωπαϊκή Επιτροπή έχει επιτρέψει την υποχρεωτική αναγραφή στο γάλα σε άλλες χώρες, να το δώσει και στη χώρα μας ευλόγως. Άρα, οι όποιες αναφορές σας και στην επιτροπή για μάχες λεβέντικες σε επίπεδο Ευρωπαϊκής Ένωσης νομίζω, κύριε Υπουργέ, ότι περιττεύουν.

Βέβαια την ίδια στιγμή που με την παράγραφο 1 προασπίζετε την ελληνικότητα του γάλακτος, με τις παραγράφους 3 και 4 δημιουργείτε αθέμιτο ανταγωνισμό στις εγχώριες επιχειρήσεις σε σχέση με τις ξένες. Αυτό γιατί ενώ υποχρεώνετε τις ελληνικές να αναγράφουν προέλευσης εκτός Ευρωπαϊκής Ένωσης όταν ένα από τα τρία στάδια παραγωγής είναι από χώρα εκτός Ευρωπαϊκής Ένωσης, παραδείγματος χάριν γάλα από τα Σκόπια που επεξεργάζεται και συσκευάζεται στην Ελλάδα, οι εγχώριες βιομηχανίες θα έχουν την υποχρέωση να γράψουν στο κουτί «προέλευση εκτός Ευρωπαϊκής Ένωσης», την ίδια στιγμή που με τη ρήτρα αμοιβαίας αναγνώρισης του άρθρου 7 οι ξένες εταιρείες, που διακινούν τα γαλακτοκομικά προϊόντα τους στην Ελλάδα δεν θα έχουν την ίδια υποχρέωση. Και ρωτώ: τελικά ποιους προστατεύετε, κύριε Υπουργέ; Τις εγχώριες εταιρείες ή τις ξένες; Σε όφελος ποιων γίνεται η σχετική ρύθμιση;

Ερχόμαστε στο άρθρο 8. Εδώ πραγματικά η ευρηματικότητα της Κυβέρνησής σας να παρουσιάζει το μαύρο άσπρο και τα φύκια για μεταξωτές κορδέλες μας ξεπερνά. Υπό την επίφαση της δήθεν αξιολόγησης των υπηρεσιών, κρύβετε ουσιαστικά ότι το σχέδιο νόμου ισχύει για δυο χρόνια -αυτά που σας έδωσε, τους τριάντα μήνες δηλαδή, η Ευρωπαϊκή Επιτροπή- ως μεταβατικό στάδιο. Κρύβετε δηλαδή την υπό έγκριση εφαρμογή του νομοσχεδίου της επιτροπής με δήθεν αξιολόγηση από τις υπηρεσίες του Υπουργείου.

Ερχόμαστε στο άρθρο 9. Κυρία Πρόεδρε, μπορώ να κάνω χρήση της δευτερολογίας μου;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μάλιστα.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ. Όχι όλη. Θα χρησιμοποιήσω είκοσι λεπτά.

Στην υποχρεωτικότητα επισήμανσης καταγωγής προέλευσης στο κρέας υπενθυμίζουμε ότι η εν λόγω επισήμανση είναι μια πρωτοβουλία νομοθετική υπάρχουσα και ενεργή από τον Φεβρουάριο του 2012, σύμφωνα με την οποία τα κρεοπωλεία με το γνωστό σύστημα «ΑΡΤΕΜΙΣ» είχαν την υποχρέωση αναγραφής της χώρας προέλευσης στις ζυγιστικές μηχανές. Επεκτείνατε τον συγκεκριμένο έλεγχο και στις ταμειακές μηχανές.

Συνεχίζετε μια έτοιμη νομοθετική πρωτοβουλία που είναι προς τη σωστή κατεύθυνση. Αναγκαίος, όμως, όρος για να υπάρξει αποτέλεσμα, είναι να γίνονται έλεγχοι. Η ιχνηλασιμότητα θα πρέπει να γίνεται στην πηγή. Έλεγχοι στα σφαγεία, σύστημα «ΑΡΤΕΜΙΣ» και να ολοκληρώνεται πριν το κρέας φτάσει στη ζυγιστική και την ταμειακή μηχανή.

Υπάρχει, κύριε Υπουργέ, το μητρώο παραγωγικών μονάδων κρεατοπαραγωγής. Υπάρχει η δυνατότητα ελέγχου των μεγάλων και περιορισμένων σε αριθμό -και άρα, εύκολος και οικονομικός ο έλεγχος- χονδρεμπόρων κρέατος, που αναγράφουν τι πωλούν και ποιας προέλευσης στους κρεοπώλες.

Η Πανελλήνια, μάλιστα, Ομοσπονδία Κρεοπωλών διαμαρτύρετο ότι στο υπό διαβούλευση νομοσχέδιο ο έλεγχος ξεκίνησε από την πηγή και ξαφνικά στο παρόν νομοσχέδιο κατέληξε μόνο στο τελικό στάδιο.

Σε ό,τι αφορά στην περίπτωση του τελευταίου εδαφίου της πρώτης παραγράφου για τα λεγόμενα βοοειδή ελληνικής εκτροφής άνω των πέντε μηνών –και αυτό το υποσχεθήκατε ως νομοθετική βελτίωση- θα πρέπει να βγει η λέξη «μπορεί» και να αναγράφεται αντί «των χωρών εκτροφής» η ένδειξη «ελληνικής εκτροφής άνω των πέντε μηνών» και η αναφορά στη χώρα γέννησης να απαλειφθεί.

Προχωρώ γρήγορα με το άρθρο 10 και πηγαίνω στην παράγραφο 7. Η δυνατότητα των ΟΤΑ, κύριε Υπουργέ, να εκμισθώνουν τα ιχθυοτρόφα ύδατα χωρίς δημοπρασία στους αλιευτικούς συνεταιρισμούς διοικητικής περιφέρειας με απευθείας ανάθεση, αποτελεί εξαίρεση από τις δημόσιες συμβάσεις και παραβιάζει την έννοια της διαύγειας.

Θα πρέπει να γίνονται με δημοπρασία και να δίνεται –συμφωνούμε- συντελεστής προτίμησης στους αλιευτικούς συνεταιρισμούς. Άλλωστε, η Νέα Δημοκρατία υποστηρίζει τις μακροχρόνιες μισθώσεις με μικρό μίσθωμα για το καλό της βιοποικιλότητας, για το καλό των ίδιων των αλιευτικών συνεταιρισμών, που σίγουροι και ήσυχοι θα μπορούν να εκμεταλλεύονται ορθώς τις λιμνοθάλασσες για το καλό του καταναλωτή.

Ερχόμαστε στο άρθρο 12 για τη μείωση των μελών του διοικητικού συμβουλίου του ΟΠΕΚΕΠΕ από ενδεκαμελές σε εννεαμελές. Δεν έχουμε καμμία αντίρρηση να συμβεί αυτό. Σύμφωνα, με την έκθεση του Γενικού Λογιστηρίου του Κράτους σημαίνει και εξοικονόμηση πόρων 9.600 ευρώ.

Πάμε τώρα στο άρθρο 13. Εδώ, πράγματι, διαφαίνεται η προσπάθεια της Κυβέρνησης να ελέγξει τη συνδικαλιστική εκπροσώπηση των συνεταιριστικών οργανώσεων, τόσο σε περιφερειακό, όσο και σε εθνικό επίπεδο. Αν συνδέσει κανείς το εν λόγω άρθρο με το υπό διαβούλευση νομοσχέδιο για τον αγροτικό συνδικαλισμό, θα διαπιστώσει -και μάλιστα με την παράγραφο 1- ότι απονέμεται απόλυτη εξουσία στον ΟΔΙΑΓΕ, που πριμοδοτείται μάλιστα και με 180.000 ευρώ από τον εθνικό προϋπολογισμό, για να διαθέτει όλη τη σχολάζουσα συνεταιριστική περιουσία που είναι υπό εκκαθάριση, κατά το δοκούν, χωρίς κριτήρια και χωρίς διαφάνεια.

Εμείς από την πλευρά επαναδιατυπώνουμε τη θέση μας ότι ζητούμε διανομή της σχολάζουσας συνεταιριστικής περιουσίας με πλειοδοτικούς διαγωνισμούς από τους καλύτερους συνεταιριστές, από τους πιο έμπειρους, από αυτούς που έχουν τα εχέγγυα.

Επειδή μίλησα για καταστρατήγηση της πρωτοβουλίας, πραγματικά διερωτώμαι: Γιατί οι διατάξεις για τον ΟΔΙΑΓΕ είναι σε δύο άρθρα, στο 13 που τον εισάγετε και στο 14;

Ερχόμαστε στη μείωση…

**ΓΕΩΡΓΙΟΣ ΑΜΥΡΑΣ:** Κυρία Πρόεδρε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε συνάδελφε, είχε τρία λεπτά διακοπή από τον διάλογο και θέλει να πάρει και χρόνο από τη δευτερολογία της. Τι πρόβλημα έχετε;

**ΓΕΩΡΓΙΟΣ ΑΜΥΡΑΣ:** Δεν έχουμε, κυρία Πρόεδρε, αλλά να μιλήσουμε και εμείς.

**ΦΩΤΕΙΝΗ ΑΡΑΜΠΑΤΖΗ:** Έχω πάρει ήδη δύο λεπτά, κύριε συνάδελφε, γιατί είχα δεκαπέντε και τρία λεπτά που με διέκοψαν, δεκαοκτώ. Έχω, λοιπόν, δύο λεπτά ήδη από τη δευτερολογία μου, οπότε όσο μείνει θα δευτερολογήσω.

Για τη μείωση, λοιπόν, των μελών του ΔΣ του ΕΛΓΑ από εννιά σε επτά που συνδέεται με το καθεστώς της εκκαθάρισης της ΠΑΣΕΓΕΣ, κατορθώσατε, κύριε Υπουργέ, για πρώτη φορά στα χρονικά –και δεν βλέπω καμμία αντίρρηση από τους συναδέλφους της Συμπολίτευσης- να αφαιρέσετε από την εκπροσώπηση του διοικητικού συμβουλίου του ΕΛΓΑ, ποιους; Τους κατ’ εξοχήν χρηματοδότες του. Αυτοί, δηλαδή, που με τις εισφορές τους πληρώνουν, θα είναι οι μόνοι οι οποίοι δεν θα έχουν λόγο και εκπροσώπηση. Και επειδή λέτε ότι το συνδέετε με την κατάργηση της ΠΑΣΕΓΕΣ, η πρόταση της Νέας Δημοκρατίας ήταν σαφής και ορισμένη από την αρχή. Ένας από τη νέα ΠΑΣΕΓΕΣ και ένας από την ΣΑΣΟΕΕ. Να παραμείνει, λοιπόν, εννεαμελές με την επισήμανση, την οποία έχουμε ήδη κάνει.

Ερχόμαστε στο άρθρο 16 και στις καταργούμενες διατάξεις. Καταργείτε την υποχρεωτικότητα της συμμετοχής του προέδρου και του αντιπροέδρου των διοικητικών συμβουλίων ΕΛΓΑ και ΟΠΕΚΕΠΕ για τη διαπίστωση απαρτίας, ρύθμιση που συνδέεται προφανώς με την αδυναμία λειτουργίας του μητρώου στελεχών της Κυβέρνησης, από το οποίο υποτίθεται ότι πρέπει να προκύψουν πρόεδροι και αντιπρόεδροι.

(Στο σημείο κτυπάει το κουδούνι λήξεως του χρόνου ομιλίας της κυρίας Βουλευτού)

Θέλω να πω επιπροσθέτως ότι στο Παράρτημα 1 ο όρος «αλιεύματα» θα έπρεπε να αναφέρεται ως «προϊόντα αλιείας και υδατοκαλλιέργειας», γιατί αποκλείετε έτσι προϊόντα της υδατοκαλλιέργειας πολύ σημαντικά για την εθνική οικονομία, όπως τσιπούρα, λαβράκια, μύδια.

Κλείνοντας, δεν μπορώ να μην αναφερθώ στη χθεσινή ομιλία και παρουσία του Πρωθυπουργού στη Λάρισα, όπου πραγματικά είδαμε μια επανάληψη της διαστροφής της πραγματικότητας και το μαύρο-άσπρο σε σχέση με το Πρόγραμμα Αγροτικής Ανάπτυξης και για το δήθεν σχέδιο προγραμματικής και παραγωγικής ανασυγκρότησης.

Θέλω να πω, κύριε Υπουργέ, ότι τα 3 δισεκατομμύρια, που με πομπώδη τρόπο ανέφερε ο Πρωθυπουργός θα πρέπει να αφορούν, όχι προκηρύξεις, αλλά πληρωμές και έργα στην πραγματική οικονομία. Σ’ αυτά είσαστε τέσσερις μονάδες χαμηλότερα από τον κοινοτικό μέσο όρο, μόλις στο 18% και αυτές οι απορροφήσεις αφορούν απορροφήσεις του προηγούμενου προγράμματος, ανειλημμένες υποχρεώσεις που «φορτώνετε» στο τρέχον πρόγραμμα και γνωστές επιδοματικές πολιτικές.

Είχε το θράσος, βεβαίως, ο Πρωθυπουργός να μιλήσει και για τους νέους αγρότες. Ποιος; Ο Πρωθυπουργός, που με τις πολιτικές σας έχει αφήσει τρεις χιλιάδες διακόσιους επιλαχόντες νέους αγρότες εκτός προγράμματος, ο Πρωθυπουργός, που κατήργησε την ηλικιακή ανανέωση του προγράμματος αγροτικής ανάπτυξης…

**ΑΝΑΣΤΑΣΙΑ ΓΚΑΡΑ:** Δεν αναφέρεται στο νομοσχέδιο, κυρία Πρόεδρε.

**ΦΩΤΕΙΝΗ ΑΡΑΜΠΑΤΖΗ:** Θα πω αυτά που κρίνω, κυρία συνάδελφε.

**ΑΝΑΣΤΑΣΙΑ ΓΚΑΡΑ:** Έχετε μιλήσει ήδη είκοσι λεπτά.

**ΦΩΤΕΙΝΗ ΑΡΑΜΠΑΤΖΗ:** Προσπαθείτε να βρείτε αφήγημα. Το μόνο που έχετε βρει είναι, δυστυχώς για εσάς, παραμύθι που δεν πουλά.

Ευχαριστώ.

(Χειροκροτήματα από την πτέρυγα της Νέας Δημοκρατίας)

Θα μας κάνετε και υπόδειξη τι θα λέμε; Έλεος!

**ΑΝΑΣΤΑΣΙΑ ΓΚΑΡΑ:** Όχι, βέβαια.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Αραμπατζή, δυστυχώς όμως, σας έμεινε ενάμισι λεπτό για τη δευτερολογία σας. Γράφω δυο λεπτά, για να μη μετράμε.

Θα δώσω τον λόγο στον Υπουργό, για να κάνει νομοτεχνικές βελτιώσεις.

Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν θέλω να διακόψω τη ροή της συζήτησης, απλώς αυτά που συζητήσαμε ουσιαστικά στην επιτροπή και ήταν δεσμεύσεις όσον αφορά τις νομοτεχνικές βελτιώσεις τα καταθέτω στα Πρακτικά και θα σας διανεμηθούν. Εάν στην πορεία, υπάρξουν ερωτήματα ή τοποθετούμενος εγώ, θα αναφερθώ και σε θέματα που είναι σχετικά.

(Στο σημείο αυτό ο Υπουργός κ. Ευάγγελος Αποστόλου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 111-114)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ να διανεμηθούν και στους κυρίους συναδέλφους.

**ΚΩΝΣΤΑΝΤΙΝΟΣ ΤΣΙΑΡΑΣ:** Εμείς δεν το ρωτήσαμε με κακή πρόθεση, κύριε Υπουργέ, χρηστική ερώτηση ήταν.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Πρόκειται για ένα νομοσχέδιο, που πραγματικά είναι σταθμός για τον αγροτικό χώρο και να μη μπει σε άλλου είδους διαδικασίες.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Τζελέπης από τη Δημοκρατική Συμπαράταξη έχει τον λόγο για δεκαπέντε λεπτά.

**ΜΙΧΑΗΛ ΤΖΕΛΕΠΗΣ:** Ευχαριστώ, κυρία Πρόεδρε.

Βλέπω, όμως, ότι πέρα από τα δεκαπέντε λεπτά μιλάμε όσο θέλουμε και καλά κάνουμε. Ελεύθερο είναι το Βήμα.

Κύριε Υπουργέ, παίρνοντας αφορμή από τις επίκαιρες ερωτήσεις, που έγιναν προηγουμένως, θα ξεκινήσω σε σχέση με το αναπτυξιακό συνέδριο στη Λάρισα, ένα συνέδριο που ήταν άσκηση δημοσίων σχέσεων και εξωραϊσμού της πραγματικότητας ιδιαίτερα στον αγροτικό τομέα.

Όσο και να σας περιφρουρούσαν δέκα διμοιρίες ΜΑΤ για να κάνετε αυτόν τον διάλογο, δεν θα γλιτώσετε, δυστυχώς για εσάς, από την κατακραυγή και το μένος του αγροτικού κόσμου. Σας έχω πει επανειλημμένα ότι οι πολιτικές, που εφαρμόσατε σ’ αυτά τα τρία σχεδόν χρόνια διακυβέρνησή σας είναι το καταστροφικό roundup για την αγροτική παραγωγή και το αγροτικό εισόδημα.

Και επειδή τώρα τελευταία ακούμε πολλά για αγρότες του καναπέ και θα πρέπει να εξηγήσετε τι εννοείτε με αυτό, θα σας πω ότι οι πολιτικές σας οδηγούν εκεί τον αγρότη. Γιατί κανέναν αγρότη, ο οποίος θα μπει να παράξει, να καλλιεργήσει τα χωράφια του, με τη φοροεισπρακτική λογική σας και τη φορομπηχτική πολιτική που επιβάλατε στο αγροτικό εισόδημα δεν τον συμφέρει να καλλιεργήσει. Θα αφήσουν όλοι τα χωράφια τους στην αγρανάπαυση, με αποτέλεσμα τη μείωση της αγροτικής παραγωγής και ό,τι σημαίνει αυτό. Έστω και την τελευταία στιγμή, αλλάξτε ρότα.

Όσο για το Πρόγραμμα Αγροτικής Ανάπτυξης, για την απορρόφησή του έχουν ακουστεί πολλά. Λέτε, όμως, κάτι άλλο τώρα, ενδεχομένως για να προλάβετε την πιθανή -όπως εσείς βλέπετε- αποτυχία σας στις διαπραγματεύσεις για το νέο Πρόγραμμα Αγροτικής Ανάπτυξης, που ξεκινάει το 2020 και για το οποίο θα μπείτε σε λίγο σε διαπραγματεύσεις.

Σας ακούω να λέτε επανειλημμένα ότι: «Ξέρετε, οι Ευρωπαίοι παίρνουν λιγότερα. Παίρνουν περίπου 26 ευρώ το στρέμμα. Ενώ εδώ παίρνουμε πολλά. Παίρνουμε περίπου 52 ευρώ, 53 ευρώ το στρέμμα, ως Έλληνες αγρότες παραγωγοί». Θα σας θυμίσω ότι αυτές τις συμφωνίες τις πέτυχαν οι κυβερνήσεις ΠΑΣΟΚ διαχρονικά και αυτά τα χρήματα που διαχειρίζεστε σήμερα.

Λέτε ότι «Ξέρετε είναι το Brexit τώρα και μάλλον τα κονδύλια θα μειωθούν. Δεν θα είναι αυτά τα 20 δισεκατομμύρια ευρώ το 2020, που στην επταετία πήραν 14 δισεκατομμύρια ευρώ οι Έλληνες αγρότες».

Κοιτάξτε να δείτε, κύριε Υπουργέ, συμφωνία αποτυχίας, όπως κάνατε με τη φέτα, μην φέρετε για το Πρόγραμμα Αγροτικής Ανάπτυξης από τις διαπραγματεύσεις που κάνετε τώρα. Και τότε όταν γίνονταν αυτές οι διαπραγματεύσεις, είχαμε διεύρυνση της ευρωπαϊκής κοινότητας με τέσσερα επιπλέον κράτη-μέλη. Δεν μπορεί, λοιπόν, να ετοιμάζετε εκ προοιμίου τη μείωση των κονδυλίων για το νέο Πρόγραμμα Αγροτικής Ανάπτυξης.

Και θα έρθω τώρα και στο εξής, επειδή ακούγονται πολλά για το πόσα νομοθετήματα φέρνετε. Κοιτάξτε να δείτε, στα τρία χρόνια καλύτερα να μην φέρνατε κανένα. Δυστυχώς, όμως, για εσάς, άλλα Υπουργεία φέρνουν τέτοια νομοθετήματα, που είναι εις βάρος του αγροτικού εισοδήματος, είτε με την αύξηση της φορολογίας είτε μεταρρύθμιση την αύξηση των εισφορών, που καταστρέφουν την αγροτική παραγωγή.

Το παρόν νομοσχέδιο για τη διακίνηση και εμπορία των ευπαθών προϊόντων, της σήμανσης του γάλακτος και τους κρέατος είναι ομολογουμένως ένα νομοσχέδιο που προσπαθεί να αγγίξει τα κακώς κείμενα στην εμπορία και πληρωμή των ευπαθών αγροτικών προϊόντων και στη σήμανση στο γάλα και στο κρέας. Εγώ λέω ότι η πρόθεσή σας είναι να μπορέσετε να δώσετε μια λύση σήμερα σε ένα πρόβλημα, το οποίο υπάρχει διαχρονικά.

Έχουμε την εμπειρία και από προηγούμενα νομοθετήματα και θα έπρεπε αυτά να τα συγκεράσουμε και να κάνουμε ένα νομοσχέδιο, το οποίο να μπορέσει να επιτελέσει τον σκοπό για τον οποίο έρχεται στη Βουλή.

Σε σχέση με τη διακίνηση και εμπορία των ευπαθών αγροτικών προϊόντων, ξεκινάτε, κύριε Υπουργέ, από το ποιος είναι ο έμπορος και πώς χαρακτηρίζεται ως έμπορος αγροτικών προϊόντων. Υπήρξε το 2011 νομοθέτηση για το ποιος θεωρείται έμπορος, ποια διαδικασία πρέπει να ακολουθήσει για να εγγραφεί στο Μητρώο Εμπόρων Αγροτικών Προϊόντων, που θεσμοθετήθηκε τότε, για να το παρακολουθεί το Υπουργείο Γεωργίας. Ναι, δεν εφαρμόστηκε στο απόλυτο μετέπειτα και μέχρι και σήμερα.

Έρχεστε εσείς σήμερα και λέτε ότι έμπορος είναι όποιος γραφεί στο Μητρώο Εμπόρων Αγροτικών Προϊόντων. Αφού τέσσερα, πέντε χρόνια δεν εφαρμόστηκε. Ποιος εγγυάται ότι τώρα θα λειτουργήσει; Και μάλιστα, χωρίς να έχουν καμμία εξασφάλιση απέναντι στον έμπορο οι αγρότες. Δεν προβλέπεται να έχει, τουλάχιστον, κατατεθειμένες εγγυητικές επιστολές, για να φανεί ποιος είναι αυτός ο έμπορος τέλος πάντων που βγαίνει και παίρνει εκατομμύρια αγροτικών προϊόντων; Έχει από πίσω περιουσία; Έχει έστω αποθήκες; Τι έχει αυτός; Τίποτε.

Και μάλιστα, βγάζετε από μέσα και το τελευταίο που υπήρχε, ότι έπρεπε επιτέλους αυτός ο έμπορος, που λέει ότι παίρνει την περιουσία του Έλληνα αγρότη να την εμπορευτεί -γιατί ξέρετε την πρακτική των ανοιχτών τιμών-, να πάρει ένα πιστοποιητικό από το Υπουργείο Αγροτικής Ανάπτυξης ότι είναι έμπορος αγροτικών προϊόντων. Το καταργείτε κι αυτό. Δεν είναι ότι θα γράφονται κι εκεί. Όποιος θέλει θα έρχεται και θα λέει «είμαι έμπορος αγροτικών προϊόντων». Ποιες εξασφαλίσεις; Πώς εξασφαλίζετε τον αγρότη; Ξεκινάμε, δηλαδή, από την αρχή λάθος.

Και πάμε τώρα στην εμπορική συναλλαγή. Όταν με τον ν.4152/13 προσαρμόστηκε η εθνική νομοθεσία στην ευρωπαϊκή οδηγία 7/2011 προβλεπόταν πληρωμή σε τριάντα μέρες, έρχεστε τώρα και λέτε εξήντα μέρες. Εγώ θα κατανοήσω. Εξήντα μέρες λόγω των capital controls, των δικών σας capital controls. Ρωτάτε, όμως, τον παραγωγό, ο οποίος τρεις μήνες θα κάνει να καλλιεργήσει για να παράξει ντομάτα, να περιμένει άλλους δύο μήνες για να πληρωθεί; Δεν θα έπρεπε να υπάρξει ένας διαχωρισμός των προϊόντων, ούτως ώστε κάποια προϊόντα να πληρωθούν σε τριάντα μέρες; Ή να υπάρξει μια δέσμευση στο νομοσχέδιο ότι από τη στιγμή, που θα καταργηθούν τα capital controls, να επανέλθει η πληρωμή σε τριάντα μέρες. Εξήντα μέρες για πολλά αγροτικά προϊόντα, όπου θα μπουν ξανά σε δεύτερη παραγωγή, είναι μεγάλο χρονικό διάστημα. Θα πρέπει να το δούμε.

Όσον αφορά τις κυρώσεις, κύριε Υπουργέ, εγώ συμφωνώ για τα ποσά. Αλλά για ποιον λόγο να χρειάζονται είτε την έγκριση του προϊσταμένου μέχρι ένα ορισμένο ποσό είτε για τα μεγάλα πρόστιμα την έγκριση του Υπουργού; Αυτά θα πρέπει να λειτουργούν αυτοματοποιημένα. Ό,τι προβλέπει ο νόμος. Δεν χρειάζονται εγκρίσεις ούτε του προϊσταμένου του Υπουργείου Αγροτικής Ανάπτυξης ούτε του Υπουργού. Γιατί μπαίνουν αυτά τα παράθυρα;

Λέμε τώρα για τον αγρότη. Για να λειτουργήσει αυτό το σύστημα, ο αγρότης θα πρέπει αμελλητί, λέει, να καταθέτει ηλεκτρονικά το τιμολόγιο στην αρμόδια αρχή που θα γίνει, για να ακολουθηθεί η περαιτέρω διαδικασία ηλεκτρονικά, μετά αυτό να μεταβιβαστεί στις τράπεζες και οι τράπεζες να ελέγξουν τα εκατομμύρια τιμολόγια για να δουν ποια δεν πληρώθηκαν. Έχετε την άποψη ότι πολλοί αγρότες μπορούν να το κάνουν αυτό; Ξέρετε πολύ καλά ότι τα συνεταιριστικά σχήματα και οι ομάδες παραγωγών δεν έχουν λειτουργήσει ακόμα. Όσοι είναι συνεταιρισμένοι αγρότες που θα υπάρχουν, θα μπορέσουν να προσφύγουν και ούτως ώστε ηλεκτρονικά να κάνουν την ενημέρωση αυτή. Άρα έχουμε ένα πρόβλημα κι εδώ και βλέπουμε ότι δυσχεραίνεται όλο αυτό το σύστημα να λειτουργήσει. Δεν θα λειτουργήσει αυτό, κύριε Υπουργέ, όσο και καλή πρόθεση να έχετε. Εμείς θα συμφωνήσουμε, θα σας το πω από τώρα. Κάτι θα καλυτερεύσει στην όλη διαδικασία, αλλά δυστυχώς δημιουργείται ένα γραφειοκρατικό χάος. Μάλιστα, αν ο αγρότης, λέει, δεν καταθέσει το τιμολόγιο, θα έχει 5% πρόστιμο επί της αξίας του τιμολογίου.

Σε σχέση με τις τράπεζες, είστε σίγουρος ότι οι τράπεζες θα διεκπεραιώσουν αυτό το έργο; Είστε σίγουρος ότι μπορούν να το πράξουν, να παρακολουθήσουν αυτά τα τιμολόγια πόσα πληρώθηκαν ή όχι; Σας έχω πει, κύριε Υπουργέ, ότι θα μπορούσε να ακολουθηθεί πιο εύκολος τρόπος, με μία ηλεκτρονική πλατφόρμα στο Υπουργείο, όπου θα μπορούσε ο αγρότης που δεν έχει πληρωθεί να καταθέσει εκεί το ανεξόφλητο τιμολόγιο κι αυτό το τιμολόγιο να ακολουθήσει τη διαδικασία που πρέπει να ακολουθηθεί, του ελέγχου, των κυρώσεων, των ποινών απέναντι στον έμπορο κι όλα τα συνακόλουθα.

Πολλά ερωτηματικά σε σχέση αν θα λειτουργήσει όλο αυτό το σύστημα για την εμπορία και διακίνηση, για τον χρόνο πληρωμής των ευπαθών αγροτικών προϊόντων.

Να πάμε τώρα σε ένα σημαντικό θέμα, σε σχέση με τη σήμανση στο γάλα. Είναι σημαντικό, γιατί πραγματικά αφορά έναν κλάδο του αγροτικού τομέα, την κτηνοτροφία. Μάλιστα, ενδιαφέρει άμεσα και τους καταναλωτές για το πώς θα εξασφαλιστεί να έχουν ποιοτικό γάλα. Είναι σημαντικό και για το εθνικό μας προϊόν, τη φέτα, το πώς εκεί θα εξασφαλίσουμε τη διακίνηση και εμπορία γάλατος, τη μεταποίηση, την τυποποίηση και τις εξαγωγές.

Χώρα προέλευσης: Ελλάδα, όταν εδώ αρμέγεται, εδώ επεξεργάζεται και συσκευάζεται. Χώρα προέλευσης: Ευρωπαϊκή Ένωση, όταν ένα από αυτά τα τρία δεν γίνεται στη χώρα.

Η ίδια βιομηχανία, ελληνική βιομηχανία, όταν παίρνει ένα μέρος γάλακτος από τους Έλληνες παραγωγούς, το οποίο, όμως, δεν την φτάνει, είτε για το φρέσκο, είτε για το γιαούρτι, είτε για το τυρί, κάνει εισαγωγή. Πώς θα ξεχωρίσει ο καταναλωτής ή οι υπηρεσίες πού χρησιμοποίησε το ελληνικό γάλα και πού το εισαγόμενο; Έχουμε οργανωμένες ηλεκτρονικά υπηρεσίες, με ισοζύγια, για να παρακολουθούν σε κάθε μεταποιητική ή μεγάλη βιομηχανία το τι γίνεται; Όχι. Άρα και εδώ υπάρχει πρόβλημα σε σχέση με την εφαρμογή του συγκεκριμένου.

Έχω τονίσει από την αρχή ότι αυτό που ξεκαθαρίζει το θέμα, είναι η χώρα αρμέγματος. Εκεί ξέρει ο καθείς από πού είναι αυτό το γάλα. Τώρα εδώ τα μπερδεύουμε. Θα το δούμε.

Όσον αφορά τη διακίνηση και εμπορία του κρέατος είναι πολλοί οι πειρασμοί, γιατί είναι μεγάλα τα κέρδη, στο να μπουν οι διακινητές, οι εισαγωγές και μετέπειτα να «βαπτίσουν» μέσω των ελληνοποιήσεων το εισαγόμενο κρέας ελληνικό και να διοχετευτεί στην αγορά.

Τι κάνετε εδώ τώρα; Τι αλλάζουμε τώρα, δηλαδή; Έχουμε από το 2008 χώρα εκτροφής μέσω της ζυγιστικής μηχανής, τόπο σφαγής και προέλευσης του κρέατος. Κρίνατε τώρα εσείς ότι δεν σταμάτησαν οι ελληνοποιήσεις μέσω της ζυγιστικής μηχανής και λέτε ότι το πρόβλημα τώρα είναι παράλληλα με την ζυγιστική μηχανή να βάλουμε και την ταμειακή μηχανή, που εκδίδει τη φορολογική απόδειξη τιμήματος του κρέατος. Δηλαδή, εστιάζετε και εντοπίζετε τις ελληνοποιήσεις των εισαγομένων κρεάτων, αμφιβόλου ποιότητας σε σχέση με τα ελληνικά, μόνο στο κρεοπωλείο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Και στον καταναλωτή.

**ΜΙΧΑΗΛ ΤΖΕΛΕΠΗΣ:** Ναι. Και στον καταναλωτή.

Αυτό είναι το πρόβλημα; Όταν δεν σταματήσανε οι ελληνοποιήσεις με τη ζυγιστική μηχανή, όπου αναγράφονταν όλα αυτά, θα σταματήσουν τώρα με την ταμειακή μηχανή; Όχι, κύριε Υπουργέ. Εδώ θα πρέπει να υπάρξει παρέμβαση σε όλη τη διακίνηση και τη διαδρομή του κρέατος από τον στάβλο στο πιάτο. Μέχρι εκεί. Σε όλη τη διαδρομή!

Εδώ τι έχουμε σήμερα; Αλληλοκαλυπτόμενες υπηρεσίες. Έχουμε την Αρμόδια Αρχή Κτηνιατρικής, που ελέγχει κεντρικά από το Υπουργείο Γεωργίας. Έχουμε περιφερειακά τις ΔΑΟΚ, για να κάνουν τους ελέγχους και έχουμε τον ΕΛΓΟ «ΔΗΜΗΤΡΑ», για να παρακολουθεί μέσω του συστήματος «ΑΡΤΕΜΙΣ» αυτή τη διακίνηση.

Βγήκε άκρη μέχρι σήμερα με αυτό το σύστημα, όπως ήταν στημένο, για να σταματήσουν οι ελληνοποιήσεις; Όχι. Κάνατε καμμιά παρέμβαση σε αυτό το σύστημα, όπως ήταν στημένο; Όχι.

Άρα το μόνο που θα γίνει είναι ότι θα επιβαρυνθούν οι κρεοπώλες που θα πάρουν ξανά και ταμειακές μηχανές που να αναγράφουν αυτά τα στοιχεία -ήδη παλιότερα επιβαρύνθηκαν για να έχουν ζυγιστικές μηχανές- και νομίζουμε ότι έτσι λύσαμε το πρόβλημα.

Από την άλλη μεριά, εγώ σας ρωτώ: Είναι το κρέας η βιτρίνα. Έχετε εμπειρία. Όλοι μπαίνουν να ψωνίσουν και λέει ο καταναλωτής: «Θέλω αυτό το κομμάτι». Ποια αναγνωρισιμότητα έχει; Ξέρει; Η αναγνωρισιμότητα θα πρέπει να προϋπάρχει έναντι της ζυγιστικής και της ταμειακής μηχανής, κάτι το οποίο δεν προβλέπεται καν, δηλαδή η αναγνωρισιμότητα και η ποιότητα του κρέατος ανά είδος. Δεν τα αγγίζουμε αυτά.

Σε σχέση με τα υπόλοιπα, θα ήθελα να πω για τη μείωση των διοικητικών συμβουλίων του ΟΠΕΚΕΠΕ και του ΕΛΓΑ, όπου βγάζετε από μέσα τους αγρότες.

Κύριε Υπουργέ, εσείς που κόπτεσθαι και λέτε ότι είστε υπερευαίσθητος σήμερα για τον αγρότη, για την αγροτική παραγωγή, για το εισόδημα, θα έπρεπε να ξέρετε ότι όταν ο αγρότης συμμετέχει στα διοικητικά συμβούλια, μεταφέρει τα προβλήματα που βιώνει καθημερινά και εκεί, σε σύνδεση με τους τεχνοκράτες, που ορίζονται στα διοικητικά συμβούλια, μπορεί να βγει το καλύτερο αποτέλεσμα.

Εγώ σας ρωτώ: Για ποιον λόγο βγάζετε τους αγρότες; Ποιο ήταν το κίνητρό σας; Ακόμα και στον ΟΠΕΚΕΠΕ το κάνετε. Λέω «ακόμα και στον ΟΠΕΚΕΠΕ», γιατί εκεί δεν συνεισφέρουν οι αγρότες, αλλά λειτουργεί ο ΟΠΕΚΕΠΕ με τα χρήματα από τα ευρωπαϊκά κονδύλια, που είναι των αγροτών και εκείνα.

Θα σας πω για τον ΕΛΓΑ τώρα. Όχι μόνο δεν πληρώνει ένα ευρώ για τη λειτουργία του ΕΛΓΑ το κράτος, βγάζετε και από μέσα τους αγρότες. Τους χρωστάτε και τα 70 εκατομμύρια που πήρατε πέρσι να τα κάνετε repos στην Τράπεζα της Ελλάδος και δεν τα επιστρέψατε ακόμη. Λεφτά των αγροτών είναι. Γιατί τα κρατάτε και αργούν οι αποζημιώσεις και δεν μπορούν να γίνουν ούτε καν οι εκτιμήσεις;

Σας καταθέσαμε και μία τροπολογία για να αλλάξετε τον τρόπο πληρωμής των εκτιμητών, να μη δυσχεραίνονται οι εκτιμήσεις, γιατί από την άλλη πλευρά υπάρχουν δημοσιεύματα του Προέδρου του ΕΛΓΑ σύμφωνα με τα οποία το κόστος με τον τρόπο που εφαρμόζουν τώρα, διπλασιάστηκε για τις εκτιμήσεις. Ποια θέση παίρνετε εσείς;

Σε σχέση με τον περιβόητο οργανισμό που θέλετε να στήσετε, τον ΟΔΙΑΓΕ, όπου εκεί θέλετε να πάρετε την περιουσία, το προσπαθήσατε αυτό με τον νόμο περί συνεταιρισμών, τον ν.4384/2016. Το καταλάβατε και το πήρατε πίσω ότι είναι αντισυνταγματικό.

Εσείς που λέτε σήμερα όλοι για το συνεταιριστικό κίνημα και χύνετε κροκοδείλια δάκρυα και θυμάστε τις συνεταιριστικές αρχές, είτε του Μάντσεστερ είτε των Αμπελακίων που λέγατε προχθές της Λάρισας, την αυτονομία του συνεταιριστικού κινήματος, του συνεταιρισμού, τη δυνατότητα να αποφασίζουν τα μέλη του, γιατί την αφαιρείτε; Γιατί παίρνετε την περιουσία των Ελλήνων αγροτών, που για χρόνια δημιουργήθηκε, σε έναν κρατικό οργανισμό που θα διορίζετε εσείς τα διοικητικά συμβούλια και, μάλιστα, ανοίγετε και κερκόπορτα; Δεν λέτε ότι αυτά θα πάνε μόνο σε άλλους συνεταιρισμούς. Λέτε επί λέξει ότι θα πάνε και σε άλλες ομοειδείς δράσεις σε σχέση με τον αγροτικό χώρο, δηλαδή ιδιώτες. Επιμένουμε και πάλι αυτό να το πάρετε πίσω.

Λέτε ότι παράλληλα με τον νόμο…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Έλεος, πραγματικά! Πού τα είδατε αυτά; Αναφέρετε έστω και μία παράγραφο που να αναφέρει αυτά τα πράγματα.

**ΜΙΧΑΗΛ ΤΖΕΛΕΠΗΣ:** Θα σας τα πω κατ’ άρθρον. Ναι, τα λέει, εκτός αν δεν διαβάσατε εσείς το νομοσχέδιό σας.

Δεν εξηγείται αλλιώς να έχετε τώρα αντίρρηση. Χαίρομαι γι’ αυτό που βάλατε, γιατί εάν το διαβάσετε έστω και τώρα, θα το πάρετε πίσω. Θα σας το αναλύσω αυτό στη δευτερολογία μου.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν υπάρχει δευτερολογία. Τα τελειώσατε όλα, κύριε Τζελέπη.

**ΜΙΧΑΗΛ ΤΖΕΛΕΠΗΣ:** Τελειώνω, κυρία Πρόεδρε.

Θα ήθελα να πω μόνο ότι καταθέσαμε μία τροπολογία, κύριε Υπουργέ, για την ευθύνη των διοικήσεων των συνεταιριστικών οργανώσεων, που έχουν τεθεί σε εκκαθάριση ή έχουν τεθεί σε πτώχευση.

Ξέρετε ότι αυτό είναι ένα θέμα πολλών χρόνων και ταλανίζει πάρα πολύ κόσμο. Διοικήσεις σε συνεταιριστικές οργανώσεις και ενώσεις, που δεν έκαναν καμία πράξη διαχείρισης, αλλά επειδή ο συνεταιρισμός που αναλάμβαναν είχε χρέη στο δημόσιο, είτε στο ΙΚΑ είτε στην εφορία, τους δεσμεύτηκαν οι περιουσίες, δεν έχουν ασφαλιστικές και φορολογικές ενημερότητες και δεν μπορούν να λειτουργήσουν, γιατί οι οργανώσεις τους μπήκαν σε εκκαθάριση. Ενώ οι οργανώσεις τους έχουν περιουσιακά στοιχεία που όταν θα ολοκληρωθεί η εκκαθάριση θα είναι πολλαπλά σε σχέση με τις υποχρεώσεις που έχουν οι συνεταιρισμοί, συνεχίζετε να τους κρατάτε ομήρους όλους αυτούς, αντί επιτέλους να δώσετε μία λύση.

Μη βιαστεί κάποιος να πει ότι πάμε να καλύψουμε τα λαμόγια. Δεν μιλάμε για τις περιπτώσεις που υπάρχουν ποινικές ευθύνες ή είναι στα δικαστήρια για διαχειριστικές πράξεις οι συνεταιριστές. Μιλάμε για τις περιπτώσεις που δεν υπάρχουν εκκρεμείς δίκες και ποινικές ευθύνες.

Θα ζητούσα και από τα υπόλοιπα κόμματα να τοποθετηθούν πάνω σε αυτή την τροπολογία που κατέθεσε η Δημοκρατική Συμπαράταξη, εάν συμφωνούν ή όχι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Τζελέπη, έχετε υπερβεί και τη δευτερολογία σας!

**ΜΙΧΑΗΛ ΤΖΕΛΕΠΗΣ:** Τελειώνω, κυρία Πρόεδρε.

Ως προς το νομοσχέδιο, παρ’ όλα τα προβλήματα που έχει και προανέφερα, επί της αρχής εμείς θα συμφωνήσουμε.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πριν παραπονιόσασταν για την κ. Αραμπατζή, που ήταν μέσα στον χρόνο. Τώρα τι συμβαίνει;

**ΜΙΧΑΗΛ ΤΖΕΛΕΠΗΣ:** Εγώ παραπονέθηκα;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, βέβαια! Φωνάζατε να τη σταματήσω.

Σας παρακαλώ, κύριοι, κάνετε μία διαχείριση του χρόνου εδώ!

Τον λόγο έχει ο κ. Σαχινίδης από τη Χρυσή Αυγή, για δεκαπέντε λεπτά.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύρια Πρόεδρε.

Μετά από όλα όσα είδαμε τις τελευταίες ημέρες, βλέπουμε να συμφωνούν διαφωνώντας.

Με το παρόν σχέδιο νόμου ισχυρίζεστε, κύριε Υπουργέ, ότι έρχεστε να προστατέψετε αφενός τον Έλληνα παραγωγό, ο οποίος παράγει ευαλλοίωτα και νωπά προϊόντα, ορίζοντας μέγιστο χρονικό διάστημα πληρωμής της παραγωγής τις εξήντα ημέρες και αφετέρου τον τελικό καταναλωτή, μέσω της θεσμοθέτησης της υποχρεωτικής αναγραφής της χώρας παραγωγής στα προϊόντα ζωικής προέλευσης, δηλαδή το γάλα και το κρέας.

Τα προαναφερόμενα σαφώς και είναι οι επιθυμητοί στόχοι. Ωστόσο, από την ανάλυση του παρόντος σχεδίου νόμου, την ακρόαση των φορέων και την κατ’ άρθρο συζήτηση στις επιτροπές, προκύπτει ότι το παρόν νομοσχέδιο είναι ελλιπές σε πολλά σημεία και πρωτίστως δεν λύνει το χρονίζον πρόβλημα του πρωτογενούς τομέα της χώρας, που θα έπρεπε να είναι ο βασικός πυλώνας της μελλοντικής ανάπτυξης της εθνικής μας οικονομίας.

Στους ίδιους τους ορισμούς του νομοσχεδίου δεν ξεκαθαρίζονται μονοσήμαντα οι ιδιότητες του παραγωγού και του εμπόρου ή συνδυαστικά μεταξύ τους, πράγμα που ενδέχεται, όπως σας αναφέραμε και στις επιτροπές, να δημιουργήσει σύγχυση ως προς την αντιμετώπιση ορισμένων κατηγοριών επαγγελματιών. Για παράδειγμα, οι αγροτικοί συνεταιρισμοί, άλλοτε θα αντιμετωπίζονται ως παραγωγοί και άλλοτε ως έμποροι.

Ο ορισμός του μέγιστου χρονικού διαστήματος εξόφλησης παραγωγού από τον έμπορο στις εξήντα ημέρες από την έκδοση του σχετικού τιμολογίου σίγουρα ευνοεί αρκετούς παραγωγούς, που μέχρι σήμερα περίμεναν μήνες για την εξόφληση των προϊόντων που παρέδιδαν στους εμπόρους.

Όμως, αποτελεί και ένα είδος αδικίας –θα λέγαμε- για τους μικρούς συνήθως παραγωγούς, οι οποίοι καλλιεργούν προϊόντα σύντομης ωρίμανσης, όπως είναι οι ντομάτες –αναφερθήκαμε σε αυτά και στην επιτροπή- οι οποίοι ενώ αναμένουν τη συγκομιδή των προϊόντων τους σε πολύ μικρό χρονικό διάστημα, της τάξεως των δυο με πέντε μηνών, θα πρέπει να αναμένουν την εξόφλησή τους άλλους δύο μήνες, με ό,τι αυτό συνεπάγεται για τη ρευστότητα.

Επίσης, δεν μπορούμε να αντιληφθούμε το όριο των εξήντα ημερών, όταν σε πολλές χώρες της Ευρωπαϊκής Ένωσης ήδη έχει θεσμοθετηθεί πιο στενό χρονικό περιθώριο εξόφλησης των παραγωγών.

Θα σας αναφέρουμε ενδεικτικά ότι στην Ιταλία, στην Ισπανία, στη Γαλλία και το Βέλγιο ισχύει για τα ευπαθή προϊόντα η εξόφληση εντός τριάντα ημερών.

Θα πρέπει, κατά τη γνώμη μας, να αυστηροποιηθεί και άλλο το νομοθετικό πλαίσιο της εξόφλησης των παραγόμενων προϊόντων, όχι, όμως, μόνο για μεταποιητές και εμπόρους, αλλά και για τους τελικούς εμπορικούς αποδέκτες, δηλαδή τα καταστήματα λιανικής πώλησης και κυρίως τις μεγάλες αλυσίδες σουπερμάρκετ, που γνωρίζουμε όλοι μας ότι πληρώνουν σε χρόνους που, δυστυχώς, αγγίζουν τις εκατόν είκοσι ημέρες και σε κάποιες περιπτώσεις φθάνουν μέχρι και το ένα έτος στις επιταγές.

Διαφορετικά, θα συνεχίσει να μετακυλίεται αυτή η καθυστέρηση μέσω των εμπόρων και μεσαζόντων στους παραγωγούς, όσους νόμους και να ψηφίσετε.

Φυσικά, για εμάς, για τον Λαϊκό Σύνδεσμο-Χρυσή Αυγή, η ορθότερη λύση θα ήταν η πλήρης και ολοσχερής εξάλειψη των φαινομένων καθυστέρησης πληρωμών και αισχροκέρδειας εμπόρων και μεσαζόντων, ώστε να επωφεληθεί ο καταναλωτής και ο παραγωγός με την απευθείας τροφοδοσία όλης της αγοράς μέσω των τοπικών αγροτικών συνεταιρισμών. Έτσι και ο παραγωγός θα επωφελείται, αφού θα πληρώνεται έγκαιρα και στην τιμή που θα του εξασφαλίζει ένα αξιοπρεπές εισόδημα, αλλά και ο καταναλωτής λόγω χαμηλότερων τιμών στα προϊόντα, καθώς θα κλείσει η ψαλίδα τιμής παραγωγής και τιμής τελικής κατανάλωσης.

Με το παρόν σχέδιο νόμου υποχρεώνετε τον παραγωγό να προσκομίζει ηλεκτρονικά στοιχεία στην αρμόδια αρχή, προκειμένου να μπορεί να εξοφληθεί για την παραγωγή του. Αυτά τα στοιχεία περιλαμβάνουν ηλεκτρονικά αντίγραφα τιμολογίων, επιταγών, παραστατικών και άλλα. Η αρμόδια αρχή θα διενεργεί ελέγχους σχετικά με την τήρηση των διατάξεων του νόμου, θα αποστέλλει αυτά τα ηλεκτρονικά στοιχεία στις αντίστοιχες τράπεζες για έλεγχο καταβολής τμήματος, οι τράπεζες κατόπιν του εν λόγω θα αποστέλλουν στην αρμόδια αρχή λίστα με τα ποσά που δεν έχουν εξοφληθεί, ενώ δεν ισχύει το τραπεζικό απόρρητο σε αυτές τις συναλλαγές, προκειμένου να καταστεί εφικτή η διασταύρωση στοιχείων. Επίσης, με κοινή υπουργική απόφαση θα ορισθούν λεπτομέρειες σχετικά με τη διαδικασία ελέγχων εξόφλησης τιμολογίων και επιταγών, καθώς και το ύψος της προκαλούμενης δαπάνης από τη διενέργεια αυτών των ελέγχων.

Ένα ζήτημα, όμως, κύριε Υπουργέ, που θα ανακύψει σίγουρα ως προς αυτές τις διατάξεις είναι το κατά πόσο οι παραγωγοί –το είπαμε και στην επιτροπή, το επαναλαμβάνουμε και σήμερα- οι οποίοι δεν διαθέτουν γνώσεις χειρισμού ηλεκτρονικών συστημάτων θα είναι σε θέση να πραγματοποιούν τις αποστολές των στοιχείων με ηλεκτρονικό τρόπο, δυσχεραίνοντας ακόμα περισσότερο την απρόσκοπτη εργασία, ή επιβαρύνοντάς τους με ένα πρόσθετο έξοδο διαχείρισης αυτών των στοιχείων από φυσικά ή νομικά πρόσωπα που κατέχουν τις γνώσεις για αυτή τη διεργασία.

Επίσης, όσον αφορά την κοινή υπουργική απόφαση, αναφέρεται ότι θα ορισθούν λεπτομέρειες για το ύψος της προκαλούμενης δαπάνης από τη διενέργεια των ελέγχων, δηλαδή αυτό μεταφράζεται στο ότι οι παραγωγοί θα επωμιστούν αυτές τις δαπάνες.

Παράλληλα, ένα κενό που δημιουργείται –και εδώ θα πρέπει να δώσετε πάρα πολύ μεγάλη προσοχή, κύριε Υπουργέ- είναι ότι σε περίπτωση συναλλαγών με μετρητά μέχρι και 1500 ευρώ ο παραγωγός δεν θα είναι εξασφαλισμένος, επειδή δεν θα αποστέλλονται τα τιμολόγια στις τράπεζες και στον φορέα. Αυτό σημαίνει ότι θα πρέπει οι παραγωγοί να αποστέλλουν τα σχετικά παραστατικά απευθείας στην αρμόδια αρχή με τα ως άνω προαναφερόμενα ποσά.

Επίσης, προβλέπεται η υποβολή κυρώσεων από την αρμόδια αρχή ή τον αρμόδιο Υπουργό στους παραβάτες, σχετικά με τον χρόνο εξόφλησης -δηλαδή το 30% της αξίας του τιμολογίου στους εμπόρους- και την αμέλεια προσκόμισης των προβλεπόμενων στοιχείων στην αρμόδια αρχή, δηλαδή το 5% της αξίας του τιμολογίου για τους παραγωγούς.

Για τους εμπόρους προβλέπεται ότι μετά από τρεις συνεχείς παραβάσεις θα διαγράφονται για ένα έτος από το ενιαίο μητρώο και δεν θα τους επιτρέπεται η εμπορία σε αυτό το διάστημα, διαφορετικά, τους επιβάλλεται πρόστιμο ύψους 100.000 ευρώ.

Εδώ γεννάται το ερώτημα, κυρίως από το γεγονός ότι μπορεί οι κυρώσεις να επιβάλλονται από τον ίδιο τον Υπουργό: Πώς θα εξασφαλίζετε ότι η αρμόδια αρχή θα είναι αδιάβλητη και δεν θα υπάρχουν φαινόμενα διαφθοράς που θα καλύπτουν τους παραβάτες εμπόρους;

Όσον αφορά τις διατάξεις για την υποχρεωτική επισήμανση προέλευσης στο γάλα, αναφέρεται ότι καθίσταται υποχρεωτική η επισήμανση προέλευσης του γάλακτος, καθώς και του γάλακτος ως συστατικού στα γαλακτοκομικά προϊόντα.

Υποχρεωτική είναι η αναγραφή της χώρας αρμέγματος, της χώρας επεξεργασίας, της χώρας συσκευασίας, εκτός και αν και τα τρία γίνονται σε μία χώρα, οπότε απλώς θα αναγράφεται η χώρα προέλευσης. Εάν οι τρεις φάσεις έχουν γίνει σε περισσότερες από μία χώρες εντός Ευρωπαϊκής Ένωσης, τότε θα αναγράφεται ότι το γάλα είναι προέλευσης Ευρωπαϊκής Ένωσης. Σε αντίθετη περίπτωση, ότι είναι προέλευσης εκτός Ευρωπαϊκής Ένωσης.

Εδώ ακούσαμε και από προηγούμενους εισηγητές ότι όλα αυτά συμβαίνουν λόγω της ποσόστωσης στο παραγόμενο ελληνικό γάλα, που έχει επιβληθεί από την Ευρωπαϊκής Ένωσης.

Θα πρέπει, κύριε Υπουργέ, σε αυτό το κομμάτι να διεκδικήσετε ακόμα μεγαλύτερη ποσόστωση, διότι πριν από μερικά χρόνια η Ελλάδα ήταν αυτάρκης και σε γάλα και σε βόειο και σε χοιρινό κρέας. Αυτά θα πρέπει να διορθωθούν. Εδώ, όμως, η ίδια η διάταξη αυτοαναιρείται και σίγουρα δεν προστατεύει τον καταναλωτή, διότι οι αναγραφές «προέλευση: Ευρωπαϊκή Ένωση» και «προέλευση: εκτός Ευρωπαϊκής Ένωσης» είναι τελείως ασαφείς και δεν συμβάλλουν σε αυτό που υποτίθεται ότι θέλετε να θεσμοθετήσετε διότι οι χώρες της Ευρωπαϊκής Ένωσης είναι πολλές και σε καθεμία υπάρχουν διαφορετικές συνθήκες αρμέγματος, επεξεργασίας και συσκευασίας, με ό,τι αυτό συνεπάγεται για την ποιότητα του γάλακτος, θετικές ή και αρνητικές.

Επίσης, με το σκεπτικό αυτό και το εγχώριο γάλα μπορεί να έχει την ένδειξη «προέλευση: Ευρωπαϊκής Ένωσης», χωρίς να ξέρει ο καταναλωτής αν το γάλα είναι ελληνικό ή, για παράδειγμα, από τη Ρουμανία ή από τη Βουλγαρία.

Αν θέλουμε, λοιπόν, να πληροφορούμε σωστά τον καταναλωτή θα πρέπει να υπάρχει ξεχωριστή ένδειξη αρμέγματος, επεξεργασίας και συσκευασίας για όλες τις χώρες, ανεξάρτητα από αν είναι εντός ή εκτός της Ευρωπαϊκής Ένωσης. Εδώ –το επισημάναμε και αυτό στις επιτροπές- αυτό στο οποίο πρέπει να δώσετε πολύ μεγάλη βάση είναι το μέγεθος της γραμματοσειράς -που θα πρέπει να νομοθετηθεί- που θα χρησιμοποιείται για τις αναγραφές πάνω στα προϊόντα. Εάν η γραμματοσειρά της αναγραφής χώρας προέλευσης ή τι περιέχει κάθε προϊόν είναι κάτω από νούμερο 8, είναι γράμματα τα οποία δεν μπορείς να διαβάσεις ούτε με μεγεθυντικό φακό. Θα πρέπει να υπάρξει και αυτή η πρόβλεψη.

Επίσης, έχουμε να παρατηρήσουμε ότι το τελευταίο θα συμβάλει, έστω εμμέσως, και στην ενίσχυση της εγχώριας παραγωγής γαλακτοκομικών προϊόντων, αφού οι καταναλωτές που επιθυμούν ελληνικά προϊόντα θα στραφούν σε αυτά που φέρουν τη σχετική ένδειξη και αυτό βεβαίως στην περίπτωση που συνδυαστικά αποτραπούν μέσω εντατικών ελέγχων οι αθρόες ελληνοποιήσεις των προϊόντων αυτών, παραδείγματος χάριν, ελληνικές εταιρείες που αρμέγουν στη Βουλγαρία και επεξεργάζονται ή συσκευάζουν και πωλούν τα γαλακτοκομικά προϊόντα στην Ελλάδα ως ελληνικά.

Επίσης, θεωρούμε τις προβλεπόμενες κυρώσεις για τις εταιρείες που παραβιάζουν τις διατάξεις εξευτελιστικές, αφού προβλέπονται πρόστιμα ύψους μόλις 500 έως και 30.000 ευρώ στη ρήτρα αμοιβαίας αναγνώρισης που ορίζει ότι τα γαλακτοκομικά προϊόντα που αναφέρονται στο παράδειγμα 2, τα οποία νομίμως παράγονται ή αποτελούν αντικείμενο εμπορίας σε άλλο κράτος – μέλος της Ευρωπαϊκής Ένωσης ή σε τρίτη χώρα δεν υπάγονται στις διατάξεις των άρθρων 5 και 6. Η ρήτρα αυτή σαφώς και είναι εξαιρετικά προβληματική διότι καθιστά ευκολότερη την εισαγωγή και την εμπορία γαλακτοκομικών προϊόντων από άλλες χώρες, αυξάνοντας έτσι ή αλλιώς τον ασφυκτικό ανταγωνισμό απέναντι στα ελληνικά προϊόντα.

Γιατί νομοθετείτε για την αναγραφή προέλευσης των γαλακτοκομικών προϊόντων όταν με τη ρήτρα αυτή αναιρείτε ακριβώς το ίδιο το περιεχόμενο και την ουσία των διατάξεων που υποτίθεται ότι εισάγετε; Αυτό συνδέεται προφανώς με την παραγωγή γάλακτος και κρέατος. Είναι θλιβερό να εισάγουμε το γάλα και το κρέας από άλλες χώρες, ενώ θα μπορούσαμε με μία εθνική αγροτική πολιτική να είμαστε αυτάρκεις και στους δύο τομείς, όπως σας προανέφερα.

Επίσης, ορίζετε τη Διεύθυνση Κτηνοτροφικών Υποδομών και Μεταποίησης Ζωικών Προϊόντων του Υπουργείου Αγροτικής Ανάπτυξης και Τροφίμων ως αρμόδια υπηρεσία για την αξιολόγηση της αποτελεσματικότητας των ως άνω διατάξεων και την υποβολή προτάσεων στον αρμόδιο Υπουργό. Δεν λέτε, όμως, τίποτα για την επαρκή στελέχωση της υπηρεσίας αυτής και εάν θα είναι ικανή να αντεπεξέλθει σε αυτές τις υποχρεώσεις, κύριε Υπουργέ.

Όσον αφορά το κρέας, όπου και εκεί καθίσταται υποχρεωτική η επισήμανση καταγωγής - προέλευσης, περιορίζεστε στο να είναι υποχρεωτική για τα κρεοπωλεία, τα καταστήματα λιανικής πώλησης με τμήματα κρεοπωλείου η επισήμανση πληροφοριών για την καταγωγή – προέλευση και το βάρος του πωλούμενου κρέατος, οι οποίες θα πρέπει να αναγράφονται στα εκδοθέντα μέσω του φορολογικού ηλεκτρονικού μηχανισμού παραστατικά. Από αυτά τα παραστατικά από τον φορολογικό ηλεκτρονικό μηχανισμό προκύπτουν εύκολα και με απλούς ελέγχους το βάρος και η αξία του κρέατος. Τα στοιχεία προέλευσης, όμως, η ιχνηλασιμότητα δηλαδή, δεν μπορούν να ελεγχθούν, κύριε Υπουργέ.

Θεωρούμε προβληματικές τις διατάξεις αυτές. Θα πρέπει να υπάρχει μία θεωρούμενη σήμανση προέλευσης, σφαγής και συσκευασίας σε συνδυασμό με αυστηρούς ελέγχους από τον κρατικό μηχανισμό, για να μπορεί να ενισχυθεί έμπρακτα η εγχώρια παραγωγή. Διαφορετικά, οι «ελληνοποιήσεις» -εντός εισαγωγικών η λέξη- θα συνεχίζονται επ’ αόριστον. Για την εξασφάλιση της ιχνηλασιμότητας του κρέατος θα πρέπει να υπάρχει ένα αυστηρό καθεστώς προστασίας των εγχώριων φυλών, ετήσια διαρκής καταγραφή και έλεγχος σε όλα τα στάδια από την εκτροφή, τη σφαγή μέχρι και το κρεοπωλείο.

Στις λοιπές ρυθμίσεις του νομοσχεδίου, τροποποιώντας τις διατάξεις του ν.420/1970, επανακαθορίζεται το νομοθετικό πλαίσιο εκμετάλλευσης ιχθυοτρόφων υδάτων. Προβλέπεται η δυνατότητα παροχής υπηρεσιών αλιευτικού τουρισμού και δράσεων οικοτεχνίας στα μισθωμένα ιχθυοτρόφα ύδατα. Οι υπηρεσίες αλιείας επιτρέπεται να προβούν σε μίσθωση εντός έξι μηνών δημοσίων ιχθυοτροφείων που βρίσκονται εκτός εκμετάλλευσης. Η εκμίσθωση ιχθυοτρόφων υδάτων σε αλιευτικούς συνεταιρισμούς περνάει από το δημόσιο στους οργανισμούς τοπικής αυτοδιοίκησης, χωρίς δημοπρασία και με απευθείας ανάθεση, με διάρκεια μίσθωσης από πέντε έως δέκα έτη. Η αξία παραγωγής του μισθίου που αποδίδεται σε ευαγή ιδρύματα ή σε δράσεις κοινωνικής αλληλεγγύης δεν φορολογείται. Καταργείται η υποχρεωτική καταβολή του 5% της αξίας καθημερινής αλιευόμενης παραγωγής του μισθίου υπέρ του δημοσίου. Τέλος, συστήνεται Επιτροπή Ελέγχου Μισθωμένων Ιχθυοτρόφων Υδάτων με απόφαση Περιφερειάρχη.

Εδώ έχουμε να σας πούμε, κύριε Υπουργέ, ότι η εκμετάλλευση των ιχθυοτρόφων υδάτων θα πρέπει να παραμείνει στα χέρια του δημοσίου και με τέτοιο τρόπο, ώστε να συμβάλλει στην ανάπτυξη της εθνικής οικονομίας. Η απευθείας ανάθεση και χωρίς δημοπρασία είναι σίγουρα προβληματική λόγω φαινομένων εξυπηρέτησης «ημετέρων» κυρίως.

Επίσης, δεν ξεκαθαρίζεται τι εννοεί ο νομοθέτης με το «ευαγή ιδρύματα και δράσεις κοινωνικής αλληλεγγύης». Θα μπορούσαν προφανώς να ενταχθούν στο πλαίσιο αυτό και κάποιες δικές σας ΜΚΟ που διαδραματίζουν τον γνωστό τους ρόλο τα τελευταία χρόνια στην πατρίδα μας.

Επίσης, αν θέλετε να ενισχύσετε την αλιεία, γιατί επιβάλλετε καταβολή 10% στους ελεύθερους επαγγελματίες αλιείς; Με την τροποποίηση των διατάξεων του ν.2637/1998 μειώνετε από δεκατρείς που είναι σήμερα σε εννέα ο αριθμός των μελών του Διοικητικού Συμβουλίου του ΟΠΕΚΕΠΕ. Δεν διευκρινίζεται στην αιτιολογική έκθεση για ποιο λόγο γίνεται αυτή η μείωση. Για σας, που δήθεν κόπτεσθε για τη δημοκρατία, κατ’ αυτόν τον τρόπο δεν μειώνεται η εκπροσώπηση στη δημοκρατικότητα; Επίσης, με ποιο σκεπτικό ορίζονται από τον Υπουργό ο Πρόεδρος, οι Αντιπρόεδροι, ο Γενικός Διευθυντής της υπηρεσίας αυτής;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κυρία Πρόεδρε.

Στη συνέχεια και πάλι με τροποποίηση σχετικού νόμου, του ν.4384/2016, τροποποιούνται διατάξεις που αφορούν τη σύσταση, τη λειτουργία, τη μετατροπή κ.λπ. των ομοσπονδιακών και συνομοσπονδιακών αγροτικών συνεταιρισμών. Απαλλάσσονται της καταβολής κάθε φόρου οι αγροτικοί συνεταιρισμοί που προκύπτουν από μετατροπή των αγροτικών εταιρικών συμπράξεων. Επίσης, χρηματοδοτείται με κοινή υπουργική απόφαση από τον κρατικό προϋπολογισμό με το ποσό των 180.000 ευρώ, ο Οργανισμός Διαχείρισης Ακινήτων Γαιών και Εξοπλισμών, ο γνωστός ΟΔΙΑΓΕ, για την αντιμετώπιση εξόδων έναρξης λειτουργίας του. Το ποσό αυτό θα επιστραφεί ατόκως στον κρατικό προϋπολογισμό εντός επτά ετών από την καταβολή του.

Λέτε ότι θέλετε να ενισχύσετε με αυτό τους αγροτικούς συνεταιρισμούς και τον ΟΔΙΑΓΕ. Ωστόσο, αυτό αποτελεί μόνο έμμεση ενίσχυση αγροτών που συμμετέχουν σε αγροτικούς συνεταιρισμούς. Γιατί δεν ενισχύετε ατόκως και τους ίδιους τους παραγωγούς; Νομίζουμε ότι θα ήταν πιο αποτελεσματικό για την ανάπτυξη του πραγματικού πρωτογενούς τομέα παραγωγής.

Σε επόμενο άρθρο ορίζεται ότι με κοινή υπουργική απόφαση καθορίζονται λεπτομέρειες και διαδικαστικά θέματα για να αποδοθούν απαιτήσεις για αμοιβές αξιολογητών, εγκατάσταση νέων αγροτών, μελών γνωμοδοτικών επιτροπών και επιτροπών παρακολούθησης μακροχρόνιων και λοιπών υποχρεώσεων. Αυξάνονται τα πρόστιμα από τις 5.000 στις 15.000 στους σταθμούς επιθεώρησης εξοπλισμού, εφαρμογής γεωργικών φαρμάκων οι οποίοι δεν τηρούν τις διαδικασίες που προανέφερα. Παύει η λειτουργία παρατηρητηρίου παρακολούθησης τιμών λιανικής πώλησης γεωργικών φαρμάκων, μειώνεται από εννέα σε επτά ο αριθμός των μελών του διοικητικού συμβουλίου του ΕΛΓΑ και παρατείνεται μέχρι τις 29 Αυγούστου του 2018 η προθεσμία προσαρμογής στις διατάξεις του ν.4282/2014 των μονάδων υδατοκαλλιέργειας που λειτουργούσαν αποδεδειγμένα κατά την 29-8-2014 χωρίς άδεια ίδρυσης και λειτουργίας.

Με το άρθρο 14 καταβάλλονται από το Ταμείο Γεωργίας και Κτηνοτροφίας δαπάνες κατασκηνώσεων για τα τέκνα των υπαλλήλων του Υπουργείου Αγροτικής Ανάπτυξης και Τροφίμων, εφόσον, κύριε Υπουργέ, οι κατασκηνώσεις του Υπουργείου δεν λειτουργούν και δεν είναι σε θέση να προσφέρουν φιλοξενία για λόγους που δεν οφείλονται στο ίδιο.

Επίσης, δύνανται να παραχωρούνται δωρεάν ακίνητα που τελούν υπό τη διαχείριση του Υπουργείου Αγροτικής Ανάπτυξης. Το άρθρο 14 αναφέρεται στις κατασκηνώσεις στην περιοχή του Σουνίου, όπου τα τρία τελευταία χρόνια διαμένουν πρόσφυγες κατ’ εσάς -λαθρομετανάστες, κατ’ εμάς- κουρδικής καταγωγής. Δεν μπορεί να επιβαρύνεται ο ελληνικός λαός για ένα μέρος των εξόδων που θα πρέπει να καλυφθούν ώστε τα παιδιά των υπαλλήλων του Υπουργείου Αγροτικής Ανάπτυξης να πάνε σε μία κατασκήνωση. Όπως τα κάνατε, να τα επωμιστείτε. Εφόσον δεν αντέδρασαν οι υπάλληλοι του Υπουργείου σας στη φιλοξενία -κατ’ εσάς- στους λαθρομετανάστες, να πληρώσουν από την τσέπη τους για να πάνε τα παιδιά σε άλλες κατασκηνώσεις.

Εδώ, παρ’ όλο που εμπεριέχονται και θετικές διατάξεις, όπως η καταβολή αμοιβών, το σύνολο των διατάξεων δεν θα μας βρει σύμφωνους.

Μήπως, κύριε Υπουργέ, η παύση του Παρατηρητηρίου Παρακολούθησης Τιμών Λιανικής Πώλησης Γεωργικών Φαρμάκων που ανέφερα προηγουμένως γίνεται για να αλωνίζουν ελεύθερα οι πολυεθνικές εταιρείες στην ελληνική αγορά σε βάρος των ελληνικών φυτοφαρμάκων;

Επίσης, εδώ και χρόνια, οι κατασκηνώσεις που σας ανέφερα χρησιμοποιούνται για τη φιλοξενία αυτών των προσφύγων. Όπως σας είπα και προηγουμένως, πέραν του γεγονότος ότι αυτό αποτελεί ξεκάθαρα ρατσιστική συμπεριφορά του κράτους απέναντι στους Έλληνες, θα πρέπει να σας επισημάνουμε για άλλη μία φορά ότι τη ζημιά δεν θα την πληρώσει ο Έλληνας φορολογούμενος. Είναι σαφέστατο ότι η Χρυσή Αυγή δεν μπορεί να συναινέσει σε κάτι τέτοιο.

Επίσης, είναι αδιανόητο ότι στην προτεινόμενη διάταξη δεν προβλέπεται καμμία εκπροσώπηση των αγροτών και των κτηνοτρόφων στη σύνθεση του διοικητικού συμβουλίου του ΕΛΓΑ, των οποίων οι ασφαλιστικές εισφορές απαρτίζουν τα έσοδα του οργανισμού και αποτελούν τον λόγο ύπαρξής του.

Επίσης, στα παραρτήματα του νομοσχεδίου ορίζεται ότι τα Παραρτήματα I και ΙΙ αποτελούν αναπόσπαστο μέρος του νομοσχεδίου και ότι τροποποιούνται με απόφαση του αρμόδιου Υπουργού. Δηλαδή, δίνεται η απόλυτη εξουσία στον Υπουργό να καταργεί προϊόντα που εντάσσονται στο παρόν σχέδιο νόμου.

Συμπερασματικά, θα επισημάνουμε ότι όπως ανέφερε και ο αρμόδιος Υπουργός, οι καθυστερήσεις στις πληρωμές νωπών προϊόντων απασχόλησαν και την Ευρωπαϊκή Επιτροπή, η οποία είχε εκδώσει σχετική οδηγία, την οδηγία 2011/7 της Ευρωπαϊκής Ένωσης, η οποία ενσωματώθηκε στις διατάξεις του ν. 4152/2013, αλλά στην πράξη κατέστη ανενεργή και μη αποτελεσματική, με συνέπεια να συνεχίζεται η δυσλειτουργία στην αγορά και να διογκώνεται το πρόβλημα στους παραγωγούς.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, θα ήθελα να κάνω μία ανακοίνωση προς το Σώμα.

Οι Υπουργοί Περιβάλλοντος και Ενέργειας, Εσωτερικών, Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, Αγροτικής Ανάπτυξης και Τροφίμων, οι Αναπληρωτές Υπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών και Περιβάλλοντος και Ενέργειας, καθώς και η Υφυπουργός Οικονομικών κατέθεσαν στις 12-10-2017 σχέδιο νόμου: «Τροποποίηση του ν.2939/2001 για την εναλλακτική διαχείριση των συσκευασιών και άλλων προϊόντων, προσαρμογή στην οδηγία 2015/720/Ευρωπαϊκή Ένωση, ρύθμιση θεμάτων του Ελληνικού Οργανισμού Ανακύκλωσης και άλλες διατάξεις».

Παραπέμπεται στην αρμόδια Διαρκή Επιτροπή.

Τώρα, τον λόγο έχει από το ΚΚΕ ο κ. Νικόλαος Μωραΐτης

Ορίστε, κύριε Μωραΐτη, έχετε τον λόγο για δεκαπέντε λεπτά.

Όλοι σχεδόν έχετε πάρει το σύνολο των δευτερολογιών.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κυρία Πρόεδρε.

Σε τραγική κατάσταση βρίσκονται οι φτωχομεσαίοι αγρότες, κτηνοτρόφοι, ψαράδες σε όλη τη χώρα. Βιώνουν τις επιπτώσεις και τα αδιέξοδα της αντιαγροτικής - αντικτηνοτροφικής πολιτικής της Ευρωπαϊκής Ένωσης, του Παγκόσμιου Οργανισμού Εμπορίου που συναποφασίζουν και εφαρμόζουν όλες οι κυβερνήσεις και στηρίζουν τα κόμματα του ευρωμονόδρομου.

Οι συνέπειες αυτών των πολιτικών εκφράζονται διαχρονικά ιδιαίτερα με τη μείωση της ελληνικής κτηνοτροφίας, την αύξηση των εισαγωγών ζωοκομικών προϊόντων και του ελλείμματος του αγροτικού εμπορικού ισοζυγίου, που κατά κύριο λόγο προέρχεται από την εισαγωγή κτηνοτροφικών προϊόντων, παρά το γεγονός ότι ο κλάδος της κτηνοτροφίας έχει ιδιαίτερη σημασία για την παραγωγή τροφίμων υψηλής διατροφική αξίας και μπορεί να συμβάλλει στη διατροφική ανεξαρτησία του λαού μας.

Η χώρα μας έχει όλες τις προϋποθέσεις για να αναπτυχθούν όλοι οι κλάδοι της κτηνοτροφίας, της αγροτικής παραγωγής, να καλυφθούν οι σύγχρονες διατροφικές λαϊκές ανάγκες με ασφαλή και φθηνά τρόφιμα. Όμως, μια τέτοια προοπτική συνθλίβεται, στραγγαλίζεται στον καπιταλιστικό τρόπο παραγωγής που κυριαρχεί και πρωτεύει το κέρδος και όχι οι λαϊκές ανάγκες.

Μπροστά σε αυτή την εκρηκτική κατάσταση που επιδεινώνεται μέρα με τη μέρα η Κυβέρνηση φέρνει για συζήτηση το νομοσχέδιο. Στόχος του νομοσχεδίου δεν είναι η ανατροπή αυτής της κατάστασης, γιατί αυτό προϋποθέτει σύγκρουση και ανατροπή με την Κοινή Αγροτική Πολιτική, πράγμα που είναι αδύνατο για εσάς, γιατί έχετε «ευαγγέλιο» της αγροτικής σας πολιτικής την ΚΑΠ, τις συμφωνίες μεταξύ των ιμπεριαλιστικών οργανισμών.

Το νομοσχέδιο δεν λύνει κανένα από τα οξυμένα προβλήματα, ούτε απαντάει στα βασικότερα αιτήματα των μικρομεσαίων κτηνοτρόφων, αγροτών και ψαράδων. Στόχος του νομοσχεδίου είναι η δημιουργία ψεύτικων εντυπώσεων, ο αποπροσανατολισμός των φτωχών αγροτών και κτηνοτρόφων ότι μπορεί κάτι να αλλάξει.

Η εκτίμηση αυτή απορρέει από το περιεχόμενο του νομοσχεδίου που διακρίνεται για τον διαχειριστικό χαρακτήρα της ίδιας αντιαγροτικής πολιτικής και των κατευθύνσεων της Ευρωπαϊκής Ένωσης. Γι’ αυτό δεν θα συμβάλλει ούτε στο ελάχιστο στη μείωση του κόστους παραγωγής, στον περιορισμό της σκληρής εκμετάλλευσης των γαλακτοβιομηχανιών, των εμποροβιομηχάνων, στην προστασία των μικρομεσαίων κτηνοτρόφων, ψαράδων και αγροτών.

Αν δεν δημιουργηθεί μέτωπο αντίστασης, σύγκρουσης, κοινωνική συμμαχία εργατών, αγροτών, μικροεπαγγελματιών, η χρεωκοπία και το ξεκλήρισμα των μικρομεσαίων αγροτών είναι αναπόφευκτη.

Πριν μπούμε στην ουσία του νομοσχεδίου, θα επαναφέρουμε το σκάνδαλο της χρηματοδότησης της ΠΑΣΕΓΕΣ, μετά την κατακραυγή των αγροτών που παραμένουν απλήρωτοι για ζημιές που έχουν υποστεί για μεγάλο χρονικό διάστημα, ενώ τα χρήματα από τον ιδρώτα τους, από το χαράτσωμα του ΕΛΓΑ, έκαναν φτερά και κατέληξαν στα αρπακτικά της ΠΑΣΕΓΕΣ, που πληρώθηκαν πράγματι για τις ανεκτίμητες υπηρεσίες που προσέφεραν σε όλες τις κυβερνήσεις για την υπονόμευση των αγώνων της φτωχομεσαίας αγροτιάς.

Κύριε Υπουργέ, αφού αφήσατε για πέντε-έξι χρόνια, θέλετε τώρα να καταργήσετε έναν νόμο του 2011. Εμείς λέμε καθαρά ότι θέλετε να ρίξετε στάχτη στα μάτια των αγροτών. Ζητάτε -λέει- την αναδρομική ισχύ του νόμου για την κατάργησή του. Αυτό οι αγρότες το λένε καθαρά, είναι το «στρίβειν διά του αρραβώνος».

Κύριε Υπουργέ, βέβαια, σε αυτή την κατεύθυνση υπάρχει πλήρης συγχορδία με τα άλλα αστικά κόμματα. Όταν έφερε το ΚΚΕ το θέμα στην Επιτροπή της Βουλής κάποια κόμματα είχαν ανέβει στα κεραμίδια. Σήμερα δεν έβγαλαν τσιμουδιά, το έκαναν γαργάρα. Ο νόων νοείτω!

Τώρα με το νομοσχέδιο οι προθέσεις σας φαίνονται από το πρώτο άρθρο. Τσουβαλιάζετε τους μικρομεσαίους αγροτοκτηνοτρόφους, με τα μονοπώλια της μεταποίησης αγροτικών προϊόντων, με τον ορισμό «παραγωγή». Δηλαδή τι κάνετε; Κρύβετε τους ταξικούς αντίπαλους του φτωχομεσαίου αγροκτηνοτρόφου, που είναι οι μεγαλοβιομήχανοι και οι μεγαλέμποροι. Δηλαδή βάζετε συνέταιρους αυτούς που μοχθούν, που παλεύουν για την επιβίωσή τους, με τα μεγαθήρια, τους εμπόρους, τους μεγαλοβιομήχανους που κερδοσκοπούν, που τους κλέβουν τον ιδρώτα. Βάζετε παρέα εκμεταλλευτές και εκμεταλλευόμενους, τον λύκο να φυλάει τα πρόβατα, όπως λένε και οι αγρότες.

Είναι «κροκοδείλια» τα δάκρυα όλων σας για τους μικρούς αγρότες, που στην ουσία σφαγιάζονται για τα κέρδη των μονοπωλίων. Κάνετε ατομική υπόθεση κάθε παραγωγού με δυσβάσταχτο κόστος την απληρωσιά, αφήνοντάς τον να βγάλει μόνος του το φίδι από την τρύπα. Για να μπορέσει να πληρωθεί στις εξήντα μέρες που βάζει το νομοσχέδιο, πρέπει ο ίδιος να αποστείλει στην αρμόδια αρχή ηλεκτρονικά το τιμολόγιο πώλησης των προϊόντων, την επιταγή και ό,τι άλλο παραστατικό στοιχείο αφορά την πώληση. Αναγκάζετε τον παραγωγό δηλαδή, με λίγα λόγια, να έχει δίπλα του λογιστή σε κάθε συναλλαγή καθημερινά, να έχει τον υπολογιστή στο χωράφι, στο μαντρί.

Βάζετε σε αυτή τη διαδικασία και όσους φτωχούς αγροκτηνοτρόφους ανήκουν στο ειδικό καθεστώς και δεν είναι υποχρεωμένοι μέχρι σήμερα να κρατούν βιβλία.

Ένα πράγμα κάνετε: στοχεύετε στη φορολόγηση ακόμη και της αυτοκατανάλωσης για να εξοικονομηθεί ζεστό χρήμα που θα τροφοδοτήσετε τους αναπτυξιακούς νόμους, τις φοροαπαλλαγές του κεφαλαίου.

Σας ρωτάμε, κύριε Υπουργέ, κάτι για το οποίο σας ρωτήσαμε και στην Επιτροπή: διαθέτουν οι φτωχοί αγροκτηνοτρόφοι τέτοια δυνατότητα; Γιατί να μην τα στέλνουν αυτά οι έμποροι που έχουν την υποδομή, τα λογιστήρια;

Βάζετε στο άρθρο 2 την εξόφληση των τιμολογίων σε εξήντα ημέρες. Εμείς σας λέμε σε δέκα ημέρες ή ακόμα σας λέμε άμεσα, στη ρόδα του τρακτέρ, στη στάνη, εκεί που παραδίδεται η σοδειά. Αυτό είναι αίτημα του συνεπούς αγροτικού κινήματος. Υπάρχει η δυνατότητα, υπάρχουν υπερκέρδη. Στόχος σας όμως δεν είναι να λύσετε την απληρωσιά, που όντως είναι σοβαρό πρόβλημα, αλλά πατάτε πάνω σε αυτό για να διευθετήσετε τους ανταγωνισμούς ανάμεσα σε τμήματα του κεφαλαίου, όπως μεταξύ σουπερμάρκετ και βιομηχανιών πρώτης μεταποίησης τροφίμων και όχι μόνο.

Όσον αφορά την απληρωσιά, όχι μόνο το κάνετε ατομική υπόθεση του παραγωγού, αλλά τους απειλείτε ακόμα και με πρόστιμα από πάνω. Πέραν από τους εκβιασμούς που δέχονται από τους εμπόρους, τις γαλακτοβιομηχανίες, που δρουν με μεθόδους καρτέλ και εκβιάζουν, ρίχνουν τις τιμές, μέσα από όλους αυτούς τους εκβιασμούς, έχουν τώρα και τους δικούς σας εκβιασμούς. Δηλαδή, τι κάνετε; Κτυπάτε το σαμάρι για να τρομάξει το γαϊδούρι. Έτσι λένε οι αγρότες.

Δεν σταματάνε εδώ τα βάσανα για την φτωχομεσαία αγροτιά. Όσον αφορά αυτόν που πρέπει να κάνει την καταγγελία και να πάει στα δικαστήρια δηλαδή εάν δεν πληρωθεί τον μόχθο του, έχουμε πολλές περιπτώσεις χρεωκοπίας, πτωχεύσεις επιχειρήσεων, σουπερμάρκετ που αγοράζουν αγροτοκτηνοτροφικά προϊόντα.

Οι αγρότες και οι κτηνοτρόφοι έρχονται αντιμέτωποι με τον Πτωχευτικό Κώδικα, που εσείς ψηφίσατε, για να διασφαλίζονται οι τράπεζες, οι πιστωτές, η εφορία. Εάν περισσέψουν, θα πάρουν και κανένα ψίχουλο οι εργαζόμενοι, οι αγρότες και οι κτηνοτρόφοι και οι συνεταιρισμοί.

Η ταξική σας πολιτική βγάζει μάτι. Είστε Κυβέρνηση του κεφαλαίου. Γι’ αυτό αρνείστε πεισματικά και δεν την κάνετε δεκτή την πρόταση νόμου του ΚΚΕ, ώστε να αποζημιώνονται πρώτα οι φτωχομεσαίοι αγροκτηνοτρόφοι, οι εργαζόμενοι.

Κύριε Υπουργέ, περιφέρεσθε στην Ελλάδα και έχετε το θράσος να λέτε ότι όλα αυτά τα κάνετε για την ρευστότητα των αγροτών. Εμείς σας λέμε καθαρά: «Οι αγρότες όχι μόνο δανείζουν τους φτωχούς εμπόρους, κατά τη γνώμη σας, αλλά δανείζουν και το κράτος σας. Αυτό το κάνετε με την προκαταβολή φόρου. Εάν θέλετε να υπάρχει ρευστότητα στον χώρο της αγροτιάς, καταργείστε την προκαταβολή του φόρου.

Συνεχίζετε όμως, τον εμπαιγμό απέναντι στη φτωχομεσαία αγροτιά. Στα άρθρα του νομοσχεδίου για την αναγραφή προέλευσης του γάλακτος στη συσκευασία γαλακτοκομικών προϊόντων προσπαθείτε να χρυσώσετε το χάπι, αφού όλοι μαζί παρεούλα ψηφίσατε το τρίτο μνημόνιο, που είχατε εκεί την υιοθέτηση των συστάσεων της εργαλειοθήκης του ΟΑΣΑ με την κατάργηση του ορίου ζωής στο φρέσκο γάλα, την αλλαγή στη νομοθεσία για το γιαούρτι και άλλα μέτρα, δίνοντας έτσι τη δυνατότητα στα μονοπώλια μεταποίησης να αξιοποιούν φτηνότερες εισαγόμενες πρώτες ύλες. Γι’ αυτό έχουμε άλλωστε αθρόες εισαγωγές αγελαδινού γάλακτος, γάλα σε σκόνη και σε άλλα προϊόντα.

Πετάτε και ένα ότι μέσα από όλα αυτά θα υπάρχουν προγράμματα, όπως το Πρόγραμμα Αγροτικής Ανάπτυξης που θα αξιοποιούν οι φτωχοί αγροκτηνοτρόφοι, ότι τους δίνει τη δυνατότητα να μεταποιούν τα δικά τους προϊόντα και ότι τα λαϊκά νοικοκυριά θα ξέρουν τι τρώνε. Όσο η πολιτική σας θα εξανεμίζει τα λαϊκά εισοδήματα και να θέλουν να αγοράσουν το ελληνικό πιστοποιημένο προϊόν, δεν θα μπορούν να το πλησιάσουν και θα αναγκάζονται να πάνε στο φτηνό.

Χθες ήταν αποκαλυπτικά τα στοιχεία της ΕΛΣΤΑΤ όπου οι εργατικές, οι λαϊκές οικογένειες δεν μπορούν να καταναλώσουν βασικά αγαθά, τρόφιμα όπως είναι το γάλα, το κρέας, το ψάρι και άλλα προϊόντα. Όλα αυτά συμβαίνουν σε μία χώρα που έχει όλες τις δυνατότητες να παράγει προϊόντα για να καλύψει τις διατροφικές ανάγκες του λαού μας. Εντούτοις, υπάρχουν λαϊκές οικογένειες που υποσιτίζονται. Αυτός είναι ο καπιταλισμός, βάρβαρος και απάνθρωπος.

Κάνετε όμως και τον ντελάλη αυτών των πολιτικών και περιφέρεσθε από περιφέρεια σε περιφέρεια με τα αναπτυξιακά σας συνέδρια. Χθες στη Λάρισα, σε λίγες ημέρες στην Ήπειρο, σε λίγες ημέρες ακόμα στη δυτική Ελλάδα, στην Πάτρα. Αυτά τα συνέδριά σας θυμίζουν εκείνα τα περιβόητα καλάθια προϊόντων των περιφερειών που χρησιμοποιούσαν οι άλλοι πριν κάποια χρόνια. Βομβάρδιζαν τους αγρότες οι κυβερνήσεις τότε ότι θα λύσουν τα προβλήματά τους με τα γλυκά του κουταλιού, με ρίγανη, με λεβάντα. Αυτά τα καλάθια, όπως αποδείχθηκε τότε, ξεχείλιζαν από κοροϊδία, όπως από κοροϊδία ξεχειλίζουν τα αναπτυξιακά σας συνέδρια.

Χθες στη Λάρισα σπείρατε κάλπικες προσδοκίες στον λαό, στη φτωχομεσαία αγροτιά, για να θερίσει κέρδη το μεγάλο κεφάλαιο. Βέβαια, προτείνατε και κάτι άλλο: Με περίσσιο θράσος είπατε στους αγρότες ότι πρέπει να γίνουν σύγχρονοι επιχειρηματίες. Το είπε και ο κ. Κόκκαλης αυτό στην Αιτωλοακαρνανία. Πήγε σε μία περιοχή όπου υπάρχει βίαιο ξεκλήρισμα καπνοπαραγωγών και κτηνοτρόφων και τους είπε ότι με κουκιά και ρεβίθια θα λύσουν τα προβλήματά τους.

Στόχος σας μέσα από αυτά τα συνέδρια είναι ο αποπροσανατολισμός. Θέλετε να σπείρετε τον εφησυχασμό, την αναμονή ότι κάτι μπορεί να αλλάξει. Προβάλλετε το παραμύθι της δικής σας δίκαιης ανάπτυξης, ότι έχετε τη συνταγή να εξανθρωπίσετε τον καπιταλισμό, ότι μέσα σε αυτό το βάρβαρο εκμεταλλευτικό σύστημα μπορούν να κερδίζουν όλοι: οι βιομήχανοι και οι εργάτες, τα μονοπώλια και η φτωχομεσαία αγροτιά, οι μικρομαγαζάτορες, οι μικροεπαγγελματίες και οι μεγάλες αλυσίδες καταστημάτων και πολυεθνικών.

Τώρα, όμως, η φτωχομεσαία αγροτιά έχει πείρα. Βλέπει ότι όλα αυτά δεν απαντάνε στα μεγάλα προβλήματα που βιώνει, τώρα που η θηλιά των χρεών στις τράπεζες τους πνίγει, η αδυναμία τους να πληρώσουν ακόμη και τις ασφαλιστικές τους εισφορές, το ΕΦΚΑ, τα χαράτσια του ΕΛΓΑ, του ΕΝΦΙΑ, το πανάκριβο αγροτικό ρεύμα, το πανάκριβο αγροτικό πετρέλαιο, με τις εξευτελιστικές τιμές που παίρνουν τη σοδιά τους οι έμποροι και οι βιομήχανοι. Δεν έχουν να περιμένουν τίποτα από τα αναπτυξιακά σας συνέδρια ούτε από το νομοσχέδιό σας. Αντίθετα, επειδή δεν θα μπορέσουν να αντέξουν στον ανταγωνισμό, θα έρθουν σε χειρότερη θέση και θα οδηγηθούν στο βίαιο ξεκλήρισμα.

Με αυτό σας το νομοσχέδιο προχωράτε σε νέες παραχωρήσεις στα μονοπώλια. Χαρακτηριστικό για το ποιον εξυπηρετεί αυτό το νομοσχέδιο είναι το άρθρο 10, που στο όνομα του εκσυγχρονισμού του Αλιευτικού Κώδικα παραχωρείτε στο κεφάλαιο ιχθυοτρόφα ύδατα, λίμνες, ποτάμια, θαλάσσιους παραλιακούς χώρους, λιμνοθάλασσες, δημόσια ιχθυοτροφεία, μέχρι και τις αμμουδιές. Όλα αυτά τα κάνετε, λέτε, για τη στήριξη συλλογικών σχημάτων για τη διαχείριση των υδάτων. Δηλαδή, βάζετε σαν φύλλο συκής τους αλιευτικούς συνεταιρισμούς και ετοιμάζετε το ψητό για το μεγάλο κεφάλαιο. Λέτε ότι όπου δεν υπάρχουν συνεταιρισμοί, εκχωρείτε ύδατα και υποδομές με απευθείας ανάθεση σε ιδιώτες.

Σας ρωτάμε: Μπορούν να ανταπεξέλθουν οι συνεταιρισμοί που υπάρχουν; Το ερώτημα αυτό, άλλωστε, το θέσαμε και στην ακρόαση των φορέων στους ίδιους τους συνεταιρισμούς. Έχουν την οικονομική δυνατότητα; Σε τι κατάσταση βρίσκονται; Όλοι μαζί με μια φωνή μας είπαν ότι οδηγούνται στη χρεωκοπία. Άλλωστε, η χρεωκοπία επιταχύνθηκε και τα τελευταία σχεδόν τρία χρόνια με τη δική σας Κυβέρνηση. Πηγαίνουν, πραγματικά, από το κακό στο χειρότερο.

Το ΚΚΕ στηρίζει τα δίκαια αιτήματα της μικρομεσαίας αγροτιάς, όπως έχουν διαμορφωθεί από το συνεπές αγροτικό κίνημα στα μπλόκα του αγώνα που είναι κατώτερες εγγυημένες τιμές, μείωση του κόστους παραγωγής, άμεση πληρωμή με την παράδοση της σοδειάς, προστασία από αθρόες εισαγωγές που η χώρα μας είναι πλεονασματική.

Όμως, για να υπάρξει μία τέτοια πολιτική, χρειάζεται πειθαρχία απέναντι στους κανονισμούς της Ευρωπαϊκής Ένωσης, τις συμφωνίες του Παγκόσμιου Οργανισμού Εμπορίου, τις συμφωνίες μεταξύ ιμπεριαλιστικών Οργανισμών. Για να εφαρμοστεί μία τέτοια αγροτική πολιτική, που θα συμφέρει τη χώρα, τον λαό και θα δώσει οριστικό τέλος στα βάσανα της φτωχομεσαίας αγροτιάς, προϋποθέτει μαζικό απεγκλωβισμό των μικρομεσαίων αγροτοκτηνοτρόφων από τις πολιτικές και τα κόμματα που τους ξεκληρίζουν.

Το ΚΚΕ απευθύνεται στη φτωχομεσαία αγροτιά και της λέει καθαρά, χωρίς περιστροφές, ότι υπάρχουν δύο τρόποι ανάπτυξης της αγροτικής, της κτηνοτροφικής παραγωγής, της αλιευτικής παραγωγής: Ο ένας είναι ο καπιταλιστικός τρόπος παραγωγής που εφαρμόζεται χρόνια τώρα από όλες τις κυβερνήσεις στα πλαίσια της Ευρωπαϊκής Ένωσης. Έχει τα γνωστά αποτελέσματα για αγρότες, κτηνοτρόφους, ψαράδες, για τη λαϊκή κατανάλωση. Ο δεύτερος δρόμος είναι αυτός που προτείνει το ΚΚΕ, που βάζει το ζήτημα του κεντρικού σχεδιασμού και στην αγροτική οικονομία με βασικούς στόχους την κάλυψη των σύγχρονων διατροφικών αναγκών του λαού μας με ασφαλή και καλής ποιότητας τρόφιμα, μέσα από την αξιοποίηση όλων των παραγωγικών δυνατοτήτων της χώρας, τη διασφάλιση βιώσιμου εισοδήματος για τους μικρομεσαίους αγροτοκτηνοτρόφους, την προστασία της δημόσιας υγείας, του ζωικού, του φυτικού κεφαλαίου, την προστασία του περιβάλλοντος.

Μία τέτοια πολιτική θα στηριχθεί στους παραγωγικούς συνεταιρισμούς της μικρομεσαίας αγροτιάς, που δεν έχουν καμμία σχέση με αυτά τα εκτρώματα των συνεταιρισμών που υπάρχουν επί των ημερών σας, αλλά και προηγούμενα.

Οι παραγωγικοί συνεταιρισμοί θα λύσουν το μεγάλο διαρθρωτικό πρόβλημα της αγροτικής κτηνοτροφικής παραγωγής, το πρόβλημα του μικρού πολυτεμαχισμένου κλήρου, των μικρών διάσπαρτων κτηνοτροφικών εκμεταλλεύσεων. Στο πλαίσιο της εργατικής εξουσίας, της λαϊκής οικονομίας οι παραγωγικοί συνεταιρισμοί θα στηρίζονται ολότελα από το κράτος. Η παραγωγή και η διακίνηση των βασικότερων αγροτικών εφοδίων, των μηχανημάτων, όπως και η μεταποίηση αγροτικών προϊόντων, θα γίνεται από κρατικές επιχειρήσεις, έτσι ώστε να φτάνουν φτηνά εφόδια στους παραγωγικούς συνεταιρισμούς και ασφαλή τρόφιμα στη λαϊκή κατανάλωση.

Σε μία τέτοια κατεύθυνση καλούμε τη φτωχομεσαία αγροτιά να παλέψει σήμερα για μέτρα ανακούφισης, με στόχο, όμως, την ανατροπή αυτής της πολιτικής, για τη δημιουργία προοπτικών για μια άλλη πολιτική που θα δώσει οριστική λύση στα βάσανά της.

Καταψηφίζουμε επί της αρχής το παρόν νομοσχέδιο.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Τώρα τον λόγο έχει από τους ΑΝΕΛ ο κ. Γεώργιος Λαζαρίδης.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κυρία Πρόεδρε.

Η Αντιπολίτευση έκανε διάφορα σχόλια, ενώ έχουμε να κάνουμε με ένα νομοσχέδιο για το οποίο οι κριτικές όλων των φορέων ήταν θετικές. Μάλιστα, ορισμένοι από τους εκπροσώπους των φορέων είπαν ότι, επιτέλους, ήρθε ένα νομοσχέδιο, το οποίο θα προστατεύει τα ελληνικά προϊόντα από τις ελληνοποιήσεις. Όμως, η Αντιπολίτευση επέλεξε για άλλη μία φορά να ασκήσει μία άλλη κριτική. Εν πάση περιπτώσει, κρίνεται και η ίδια η κριτική για το πόσο εύστοχη είναι. Δεν απολογήθηκε, όμως, εδώ.

Ξέρετε, μιλάμε για τη γεωργία. Ο βασικός μοχλός ανάπτυξης της γεωργίας ήταν παραδοσιακά η Αγροτική Τράπεζα. Την Αγροτική Τράπεζα την έκλεισαν αυτά τα δύο κόμματα, η Νέα Δημοκρατία και το ΠΑΣΟΚ. Δεν απολογήθηκε κανείς τους έως τώρα. Για πολλοστή φορά θα πω το εξής: Αν θυμάστε, πριν από ένα μήνα είχα πει από το Βήμα της Ολομέλειας ότι τον Οκτώβριο δικάζεται η υπόθεση της Αγροτικής Τράπεζας και τα δύο αυτά κόμματα προσπαθούν να αποφύγουν και να μην πληρώσουν τα χρέη τους προς αυτήν.

Ξέρετε, πούλησαν την Αγροτική Τράπεζα στην Τράπεζα Πειραιώς για 90εκατομμύρια, τη στιγμή που αυτά τα δυο κόμματα θα πλήρωναν πάνω από 200 εκατομμύρια στην Αγροτική Τράπεζα. Αυτές ήταν οι οφειλές τους. Αυτός είναι ο ορισμός του σκανδάλου. Βέβαια, αυτό υποδηλώνει ότι δεν είχαν σκοπό να πληρώσουν τα χρέη τους και πως θα καλούσαν για άλλη μία φορά να πληρώσει γι’ αυτούς ο ελληνικός λαός. Και ζητούν να τους εμπιστευτεί ο ελληνικός λαός!

Ξέρετε πότε την πούλησαν; Τους έστειλε εξώδικο η Αγροτική Τράπεζα όταν ψήφισαν εδώ μία τροπολογία -κυβερνούσαν τότε αυτά τα δύο κόμματα- με την οποία δεν είχε τη δυνατότητα να κατασχέσει η τράπεζα τις επιδοτήσεις που είχαν. Κατέστησαν, δηλαδή, ακατάσχετες τις επιδοτήσεις. Αυτό που έκαναν ήταν ύπουλο, γιατί είχαν υποθηκεύσει στο παρελθόν τις μελλοντικές επιχορηγήσεις προκειμένου να εξασφαλίσουν δάνεια. Όταν ήρθε η ώρα για να πληρώσουν, ήρθαν εδώ, ψήφισαν τροπολογία και κατέστησαν τις επιχορηγήσεις ακατάσχετες. Αυτό είναι ο ορισμός τους σκανδάλου. Και δεν ένιωσαν ποτέ την ανάγκη να απολογηθούν γι’ αυτό. Επαναλαμβάνω, την πούλησαν, την χάρισαν στην ουσία, για 90 εκατομμύρια, όταν είχε να λαμβάνει πάνω από 200 εκατομμύρια απ’ αυτά τα δύο κόμματα.

Βέβαια, βγήκε ο Αντιπρόεδρος της Νέας Δημοκρατίας και είπε ότι πρέπει να χαριστεί το χρέος της προς τις τράπεζες. Και αυτό είναι πάνω από 210 εκατομμύρια. Δηλαδή, να πληρώσει ο ελληνικός λαός τα 210 εκατομμύρια. Αν είναι δυνατόν!

Το συνεχίζει, μάλιστα και λέει ότι για να λειτουργήσει σωστά η δημοκρατία, θα πρέπει να μην έχει προβλήματα η Αξιωματική Αντιπολίτευση. Ξέρετε, αυτή είναι καθεστωτική αντίληψη. Το να ταυτίζεις τη λειτουργία της δημοκρατίας με ένα κόμμα αυτός είναι ο ορισμός της καθεστωτικής αντίληψης.

Εν πάση περιπτώσει, να έρθουμε στο νομοσχέδιο. Να μην το αδικούμε, γιατί είναι ένα νομοσχέδιο θετικό. Είναι ένα νομοσχέδιο, για το οποίο πραγματικά όλοι οι φορείς ή, εάν θέλετε, η συντριπτική πλειοψηφία των φορέων στάθηκε θετικά απέναντί του. Είναι το αποτέλεσμα μιας επιτυχημένης προσπάθειας που έκανε αυτή η Κυβέρνηση, γιατί γι’ αυτό για το οποίο συζητάμε σήμερα έγιναν στο παρελθόν άλλες προσπάθειες για περίπου δέκα χρόνια. Πρόκειται για προσπάθειες οι οποίες, όμως, δεν καρποφορήσαν και ήρθε αυτή η Κυβέρνηση το 2016 και κατέθεσε ένα σχέδιο στην Ευρωπαϊκή Ένωση, το οποίο, εν πάση περιπτώσει, έπεισε τα κράτη-μέλη της Ευρωπαϊκής Ένωσης κι εγκρίθηκε αυτό το σχέδιο και τον Δεκέμβριο του 2016 πλέον πήραμε το τελικό «πράσινο» φως. Έτσι, έχουμε αυτό το νομοσχέδιο, με το οποίο κατοχυρώνονται τα ελληνικά προϊόντα και προστατεύονται από τη μεγάλη μάστιγα των ελληνοποιήσεων.

Πριν περάσω στην ανάπτυξη του νομοσχεδίου, επειδή κατέθεσα μία τροπολογία, θα ήθελα να κάνω μία αναφορά εδώ στους συναδέλφους και να σας ζητήσω να τη δεχθείτε. Είναι μία τροπολογία, η οποία στηρίζει αυτούς τους φορείς που ασχολούνται με τα αδέσποτα ζώα, κάτω από ορισμένες προϋποθέσεις. Επειδή στο παρελθόν αυτοί οι χώροι που φυλάσσονται αυτά τα αδέσποτα ζώα ήταν εκτός σχεδίου, στη συνέχεια με την ανάπτυξη των σχεδίων κ.λπ., βρέθηκαν να είναι κοντά σε κατοικημένες περιοχές.

Με αυτή την τροπολογία ζητώ να περιοριστεί γι’ αυτές τις συγκεκριμένες προϋφιστάμενες εγκαταστάσεις της προστασίας των αδέσποτων ζώων αυτή η απόσταση των εκατό μέτρων στα πενήντα μέτρα, εφόσον βέβαια έχουν κάποιες προϋποθέσεις, οι οποίες άλλωστε προβλέπονται και από τον ΓΟΚ. Δεν γίνεται καμμία παραβίαση του ΓΟΚ. Μιλάμε, δηλαδή, για ενάμιση μέτρο ύψος τοιχίο και συνολικά μαζί με την υπόλοιπη περίφραξη, φθάνουμε στα τρία μέτρα.

Επίσης, έχουμε και κάποιες άλλες προϋποθέσεις και θα ήθελα, σας παρακαλώ, κύριε Υπουργέ, να το δείτε θετικά.

Προχωρώ στο νομοσχέδιο. Το παρόν νομοσχέδιο αφορά τη ρύθμιση της αγοράς και συγκεκριμένα τη διακίνηση των νωπών και ευαλλοίωτων προϊόντων, θέτοντας ως στόχο την προάσπιση των συμφερόντων των Ελλήνων κτηνοτρόφων και των καταναλωτών και τη διασφάλιση της ποιότητας των ελληνικών προϊόντων σε πρακτικές αθέμιτου ανταγωνισμού.

Η καταπολέμηση, άλλωστε, των καθυστερήσεων πληρωμών στις εμπορικές συναλλαγές, ιδιαίτερα για τους τομείς του κρέατος και των προϊόντων αυτού, του γάλακτος και των γαλακτοκομικών προϊόντων, αποτελεί εξαιρετικά σοβαρό θέμα, αλλά και πάγιο αίτημα, αποσκοπώντας στην ενίσχυση της εύρυθμης λειτουργίας της αγοράς και ειδικότερα των μικρών και μεσαίων, στις οποίες παρουσιάζουν έντονα προβλήματα ρευστότητας, λόγω των καθυστερημένων πληρωμών, ιδιαίτερα από τις μεγάλες αλυσίδες σουπερμάρκετ.

Το νομοσχέδιο αυτό κινείται προς τη σωστή κατεύθυνση, καθώς δημιουργεί νέες και ευνοϊκές συνθήκες ανάπτυξης της ποιοτικής εγχώριας κτηνοτροφίας και ταυτόχρονα φαίνεται να επιδρά θετικά και στη βελτίωση της θέσης του μικρού αγρότη στην αγορά νωπών αγροτικών προϊόντων.

Παρατηρούμε, επίσης, τη δημιουργία του πλαισίου για εξορθολογισμό της αγοράς αγροτικών προϊόντων και την προστασία του καταναλωτή, ενώ πρόκειται αδιαμφισβήτητα για ένα σημαντικό βήμα, για την καταπολέμηση του φαινομένου των ελληνοποιήσεων και της μαύρης διακίνησης στον αγροτικό χώρο.

Το νομοθετικό πλαίσιο εκφράζει τους επαγγελματίες, ικανοποιεί ένα πάγιο αίτημα και καταστέλλει τις ανησυχίες των Ελλήνων καταναλωτών για ενημέρωση σχετικά με την προέλευση του γάλακτος ως κύριου συστατικού των μεταποιημένων γαλακτοκομικών τροφίμων και την ανάγκη προστασίας τους μέσω της διαφάνειας και ασφαλέστερης ιχνηλασιμότητας.

Προασπίζει τα συμφέροντα των Ελλήνων γαλακτοπαραγωγών-κτηνοτρόφων σε μία περίοδο κρίσιμη για την κτηνοτροφία σε επίπεδο Ευρωπαϊκής Ένωσης, συμβάλλει στη διασφάλιση της ποιότητας των ελληνικών γαλακτομικών και τυροκομικών προϊόντων απέναντι σε πρακτικές αθέμιτου ανταγωνισμού και παρέχει τόσο στους καταναλωτές όσο και στους παραγωγούς ασφαλές έδαφος για την ανάπτυξη καταναλωτικών και παραγωγικών πρακτικών, οι οποίες μεσοπρόθεσμα θα διασφαλίσουν την καταναλωτική εμπιστοσύνη στα ελληνικά γαλακτοκομικά προϊόντα, ενώ θεσπίζει μέτρα ελέγχου για τη διαφάνεια της αγοράς και την αντιμετώπιση των ελληνοποιήσεων, με σκοπό την προστασία της εγχώριας πρωτογενούς παραγωγής.

Ειδικά για το κρέας, προβλέπονται έλεγχοι σε όλη τη χώρα για την εφαρμογή της υποχρεωτικής αναγραφής της χώρας προέλευσης στα εμπορικά έγγραφα και σε κάθε μορφής σήμανσης των προϊόντων των επιχειρήσεων εκμεταλλεύσεων που διακινούν κρέας.

Η σήμανση της προέλευσης αποτελεί πληροφορία που πρέπει να είναι διαθέσιμη στον καταναλωτή, καθώς η ποιότητα συνδέεται στενά με την προέλευση, επομένως κρίνεται επιβεβλημένη η υποχρεωτική αναγραφή των χωρών προέλευσης τουλάχιστον της χώρας άμελξης, του αρμέγματος δηλαδή, αντί της ένδειξης προέλευσης «Ευρωπαϊκής Ένωσης» ή «εκτός Ευρωπαϊκής Ένωσης».

Επίσης, εισάγονται ευνοϊκές διατάξεις για τους παραγωγούς μετά τις αλλεπάλληλες καθυστερήσεις πληρωμών που παρατηρούνται στην αγορά. Καθίσταται υποχρεωτική η εξόφληση των παραγωγών από εμπόρους -χονδρεμπόριο και λιανεμπόριο- σε εξήντα ημέρες και προβλέπει 30% πρόστιμο στην αξία της συναλλαγής για τους παραβάτες, ενώ χρηματική ποινή προβλέπεται με το άρθρο 4 και για τον παραγωγό που δεν καταγγέλλει το περιστατικό, ύψους 5%, εάν δηλαδή δεν διαβιβάσει τα ηλεκτρονικά στοιχεία, ενώ η μεταξύ τους συμφωνία θεωρείται άκυρη.

Τα μέτρα αυτά θα λειτουργήσουν θετικά και θα τονώσουν οικονομικά χιλιάδες κτηνοτροφικές εκμεταλλεύσεις, οι οποίες παρουσιάζουν έντονα προβλήματα ρευστότητας λόγω των μεγάλων καθυστερήσεων στις πληρωμές. Δίνεται, μάλιστα, και η δυνατότητα άρσης του τραπεζικού απορρήτου, προκειμένου να διαπιστωθεί εάν πραγματοποιήθηκε εμπρόθεσμα η πληρωμή. Εάν ο έμπορος, σύμφωνα με τις διατάξεις του νομοσχεδίου, τρεις φορές πιαστεί να μην πληρώνει εγκαίρως, τότε διαγράφεται για έναν χρόνο από το Ενιαίο Μητρώο Εμπόρων Αγροτικών Προϊόντων.

Πέραν των ανωτέρω, με το νομοσχέδιο επιλύονται και άλλα ζητήματα, όπως της μίσθωσης των εκμεταλλεύσεων των υδατοκαλλιεργητών εκτατικής καλλιέργειας από το δημόσιο.

Στο σημείο αυτό του νομοσχεδίου, κύριε Υπουργέ, πρέπει να λάβουμε υπ’ όψιν μας μία ειδική περίπτωση, αυτή των ελεύθερων και παράκτιων αλιέων της Λιμνοθάλασσας Μεσολογγίου-Αιτωλικού-Νεοχωρίου, όπου οι ίδιοι ζητούν την προστασία τους από ενδεχόμενο εξοστρακισμό τους λόγω της προωθούμενης αλλαγής πλαισίου της εκμετάλλευσης και αξιοποίησης των λιμνοθαλασσών.

Η προστασία στην ευαίσθητη αυτή περιοχή μπορεί μεν να επέλθει με αποκλειστική εκμίσθωση των συνεταιρισμών των ιχθυοτρόφων των οικείων ΟΤΑ, αλλά θα θέλαμε να προσθέσουμε επίσης κυρίως λόγω του όγκου των αλιέων που δραστηριοποιούνται στην περιοχή –άνω των πεντακοσίων επαγγελματιών αλιέων- να δίνεται η δυνατότητα σε όλους να συμμετέχουν στη σύνθεση των υπό σύσταση συνεταιρισμών και να αποφεύγονται οι περιπτώσεις απευθείας ανάθεσης με κριτήρια καθαρά εισοδηματικά μέσω της παραγωγής και ορθού ελέγχου.

Θα θέλαμε να εξετάσετε το ως άνω ζήτημα και να προβείτε σε τροποποιήσεις, σύμφωνα με τις υποδείξεις που έχουν καταθέσει καθ’ ύλην αρμόδιοι στις επιτροπές κατά την επεξεργασία του νομοσχεδίου.

Επιστρέφοντας ξανά στο νομοσχέδιο, σε μία γενικότερη κριτική το νομοσχέδιο δίνει τη δυνατότητα να βγει σε νέα βάση η κτηνοτροφική παραγωγή, να απεμπλακούμε από το καρκίνωμα των ελληνοποιήσεων και των κυκλωμάτων διαφθοράς που ταλαιπωρούν τους παραγωγούς, πλήττουν το ελληνικό δημόσιο και παραπλανούν τον καταναλωτή.

Κλείνοντας, θέλω να πω ότι οι Ανεξάρτητοι Έλληνες στηρίζουμε το νομοσχέδιο.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε εμείς, κύριε Λαζαρίδη, και για τον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εξωτερικών: «Κύρωση της Ενισχυμένης Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των Κρατών Μελών της αφενός, και της Δημοκρατίας του Καζαχστάν αφετέρου».

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «ΚΑΠΟΔΙΣΤΡΙΑΣ» που οργανώνει το Ίδρυμα της Βουλής, είκοσι μαθητές και μαθήτριες και τρεις εκπαιδευτικοί συνοδοί τους από το 9ο Γυμνάσιο Αθήνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Σαρίδης από την Ένωση Κεντρώων.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, εκτιμούμε πως το παρόν νομοσχέδιο επιχειρεί να ρυθμίσει σημαντικά ζητήματα, που άπτονται της πρωτογενούς παραγωγής -γεωργία, αλιεία, κτηνοτροφία- έναν τομέα μέγιστης σημασίας για κάθε εθνική οικονομία και βεβαίως τη δική μας, ο οποίος στην Ελλάδα αποτελεί πηγή εισοδήματος τετρακοσίων ενενήντα χιλιάδων ανθρώπων -το 13,5% του εργατικού δυναμικού της χώρας- τομέα που παρά την πασίδηλη σημασία του, επί χρόνια ταλανίζεται από προβλήματα που καμμία Κυβέρνηση δεν ασχολήθηκε σοβαρά να επιλύσει.

Παρά το γεγονός ότι υφίστανται ορισμένες διατάξεις στο συγκεκριμένο νομοσχέδιο που βαίνουν προς την ορθή κατεύθυνση, υπάρχουν, επίσης, σε αυτό και αρνητικά υποκρυπτόμενα σημεία κατά την πάγια προσφιλή, λαθρόβια πρακτική της Κυβέρνησης, που δεν μας επιτρέπουν να άρουμε τις επιφυλάξεις μας και να το υπερψηφίσουμε.

Είμαστε σχεδόν βέβαιοι, ότι κάποια στιγμή η ίδια Κυβέρνηση θα φέρει νέες τροποποιήσεις, που θα προσπαθούν να συμπληρώσουν τα κενά αυτού του νομοθετήματος, κενά που οφείλονται στην πάγια τακτική της να νομοθετεί με πρόχειρο και αποσπασματικό τρόπο αντί να προσπαθήσει να σχεδιάσει και να νομοθετήσει με ολοκληρωμένο και συνεκτικό τρόπο ένα τόσο σημαντικό ζήτημα.

Η Ένωση Κεντρώων έχει πολλαπλώς δείξει την ευαισθησία της στα θέματα της αγροτικής παραγωγής. Έχουμε, μάλιστα, καταθέσει συγκεκριμένες προτάσεις και υποστηρίζουμε ως κομβικό σημείο της πολιτικής μας την επίτευξη εθνικής επισιτιστικής επικυριαρχίας, που είναι μία πολυεπίπεδη έννοια, η οποία περιλαμβάνει τη διαθεσιμότητα, την πρόσβαση, τη χρήση και τη σταθερότητα. Αναγνωρίζεται δε και ως παγκόσμιο δημόσιο αγαθό.

Ας έρθουμε τώρα στην ουσία του συγκεκριμένου νομοσχεδίου. Η οδηγία 2011/7, παρότι ενσωματώθηκε στην ελληνική έννομη τάξη με τον ν.4152/2013, παρέμεινε μέχρι σήμερα ένα «κενό γράμμα».

Εκτιμούμε, πάντως, ότι οι διατάξεις του Κεφαλαίου Α΄ -άρθρα 1 έως 4- θα εκινούντο στη σωστή κατεύθυνση εάν δεν είχαν τα προβλήματα που θα σας αναλύσω αυτή τη στιγμή. Ποιος, άλλωστε, διαφωνεί κατ’ αρχάς με την εφαρμογή της ευρωπαϊκής οδηγίας και τη βελτίωση των ανισορροπιών της λειτουργίας της αγοράς;

Το παρόν νομοσχέδιο επιχειρεί να δώσει καίριες λύσεις σε ένα εξόχως σημαντικό ζήτημα. Αποκλειστική προθεσμία πληρωμής εξήντα ημερών, ρητός αποκλεισμός της δυνατότητας συμβατικής υπέρβασης της προθεσμίας και σημαντικές διοικητικές κυρώσεις. Στόχος είναι η θέσπιση κανόνων λειτουργίας της αγοράς προς αποκατάσταση της ισορροπίας και η δίκαιη πλέον αντιμετώπιση εμπόρων και παραγωγών.

Για να φέρουν, όμως, αποτελέσματα αυτές οι ρυθμίσεις του νομοσχεδίου, πρέπει όχι μόνο να είναι ορθές, αλλά να μπορούν και να εφαρμοστούν καθολικά και να αφορούν ρητά άπαντες τους εμπλεκόμενους επαγγελματικούς κλάδους, όλους τους παραγωγούς, όπως και τις μεταποιητικές επιχειρήσεις, οι οποίες πρέπει να καταστούν αντικείμενο χωριστής ρύθμισης, πράγμα που έχουμε συζητήσει κατ’ επανάληψη στις επιτροπές, το σύνολο των εμπόρων, ακόμα και αλυσίδες λιανικής πώλησης και μεγάλα σουπερμάρκετ.

Επομένως, εξακολουθούμε να υποστηρίζουμε ότι στο Κεφάλαιο Α΄ κρίνεται αναγκαία η προσθήκη των μεταποιητικών επιχειρήσεων ως ξεχωριστή κατηγορία και στο παράρτημα 1 η προσθήκη των μεταποιημένων προϊόντων και κάποιων νωπών και ευαλλοίωτων αγροτικών προϊόντων, όπως είναι τα μήλα, τα ακτινίδια, τα σταφύλια, τα σπαράγγια κ.λπ..

Σχετικά με τις κυρώσεις, θεωρούμε ότι αυτές θα πρέπει να είναι αυτοματοποιημένες. Απορίας άξιο είναι, βέβαια, αν οι μικρές επιχειρήσεις και οι μεμονωμένοι παραγωγοί και κτηνοτρόφοι θα μπορέσουν να ανταποκριθούν στις απαιτήσεις του νομοσχεδίου, όπως είναι η ηλεκτρονική κοινοποίηση τιμολογίου, ή θα επωμισθούν νέες επιβαρύνσεις και φόρτο εργασίας, όπως επίσης τις ποινές προστίμων.

Ζητούμε, λοιπόν, από την Κυβέρνηση από το Βήμα αυτό να υπάρξει ειδική μέριμνα για την εξοικείωση και ομαλή προσαρμογή τους στα νέα δεδομένα που δημιουργεί η ψηφιοποιημένη εκπλήρωση των υποχρεώσεών τους.

Καίριας σημασίας είναι, επίσης, κατά πόσο, σε ποιον βαθμό και με ποιον τρόπο και μέσα οι ελεγκτικοί μηχανισμοί είναι σε θέση να ανταποκριθούν στις προβλεπόμενες ρυθμίσεις ή αυτές θα αποτελέσουν απλά ένα ευχολόγιο, διογκώνοντας ακόμα περισσότερο τη γραφειοκρατία και μένοντας, τελικά, αναποτελεσματικές.

Ερχόμαστε τώρα στο Κεφάλαιο Β΄, στα άρθρα 5 έως 9, όπου θεωρούμε ότι στόχο αποτελεί η καλύτερη ενημέρωση και προστασία του καταναλωτή για ευαίσθητα και κρίσιμα προϊόντα της διατροφικής αλυσίδας, όπως είναι το γάλα και το κρέας. Παρ’ όλα αυτά τα θετικά, και πάλι λείπει η ολοκληρωμένη προσέγγιση του ζητήματος. Ως εκ τούτου, θεωρούμε επιβεβλημένο να βελτιωθεί το ήδη υπάρχον σύστημα ιχνηλασιμότητας.

Οι ρυθμίσεις, λοιπόν, του παρόντος νομοσχεδίου θα έπρεπε να περιλαμβάνουν και να αφορούν ολόκληρη την αλυσίδα διαδρομής του κρέατος από τον παραγωγό έως τον καταναλωτή και μάλιστα, ισομερώς.

Η άδεια διακίνησης των ζώων, για παράδειγμα, προς τα σφαγεία είναι ακόμα χειρόγραφη, ενώ εάν γίνει ηλεκτρονική ο έλεγχος θα είναι μεγαλύτερος και πιο αποτελεσματικός. Η αναγραφή της χώρας προέλευσης του κρέατος στην ταμειακή μηχανή των κρεοπωλείων είναι θετικότατο μέτρο, αλλά θα μπορούσε να ισχύσει σε μεγαλύτερη έκταση, ακόμα και για όλους τους χώρους εστίασης.

Αναφορικά με το γάλα και την αναγραφή προέλευσής του, αδιαμφισβήτητα πρόκειται για ρύθμιση που θα βελτιώσει την ανταγωνιστικότητα των ελληνικών επιχειρήσεων. Ωστόσο, οι επισημάνσεις πρέπει να είναι σαφείς, δηλαδή -το είπαμε και στις επιτροπές- χώρα άρμεξης, επεξεργασίας, συσκευασίας και μάλιστα, με ευδιάκριτη σήμανση. Εάν δεν αναγράφεται «αρμέχτηκε στην Ελλάδα», «μεταποιήθηκε στην Ελλάδα», «συσκευάστηκε στην Ελλάδα», δύσκολα θα μπει ένα τέλος στο βαπτισμένο προϊόν. Φυσικά, στο σημείο αυτό είχαμε τη διαβεβαίωση του κυρίου Υπουργού ότι διασφαλίζονται όλα τα εν λόγω.

Είναι σαφές ότι με τις επισημάνσεις μας αυτές στοχεύουμε στην αντιμετώπιση του φαινομένου των ελληνοποιήσεων και την πάταξη πρακτικών αθέμιτου ανταγωνισμού, προκειμένου να διασφαλιστεί η προστασία της εγχώριας παραγωγής και του Έλληνα καταναλωτή.

Ως προς το Κεφάλαιο Γ΄, σχετικά με το νομοθετικό πλαίσιο εκμετάλλευσης των ιχθυοτρόφων υδάτων, πρέπει να τονίσουμε ότι είναι σημαντικό να μπουν σαφείς χωροθετήσεις. Τα συστήματα εκμετάλλευσης είναι οι ελεύθεροι αλιείς και οι μισθωτοί συνεταιρισμοί. Θα πρέπει να επισημανθεί και να αναγράφεται ποιος είναι ο μη ενοικιαζόμενος χώρος που δραστηριοποιούνται οι ψαράδες. Η παροχή της δυνατότητας στους ΟΤΑ, αντί του δημοσίου που είναι μέχρι σήμερα, να επιμισθώνουν τα ιχθυοτρόφα ύδατα -και, μάλιστα, χωρίς δημοπρασία- σε αλιευτικούς συνεταιρισμούς της δικής τους περιφέρειας με απ’ ευθείας ανάθεση, δεν μας βρίσκει σύμφωνους. Δεν αντιτιθέμεθα στην αύξηση των πόρων των ΟΤΑ. Όμως, για λόγους αρχής, αντιτιθέμεθα στις απ’ ευθείας αναθέσεις, διότι αποτελούν παρέκκλιση από τις αρχές της διαφάνειας και του ελεύθερου ανταγωνισμού.

Θα δεχόμασταν απευθείας ανάθεση για λόγους κατεπείγοντος, που οφείλονται όμως σε εξαιρετικά απρόβλεπτες καταστάσεις, ήτοι σε έκτακτα πραγματικά γεγονότα, όπως άλλωστε ορίζει η εθνική νομοθεσία περί δημοσίων συμβάσεων. Αν εμφανιστεί στον διαγωνισμό ένας μόνο αλιευτικός συνεταιρισμός, ας κατακυρωθεί σε αυτόν, αλλά όχι με απευθείας ανάθεση.

Επίσης, δεν κατανοούμε τι σκοπό εξυπηρετεί η σύσταση μίας ακόμα επιτροπής, όπως είναι η Επιτροπή Ελέγχου Μισθωμένων Ιχθυοτρόφων Υδάτων της οικείας Περιφερειακής Ενότητας.

Βέβαια, η δημιουργία και άλλων επιτροπών είναι η προσφιλής μέθοδος της Κυβέρνησης για να διογκώνεται έτσι περαιτέρω ο δημόσιος τομέας και ο ασφαλέστερος τρόπος να μην δίνεται λύση στο πρόβλημα.

Αγαπητοί συνάδελφοι, το νομοσχέδιο υποτίθεται ότι θέλει να διασφαλίσει τα συμφέροντα των αγροτών και των κτηνοτρόφων. Είναι, επομένως, το λιγότερο άστοχο αυτοί να μην εκπροσωπούνται ως μέλη στα διοικητικά συμβούλια του ΟΠΕΚΕΠΕ και του ΕΛΓΑ, όταν θέλουμε να υπάρξει σοβαρή αντιμετώπιση των θεμάτων που τους αφορούν. Θεωρούμε, λοιπόν, ότι το σημαντικό δεν είναι ο αριθμός των μελών, αλλά το ποια θα είναι τα μέλη τους, ώστε να υπάρχει και πιο αντιπροσωπευτική εκπροσώπηση.

Όπως ήδη τονίσαμε και στη συζήτηση επί της αρχής και στην κατ’ άρθρον, δυσκολευόμαστε να καταλάβουμε τη σκοπιμότητα της αντικατάστασης της παραγράφου 12 του άρθρου 27 του ν.4384/2016 από τη διάταξη του άρθρου 13 του παρόντος νομοσχεδίου.

Προσανατολίζεστε, δηλαδή, στην παράκαμψη της Γενικής Συνέλευσης, που είναι κατ’ εξοχήν το όργανο που πρέπει να αποφασίζει για τα του οίκου του και αποβλέπετε στην εγκαθίδρυση και παρεμβολή του ΟΔΙΑΓΕ, ο οποίος θα διαχειρίζεται τη συνεταιριστική περιουσία, δηλαδή τα χρήματα των αγροτών κατά το δοκούν.

Επίσης, επαναλαμβάνουμε, γιατί πριμοδοτούμε με ποσό 180.000 ευρώ έναν νέο οργανισμό αμφίβολης αποτελεσματικότητας, ο οποίος υποτίθεται ότι ως ανώνυμη εταιρεία θα έπρεπε να λειτουργεί με πιο ιδιωτικοοικονομικά κριτήρια;

Ας μη μιλήσουμε και για την ιδιαίτερα προνομιακή μεταχείριση του ΟΔΙΑΓΕ, στον οποίο παραχωρούνται δωρεάν κατά χρήση ακίνητα του δημοσίου για την εξυπηρέτηση των σκοπών ίδρυσης και λειτουργίας του.

Υπενθυμίζουμε την περίπτωση αντίστοιχων, πολλά υποσχόμενων οργανισμών, που κατέληξαν να επιβαρύνουν τον κρατικό προϋπολογισμό, χωρίς αποτελέσματα, πλην της ικανοποίησης στενών κομματικών συμφερόντων. Ελπίζουμε ότι η περίπτωση του ΟΔΙΑΓΕ θα διαψεύσει τις εν προκειμένω ανησυχίες μας, τις οποίες διατυπώνουμε σε αυτή εδώ την Αίθουσα.

Επιπλέον, θα ήθελα για άλλη μία φορά να αναφερθώ στους συνεταιρισμούς. Οι συνεταιρισμοί στην Ελλάδα των μικρών και μεσαίων παραγωγών μπορούν να εξασφαλίσουν δίκαιη τιμή για τους συμμετέχοντες παραγωγούς, την παράκαμψη των μεσαζόντων και την απευθείας σχέση παραγωγού-καταναλωτή. Να προσφέρουν στον καταναλωτή ποιοτικό προϊόν σε καλή τιμή. Να αναδείξουν την κοινωνική ευθύνη του επιχειρείν και το συνεταιριστικό ιδεώδες.

Επίσης, μπορούν να αναζωογονήσουν την ελληνική περιφέρεια, προσφέροντας θέσεις εργασίας στους νέους που έχουν ενδιαφέρον να ασχοληθούν με την πρωτογενή παραγωγή και να συμβάλουν έτσι στην αποκέντρωση.

Θεωρούμε ότι οι συνεταιρισμοί, παρά την προβληματική τους λειτουργία, η οποία, μεταξύ άλλων, προκλήθηκε από κρατικές παρεμβάσεις, αποτελούν ελπίδα για την προώθηση της πρωτογενούς παραγωγής, έναν τομέα στον οποίο η Ελλάδα έχει συγκεκριμένο πλεονέκτημα, με στόχο αφενός την εξασφάλιση διατροφικής επάρκειας της χώρας, αφ’ ετέρου την προώθηση της εξαγωγής επώνυμων και ποιοτικών αγροτικών προϊόντων.

Αξιότιμοι συνάδελφοι, δεν μας επιτρέπεται ούτε στο τέταρτο κεφάλαιο να μην εκφράσουμε τις επιφυλάξεις μας στον βαθμό που προστέθηκαν δύο άρθρα εμβόλιμα και άσχετα με το περιεχόμενο του νομοσχεδίου.

Η μεν πρώτη αφορά το άρθρο 18, στις μεταβατικές δηλαδή τοποθετήσεις προϊσταμένων, που για μια ακόμη φορά καταδεικνύουν την αναβλητικότητα της Κυβέρνησης στην προώθηση των απαιτούμενων μεταρρυθμίσεων και την εφαρμογή του νόμου. Αντ’ αυτού, προτιμά την επιλεκτική στελέχωση θέσεων ευθύνης με πρόσωπα της εμπιστοσύνης της Κυβέρνησης.

Για να μην αναφερθώ, κύριοι συνάδελφοι, και στη νέα πριμοδότηση του νεοσύστατου ΟΑΣΘ σχετικά με το ΦΠΑ.

Η Ένωση Κεντρώων θα ψηφίσει «παρών» στο συγκεκριμένο νομοσχέδιο και στα άρθρα όπως θα ακουστεί στην ψηφοφορία.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο τελευταίος από τους ειδικούς αγορητές, ο κ. Αμυράς από το Ποτάμι.

**ΓΕΩΡΓΙΟΣ ΑΜΥΡΑΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, είναι -θα έλεγα- ένα από τα αγαπημένα θέματα και κλισέ οποιουδήποτε σε έναν βαθμό έχει δημόσιο λόγο να τονίζει την πρωτεύουσα σημασία της αγροτικής ανάπτυξης στη χώρα μας τόσο στο πεδίο της παραγωγής όσο και της εμπορίας.

Επομένως το παρόν σχέδιο νόμου θα έλεγα ότι ακολουθεί την πεπατημένη, δηλαδή αυτό που όλοι θέλουμε, να ενισχυθεί η πρωτογενής ελληνική παραγωγή με μια πρόσθετη υπεραξία του τελικού προϊόντος και να εναρμονίζει στην ουσία με καλύτερο τρόπο το Εθνικό Δίκαιο και το τι πρέπει να κάνουν οι αρμόδιες αρχές με την οδηγία 7 του 2011 της Ευρωπαϊκής Ένωσης.

Παραγωγή ποιοτικών προϊόντων και ανταγωνιστικών ελληνικών αγροτικών προϊόντων πρέπει να είναι ο στόχος μας. Εμείς βλέπουμε ότι το σχέδιο νόμου εδώ προσπαθεί να επιλύσει αρκετές από τις παθογένειες που αντιμετωπίζει ο χώρος και, πρώτα απ’ όλα, την καθυστέρηση στην εξόφληση των τιμολογίων, των παραγωγών και των μικρομεσαίων μεταποιητών από τους χονδρέμπορους και τις μεγάλες αλυσίδες των σούπερμάρκετ.

Όπως διαπιστώνει η αιτιολογική έκθεση του νομοσχεδίου, ήδη με τον παλαιότερο νόμο του 2013, τον ν.4152, η ελληνική νομοθεσία είχε προχωρήσει στην προσαρμογή της στην ευρωπαϊκή οδηγία για να καταπολεμήσει αυτό το φαινόμενο των καθυστερήσεων πληρωμών, όπου βεβαίως στις εμπορικές συναλλαγές ο αδύναμος κρίκος είναι ο μικρός αγρότης, ο μικρός μεταποιητής, ενώ ο ισχυρός παίκτης είναι η αλυσίδα του σούπερμάρκετ και ο χονδρέμπορος. Όμως, παρά το γεγονός ότι είχαν γίνει και εκεί κάποια βήματα το 2013, δεν είδαμε και θεαματικές αλλαγές στο πεδίο.

Επομένως θέλω να πω ότι όσους νόμους και να ψηφίσουμε, καλούς ή καλύτερους, αν δεν συνοδεύονται από έναν αποτελεσματικό μηχανισμό ελέγχου, θα είμαστε στο ίδιο σημείο όπως και πριν από τέσσερα χρόνια να ενσωματώνουμε τις ίδιες οδηγίες και κάποιες προβλέψεις και να μη φέρνουν αποτελέσματα. Εδώ, λοιπόν, θα έβαζα έναν τίτλο «Σίσυφος Ι», γιατί κάποια στιγμή θα έρθω και στον «Σίσυφο ΙΙ».

Άρα καλώς ψηφίζουμε την εξόφληση του τιμολογίου ή του δελτίου αποστολής εντός των εξήντα ημερών. Όμως, θέλω να ρωτήσω τον κύριο Υπουργό εάν είμαστε σίγουροι ότι υπάρχει επαρκής πρόβλεψη, επαρκής μηχανισμός ελέγχου μέσω των τραπεζών -που θα μας πείτε και με ποια κριτήρια θα γίνονται οι χρεώσεις και με ποιον τρόπο- ώστε οι τράπεζες θα κάνουν αυτό που δεν γινόταν τόσα χρόνια και έμεναν στη γωνία και στην άκρη οι μικροί Έλληνες παραγωγοί.

Επίσης θα έλεγα ότι αναμένω από την Κυβέρνηση και από τον κ. Αποστόλου ανάλογες νομοθετικές πρωτοβουλίες και για το σύνολο -θα έλεγα εγώ- των αγροτικών προϊόντων, για τα οποία παρατηρούνται καθυστερήσεις στην πληρωμή των παραγωγών. Ξέρουμε όλοι ότι υπάρχουν πάρα πολλές τέτοιες κατηγορίες και κυρίως στο ελεγκτικό πλαίσιο.

Όπως ανέφερα και στις συνεδριάσεις της επιτροπής μας, είναι θετικό στοιχείο νομίζω εκ των ων ουκ άνευ, απαραίτητο, η σήμανση και η διασφάλιση αναγραφής προέλευσης για το γάλα, τα γαλακτοκομικά και το κρέας σε όλα τα στάδια παραγωγής. Πρέπει να προασπιστούν τα συμφέροντα των Ελλήνων γαλακτοπαραγωγών και των καταναλωτών και όχι μόνο στην Ελλάδα, αλλά και στο εξωτερικό, γιατί υπάρχει και η εξαγωγική διάσταση.

Επίσης, ένα από τα άλλα κλισέ, που εγώ το θυμάμαι με πολύ ένταση και εντυπώθηκε, θα έλεγα, και στη συλλογική μνήμη, επί Ανδρέα Παπανδρέου ακόμη, είναι το «Όχι στους μεσάζοντες». Έχουν περάσει τόσα χρόνια και ακόμα αγωνιζόμαστε να βγάλουμε τους μεσάζοντες από τον καταναλωτή και τη σχέση του με τον παραγωγό. Είναι μια τεράστια παθογένεια, που ελπίζω τώρα να γίνει ένα πρώτο βήμα για να αντιμετωπιστεί. Λιγότεροι μεσάζοντες ή και καθόλου μεσάζοντες σημαίνει καλύτερη τιμή για τον καταναλωτή και σαφέστατα υψηλότερη ποιότητα ως ένας τρόπος εξασφάλισής της.

Οι κυρώσεις του άρθρου 4 είναι πολύ σωστές, αλλά θα έλεγα ότι χρειάστηκε μια πρόνοια για εφαρμογή της αναλογικότητας επί της αξίας του τιμολογίου, ώστε ναι μεν να τιμωρήσουμε τον παραβάτη, αλλά όχι να τον εξαφανίσουμε, να τον εξοντώσουμε. Η πρόσκαιρη διαγραφή από το Ενιαίο Μητρώο Εμπόρων Αγροτικών Προϊόντων του παραβάτη κατ’ εξακολούθηση είναι θετικό μέτρο, το βλέπουμε θετικά.

Για να έρθω στις αλιευτικές εκμεταλλεύσεις, εδώ έχουμε την τροποποίηση των διατάξεων του ν.420/1970, δηλαδή έχουν περάσει σχεδόν πενήντα χρόνια και στο μεσοδιάστημα αυτό των πέντε δεκαετιών δεν έχει γίνει καμμία ρύθμιση ενός χώρου που θα έπρεπε να είναι προνομιούχος για την πολιτεία, σε ό,τι αφορά δηλαδή τα αποτελέσματα που παράγει. Οι αλιευτικοί συνεταιρισμοί σαφέστατα χρειάζονται ενίσχυση, αλλά πρώτα εξυγίανση. Οι τόποι αλιείας πρέπει σαφέστατα να κρίνονται από τον βαθμό της βιωσιμότητάς τους για το πώς θα αποδίδονται και σε τι ένταση αλίευσης από εκείνους που θα εκμεταλλεύονται τα νερά, ιδίως οι λιμνοθάλασσες, που συνιστούν ιδιαιτέρως ευαίσθητα οικοσυστήματα.

Και να μην ξεχνάμε την υπεραλίευση, τη μόλυνση των υδάτων και των αλιευμάτων και βεβαίως την αύξηση της φορολόγησης, την αύξηση της τιμής των καυσίμων, που συνθέτουν ένα δύσκολο περιβάλλον για τους αλιείς.

Θα διαφωνήσω κι εγώ με την απ’ ευθείας ανάθεση στους συνεταιρισμούς. Υπάρχει ο νόμος για τις δημόσιες συμβάσεις. Γιατί δεν τον ακολουθούμε; Εάν είναι εξαιρετικό το μέτρο, τότε ναι. Όμως, εδώ δεν μιλάμε για ένα εξαιρετικό μέτρο, αλλά για τη θέσπιση ενός κανόνα.

Θα πρέπει, λοιπόν, και για λόγους διαφάνειας και για λόγους ισότητας στην πρόσβαση αλιέων επί του αντικειμένου εκμετάλλευσης να γίνονται οπωσδήποτε διαγωνισμοί.

Επίσης είναι προβληματικό ότι βάσει έκθεσης του Γενικού Λογιστηρίου του Κράτους προβλέπεται μια δαπάνη συνολικού ύψους 400 ευρώ και μια εξοικονόμηση δαπανών 14.000 ευρώ. Υπάρχει μια ανισορροπία, την οποία δεν ξέρω πώς σκοπεύει η Κυβέρνηση να την ισοσκελίσει.

Επίσης θεωρώ προβληματική στο άρθρο 12 την τροποποίηση των διατάξεων του ν.2637/1998. Το ξαναλέμε ότι, αντί της κατάργησης δύο θέσεων ειδικών επιστημόνων, θα πρέπει να διατηρηθεί μία θέση ειδικού επιστήμονα οπωσδήποτε και να αφαιρεθεί η μία από τις δύο θέσεις εκπροσώπησης του Υπουργείου.

Αναρωτιέμαι και πάλι, για ποιον λόγο πρέπει ο Υπουργός να διορίζει τον γενικό διευθυντή του ΟΠΕΚΕΠΕ. Πρόεδρος, αντιπρόεδροι και γενικός διευθυντής ενός νομικού προσώπου ιδιωτικού δικαίου δεν πρέπει να ορίζονται από κανέναν υπουργό. Εδώ θέλουμε ανοιχτές διαδικασίες.

Επίσης, ποια θα είναι η ετήσια δαπάνη, που ανέφερα και λίγο πριν, από την καταβολή αμοιβής στα τραπεζικά ιδρύματα, για τις εργασίες ελέγχου εξόφλησης των τιμολογίων και των επιταγών; Είναι απροσδιόριστη. Και πώς θα χρεώνουν οι τράπεζες; Αυτά ποιος θα τα ρυθμίσει; Οι τράπεζες ή η αντίστοιχη μηχανή της διοίκησης, υπουργοί κ.λπ.;

Και έρχομαι στον «Σίσυφο νούμερο 2» και λέω καλά όλα αυτά, να γίνονται τα πρώτα βήματα για τη σήμανση, για το ένα και για το άλλο. Όμως, πείτε μου εσείς για την Ήπειρο και έχουμε εδώ τον καλό συνάδελφο τον κ. Καραγιάννη, που είναι ο εισηγητής του ΣΥΡΙΖΑ για το νομοσχέδιο.

**ΣΤΑΥΡΟΣ ΑΡΑΧΩΒΙΤΗΣ:** Και από τα Γιάννενα!

**ΓΕΩΡΓΙΟΣ ΑΜΥΡΑΣ:** Βεβαίως. Όλοι οι Γιαννιώτες έχουμε κάνει λόμπι εδώ, Υπουργέ.

Και τώρα θα ακούσετε ότι δεν πρέπει να ρίχνουμε το νερό στον κουβά και ο κουβάς να έχει τρύπα και να φεύγει. Καλή η προσπάθεια για την προστασία της πρωτογενούς παραγωγής, αλλά πείτε μου τώρα πώς θα αισθάνονται οι καλλιεργητές στην Ήπειρο, στις παρακαλάμιες περιοχές, όταν τη Δευτέρα που μας πέρασε, πριν από τρεις ημέρες, μεγάλες ποσότητες λυματολάσπης και αποβλήτων από τη Βιομηχανική Περιοχή Ιωαννίνων απορρίφθηκαν στην τάφρο της Λαψίστας και κατέληξαν στον ποταμό Καλαμά.

Να το πω απλά: Ξυπνούν τη Δευτέρα οι κάτοικοι του χωριού της Κληματιάς, που έχουν εκεί αγροτική παραγωγή και βλέπουν νεκρά ψάρια, αστικά λύματα, λύματα της βιομηχανικής περιοχής στα χωράφια τους και στο ποτάμι, στον Καλαμά ποταμό, ο οποίος είναι ένα υπέροχο ποτάμι, είναι ο έβδομος μεγαλύτερος της Ελλάδας. Είναι ένα αγροτικό και εργατικό και με προσφορά ποτάμι, διότι υδρεύει χιλιάδες στρέμματα καλλιεργειών, είκοσι πέντε χιλιάδες στρέμματα καλλιεργειών.

Πείτε μου εσείς, λοιπόν, τώρα: Δεν πάνε να ψηφίζουν αυτοί τον νόμο, όταν από το ένα χέρι βοηθάμε την πρωτογενή παραγωγή και από το άλλο υπάρχει αυτή η ανεξέλεγκτη περιβαλλοντική κατάσταση σε μια τέτοια περιοχή; Πόσο πίσω οδηγεί αυτό τους αγρότες της Ηπείρου -για παράδειγμα- και της ευρύτερης περιοχής των Ιωαννίνων;

Εσπεριδοειδή, τριφύλλια, καλαμπόκι, βιότοποι και καταφύγια για άγρια ζωή και βεβαίως μια εκπληκτική πανίδα και χλωρίδα, αρκετά ενδημικά είδη βρίσκονται σε κίνδυνο.

Εγώ παρακολουθώ την κίνηση «Καθαρός Καλαμάς», τον Αντιπρόεδρό της κ. Θανάση Τσεκούρα, ο οποίος έκανε καταγγελίες -και θα τις καταθέσω εδώ για τα Πρακτικά- διότι οι ποσότητες που απορρίφθηκαν ήταν όχι απλώς μεγάλες, ήταν υπερβολικά μεγάλες και οδηγούν την αγροτική παραγωγή πίσω.

Αφήνω, λοιπόν, το ρεαλιστικό παράδειγμα του Καλαμά ποταμού, για να έρθω και να καταλήξω στην ομιλία μου, λέγοντας ότι δεν αρκεί να διεκδικούμε μόνο ευρωπαϊκές χρηματοδοτήσεις, αλλά πρέπει να δημιουργήσουμε ένα ισοζύγιο –θα έλεγα- εξυγιαντικό για το περιβάλλον. Πρέπει να κινητοποιηθούν όλες οι δυνάμεις γύρω από τον αγρότη.

Θέλουμε τον αγρότη που προσπαθεί, τον αγρότη που επίσης θέλει να προχωρήσει μπροστά, να κάνει έρευνα, να εξελίξει τα προϊόντα του και την παραγωγή του. Τέτοιους αγρότες θέλουμε.

Από εκεί και πέρα, η δημόσια διοίκηση οφείλει να ακολουθήσει, όχι ασθμαίνοντας, αλλά τρέχοντας, πριν καν εκδηλωθεί η ανάγκη για αυτό που σας είπα, για τη δημιουργία δηλαδή προϊόντων πρωτογενούς παραγωγής και μεταποιητικής υψηλής υπεραξίας.

Εμείς είμαστε θετικοί, θα ψηφίσουμε το σχέδιο νόμου.

Όσον αφορά τις τροπολογίες, βέβαια, έχω κάποια θέματα, κύριε Υπουργέ.

Για παράδειγμα, η τροπολογία του Υπουργείου Διοικητικής Ανασυγκρότησης πριμοδοτεί όσους τυγχάνει να ασκούν ήδη διευθυντικά καθήκοντα και δεν εισάγει κριτήρια αξιολόγησης. Θα πούμε «όχι» σε αυτή την τροπολογία.

Επίσης θα πούμε ότι η τροπολογία της Δημοκρατικής Συμπαράταξης είναι θετική. Αντιμετωπίζει την κατάσταση. Δεν επιβαρύνει τον προϋπολογισμό του ΕΛΓΑ.

Και βεβαίως, θα θέλαμε και εδώ να ακούσουμε την άποψή σας. Εμείς τη βρίσκουμε θετική.

Όσον αφορά τώρα στην τροπολογία για τον ΟΑΣΘ, εδώ έχουμε μια προβληματική κατάσταση. Και θα επαναφέρω εδώ τη δική μου πρόταση. Θα μου πείτε ότι τώρα πια είναι νόμος του κράτους ότι ο ΟΑΣΘ είναι κρατικός έστω πρόσκαιρα, για ενάμιση, δυο χρόνια, γιατί μετά απελευθερώνεται το μεταφορικό έργο.

Εγώ θα σας έλεγα να τολμήσουμε να εμπιστευθούμε τους Έλληνες ιδιώτες επιχειρηματίες, μικρούς επιχειρηματίες. Μικρός επιχειρηματίας μπορεί να είναι και εκείνος που λιώνει στο τιμόνι σήμερα στον ΟΑΣΘ, που μπορεί όμως να κάνει μια σύμπραξη με κάποιους άλλους οδηγούς και να διεκδικήσει, εάν του δίνατε εσείς αυτή τη δυνατότητα, ένα δρομολόγιο, ένα πακέτο δρομολογίων. Εδώ δεν χρειάζεται να κρατικοποιούμε τον οργανισμό του μεταφορικού έργου. Χρειάζεται να δίνουμε τη δυνατότητα σε ιδιώτες γύρω από αυτό το μεταφορικό έργο να διεκδικήσουν κάποια δρομολόγια, όπως γίνεται σε πολλές ευρωπαϊκές πόλεις.

Επιφυλάσσομαι για την τροπολογία. Θέλω να ακούσω τις απαντήσεις σας.

Παρακαλώ, αγαπητέ Υπουργέ, να μας πείτε πώς θα αντιμετωπίζατε εσείς τον Γιαννιώτη καλλιεργητή, που καλλιεργεί –ας πούμε- τριφύλλι, για παράδειγμα ή καλαμπόκι ή εσπεριδοειδή, ο οποίος θα ερχόταν και θα σας έλεγε «ωραία όλα αυτά που μας λες, Υπουργέ, αλλά το ποτάμι βρώμισε, το ποτάμι βγάζει νεκρά ψάρια».

(Γέλωτες στην Αίθουσα)

Πώς το αντιμετωπίζουμε όλο αυτό; Χρειαζόμαστε, λοιπόν, μια ολιστική προσέγγιση και αυτή σας προτείνω.

Σας ευχαριστώ πολύ.

(Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Αμυρά.

Όπως ανέφερα πριν, έκλεισε ο κύκλος των εισηγητών και των αγορητών και μπαίνουμε στον κύκλο των ομιλητών.

**ΓΕΩΡΓΙΟΣ ΑΜΥΡΑΣ:** Κυρία Πρόεδρε, ο Καλαμάς Ποταμός βρώμισε, έτσι;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Καλαμάς, γνωστός και με αγώνες ποταμός.

**ΓΕΩΡΓΙΟΣ ΑΜΥΡΑΣ:** Μου επιτρέπετε, κυρία Πρόεδρε, να πω κάτι ακόμα;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε συνάδελφε.

**ΓΕΩΡΓΙΟΣ ΑΜΥΡΑΣ:** Κυρία Πρόεδρε, συγγνώμη, αλλά επειδή βλέπω ότι οι συνάδελφοι με ρωτούν, ο Καλαμάς ποταμός έχει πρόβλημα, το Ποτάμι ζει και βασιλεύει και θα γίνει Νιαγάρας.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα, λοιπόν, ανοίγει ο κύκλος των ομιλητών, με χρόνο ομιλίας επτά λεπτά. Ενδιάμεσα θα μπορούν να πάρουν τον λόγο οι Κοινοβουλευτικοί Εκπρόσωποι ανά δύο, ανά τρεις, καθώς και Αναπληρωτές Υπουργοί και Υφυπουργοί. Ξεκινάμε τον κατάλογο με τον κ. Σπαρτινό από τον ΣΥΡΙΖΑ. Παρακαλώ για την τήρηση του χρόνου, ώστε να τελειώσουμε με έναν ορίζοντα που έχουμε υπολογίσει, μέχρι τις 22.00΄ με 22.30΄.

Κύριε Σπαρτινέ, έχετε τον λόγο.

**ΚΩΝΣΤΑΝΤΙΝΟΣ ΣΠΑΡΤΙΝΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, καλούμαστε σήμερα με την υπερψήφιση αυτού του σχεδίου νόμου να αποδείξουμε τη στήριξή μας προς τους παραγωγούς αγρότες, κτηνοτρόφους και αλιείς, να αναδείξουμε και να διαφυλάξουμε την ποιότητα των ελληνικών προϊόντων, αλλά και να συμβάλουμε στην ουσιαστική ανάπτυξη της πρωτογενούς παραγωγής, που είναι βασικός πυλώνας για την παραγωγική ανασυγκρότηση της χώρας.

Με αυτό το σχέδιο νόμου από την πλευρά μας αποδεικνύουμε εμπράκτως τη στήριξή μας στον πρωτογενή τομέα, προχωρώντας στον έλεγχο και στον εξορθολογισμό της λειτουργίας της αγοράς αγροτικών και κτηνοτροφικών προϊόντων, αλλά ταυτόχρονα και στην προστασία του καταναλωτή. Κύριος στόχος του σχεδίου είναι να αντιμετωπιστεί αφ’ ενός το φαινόμενο των ελληνοποιήσεων και αφ’ ετέρου οι πολύμηνες καθυστερήσεις αποπληρωμής των παραγωγών από τους εμπόρους, χωρίς να υποτιμήσουμε βεβαίως και την αναμόρφωση του νομοθετικού πλαισίου που αναφέρεται στην εκμετάλλευση των ιχθυοτροφικών υδάτων και περιλαμβάνεται στο σχέδιο νόμου.

Ο τρόπος ενσωμάτωσης από τη Νέα Δημοκρατία και το ΠΑΣΟΚ στο ελληνικό δίκαιο της ευρωπαϊκής οδηγίας 7/2011 σχετικά με την αποτροπή καθυστερήσεων στις αποπληρωμές των παραγωγών, μέσα από τις διατάξεις του ν.4152/2013 όχι μόνο δεν οδήγησε στην αποφυγή της επιβολής στην αγορά των όρων των μεγάλων και ισχυρών εμπόρων, αλλά αντιθέτως τη διευκόλυνε, αφού δινόταν η δυνατότητα με ιδιωτικά συμφωνητικά να επεκτείνεται ο χρόνος αποπληρωμής προς τους παραγωγούς.

Έτσι χρησιμοποιούνταν οι καθυστερήσεις αποπληρωμών ως έμμεση χρηματοδότηση των δραστηριοτήτων των ισχυρών, που διέθεταν φυσικά αυξημένη διαπραγματευτική δύναμη. Είχαμε φτάσει στο σημείο προϊόντα με ημερομηνία λήξης λίγων ημερών να αποπληρώνονται μετά από έναν χρόνο και να ζουν οι παραγωγοί τον παραλογισμό να αναπτύσσεται στην πλάτη τους ο αθέμιτος ανταγωνισμός των ισχυρών, να μετατρέπονται οι παραγωγοί σε άτυπα χρηματοπιστωτικά ιδρύματα χρηματοδότησης των πελατών τους. Εκείνη η νομοθέτηση αποτελούσε το απόγειο της υποκρισίας των τότε κυβερνώντων με την έντεχνη αυτοϋπονόμευση του μέτρου.

Το πρωί η εισηγήτρια της Νέας Δημοκρατίας το προσπέρασε πολύ γρήγορα, κάνοντας μία αναφορά περί καταχρηστικής εφαρμογής του νόμου, ενώ όλοι καταλαβαίνουν ότι ο νόμος εκείνος έτσι όπως είχε διατυπωθεί είχε γίνει ακριβώς για να ακυρώσει τη δυνατότητα που έδινε η ευρωπαϊκή οδηγία.

Με τις διατάξεις του σχεδίου νόμου που προωθούνται τώρα εξασφαλίζεται η υποχρεωτική καταβολή της εξόφλησης εντός δύο μηνών, χωρίς «παραθυράκια» και δυνατότητα παρερμηνείας και με συνυπευθυνότητα του ίδιου του παραγωγού.

Επιπλέον πιστεύοντας πραγματικά στην ποιότητα των ελληνικών προϊόντων και στη συνεισφορά τους στην ανάπτυξη, αλλά και στη σωστή διατροφή των πολιτών, μαζί με την υποχρέωση της πολιτείας να προστατεύει τους καταναλωτές από εξαπατήσεις, θεσμοθετείται η υποχρεωτική επισήμανση της προέλευσης του γάλακτος και του κρέατος προκειμένου να αντιμετωπιστεί το φαινόμενο των ελληνοποιήσεων, αλλά και να ενισχυθεί η δύναμη του Έλληνα παραγωγού στην παγκοσμιοποιημένη αγορά με την ενδυνάμωση του ελληνικού brand name κυρίως στα γαλακτοκομικά προϊόντα.

Ο συνδυασμός της σήμανσης προέλευση του κρέατος και ενός ολοκληρωμένου ηλεκτρονικού συστήματος ιχνηλασιμότητας «από τον στάβλο στο πιάτο», όπως είπε και ο εισηγητής του ΣΥΡΙΖΑ, όχι μόνο θα προστατέψει τον καταναλωτή από τους διάφορους επιτήδειους που βαφτίζουν το ξένο κρέας ελληνικό, αλλά θα λειτουργήσει και ως ασπίδα προστασίας του Έλληνα κτηνοτρόφου.

Είναι, βέβαια, προφανές ότι η επιτυχία κάθε σωστής νομοθετικής παρέμβασης εξαρτάται από την εφαρμογή της. Το ακούσαμε από πολλούς συναδέλφους και από πολλές πτέρυγες αυτό και είναι σωστό.

Στη συγκεκριμένη περίπτωση, αυτή η κρίσιμη παράμετρος είναι ο έλεγχος της παραγωγής -θα έλεγα ότι είναι πιο κρίσιμη και πιο σημαντική και από το ύψος των προστίμων- η οργάνωση, οι άνθρωποι, τα μέσα, η ιχνηλασιμότητα και ο έλεγχος των ελεγκτών, μια παράμετρος στην οποία η δημόσια διοίκηση έχει αδύνατα σημεία σε όλη την έκταση των δραστηριοτήτων της, παρά τα σημαντικά βήματα που έχουν γίνει σε πολλούς τομείς το τελευταίο διάστημα. Προφανώς, δεν αναφέρομαι μόνο στα προϊόντα που αναφέρονται στο σημερινό σχέδιο νόμου, αλλά σε όλη τη γκάμα προϊόντων και υπηρεσιών που εμπίπτουν στη δικαιοδοσία ελέγχου από τη δημόσια διοίκηση.

Έχουν συμβάλει σε αυτό βέβαια και οι πολιτικές αποψίλωσης των υπηρεσιών και δομών ελέγχου που ακολούθησαν οι προηγούμενες κυβερνήσεις και πριν ακόμα από την περίοδο της κρίσης. Οι αξιόπιστοι, σοβαροί, ανεπηρέαστοι έλεγχοι, βλέπετε, δεν εξυπηρετούσαν το πελατειακό κράτος και τις πολιτικές δυνάμεις που στήριζαν για πολλά χρόνια την κυριαρχία τους στη διαιώνισή του.

Είμαστε υποχρεωμένοι, κύριε Υπουργέ, κυρίες και κύριοι συνάδελφοι, να προχωρήσουμε με κάθε τρόπο στην ανασυγκρότηση των ελεγκτικών μηχανισμών και να αποκαταστήσουμε την εμπιστοσύνη του πολίτη, του καταναλωτή, του παραγωγού στο κράτος. Είναι θετικό ότι, από όσο γνωρίζω, έρχονται και άλλα σχέδια νόμου από άλλα Υπουργεία που στοχεύουν προς αυτή την κατεύθυνση.

Τέλος, το σχέδιο νόμου απαντάει στην επιτακτική ανάγκη αναμόρφωσης και του νομοθετικού πλαισίου εκμετάλλευσης των ιχθυοτροφικών υδάτων, καθώς αυτά αποτελούν παραγωγικά συστήματα με παραδοσιακές αλιευτικές εκμεταλλεύσεις που συνεισφέρουν στην παραγωγή, αλλά και εξαγωγή προϊόντων υψηλής βιολογικής αξίας και ποιότητας και τα οποία την τελευταία εικοσαετία αντιμετωπίζουν προβλήματα μείωσης της παραγωγής, περιβαλλοντικά και άλλα. Οι προτεινόμενες διατάξεις στοχεύουν στον εκσυγχρονισμό και τον εξορθολογισμό της εκμίσθωσης των υδάτων, με προτεραιότητα στους αλιευτικούς συνεταιρισμούς, αλλά και στην εξυγίανση των μισθωτών συνεταιρισμών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω πολύ σύντομα, κυρία Πρόεδρε.

Κυρίες και κύριοι συνάδελφοι, το σχέδιο νόμου που συζητούμε αποτελεί ένα ακόμη δείγμα της αντίληψής μας για την ανάπτυξη, μια ανάπτυξη που δεν ισοδυναμεί με παράβλεψη των νόμων, των περιβαλλοντικών κανονισμών, των κανόνων του υγιούς ανταγωνισμού και των εργασιακών δικαιωμάτων, δεν στηρίζεται σε συνεταιρισμούς-σφραγίδες, συνεταιρισμούς-πηγές διαφθοράς, με αποκλειστικό στόχο τη διασφάλιση του κέρδους συγκεκριμένων οικονομικών κύκλων.

Εμείς, κυρίες και κύριοι συνάδελφοι, δεν χύνουμε, όπως ακούστηκε νωρίτερα, κροκοδείλια δάκρυα για τους συνεταιρισμούς. Κάποιοι άλλοι χύνουν πραγματικά δάκρυα, γιατί έχασαν την κότα με τα χρυσά, αλλά κλούβια αυγά, που ήταν κάποιοι συνεταιρισμοί που είχαν λειτουργήσει κάποιες συγκεκριμένες εποχές. Δικός μας στόχος είναι μια ανάπτυξη με σεβασμό στους κανόνες και τους νόμους, στο περιβάλλον, στον εργαζόμενο και τον παραγωγό, με ενίσχυση του συλλογικού και συνεργατικού πνεύματος, μια ανάπτυξη δηλαδή δίκαιη και βιώσιμη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Χαρακόπουλος από τη Νέα Δημοκρατία.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, η συζήτηση του νομοσχεδίου του Υπουργείου Αγροτικής Ανάπτυξης, ενός πράγματι ενδιαφέροντος νομοσχεδίου που κινείται σε θετική κατεύθυνση, γίνεται την επαύριον του λεγόμενου «Αναπτυξιακού Συνεδρίου» στην Περιφέρεια της Θεσσαλίας παρουσία του Πρωθυπουργού.

Βεβαίως, όπως διαβάζουμε, κύριε Υπουργέ, χρειάστηκαν πάνω από δέκα διμοιρίες ΜΑΤ και πλήθος αστυνομικών που είχαν δημιουργήσει ένα αποστειρωμένο περιβάλλον για την πραγματοποίηση του «συνεδρίου - φιέστα».

Δυστυχώς πέραν κάποιων παραχωρήσεων στρατοπέδων στον Δήμο Λαρισαίων, δύσκολα μπορούσε κανείς να διακρίνει συγκεκριμένες και κοστολογημένες εξαγγελίες του Πρωθυπουργού για την παραγωγική Ελλάδα, για την οποία υποτίθεται ότι θα μας παρουσίαζε τον δικό του οδικό χάρτη. Δεν επανέλαβε καν τη δέσμευση για την απορρόφηση και των τετρακοσίων ογδόντα νέων αγροτών της Θεσσαλίας, όπως έπραξε για τους νέους αγρότες στο συνέδριο της Δυτικής Μακεδονίας. Επικοινωνιακά παιχνιδίσματα, αντί συγκροτημένης πρότασης.

Ιδιαίτερα όσα είπε για να δικαιολογήσει τις εμμονές σας για την ακύρωση της ήπιας εκτροπής του Αχελώου δεν έπεισαν για την ύπαρξη εναλλακτικού σχεδίου με χρονοδιάγραμμα που μπορεί να ξεδιψάσει τον θεσσαλικό κάμπο που απειλείται με ερημοποίηση. Διατηρούσα έστω αμυδρές ελπίδες ότι ο Πρωθυπουργός θα ξεπερνούσε τις ιδεοληψίες σας και θα υιοθετούσε την ομόφωνη πρόταση αυτοδιοικητικών και επιστημονικών φορέων της Θεσσαλίας για την ολοκλήρωση των έργων του Αχελώου.

Αλήθεια, έχετε σκεφτεί, πέραν των εκατομμυρίων που καλώς ή κακώς δαπανήθηκαν έως σήμερα για ένα έργο που θα παραμείνει ημιτελές, πόσο θα κοστίσει η αποκατάσταση της περιοχής από τα έργα που τα καθιστάτε αχρείαστα;

Είπε ακόμα ο Πρωθυπουργός ότι όλες οι δράσεις στον πρωτογενή τομέα θα αξιολογούνται, έτσι ώστε κάθε ευρώ να έχει πολλαπλασιαστικό αποτέλεσμα. Αλήθεια, ποιο είναι το πολλαπλασιαστικό αποτέλεσμα της προικοδότησης της υπό εκκαθάριση ΠΑΣΕΓΕΣ με 1,8 εκατομμύρια ευρώ από τον ΕΛΓΑ;

Μιλώ, κύριε Υπουργέ, για τις αγροτικές οργανώσεις που ως Αναπληρωτής Υπουργός Αγροτικής Ανάπτυξης έστειλα στον οικονομικό εισαγγελέα για τη διαχείριση των σχεδόν 60 εκατομμυρίων ευρώ που έλαβαν ως επιχορήγηση από τον ΕΛΓΑ από το 1994 έως το 2011, χωρίς ποτέ να δώσουν λογαριασμό.

Βεβαίως έγινα δυσάρεστος –ακόμα και στο κόμμα μου- γιατί δεν υπέγραψα καμμία χρηματοδότηση σε ΠΑΣΕΓΕΣ, ΓΕΣΑΣΕ και ΣΥΔΑΣΕ και ουδείς τόλμησε μετά την παραίτησή μου για τη γνωστή ιστορία του γάλακτος, να υπογράψει απόφαση εκταμίευσης. Πληροφορούμαστε, λοιπόν, πριν από λίγες ημέρες ότι υπήρξε εκταμίευση με δικαστική απόφαση.

Στην ανακοίνωσή του ο ΕΛΓΑ, για να δικαιολογήσει τα αδικαιολόγητα, υποστηρίζει ότι δεν παρέστη εκπρόσωπός του στη δίκη να υπερασπιστεί τα συμφέροντα του δημοσίου, γιατί είχε άγνοια.

Είναι δικαιολογία αυτή, κύριε Υπουργέ; Πόσω δε μάλλον, όταν ο οργανισμός για πρώτη φορά πληρώνει μόνο το 80% της ζημιάς! Λεφτά υπάρχουν στον ΕΛΓΑ, αλλά για την ΠΑΣΕΓΕΣ! Και αφού δεν αναζητάτε ευθύνες από τη διοίκηση του οργανισμού, θα μας πείτε τουλάχιστον τι θα πράξετε; Θα το καταπιείτε έτσι; Τι άλλο να περιμένουμε; Να περιμένουμε και άφεση αμαρτιών;

Κυρίες και κύριοι συνάδελφοι, όπως είπα εξαρχής, το νομοσχέδιο κινείται σε θετική κατεύθυνση. Είναι πράγματι σημαντικό να πληρώνονται οι παραγωγοί εντός εξήντα ημερών, όπως ορίζει η σχετική κοινοτική οδηγία που αυστηροποιείται. Δυστυχώς, η εξαίρεση που υπήρχε στην οδηγία «εκτός αν άλλως ορίζουν τα μέρη» έγινε κανόνας, με θύματα τους πιο αδύναμους σ’ αυτή τη σχέση, δηλαδή τους παραγωγούς. Για να μην καταστεί, όμως, φενάκη, θα πρέπει να νοούνται και τα πολυκαταστήματα ως έμπορος και τα τυροκομικά προϊόντα να υπαχθούν στο Παράρτημα Ι. Αλλιώς, αν οι τυροκόμοι πληρώνουν τους κτηνοτρόφους σε εξήντα ημέρες και τα σούπερμάρκετ τους εξοφλούν σε έξι ή εννέα μήνες, η ρύθμιση θα στραγγαλίσει μικρές τυροκομικές μονάδες και θα οδηγήσει τον χώρο σε «καρτελοποίηση».

Κύριε Υπουργέ, αν διέγνωσα σωστά από αυτά που είπατε όσον αφορά τις νομοτεχνικές βελτιώσεις, είναι θετικό το ότι κάνετε δεκτές τις επισημάνσεις των φορέων.

Η δεύτερη σημαντική παρέμβαση του σχεδίου νόμου είναι η σήμανση προέλευσης στο γάλα. Ο κ. Τσίπρας εχθές στη Λάρισα, προσπαθώντας να γίνει πιστευτός σε όσα υποσχέθηκε, έκλεισε την ομιλία του λέγοντας ότι εφόσον αυτά ακούγονται από το στόμα του Πρωθυπουργού, δεν μπορεί παρά να υλοποιηθούν.

Δεν ξέρω, κύριε Υπουργέ, αν γέλασαν στο ακροατήριο. Όμως, είναι τόσα τα παραδείγματα των διαψεύσεων -δεν μιλώ για τις αποκαλούμενες από τον ίδιο ως αυταπάτες- που δεν ξέρω τι να πρωτομνημονεύσω.

Μια και μιλάμε, όμως, για το γάλα, τον θυμάμαι σε αυτή την Αίθουσα ως Πρωθυπουργό να δεσμεύεται ότι θα καταργήσει την πολύκροτη ρύθμιση του ΟΟΣΑ για το φρέσκο γάλα. Ωστόσο, όχι μόνο δεν επανέφερε τη διάρκεια ζωής στις πέντε ημέρες από τις επτά, στις οποίες συγκρατήθηκε λόγω και της δικής μου τότε παραίτησης, αλλά πλέον δεν υπάρχει κανένα όριο. Επαφίεται η διάρκεια ζωής του φρέσκου γάλακτος στον πατριωτισμό των γαλακτοβιομηχανιών. Τόση αξία, λοιπόν, έχουν οι δεσμεύσεις του Πρωθυπουργού.

Οι κτηνοτρόφοι, βέβαια, θυμούνται, κύριε Υπουργέ, και τη δική σας δέσμευση για την «τροπολογία Χαρακόπουλο», όπως την είχατε ονομάσει, για επαναφορά της διάρκειας ζωής του γάλακτος στις πέντε ημέρες.

Η ρύθμιση που φέρνετε για το γάλα είναι ουσιαστικά αντιγραφή της γαλλικής ρύθμισης, καθώς οι Γάλλοι πριν δύο χρόνια ξεκίνησαν τη σχετική αξίωση στην Ευρωπαϊκή Ένωση, που δέχθηκε τη σήμανση για μια δοκιμαστική περίοδο δύο ετών. Αλλά και επ' αυτού σας επισημάνθηκαν γκρίζες ζώνες, τις οποίες καλό είναι να τις δείτε πριν καταστεί η εσχάτη πλάνη χείρων της πρώτης. Μιλώ για τον αθέμιτο ανταγωνισμό με άλλες χώρες της Ευρωπαϊκής Ένωσης, οι οποίες μπορεί να εισάγουν γάλα που αρμέχτηκε σε τρίτη χώρα, να το επεξεργάζονται, να το συσκευάζουν και να το πλασάρουν στην ελληνική αγορά ως προϊόν της Ευρωπαϊκής Ένωσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό, κυρία Πρόεδρε.

Όσον αφορά στην υποχρέωση σήμανσης της χώρας προέλευσης του κρέατος πέρα της ζυγιστικής μηχανής και στην ταμειακή, θεωρώ ότι είναι πράγματι θετικό βήμα. Ακρογωνιαίος, όμως, λίθος για να μη μείνει δώρον άδωρον, είναι η εντατικοποίηση των ελέγχων, οι οποίοι, δυστυχώς, τα τελευταία χρόνια, όπως οι ίδιοι οι κτηνοτρόφοι επισημαίνουν, έχουν ατονήσει.

Εν κατακλείδι, κυρίες και κύριοι συνάδελφοι, το νομοσχέδιο αυτό μοιάζει με μια φωτεινή εξαίρεση στον ορυμαγδό μέτρων που επιβάλλατε στους αγρότες και κτηνοτρόφους από την εκτίναξη των ασφαλιστικών εισφορών, μέχρι την κατάργηση φοροαπαλλαγών, όπως το λεγόμενο «αγροτικό πετρέλαιο».

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΔΗΜΗΤΡΙΟΣ ΚΑΜΜΕΝΟΣ**)

Κύριε Υπουργέ, φαντάζομαι ότι τώρα θα συνειδητοποιείτε την αξία της λαϊκής ρήσης «έξω από το χορό πολλά τραγούδια». Τάξατε πολλά. Υποσχεθήκατε πολλά, ίσως γιατί είχατε αυταπάτες, ίσως γιατί είχατε καλές προθέσεις. Όμως στο τέλος της ημέρας δεν κρινόμαστε από τις προθέσεις μας, αλλά από τα έργα μας. Φτάνουν οι αμαρτίες σας. Μη σηκώνετε στους ώμους σας και τις αμαρτίες άλλων που σας εκθέτουν, όπως στην περίπτωση της ΠΑΣΕΓΕΣ.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον συνάδελφο.

Τον λόγο έχει ο ομιλητής από τη Χρυσή Αυγή Κωνσταντίνος Μπαρμπαρούσης, για επτά λεπτά.

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Ευχαριστώ.

Μέσα στο αλαλούμ που υπάρχει στον πρωτογενή τομέα με τις εισφορές ΕΦΚΑ από τη μία και με τις δηλώσεις εισοδήματος από την άλλη, έρχεται και ένα νομοσχέδιο για τα ευάλωτα και νωπά προϊόντα. Επειδή λύσαμε όλα τα άλλα προβλήματα στον πρωτογενή τομέα, τώρα θα ασχοληθούμε και με την προστασία του Έλληνα παραγωγού. Αυτό τουλάχιστον ισχυρίζεστε ότι θέλετε να πετύχετε με το συγκεκριμένο νομοσχέδιο.

Καλό θα ήταν σε αυτό εδώ το σημείο να υπενθυμίσουμε ότι ο πρωτογενής τομέας θα έπρεπε να είναι ο βασικός πυλώνας της ανάπτυξης της εθνικής μας οικονομίας. Αλλά, δυστυχώς, καμμία κυβέρνηση δεν κινήθηκε προς αυτή την κατεύθυνση, έτσι ώστε να επιτευχθεί αυτό, πόσο μάλλον τα τελευταία χρόνια που οι ηλεκτρονικές απαιτήσεις που έχετε από τους αγρότες έχουν αυξηθεί κατά πολύ. Συμπεριφέρεστε στους αγρότες σαν να είναι επιχειρηματίες. Δυστυχώς, όμως, ούτε επιχειρηματίες είναι, αλλά ούτε και λογιστές. Και δεν γίνεται από το όποιο κέρδος βγάζουν, το μεγαλύτερο μέρος να το δίνουν στους λογιστές.

Ξεχνάτε ότι οι γεωργοί, οι κτηνοτρόφοι και οι αλιείς είναι απλοί άνθρωποι, που αγωνίζονται καθημερινά να παράγουν με τον κίνδυνο ότι όλη η παραγωγή από τη μία μέρα στην άλλη μπορεί να καταστραφεί από καιρικά φαινόμενα ή από κάποια αρρώστια.

Υπάρχει όμως και ένας μεγαλύτερος κίνδυνος. Ακόμα και αν η παραγωγή πάει καλά, μπορεί να πέσουν σε κάποιον απατεώνα έμπορο, να τους πάρει τα προϊόντα, να τους αφήσει απλήρωτους και μετά να μην μπορούν πουθενά να βρουν το δίκιο τους. Γιατί, δυστυχώς, όπως είπα και παραπάνω, ο αγρότης δεν είναι επιχειρηματίας και ούτε έχει τις περισσότερες φορές τη δυνατότητα να πληρώνει δικηγόρους και δικαστικά έξοδα, για να πάει στα δικαστήρια και να βρει το δίκιο του. Αλλά ακόμη και αν αποφασίσει να το κάνει, το πιθανότερο είναι να μην δικαιωθεί ποτέ.

Υπερασπίζεστε, λέτε, τον πρωτογενή τομέα. Μπορείτε να μας πείτε πώς τον υπερασπίζεστε, αφού πάλι με αυτό το νομοσχέδιο θα προκληθεί σύγχυση στις έννοιες έμπορος και παραγωγός; Για παράδειγμα, οι αγροτικοί συνεταιρισμοί άλλοτε θα αντιμετωπίζονται ως παραγωγοί και άλλοτε ως έμποροι.

Μιλάτε για μέγιστο χρονικό διάστημα εξόφλησης παραγωγού από τον έμπορο τις εξήντα ημέρες από την έκδοση του σχετικού τιμολογίου. Είναι άξιο απορίας πώς ορίζετε εξήντα ημέρες, όταν στις περισσότερες χώρες της Ευρωπαϊκής Ένωσης έχουν θεσμοθετηθεί πιο στενά χρονικά περιθώρια εξόφλησης των παραγωγών. Για παράδειγμα, στην Ισπανία και στην Ιταλία το περιθώριο είναι στις τριάντα ημέρες. Επίσης αυτό το χρονικό περιθώριο ευνοεί μερίδα παραγωγών, δεν ευνοεί καθόλου τους παραγωγούς που καλλιεργούν προϊόντα σύντομης ωρίμανσης.

Επιπλέον αυτό το νομοθετικό πλαίσιο της εξόφλησης των παραγόμενων προϊόντων δεν πρέπει να ισχύει και για τους τελικούς εμπορικούς αποδέκτες; Και αναφέρομαι κυρίως στις μεγάλες αλυσίδες σούπερμάρκετ, που όλοι μας γνωρίζουμε ότι οι χρόνοι αποπληρωμής τους αγγίζουν και τις εκατό είκοσι μέρες.

Με το παρόν νομοσχέδιο υποχρεώνετε τον παραγωγό να προσκομίσει ηλεκτρονικά στοιχεία. Φτάνουμε δηλαδή σε αυτό που προανάφερα ότι υποχρεώνετε τον εκάστοτε παραγωγό, τα τυχόν κέρδη του να τα επενδύσει σε λογιστή. Χωρίς τη βοήθεια κάποιου ειδικού, δεν υπάρχει περίπτωση ο παραγωγός να αποκτήσει ηλεκτρονικό αρχείο, πόσο δε να το αποστείλει στις αρμόδιες αρχές για να μπορέσει να πάρει τα χρήματά του.

Αναφέρεστε σε κυρώσεις, εάν δεν παρέλθει ο νόμιμος χρόνος εξόφλησης, αλλά και αν υπάρξει αμέλεια προσκόμισης των στοιχείων στην αρμόδια αρχή. Μιλάτε για διαγραφή των εμπόρων από το μητρώο, εάν υπάρξουν τρεις συνεχόμενες παραβάσεις. Δεν μας λέτε όμως, τίποτα για την αρμόδια αυτή αρχή, που θα κάνει τους ελέγχους. Πώς εξασφαλιζόμαστε ότι δεν θα καλύπτει τους παραβάτες εμπόρους με το γνωστό «λάδωμα»; Γιατί κάτι μου λέει ότι όσοι δουλέψουν σε αυτήν την αρμόδια αρχή, θα βρεθούν με βιλάρες με πισίνες, από τη μία μέρα στην άλλη.

Φυσικά, δεν ξεχάσατε να υπερασπιστείτε και τον καταναλωτή. Λέτε ότι καθίσταται υποχρεωτική η επισήμανση της προέλευσης του γάλακτος. Η επισήμανση αυτή, όμως, όπως γίνεται είναι με την αναγραφή «προέλευσης εντός της Ευρωπαϊκής Ένωσης» ή «προέλευσης εκτός της Ευρωπαϊκής Ένωσης». Άρα ο καταναλωτής θα μαντεύει από ποια χώρα της Ευρωπαϊκής Ένωσης προέρχεται το γάλα. Είναι άραγε ελληνικό ή είναι από τη Ρουμανία;

Με αυτά και με τα άλλα, επειδή μελέτησα το συγκεκριμένο νομοσχέδιο, εάν μου έλεγαν να δώσω ένα τίτλο, θα το ονόμαζα με μια λέξη «ανούσιο». Στην πραγματικότητα δεν νομίζω ότι θα βοηθήσει κάπου τους αγρότες και ειδικά τους μικρούς αγρότες. Αντιθέτως, θα τους δημιουργήσει επιπλέον προβλήματα στα ήδη υπάρχοντα και για μια ακόμη φορά η παραγωγή θα είναι στα νύχια των μεσαζόντων. Το συγκεκριμένο νομοσχέδιο θα λειτουργήσει σαν ένα ακόμα λιθαράκι προς την κατεύθυνση που δεν είναι άλλη από την εξαφάνιση του αγρότη. Στόχος σας είναι η δημιουργία πολυεθνικών εταιρειών και να μετατρέψετε τον Έλληνα παραγωγό σκλάβο στην ίδια του τη γη.

Εάν πραγματικά ενδιαφέρεστε για τον πρωτογενή τομέα παραγωγής, βγείτε έξω από τις γραφειάρες σας, πηγαίνετε στην επαρχία, αφουγκραστείτε τα αληθινά, καθημερινά τους προβλήματα, προβλήματα που δημιουργήθηκαν αλλά και δημιουργούνται από τις ανεύθυνες πολιτικές σας.

Θα σας αναφέρω ένα μικρό παράδειγμα, μιας και έχω ασχοληθεί με την κτηνοτροφία για να σας δείξω πόσο ανεύθυνοι και ανίδεοι είστε πάνω στο θέμα. Υποχρεώνετε τους κτηνοτρόφους να μαρκάρουν με πλαστικά ενώτια τα αυτιά των ζώων. Ξέρετε ότι κάθε χρόνο οι κτηνοτρόφοι χάνουν πολλά ζώα εξαιτίας αυτού; Και δεν φτάνει ότι εξαιτίας αυτής της μεθόδου ταλαιπωρούνται και πεθαίνουν τα ζώα, απαιτείτε αφού πεθάνουν να σας επιστραφεί το ενώτιο, έτσι ώστε να καταγραφεί. Δηλαδή αν το ζώο το φάει ένας λύκος ή πεθάνει σε μια απόκρημνη μεριά στο βουνό, πείτε μου που θα βρει ο κτηνοτρόφος το ζώο για να φέρει σε εσάς πίσω το πλαστικό.

Θα σας δώσω μια συμβουλή, αν θέλετε στ’ αλήθεια να βοηθήσετε τους αγρότες. Σταματήστε να νομοθετείτε. Πραγματικά δεν χρειάζεται για να δικαιολογήσετε τον μισθό σας, οι Υπουργοί και οι βοηθοί σας να νομοθετείτε μόνο και μόνο για να δείξετε ότι εργάζεστε. Αρκετά με τα νομοσχέδια του ποδαριού, που μόνο προβλήματα δημιουργούν παρά λύνουν. Ξεκουραστείτε και λίγο. Μην μοχθείτε άλλο για το καλό των αγροτών. Αρκετά!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ.

Παρακαλώ τον συνάδελφο από το Κομμουνιστικό Κόμμα Ελλάδας κ. Αθανάσιο Βαρδαλή να πάρει τον λόγο για επτά λεπτά.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Θα σταθώ κυρίως στο πρώτο κεφάλαιο λόγω και του περιορισμένου χρόνου, στα ζητήματα δηλαδή της καθυστέρησης πληρωμών προς τους αγρότες.

Θέλω από την αρχή να επισημάνω ότι αυτό το πρόβλημα δεν πρέπει να το βλέπουμε ξεκομμένο από τη γενικότερη εφαρμοζόμενη αντιαγροτική πολιτική -λέμε εμείς- και της σημερινής και των προηγούμενων κυβερνήσεων. Γιατί; Γιατί αν το βλέπαμε, ξεκομμένα θα ήταν απλό. Όχι σε εξήντα μέρες, αλλά την ώρα που παραδίδουν το προϊόν τους να πληρωθούν οι αγρότες. Αυτό χρειάζεται. Όμως και αυτό το ζήτημα έχει άμεση σύνδεση με τη γενικότερη αντιλαϊκή σας πολιτική που δημιουργεί βεβαίως και μια πραγματικότητα πάρα πολύ σκληρή για τους αγρότες και τους κτηνοτρόφους.

Θέλω να είμαι συγκεκριμένος. Όλοι σας σ’ αυτή την Αίθουσα και όχι μόνον εδώ, όπου βρεθείτε κι όπου σταθείτε, κάνετε λόγο για την ανάγκη ενίσχυσης της πρωτογενούς παραγωγής, λέγοντας μάλιστα ότι με τη δική σας πολιτική θα διαμορφωθεί σε ατμομηχανή ανάπτυξης συνολικά της οικονομίας η αγροτική οικονομία.

Τι όμως κρύβετε από τους αγρότες, από τους κτηνοτρόφους και συνολικά από τα λαϊκά στρώματα; Ότι η οικονομία συνολικά, άρα και η αγροτική είναι σχεδιασμένη να δουλεύει με τέτοιο τρόπο ώστε να υπηρετεί τα κέρδη. Με άλλα λόγια, αν δεν υπάρξει κέρδος δεν μπορεί να υπάρξει ανάπτυξη της αγροτικής οικονομίας και της οικονομίας συνολικότερα.

Εσείς οι ίδιοι λέτε ότι για να υπάρξουν κέρδη, πρέπει η αγροτική οικονομία να είναι ανταγωνιστική. Ποιος μπορεί αλήθεια να είναι ανταγωνιστικός σε έναν τέτοιο δρόμο, σε έναν τέτοιο τρόπο σχεδιασμού της οικονομίας; Ο μικρός ή ο μεγάλος; Όλοι σας ξέρετε ότι το μεγάλο ψάρι τρώει το μικρό. Αυτό όμως πρακτικά σημαίνει ότι για να φέρουμε αυτού του είδους την ανάπτυξη στη χώρα μας μας, χρειάζονται μεγάλες αγροτικές επιχειρήσεις. Στην πράξη, δηλαδή, αυτό που κρύβετε από τους φτωχούς, τους μικρούς και μεσαίους αγρότες, είναι ότι τους έχετε προδιαγράψει. Είναι για το ξεκλήρισμα. Αυτό προωθεί αυτή η αντιλαϊκή πολιτική και σε καμμιά περίπτωση το νομοσχέδιο που φέρνετε δεν ανατρέπει αυτή την αντιλαϊκή πορεία.

Όλοι σας και η Κυβέρνηση και τα υπόλοιπα κόμματα της Αντιπολίτευσης μιλάτε για στροφή στην επιχειρηματική γεωργία. Άλλωστε χθες ο Υφυπουργός Αγροτικής Ανάπτυξης στο συνέδριο της Θεσσαλίας αναφέρθηκε στο ότι το μοντέλο που προωθεί η Κυβέρνηση οφείλει να μετατρέψει τον παραγωγό σε σύγχρονο επιχειρηματία.

Εδώ το στοιχείο δεν είναι ότι κοροϊδεύετε τον κόσμο. Τους κοροϊδεύετε, βεβαίως, γιατί δεν πρόκειται να κάνετε επιχειρηματίες τους φτωχούς και τους μεσαίους αγρότες. Κυρίως τους κρύβετε την αλήθεια. Πρόκειται να ξεκληριστούν μ’ αυτή την πολιτική. Αυτό προσπαθείτε να κάνετε μ’ αυτά που λέτε και βεβαίως υλοποιείτε στην πράξη.

Αυτή η στροφή στην επιχειρηματικότητα, λοιπόν, σημαίνει ξεκλήρισμα φτωχών μικρών και μεσαίων αγροτών, κατά τη γνώμη του ΚΚΕ. Αυτών που δεν μπορούν να είναι ανταγωνιστικοί. Αυτών που δεν έχουν τα κεφάλαια για να κάνουν επενδύσεις και άρα δεν μπορούν να συμβάλλουν στην «ανάπτυξη» της γεωργίας και της κτηνοτροφίας που επιδιώκετε.

Και εδώ κολλάει και αυτό που είπε και ο Πρωθυπουργός χθες από τη Λάρισα ότι δεν θα συνεχίσει να πριμοδοτεί δήθεν παραγωγούς. Δηλαδή ποιοι είναι οι δήθεν; Αυτοί που κάνουν και κανένα μεροκάματο για να μπορέσουν να επιβιώσουν; Αυτοί που έχουν εισόδημα και από άλλη πηγή; Και βεβαίως, για όλους αυτούς επιφυλάσσετε τέρμα στις επιδοτήσεις, τέρμα στις αποζημιώσεις και πάει λέγοντας. Άρα μία ώρα αρχύτερα στο ξεκλήρισμα. Αυτή την αλήθεια θέλετε να κρύψετε.

Όλα τα μέτρα που έχετε πάρει, ψηφίζοντας όλα τα μνημόνια -και τα τρία- η Κοινή Αγροτική Πολιτική, που υποστηρίζετε όλοι σας, υπηρετούν από τη μια μεριά το ξεκλήρισμα της μικρομεσαίας αγροτιάς και από την άλλη δημιουργούν όλες εκείνες τις προϋποθέσεις, ώστε να υπάρξει κερδοφόρα διέξοδος στα συσσωρευμένα κεφάλαια στον αγροτικό τομέα και στην αγροτική οικονομία. Το πρώτο, μάλιστα, δηλαδή το ξεκλήρισμα της αγροτιάς είναι προϋπόθεση για το δεύτερο. Για να αβγατίζουν δηλαδή τα κέρδη των επενδυτών, όπως λέτε, του μεγάλου κεφαλαίου.

Θέλετε να θολώσετε αυτή την πραγματικότητα. Την αντιλαϊκότητα, δηλαδή, της Κοινής Αγροτικής Πολιτικής και της Ευρωπαϊκής Ένωσης και κουνάτε στα μούτρα της αγροτιάς δήθεν τις επιδοτήσεις από την Ευρωπαϊκή Ένωση που θα τους σώσει.

Δεν γνωρίζετε, κύριε Υπουργέ, ότι παρά τις επιδοτήσεις χρόνων τώρα, συνεχίζεται το ξεκλήρισμα της αγροτιάς; Και όχι μόνο στη χώρα μας. Για να δείτε ότι η συνολική ευθύνη είναι στην Κοινή Αγροτική Πολιτική και στην Ευρωπαϊκή Ένωση, στη δεκαετία 2003-2014 το 27% των αγροτικών εκμεταλλεύσεων εξαφανίστηκαν και την ίδια περίοδο το 14% στη χώρα μας. Δεν γνωρίζετε, επίσης, ότι το 80% των επιδοτήσεων το παίρνουν μια χούφτα μεγαλοαγρότες και μάλιστα περιμένοντας στη γωνία σαν τα κοράκια, για να πάρουν τζάμπα για ένα κομμάτι ψωμί τη γη και το βιος όσων ξεκληρίζετε;

Όφελος από τις επιδοτήσεις, όμως, δεν έχουν μόνο οι μεγαλοαγρότες, έχουν και οι εμποροβιομήχανοι, που λόγω των επιδοτήσεων αγοράζουν πάμφθηνα την αγροτική παραγωγή από τους αγρότες και την πωλούν πανάκριβα στους καταναλωτές, βγάζοντας βεβαίως τεράστια κέρδη.

Ας πάμε τώρα στο ζήτημα της απληρωσιάς. Τι υποστηρίζετε. Ότι μέσα σε εξήντα μέρες οι αγρότες θα πληρωθούν. Τι θα πληρωθούν; Λέτε κουβέντα για τις εξευτελιστικές τιμές; Μιλάτε για το κόστος παραγωγής; Κάνετε καμμία παρέμβαση σ’ αυτά τα ζητήματα; Γιατί οι αγρότες πουλάνε φθηνά και ο λαός πληρώνει ακριβά; Ποιος κερδίζει αυτή τη διαφορά; Λέτε κουβέντα; Όχι βέβαια! Μιλάτε για την απληρωσιά. Μήπως ξεχνάτε την «ΚΑΠΝΙΚΗ Α. ΜΙΧΑΗΛΙΔΗΣ» που χρωστά στους καπνοπαραγωγούς από την παραγωγή του ’16 πάνω από 7,6 εκατομμύρια ευρώ και δεν τους πληρώνει;

Σας είναι άγνωστο μήπως ότι οι αγρότες πουλάνε την παραγωγή τους στους μεταποιητές και τους βιομήχανους, τους μεγαλέμπορους, με ανοικτή τιμή, την οποία βεβαίως μαθαίνουν πολύ αργότερα και σε κάθε περίπτωση αυτή είναι και εξευτελιστική; Πάρτε για παράδειγμα τα ροδάκινα ή τα μήλα, γιατί το πρόβλημα δεν είναι μόνο τα νωπά προϊόντα.

Δεν γνωρίζετε, επίσης, τα λουκέτα διαφόρων εμπορικών επιχειρήσεων και την κατάσταση που επικρατεί με το Πτωχευτικό Δίκαιο, που όλοι θα πάρουν και τελευταίοι αν περισσέψει -που δεν περισσεύει ποτέ- οι εργάτες και οι αγρότες; Και όμως, ακόμη και σε αυτήν την περίπτωση καταψηφίσατε την πρόταση που έφερε το Κομμουνιστικό Κόμμα της Ελλάδας.

Κατά τη γνώμη μας, διέξοδος υπάρχει. Ο λαός μπορεί να έχει επαρκή και φθηνά ποιοτικά προϊόντα. Η βιομηχανία να έχει πρώτες ύλες και ο αγρότης να μπορεί να ζει καλά σαν άνθρωπος, να μπορεί να θρέψει τον εαυτό του και την οικογένειά του. Αυτό, όμως, δεν γίνεται με την οργάνωση της οικονομίας με τον τρόπο που εφαρμόζεται, με το να υπηρετεί δηλαδή την κερδοφορία των επιχειρηματικών ομίλων.

Για να γίνει κάτι τέτοιο, χρειάζεται να φύγουν από τη μέση αυτοί που εκμεταλλεύονται τον μόχθο του αγρότη, τον μόχθο του εργάτη. Να φύγουν δηλαδή από τη μέση οι μεγαλέμποροι, οι βιομήχανοι, οι τραπεζίτες. Χρειάζεται ένα άλλο κράτος που θα εκφράζει τα συμφέροντα του λαού, θα εξασφαλίζει ένα ικανοποιητικό εισόδημα στον αγρότη, θα αναβαθμίζει τη ζωή στο χωριό, παρέχοντας σύγχρονες υποδομές στην παιδεία, την υγεία, τον πολιτισμό, τον αθλητισμό.

Σας ευχαριστώ

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε συνάδελφε.

Ο κ. Γεώργιος - Δημήτριος Καρράς, Ανεξάρτητος Βουλευτής, έχει τον λόγο για επτά λεπτά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Συνήθως δεν συμβαδίζω με τις απόψεις του Κομμουνιστικού Κόμματος. Σήμερα, όμως, νομίζω ότι βρήκα ένα σημείο σύμπλευσης. Σε ποιο; Στην αρχική και στη συνολική τοποθέτηση του συναδέλφου που προηγήθηκε, ότι αυτό το νομοσχέδιο δεν πρόκειται να εξυπηρετήσει τα συμφέροντα των αγροτών, τουλάχιστον κατά το πρώτο κεφάλαιό του.

Και γιατί το λέω αυτό; Εγώ, βέβαια, εκκινώ από μία διαφορετική βάση απ’ αυτή του συναδέλφου του Κομμουνιστικού Κόμματος. Ποια, λοιπόν, είναι η θέση μου; Διαβάζοντας το πρώτο κεφάλαιο, για το οποίο τονίστηκε σχεδόν απ’ όλες τις πλευρές ότι θα εξυπηρετήσει ιδιαίτερα τους μικρούς αγρότες επιτυγχάνοντας τη σύντομη πληρωμή των νωπών και ευαλλοίωτων προϊόντων, ήθελα να δω πώς θα γίνει αυτό. Μέσω ενός μηχανισμού, μιας κεντρικής πλατφόρμας στο Υπουργείο, μέσω των τραπεζών, εφόσον το ποσό το οποίο θα πληρώνεται είναι μεγαλύτερο από εκείνο που επιτρέπεται με μετρητά. Μου γεννήθηκε, λοιπόν, η εξής απορία: Έχει λύσει η Κυβέρνηση το πρόβλημα των λεγόμενων κόκκινων αγροτικών δανείων; Το έχει αντιληφθεί ούτως ώστε αύριο που θα αρχίσουν οι καταθέσεις στους τραπεζικούς λογαριασμούς των αγροτών θα έρθει ο εκκαθαριστής να δεσμεύσει τους λογαριασμούς, αυτός που έστελνε τα εξώδικα από στάνη σε στάνη και έγινε τόσος ντόρος;

Και στο τέλος, τι θα πετύχουμε; Αντί την ανάπτυξη της αγροτικής οικονομίας, αντί την ενίσχυση των αγροτών, θα πετύχουμε πλέον την πληρωμή καθυστερούμενων οφειλών και επιπλέον την αδυναμία νέας παραγωγής στον αγροτικό τομέα, τουλάχιστον στον μικρό αγρότη και στους μικρούς συνεταιρισμούς. Διότι, εάν αφαιρεθούν αυτά τα χρήματα από το εισόδημα, δεν μπορεί να υπάρξει νέα παραγωγή, δεν μπορεί να υπάρξει επιβίωση των αγροτικών οικογενειών.

Θέλω, λοιπόν, αγαπητοί συνάδελφοι, να γίνω συγκεκριμένος πλέον, διότι αυτά στα οποία αναφέρομαι δεν προκύπτουν από το πουθενά. Παρακολουθώ το θέμα της ρύθμισης των αγροτικών δανείων της πρώην ΑΤΕ BANK μέσω του εκκαθαριστού και ποια εντύπωση έχω σχηματίσει; Έχω σχηματίσει την εντύπωση ότι η Κυβέρνηση δεν τολμά να τα ρυθμίσει. Και εξηγούμαι γιατί το λέω αυτό. Έχω μπροστά μου συνέντευξη του κ. Αποστόλου στην εφημερίδα «ΒΗΜΑ» στις 14 Μαΐου 2017 και μάλιστα είναι επίσημο, διότι έρχεται ως δελτίο Τύπου του Υπουργείου. Λέει, λοιπόν, σ’ αυτή τη συνέντευξη -δεν θα σας κουράσω- ότι αφορά τριάντα πέντε χιλιάδες αγρότες, αφορά ένα άθροισμα επτακοσίων είκοσι επτά συνεταιρισμών, με ένα συνολικό ποσό οφειλών προ του 2012 στην πρώτη κατηγορία 1.894.000.000 ευρώ και 1.600.000.000 ευρώ στη δεύτερη κατηγορία.

Λέει, όμως: «Δυστυχώς, λόγω του πλαισίου λειτουργίας, αλλά και του σκοπού της υπό εκκαθάρισης ΑΤΕ, είναι αδύνατη η ρύθμιση αυτών των δανείων». Εδώ τι γίνεται τώρα; Θα αφήσουμε, λοιπόν, να κατασχεθούν οι αγροτικές περιουσίες υπέρ του εκκαθαριστή;

Θέλω να θυμίσω κάτι, ότι η καλή ΑΤΕ BANK που μεταφέρθηκε στην άλλη τράπεζα, στην Τράπεζα Πειραιώς, προικοδοτήθηκε με 7,5 δισεκατομμύρια από το Ταμείο Χρηματοπιστωτικής Σταθερότητας. Προικοδοτήθηκε, για να πάρει το κομμάτι της ΑΤΕ BANK. Επομένως, εκπληρώθηκαν αυτές οι υποχρεώσεις από το ελληνικό δημόσιο, από τους Έλληνες φορολογούμενους. Τι αξιώσεις είναι αυτές που έρχονται σήμερα; Είναι τα πανωπροίκια; Είναι τα πανωτόκια; Τι ακριβώς είναι σήμερα;

Συνεχίζω, λοιπόν, σε σχέση με το άρθρο του κ. Αποστόλου, για να μην γίνομαι κουραστικός. «Το Υπουργείο…», λέει, «…επεξεργάζεται συγκεκριμένη λύση, με την οποία η υποθηκευμένη περιουσία των αγροτών καταγράφεται, εκτιμάται και διαχωρίζεται σε αγροτική και σε αστική. Η πρώτη μεταφέρεται στον ΟΔΙΑΓΕ…». Δηλαδή, η αγροτική περιουσία δημεύεται πλέον, αφού θα γίνει αναγκαστική εκτέλεση.

Μη γελάτε, κύριε Αποστόλου, εσείς τα έχετε πει αυτά, δεν τα έχω πει εγώ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θα σας απαντήσω.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Να απαντήσετε. Δικαίωμά σας είναι, αλλά από εσάς τα παίρνω. Δεν αντλώ επιχειρήματα από αλλού. Δηλαδή η αγροτική περιουσία θα κατασχεθεί, θα δημευθεί, θα κρατικοποιηθεί -αν θέλετε- και έπειτα θα τα παραχωρήσουμε στους αγρότες, αντί μισθώματος, μέσω του ΟΔΙΑΓΕ, για να έχουμε πλέον έναν συγκεντρωτισμό, έναν πλήρη έλεγχο. Αυτά έλεγε ο κ. Αποστόλου στις 14 Μαΐου του 2017. Τα επαναλαμβάνει με δελτίο Τύπου στις 20 Ιουλίου 2017. Εμμένει στις απόψεις του. «Εμείς, λοιπόν, θέλουμε να μας παραχωρηθεί η χρήση της υποθηκευμένης αγροτικής περιουσίας και έχουμε προς τούτο τον ΟΔΙΑΓΕ…». Πάνε οι αγρότες. Πού θα καλλιεργήσουν οι αγρότες; Θα καλλιεργήσουν, δηλαδή, σε μια γη που θα τους έχει αφαιρεθεί, θα γίνει κρατική και αν θέλουμε, θα βάζουμε όποιους θέλουμε, όποτε θέλουμε, τους αρεστούς και θα αποκλείουμε τους άλλους; Θα κατατεθεί το δελτίο Τύπου και αυτό στη συνέχεια.

Τρίτο θέμα: Το έφερα με επίκαιρη ερώτηση στη Βουλή με τον κοινοβουλευτικό έλεγχο. Έχω εδώ τα Πρακτικά. Είναι με θέμα: «Ανάγκη άμεσης διευθέτησης των κόκκινων αγροτικών δανείων». Την ίδια ακριβώς απάντηση πήρα από τον κ. Αποστόλου, ότι αυτά θα πάνε στον ΟΔΙΑΓΕ και θα γίνει εκτέλεση επί της αγροτικής περιουσίας. Η αστική θα πουληθεί μέσω αναγκαστικής εκτέλεσης, ούτως ώστε να καλύψει τις ζημιές της «κακής» Αγροτικής Τράπεζας και θα πάμε, λοιπόν, μια χαρά.

Έρχεται, λοιπόν, το νομοθέτημα σήμερα και τι μας λέει; Πρέπει να πληρώνουμε σε εξήντα μέρες. Ο παραγωγός πρέπει να πληρώνεται σε εξήντα μέρες. Στις άλλες χώρες είναι τριάντα, είναι είκοσι, είναι δέκα, είναι καλά, αλλά δεν έχουν αυτά τα προβλήματα που έχουμε εμείς ως προς τον αγροτικό κόσμο. Δεν έχουν έναν εκκαθαριστή που γυρνάει από στάνη σε στάνη και περιμένει ό,τι βρει να τ’ αρπάξει, για να καταλογίσει την ευθύνη εις βάρος των φτωχών αγροτών ή των μικρών συνεταιρισμών. Έτσι, λοιπόν, θα λειτουργήσει το σύστημα;

Είχα την αξίωση, λοιπόν, αντί να έρθει αυτό το νομοσχέδιο σήμερα, να έχει προηγηθεί ένα νομοσχέδιο που θα ρυθμίζει τα αγροτικά δάνεια, για να ξέρει ο αγρότης τι θα ισχύει ή τι δεν θα ισχύει.

Επειδή, όμως, δεν έρχεται αυτό -και δεν ξέρω αν είναι σκόπιμο, αβλεψία, αβελτηρία ή τι άλλο μπορεί να κρύβει, δεν έχω θέση σε αυτό, ούτε θέλω να πάρω θέση- έχω να κάνω μια πρόταση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχετε το κουράγιο, κύριοι της Κυβέρνησης, να ακούσετε; Γιατί λέω «το κουράγιο»; Προτείνω να θέσετε νομοθετική βελτίωση στο παρόν νομοθέτημα και να κηρύξετε ακατάσχετο τον λογαριασμό στον οποίο θα κατατίθεται το τίμημα πωλήσεων των αγροτικών νωπών και ευαλλοίωτων προϊόντων, ούτως ώστε να εξασφαλίσετε τη δυνατότητα στον μικρό αγρότη, στον μικρό κτηνοτρόφο, στον μικρό συνεταιρισμό να μπορέσει να ξανακαλλιεργήσει, να μπορέσει να ξαναπαράγει και να μπορέσει να συνεχίσει την επιβίωσή του, ώστε να καταστήσουμε τις μονάδες αυτές βιώσιμες και να μην αφήσουμε να είναι πλέον στις ορέξεις ξένων funds.

Διότι πρέπει να θυμίσω ότι και ο εκκαθαριστής, η εταιρεία που έχει αναλάβει την εκκαθάριση των προβληματικών τραπεζών, έχει μετόχους διάφορα ιδιωτικά κεφάλαια και τελικά θα δώσουμε στα funds τη διαχείριση των αγριτικών δανείων.

Τελειώνοντας, λοιπόν, κύριε Πρόεδρε, λέγω μόνο τούτο. Σε λίγο καιρό θα έχουν κατασχεθεί τα πάντα- θέλω να απαγορεύεται η κατάσχεση εις χείρας των πιστωτικών ιδρυμάτων ως τρίτων του τιμήματος ή του ποσού που κατατίθεται σε τραπεζικό λογαριασμό και αφορά τις συναλλαγές του παρόντος άρθρου νωπών και ευαλλοίωτων προϊόντων.

Αυτό θα δώσει μια ελάχιστη προστασία, τουλάχιστον προσωρινή, μέχρι να ξεκαθαριστούν τα υπόλοιπα θέματα. Όσο δεν γίνεται αυτό, δυστυχώς -δεν θέλω να γίνω μάντης κακών- αύριο θα κινητοποιηθούν οι μηχανισμοί της αναγκαστικής εκτέλεσης και δεν ξέρω πώς θα μπορέσουν να προληφθούν αυτές οι καταστάσεις.

Θέλω και να θυμίσω και κάτι άλλο πριν τελειώσω. Με την πολιτική δικονομία, η οποία ισχύει και αφορά την αναγκαστική εκτέλεση, οι κοινοτικές ενισχύσεις ή επιδοτήσεις στα χέρια του ΟΠΕΚΕΠΕ είναι ακατάσχετες μέχρι της κατάθεσής τους στον τραπεζικό λογαριασμό του αγρότη ή του κτηνοτρόφου. Από εκεί και πέρα κατάσχονται. Ποια προστασία έχουμε, λοιπόν;

Το καταθέτω, λοιπόν, ως νομοτεχνική βελτίωση και ας αποφασίσει η Κυβέρνηση, ο κ. Αποστόλου, τι θέση θα πάρει.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Καρρά.

Πριν δώσω τον λόγο στον κ. Αποστόλου, θα ήθελα να ενημερώσω το Σώμα ότι ο Βουλευτής κ. Θεοχάρης (Χάρης) Θεοχάρης ζητεί άδεια απουσίας για τις ημερομηνίες 13, 16 και 17 Οκτωβρίου 2017 για επίσκεψη στις ετήσιες συναντήσεις του Διεθνούς Νομισματικού Ταμείου και της Παγκοσμίου Τράπεζας στην Αμερική. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Συνεπώς η Βουλή ενέκρινε τη ζητηθείσα άδεια.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θα περίμενα από τον κ. Καρρά ως νομικός να ξέρει ότι όλες οι νομοθετικές ρυθμίσεις με εγκυκλίους, με τροπολογίες εφαρμόζονται. Άρα, είναι αδιανόητο να λέτε ότι μέσα απ’ αυτή τη διαδικασία των πληρωμών θα δοθεί η δυνατότητα κατάσχεσης στις τράπεζες. Δεν υπάρχει καμμία, μα καμμία τέτοια περίπτωση. Είναι δικό μας θέμα. Έχουμε έναν χρόνο για να εφαρμοστεί η συγκεκριμένη διάταξη. Όλα αυτά, κύριε Καρρά, τα έχουμε μελετήσει πριν φέρουμε τη διάταξη.

Αγαπητοί συνάδελφοι, αυτό που έχω να πω είναι ότι από τη συζήτηση στις επιτροπές μέχρι και σήμερα αυτό που αποκόμισα ήταν ότι έστω, είτε με προσθετική κατεύθυνση είτε με επιφυλάξεις είτε αν εξαιρέσουμε τα δύο κόμματα που είναι κατά της ευρωπαϊκής πορείας, οι υπόλοιποι κάπου πάμε προς τα εκεί. Το λιγότερο ήταν «θετική κατεύθυνση», το καλύτερο ήταν «ψηφίζουμε επί της αρχής». Άρα έχουμε ένα πάρα πολύ θετικό κλίμα, ιδιαίτερα όσον αφορά την προσέγγιση των συγκεκριμένων ρυθμίσεων, γιατί ουσιαστικά στο σχέδιο νόμου που συζητάμε τρεις είναι οι βασικές του ρυθμίσεις. Είναι η υποχρεωτική αναγραφή «γάλα» και «κρέας» και βεβαίως, είναι και οι πληρωμές.

Όμως, επειδή έγινε μια αναφορά -όχι από εμένα, γενικά- για την πορεία της Κυβέρνησης στις περιφέρειες της χώρας, δικαίωμά μας βεβαίως είναι να καταθέτουμε τις προτάσεις μας και να επικοινωνούμε με τις τοπικές κοινωνίες. Και σας το λέω ότι είναι τακτικότατες οι επικοινωνίες. Όποιος παρακολούθησε μόνο τη Λάρισα, αναφέρομαι ιδιαίτερα στον αγροτικό χώρο, και είδε τη συνάντηση εξίμισι ωρών με τους φορείς και τους εκπροσώπους του αγροτικού χώρου, τότε θα κατάλαβε τι είναι αυτό το οποίο κάνουμε. Ιδιαίτερα αναφέρομαι στον αγροτικό χώρο, που αποτελεί πλέον κοινή αντίληψη ότι έχει ανέβει πλέον σε πολλά ενδιαφέροντα.

Παρακολουθείτε όλοι αλλεπάλληλες εκθέσεις, συνέδρια, συζητήσεις. Γιατί; Γιατί έχοντας τη δυνατότητα να απαντήσει σε αυτό που είναι το ζητούμενο για τη χώρα μας, την ανάπτυξη, την παραγωγική ανασυγκρότηση, πήρε θα έλεγα, τη θέση στο πολιτικό σκηνικό, γενικότερα, αυτή που του αξίζει. Και αξίζει πραγματικά στους Έλληνες αγρότες να υπάρχει, από πλευράς του συνόλου του πολιτικού κόσμου, μια συναίνεση, όταν ιδιαίτερα ερχόμαστε να συζητήσουμε θέματα που είναι πάρα πολύ σοβαρά.

Δεν είναι σοβαρό το θέμα της ρευστότητας του αγροτικού χώρου; Έστω και κατ’ ελάχιστο ότι μπορούμε και συμβάλλουμε σε αυτή την αντιμετώπιση, δεν είναι θετικό; Δεν είναι σοβαρό ότι πρέπει και ο Έλληνας καταναλωτής να πληροφορείται από πού προέρχεται το συγκεκριμένο προϊόν και βεβαίως και ο ίδιος ο παραγωγός να ξέρει ότι έχει τη στήριξη της πολιτείας πάνω στην παραγωγική του διαδικασία;

Έχουμε, λοιπόν, τη συγκεκριμένη ρύθμιση, που πραγματικά πέραν της συναίνεσης που υπήρξε, νομίζω πως αποδεχόμενοι ουσιαστικά, απ’ ό,τι αντιλήφθηκα, αυτά που είχαμε πει ότι θα γίνουν σχετικά με τις βελτιώσεις -ήδη σας τα είχα πει-, κατατέθηκαν και νομίζω δεν υπήρξε καμμία αντίρρηση από πλευράς των ομιλητών.

Προχωράμε, λοιπόν. Ειπώθηκε, πριν μπω σε λεπτομέρειες του νομοσχεδίου, ότι αυτή η Κυβέρνηση δεν νομοθετεί στον αγροτικό χώρο. Ειλικρινά, εκπλήσσομαι όταν υπάρχουν θητείες προηγούμενων και Υπουργών και γενικά κυβερνήσεων που δεν έφεραν ούτε ένα νομοσχέδιο. Ούτε ένα νομοσχέδιο! Και μιλάμε τώρα για το τρίτο νομοσχέδιο, χώρια τις διάφορες τροπολογίες και ρυθμίσεις. Και τι νομοσχέδια; Νομοσχέδια τα οποία, τουλάχιστον στη συζήτηση, ήταν και τα τρία δεκτά με επιφυλάξεις.

Πραγματικά θεωρώ ότι αυτό το νομοσχέδιο που φέραμε για τις βοσκήσιμες γαίες ήταν, και εξακολουθεί να είναι, μία τομή στο χώρο της κτηνοτροφίας. Όταν, όμως, άκουγα τους Βουλευτές της Αντιπολίτευσης, έλεγα «μήπως δεν έχουν καταλάβει τι πάμε να κάνουμε;».

Ξέρετε ποιο είναι ένα πρώτο αποτέλεσμα; Ότι χάρη σε αυτή τη ρύθμιση φτάσαμε σήμερα να συζητάμε για διαχειριστικά σχέδια σε συγκεκριμένες περιοχές, να συζητάμε για τη δυνατότητα να συγκροτήσουμε λιβαδικές μονάδες, με την προοπτική μέχρι το 2019 κάθε κτηνοτρόφος να έχει τη δική του λιβαδική μονάδα, και όχι μόνο για να καλύψει τις ανάγκες επιλεξιμοτήτων για να παίρνει τις ενισχύσεις του. Όλοι ξεχνάτε ότι γύρω στα 310 εκατομμύρια ευρώ πρόστιμα είχαμε κάθε χρόνο για τους βοσκοτόπους. Από το 2015 και πέρα σταμάτησαν.

Επιπλέον έρχεται η απόφαση της επιτροπής, η οποία έχει γίνει αποδεκτή, με την οποία εξασφαλίσαμε άλλα οκτώ εκατομμύρια στρέμματα βοσκήσιμων γαιών, για να καλύψουμε και επιλεξιμότητες και ανάγκες που ουσιαστικά έχουν σχέση με τις ζωοτροφές.

Βάζουμε όρους με τους οποίους αρχίζουν πια να αντιλαμβάνονται και οι άνθρωποι ότι εδώ έχουμε μία έκταση, ότι έχουν τη βοσκοϊανότητά τους, τι θα δούμε, πώς θα τη φορτώσουμε, σχετικά με τις ζωικές μονάδες. Αυτά είναι πρωτόγνωρα για τον αγροτικό χώρο.

Φέραμε το άλλο το νομοσχέδιο που αφορούσε τους συνεταιρισμούς. Ειλικρινά, δεν ήταν αποδεκτή από όλους εσάς η άποψη ότι δεν πάει άλλο με τους συνεταιρισμούς; Δεν ήταν τα φαινόμενα κακοδιαχείρισης και σπατάλης τα οποία κατασυκοφάντησαν τον χώρο, που, βεβαίως, λειτούργησε κατά ένα μεγάλο μέρος με κομματικές σκοπιμότητες;

Εμείς δεν ήρθαμε να αλώσουμε τον συνεταιριστικό χώρο. Ήρθαμε να του δώσουμε τη δυνατότητα να αυτοοργανωθεί. Και πραγματικά, δεν μπορώ να καταλάβω αυτό που λέτε, ότι εμείς πάμε να καταλύσουμε την αυτονομία του συνεταιριστικού κινήματος. Από πού απορρέει αυτό;

Εμείς δίνουμε τη δυνατότητα να αναπτυχθούν όλες οι συλλογικότητες, όλες οι συλλογικές μορφές, για να μπορέσουμε να αξιοποιήσουμε τις δυνατότητες που μας δίνει το πρόγραμμα αγροτικής ανάπτυξης.

Συζητάμε τώρα, για παράδειγμα, το ζήτημα των πληρωμών. Είναι δυνατόν αυτό να υπηρετηθεί, αν από την άλλη πλευρά δεν υπάρχουν αγρότες οι οποίοι να έχουν στο νου τους πάντα τη συνεργατική λειτουργία;

Επειδή συζητάμε για τους συνεταιρισμούς, θέλω να σταθώ ιδιαίτερα στον φόβο -και τον δικό σας, κύριε Καρρά, και άλλων- ότι ερχόμαστε να πάρουμε τις περιουσίες των συνεταιρισμών γενικά του αγροτικού χώρου, ιδιαίτερα με τον Οργανισμό, τον ΟΔΙΑΓΕ.

Μήπως δεν έχετε ακριβή εικόνα πού βρίσκεται η συνεταιριστική λειτουργία σήμερα, πώς έχει διαμορφωθεί η εικόνα και ίσως αυτό σας οδηγεί σε λανθασμένες εκτιμήσεις;

Οι συνεταιρισμοί που βρίσκονται ή θα τεθούν σε εκκαθάριση και το σύνολο των περιουσιακών τους στοιχείων είναι υποθηκευμένα ιδιαίτερα στον εκκαθαριστή της ΑΤΕ και έχουν οφειλές προς το δημόσιο. Ξέρετε πόσο είναι το συνολικό ποσό αυτό; Είναι 3,5 δισεκατομμύρια! Και αντιλαμβάνεστε ότι αυτά τα 3,5 δισεκατομμύρια είναι ληξιπρόθεσμα πριν τη μεταφορά -δεν θέλω να χρησιμοποιήσω άλλους όρους- της Αγροτικής Τράπεζας στην Τράπεζα Πειραιώς.

Αντιλαμβάνεστε, λοιπόν, ότι η πλειοψηφία τους έχει πλέον αδρανήσει. Η πλειοψηφία τους βρίσκεται στη διαδικασία της εκκαθάρισης και μέχρι τέλους του 2017 πρέπει να τελειώνει αυτή η ιστορία. Γιατί; Γιατί υπάρχει πίσω μια περιουσία μεγάλη, η οποία περιουσία δεν θέλουμε να μπει σε διαδικασία ξεπουλήματος, δεν θέλουμε να χαθεί από τον αγροτικό χώρο. Αυτός είναι ο σκοπός μας. Αυτός είναι ο στόχος μας. Κι ούτε θέλουμε εμείς να δημιουργήσουμε κρατικοδίαιτες, όπως λέτε εσείς, διαδικασίες. Βεβαίως, αυτό δεν σημαίνει ότι η νομοθετική ρύθμιση δεν θα προβλέπει και τι θα γίνουν οι οφειλές. Όμως, για εμάς στόχος μας είναι να μη σταματήσει καμμία αγροτική λειτουργία ούτε ένα λεπτό. Αυτό θα επιχειρήσουμε να το λύσουμε και νομοθετικά, διότι ο αγροτικός χώρος βρίσκεται σε μια τέτοια κατάσταση που όλη αυτήν την περιουσία τη χρειάζεται.

Να σας πω, λοιπόν, ότι δύο χιλιάδες συνεταιρισμοί, που εδώ και χρόνια είναι ανενεργοί, με ή χωρίς περιουσιακά στοιχεία, στο τέλος του 2017, σύμφωνα με τον νόμο, πρέπει να τεθούν σε εκκαθάριση με απόφαση του δικαστηρίου. Η μεγάλη τους πλειοψηφία το έχει ολοκληρώσει. Υπάρχουν άλλοι, οι οποίοι δεν το έχουν ολοκληρώσει.

Άρα ποιος θα κάνει αυτές τις διαδικασίες, όταν σε πολλές περιπτώσεις ψάχνουμε να βρούμε τους συνεταιρισμούς, ποιοι είναι και πώς είναι;

Εμείς έχουμε καλέσει αλλεπάλληλες φορές και τα υπόλοιπα κόμματα για να δούμε πώς θα αντιμετωπίσουμε αυτό το μεγάλο πρόβλημα. Είναι επίπονη και δύσκολη η διαδικασία. Και καλούμε ξανά από αυτό το Βήμα να το δούμε με μια συναίνεση. Αυτό είναι το πρώτο πρόβλημα που υπάρχει στον συνεταιριστικό χώρο. Και υπάρχει, βεβαίως, και στον αγροτικό χώρο.

Μπήκαν τα θέματα της δίωξης, αυτό το ζήτημα που έχει σχέση με τις ευθύνες των διοικήσεων. Όντως, είναι ένα πρόβλημα που πρέπει να το αναζητήσουμε. Όμως, θα το αναζητήσουμε μαζί, ιδιαίτερα με αυτούς που έχουν την ευθύνη για το ότι φτάσαμε σε αυτήν την κατάσταση, αφού προσεγγίσουμε όλα τα ζητήματα μαζί -αυτά που σας είπα προηγούμενα- των χρεώσεων, των περιουσιακών υποθηκών κ.λπ.. Όλα αυτά πρέπει να τα δούμε, γιατί μόνο έτσι θα κάνουμε το βήμα, το ξεκίνημα.

**ΔΗΜΗΤΡΙΟΣ ΚΥΡΙΑΖΙΔΗΣ:** Πότε το βλέπετε, κύριε Υπουργέ;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ειλικρινά ρωτάτε «Πότε το βλέπετε;», όταν έχετε κυβερνήσει αυτή τη χώρα δεκαετίες, εικοσαετίες, τα βλέπατε να γίνονται όλα αυτά και σφυρίζατε αδιάφορα; Θυμάστε κι εσείς οι ίδιοι κάποιες παρεμβάσεις που έκαναν κάποιοι οργανισμοί αγροτικών προϊόντων. Και στο τέλος ψάχνουμε να βρούμε πού έχουν πάει, πού χάθηκαν τα εκατοντάδες εκατομμύρια.

**ΔΗΜΗΤΡΙΟΣ ΚΥΡΙΑΖΙΔΗΣ:** Για να βοηθήσουμε το λέμε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Για να βοηθήσετε το λέτε!

Είπατε, κύριε Τζελέπη, ότι θα πάρουμε τις περιουσίες τους, θα πάρουμε τα σπίτια; Δεν έχουμε καμμία τέτοια πρόθεση.

Συνεχίζω…

**ΜΙΧΑΗΛ ΤΖΕΛΕΠΗΣ:** Ποια σπίτια; Τι είπα; Είπα για τις περιουσίες των συνεταιρισμών αγροτών. Και είπα ότι δεν διαβάσατε το νομοσχέδιο.

**ΠΡΟΕΔΡΕΥΩΝ (Δημήτριος Καμμένος):** Κύριε συνάδελφε, σας παρακαλώ πολύ. Αφήστε τον Υπουργό να τελειώσει. Θα μιλήσει μετά ο κ. Θεοχαρόπουλος.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Συνεχίζω για να μιλήσω λίγο και για το νομοσχέδιο.

Έχουμε, λοιπόν, την έγκαιρη πληρωμή. Ξέρετε, αυτή την ώρα έχουμε αλλεπάλληλες συζητήσεις στο Συμβούλιο Υπουργών Γεωργίας για τις πρακτικές που εφαρμόζουν τα πολυκαταστήματα, γιατί εκμεταλλεύονται τον αγροτικό χώρο. Αυτό αντιλαμβάνεστε ότι είναι ένα πάρα πολύ σοβαρό θέμα. Και επειδή περιμέναμε να γίνει υποχρεωτική η συγκεκριμένη ρύθμιση, όντως γίνεται μια ολόκληρη συζήτηση και βρίσκεται προς αυτή την κατεύθυνση. Όμως, έχουμε τη συγκεκριμένη οδηγία και, βεβαίως, τη νομοθετική ρύθμιση. Άλλο πάλι και τούτο. Φέρατε μια ρύθμιση για να συμμορφωθείτε -υποτίθεται- με την οδηγία για έγκαιρες πληρωμές στον αγροτικό χώρο, και βεβαίως τη φέρατε, βάζοντας την υποσημείωση, «Εκτός αν οι συμβαλλόμενοι αποφασίσουν διαφορετικά».

Αντιλαμβάνεστε, λοιπόν, σε αυτή τη διαδικασία της συμφωνίας μεταξύ του αγρότη, που είναι ο αδύναμος κρίκος της αλυσίδας, και του χονδρεμπόρου ή του πολυκαταστήματος, τι είχαμε κάτω από το τραπέζι, τι συμφωνίες είχαμε, που ουσιαστικά αναιρούσαν την εφαρμογή του νόμου. Εδώ λέμε ξεκάθαρα ότι θα υπάρξουν διοικητικές κυρώσεις.

Βεβαίως, εάν γίνει δεύτερη φορά, θα λάβουμε πιο αυστηρά μέτρα και θα φτάσουμε μέχρι του σημείου της διαγραφής από το μητρώο εμπόρων.

Θέσατε το θέμα ότι οι τράπεζες θα μπουν μέσα σε αυτή τη διαδικασία. Εάν δεν θέλουν να μπουν οι τράπεζες, θα είναι δική τους ζημιά, διότι ο αγροτικός χώρος, ιδιαίτερα αυτή την ώρα, είναι περιζήτητος από το τραπεζικό σύστημα, γιατί φαίνεται ότι έχει παραγωγή, φαίνεται ότι έχει τεράστιες δυνατότητες. Άρα, αυτοί θα χάσουν και όχι ο αγροτικός χώρος.

Υπήρξε, όντως, μία αντίδραση σχετικά με το εάν τα πολυκαταστήματα θα συμφωνήσουν και θα υπηρετήσουν. Όντως, όπως αντιλαμβάνεστε και εσείς, στη διαπραγμάτευση τα πολυκαταστήματα είναι πολύ ισχυρά. Εμείς αυτή την πρακτική -όπως έχετε αντιληφθεί- θέλουμε να τη σταματήσουμε.

Άρα, στις απειλές ότι ενδέχεται τα πολυκαταστήματα να στραφούν σε άλλα προϊόντα, να κάνουν εισαγωγές από το εξωτερικό, εμείς εδώ στηριζόμαστε στον Έλληνα καταναλωτή. Ο Έλληνας καταναλωτής θα πληροφορείται με την αναγραφή της χώρας άμελξης για το ελληνικό γάλα.

Και επειδή ειπώθηκε ότι υποχωρήσαμε στο θέμα των επτά ημερών, εδώ πλέον τα πράγματα είναι πάρα πολύ απλά: Ο Έλληνας καταναλωτής που θέλει να πάρει το ελληνικό γάλα, θα το βρει μπροστά του. Από εκεί και πέρα, θα είναι τέτοια η ζήτηση, που το φρέσκο γάλα δεν θα φτάνει καν στις επτά ημέρες ανάλωσης.

Το λέω αυτό, γιατί, ιδιαίτερα γι’ αυτή τη ρύθμιση, δώσαμε μάχες. Η Γαλλία ήταν που πήρε πρώτη το μέτρο που φέρνουμε εμείς. Θα έλεγα ότι είναι πανομοιότυπο με αυτό της Γαλλίας. Δεν μπορούμε να αναφερθούμε στις εκτός Ευρωπαϊκής Ένωσης χώρες, ονοματίζοντας χώρες. Μακάρι να γινόταν! Το επιδιώξαμε, αλλά δεν μπορούμε. Είναι συγκεκριμένη η ρύθμιση αυτή. Βεβαίως, αυτή την ώρα η Ισπανία βρίσκεται σε δύσκολη κατάσταση με μία ρύθμιση που πήρε, διότι στη σχετική συνεδρίαση που έγινε χθες ή προχθές υπήρξαν πάρα πολλές αντιδράσεις. Υπάρχει αυτή την ώρα επίθεση από τις βόρειες χώρες -κυρίως από αυτές που παράγουν γαλακτοκομικά προϊόντα-, οι οποίες βάζουν πλέον θέμα ότι και αυτές οι ρυθμίσεις παραβιάζουν τον ανταγωνισμό.

Άρα βάζουμε αυτή τη ρύθμιση. Έχουμε πάρει τους τριάντα μήνες. Σε αυτούς τους τριάντα μήνες θα προσπαθήσουμε -και οι υπόλοιπες χώρες, διότι θα κληθούμε σε σύντομο χρονικό διάστημα να κάνουμε απολογισμό αυτής της εφαρμογής- να τεκμηριώσουμε, μαζί με τις άλλες χώρες, τη μονιμότητα της συγκεκριμένης ρύθμισης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνω, κύριε Πρόεδρε.

Σχετικά με το θέμα της ΠΑΣΕΓΕΣ, θέλω να πω το εξής: Κύριοι συνάδελφοι, ξέρετε τι βρήκαμε εμείς; Πληρωμές από τον ΕΛΓΑ στην ΠΑΣΕΓΕΣ συνολικού ύψους 33.000.000. Είπαμε ότι δεν θα πληρώσουμε. Βεβαίως, από το 2011, με συγκεκριμένο νόμο, τον ν.4015, προβλέπεται ότι οι ενισχύσεις αυτές θα δίνονται με υπουργική απόφαση.

Κάτι τέτοιο δεν έχει συμβεί από το 2012 μέχρι σήμερα και όντως έχει δίκιο ο κ. Χαρακόπουλος. Δεν έχουν εκδοθεί υπουργικές αποφάσεις. Τώρα προέκυψε ξαφνικά μία δικαστική διαταγή πληρωμής, για την οποία έχουμε ασκήσει ήδη ανακοπή στα πολιτικά δικαστήρια. Αντιλαμβάνεστε ότι θα περιμένουμε πλέον την απόφαση. Αυτό που έχω να σας πω είναι ότι τα συγκεκριμένα χρήματα έχουν κατασχεθεί αυτή την ώρα στα χέρια συγκεκριμένου τραπεζικού ιδρύματος. Δεν θέλω να πω περισσότερα, γιατί βρίσκεται σε μία δικαστική διαδικασία.

Έρχεται και αυτό, θα έλεγα, ως αποτέλεσμα, παρότι η συμπεριφορά μας ήταν ότι έχουμε καταργήσει την ΠΑΣΕΓΕΣ. Και ερχόμαστε, μάλιστα, με συγκεκριμένη ρύθμιση για δεύτερη φορά να κλείσουμε το συγκεκριμένο θέμα.

Άρα, να περιμένουμε τη δικαστική απόφαση. Εμείς -το επαναλαμβάνω και πάλι- θα κυνηγήσουμε το να μη χάσει ο ΕΛΓΑ. Όμως, το να λέγεται εδώ ότι ο ΕΛΓΑ τα χρήματα που έχει δώσει, που έχει πάρει …

**ΜΙΧΑΗΛ ΤΖΕΛΕΠΗΣ:** …(δεν ακούστηκε)

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Τζελέπη, μου φαίνεται ότι αγνοείτε τη νομοθεσία. Είναι υποχρεωμένοι οι οργανισμοί να αξιοποιούν τα συγκεκριμένα χρήματα. Όταν εγώ βρήκα χρήματα σε συγκεκριμένα τραπεζικά ιδρύματα επί χρόνια με μηδέν επιτόκιο, αντιλαμβάνεστε ότι αυτό το πράγμα ήταν ένα σκάνδαλο ολκής.

Άρα αυτή την ώρα τι κάνουμε; Τα συγκεκριμένα αποθέματα -τα οποία ανά πάσα στιγμή μπορούν οι οργανισμοί μέσα σε δυο, τρεις μέρες να τα πάρουν- είναι χρήματα τα οποία αξιοποιούνται κατά τον καλύτερο τρόπο. Αυτή την ώρα αυτές οι καταθέσεις έχουν το καλύτερο επιτόκιο σε σχέση με ό,τι συμβαίνει γενικά στην τραπεζική δραστηριότητα.

Προς τι, λοιπόν, όλο αυτό; Το ότι αξιοποιούνται θετικά είναι πρόβλημα; Έχει υπάρξει ποτέ ζήτημα, από πλευράς ειδικά του ΕΛΓΑ, πληρωμών εξαιτίας αυτής της αδυναμίας; Ποτέ! Πληρώνουμε κανονικά. Μάλιστα, μην ξεχνάτε ότι διαδικασίες που ήθελαν δεκατρείς και δεκατέσσερις μήνες, τις έχουμε κατεβάσει στους έξι και επτά μήνες. Ταυτόχρονα αντιμετωπίζουμε και μια επίπτωση κλιματικών συνθηκών. Κάθε μέρα είμαστε από πλημμύρα σε πυρκαγιά. Άρα προς τι αυτό το πράγμα;

Κλείνω, θέλοντας και πάλι να πω ότι η αναγκαιότητα αυτή την ώρα επιβάλλει ειδικά στον αγροτικό χώρο να συνεργαστεί και αυτά ήταν ζητήματα που συζητήσαμε στο συνέδριο.

Βάλατε το θέμα της διαχείρισης του νερού του Αχελώου. Αναλογιστήκατε τόσα χρόνια σε μια τρύπα τι ρίχνατε; Δισεκατομμύρια έχουν πέσει. Ερχόμαστε εμείς, λαμβάνοντας ως παράμετρο…

**ΜΑΞΙΜΟΣ ΧΑΡΑΚΟΠΟΥΛΟΣ:** Κύριε Υπουργέ…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ακούστε με, σας παρακαλώ. Είπε ο Πρωθυπουργός ότι δεν υπάρχει περίπτωση ούτε ένα στρέμμα αρδεύσιμων εκτάσεων να χαθεί. Κάνουμε μια παρέμβαση εκεί, ετοιμάζοντας έργα τα οποία θα δρομολογηθούν. Βεβαίως, τα αντίστοιχα ποσά…

**ΜΑΞΙΜΟΣ ΧΑΡΑΚΟΠΟΥΛΟΣ:** Θέλουν πέντε χρόνια να γίνουν οι μελέτες!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας παρακαλώ! Εσείς τόσα χρόνια δεν αντιμετωπίσατε το συγκεκριμένο θέμα. Εμείς ερχόμαστε, καταθέτοντας συγκεκριμένη πρόταση μάλιστα και χρηματοδότησης και τονίζουμε ότι και δεν θα μειωθούν οι αρδεύσιμες εκτάσεις και, βεβαίως, μέσα από έναν εξορθολογισμό της χρήσης του ύδατος που γίνεται σήμερα, θα έχουμε μια τέτοια εξοικονόμηση που θα είναι η μόνη λύση. Να είστε σίγουρος ότι εμείς το κάνουμε. Εμείς βρήκαμε τις τρύπες και εμείς καλούμαστε να διαχειριστούμε όλα αυτά τα αμαρτήματα που κληρονομήσαμε.

**ΜΑΞΙΜΟΣ ΧΑΡΑΚΟΠΟΥΛΟΣ:** Όλοι οι αυτοδιοικητικοί και οι επιστημονικοί φορείς της Λάρισας είναι εκτός τόπου και χρόνου;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Υπάρχουν τροπολογίες. Υπάρχουν και άλλα θέματα. Θα τα πω στη δευτερολογία μου.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Παρακαλώ τον κ. Τζαβάρα, Κοινοβουλευτικό Εκπρόσωπο της Νέας Δημοκρατίας, να έρθει στο Βήμα.

**ΜΙΧΑΗΛ ΤΖΕΛΕΠΗΣ:** Κύριε Πρόεδρε, θα ήθελα να τοποθετηθώ επί προσωπικού. Αναφέρθηκε δυο φορές ο κύριος Υπουργός στο όνομά μου.

**ΠΡΟΕΔΡΕΥΩΝ (Δημήτριος Καμμένος):** Ορίστε, κύριε συνάδελφε, έχετε τον λόγο. Όμως, να μην ανοίξουμε μεγάλο διάλογο, για να προχωρήσουμε τη συζήτηση.

**ΜΙΧΑΗΛ ΤΖΕΛΕΠΗΣ:** Δεν θα ανοίξουμε διάλογο, κύριε Πρόεδρε.

Ανέφερε ο κύριος Υπουργός ότι εγώ είπα στην ομιλία μου πως ο ΟΔΙΑΓΕ θα πάρει τα σπίτια των αγροτών. Δεν είπα αυτό, κύριε Υπουργέ. Είπα ότι θα πάρετε την περιουσία των συνεταιρισμένων αγροτών. Γιατί; Διότι στο άρθρο 27 του ν.4384/2016 εσείς τονίσατε ότι το υπόλοιπο του ενεργητικού που απομένει διατίθεται σε άλλον ΣΑΣΟΕΕ για κοινωνικό σκοπό, σύμφωνα με όσα ορίζονται στο καταστατικό του. Τι λέτε σήμερα με το άρθρο 13; Λέτε ότι με τη νέα διάταξη ο ΟΔΙΑΓΕ διαθέτει το υπόλοιπο του ενεργητικού που απομένει σε άλλον αγροτικό συνεταιρισμό ή για την υποστήριξη δραστηριοτήτων που συμβάλλουν στην ανάπτυξη της αγροτικής οικονομίας.

Ερωτώ εγώ: Εάν αυτό δεν ανοίγει διάπλατα τις πόρτες να δοθούν σε ιδιώτες, τι είναι τότε;

Σε σχέση με την αυτονομία -που καταργείται το άρθρο 12 παράγραφος 4 του Συντάγματος για την αυτονομία του συνεταιριστικού κινήματος- είναι ξεκάθαρο πως, όταν αφαιρείτε τη διαχείριση των περιουσιακών στοιχείων από τις γενικές συνελεύσεις, καταργείτε την αυτονομία των συνεταιρισμών. Τι άλλο, δηλαδή, πρέπει να πούμε για να καταλάβετε;

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε.

Κύριε Τζαβάρα, έχετε τον λόγο για δώδεκα λεπτά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ, κύριε Πρόεδρε.

Κύριε Υπουργέ, ακούγοντάς σας οφείλω να παραδεχθώ και να αναγνωρίσω ότι και ο πιο κακόπιστος ακροατής μπορεί να μην έχει λόγους να αμφισβητεί τις προθέσεις σας, αν είναι καλές ή όχι. Έχει, όμως, σίγουρα πολλά επιχειρήματα για να αμφισβητεί το ύφος σας.

Θέλω να σας διαβεβαιώσω ότι δεν είστε εσείς αυτός που ήρθε εδώ ως εξολοθρευτής όλων των κακών δαιμόνων που προϋπήρξαν στη θέση σας και έχουν δημιουργήσει τόσο μεγάλες δυσκολίες στη λειτουργία του πρωτογενούς τομέα της οικονομίας και κυρίως για τη δυστυχία του ενεργού αγροτικού πληθυσμού! Ήδη έχετε ηλικία τριών ετών στην Κυβέρνηση.

Επειδή ηχούν ακόμα στα αυτιά μου οι χθεσινές εξαγγελίες του Πρωθυπουργού, πράγματι θέλω να σας ρωτήσω: Αλήθεια, τι έχετε κάνει τρία χρόνια τώρα για τους νέους αγρότες; Τι έχετε κάνει εσείς ως υπεύθυνος Υπουργός, για να εξοφλήσετε οφειλές που έχουν απέναντι σε σχέδια βελτίωσης οι υπηρεσίες σας, το κράτος, η πολιτεία και όλοι αυτοί που κάποτε θα πρέπει να απολογηθούν μπροστά σε αυτούς τους ανθρώπους, τους νέους αγρότες;

Πώς θα ανανεώσετε τον ενεργό πληθυσμό της αγροτιάς; Με αυτές τις ιδέες που μας λέτε σήμερα, ότι για όλα φταίνε οι άλλοι και εσείς δεν φταίτε για τίποτα;

Βεβαίως, ποια είναι τα τρία νομοσχέδια που φέρατε; Είναι νομοσχέδια τα οποία έχουν να κάνουν με την παραγωγική ανασυγκρότηση του αγροτικού τομέα; Από τις εννέα θέσεις, τις εννέα προτάσεις, όπως είπατε, που εξήγγειλε εχθές στη Λάρισα ο Πρωθυπουργός, υπάρχει καμμία που αφορά την οργάνωση σε νέες βάσεις της αγροτικής παραγωγής;

Για να σας μιλήσω και στην ιδεολογική σας γλώσσα: Υπάρχει κάποιο μέτρο μέχρι σήμερα που επεμβαίνει και ενισχύει ή αλλάζει τις παραγωγικές δυνάμεις στον πρωτογενή τομέα της οικονομίας; Έχετε ασχοληθεί με τη σχέση που συνδέει αυτές τις παραγωγικές δυνάμεις με τις κατεστημένες παραγωγικές σχέσεις και, δυστυχώς, με τον ρόλο που έχουν παίξει σε αυτές ακριβώς τις συσχετίσεις αυτοί οι κακοί αγροτικοί συνεταιρισμοί, τους οποίους εδώ τους αναφέρατε;

Πλην, όμως, δεν μας είπατε το εξής: Για πρώτη φορά ήρθατε εσείς σε επαφή με αυτούς τους συνεταιρισμούς από τότε που γίνατε Υπουργός; Διότι απ’ ό,τι προχείρως είδα στο βιογραφικό σας, υπήρξατε στέλεχος της Αγροτικής Τράπεζας. Αυτή η τράπεζα ή τουλάχιστον εκείνοι που εξ ονόματος αυτού του τραπεζικού φορέα είχαν ασχοληθεί με τα ζητήματα που έθεταν προαιώνια σε αυτόν τον τόπο, η κακή λειτουργία και η μη αποτελεσματική οργάνωση των συνεταιρισμών για πρώτη φορά υπέπεσαν στην αντίληψή σας από τότε που γίνατε Υπουργός;

Εν πάση περιπτώσει, η Αριστερά σε αυτόν τον χώρο μέχρι σήμερα δεν έχει καμμία συμμετοχή στο χάλι που παρουσιάζουν οι δύο χιλιάδες συνεταιρισμοί που μας είπατε.

 Επιτέλους, σε αυτόν εδώ τον χώρο, τουλάχιστον από την πλευρά των μελών της Κυβέρνησης, έχουμε την αξίωση να επιδεικνύετε περισσότερο μέτρο και λιγότερη μετριότητα. Δεν έχετε το δικαίωμα, απευθυνόμενοι στην Εθνική Αντιπροσωπεία, να λέτε ανακρίβειες.

Πράγματι μου θυμίσατε τους στίχους ενός μεγάλου ποιητή: «Διατελώ αθώος εν πλήρη συγχύσει.». Αυτό είναι το νόημα όσων μας είπατε εδώ.

Μπαίνω κατευθείαν στο συγκεκριμένο νομοσχέδιο, για να σας το αποδείξω αυτό.

Έρχεστε εδώ και μας λέτε ότι στο πρώτο κεφάλαιο εσείς, ο Υπουργός Αγροτικής Ανάπτυξης και Τροφίμων, για πρώτη φορά βάζετε μία τάξη στην έγκαιρη και εμπρόθεσμη πληρωμή των αγροτικών, των νωπών και των ευαλλοίωτων προϊόντων.

Αλήθεια, έχετε καταλήξει στο να πιστεύετε ότι αυτό είναι το πρόβλημα των αγροτών, των παραγωγών;

Σας λέω, λοιπόν, εγώ, που είμαι ένας απλός δικηγόρος, που προέρχομαι από μια πολύ μεγάλης σημασίας για την αγροτική παραγωγή περιοχή, την Ηλεία, ότι το μεγαλύτερο πρόβλημα που έχουν σήμερα και αντιμετωπίζουν οι αγρότες είναι όχι το πότε θα πληρωθούν, αλλά το γεγονός ότι δεν τους πληρώνουν. Δεν τους πληρώνουν, βεβαίως, γιατί έχετε αφήσει ανοικτές τις πόρτες σε όλους αυτούς τους σαλτιμπάγκους -και είναι πάρα πολλοί- που γυρίζουν, περιοδεύουν, είτε οι ίδιοι είτε με αντιπροσώπους, κλείνουν με δελεαστικές τιμές την παραγωγή των αγροτών, δίνουν «πέτσινες» επιταγές και εξαφανίζονται. Για αυτούς ακριβώς η συγκεκριμένη διάταξη προβλέπει τίποτα;

Αφού, λοιπόν, εσείς γνωρίζετε και τα τραπεζικά θέματα και αφού είστε αριστερός και το λέει η περδικούλα σας, γιατί δεν φέρνετε μια διάταξη εδώ να λέτε ότι όποιος δίνει επιταγή σε παραγωγό, αυτή η επιταγή θα πρέπει να έχει εξασφαλισμένη την πληρωμή της. Αυτή είναι τομή! Δεν τολμάτε, όμως, να το κάνετε αυτό.

**ΧΡΗΣΤΟΣ ΣΙΜΟΡΕΛΗΣ:** …(δεν ακούστηκε).

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αν ήσουν πιο ευγενής, συνάδελφε, και, κυρίως, εάν ήσουν πιο ευπρεπής, θα προσέφερες πολύ μεγάλες υπηρεσίες και στη δημοκρατία και στο κόμμα σου. Η θρασύτητά σου, όμως, δεν έχει όρια!

**ΠΡΟΕΔΡΕΥΩΝ (Δημήτριος Καμμένος):** Μην ανοίγουμε διάλογο!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν έχει όρια η θρασύτητά σου!

**ΧΡΗΣΤΟΣ ΣΙΜΟΡΕΛΗΣ:** Μη χάνεις την ψυχραιμία σου!

**ΠΡΟΕΔΡΕΥΩΝ (Δημήτριος Καμμένος):** Κύριοι συνάδελφοι, ηρεμία!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αυτό είναι το επίπεδό σου.

**ΠΡΟΕΔΡΕΥΩΝ (Δημήτριος Καμμένος):** Σας παρακαλώ, να χαμηλώσουμε λίγο τους τόνους.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν έχω κανέναν λόγο, φίλε. Μπορώ να σε αντιμετωπίσω οποτεδήποτε, αλλά τουλάχιστον πρέπει να ξέρεις ότι εδώ γίνεται δημοκρατικός διάλογος. Εάν δεν αντέχεις την άποψη του άλλου, όταν δεν συμφωνείς μαζί του, καλά θα κάνεις να βγεις έξω.

**ΧΡΗΣΤΟΣ ΣΙΜΟΡΕΛΗΣ:** Συμβουλές δεν δεχόμαστε.

**ΠΡΟΕΔΡΕΥΩΝ (Δημήτριος Καμμένος):** Κύριε Τζαβάρα, ας χαμηλώσουμε λίγο τους τόνους, σας παρακαλώ.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όπως σου το λέω είναι.

**ΠΡΟΕΔΡΕΥΩΝ (Δημήτριος Καμμένος):** Κύριε συνάδελφε, δεν είναι επί προσωπικού.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Να είσαι πιο ευπρεπής και να έχεις μεγαλύτερο σεβασμό γι’ αυτόν που μιλάει στο Βήμα.

**ΧΡΗΣΤΟΣ ΣΙΜΟΡΕΛΗΣ:** Συμβουλές δεν δεχόμαστε!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όπως εμείς σας ακούμε, όπως ακούσαμε τον Υπουργό προηγουμένως να μας υβρίζει και να μας περιφρονεί, για τον ίδιο λόγο εσύ είσαι υποχρεωμένος, γιατί είσαι αντιπρόσωπος του ελληνικού λαού, να ακούς τον πολιτικό σου αντίπαλο. Αλλά πού τέτοια ευγένεια από εσάς!

**ΠΡΟΕΔΡΕΥΩΝ (Δημήτριος Καμμένος):** Κύριε Τζαβάρα, σας παρακαλώ. Ας προχωρήσουμε στην ομιλία σας.

Λίγο ησυχία. Ας πέσουν οι τόνοι, δεν υπάρχει λόγος για ένταση.

**ΔΗΜΗΤΡΙΟΣ ΚΥΡΙΑΖΙΔΗΣ:** Άμα προκαλείται, κύριε Πρόεδρε!

**ΠΡΟΕΔΡΕΥΩΝ (Δημήτριος Καμμένος):** Δεν υπάρχει λόγος για ένταση.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Παρακαλώ, να αφαιρεθεί ο χρόνος.

**ΠΡΟΕΔΡΕΥΩΝ (Δημήτριος Καμμένος):** Θα αφαιρεθεί, κύριε Τζαβάρα, ο χρόνος.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ας συνεχίσουμε με εσάς τώρα, κύριε Υπουργέ, γιατί προφανώς, ο συνήγορός σας δεν έχει ούτε την παρρησία αλλά ούτε και το επίπεδο που χρειάζεται για να απαντήσει σε επιχειρήματα.

Ακούστε, λοιπόν. Φέρνετε ένα νομοσχέδιο στο οποίο μας λέτε ότι μέσα σε εξήντα μέρες από την υπογραφή του τιμολογίου υποχρεωτικά θα πρέπει να πληρώνεται το τίμημα της πώλησης των νωπών και ευαλλοίωτων προϊόντων.

Ερώτημα πρώτο: Ποιος είναι αυτός που επιβάλλει τις κυρώσεις; Θα μου απαντήσετε με ευκολία ότι είναι η Διεύθυνση Ελέγχων του Υπουργείου Αγροτικής Ανάπτυξης. Αν, όμως, ρίξετε μια ματιά στο άρθρο 2 και το μελετήσετε με βάση τους κανόνες της γραμματικής και του συντακτικού, θα δείτε, δυστυχώς, ότι δεν έχει καμμία σχέση αυτή η συγκεκριμένη υπηρεσία με την επιβολή των κυρώσεων για τους εξής απλούς λόγους:

Λέτε, λοιπόν, ότι αρμόδια αρχή για τον έλεγχο της τήρησης και της εφαρμογής των διατάξεων του Κεφαλαίου Α΄ είναι η συγκεκριμένη διεύθυνση. Ερώτημα: Αλήθεια, ποια διαφορά υπάρχει στην έννοια της «εφαρμογής» και της «τήρησης»; Άλλη είναι για εσάς η «τήρηση» και άλλη είναι η «εφαρμογή»;

Δεύτερον, μιλάτε για τον έλεγχο. Τουλάχιστον από την επαγγελματική σας πείρα θα έπρεπε να ξέρετε -γιατί στην Αγροτική Τράπεζα έτσι πιστεύω να γίνονταν τα πράγματα, όπως γίνονται σε όλες τις υπηρεσίες, θα με διορθώσει ενδεχομένως ο έγκριτος εδώ συνάδελφος που τα ξέρει όλα- ότι άλλοι είναι αυτοί που ελέγχουν και άλλοι είναι αυτοί που επιβάλλουν κυρώσεις. Αν πάτε, παραδείγματος χάριν, στη διαδικασία των οικονομικών υπηρεσιών του κράτους, θα δείτε ότι ο ελεγκτής ή το κλιμάκιο ελέγχου πηγαίνει και συντάσσει μια έκθεση ελέγχου και μετά έρχεται το αρμόδιο κρατικό όργανο και επιβάλλει την κύρωση.

Αλήθεια, λοιπόν, κάνετε μια διάταξη, η οποία εξ ορισμού, εκ κατασκευής, δεν πρόκειται να εφαρμοστεί ποτέ, γιατί δεν μπορεί αυτός που κάνει τον έλεγχο να είναι εκείνος ο οποίος επιβάλλει την κύρωση, δηλαδή να είναι ο ελεγχόμενος.

Υπάρχει, επίσης, και κάτι άλλο. Αλήθεια, έχετε ασχοληθεί με το θέμα ότι υπάρχουν πάρα πολλοί συνεταιρισμοί οι οποίοι πωλούν τα προϊόντα των μελών τους; Σε αυτή την περίπτωση, βέβαια, θα πρέπει να μας εξηγήσετε το εξής: Είναι έμποροι όταν πουλάνε τα δικά τους προϊόντα, όπως λέτε, και δεν είναι έμποροι, όταν πουλάνε τα προϊόντα των μελών τους;

Εν πάση περιπτώσει, όταν αγοράζουν –γιατί υπάρχουν και τέτοιοι συνεταιρισμοί, όπως είναι αυτοί που αγοράζουν γάλα ή ροδάκινα ή πορτοκάλια, μιλάμε για ομάδες παραγωγών- με ανοικτή τιμή από τα μέλη τους, σε τι ευθύνη θα πρέπει να περιμένουν ότι βρίσκονται με βάση το νομοσχέδιο που φέρνετε σήμερα, εάν δεν τύχει μέσα στις εξήντα ημέρες να έχουν επιτύχει την καλύτερη τιμή για τα μέλη τους;

Υπάρχει, όμως, ακόμα ένα ζήτημα εδώ, το οποίο είναι πάρα πολύ απλό. Πραγματικά, δεν έχετε συναίσθηση ότι η υποχρέωση που αναλάβατε με το συγκεκριμένο νομοσχέδιο είναι να ξεκαθαρίσετε το τοπίο. Εάν την είχατε, θα είχατε κοιτάξει λίγο στο παρελθόν και θα είχατε δει ότι αυτοί που κυβέρνησαν τον τόπο από παλαιότερα, από το 1954 ήδη έχουν διατάξεις που απεδείχθησαν ότι έχουν και μεγαλύτερη ακόμα αποτελεσματικότητα.

Θα σας μιλήσω, για παράδειγμα, για τη διάταξη του ν.3424/1955, που για πρώτη φορά, με την τροποποίηση που έγινε το 1983, τιμωρούνται αυτοί που είναι υπερήμεροι στην πληρωμή του τιμήματος των νωπών και των ευαλλοίωτων προϊόντων. Εκεί γίνονται διάφορες διακρίσεις, που αν τις είχατε λίγο συμβουλευτεί, θα μπορούσατε να έχετε φτιάξει ένα νομοτεχνικά άρτιο νομοθετικό κείμενο. Όμως, δεν σας ενδιαφέρει αυτό. Ξέρετε γιατί δεν σας ενδιαφέρει; Το είπατε προηγουμένως. Ο σκοπός σας είναι να περιοδεύετε στην Ελλάδα μαζί με τον Πρωθυπουργό και να κάνετε προτάσεις. Μα, είστε Κυβέρνηση! Δεν κάνετε πια προτάσεις. Παίρνετε αποφάσεις και πρέπει να εφαρμόσετε το πρόγραμμα με το οποίο σας εξέλεξε ο ελληνικός λαός. Αυτή είναι η δουλειά σας. Απέναντι σ’ αυτή τη δουλειά, έχετε διαλέξει να λέτε κοινοτοπίες, ευχάριστες κοινοτοπίες, αλλά κοινοτοπίες.

Τελειώνοντας, λοιπόν, θα σας χαρίσω μία σοφή κουβέντα που έχει πει ένας Γερμανός φιλόσοφος: «Ο μεγαλύτερος εχθρός του ανθρώπου είναι η κοινοτοπία. Ναι, είναι η κοινοτοπία και, δυστυχώς, δεν πρόκειται να γλιτώσει απ’ αυτή», όπως κι εσείς δεν πρόκειται να γλιτώσετε από τις κοινοτοπίες που μας αραδιάζετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Τζαβάρα.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, θα μπορούσα να έχω τον λόγο μόνο για ένα λεπτό;

**ΠΡΟΕΔΡΕΥΩΝ (Δημήτριος Καμμένος):** Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Τζαβάρα, το ήθος του καθενός έχει σχέση με την πορεία που είχε στην προηγούμενη ζωή του.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Για το «ύφος» μίλησα. Είναι άλλη λέξη η λέξη «ήθος» και άλλη η λέξη «ύφος».

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Καλώς, καλώς. Δεν άκουσα καλά.

Απλώς, για τα υπόλοιπα που είπατε, θα σας πω ένα πράγμα. Φαίνεται ότι τον αγροτικό χώρο δεν τον παρακολουθείτε από μέσα. Αντιλαμβάνομαι τώρα ότι το να μου μιλάτε για νέους αγρότες, για σχέδια βελτίωσης και για το τι κάνουμε για την παραγωγική διαδικασία σημαίνει ότι κάπου δεν τα παρακολουθείτε.

Από εκεί και πέρα, εγώ θα σας ρωτήσω μόνο ένα πράγμα. Θέλετε, ναι ή όχι, να γίνει η συγκεκριμένη ρύθμιση των πληρωμών; Εάν θέλετε να γίνει, σας καλούμε να μας βοηθήσετε, όταν θα έρθει η ώρα της υλοποίησης, όλα αυτά που υποτίθεται ότι αναδείξατε ως προβλήματα, να τα λύσουμε μαζί.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, θα ήθελα κι εγώ τον λόγο.

**ΠΡΟΕΔΡΕΥΩΝ (Δημήτριος Καμμένος):** Ορίστε, κύριε Τζαβάρα, έχετε τον λόγο. Παρακαλώ να είστε σύντομος.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Πρώτα απ’ όλα, πιστεύω ότι, επειδή δεν είναι στον χαρακτήρα μου να υβρίζω, δεν μίλησα για το ήθος σας.

**ΠΡΟΕΔΡΕΥΩΝ (Δημήτριος Καμμένος):** Εντάξει, πρόκειται για παρεξήγηση.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αντίθετα, είπα ότι δεν είμαι σε θέση να διαγνώσω τις προθέσεις σας. Οι προθέσεις είναι που έχουν σχέση με το ήθος. Εγώ μίλησα για το ύφος, δηλαδή για την παράστασή σας στο Βήμα. Αυτό έχω το δικαίωμα να το κρίνω.

Δεύτερον, μου είπατε ότι εγώ δεν έχω καμμία σχέση με το αγροτικό ζήτημα. Σας πληροφορώ ότι επί είκοσι χρόνια ήμουν δικηγόρος της Ένωσης Αγροτικών Συνεταιρισμών Ηλείας - Ολυμπίας, η οποία δυστυχώς σήμερα επί των ημερών των δικών σας και κάποιων προηγούμενων, εν πάση περιπτώσει, βρίσκεται σε ένα απερίγραπτο οικονομικό χάλι. Όσο ήμουν εγώ, επήγαινε πάρα πολύ καλά, γιατί τότε υπήρχαν πραγματικοί συνεταιριστές που ηγωνίζοντο.

Τρίτον, ρωτάτε εμένα εάν εγώ θέλω να σας βοηθήσω. Μα, προφανώς τουλάχιστον έχετε έλλειμμα στο πώς λειτουργεί η κοινοβουλευτική διαδικασία, γιατί εγώ και ο οποιοσδήποτε Βουλευτής που είναι της Αντιπολίτευσης δεν μπορεί, όσο και να θέλει, να είναι βοηθός εκπληρώσεως ενός Υπουργού.

Εγώ έχω δικαίωμα -και αυτό βεβαίως το ασκώ, παρ’ όλο που ο κύριος συνάδελφος απέναντι θέλει να με φιμώσει- να σας κάνω κριτική και να σας ελέγχω. Πιστεύω ότι, από όσα είπα, αν πραγματικά έχετε την επιθυμία και τη σοβαρή πρόθεση να βοηθήσετε τον αγροτικό κόσμο, θα πρέπει να ωφεληθήκατε. Εάν πραγματικά, λέω, έχετε αυτό το αίσθημα της πειθαρχίας και της μαθητείας που θα πρέπει να δείχνει ένας Υπουργός απέναντι στους αντιπροσώπους του λαού.

Ένα τελευταίο, κύριε Πρόεδρε. Εν πάση περιπτώσει, αυτή τη στιγμή υπάρχει και μια τροπολογία, την οποία βεβαίως οφείλετε να την αντιμετωπίσετε με τον τρόπο που αξίζει και με τον τρόπο που η πολιτεία πρέπει να προστατεύει ανθρώπους οι οποίοι είχαν τη φιλοδοξία να ασχοληθούν με το συνεταιριστικό κίνημα, ενεπλάκησαν σε αυτή την περιπέτεια και τελικά βρέθηκαν κατηγορούμενοι, γιατί ενώ αυτοί ενδεχομένως να μην έπραξαν κάτι επιλήψιμο, εντούτοις τους έχουν πλακώσει οι προηγούμενες άνομες, έκνομες ή οποιασδήποτε άλλης μορφής ενέργειες των προκατόχων τους.

**ΠΡΟΕΔΡΕΥΩΝ (Δημήτριος Καμμένος):** Κύριε Τζαβάρα, σας παρακαλώ. Νομίζω ότι έχουμε τελειώσει. Πρέπει να περάσουμε στους επόμενους ομιλητές. Σας παρακαλώ.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θέλουμε, λοιπόν, να σας πούμε, αφού θέλετε να καταλήξω, με μια εκδήλωση συνδρομής ότι σε αυτή ακριβώς την υπόθεση θέλουμε να βοηθήσουμε, γιατί αναγνωρίζουμε ότι υπάρχει ένα ζήτημα κοινωνικό.

Άλλωστε πιστεύω ότι όλες οι πτέρυγες της Βουλής έχουν πανομοιότυπες ή τουλάχιστον παρεμφερείς απόψεις. Εδώ, λοιπόν, θα πρέπει και να βοηθηθείτε και να σας βοηθήσουμε, για να έχουμε στο τέλος αυτής της διαδικασίας μια ρύθμιση που θα απαλλάσσει όλους αυτούς τους ανθρώπους από αυτά τα βάρη.

**ΠΡΟΕΔΡΕΥΩΝ (Δημήτριος Καμμένος):** Είναι ευχάριστο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, μου δίνετε τον λόγο για ένα λεπτό;

**ΠΡΟΕΔΡΕΥΩΝ (Δημήτριος Καμμένος):** Κύριε Υπουργέ, νομίζω ότι καταλήξαμε ευχάριστα.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Τζαβάρα, είναι αποδεκτή από εμάς η διάθεσή σας. Όμως, δεν μου απαντήσατε στο κρίσιμο ερώτημα: Πρέπει οι αγρότες να πληρώνονται σε εξήντα μέρες;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν καταλάβατε. Εγώ σας είπα, όχι πρέπει να πληρώνονται σε εξήντα μέρες, αλλά πρέπει να βρείτε τρόπο, ώστε να πληρώνονται πραγματικά.

**ΠΡΟΕΔΡΕΥΩΝ (Δημήτριος Καμμένος):** Αγαπητοί συνάδελφοι, κύριε Υπουργέ, μην κάνουμε τώρα διάλογο. Να σεβαστούμε τον χρόνο. Σας παρακαλώ. Να σεβαστούμε τους επόμενους ομιλητές.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Γιατί σας είπα ότι οποιαδήποτε διάταξη δεν μπορεί να φτάσει στο σημείο του να υποχρεώσει έναν απατεώνα να είναι συνεπής στις εξήντα ημέρες, όταν έχει σκοπό να αποφύγει την πληρωμή. Από αυτό δεν βοηθηθήκατε;

**ΠΡΟΕΔΡΕΥΩΝ (Δημήτριος Καμμένος):** Κύριε Τζαβάρα, λίγο σεβασμό στους επόμενους ομιλητές.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τρεις εκπαιδευτικοί συνοδοί τους από το 12ο Δημοτικό Σχολείο Λαμίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Βλέπετε από κοντά μια πολύ ζωντανή συνεδρίαση. Βλέπετε πώς λειτουργεί η Βουλή και πώς γίνονται και αντεγκλήσεις μεταξύ Κυβέρνησης και Αντιπολίτευσης.

Τον λόγο έχει ο κ. Μιχελογιαννάκης.

**ΙΩΑΝΝΗΣ ΜΙΧΕΛΟΓΙΑΝΝΑΚΗΣ:** Ευχαριστώ, κύριε Πρόεδρε.

Είναι πραγματικά παράδοξο, όταν κάποιος μιλάει για διμοιρίες και για αποστειρωμένο περιβάλλον ή όταν κάποιος υποτιμά αυτά τα δεκατρία αναπτυξιακά συνέδρια, τα οποία γίνονται τώρα στην Ελλάδα από την Κυβέρνηση, μαζί με τις περιφέρειες και τους δήμους, να έχει επιχειρήματα τέτοια που να υποτιμούν το ότι η παραγωγική ανασυγκρότηση και η δίκαιη ανάπτυξη θέλει συμμετοχή μαζί με την κοινωνία.

Ένα παράδειγμα θα σας πω μόνο. Πριν από δέκα ημέρες στην Κρήτη διακόσιοι φορείς -ούτε δέκα ούτε είκοσι ούτε τριάντα- ήρθαν και τοποθετήθηκαν στα προβλήματα, εκ των οποίων δεκαπέντε Υπουργοί, και άκουσαν και εισακούστηκαν. Είναι, λοιπόν, παράξενο κανείς να μιλάει σήμερα και να υποτιμά τέτοια γεγονότα, που δημιουργούν μια πολιτική συγκυβέρνησης με το λαϊκό αίσθημα.

Όσον αφορά τώρα το νομοσχέδιο για τις καθυστερήσεις στις εμπορικές συναλλαγές και για τα νωπά και ευάλωτα προϊόντα, τα προϊόντα αυτά γνωρίζουμε ότι έχουν μικρό εμπορικό κύκλο ζωής και δεν επιτρέπεται η καθυστέρηση των τιμολογίων και, εάν δεν πάει αυτό σαν διαδικασία και πάμε δικαστικά, δύσκολα αποδεικνύεται. Εδώ βλέπετε μια Ρουμανία και αφήνει εξόφληση σε επτά μόνο ημέρες. Θεσπίζουμε, λοιπόν, μια ειδική ρύθμιση για εξήντα ημέρες και με κυρώσεις, προσέξτε, πρόστιμα επί της αξίας του τιμολογίου και για τους δύο συμβαλλόμενους. Να πώς κατοχυρώνονται, τελικά, οι εξήντα ημέρες και αυτό που είπε ο Υπουργός, εάν τελικά όλες οι πτέρυγες της Βουλής το στηρίζουν ή όχι.

Υπάρχει υποχρεωτική αναγραφή προέλευσης για το γάλα, τα γαλακτοκομικά προϊόντα και το κρέας. Πώς; Σήμανση προέλευσης μαζί με το σύστημα ιχνηλασιμότητας, που λύνει κάθε ζήτημα. Μην ξεχνάμε ότι αυτό αφορά όχι ένα, όχι δύο, αλλά πεντακόσιες χιλιάδες άτομα. Αυτή η ιστορία με τη σήμανση προέλευσης και το σύστημα ιχνηλασιμότητας σε αυτούς τους κλάδους αφορά πεντακόσιες χιλιάδες οικογένειες. Μην ξεχνάμε και την κατάσταση στην οποία νομοθετείται σήμερα αυτό το νομοσχέδιο, όταν το 65% του αγελαδινού γάλακτος, το 85% του βόειου, το 65% του χοιρινού και το 25% των πουλερικών εισάγονται, προσέξτε. Έχει ένα κόστος αυτή η ιστορία στο εμπορικό ισοζύγιο, η οποία είναι περίπου, όπως είπε και ο εισηγητής του ΣΥΡΙΖΑ, της τάξης των 2,5 δισεκατομμυρίων.

Θα υπάρχει σήμανση με τη χώρα αρμέγματος, με τη χώρα επεξεργασίας, με τη χώρα συσκευασίας. Ομοίως και στο κρέας, από τη σφαγή του μέχρι τη συσκευασία, θα υπάρχει σύστημα ιχνηλασιμότητας. Τέρμα, λοιπόν, στις ελληνοποιήσεις, τέρμα στα πλαστά και εικονικά τιμολόγια που ακούστηκαν από την Αντιπολίτευση, τέρμα η υποθήκευση των ΠΟΠ προϊόντων και ειδικά της φέτας, που η φέτα –και πρέπει να είναι κοινή γραμμή όλου του Κοινοβουλίου- είναι μία και ελληνική.

Το θεσμικό πλαίσιο τώρα της εκμετάλλευσης των ιχθυοτρόφων υδάτων της χώρας το αναλύσατε πολύ καλά. Αξιοποιούμε την εντατική ιχθυοκαλλιέργεια στις λιμνοθάλασσες και τα εσωτερικά ύδατα και στηρίζουμε τους αλιευτικούς συνεταιρισμούς και τα δημόσια ιχθυοτροφεία.

Για τον συνεργατισμό πολύ καλά είπε ο Υπουργός ότι ο νέος συνεταιρισμός που οραματιζόμαστε -μακριά από όλους μας ο παλιός, τον είδαμε πώς λειτουργούσε- θα λειτουργεί σε αυστηρά πλαίσια. Εδώ μπαίνει για πρώτη φορά και το ζήτημα και της κοινωνικής οικονομίας και πώς τελικά η κοινωνική οικονομία θα μπορέσει να μπει μέσα σε αυτή τη διαδικασία, πράγματα πρωτόγνωρα για την Αντιπολίτευση, μείζονα και ελάσσονα, που εμείς πρωτοπορούμε και τα φέρνουμε.

Ασφαλώς και μας απασχολούν θέματα για την πληρωμή των αξιολογητών του προγράμματος των νέων αγροτών, την επιθεώρηση των γεωργικών φαρμάκων. Ασφαλώς και μας ενδιαφέρουν ζητήματα, τα οποία να έχουν να κάνουν με το Διοικητικό Συμβούλιο του ΕΛΓΑ, με τα πειθαρχικά όργανα του ΓΕΩΤΕΕ, μέχρι και τις παιδικές κατασκηνώσεις του Υπουργείου.

Κύριοι συνάδελφοι, για να μη μακρηγορώ, γιατί ήδη ειπώθηκαν πολλά από πλευράς του κόμματός μας, εμείς έναν σκοπό και μόνο έχουμε: Επώνυμο προϊόν, υψηλής διατροφικής αξίας και ποιότητας και, κάτι πολύ σημαντικό, κατάκτηση των διεθνών αγορών.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Μιχελογιαννάκη, και για τον χρόνο.

Ο Υπουργός κ. Τσιρώνης έχει τον λόγο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητές κυρίες και κύριοι συνάδελφοι, δεν μπορώ να αντισταθώ στον πειρασμό, γιατί δεν μου δόθηκε η ευκαιρία να μιλήσω, για το νομοσχέδιο για την αλλαγή φύλου, που νιώθω πολύ περήφανος που πέρασε από τη σημερινή Βουλή και από τη δική μας Κυβέρνηση. Βέβαια, κάποιοι είπαν ότι το άρθρο 3 πέρασε μόνο με 148 και αυτό –λέει- είναι μια ήττα ή μια έλλειψη της συνοχής της Κυβέρνησης.

Εγώ να θυμίσω ότι το καταψήφισαν μόνο 124 το άρθρο 3, άρα πέρασε 148-124. Άρα ούτε η Αντιπολίτευση έχει επαρκή συνοχή, αλλά αυτό που εσείς ονομάζετε πιθανά πολιτικό πρόβλημα, για εμένα είναι πολιτική νίκη. Χαίρομαι πάρα πολύ που Βουλευτές της Αντιπολίτευσης ψήφισαν το νομοσχέδιο και μόνο 124 το καταψήφισαν και σέβομαι απόλυτα Βουλευτές της Συμπολίτευσης που ένιωσαν την ανάγκη να φύγουν ή να το καταψηφίσουν. Γιατί το λέω αυτό; Επιτέλους θα έχουμε και μια δημοκρατία με πολιτικό πολιτισμό και στον πολιτικό πολιτισμό υπάρχουν χώρες σήμερα στην Ευρώπη που κυβερνώνται με κυβερνήσεις μειοψηφίας. Εμείς είμαστε Κυβέρνηση απόλυτης πλειοψηφίας. Το να έρχεται ένας νόμος και οι Βουλευτές να ψηφίζουν κατά συνείδηση, για εμένα είναι νίκη και γι’ αυτό πήρα τον λόγο γι’ αυτό το θέμα. Πρέπει να χαιρόμαστε γι’ αυτό. Το ότι έγινε έτσι και από τη Συμπολίτευση και από την Αντιπολίτευση. Είναι η κανονικότητα της δημοκρατίας αυτό.

Επίσης, άκουσα πάρα πολλά για την κρίση και τα κόκκινα δάνεια. Να θυμίσω, λοιπόν, ότι η κρίση και τα κόκκινα δάνεια δεν είναι καιρικό φαινόμενο, δεν είναι σεισμός, δεν είναι μια θεομηνία. Υπάρχουν ένοχοι πίσω και από την κρίση και από τα κόκκινα δάνεια. Συγκεκριμένοι ένοχοι, που μιλάνε πάντα γι’ αυτά τα φαινόμενα σε τρίτο πρόσωπο. Λίγη σεμνότητα δεν βλάπτει σε αυτό το θέμα. Ειδικά, μάλιστα, όταν υπάρχουν και ογκωδέστατα δάνεια των κομμάτων, δανεικά και αγύριστα. Ελπίζω όχι αγύριστα.

Άκουσα, επίσης, ότι ο νόμος έγινε πρόχειρα και όχι –λέει- με επαρκή διαβούλευση με τους αγρότες. Προσωπικά περνάω το 60% του χρόνου μου κάθε μέρα με τους αγρότες. Στη Λάρισα είχαμε την πρώτη μέρα εξίμισι ώρες συνεδρία με τους αγρότες και την επόμενη μέρα, από το πρωί μέχρι και που ξεκίνησε η ομιλία του Πρωθυπουργού, έκανα οκτώ συνεδριάσεις με τους αγρότες. Ούτε ένας δεν μου είπε ότι έχει πρόβλημα αυτό το νομοσχέδιο. Όλοι είπαν ότι έχουμε και άλλα προβλήματα, αλλά ότι αυτό το νομοσχέδιο είναι πολύ θετικό.

Να ξεκινήσω πρώτα με την ημερομηνία πληρωμής. Κατ’ αρχάς εδώ έχουμε την εφαρμογή μιας οδηγίας, η οποία το 2013 ενσωματώθηκε με την κλασική απορρυθμιστική λογική της νεοφιλελεύθερης λογικής και εξηγούμαι τι εννοώ. Όταν έρχεται η πολιτεία να ρυθμίσει την αγορά, είναι προφανές ότι κάποιοι δυσαρεστούνται. Όταν έρχεται η πολιτεία με ευρωπαϊκή οδηγία να ρυθμίσει την αγορά, κάποιοι δυσαρεστούνται και προσπαθούν να το παρακάμψουν. Έβαλαν, λοιπόν, μέσα το απίστευτο –εσείς το βάλατε, η προηγούμενη κυβέρνηση- ότι, ναι, να εφαρμόσω την οδηγία, αλλά, εάν οι δυο συμβαλλόμενοι συμφωνήσουν αλλιώς, όλα είναι εντάξει.

Με λίγα λόγια η πολιτεία κάνει εδώ τον Πόντιο Πιλάτο, πετάει στη βορά της άγριας οικονομίας δίκαιους και άδικους, δυνατούς και αδύνατους και τι μας λέει; Ότι μπορεί από τη μια μεριά ο παραγωγός που του σαπίζει το ροδάκινο, ο παραγωγός που ξινίζει το γάλα να είναι σε ίση μοίρα με τον λιανέμπορο, ο οποίος κάθε μέρα παίρνει τα μετρητά από τη νοικοκυρά. Αν συμφωνήσουν, λοιπόν, αυτοί οι δύο, όλα ωραία και καλά. Η πολιτεία εκεί κάνει τον Πόντιο Πιλάτο και βέβαια ακούσαμε και αντιρρήσεις σήμερα που πάμε να το ρυθμίσουμε αυτό και κλείνουμε αυτή την καταπακτή τη νεοφιλελεύθερη, που προφανώς ήταν επ’ ωφελεία των ισχυρότερων και απορώ που υπάρχουν κόμματα εδώ στη Βουλή που μας λένε ότι κι αυτό είναι ανεπαρκές. Πιθανόν να είναι ανεπαρκές. Όμως, σίγουρα είναι κάτι πολύ καλύτερο από αυτό που ίσχυε.

Άκουσα, για παράδειγμα, κάποιον αγορητή –δεν θα πω ονόματα, για να μην το πάμε στο προσωπικό, γιατί εδώ όποιος ακούει το όνομά του πετάγεται για προσωπικό, κάτι που δεν γινόταν ούτε στα συνδικαλιστικά αμφιθέατρα- που είπε «να καταθέτει ο παραγωγός το ανεξόφλητο τιμολόγιο». Δηλαδή, δεν θα κολάζεται η πράξη κατ’ αυτή τη λογική, παρά μονάχα εάν ο ίδιος ο παραγωγός το καταγγείλει.

Ξέρετε ποια θα είναι η τιμωρία του παραγωγού που θα το καταγγείλει και θα στείλει το ανεξόφλητο τιμολόγιο; Να μη σας την πω εγώ, γιατί ξέρω παραγωγό που σήμερα δεν μπορεί να πουλήσει το γάλα του, πρόβειο γάλα, ούτε 50 λεπτά, γιατί τον έχει στοχοποιήσει το καρτέλ. Άρα, λοιπόν, δίνετε στον παραγωγό την ευθύνη.

Αντίστοιχη ήταν και η κριτική ότι είναι ποινικό και για τον παραγωγό. Μα, εάν δεν βάζαμε ποινικό για τον παραγωγό, θα καταλήγαμε στο ίδιο αποτέλεσμα. Είναι σαν τις γνωστές αποδείξεις, που, εάν δεν είναι ποινικό και για τον πελάτη, κανείς δεν πρόκειται να τις κόψει, γιατί φυσικά θα εκβιαστεί με κάποια έκπτωση. Πρέπει να είναι ισότιμο, πρέπει να είναι ποινικό αδίκημα η μη εξόφληση.

Ακούσαμε βέβαια και το άλλο το αμίμητο, που αρχίζω να το θεωρώ ρατσιστικό. Έχουν, λέει, οι αγρότες, απλοί άνθρωποι, λογιστή; Πού θα πάνε, λέει, να καταθέσουν ηλεκτρονικά οι έρημοι;

Είναι ρατσιστικό. Συγγνώμη, αλλά θέλει πιο πολλά χρόνια να μάθεις να κυβερνάς μια φάρμα, μια στάνη απ’ ό,τι να γίνεις χημικός. Σας διαβεβαιώ εγώ που είμαι χημικός. Επιτέλους, αυτοί οι άνθρωποι δεν είναι μειωμένης αντίληψης! Είναι στον 21ο αιώνα, έχουν πιο σύγχρονα κινητά σήμερα στις στάνες απ’ ό,τι οι περισσότεροι σ’ αυτή την Αίθουσα και σίγουρα και από τους περισσότερους δημοσίους υπαλλήλους, που μερικοί ακόμα δεν γνωρίζουν να χειρίζονται υπολογιστή. Πού τα ακούσατε αυτά, ότι αυτοί οι άνθρωποι είναι ανίκανοι και δεν έχουν λογιστή; Τι κάνουν στη ζωή τους; Σε ποια χώρα ζουν; Είναι δυνατόν να το λέτε στον 21ο αιώνα; Τι ρατσισμός είναι αυτός σε βάρος των αγροτών και των παραγωγών; Έχετε μιλήσει μαζί τους να δείτε; Πολύ πιο ικανοί από εμάς εδώ μέσα, από τους περισσότερους. Έχουν και μεγαλύτερη σοφία και χειρίζονται πολύ άνετα και τους υπολογιστές και όλα. Ορισμένοι δεν μπορούν. Σε όλες τις κοινωνικές κατηγορίες υπάρχει αυτό. Να καταργήσουμε τότε και το «TAXIS», επειδή ο πατέρας μου δεν έχει μάθει υπολογιστή, γιατί είναι ενενήντα ενός ετών!

Όμως, δεν μας είπαν εδώ, έστω και αν το βγάζαμε το ηλεκτρονικό, πώς θα το κάναμε αλλιώς; Προτάσεις δεν ακούσαμε. Από το καλοκαίρι είναι ο νόμος στη διαβούλευση.

Πάμε, λοιπόν, στο γάλα. Αδικούνται, λέει, οι ελληνικές βιομηχανίες που θα υποχρεώνονται να αναγράφουν χώρα άμελξης, χώρα παρασκευής και χώρα συσκευασίας και ευνοούνται οι ξένοι. Γιατί αδικούνται; Εάν κάνουμε μια καλή καμπάνια και δουν ότι αυτό είναι το ελληνικό σήμα, θα το προτιμά ο καταναλωτής και όταν βλέπουν το άλλο, που δεν θα έχει το σήμα πάνω, δεν θα το προτιμά ο καταναλωτής. Εγώ το θεωρώ πλεονέκτημα, επιτέλους.

Επιτρέψτε μου να γυρίσω σε ένα άλλο ζήτημα, στις αιτίες των ελληνοποιήσεων. Ακούστηκαν πολλά. Προφανώς, οι αιτίες των ελληνοποιήσεων δεν λύνονται ούτε με μια απλή αναγραφή όλες μαζί ούτε πολύ περισσότερο με την αναγραφή του κρέατος.

Να πούμε, λοιπόν, μερικές αιτίες. Πρώτα απ’ όλα, έχουμε καθολική απουσία σοβαρών διεπαγγελματικών. Όταν λέμε διεπαγγελματική σε όλο τον πλανήτη, σημαίνει ότι το 100% της παραγωγής της φέτας, για παράδειγμα, ή ελληνικού κρέατος πρέπει να είναι στη διεπαγγελματική. Να το πάρουμε απόφαση. Σε τέτοιου είδους προϊόντα, εάν δεν υπάρχει πρώτα απ’ όλα αυτοέλεγχος, εάν οι ίδιοι οι παραγωγοί δεν κάνουν κάθαρση του κακού επαγγελματία από τον ίδιο τους τον χώρο, λίγα πράγματα μπορεί να κάνει η πολιτεία. Μπορεί να κάνει πράγματα με τους ελεγκτικούς μηχανισμούς -θα πω μετά για αυτούς-, αλλά μόνο οι πραγματικές διεπαγγελματικές είναι αυτές που θα μας σώσουν από τις ελληνοποιήσεις, με τον αυτοέλεγχο, με το να μπορούν οριζόντια οι βιομήχανοι, οι ίδιοι οι παραγωγοί και οι τυροκόμοι, όλοι να ελέγχουν τις παραγωγές τους, ώστε τα «μαύρα πρόβατα» να πετάγονται έξω. Αυτό γίνεται σε όλον τον κόσμο, αυτό πρέπει να γίνει και στην Ελλάδα. Το παραδέχονται και οι ίδιοι οι παραγωγοί, οι ίδιοι οι τυροκόμοι, όταν μιλώ μαζί τους.

Το λέω αυτό, γιατί υπάρχει βέβαια και υποστελέχωση στις υπηρεσίες. Όμως, ποιος είναι υπεύθυνος; Πάλι θα πούμε η κρίση, η θεομηνία για την υποστελέχωση;

Να πω, λοιπόν, ότι στις ΔΑΟΚ δούλευαν το 2009 πεντακόσιοι σαράντα τρεις κτηνίατροι. Μόνο τετρακόσιοι σαράντα δύο ήταν το 2014. Δεν έχουμε πιο πρόσφατα στοιχεία, αλλά είναι σίγουρα πολύ λιγότεροι, γιατί αρκετοί έχουν πάρει σύνταξη και είναι προφανές ότι δεν αντικαταστάθηκαν με αυτή τη λογική της μείωσης του κράτους. Εγώ ρωτώ: Πηγαίνετε στους κτηνιάτρους στις ΔΑΟΚ, που κάνουν όλες τις δουλειές, και πείτε τους να είναι στα σφαγεία και μάλιστα να είναι έτσι στα σφαγεία, με τέτοιο rotation, που ο τυχόν επίορκος να κινδυνεύει από έναν υγιή συνάδελφο. Ξέρετε πολύ καλά τι συμβαίνει ή τουλάχιστον τα περισσότερα.

Ο ΕΦΕΤ, λοιπόν, έχει μόνο εκατόν δώδεκα και στον παλιό ΕΛΟΓΑΚ, στον «ΕΛΓΟ - ΔΗΜΗΤΡΑ», είναι καμμιά σαρανταριά. Άρα να μην έχουμε καμμία αυταπάτη ότι με αυτόν τον ελεγκτικό μηχανισμό, εάν δεν ισχυροποιήσουμε εδώ το κράτος, θα έχουμε πολύ καλά αποτελέσματα.

Θα προχωρήσω σε ένα άρθρο που είναι καθαρά δικής μου αρμοδιότητας, στις υδατοκαλλιέργειες. Είναι προφανές ότι κατ’ αρχάς δεν αλλάξαμε τίποτα στον τρόπο μίσθωσης. Το μόνο που κάναμε είναι να δώσουμε μια προτεραιότητα στους συνεταιρισμούς. Δεν είναι σε ίση μοίρα με τον ιδιώτη. Το παρόν άρθρο έχει φτιαχτεί μαζί -το τονίζω- με τους ίδιους τους παραγωγούς.

Δεν μπορώ να ακούω για απευθείας ανάθεση. Δεν υπάρχει αυτό το πράμα μέσα. Προφανώς και όταν υπάρχουν δύο συνεταιρισμοί θα κάνουμε διαγωνισμό πλειοδοτικό και προφανώς, εάν δεν υπάρχουν συνεταιρισμοί και υπάρχουν ιδιώτες, φυσικά και πάλι θα γίνει κανονικά ο διαγωνισμός, όπως προβλέπεται στη δημόσια διοίκηση. Το σίγουρο είναι ότι δεν μπορούμε να έχουμε σε εκβιασμό αυτούς τους ανθρώπους. Έχουν ήδη εγκαταστάσεις, είναι ήδη μέσα και το έχουν κάνει πράξη.

Καταθέτω στα Πρακτικά, γιατί ανησύχησε ο κ. Αμυράς, αυτό εδώ, το οποίο θα γίνει καθεστώς από εδώ και πέρα. Αυτή είναι μια περιβαλλοντική έκθεση για το Μεσολόγγι. Αυτό θεσμοθετούμε σήμερα. Αυτή έχει γίνει οικειοθελώς από την οικεία περιφέρεια, αλλά αυτό γίνεται πλέον καθεστώς. Άρα μιλάμε για μια σημαντική μεταρρύθμιση, που συμβάλλει θετικά στην περιβαλλοντική εξυγίανση, αλλά κυρίως στην υγιή σχέση ανάμεσα στην πολιτεία και το κράτος.

(Στο σημείο αυτό ο Αναπληρωτής Υπουργός κ. Ιωάννης Τσιρώνης καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άκουσα τον κ. Αμυρά -ίσως δεν έχει κατανοήσει τι συμβαίνει- να λέει ότι υπάρχει επίπτωση στον προϋπολογισμό. Είναι λάθος αυτό. Δεν υπάρχει καμμία επίπτωση στον προϋπολογισμό, γιατί αυτό στο οποίο αναφέρεται είναι ο αλληλόχρεος λογαριασμός για τις βελτιώσεις, ο οποίος είναι το 5%.

Υπήρχε το παράλογο να εισπράττει η πολιτεία αυτά τα λεφτά από τον παραγωγό και να πρέπει η ίδια η πολιτεία να κάνει τις βελτιώσεις. Έχω νοικιάσει, λοιπόν, εγώ ένα κτήριο από την πολιτεία και θέλω να βάλω κλιματισμό και θα πληρώνω στην πολιτεία τα λεφτά, για να κάνει η πολιτεία δημόσιο διαγωνισμό. Αυτό καταργήσαμε. Δεν υπάρχει καμμία επίπτωση στην πραγματικότητα. Φαίνεται εικονικά σαν επίπτωση, αλλά δεν είναι γιατί αυτά τα χρήματα στην πραγματικότητα δεν πήγαιναν ποτέ στο δημόσιο. Δεν ήταν ενοίκιο αυτό το 5%. Ήταν μόνο για βελτιώσεις.

Αναφέρομαι στον κ. Λαζαρίδη. Επαναφέραμε, κύριε Λαζαρίδη, τη διάταξη με τον παλιό ορισμό του ν.420/1970, για να μην υπάρχει αυτή η παρανόηση. Εμείς θεωρούμε ότι δεν θα υπήρχε καμία παρανόηση.

Κλείνω μόνο με τρεις τροπολογίες που έχει χειριστεί το δικό μου το γραφείο, γιατί είναι της αρμοδιότητάς μου. Η μία αφορά τις αγορές των βιοκαλλιεργητών. Υπήρχε μια τεράστια ανάγκη στην Ελλάδα, επιτέλους, οι βιοκαλλιεργητές μας να αποκτήσουν δικές τους αγορές. Δεν ήταν ποτέ θεσμοθετημένο.

Η άλλη αφορά τη γαλλική σχολή κρέατος. Λέω η γαλλική, επειδή η μητρική της εταιρεία είναι στη Γαλλία, που έχουν μεγάλη παράδοση. Αυτή ήταν μια εκκρεμότητα απίστευτη του ελληνικού δημοσίου, να υπάρχει η σχολή, να λειτουργεί και να μην μπορεί να δώσει πτυχία.

Η τελευταία είναι μια τροπολογία που αφορά πάλι τους υδατοκαλλιεργητές, ώστε, επιτέλους, με περιβαλλοντικούς όρους, που τους εγκρίνει το Υπουργείο Περιβάλλοντος, να μπορούν να είναι μέσα σε ΚΑΖ. Γιατί ξέρετε πάρα πολύ καλά ότι οι περισσότερες λιμνοθάλασσες είναι ΚΑΖ, είναι κέντρα άγριας ζωής. Θα ήταν παράλογο να μην μπορεί να γίνει αυτή η δραστηριότητα. Πολύ πιο επιβαρυμένες γίνονται. Όλη αυτή η παραδοσιακή δραστηριότητα των λιμνοθαλασσάδων μας είναι αυτονόητο ότι συνυπάρχει εδώ και εκατοντάδες χρόνια -να μην πω χιλιάδες- με τις ΚΑΖ και έπρεπε να συνεχίσει να συνυπάρχει, πάντα βέβαια με την άδεια του Υπουργείου Περιβάλλοντος, γιατί οι ΚΑΖ ελέγχονται από το Υπουργείο Περιβάλλοντος.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Υπουργέ.

Τον λόγο έχει ο κ. Κεφαλογιάννης για επτά λεπτά. Να πω και τη σειρά. Θα ακολουθήσει ο Κοινοβουλευτικός Εκπρόσωπος της Δημοκρατικής Συμπαράταξης, ο κ. Θεοχαρόπουλος, και μετά ο Υφυπουργός κ. Κόκκαλης.

Ορίστε, κύριε Κεφαλογιάννη.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Ακούγοντας τους κυρίους Υπουργούς, θα ξεκινήσω με μια χιουμοριστική -αν θέλετε- παρατήρηση, μιας και είναι επίκαιρη η συζήτηση περί εξωγήινων. Μάλλον τα μέλη της Κυβέρνησης είναι θιασώτες ταινιών εικονικής πραγματικότητας. Γιατί πραγματικά παρουσιάστηκε μια εικονική πραγματικότητα σήμερα για τον χώρο της αγροτιάς και των κτηνοτρόφων, ότι όλες τις προηγούμενες δεκαετίες όλα γίνονταν προς τη λανθασμένη κατεύθυνση, ότι δεν είχαν ευεργετηθεί καθόλου αυτές οι ομάδες της κοινωνίας και, ξαφνικά, με το που ήρθε η Κυβέρνηση του ΣΥΡΙΖΑ και των Ανεξάρτητων Ελλήνων πριν από τρία χρόνια, βαίνουν όλα καλώς. Ξαφνικά οι αγρότες και οι κτηνοτρόφοι της χώρας μας επανήλθαν στην ανάπτυξη.

Θα σας έλεγα, κύριε Υπουργέ, ότι θα πρέπει να αφήσετε αυτό το υβριστικό -με την αρχαιοελληνική έννοια της λέξης «ύβρις»- αν θέλετε ύφος, γιατί πολύ απλά νομίζω ότι όλες οι πτέρυγες της Βουλής θέλουν να βοηθήσουν προς αυτή την κατεύθυνση και θα πρέπει λίγο κι εσείς να καταλάβετε ότι δεν έγιναν όλα ξαφνικά. Προφανώς έγιναν λάθη και υπήρξαν παραλείψεις τις προηγούμενες δεκαετίες, αλλά σίγουρα έγιναν και πάρα πολλά καλά σε αυτόν τον τόπο.

Σίγουρα οι όποιες παραλείψεις έγιναν τα τελευταία δύο, τρία χρόνια αφορούν αποκλειστικά εσάς. Καλό είναι να ακούτε πραγματικά την κριτική της Αντιπολίτευσης, γιατί νομίζω ότι κι εσείς προσωπικά αλλά και η Κυβέρνηση θα μπορέσετε να γίνεται καλύτεροι.

Νομίζω ότι είναι θετικό το γεγονός ότι, τόσο στις συνεδριάσεις της επιτροπής όσο και σήμερα, οι παρατηρήσεις και ο προβληματισμός των περισσοτέρων Βουλευτών, τουλάχιστον της Αντιπολίτευσης, δεν αφορούν τις προθέσεις των ρυθμίσεων τις οποίες εισάγετε. Ελπίζω, ειλικρινά, να αποδειχτεί από την πορεία και της σημερινής συζήτησης και κυρίως από την τελική σας στάση ότι δεν αρκείστε μόνο σε αυτό. Γιατί σε λίγες μέρες μετά την ψήφιση του παρόντος νομοσχεδίου, η αγορά, δηλαδή η πραγματική οικονομία, θα σταματήσει να αξιολογεί τις υποθέσεις σας. Θα σας κρίνει για την αποτελεσματικότητά σας ως Κυβέρνηση και, βεβαίως, τον καθέναν από εσάς, για το πόσο οι διατάξεις που εισάγετε σήμερα θα αποδειχτούν στην πράξη λειτουργικές και εφαρμόσιμες. Υπάρχουν, πραγματικά, πολλά ζητήματα που υπονόμευαν ή υπονομεύουν την όλη νομοθετική πρωτοβουλία.

Είναι σημαντικό ότι, έστω και στο παρά πέντε, προσθέσατε στο παράρτημα 1 τη φέτα, τα τυριά, το γιαούρτι και τα αλλαντικά, διότι, αν επιμένατε στην εξαίρεσή τους, θα ασκούσατε μια τεράστια πίεση στις βιομηχανίες γαλακτοκομικών προϊόντων της χώρας μας, οι οποίες θα έρχονταν αντιμέτωπες με ένα τεράστιο πρόβλημα ρευστότητας. Αυτό γιατί η παρέμβασή σας δεν αφορά όλους τους κρίκους της εφοδιαστικής αλυσίδας, παρά τα αντίθετα λεγόμενα.

Εξαιρείτε, σχεδόν θα έλεγα σκανδαλωδώς, την εμπορική συναλλαγή των παραγωγικών επιχειρήσεων με τις επιχειρήσεις λιανικής πώλησης. Έτσι, όμως, στην πραγματική οικονομία δημιουργείται μια πολύ μεγάλη στρέβλωση. Με τις νέες διατάξεις οι γαλακτοκομικές και άλλες βιομηχανίες, όπως, για παράδειγμα, αυτές της τυποποίησης των οπωροκηπευτικών, ναι μεν θα είναι υποχρεωμένες να πληρώνουν τον παραγωγό σε λιγότερο από εξήντα μέρες, αλλά θα συνεχίσουν να εισπράττουν από τη λιανική πώληση την αξία των πωληθέντων προϊόντων σε εννέα μήνες. Πιθανότατα, βέβαια, θα σκέφτεστε: «Τι με νοιάζουν εμένα αυτές οι γαλακτοβιομηχανίες ή τι κάνουν. Ας τα βρουν με τις αλυσίδες της λιανικής πώλησης. Εμένα ίσως με ενδιαφέρει επικοινωνιακά να περάσω ότι οι αγρότες θα πληρώνονται μέσα σε εξήντα μέρες.».

Δυστυχώς, όμως, με αυτόν τον τρόπο κινδυνεύουμε, με τη διάταξη την οποία εισάγετε, στο τέλος να μην προστατεύετε πραγματικά τα συμφέροντα των παραγωγών. Άρα μην εκπλαγείτε, κύριε Υπουργέ, κυρίες και κύριοι της Συμπολίτευσης, αν σε μερικούς μήνες δείτε αύξηση στις συναλλαγές εισαγωγής νωπού γάλακτος από το εξωτερικό και μην εκπλαγείτε αν δείτε αύξηση των οπωροκηπευτικών από το εξωτερικό, όπου θα διατίθενται στο σουπερμάρκετ, την ίδια ώρα που τα αντίστοιχα ελληνικά θα σαπίζουν στα χωράφια.

Γιατί, δυστυχώς, η στρέβλωση η οποία δημιουργείται με αυτές τις διατάξεις, από τη στιγμή που επιλέξατε να μην παρέμβετε σε όλο το εύρος της εφοδιαστικής αλυσίδας, δείχνει ότι δυστυχώς εκεί θα οδηγηθεί το ζήτημα, δηλαδή σε αύξηση των εισαγωγών του νωπού γάλακτος, σε νέα φαινόμενα ελληνοποιήσεων αγροτικών προϊόντων και, πιθανότατα, σε ορισμένα προϊόντα, όπως το νωπό γάλα, ακόμα και στη διάθεση συσκευασμένων προϊόντων από το εξωτερικό, με τεράστιες συνέπειες για την ελληνική γαλακτοβιομηχανία.

Εκεί, όμως, που πραγματικά το όλο εγχείρημα φαίνεται έωλο είναι στον μηχανισμό που υιοθετείτε για την εφαρμογή του και, κυρίως, για τον έλεγχο της εφαρμογής του. Κατ’ αρχάς να χαιρετίσω το γεγονός ότι επιτέλους η Κυβέρνησή σας, μια αριστερή κυβέρνηση, ανακάλυψε τη χρησιμότητα του outsourcing στο ελληνικό δημόσιο. Αυτό το κάνετε γιατί στην ουσία μεταβιβάζετε στις τράπεζες την αρμοδιότητα ελέγχου της τήρησης της προθεσμίας των πληρωμών.

Σας ερωτώ, όμως: Δεν θα έπρεπε να συμβουλευτείτε πρώτα τις τράπεζες; Γιατί τι σας έχουν επισημάνει, κύριε Υπουργέ, οι τράπεζες; Στην ουσία έρχονται εδώ και «σας αδειάζουν» ως προς την αποτελεσματικότητα του μηχανισμού και σας λένε ότι δεν μπορούν να ελέγξουν αν τηρείται η προθεσμία συναλλαγής, όταν αυτή γίνεται για ποσά κάτω από 1.500 ευρώ με μετρητά.

Άρα είχατε σε αυτή την περίπτωση δύο επιλογές. Η μία επιλογή ήταν να απαγορεύατε τη συναλλαγή με μετρητά, κάτι που νομίζω δεν μπορείτε να το κάνετε, ή να αναδιατυπώνατε τη διάταξη, ώστε να ενθαρρύνετε την πληρωμή μέσω των τραπεζών. Εν τέλει τι επιλέξατε; Να εξαιρέσετε τους παραγωγούς από την υποχρέωση αποστολής ηλεκτρονικών στοιχείων που εξοφλούν με μετρητά.

Ποιοι είναι, όμως, κύριοι Υπουργοί, οι παραγωγοί που εξοφλούνται με μετρητά; Είναι συνήθως οι παραγωγοί οι οποίοι διακινούν μικροποσότητες αγροτικών προϊόντων. Αυτοί στη διαπραγμάτευσή τους με τους χονδρεμπόρους και τα καταστήματα λιανικής παραμένουν ανίσχυροι και είναι στην ουσία απροστάτευτοι. Άρα μην εκπλαγείτε αν αυτοί οι μικροπαραγωγοί, όσοι τέλος πάντων διακινούν προϊόντα μικρής χρηματικής αξίας, σας καταγγείλουν τους επόμενους μήνες εκβιαστικές προς τους παραγωγούς πρακτικές για σπάσιμο των τιμολογίων σε μικρότερα των 1.500 ευρώ, ώστε να πληρώνονται με μετρητά.

Πάλι, κυρίες και κύριοι συνάδελφοι της Συμπολίτευσης, σας προειδοποιούμε εγκαίρως ότι αυτό το πράγμα πρέπει να το δείτε, για να μη βρούμε μπροστά μας αυτά τα φαινόμενα το αμέσως επόμενο διάστημα.

Ολοκληρώνω με ένα σχόλιο για την υποχρεωτική σήμανση της προέλευσης του γάλατος. Υπάρχει αυτή τη στιγμή ένας άτυπος εμπορικός πόλεμος μεταξύ των χωρών Βορρά και Νότου. Χώρες, όπως είναι η Δανία και το Βέλγιο, αλλά και οργανώσεις, όπως η Food Drink Europe, που εκπροσωπεί την ευρωπαϊκή βιομηχανία τροφίμων και ποτών, αντιτίθενται σθεναρά σε αυτόν τον ιδιότυπο προστατευτισμό, που ξεκίνησε από τη Γαλλία και αναπτύσσεται γύρω από το γάλα. Επομένως η τελική πράξη αυτού του έργου δεν έχει ακόμα γραφτεί.

Αν υποθέσουμε ότι στις προτιμήσεις των Ελλήνων καταναλωτών πρώτο έρχεται το γάλα που παράγεται και μεταποιείται εδώ, μετά το γάλα από τις χώρες της Ευρωπαϊκής Ένωσης και τέλος το γάλα εκτός Ευρωπαϊκής Ένωσης, τότε νομίζω ότι αυτό που θα καταφέρει στο τέλος αυτή η διάταξη δεν είναι τίποτα άλλο παρά η μετακίνηση της παραγωγής και των εμπορικών ροών του γάλακτος σε ελληνικές γαλακτοβιομηχανίες από χώρες εκτός Ευρωπαϊκής Ένωσης σε χώρες εντός Ευρωπαϊκής Ένωσης και αυτό λόγω της εξαίρεσης του άρθρου 7.

Γνωρίζετε πολύ καλά, κύριε Υπουργέ, ότι η γαλακτοβιομηχανία, που στηρίζει την ελληνική παραγωγή γάλακτος, δεν περιμένει αυτό το νομοθέτημα για να επισημάνει την προέλευσή του. Ούτως ή άλλως, το κάνει ήδη μέσω των μηχανισμών μάρκετινγκ στα προϊόντα αιχμής, γιατί ξέρει ότι αυτό είναι ένα πολύ ισχυρό asset στον εγχώριο ανταγωνισμό. Εδώ απλά θα επιβαρυνθεί περαιτέρω, γιατί θα πρέπει να εφαρμόσει την ετικέτα στις προβλέψεις του νόμου και οι υπόλοιπες βιομηχανίες θα έχουν στην ουσία να αντιμετωπίσουν έναν αθέμιτο ανταγωνισμό με ευρωπαϊκές γαλακτοβιομηχανίες χάρη στην εξαίρεση του άρθρου 7, όπως σας είπα προηγουμένως.

Ολοκληρώνω λέγοντας ότι οι αιτίες για τη μείωση της ελληνικής παραγωγής γάλακτος είναι κάποιες άλλες. Είναι ο εκσυγχρονισμός των κτηνοτροφικών μονάδων, που θα επιτρέψει τη μείωση του λειτουργικού κόστους, είναι η μείωση της υπέρμετρης φορολόγησης στα ζώντα ζώα και τις ζωοτροφές. Είναι η ενεργοποίηση επενδυτικών σχεδίων για κτηνοτρόφους που παράγουν οι ίδιοι ζωοτροφές. Είναι η αποκατάσταση των νέων αγροτών της πρόσκλησης του 2009, οι οποίοι δεν πήραν ποτέ κατά την προηγούμενη ΚΑΠ δικαιώματα που αναλογούν στην πραγματική παραγωγική δυναμική τους και ακόμα περιμένουν να διορθωθεί αυτή η αδικία. Κύριε Υπουργέ, περιμένουμε μία απάντηση και γι’ αυτό. Επίσης είναι η υλοποίηση των προβλέψεων για βιολογική κτηνοτροφία, η οποία θα αναβαθμίσει ποιοτικά τα κτηνοτροφικά προϊόντα.

Κύριε Υπουργέ, αν τα κάνετε όλα αυτά, θα μας έχετε αρωγούς. Δυστυχώς, όμως, τα τελευταία τρία χρόνια δεν έχετε κάνει τίποτα ως Κυβέρνηση σε αυτή την κατεύθυνση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Κεφαλογιάννη.

Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης κ. Θεοχαρόπουλος για δώδεκα λεπτά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, συζητάμε σήμερα ένα πολύ σοβαρό θέμα, που έχει σχέση με την προάσπιση των συμφερόντων των Ελλήνων παραγωγών καθώς και την προστασία τους από πρακτικές αθέμιτου ανταγωνισμού και τη διασφάλιση της ποιότητας των ελληνικών νωπών και ευαλλοίωτων αγροτικών προϊόντων.

Ναι, μεν, όπως είπαμε, η φιλοσοφία του νομοσχεδίου μπορεί να είναι στη σωστή κατεύθυνση, αλλά για μία φορά παρουσιάζονται αντιφάσεις και κενά και συνεχίζει να λείπει η απαραίτητη υποδομή για να λειτουργήσουν αυτά, έστω και τα αποσπασματικά μέτρα.

Το πιο σημαντικό, όμως, είναι ότι συνεχίζει να λείπει μία συνολική και ολοκληρωμένη αντιμετώπιση του αγροτικού ζητήματος. Οπότε, είναι μάλλον στρουθοκαμηλισμός να περιμένουμε να λειτουργήσει ένας κρίκος μίας μεγάλης αλυσίδας, όταν οι υπόλοιποι κρίκοι παραμένουν εξαιρετικά αδύναμοι.

Εξίσου σημαντικό είναι το γεγονός ότι συνεχίζεται η έλλειψη έγκαιρης και θεσμικής διαβούλευσης, η οποία θα μπορούσε να έχει προλάβει τις σοβαρές αδυναμίες του συγκεκριμένου νομοσχεδίου.

Δεν είναι δυνατόν να νομοθετούμε χωρίς να ακούγονται a priori οι φορείς ούτε να φοβόμαστε τον διάλογο ούτε να θεωρούμε ότι με μία ακρόαση φορέων κάποιων ωρών, και αυτή αφού έχει υποβληθεί προς ψήφιση το νομοσχέδιο, καλύπτουμε το καθήκον μίας ενδελεχούς και έγκαιρης διαβούλευσης με όλους τους εμπλεκομένους.

Σας άκουσα, κύριε Τσιρώνη, να λέτε ότι η διαβούλευση γίνεται επαρκώς, και, μάλιστα, να φέρνετε σαν παράδειγμα ότι περνάτε 60% του χρόνου σας με τους αγρότες. Μάλλον στην Κυβέρνησή σας δεν έχετε υπ’ όψιν τι σημαίνει θεσμική διαβούλευση, συνεχής θεσμική διαβούλευση με τους αγρότες και ολοκληρωμένη διαβούλευση, η οποία πρέπει να γίνεται σε όλη την περίοδο. Δεν αμφισβητεί κανένας ότι μπορεί να συνομιλείτε με τους αγρότες για ώρες. Πρέπει, όμως, αυτό να γίνεται και με τους φορείς τους, με τις προτάσεις τους και αυτό να παίρνει τη θεσμική μορφή, η οποία πραγματικά να βοηθάει στο να ακούμε τους αγρότες και να συνδιαμορφώνουμε τις αλλαγές οι οποίες χρειάζονται.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Μιλάω και με τους φορείς τους.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Εννοώ όχι σε μεμονωμένες συναντήσεις, κύριε Τσιρώνη. Νομίζω ότι καταλαβαινόμαστε. Οι μεμονωμένες συναντήσεις δεν παράγουν αποτέλεσμα προς το συμφέρον των αγροτών, αλλά παράγουν αποτέλεσμα προς το συμφέρον συγκεκριμένων ομάδων. Αυτό δεν είναι ο στόχος για το συλλογικό συμφέρον και το εθνικό συμφέρον που πρέπει να έχουμε.

Εξίσου σημαντικά, βέβαια, είναι και πολλά θέματα, τα οποία θα σας πω στη συνέχεια, γιατί εμείς στη Δημοκρατική Συμπαράταξη είμαστε ο κατ’ εξοχήν χώρος που επιδιώκει μια ολιστική αντιμετώπιση του αγροτικού τομέα, που αποτελεί βασικό πυλώνα ανάπτυξης της εθνικής αγροτικής οικονομίας.

Ποια είναι τα κρίσιμα ζητήματα για να μην υπάρχουν αποσπασματικά μέτρα; Ποια είναι τα κρίσιμα θέματα για τον αγροτικό τομέα; Τι γίνεται με την ενίσχυση της παραγωγικής διαδικασίας μέσα από τη μέγιστη δυνατή απορρόφηση και αξιοποίηση των κοινοτικών κονδυλίων; Δεν γίνεται τίποτα.

Σας είπε ο εισηγητής της Δημοκρατικής Συμπαράταξης στην αρχή, κύριε Υπουργέ, ότι λέτε πολλές φορές πως οι ενισχύσεις στη χώρα μας είναι διπλάσιες από ορισμένες χώρες της Ευρωπαϊκής Ένωσης και σας έφερε και ορισμένα παραδείγματα από αυτά που έχετε πει δημοσίως.

Πρώτο ερώτημα: Από ποιον εξασφαλίστηκαν αυτά τα διπλάσια ποσά το 2012-2014, τα 20 δισεκατομμύρια, δηλαδή, ευρώ για την Κοινή Αγροτική Πολιτική, εκ των οποίων τα 6 δισεκατομμύρια ευρώ αφορούν το Πρόγραμμα Αγροτικής Ανάπτυξης και τα υπόλοιπα τον Πυλώνα Ι της ΚΑΠ;

Δεύτερον, με αυτά τα επιχειρήματα πηγαίνει η Κυβέρνησή σας και διαπραγματεύεται στις Βρυξέλλες; Λέτε πραγματικά στους εταίρους ότι οι επιδοτήσεις στη χώρα μας είναι διπλάσιες από τις χώρες της Ευρωπαϊκής Ένωσης; Εκτός αν νομίζετε ότι ό,τι λέτε εδώ στη χώρα μας δεν έχει αντίκτυπο κανέναν και δεν υπάρχει κανένα πρόβλημα γι’ αυτό.

Ταυτοχρόνως υπάρχουν και άλλα μεγάλα ζητήματα για τον αγροτικό τομέα που επηρεάζουν τα νομοσχέδια, τα οποία έρχονται και συζητούμε. Τι γίνεται με το σύστημα φορολόγησης των αγροτών; Σας έχουμε πει επανειλημμένα ότι αυτό που έχει γίνει τα τελευταία χρόνια με την Κυβέρνησή σας είναι ουσιαστικά η φορολογική εξόντωση των αγροτών. Να μην πω πάλι τα ίδια παραδείγματα, τα οποία έχουμε συζητήσει πολλές φορές εδώ στην Ολομέλεια της Βουλής. Δεν υπάρχει δίκαιο σύστημα φορολόγησης.

Ταυτοχρόνως δεν υπάρχει υποδομή για την εντατικοποίηση των ελέγχων στην αγορά για τη ριζική αντιμετώπιση των ελληνοποιήσεων. Εμείς σε όποια θετικά έρχονται και για τις ελληνοποιήσεις λέμε ναι στις θετικές αυτές ρυθμίσεις, τις οποίες φέρνετε. Όμως, σας λέμε ότι δεν μπορεί να λειτουργήσει και να αντιμετωπιστεί το σύστημα αυτό, αν δεν θεσπιστούν συγκεκριμένες ρυθμίσεις και μέτρα σε όλο το σύστημα.

Ποια είναι τα μέτρα μείωσης του κόστους παραγωγής; Αυτές είναι και οι προκλήσεις για ένα Υπουργείο Αγροτικής Ανάπτυξης, στις οποίες δεν έχετε ανταποκριθεί.

Τι γίνεται με την εφαρμοσμένη έρευνα και την καινοτομία; Γιατί δεν υπάρχει ουσιαστική παρέμβαση για τη βελτίωση του ισοζυγίου εισαγωγών κρέατος και γάλακτος; Γιατί δεν θεσπίζονται ουσιαστικά κίνητρα για την προώθηση νέων σύγχρονων και ισχυρών συλλογικών δομών;

Τι γίνεται με την ολοκληρωμένη πολιτική διαχείρισης νερού; Είναι ένα μεγάλο ζήτημα, το οποίο αφορά και το πώς θα γίνει και η αναδιάρθρωση των καλλιεργειών σε σχέση με τις συμβουλευτικές δομές για τους αγρότες. Είναι διαχρονικό πρόβλημα ότι δεν αξιοποιούνται χρήματα, τα οποία υπάρχουν. Ενώ υπάρχουν τετραπλάσια χρήματα αυτή την περίοδο για συμβουλευτικές δομές που έχουν εξασφαλιστεί, δεν τα απορροφάτε και δεν έχετε δημιουργήσει αυτές τις δομές των συμβουλευτικών υπηρεσιών για να απορροφηθούν.

Τι γίνεται με το ασφαλιστικό; Κανένα σύγχρονο σύστημα ασφαλιστικό δεν υπάρχει. Τα αντίθετα βλέπουμε και στο ασφαλιστικό σύστημα όλα τα χρόνια της διακυβέρνησής σας.

Πολιτική γης με χρηματοδοτικά κίνητρα για την εγκατάσταση των αγροτών ουσιαστικά δεν υπάρχει.

Όσον αφορά το αγροτικό πετρέλαιο, δεν έχετε κάνει δεκτή την πρόταση τη δική μας και δεν έχετε διαπραγματευτεί. Αν έχετε διαπραγματευτεί με τους εταίρους και το έχουν αρνηθεί, η Κυβέρνησή σας να ενημερώσει, είτε ο κ. Τσακαλώτος είτε εσείς.

Η κάρτα αγροτικού πετρελαίου, που έχουμε ζητήσει, όπως συμβαίνει και σε άλλες χώρες της Ευρωπαϊκής Ένωσης, θα μπορούσε ουσιαστικά μ’ έναν δίκαιο τρόπο να παρέχει αγροτικό πετρέλαιο, για το οποίο και εσείς είχατε προεκλογικά δεσμευθεί με βάση τις καλλιέργειες. Σας έχουμε καταθέσει αυτή την τροπολογία από το 2015. Μας έχετε πει ότι είναι θέμα με τους εταίρους και πρέπει να διαπραγματευτούμε. Διαπραγματευτήκατε; Σας είπαν όχι; Να ενημερωθεί το ελληνικό Κοινοβούλιο και ο ελληνικός λαός και οι αγρότες αν δεν έχουν δεχθεί την κάρτα αγροτικού πετρελαίου ή αν εσείς δεν επιλέγετε αυτόν τον τρόπο τον εναλλακτικό, για να παρέχουμε φθηνότερο αγροτικό πετρέλαιο σ’ αυτούς που πραγματικά το δικαιούνται.

Νόμιζα πραγματικά, αγαπητοί κύριοι Βουλευτές, ότι αυτά ίσως τα κρατάει στις αποσκευές του ο Πρωθυπουργός για τις περιοδείες που έχει ξεκινήσει, καθώς κάτι θα έπρεπε να υποσχεθεί, για να καλύψει γενικές και ειδικές ανεπάρκειες της Κυβέρνησης και προεκλογικές μη τηρηθείσες υποσχέσεις.

Χθες ήταν στη Λάρισα, στο Περιφερειακό Αναπτυξιακό Συνέδριο, στο οποίο νομίζω ήσασταν κι εσείς από το Υπουργείο Αγροτικής Ανάπτυξης, για την αγροτική ανάπτυξη.

Βλέπω, λοιπόν, εδώ ορισμένα χαρακτηριστικά σημεία για τον αγροτικό τομέα, τα οποία θα ήθελα να σχολιάσω.

Λέει χαρακτηριστικά ότι «έχει γίνει κριτική αποτίμηση του μοντέλου που μας έφερε στην κρίση μέχρι το 2009». Είναι σωστό ότι πρέπει να αλλάξει το στρεβλό καταναλωτικό μοντέλο με ένα υγιές παραγωγικό μοντέλο ανάπτυξης. Ταυτοχρόνως δεν μας λέει, όμως, γιατί συνεχίζει με τις παθογένειες του παρελθόντος σε ορισμένα ζητήματα και με το στρεβλό καταναλωτικό μοντέλο. Δεν δίνει καμμία απάντηση.

Λέει ο κ. Τσίπρας ότι «είχαμε μία έκρηξη σε επενδύσεις στην ελληνική οικονομία». Λέει ακριβώς τη λέξη «έκρηξη» στις επενδύσεις. Την έχει δει κάποιος και πραγματικά μπορεί να την τεκμηριώσει με στοιχεία αυτή την έκρηξη σε επενδύσεις;

Θα ήθελα να απαντήσετε στη συνέχεια εκ μέρους του ΣΥΡΙΖΑ, για να μας πείτε πού βλέπετε αυτές τις επενδύσεις, διότι νομίζω ότι συμβαίνει ακριβώς το αντίθετο: Δεν έχουμε επενδυτικό ενδιαφέρον. Πρέπει να σας πω ότι το επενδυτικό ενδιαφέρον είναι σε χαμηλότερο επίπεδο. Ουσιαστικά φεύγουν επενδυτές από τη χώρα μας.

Επίσης, δήλωσε ο Πρωθυπουργός ότι «η ανάπτυξη δημιουργεί σταθερές και αξιοπρεπείς θέσεις εργασίας». Τα στοιχεία που βλέπουμε για τις θέσεις εργασίας είναι ότι δημιουργούνται θέσεις εργασίας μερικής απασχόλησης, ότι αυξάνονται αυτές οι θέσεις, ότι υπάρχει υποαπασχόληση. Βλέπουμε, όμως, τα ακριβώς αντίθετα στοιχεία, ότι μπορεί οι δείκτες της ανεργίας να μειώνονται ελάχιστα, αλλά ουσιαστικά οι θέσεις εργασίας που υπάρχουν είναι οι περισσότερες μερικής απασχόλησης, δηλαδή το ακριβώς αντίθετο.

Είπε ο κ. Τσίπρας ότι «αφού ολοκληρώσουμε τον κύκλο των συνεδρίων στις δεκατρείς περιφέρειες, θα συγκροτήσουμε το Εθνικό Αναπτυξιακό Σχέδιο». Πέρασαν παραπάνω από δυόμισι χρόνια, φτάνουμε στα τρία χρόνια και τώρα στη Λάρισα είπε ο κ. Τσίπρας ότι θα συγκροτηθεί το Εθνικό Αναπτυξιακό Σχέδιο μετά από τα δεκατρία συνέδρια.

Μήπως έχουμε εκλογές και μιλάει ως Αρχηγός της αξιωματικής αντιπολίτευσης; Αυτό μία τέτοια ομιλία θυμίζει, ενώ θα έπρεπε να απαντήσει τώρα τι γίνεται, αύριο. Οι αγρότες έχουν προβλήματα και νομίζω ότι όλοι συμφωνούμε ότι η εκάστοτε κυβέρνηση θα έπρεπε να δίνει λύσεις στα πρακτικά ζητήματα, πέρα από μία οραματική πολιτική που μπορεί να έχει. Ποιες είναι αυτές οι λύσεις; Καμμία!

Ταυτοχρόνως, αναφέρθηκε σε διαθρωτικές αδυναμίες του πρωτογενούς τομέα, για τις οποίες δεν έχει γίνει απολύτως τίποτα για τη διόρθωσή τους, για την ανανέωση του αγροτικού πληθυσμού μέσα από την υποστήριξη των νέων αγροτών. Δεν προχώρησε αυτά τα χρόνια το Πρόγραμμα Νέων Αγροτών. Τώρα μας λέτε ότι θα προχωρήσει η διαδικασία, αλλά δεν προχώρησε αυτά τα δυόμισι χρόνια. Σε αυτό δεν νομίζω ότι υπάρχει καμμία αμφιβολία.

Μίλησε για τα συλλογικά εργατικά σχήματα και ταυτοχρόνως για τον εξορθολογισμό της λειτουργίας της αγοράς αγροτικών προϊόντων και την προστασία του καταναλωτή.

Κύριε Υπουργέ, εσείς δεν έχετε πει πολλές φορές ότι το άνοιγμα της ψαλίδας των τιμών στη χώρα μας παραμένει τεράστιο; Είναι αλήθεια ή δεν είναι; Είναι 1:7,5, έχετε πει, τεράστιο το άνοιγμα. Έχει μειωθεί; Δεν έχει μειωθεί. Δεν ευθύνεστε ως Κυβέρνηση δυόμισι χρόνια που δεν έχει μειωθεί; Ποιος θα πρέπει να απαντήσει σε αυτό; Η Αντιπολίτευση;

Άλλο σημείο είναι η ανάπτυξη της έρευνας και της καινοτομίας, που την αναφέρει ο Πρωθυπουργός, λέγοντας ότι διαπίστωσε στη Λάρισα ότι υπάρχουν πραγματικά πρωτοπόρες επιχειρήσεις. Το διαπίστωσε στη Λάρισα, όπως είπε χαρακτηριστικά.

Νομίζω ότι αυτές οι πρωτοπόρες, καινοτόμες αγροτικές επιχειρήσεις, που υπάρχουν σε όλη την Ελλάδα, θα έπρεπε να αποτελούν πρότυπο και όχι να ανακαλυφθούν τώρα, αλλά όλο αυτό το χρονικό διάστημα να τους έχετε μαζέψει και να έχετε προσπαθήσει να δημιουργήσετε πρότυπα τέτοιων επιχειρήσεων, χωρίς σφιχτό βέβαια κρατικό εναγκαλισμό.

Βεβαίως, μίλησε και για τις απορροφήσεις για το Πρόγραμμα Αγροτικής Ανάπτυξης. Μιλάτε για δεσμεύσεις, για τις προκηρύξεις που έχετε κάνει. Δεν μιλάτε για τις απορροφήσεις. Θα πρέπει να ξεκινήσετε να δείτε τι γίνεται, γιατί δεν προχωρούν όπως θα έπρεπε οι απορροφήσεις και γιατί δεν προχωρά το πρόγραμμα με έναν ταχύτερο ρυθμό, πού υπάρχουν οι γραφειοκρατικές αδυναμίες, να τις επιλύσετε και όχι απλώς να μιλάτε για τις δεσμεύσεις που γνωρίζετε πολύ καλά και ξέρετε ότι γνωρίζω πως δεν αποτελούν ένδειξη ουσιαστικά προόδου.

Να μην αναφερθώ σε άλλα. Θα ήθελα μόνο να σας πω, κύριε Υπουργέ, ότι διάβασα ότι είπατε στην ομιλία σας στην περιφέρεια, στην Καρδίτσα νομίζω, και για το φορολογικό και το ασφαλιστικό των αγροτών. Νομίζω ότι είναι ξεκάθαρο ότι τόσο το φορολογικό όσο και το ασφαλιστικό των αγροτών, αλλά και όλων των Ελλήνων, είναι τα κυριότερα προβλήματα της Κυβέρνησής σας και δεν είναι τα ζητήματα αυτά που έπρεπε να αναφέρετε ότι προχωρήσατε σε βελτιωτικές ενέργειες. Δεν έχετε προχωρήσει σε βελτιωτικές ενέργειες σε όλα αυτά τα ζητήματα.

Όσον αφορά τα συγκεκριμένα θέματα του νομοσχεδίου, νομίζω ότι ο εισηγητής της Δημοκρατικής Συμπαράταξης τα έχει καλύψει.

Τελειώνοντας, να πω μόνο ότι πριν από δυόμισι χρόνια ο κ. Τσίπρας έλεγε ότι έπρεπε -και πρέπει- «να υπάρξει φθηνό πετρέλαιο, φθηνό ρεύμα, ρευστότητα στον παραγωγό». Η ρευστότητα είναι άλλο ένα σημαντικό ζήτημα που δεν υπάρχει και σήμερα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Πώς δεν υπάρχει; Μην τρελαθούμε!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ: «**Δεν μπορεί», έλεγε, να ανασυγκροτηθεί η αγροτική οικονομία, χωρίς φθηνό ρεύμα και πετρέλαιο». Φθηνό ρεύμα δεν υπάρχει. «Δεν μπορούμε να δίνουμε αφορολόγητο», έλεγε, «στους εφοπλιστές και οι αγρότες να πληρώνουν».

Καταλαβαίνετε ότι εδώ ταιριάζει το απόφθεγμα του Αβραάμ Λίνκολν, ότι δεν μπορείς να κοροϊδεύεις πολλούς για πολύ χρόνο. Ίσως μπορείς να κοροϊδεύεις πολλούς για λίγο και λίγους για πολύ, αλλά όχι πολλούς για μεγάλο χρονικό διάστημα.

Σήμερα βλέπουμε τον κ. Τσίπρα να πετάει με F-16 και με τη στρατιωτική στολή.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Και αυτό σάς ενοχλεί;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δεν ξέρω αν πετάξει και με F-35 και τα αγοράσετε τελικά, αφού το ήθελε ο κ. Καμμένος και κάνετε όλα τα χατίρια του «συγκυβερνήτη» σας.

«Μακάρι», λέει ο Πρόεδρος κ. Δημήτριος Καμμένος. Δεν ξέρω αν αυτό αποτελεί απάντηση και της Κυβέρνησης.

Πάντως, θα έλεγα ότι, αντί για τέτοιες κινήσεις, θα έπρεπε η Κυβέρνηση επιτέλους να καταλάβει ότι χρειάζονται λύσεις στα προβλήματα. Δεν μπορούμε να προχωρήσουμε έτσι. Χρειάζονται συγκεκριμένες δράσεις με ξεκάθαρη στόχευση και ολιστική αντιμετώπιση.

Πρέπει να ακούμε τους αγρότες και πρέπει να συμφωνήσουμε εδώ τουλάχιστον όλοι οι Βουλευτές -εννοώ των δημοκρατικών κομμάτων- ότι ο αγροτικός τομέας είναι αυτός που μπορεί να βγάλει τη χώρα από την κρίση. Γιατί; Διότι πρέπει να γίνουμε παραγωγικοί, για να υπερβούμε την κρίση. Έχουμε τις δυνατότητες στον αγροτικό τομέα.

Έχει και κάτι άλλο ο αγροτικός τομέας και πρέπει να είστε τυχεροί οι τρεις Υπουργοί που βρίσκεστε στο Υπουργείο. Έχετε χρήματα, σχεδόν 20 εκατομμύρια ευρώ, ενώ όλα τα άλλα Υπουργεία αυτή τη στιγμή δεν έχουν χρήματα. Αξιοποιήστε τα αυτά τα χρήματα τουλάχιστον, για να δημιουργήσουμε ένα διαφορετικό παραγωγικό πρότυπο στη χώρα μας, χωρίς τις παθογένειες του παρελθόντος! Αυτό είναι το στοίχημα για εσάς, αλλά δεν είναι στοίχημα μόνο για εσάς, είναι στοίχημα για τη χώρα, για να μπορέσει να υπερβεί την κρίση. Αλλιώς, θα μιλάμε συνέχεια, ακόμα και αν αντιμετωπίζουμε κλείνοντας τις τρύπες πρόσκαιρα ορισμένα ζητήματα, για μνημόνια και νέα μέτρα, τα οποία δεν μπορούν να βγάλουν τη χώρα από την κρίση.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Θεοχαρόπουλο.

Τον λόγο έχει ο Αναπληρωτής Υπουργός κ. Τσιρώνης και αμέσως μετά ο κ. Κόκκαλης.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Καθαρά διευκρινιστικά, στη διαβούλευση για τη μελισσοκομία για πρώτη φορά -και ρωτήστε τους ίδιους τους μελισσοκόμους- συμμετείχε το 100% των φορέων, τυποποιητές, παραγωγοί, έμποροι, οι πάντες. Στη διαβούλευση για τις υδατοκαλλιέργειες -διαβάστε τα «ΑΛΙΕΥΤΙΚΑ ΝΕΑ»- συμμετείχε το 100% των φορέων. Δεν έχει υπάρξει κανένας φορέας στη ζωική παραγωγή που να μη συμμετείχε στις διαβουλεύσεις, τουλάχιστον όσον αφορά τα θέματα της αρμοδιότητάς μου.

Να πω και κάτι άλλο. Το νομοσχέδιο στη θεσμική του διαβούλευση ήταν από τον Απρίλιο, από τις 24 Απριλίου, από ό,τι ενημερώθηκα. Εάν το χρονικό διάστημα από τις 24 Απριλίου δεν είναι επαρκής χρόνος θεσμικότατης διαβούλευσης, τότε αναρωτιέμαι τι είναι.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δώστε μου μισό λεπτό ακόμη, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Εντάξει, κύριε συνάδελφε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, δεν αναφέρομαι σε συγκεκριμένα θέματα, όπως βλέπετε. Λέω ότι η διαβούλευση θα πρέπει να γίνεται με θεσμούς και πρέπει να είναι σταθερή. Πρέπει να θεσμοθετήσουμε αυτό το οποίο δεν πράττετε και έγκειται στον εκάστοτε Υπουργό.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Απέδειξα ότι το πράττουμε!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, ακούστε, σας άκουσα προσεκτικά. Θα μπορούσα να σας φέρω πολλά παραδείγματα στο Υπουργείο σας, για τα οποία θα έπρεπε να απαντήσετε. Για παράδειγμα, μαθαίνω ότι έχει έρθει μια ρύθμιση από τους ερευνητές του ΕΘΙΑΓΕ που ζητάει να μπει, όπως όλα τα άλλα ερευνητικά ιδρύματα, στη ρύθμιση του νόμου. Ούτε σε αυτό απαντάτε στο Υπουργείο σας, ενώ απαντούν στα άλλα Υπουργεία. Δεν ξέρω αν είναι δική σας αρμοδιότητα ή του Υπουργού.

Λέω, όμως, ότι όλα αυτά τα ζητήματα δεν απαντώνται. Ίσως ο Υπουργός γνωρίζει -και εννοώ για το ΕΘΙΑΓΕ και τους ερευνητές- γιατί δεν εντάσσονται στον νόμο. Αν έχετε κάποια απάντηση για αυτό να δώσετε, να μας τη δώσετε, σας παρακαλώ. Εν πάση περιπτώσει, δεν θα μπω σε άλλα ζητήματα.

Αυτό το οποίο λέω είναι ότι η διαβούλευση πρέπει να είναι μόνιμη, για να έχουμε απαντήσεις σε όλα αυτά τα ζητήματα και να είναι και θεσμική.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Καμμένος):** Ναι, κύριε Υπουργέ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν μπορούμε να μετατρέψουμε σε κοινοβουλευτικό έργο όλη τη συζήτηση για ένα τόσο σοβαρό νομοσχέδιο. Επιτέλους! Τα συζητάμε άλλες φορές!

**ΠΡΟΕΔΡΕΥΩΝ (Δημήτριος Καμμένος):** Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε Τσιρώνη, κύριε Αποστόλου, όταν δεν υπάρχουν επιχειρήματα για ένα νομοσχέδιο πραγματικά τομή, αναγκαστικά θα ακούγονται φωνές, όπως ότι δεν υπήρξε διαβούλευση, θα ακούγονται ρήσεις φιλοσόφων, ποιητών.

Κατ’ αρχάς, κανείς δεν αμφισβήτησε και δεν ισχυρίστηκε ότι στα δύο χρόνια διακυβέρνησης της χώρας λύσαμε όλα τα προβλήματα του αγροτικού τομέα, τα οποία δημιουργήσατε εσείς. Αυτό να το ξεκαθαρίσουμε.

Όσον αφορά το νομοσχέδιο, κανείς δεν αμφισβητεί ότι αυτό το νομοσχέδιο κινείται σε πολύ σωστή κατεύθυνση και επιλύει σε σημαντικό βαθμό δύο θέματα που έχουν να κάνουν με τον πρωτογενή τομέα. Το ένα είναι η ελληνοποίηση και το άλλο είναι η προστασία του αγροτικού εισοδήματος.

Μέσα σε αυτή την Αίθουσα οι περισσότεροι συμφωνούμε και κατ’ αρχήν θα ψηφιστεί το νομοσχέδιο, πλην, όμως, ο κ. Τζαβάρας –λείπει;- «έριξε το γάντι» και αναγκαστικά πρέπει να το σηκώσω. Για να δούμε τώρα ποιος προστατεύει το αγροτικό εισόδημα, ποιος επιδιώκει την προστασία του αγροτικού εισοδήματος και ποιος όχι, να το δούμε έμπρακτα.

Μας κατηγόρησε ο κ. Τζαβάρας ότι ο νόμος που φέραμε στη Βουλή δεν είναι σωστός, δεν είναι άρτιος και ότι οι παραγωγοί ενδιαφέρονται περισσότερο για το εάν θα πληρωθούν και πότε θα πληρωθούν.

Το 2013, κύριοι της Αντιπολίτευσης, ψηφίστηκε ο ν.4152/2013. Με αυτόν τον νόμο η τότε Κυβέρνηση –νομίζω ήταν η Νέα Δημοκρατία και το ΠΑΣΟΚ- θέλησε να επιλύσει το πρόβλημα στην καθυστέρηση των πληρωμών, αυτό για το οποίο ψηφίζουμε εμείς σήμερα. Θέλησε να το επιλύσει.

Ακούστε τι προέβλεπε αυτός ο νόμος, ο οποίος, ειρήσθω εν παρόδω, ήταν ενσωμάτωση κοινοτικής οδηγίας. Επέτρεπε τη σύναψη των συμβάσεων και πέραν της ορισθείσης από τον νόμο προθεσμίας. Ο νόμος ο οποίος θα ψηφιστεί σήμερα είναι αναγκαστικού δικαίου. Ορίζει ότι σε εξήντα ημέρες πρέπει να έχει πληρωθεί ο παραγωγός, διαφορετικά οποιαδήποτε συμφωνία μεταξύ των μερών είναι άκυρη.

Η ερώτηση είναι απλή: Να συγκρίνουμε τους δύο νόμους; Το 2013 ποιος προστατεύει το εισόδημα του παραγωγού; Ο γαλλικός Εμπορικός Κώδικας του 2010 προβλέπει προθεσμία τριάντα ημερών, ο ιταλικός το ίδιο, ο ισπανικός το ίδιο. Μάλιστα προβλέπει ότι οποιαδήποτε συμφωνία μεταξύ των μερών είναι άκυρη.

Και έρχεται Βουλευτής από αυτό εδώ το Βήμα και λέει ότι αυτό το νομοσχέδιο δεν προστατεύει, ότι δεν είναι σωστό. Για όνομα του Θεού! Είναι δυνατόν; Ο ν.4152 του 2013 απέτυχε, διότι στην ουσία δεν προστάτευε. Ποια είναι η καινοτομία αυτού του νόμου; Υποχρεώνει τον παραγωγό -τον κάνει πραγματικά συμβαλλόμενο μέρος- ο ίδιος να ενεργοποιείται και να ειδοποιεί για τη μη εξόφληση.

Επίσης, ανέφερε ο κ. Τζαβάρας ότι το θέμα δεν είναι πότε θα πληρωθεί, αλλά εάν θα πληρωθεί. Μάλιστα είπε, δηκτικά και επιδεικτικά, «μπορείτε να εξασφαλίσετε ότι η συγκεκριμένη επιταγή θα πληρωθεί»; Είναι δυνατόν να επιλέξουμε τον συμβαλλόμενο; Να πούμε στον αγρότη ότι «θα πουλήσεις σε αυτόν» γιατί πιθανόν είναι φερέγγυος; Προστατεύουμε την ίδια τη συναλλαγή.

Ανέφερε, όμως, και τον ν.3424/1955. Σωστή η επισήμανση, πλην, όμως, αυτός ο νόμος ορίζει μόνον τις ποινικές κυρώσεις. Το ζητούμενο είναι να οδηγείται ο αγρότης στα δικαστήρια για να εισπράξει το τίμημα ή να προστατευτεί εκ των προτέρων;

Αυτό είναι το ζητούμενο και αυτό πρέπει να δουν –και το έχουν καταλάβει- οι αγρότες. Να τους αναγκάζουμε να πηγαίνουν στα δικαστήρια, να εμπλέκονται σε κοστοβόρες και χρονοβόρες διαδικασίες για να εισπράξουν, εάν θα εισπράξουν -γιατί ουσιαστικά η πρόταση που ακούστηκε αυτό ήταν- ή να προστατεύσουμε εκ των προτέρων, όπως προστατεύουν οι περισσότερες ευρωπαϊκές χώρες, την ίδια, την αυτούσια συναλλαγή; Νομίζω ότι η απάντηση είναι μονόδρομος.

Τελειώνω, κύριε Πρόεδρε. Νομίζω ότι αυτό το νομοσχέδιο πρέπει να υπερψηφιστεί και στα άρθρα και επί της αρχής από όλα τα κόμματα, διότι πραγματικά δίνει μια σημαντική λύση, ένα καίριο πλήγμα κατ’ αρχάς στις ελληνοποιήσεις και μια σημαντική λύση στην προστασία του αγροτικού εισοδήματος.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Κόκκαλη.

Παρακαλώ τον συνάδελφο από τον ΣΥΡΙΖΑ, τον κ. Γεώργιο Παπαηλιού, να λάβει τον λόγο για επτά λεπτά.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, με τις ρυθμίσεις τού υπό κρίση νομοσχεδίου επιχειρείται η διασφάλιση των ελληνικών προϊόντων από αθρόες ελληνοποιήσεις, η διασφάλιση της ποιότητας των ελληνικών προϊόντων έναντι πρακτικών αθέμιτου ανταγωνισμού και εν γένει, η προάσπιση των συμφερόντων των αγροτών, των κτηνοτρόφων, αλλά και των καταναλωτών.

Ειδικότερα, με τις διατάξεις του πρώτου κεφαλαίου, επιδιώκεται η προστασία της ελληνικής παραγωγής και των ελληνικών παραγωγών και σε αυτό το πλαίσιο η αποκατάσταση της στοιχειώδους ισορροπίας μεταξύ παραγωγών και εμπόρων, εξαλείφοντας τα φαινόμενα της αδικαιολόγητης και προδήλως καταχρηστικής επιβολής όρων από τους εμπόρους επί των παραγωγών, φαινόμενα που ευνοούνται από τις πολύμηνες καθυστερήσεις στις πληρωμές των νωπών και ευαλλοίωτων-ευπαθών προϊόντων της αγροτοδιατροφικής αλυσίδας.

Η διάθεση των νωπών και ευαλλοίωτων προϊόντων στον τελικό καταναλωτή απαιτεί την ολοκλήρωσή της στο μικρότερο δυνατό χρονικό διάστημα λόγω της φύσης των προϊόντων και βέβαια, συνδέεται με την άμεση πληρωμή του τιμήματος από τον καταναλωτή. Μέχρι σήμερα παρατηρούνται σημαντικές καθυστερήσεις στην εξόφληση των τιμολογίων μεταξύ αφ’ ενός, των παραγωγών, δηλαδή των αγροτών και των μικρών και μεσαίων μεταποιητών και αφ’ ετέρου, των χονδρεμπόρων, των διανομέων ή των αλυσίδων καταστημάτων λιανικής πώλησης.

Οι διατάξεις του ν.4152/2013, με τις οποίες η ελληνική νομοθεσία προσαρμόστηκε -με ερωτηματικό- στην ευρωενωσιακή οδηγία για την καταπολέμηση των καθυστερήσεων πληρωμών στις εμπορικές συναλλαγές, δεν αποδείχτηκαν στην πράξη αποτελεσματικές για την αντιμετώπιση του φαινομένου στον ευαίσθητο και εξαιρετικής εθνικής, κοινωνικής και οικονομικής σημασίας κλάδο της παραγωγής νωπών και ευαλλοίωτων αγροτικών προϊόντων, αφού επέτρεπαν τη σύναψη συμβάσεων με συμβατική προθεσμία πληρωμής μεγαλύτερη από την προβλεπόμενη εκ του νόμου.

Αυτή η γενική πρόβλεψη για συναλλαγές, που από τη φύση τους δεν δικαιολογούν μεγάλους χρόνους, μεγάλες προθεσμίες πληρωμής δημιούργησε αντίθετα αποτελέσματα από αυτά που η οδηγία εμφανίζεται να επιδιώκει. Η αδικαιολόγητα μεγάλη καθυστέρηση εξόφλησης του παραγωγού και των μικρών και μεσαίων μεταποιητών είχε και έχει ως αποτέλεσμα την περιέλευση αυτών σε κατάσταση οικονομικής δυσπραγίας, ακόμη και ακραίας, και την έμμεση χρηματοδότηση των χονδρεμπόρων και των αλυσίδων καταστημάτων λιανικής πώλησης, οι οποίοι, επωφελούμενοι της αυξημένης ρευστότητας, που είναι απόρροια της διαπραγματευτικής τους δύναμης, χρησιμοποιούν τα παρακρατούμενα χρηματικά ποσά για την εύκολη χρηματοδότηση δικών τους δραστηριοτήτων.

Έτσι, με τις διατάξεις του πρώτου κεφαλαίου του νομοσχεδίου ρυθμίζεται η υποχρέωση του εμπόρου νωπών και ευαλλοίωτων-ευπαθών αγροτικών προϊόντων, ο οποίος πραγματοποιεί εμπορική συναλλαγή με παραγωγό που εκδίδει τιμολόγιο, να εξοφλεί το τιμολόγιο εντός εξήντα ημερών από την έκδοσή του, αποκλειομένης ρητά κάθε δυνατότητας συμβατικής υπέρβασης του χρόνου πληρωμής, δηλαδή κάθε αντίθετης συμφωνίας μεταξύ των μερών, όπως συνέβαινε μέχρι σήμερα. Ο ορισμός, ως ημερομηνίας έναρξης της προθεσμίας πληρωμής, της ημερομηνίας έκδοσης του τιμολογίου λειτουργεί υπέρ του παραγωγού και συμβάλλει στη μείωση του χρόνου πληρωμής του.

Επιπλέον, υπάρχει ιδιαίτερη πρόβλεψη διοικητικών κυρώσεων για τη μη τήρηση αυτών των ρυθμίσεων, όπως η επιβολή προστίμων που βεβαιώνονται ως δημόσια έσοδα, εισπράττονται σύμφωνα με τις διατάξεις του ΚΕΔΕ και αποτελούν έσοδα του Ταμείου Γεωργίας και Κτηνοτροφίας, αλλά ακόμα και η διαγραφή του εμπόρου από το υπάρχον Ενιαίο Μητρώο Εμπόρων Αγροτικών Προϊόντων.

Στο δεύτερο κεφάλαιο εισάγεται η υποχρέωση επισήμανσης της προέλευσης του γάλακτος, καθώς και του γάλακτος ως κύριου συστατικού των μεταποιημένων γαλακτοκομικών τροφίμων, προσυσκευασμένων ή μη, ικανοποιώντας έτσι πάγιο αίτημα των Ελλήνων παραγωγών για προστασία τους μέσω της διαφάνειας από ελληνοποιήσεις και εν γένει αθέμιτες εμπορικές πρακτικές.

Η επισήμανση περιλαμβάνει ενδείξεις για τη χώρα αρμέγματος, τη χώρα επεξεργασίας και τη χώρα συσκευασίας. Έτσι, παρέχεται στους καταναλωτές, αλλά και στους παραγωγούς, ασφαλές νομικό πλαίσιο για την ανάπτυξη καταναλωτικών και παραγωγικών πρακτικών, οι οποίες μεσοπρόθεσμα θα διασφαλίσουν την καταναλωτική εμπιστοσύνη στα ελληνικά γαλακτοκομικά προϊόντα και θα δώσουν ώθηση στην ελληνική παραγωγή και συνολικά στην εθνική οικονομία.

Όσον αφορά την υποχρεωτική επισήμανση καταγωγής-προέλευσης στο κρέας, προκειμένου ο καταναλωτής να έχει ολοκληρωμένη ενημέρωση, απαιτούνται κανόνες ιχνηλασιμότητας σε όλα τα στάδια παραγωγής και διανομής του κρέατος, από τη σφαγή μέχρι τη συσκευασία, για να εξασφαλίζεται ο συσχετισμός μεταξύ κρέατος και του ζώου από το οποίο προέρχεται το κρέας. Η Ελλάδα, ως χώρα ελλειμματική, ιδίως σε βόειο και χοίρειο κρέας πλήττεται από αθέμιτες εμπορικές πρακτικές εκ μέρους των ανταγωνιστών της, οι οποίες πλήττουν όχι μόνο τους καταναλωτές αλλά και τους παραγωγούς-κτηνοτρόφους.

Στις διατάξεις του παρόντος νομοσχεδίου αποτυπώνονται ειδικές υποχρεώσεις, κατά το στάδιο της λιανικής πώλησης, πέραν των λοιπών ειδικών υποχρεώσεων που αφορούν σε όλα τα στάδια εμπορίας και διακίνησης του κρέατος, όπως η υποχρέωση αναγραφής του είδους του κρέατος, της χώρας καταγωγής, των χωρών εκτροφής και της χώρας σφαγής και το ακριβές βάρος του πωλουμένου προϊόντος στα παραστατικά που εκδίδονται από οποιονδήποτε φορολογικό ηλεκτρονικό μηχανισμό (ταμειακές μηχανές, φορολογικοί εκτυπωτές) πέραν της ύπαρξης αυτόνομης δημοσιονομικής μονάδας επεξεργασίας, ειδικής ασφαλούς φορολογικής διάταξης σήμανσης στοιχείων και λοιπά.

Έτσι, ο καταναλωτής θα έχει τη δυνατότητα να γνωρίζει ακριβώς τι αγοράζει μέσω των αναγραφομένων στοιχείων στην απόδειξη λιανικής πώλησης, αλλά και οι αρμόδιες ελεγκτικές αρχές, μέσω της υποχρέωσης να τίθενται υπ’ όψιν τους οι εκτυπώσεις δελτίων αναφοράς από τον φορολογικό ηλεκτρονικό μηχανισμό. Θα έχουν τη δυνατότητα να ισοζυγίζουν τις αγοραζόμενες ποσότητες μέσω των τιμολογίων αγοράς με τις πραγματικά πωλούμενες ποσότητες μέσω των τιμολογίων και των αποδείξεων.

Λόγω στενότητας χρόνου δεν θα αναφερθώ στις διατάξεις που τροποποιούν διατάξεις του Αλιευτικού Κώδικα.

Θέλω να τονίσω κάτι που ελέχθη από πολλούς προλαλήσαντες ομιλητές. Χωρίς αμφιβολία ο έλεγχος εφαρμογής όλων αυτών των ρυθμίσεων, αλλά και οι ελεγκτικοί μηχανισμοί που υφίστανται και δημιουργούνται περαιτέρω, είναι σημαντικές παράμετροι για την εξυπηρέτηση των σκοπών για τους οποίους θεσπίζονται.

Βέβαια, είναι γνωστό, ότι υπάρχει πρόβλημα στη Δημόσια Διοίκηση. Όμως, έχουν γίνει σημαντικά βήματα για τον περιορισμό της γραφειοκρατίας, αλλά κυρίως για την αλλαγή της νοοτροπίας που επικρατεί στη δημόσια διοίκηση. Το πρόβλημα υπάρχει. Νομίζω ότι υπάρχει πρόθεση, αλλά γίνονται και οι κινήσεις από πλευράς Κυβέρνησης να αντιμετωπιστεί και να βελτιωθεί η κατάσταση.

Κυρίες και κύριοι συνάδελφοι, τελειώνω λέγοντας ότι αιχμή της κοινωνικά δίκαιης παραγωγικής ανασυγκρότησης της χώρας είναι ο πρωτογενής τομέας, η παραγωγή αγροτικών και κτηνοτροφικών προϊόντων, συνδυαστικά με τη μεταποίηση και την πιστοποίησή τους.

Σε αυτό το πλαίσιο, η διακίνηση και η εμπορία αυτών των νωπών και ευπαθών προϊόντων αποτελεί αναπόσπαστο τμήμα της εφοδιαστικής αλυσίδας από την παραγωγή στην κατανάλωση. Συνακόλουθα, η εξυγίανσή της αποτελεί στοιχείο που προστατεύει και ωφελεί τον παραγωγό, τον καταναλωτή και την ελληνική παραγωγή, ιδίως την ποιότητα των προϊόντων της που λόγω εδαφολογικών και κλιματολογικών συνθηκών διαφοροποιείται και είναι σε πολλούς τομείς ανώτερη των ανταγωνιστών της.

Θέλω να πω και κάτι τελευταίο. Κύριοι συνάδελφοι, η θεσμοθέτηση ρυθμίσεων προηγείται της υλοποίησης της εφαρμογής ενός νόμου που ψηφίζεται. Συνεπώς ο ισχυρισμός ότι ο νόμος δεν πρόκειται να εφαρμοστεί -άραγε υπονοείτε, κύριοι της Αντιπολίτευσης, ότι το νομοσχέδιο δεν πρέπει να ψηφιστεί;- αποτελεί αυτοεκπληρούμενη προσδοκία, δυστυχώς, όταν διατυπώνεται από την Αντιπολίτευση, δεδομένου ότι αυτό γίνεται συνεχώς με όλα τα νομοσχέδια, με τα οποία συμφωνείτε αλλά στο τέλος καταλήγετε σε άλλου είδους αποφάσεις.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ τον κ. Παπαηλιού.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τέσσερις εκπαιδευτικοί συνοδοί τους από το 7ο Δημοτικό Σχολείο Αγρινίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο Υπουργός κ. Τσιρώνης έχει μια νομοτεχνική βελτίωση και θα παρακαλέσω πολύ να μας την αναγνώσει. Μετά θα προχωρήσουμε στον Κοινοβουλευτικό Εκπρόσωπο του ΣΥΡΙΖΑ.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Η νομοτεχνική αφορά την τροπολογία για τις αγορές παραγωγών. Επειδή υπήρχε μια νομοτεχνική δυσκολία για τις αγορές παραγωγών συμβατικών προϊόντων -υπήρχε conflict με τις λαϊκές αγορές- από τη Γραμματεία της Κυβέρνησης αποφασίσαμε σε αυτό το νομοσχέδιο να έχουμε μόνο τις αγορές βιολογικών προϊόντων.

Άρα η νομοτεχνική βελτίωση αφορά στο ότι πλέον δεν είναι γενικά αγορές παραγωγών. Αφορά μόνο τις αγορές βιολογικών. Και το υπόλοιπο κομμάτι θα έρθει στο νομοσχέδιο του Υπουργείου Οικονομίας για όλες τις υπαίθριες αγορές και τις λαϊκές.

Επίσης, υπάρχει μια νομοτεχνική βελτίωση στην τροπολογία για τις σχολές κρέατος. Υπήρχε μια αναγκαιότητα να διορθωθεί. Επειδή είναι και αναδρομικής ισχύος, γιατί οι σχολές λειτουργούσαν, πρέπει να κατατεθούν και τα περυσινά τους προγράμματα. Η αναγνώριση φυσικά γίνεται. Και γίνεται μια διόρθωση λεκτική, όχι μόνο από το ΥΠΑΑΤ, αλλά, όπως προβλέπει ο νόμος, και από το Υπουργείο Παιδείας.

Τέλος, όσον αφορά το άρθρο για την ΠΑΣΕΓΕΣ, το άρθρο 6 ή την κατάργηση του άρθρου 14 δηλαδή, υπάρχει μια αναρίθμηση. Είναι μια απλή αναρίθμηση -δεν υπάρχει καμμία διαφορά- στην πρώτη παράγραφο: Τα άρθρα 1 έως 4 και 6 έως 16, 18 και 19α -αυτή είναι σωστή αρίθμηση- του ν.4015/2011, όπως ισχύουν, εκτός από την παράγραφο 2 που είναι το άρθρο 14, η οποία καταργείται από την έναρξη ισχύος της. Άρα γίνεται μια μικρή αναρίθμηση, η οποία ήταν επιβεβλημένη.

Ευχαριστώ.

(Στο σημείο αυτό ο Αναπληρωτής Υπουργός κ. Ιωάννης Τσιρώνης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 313-316)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Καμμένος):** Τον λόγο έχει ο κ. Νικόλαος Παπαδόπουλος, Βουλευτής του ΣΥΡΙΖΑ, για επτά λεπτά.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε. Θα είμαι συνεπής στον χρόνο μου.

Με το νομοσχέδιο που συζητούμε σήμερα η Κυβέρνηση μπαίνει στην καρδιά κρίσιμων ζητημάτων που αποτελούν χρόνιες παθογένειες όλου του συστήματος διακίνησης και εμπορίας αγροτικών προϊόντων.

Οι ρυθμίσεις που προτείνονται για ψήφιση, για πρώτη φορά στηρίζουν τον αγροτικό κόσμο, ανθρώπους του καθημερινού μόχθου, τους ανθρώπους του πρωτογενούς τομέα παραγωγής και όχι εκείνους που δεκαετίες τώρα λυμαίνονται τον μόχθο και τα αγροτικά εισοδήματα. Επιτέλους μπαίνει μια τάξη στην ασύδοτη επί δεκαετίες αγορά, σε ό,τι αφορά χρόνους πληρωμής. Επιπλέον προστατεύονται οι καταναλωτές και οι παραγωγοί από τις παράνομες ελληνοποιήσεις.

Στο πρώτο κεφάλαιο ρυθμίζεται με λεπτομέρεια η ενσωμάτωση, αλλά κυρίως η εφαρμογή της ευρωπαϊκής οδηγίας 2011, σχετικά με τις καθυστερήσεις πληρωμών των ευπαθών προϊόντων. Νομίζω ότι ρυθμίζεται η εφαρμογή, γιατί η τυπική ενσωμάτωση της ευρωπαϊκής οδηγίας έγινε από το 2013 με τον ν.4152 επί κυβέρνησης Νέας Δημοκρατίας - ΠΑΣΟΚ, αλλά ουδέποτε πάρθηκαν μέτρα για την εφαρμογή της. Γιατί; Επειδή φυσικά τα δύο κόμματα που χρεοκόπησαν τη χώρα και τον λαό της δεν είχαν την τόλμη, αλλά κυρίως την πολιτική βούληση να ενοχλήσουν τα μεγάλα συμφέροντα και να σπάσουν τον φαύλο κύκλο της ασυδοσίας της αγοράς, της κερδοσκοπίας σε βάρος των αγροτών, των καταναλωτών.

Και φτάσαμε σε σημείο να μας απειλεί η Ευρωπαϊκή Ένωση για μέτρα κατά της χώρας μας, όπως ήθελε να βάλει και στην Ιταλία και στη Σλοβακία και στην Ισπανία, για να εξασφαλίσει την ορθή εφαρμογή της οδηγίας για την καταπολέμηση των καθυστερημένων πληρωμών.

Έρχομαι στο δεύτερο κεφάλαιο του νομοσχεδίου. Ξέρω από πρώτο χέρι πόσο οδυνηρό είναι για έναν παραγωγό η εξόφληση ενός ευπαθούς προϊόντος μετά από εκατόν είκοσι ημέρες ή και παραπάνω, την ώρα που οι έμποροι και ιδίως οι μεγάλες επιχειρήσεις, οι αλυσίδες σουπερμάρκετ πληρώνονται από τους καταναλωτές τοις μετρητοίς, άμεσα. Η μείωση του χρόνου πληρωμής θα βοηθήσει σημαντικά τη ρευστότητα, την οικονομική διαχείριση και τη στήριξη και την ανάπτυξη της αγροτικής παραγωγής, ιδίως μέσα στις δύσκολες οικονομικές συνθήκες που βιώνουμε σήμερα.

Και περνάω στο θέμα των ελληνοποιήσεων, που είναι καρκίνωμα στο σώμα του πρωτογενούς τομέα, που διαλύει την εθνική παραγωγική βάση, τρέφει, ανακυκλώνει το τεράστιο κύκλωμα παράνομων, εικονικών τιμολογίων, εξαπατά τους καταναλωτές, συμπιέζει σε εξευτελιστικό βαθμό την τιμή παραγωγού, κλέβει έσοδα από το δημόσιο και τινάζει στον αέρα τα προϊόντα ποιότητας, όπως τα ΠΕΠ και ΒΓΕ και πρώτα απ’ όλα, το βαρύ πυροβολικό των προϊόντων μας, την ελληνική φέτα.

Η υποχρεωτική σήμανση της προέλευσης του γάλακτος περιλαμβάνει χώρα αρμέγματος, επεξεργασίας συσκευασίας και βάζει φρένο σε όλες αυτές τις στρεβλώσεις. Η ουσιαστική εφαρμογή της ιχνηλασιμότητας και η επέκτασή της σε όλα τα στάδια της παραγωγής και εμπορίας, οι αυστηρότατοι έλεγχοι, η ηλεκτρονική καταχώρηση, διακίνηση των ζώων, η στελέχωση σφαγείων και τελωνείων, ο έλεγχος εισαγωγέων γάλακτος και κρέατος είναι από τα κορυφαία, δεκαετίες τώρα αιτήματα του αγροτικού κινήματος, που τα διεκδικούσε χρόνια και ιδίως των κτηνοτρόφων.

Εμείς τα κάνουμε πράξη, όταν εσείς τόσα χρόνια ούτε μία αξιόπιστη κτηνοτροφική, κτηνιατρική βάση δεδομένων δεν φτιάξατε και συντελούσατε σε ένα διάτρητο σύστημα, δήθεν ελέγχου και ισοζύγιο γάλακτος και κρέατος, τη στιγμή που όλοι οι κτηνοτρόφοι ήξεραν και φώναζαν ότι γίνεται πάρτι παράνομων εισαγωγών ελληνοποιήσεων, που τους εξοντώνει οικονομικά.

Για εμάς, τον ΣΥΡΙΖΑ, η στήριξη της κτηνοτροφίας είναι ύψιστη προτεραιότητα, όχι μόνο για τη διατροφική επάρκεια της χώρας και της μείωσης της εθνικής οικονομικής αιμορραγίας των εισαγωγών, αλλά γιατί αυτή και μόνον αυτή στήριξε και συνεχίζει να στηρίζει τις ορεινές και μειονεκτικές περιοχές της πατρίδας μας και μπορεί να γίνει η ατμομηχανή που θα κινήσει την ανόρθωση και την ανάπτυξη του πρωτογενούς τομέα και της υπαίθρου. Αυτό είναι το πρόταγμά μας σε όλα τα συνέδρια και του Συνασπισμού και του ΣΥΡΙΖΑ. Και με αυτό το σχέδιο νόμου το αποδεικνύουμε στην πράξη.

Δεν έχω χρόνο να επεκταθώ στα υπόλοιπα κεφάλαια και στα υπόλοιπα άρθρα. Θα πω μόνο δύο λόγια σχετικά με τους αγροτικούς συνεταιρισμούς. Δεν θα επαναλάβω ότι το συνεταιριστικό κίνημα στη χώρα μας απαξιώθηκε στη συνείδηση των αγροτών. Οι ευθύνες όσων διοίκησαν, αλλά κι όλων των κυβερνήσεων και των κομμάτων, Νέας Δημοκρατίας και ΠΑΣΟΚ, που κυβέρνησαν είναι τεράστιες, γιατί από όπλο στα χέρια των αγροτών τούς κατάντησαν άντρα διαφθοράς, διαπλοκής και εξαγοράς ψήφων και συνειδήσεων.

Εμείς πιστεύουμε στην αξία του συνεργατισμού. Προωθούμε και στηρίζουμε την κοινωνική οικονομία και το αποδεικνύουμε στην πράξη. Ξεκινήσαμε με το ν.4384/2016. Τώρα προχωράμε σε κάποιες αναγκαίες βελτιώσεις, ιδίως για να εξασφαλίσουμε επιτέλους αξιόπιστο μητρώο για να σώσουμε τις περιουσίες που δημιούργησαν με τον ιδρώτα τους γενεές και γενεές συνεταιρισμένων αγροτών. Θα ξαναδώσουμε πνοή και αξία στη συλλογικότητα και στον συνεργατισμό, θα καθαρίσουμε την «κόπρο του Αυγεία»**.**

Στον χρόνο μάλλον ήμουν καλά διαβασμένος. Έχω να κάνω ακόμα μια διευκρίνιση.

Θέλω να διαβάσω ένα κείμενο του ’93, που γράψαμε για τον Αχελώο και λέγαμε για τα έργα του Αχελώου. Πραγματικά και ο Πρωθυπουργός δεσμεύθηκε ότι δεν θα μειωθούν οι αρδεύσιμες εκτάσεις. Και τότε, όμως -και θέλω να σας το διαβάσω- θέλαμε αξιοποίηση, διότι αυτά τα έργα μπορούσαν να μπουν σε ευρωπαϊκά προγράμματα χρηματοδότησης και λέγαμε «εμπλουτισμό των υπόγειων υδροφορέων με επαναλειτουργία της Κάρλα. Αυτό το 1993. Ακόμα η Κάρλα δεν είναι έτοιμη για να κάνει ύδρευση και άρδευση του κάμπου.

Το μεγαλύτερο πρόβλημα είναι ότι έχει πέσει ο υδροφόρος ορίζοντας. Άρα το μεγάλο πρόβλημα που θα αντιμετωπίσουμε, κύριε Υπουργέ, είναι να ανακτήσουμε αυτό.

Μια θερμή παράκληση σε αυτούς που λένε για τον Αχελώο. Λένε ψέματα για τον Αχελώο, γιατί δεν έχουν κάνει ούτε ένα μέτρο κλειστού κυκλώματος για να κάνουν διανομή του νερού. Το μεγαλύτερο έργο του Αχελώου είναι τα δίκτυα διανομής του νερού. Εάν δεν κάνεις ούτε ένα μέτρο για τη διανομή του νερού, λες ψέματα. Είναι καθαρό αυτό.

Άρα, κύριε Υπουργέ, και το δεσμευθήκαμε και ο Πρωθυπουργός είπε ότι πρέπει να δούμε αυτά τα δύο μεγάλα ζητήματα. Όλα τα άλλα για τις λίμνες και τις δεξαμενές θα τα κάνουμε. Ο Πρωθυπουργός δεσμεύθηκε και αφού δεσμεύθηκε ο σύντροφος Τσίπρας, εμείς υποχρεούμαστε να τα κάνουμε πράξη.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Και για την λίμνη Κάρλα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Και για την λίμνη Κάρλα.

**ΠΡΟΕΔΡΕΥΩΝ (Δημήτριος Καμμένος):** Ο Κοινοβουλευτικός Εκπρόσωπος του ΣΥΡΙΖΑ κ. Ξυδάκης έχει τον λόγο για δώδεκα λεπτά.

**ΝΙΚΟΛΑΟΣ ΞΥΔΑΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητοί συνάδελφοι, αγαπητές συναδέλφισσες, είναι μία μέρα κανονικότητος για τον κοινοβουλευτικό βίο σήμερα, μετά τα όσα ζήσαμε στην προχθεσινή ψήφιση του νομοσχεδίου, του νόμου πλέον για την ταυτότητα φύλου και όχι για την αλλαγή φύλου, όπως παγκοίνως και πανδήμως υπάρχει αυτή η φρικτή εντύπωση, η οποία δείχνει και τη δική μας αδυναμία, ημών των Βουλευτών και του πολιτικού συστήματος και των δημοσιογράφων, των ανεπάγγελτων, να ξεχωρίζουμε τα πράγματα, να διαβάζουμε τα κείμενα, να αποδίδουμε τη σοφία των ονομάτων και να μην προχωρούμε στις άθλιες συγχύσεις, διότι η σύγχυση επιφέρει αθλιότητα και οδηγεί σε αυτά τα θλιβερά πρωτοσέλιδα που είδαμε χθες. Και η σύγχυση και η θολούρα εξακολουθούν, παρά το βήμα το σημαντικό, το ιστορικό βήμα που έγινε προχθές πάνω σε ένα θέμα της κοινωνίας, πάνω σε ένα θέμα ανθρώπινων ζωών. Στάθηκε όρθιο το Κοινοβούλιο και έκανε το καθήκον του. Αφουγκράστηκε, ακροάστηκε, εισάκουσε και τίμησε και τον κοινοβουλευτισμό και τη δημοκρατία και την έννοια της φιλαλληλίας και της ανθρώπινης αλληλεγγύης μέσα από το δημοκρατικό πολίτευμα.

Ακούστηκαν από συναδέλφους εδώ κάποιοι υπαινιγμοί για τους πολιτικούς κλυδωνισμούς που προκάλεσε αυτός ο νόμος. Θα τους αντιπαρέλθω, διότι σε ό,τι αφορά την Κοινοβουλευτική Ομάδα του ΣΥΡΙΖΑ και την κυβερνητική πλειοψηφία, νομίζω ότι βγήκε πιο δυνατή, αρραγής και στοχαστική πολιτικά απ’ αυτή τη δοκιμασία. Πολύ δυνατή, πολύ συσπειρωμένη και με πολύ περισσότερη σκέψη. Αντιθέτως, σε άλλες Κοινοβουλευτικές Ομάδες διακρίναμε τη διαρκή υπαναχώρηση, τη ρευστοποίηση και μερικές πολύ θλιβερές εικόνες μέσα στην Αίθουσα της Ολομέλειας. Άλλη εικόνα είχαμε στη διάρκεια των συζητήσεων στην επιτροπή και άλλη εικόνα είδαμε μέσα στην Ολομέλεια: Άσχημα λόγια, θεατρικές παραστάσεις κακόγουστες, και τραυματισμένη την ίδια την πολιτική υπόσταση των Κοινοβουλευτικών Ομάδων που δεν είχαν εξαρχής μία σταθερή θέση και μία σταθερή συνομιλία με την κοινωνία και τις κοινωνικές ανάγκες.

Με αφορμή, όμως, τη σημερινή συζήτηση και όπως είχε εξελιχθεί στην επιτροπή, με έναν πλούτο επιχειρημάτων και τεχνικών και πολιτικών και με μία αναγνώριση βαθύτερη των αναγκών της ελληνικής οικονομίας, της ελληνικής παραγωγής και των ανθρώπων που τη στηρίζουν και των ανθρώπων που ζουν σε αυτόν τον τόπο, βλέπουμε ότι υπάρχουν πεδία συγκλίσεων και συναντήσεων. Δεν θα έλεγα, ούτε συμπτώσεων ούτε απολύτου συμφωνίας. Yπάρχουν πεδία που το πολιτικό επιχείρημα ισχύει, λειτουργεί, και η γνώση, ακόμη και σε ειδικά πεδία, βοηθά στη γνώμη, στην ολοκληρωμένη άποψη.

Και δεν χαίρομαι για την ομοφωνία ή τη σύμπλευση, χαίρομαι για την επιχώρηση του ενός προς τον άλλον και για την ανταλλαγή επιχειρήματος. Χαίρομαι που ο Κοινοβουλευτικός Εκπρόσωπος, ο κ. Τζαβάρας από τη Νέα Δημοκρατία, σε έναν χυμώδη διάλογο με τον Υπουργό σε δύο ερωτήματα που του απηύθυνε ο Υπουργός είπε, ναι, συμπαραστεκόμαστε σε αυτό εντοπισμένα, γιατί δείχνει και πολιτική ευρύτητα και μια πολιτική γενναιότητα. Δείχνει ότι επιτελούμε τον ρόλο μας, την αποστολή μας, επιτελούμε αυτό για το οποίο μας έστειλαν εδώ μέσα, να αναλαμβάνουμε ευθύνη με επιχείρημα και σκέψη.

Θέλω μόνο να απαντήσω στον κ. Θεοχαρόπουλο, που δυστυχώς αυτή τη στιγμή είναι απών, ο οποίος μίλησε με έναν ευπρεπή τρόπο. Παρ’ όλα αυτά, είχε τις αντιπολιτευτικές του αιχμές. Ο πολιτικός του χώρος βρίσκεται σε μια ρευστότητα και σε μια δυναμική. Είναι απολύτως θεμιτά αυτά που λέει, ωστόσο άφησε κενά και ανακρίβειες.

Όλη αυτή η προσπάθεια που γίνεται, και τα αναπτυξιακά συνέδρια στις περιφέρειες και οι διαρκείς εξορμήσεις των παραγωγικών Υπουργών κοντά στους τόπους παραγωγής, κοντά στους παραγωγούς, κοντά στους ανθρώπους, μεταφέροντας αυτά που οι ίδιοι έχουν να προσφέρουν, λαμβάνοντας διαρκώς -το σπουδαιότερο- την ανάδραση και τις σκέψεις και τις ανάγκες και τις γνώσεις και τις αγωνίες από τους πολίτες, δείχνουν ότι έχουμε πατήσει πια τον πυθμένα αυτής της μακράς, της πολυετούς κρίσης και δείχνει ότι το σκοτάδι ναι μεν είναι βαθύ ακόμη, αλλά αρχίζουμε να ελπίζουμε και να ψάχνουμε τον δρόμο προς την έξοδο.

Επίσης, έχουμε τους αριθμούς. Ξεκινώ με την παραδοχή ότι ασφαλώς δεν προέχουν οι αριθμοί, ασφαλώς και μοναδικά προέχουν οι άνθρωποι, πώς θα αλλάξουμε τις καθημερινές ζωές, πώς θα αλλάξουμε την καθημερινή προσδοκία και κυρίως πώς θα ξαναδώσουμε ένα πνεύμα, ένα κουράγιο και ένα νέο πνευματικό σχέδιο σε μια Ελλάδα που κουράστηκε πάρα πολύ από την πολυετή κρίση, κουράστηκε πάρα πολύ πνευματικά και ψυχικά, κουράστηκε να περιμένει, κουράστηκε να αδικείται, κουράστηκε να καταστρέφονται οι νεότερες γενιές και συχνά -πρέπει να το αναγνωρίζουμε σε αυτή την Αίθουσα- κουράστηκε να πιστεύει και στις δυνάμεις της δημοκρατίας. Και γι’ αυτό είμαστε εδώ, για να δείξουμε ότι η δημοκρατία έχει τις δυνάμεις, είναι το μοναδικό αποθετήριο, η μοναδική δεξαμενή από την οποία θα αντλήσουμε δύναμη σαν κοινωνία για να ξαναβγούμε μπροστά.

Ασφαλώς προέχουν οι άνθρωποι, λοιπόν, αλλά οι αριθμοί είναι παρηγορητικοί. Είναι σημάδια, είναι κάποιες πυγολαμπίδες μέσα σε αυτό το σκοτάδι της πολυετούς κρίσης.

Μίλησε για ανάπτυξη και επενδύσεις ο κ. Θεοχαρόπουλος. Ας κοιτάξει τα επίσημα στοιχεία του Υπουργείου Εθνικής Οικονομίας, τα οποία με τη σειρά τους στηρίζονται σε στοιχεία της Τραπέζης της Ελλάδος, του ΙΟΒΕ. Βλέπω ότι ήρθε ο κ. Θεοχαρόπουλος και θα ακούσει. Βασίζονται, λοιπόν, στους δείκτες του παγκόσμιου πικονομικού φόρουμ, σε δείκτες υπεράνω υποψίας, σε μετρήσιμα στοιχεία υπεράνω πάσης υποψίας, συνθεμένα σε κάποιες εικόνες.

Θα πω ελάχιστα απ’ αυτά. Στις άμεσες ξένες επενδύσεις, για τις οποίες τόσος πολύς λόγος γίνεται, σε σχέση με την αντίστοιχη περίοδο, το πρώτο εξάμηνο του 2014, το 2017 έχουμε αύξηση 75%. Είναι 75% σε σχέση με το περίφημο 2014 που απογειωνόταν η χώρα. Το 2017, λοιπόν, έχουμε αύξηση 75% στις άμεσες ξένες επενδύσεις. Είναι 2,4 δισεκατομμύρια στο επτάμηνο, εάν προσθέσουμε και έναν μήνα ακόμη.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Συνολικά, οι επενδύσεις έχουν αυξηθεί κατά 2,7%. Δεν είναι αρκετό για να εκτινάξει την οικονομία, αλλά δείχνει ότι βαδίζουμε. Είναι τα καλύτερα στοιχεία εδώ και πολλά χρόνια.

Οι εξαγωγές έχουν αυξηθεί κατά 7,5% σε αυτή την περίοδο, το πρώτο εξάμηνο της χρονιάς. Ακόμη και η κατανάλωση έδειξε κάποια πολύ δειλά σημάδια ανάκαμψης.

Έχουμε και τις διακόσιες σαράντα χιλιάδες θέσεις εργασίας που προστέθηκαν στο σύστημα «ΕΡΓΑΝΗ». Ναι, δεν είναι θέσεις πλήρους απασχόλησης όλες. Ναι, είναι και μερικής απασχόλησης και θα μπουν και ακόμη περισσότερες θέσεις, όταν κάνουμε ταμείο από την τουριστική σεζόν, οι οποίες είναι μακρές εποχικές θέσεις εργασίας. Είναι εργασία όμως. Χρειαζόμαστε από κάπου να πιαστούμε, από κάπου να κρατηθούμε, για να βγούμε μπροστά.

Αυτό που γίνεται αυτή τη χρονιά, την πολύ δύσκολη χρονιά, με τις πολύ δύσκολες παραδοχές, με το πλεόνασμα, με τις προσδοκίες για το 2018, με το πλεόνασμα, όπως το υπολογίζουν οι εταίροι και το έχουμε συνυπογράψει, με το πλεόνασμα όπως το υπολογίζει τώρα το Διεθνές Νομισματικό Ταμείο, το οποίο είναι πιο ευνοϊκό για εμάς -ας το πούμε και αυτό-, μας δείχνει ότι αρχίζουμε να μπαίνουμε σε μια νέα ιστορική φάση, στη φάση της ανάκαμψης, στην αρχή της εξόδου από την κρίση, στην οποία, όμως, θα πρέπει και στους εαυτούς μας και στους πολίτες που μας παρακολουθούν προσεκτικά και δίνουν την πρέπουσα σημασία, όση εμείς τους επιτρέπουμε να μας δώσουν, ότι η περίοδος της ανάκαμψης, η περίοδος της ανασυγκρότησης της χώρας, η περίοδος της κοινωνικής και πολιτικής ανασυγκρότησης της Ελλάδας θα κρατήσει πολύ και θα είναι κοπιώδης και θα θέλει σοβαρότητα, επιχειρήματα, δεσμεύσεις, συγκλίσεις, όπου πρέπει, και κυρίως σεβασμό στους πολίτες που μας παρακολουθούν, άρα και σεβασμό από εμάς που μας έχουν στείλει εδώ με την ψήφο τους.

Χαίρομαι και για το σημερινό κλίμα, για τα όσα ανταλλάσσονται, χαίρομαι και για τα επιχειρήματα τα οποία προσέφερε ο Υπουργός στο κοινοβουλευτικό Σώμα. Χαίρομαι, κυρίως, με τη διαφορά εικόνας από την προχθεσινή συζήτηση, που έχει κι εκείνη την τεράστια συμβολική της σημασία, για το βάθος και την ποιότητα της δημοκρατίας και με τη σημερινή συζήτηση που έχει το δικό της υλικό βάρος για τους υλικούς όρους κοινωνικής αναπαραγωγής και τους υλικούς όρους της εθνικής ανασυγκρότησης.

Επειδή διαπιστώνω ότι όλοι ψηφίζετε, ότι όλοι συμφωνείτε, θα περιμένω να δω και την ψήφο όλων των συναδέλφων, όσων μίλησαν, επιχειρηματολόγησαν, σχολίασαν να φτάσουμε σε μια σύνθεση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον επόμενο ομιλητή, τον κ. Σιμορέλη Χρήστο από τον ΣΥΡΙΖΑ.

Ορίστε έχετε τον λόγο.

**ΧΡΗΣΤΟΣ ΣΙΜΟΡΕΛΗΣ:** Ευχαριστώ, κύριε Πρόεδρε.

Κύριοι Υπουργοί, δεν θα μπορούσα να μην σταθώ σαν Θεσσαλός, σαν Τρικαλινός πολίτης, στο διήμερο αυτό το είχαμε μέχρι χθες στη Λάρισα, το τέταρτο αναπτυξιακό συνέδριο, που έγινε με ευθύνη της Κυβέρνησης και της περιφέρειας. Εκατοντάδες πολίτες, εκατοντάδες φορείς πήραν μέρος σε αυτό το διήμερο, σε έναν γόνιμο διάλογο πραγματικά, στη διάρκεια του οποίου έφεραν τις προτάσεις τους και εξέφρασαν τις αγωνίες τους για την επόμενη μέρα.

Το συμπέρασμα που βγήκε ήταν ότι το μοντέλο εκείνο το οποίο είχαμε στην παραγωγική ανασυγκρότηση του πρωτογενούς τομέα μάς οδήγησε στην χρεοκοπία. Άρα είναι καιρός να αλλάξουμε και να πάμε σε μια άλλη λογική, σε μια δίκαιη ανάπτυξη, που την χρειάζεται η κοινωνία.

Όλες αυτές τις μέρες έγιναν πολύωρες συζητήσεις. Το ξέρουν και οι Υπουργοί, που για ώρες μέχρι τα μεσάνυχτα πήραν μέρος σε αυτές.

Όμως εγώ απορώ με τον συνάδελφο από τη Λάρισα που είπε ότι όλη αυτή ήταν μια φιέστα του ΣΥΡΙΖΑ. Αλήθεια, αυτοί οι εκατοντάδες θεσμικοί φορείς της Θεσσαλίας, που δεν ανήκουν στον ΣΥΡΙΖΑ, που ανήκουν στον χώρο τους, πραγματικά κι αυτοί ήταν για πανηγύρια και πήραν μέρος στη φιέστα του ΣΥΡΙΖΑ;

Επίσης, να του πω και το εξής, όσον αφορά τον Αχελώο: Τέρμα τα ψέματα, τέρμα αυτός ο μύθος, τέρμα αυτό το παραμύθι που φάγαμε στη Θεσσαλία για χρόνια, που για έξι φορές απορρίφθηκε απ’ το Συμβούλιο της Επικρατείας και στάθηκε εμπόδιο πραγματικά να γίνουν εκείνα τα έργα που έπρεπε να γίνουν στη Θεσσαλία. Κι εμείς δεν κάναμε τίποτα λιγότερο και τίποτα περισσότερο αυτές τις ημέρες στη Θεσσαλία παρά να κάνουμε έργα τα οποία πραγματικά είναι ώριμα και έχουν σχέση με τη διαχείριση των υδάτων στη λεκάνη της Θεσσαλίας. Κι όντως είναι ώριμα έργα. Τα φράγματα της Πύλης, του Νεοχωρίτη στη Φαρκαδόνα, του Ληθαίου, το φράγμα της Μεσοχώρας, όλα αυτά μας τα πρότειναν φορείς, δήμαρχοι που δεν ανήκουν σε εμάς. Άρα δεν μπορούμε να πούμε ότι ήταν μια φιέστα. Ήταν μια συνάντηση πραγματικά παραγωγική.

Τώρα σε ό,τι αφορά και το νομοσχέδιο το οποίο συζητάμε, δεν κατάλαβα από την Αξιωματική Αντιπολίτευση, επιτρέψτε μου να πω, τι τελικά προτείνει. Να συνεχίσουμε με την παλιά λογική; Θα υπερψηφίσει όλα αυτά τα οποία εμείς φέρνουμε;

Και κάτι ακόμη. Το μόνο που άκουσα ήταν κάποιες συμβουλές από τον Κοινοβουλευτικό Εκπρόσωπο της Νέας Δημοκρατίας, ο οποίος δεν είναι εδώ και ενώ αποφεύγω να μιλάω για ανθρώπους που είναι απόντες, θέλω ωστόσο να πω ότι δέχομαι και την κριτική και τις συμβουλές. Επιτρέψτε μου, όμως, να πω ότι πολιτικές συμβουλές από πολιτικούς και από πολιτικούς χώρους που έφεραν τη χώρα μας στη χρεοκοπία δεν τις δέχομαι.

Το παρόν νομοσχέδιο του Υπουργείου Αγροτικής Ανάπτυξης και Τροφίμων φιλοδοξεί να ρυθμίσει θέματα που αφορούν την ορθή διακίνηση και πορεία νωπών και ευαλλοίωτων αγροτικών και κτηνοτροφικών προϊόντων. Προερχόμενος από τα Τρίκαλα, έναν κατ’ εξοχήν αγροτικό νομό, γνωρίζω τις δυσκολίες των παραγωγών και των κτηνοτρόφων και την καθυστέρηση που υφίστανται στην εξόφληση των τιμολογίων από την ημέρα που διαθέτουν το προϊόν στον διανομέα. Παρ’ όλα αυτά, η διάθεση αυτών των προϊόντων στον τελικό καταναλωτή ολοκληρώνεται αμέσως λόγω της φύσης τους και ο ίδιος ο καταναλωτής πληρώνει κατευθείαν για τα αγαθά που λαμβάνει. Επομένως η καθυστέρηση πληρωμής στον παραγωγό δεν δικαιολογείται και φέρνει τον ίδιο σε δύσκολη οικονομική θέση.

Συμφωνώ με τη φιλοσοφία του νομοσχεδίου που αναγνωρίζει τον παραγωγό ως αδύναμο κρίκο της αλυσίδας. Αυτές τις καθυστερήσεις που παρατηρούνται προσπαθεί να εντοπίσει και να θεραπεύσει το πρώτο κομμάτι του νομοσχεδίου, θεσπίζοντας ρύθμιση για την προθεσμία πληρωμής, που αποκλείει την υπέρβαση του συνήθους χρόνου και προβλέπει σοβαρές διοικητικές κυρώσεις. Αυτή είναι μια πρακτική που ακολουθείται σε όλη την Ευρώπη και πρέπει επιτέλους κι εδώ η πολιτεία με τον θεσμικό της ρόλο να προστατεύσει αυτούς τους ανθρώπους. Να σημειώσουμε ότι οι κυρώσεις αυτές δεν έχουν τιμωρητικό χαρακτήρα, αλλά επιδιώκουν να αλλάξουν μια παγιωμένη νοοτροπία που για χρόνια λειτουργούσε πάντα σε βάρος του αδύναμου μέρους της συναλλαγής.

Με αυτές τις ρυθμίσεις, κυρίες και κύριοι συνάδελφοι, στεκόμαστε για μια ακόμη φορά στο πλευρό του παραγωγού και του κτηνοτρόφου, καθώς έχουμε την πολιτική θέση ότι η αναχαίτιση της αρνητικής πορείας της οικονομίας θα επιτευχθεί μόνο με τη στήριξη της πραγματικής οικονομίας.

Βασικός πυλώνας της οικονομίας είναι ο πρωτογενής τομέας παραγωγής. Τα αγαθά που παράγει η ελληνική γη είναι ποιοτικά και μπορούν να μας δώσουν ανταγωνιστικό πλεονέκτημα σε επίπεδο εξαγωγών, που θα βελτιώσει τη θέση της χώρας στην οικονομία. Η βελτίωση της καθημερινότητας των αγροτών και η οικονομική τους βιωσιμότητα είναι απαραίτητες.

Εν συνεχεία, σε πολύ σωστή κατεύθυνση κινούνται και οι διατάξεις που αναφέρονται στην υποχρεωτική επισήμανση της προέλευσης της χώρας αρμέγματος, επεξεργασίας και συσκευασίας του γάλακτος.

Είναι κάτι που ζητάει η ελληνική κοινωνία και το καταναλωτικό κίνημα και συμβάλλει στη διασφάλιση της ποιότητας και των συμφερόντων των Ελλήνων γαλακτοπαραγωγών. Με αυτόν τον τρόπο θα «κτυπηθούν» προϊόντα που «βαπτίζονται» ελληνικά και θα ενισχυθεί ο ελεγκτικός μηχανισμός.

Το ίδιο ισχύει και για το κρέας, ειδικά το βοδινό και το χοιρινό, που εισάγουμε σε μεγάλο βαθμό ως χώρα. Λόγω των υψηλότερων τιμών του ελληνικού κρέατος σε σχέση με το εισαγόμενο έχουμε δει ορισμένους εμπόρους να «βαπτίζουν» το ξένο κρέας ελληνικό και να το πουλούν ακριβότερα, αισχροκερδώντας σε βάρος τόσο του κλάδου τους όσο και του ντόπιου κτηνοτρόφου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου να ολοκληρώσω, κύριε Πρόεδρε.

Σε αυτό πρέπει να μπει ένα τέλος άμεσα. Επομένως το Υπουργείο ορθώς νομοθετεί προς αυτή την κατεύθυνση και ενισχύει τον ελεγκτικό μηχανισμό και τις κυρώσεις.

Θα συμφωνήσω και με μία σειρά από άρθρα για τα ιχθυοτροφεία, με τον εκσυγχρονισμό του θεσμικού πλαισίου, που εστιάζουν στην ανάγκη ενίσχυσης του συγκεκριμένου παραγωγικού τομέα και την αξιοποίηση των ευρωπαϊκών προγραμμάτων. Οποιαδήποτε τέτοια ενέργεια γίνεται μόνο θετικό πρόσημο έχει στην οικονομία.

Κυρίες και κύριοι συνάδελφοι, με το σχέδιο νόμου που θα ψηφίσουμε σήμερα κάνουμε νόμο ένα πολύ παλιό αίτημα των καταναλωτών: Να γνωρίζουν τι κρέας τρώνε και τι γάλα πίνουν.

Κύριε Υπουργέ, θα ήθελα την προσοχή σας για ένα ακόμα ζήτημα. Το συζητήσαμε και χθες και στα Τρίκαλα και σε επίπεδο συνεδρίου. Αρκετοί αγρότες βάζουν ζήτημα και προβληματίζονται όσον αφορά το πρόγραμμα νιτρορύπανσης, που αφήνει όλους τους αγρότες στα Τρίκαλα απ’ έξω. Πρέπει να το δούμε αυτό το θέμα.

Επίσης, ένα συμπέρασμα που βγήκε από το συνέδριο είναι ότι πραγματικά πρέπει να πάμε σε ένα άλλο μοντέλο παραγωγικής ανασυγκρότησης της χώρας, ειδικά του πρωτογενούς τομέα.

Ξέρουμε πάρα πολύ καλά όσοι γνωρίζουμε τη Θεσσαλία ότι το ανθρώπινο δυναμικό που θα υλοποιήσει όλα αυτά τα οποία λέμε είναι γηρασμένο. Άρα πρέπει να δώσουμε «δρόμο» σε νέους αγρότες.

Επειδή στα Τρίκαλα ελάχιστοι είναι αυτοί που μένουν έξω από το πρόγραμμα -οι επιλαχόντες είναι γύρω στα εξήντα άτομα- πρέπει να δώσουμε «δρόμο» και σε αυτούς.

Ευχαριστώ.

 (Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεπτά μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο Λιβανάτων Φθιώτιδας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Δανέλλης, Κοινοβουλευτικός Εκπρόσωπος από το Ποτάμι.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα ξεκινήσω δίνοντας μία απάντηση στην αγαπητή συνάδελφο κ. Αραμπατζή, εισηγήτρια της Νέας Δημοκρατίας, λέγοντας πως σε σχέση με τον νόμο, πλέον, του κράτους που αφορά την έμφυλη ταυτότητα το Ποτάμι σε καμμία περίπτωση δεν εκχώρησε την ψήφο του στην Κυβέρνηση, γιατί απλώς δεν ετεροπροσδιοριζόμαστε, κυρία συνάδελφε.

Αντιθέτως, η Νέα Δημοκρατία αποχώρησε από τη γραμμή του πολιτικού φιλελευθερισμού, που τουλάχιστον ο Αρχηγός της δηλώνει πως υποστηρίζει. Το Ποτάμι αταλάντευτα εξακολουθεί να τιμά τις αρχές και τις αξίες του, χωρίς αστερίσκους, υποσημειώσεις ή τακτικισμούς. Εμείς δεν παίζουμε με τα δικαιώματα των μειοψηφιών. Οι συνεπείς προοδευτικοί δεν παίζουν με αυτά. Όχι!

Ο σκοπός, κυρίες και κύριοι συνάδελφοι, δεν αγιάζει τα μέσα και Ιησουίτες δεν είμαστε. Αν τις αρχές μας τις θυσιάζουμε για να μην ενοχλήσουμε την Εκκλησία και το συντηρητικό μας ακροατήριο μπρος στην κατάκτηση της εξουσίας σε ένα, μάλιστα, νομοσχέδιο -προσέξτε- καθορισμού μίας διοικητικής πράξης, μην κοροϊδεύουμε τον κόσμο πως θα τον αλλάξουμε.

Είπε ο κ. Ξυδάκης λίγο πριν ότι διαπιστώθηκε μία απόλυτη αδυναμία μας, ημών των λοιπών, να αντιμετωπίσουμε μία οργανωμένη παραπληροφόρηση που δημιούργησε σύγχυση στην κοινωνία. Διότι με τον προχθεσινό νόμο απλώς τακτοποιήσαμε με μία διοικητική πράξη ένα τεράστιο πρόβλημα που αφορά πολύ λίγους, αλλά είναι πρόβλημα ζωής για αυτούς τους οποίους αφορά και τις οικογένειές τους, όχι για τους υπόλοιπους από εμάς.

Κυρίες και κύριοι συνάδελφοι, πρέπει να θυμόμαστε πότε-πότε ότι δουλειά του πολιτικού δεν είναι να χαϊδεύει τα αυτιά της κοινωνίας. Δουλειά του πολιτικού είναι να ανοίγει δρόμους πείθοντας την κοινωνία για την ορθότητα των απόψεών του.

Βεβαίως, πρέπει, κυρίες και κύριοι συνάδελφοι, να συναισθανόμαστε ότι πρέπει, επιτέλους, να βάλουμε φρένο στους ακραίους αντί να ρίχνουμε νερό στον μύλο τους, στους εμπόρους της αρετής, στους εμπόρους του πατριωτισμού, στους εμπόρους της θρησκείας, που ακονίζουν τα μαχαίρια τους και είναι δίπλα μας και συνεχώς ζωντανοί.

Έτσι, σύμφωνα με το χθεσινό πρωτοσέλιδο της χουντικής λαθρόβιας φυλλάδας, της «ΕΛΕΥΘΕΡΗΣ ΏΡΑΣ», «ο νόμος ο οποίος ψηφίστηκε χθες-προχθές για την ταυτότητα φύλλου, υποστηρίχθηκε από εκατόν σαράντα οκτώ ανώμαλους» -εμάς-, «από μια Βουλή τραβεστί». Επιπλέον, στο ίδιο πρωτοσέλιδο ο αρχισυντάκτης καλεί τους αναγνώστες για ξύλο σε κάθε αδελφή.

Απορώ γιατί η Εισαγγελία δεν κινήθηκε άμεσα και αυτεπάγγελτα, αφού κατάφωρα, πέραν όλων των υπολοίπων, παραβιάζεται και ο ν.4285/2014, ο αντιρατσιστικός νόμος. Γιατί έπρεπε, δηλαδή, να το ζητήσει ο Υπουργός Δικαιοσύνης από την Εισαγγελία του Αρείου Πάγου;

Κυρίες και κύριοι συνάδελφοι, σε ένα άλλο θέμα πηγαίνω. Αυτή η κακόγουστη φάρσα με τον Ρουβίκωνα, με τα μεγάλα κακομαθημένα παιδιά που έχαιραν μιας ιδιότυπης ασυλίας μέχρι χθες και εξαιτίας αυτής της ιδιότυπης ασυλίας ολοένα και κλιμάκωναν τις εξορμήσεις τους, είναι μια εξαιρετικά επικίνδυνη υπόθεση. Δεν μπορεί να θεωρούν, όπως κανένας, ότι έχουν το δικαίωμα να έχουν άποψη επί παντός επιστητού και η άποψή τους αυτή να εκφράζεται με τη βία. Οι βιαιοπραγίες, οι βανδαλισμοί κατά της δημόσιας ή της ιδιωτικής περιουσίας, η βία δεν συνιστούν πολιτική έκφραση. Κυρίως, όμως, όλα αυτά δεν μπορούν να γίνονται αποδεκτά από τη συντεταγμένη πολιτεία, από την Κυβέρνηση, από την Αστυνομία, από τη Δικαιοσύνη, θεωρώντας τα ως θεμιτό τρόπο έκφρασης άποψης.

Αυτό το παραμύθι πρέπει να τελειώνει. Το θράσος και η γενικευμένη σύγχυσή τους τούς οδήγησε από εφορίες μέχρι συμβολαιογραφικά γραφεία και από γενικές γραμματείες υπουργείων μέχρι εγκαταστάσεις μέσων μαζικής επικοινωνίας μέχρι χτες που πήγαν και στην Ισπανική Πρεσβεία. Μπήκαν στην πρεσβεία θέλοντας να εκφράσουν την άποψή τους για ένα τόσο σοβαρό και τόσο σύνθετο ζήτημα, όπως το καταλανικό δημοψήφισμα. Θα ήταν ένα κακόγουστο ανέκδοτο, αν δεν απειλούσε με διπλωματικό επεισόδιο για τη χώρα μας, ο φόβος του οποίου, επιτέλους, οδήγησε και στη δίωξή τους.

Και δεν είναι μονάχα ο Ρουβίκωνας. Για πολλοστή φορά σημειώθηκαν προπηλακισμοί και βίαιες απειλές στον χώρο του πανεπιστημίου. Έχουμε πλήρη παρεξήγηση του όρου «πανεπιστημιακό άσυλο». Πριν από μια εβδομάδα θύμα υπήρξε η πρύτανης και το πρυτανικό συμβούλιο του Πανεπιστημίου Πατρών. Λίγες μέρες νωρίτερα, αφίσες ανά την Αθήνα υποδείκνυαν ως φασίστα τον καθηγητή του Παντείου κ. Άγγελο Συρίγο, καλώντας σε ανάλογη δράση εναντίον του.

Όμως, ο φασισμός αυτών, που θεωρούν, μάλιστα, ότι είναι και δημοκράτες πρώτης γραμμής στα πανεπιστήμια, πρέπει να τελειώνει. Η φοβικότητα με την οποία, δυστυχώς, αντιμετωπίζεται το ζήτημα της νομιμότητας στα πανεπιστήμια, επιτρέπει στους ακραίους κάθε λογής να αποθρασύνονται.

Και δεν μιλάμε μόνο για νομιμότητα. Μιλάμε και για την ασφάλεια των διδασκόντων, καθώς, επίσης, και των φοιτητών, που έχουν αντίθετη άποψη και που είναι και η μεγάλη πλειοψηφία προφανώς από αυτές τις πεφωτισμένες δήθεν μειοψηφίες.

Νομίζω ότι ήρθε ο καιρός να αναθεωρήσουμε τον τρόπο με τον οποίον αντιμετωπίζουμε όλα αυτά τα ζητήματα, που αφορούν την ενδοπανεπιστημιακή ζωή. Πρέπει να τελειώνουμε με όλα αυτά που μας πηγαίνουν στο μακρύ και σκοτεινό παρελθόν και ιδιαίτερα η Αριστερά πρέπει να κλείσει αυτούς τους ανοικτούς λογαριασμούς, που συντηρούνται εξαιτίας ιδεοληψιών παρελθόντων ετών και λανθασμένων εκτιμήσεων. Η δημοκρατία και πολύ περισσότερο η πρόοδος δεν έχει σχέση με την ανεκτικότητα στη βία και στον αυταρχισμό των μειοψηφιών, της κάθε μειοψηφίας ούτε με την επιβολή που αυτές θέλουν να ασκήσουν. Αυτό είναι φασισμός και δεν έχει τίποτα να κάνει με την ελεύθερη έκφραση των διαφορετικών απόψεων.

Το άσυλο των πανεπιστημίων έχει να κάνει με την προστασία και τη διασφάλιση της ελεύθερης ανταλλαγής ιδεών, ακόμη και των μειοψηφικών και όχι με την απαγόρευση των πλειοψηφικών απόψεων από δυναμικές και βίαιες μειοψηφίες.

Επί του νομοσχεδίου, η οδηγία 7/2011 περί εξόφλησης εντός εξήντα ημερών των τιμολογίων ή δελτίων αποστολής αγροτικών προϊόντων, δυστυχώς, δεν έφερε κανένα αποτέλεσμα για τους Έλληνες παραγωγούς, γιατί ο ν.4152/2013, με τον οποίο ενσωματώθηκε στο Εθνικό Δίκαιο, προέβλεπε την εξαίρεση που έγινε κανόνας, δηλαδή η ρήτρα «εκτός εάν άλλα αποφασίσουν» έφερε σε τόσο ετεροβαρή θέση τον παραγωγό σε σχέση με τον έμπορο, οπότε δεν λειτούργησε θετικά παρά σε λίγες περιπτώσεις.

Καλώς, λοιπόν, σήμερα αυστηροποιούμε τον υφιστάμενο νόμο, αναφερόμενοι και στο πνεύμα της ευρωπαϊκής οδηγίας. Μένει, βεβαίως, κύριε Υπουργέ, να αποδειχθεί ότι θα υπάρξει αποτελεσματικός έλεγχος και θα διασφαλιστεί έτσι η εφαρμογή του, γιατί πάντα στην ετεροβαρή αυτή σχέση ο αδύναμος είναι ο παραγωγός.

Επίσης, πολύ σημαντική είναι και η πλήρης ιχνηλάτηση, ταυτοποίηση του γάλακτος και των προϊόντων κρέατος. Στο Ευρωπαϊκό Κοινοβούλιο, η Επιτροπή Παραγωγής και η Επιτροπή Ανάπτυξης Υπαίθρου και Γεωργίας έκανε επί σειρά ετών προσπάθειες και έδωσε μάχες, για να πετύχει την υποχρέωση των κρατών-μελών να υιοθετήσουν αυτή την ιχνηλάτηση και την ταυτοποίηση του γάλακτος και των προϊόντων κρέατος. Είναι πολύ σημαντική και για τους παραγωγούς, αλλά και για τους καταναλωτές, δηλαδή για όλους μας.

Για το έγκλημα του Αχελώου, που «νιός ήμουν και γέρασα» και μαζί δίναμε και πριν από είκοσι χρόνια αγώνες, μακάρι αυτή τη φορά, κύριε Υπουργέ, να συμβιβαστούμε ουσιαστικά με την πραγματικότητα και με τη λογική. Αρκετή καταστροφή χωρίς επιστροφή έχει επέλθει και αρκετή κατασπατάληση πόρων, που δεν θα έχουμε ξανά την ευκαιρία να έχουμε στη διάθεσή μας, έχει συντελεστεί.

Τέλος, κύριε Υπουργέ, θα ήταν πολύ χρήσιμο εάν, εκτός από τους συνήθεις συνομιλητές σας από τον παραγωγικό κόσμο, εκτός δηλαδή από τους εκπροσώπους ή εκείνους που δηλώνουν εκπρόσωποι του αγροτικού κόσμου, συμπεριλάβετε και εκείνους, που μέσα σε τόσο αντίξοες συνθήκες βρίσκουν τον δρόμο της παραγωγής, της ποιότητας και της προκοπής, δηλαδή τους εκπροσώπους μίας παράλληλης Ελλάδας, που ξέρετε πολύ καλά ότι δεν ζητούν ούτε ενισχύσεις ούτε απαλλαγές. Ζητούν βελτίωση των όρων του επιχειρείν. Και νομίζω ότι θα είναι εξαιρετικά χρήσιμο να συμπεριληφθούν οι εκπρόσωποι αυτών των παραγωγών στους συνομιλητές σας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Σταύρος Αραχωβίτης από τον ΣΥΡΙΖΑ.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πολλά έχουν ακουστεί σε αυτή την Αίθουσα μέχρι τώρα από ανθρώπους που, δυστυχώς, νομίζουν ότι ο αγροτικός χώρος ξεχνάει τόσο εύκολα. Όλα τα τελευταία χρόνια εξελίχθηκε στη χώρα μας μία αποδιάρθρωση της αγροτικής παραγωγής αντίστοιχη με αυτή την αποδιάρθρωση που εξελίχθηκε στην υπόλοιπη οικονομία.

Η εφαρμογή του νεοφιλελεύθερου μοντέλου της συγκέντρωσης των μέσων παραγωγής σε λίγα χέρια εφαρμόστηκε με επιθετικό τρόπο και στην αγροτική παραγωγή, οδηγώντας τους μικρομεσαίους αγρότες εκτός του συστήματος παραγωγής και σε ένα τέλμα αποεπένδυσης.

Οι δομικές ιδιαιτερότητες της ελληνικής γεωργίας, που συνοδεύονται με το μικρό μέγεθος του κλήρου, το ηλικιακό εύρος των απασχολούμενων στη γεωργία, το ορεινό και νησιωτικό ανάγλυφο, δεν λήφθηκαν υπ’ όψιν κατά την ουσιαστικά ανύπαρκτη χάραξη πολιτικής.

Αντίθετα, οι καταστροφολογικές επιλογές απέναντι στον συνεργατισμό στον αγροτικό τομέα, σε συνδυασμό με τις επιλογές εφαρμογής της Κοινής Αγροτικής Πολιτικής, με κύριο χαρακτηριστικό τη διατήρηση των ιστορικών δικαιωμάτων ως κριτήριο κατανομής των επιδοτήσεων, έφεραν σε δυσμενή θέση τους ασθενέστερους, αλλά και τους νεότερους από τους αγρότες μας.

Αν κάποιος συνυπολογίσει την απώλεια της ρευστότητας μετά το ξεπούλημα της Αγροτικής Τράπεζας, έχει μια πλήρη εικόνα της κατάστασης στην οποία βρισκόταν ο αγροτικός τομέας κατά την έναρξη της κρίσης. Εν ολίγοις, εισχωρήσεις σε ισχυρούς συνεταιρισμούς χωρίς χρηματοδότηση, χωρίς ισχυρή πολιτική βούληση και κατεύθυνση, με δεδομένα τα διαρθρωτικά προβλήματα της αγροτικής παραγωγής. Αντιλαμβάνεται κανείς σε ποια κατάσταση παρέλαβε τον πρωτογενή τομέα παραγωγής της χώρας μας η σημερινή Κυβέρνηση το 2015.

Έτσι, το ισχυρό πλεονέκτημα της παραγωγής ποιοτικών προϊόντων σε μικρή τοπική κλίμακα χάθηκε. Οι παραγωγοί τοπικών προϊόντων που στηρίζονται στην ποιότητα που εξασφαλίζει η ελληνική ύπαιθρος με τη μοναδική χλωρίδα και ποικιλία ενδημικών ειδών, όπως προϊόντα παραγωγής φέτας, παραγωγή αιγοπρόβειου κρέατος, η παραγωγή και τυποποίηση ελαιόλαδου, μελιού, αρωματικών φυτών και ελαίων, οσπρίων και μια σειρά άλλων τοπικών προϊόντων μπορεί να αποτελέσει ισχυρό πλεονέκτημα από μειονέκτημα που θεωρείται στα μοντέλα του νεοφιλελευθερισμού.

Με ένα τέτοιο πλαίσιο, λοιπόν, ο ΣΥΡΙΖΑ και η σημερινή Κυβέρνηση χαράζει σταθερά, αλλά και οραματικά, μια συνεκτική πολιτική πρόταση που κινείται στον αντίποδα τόσο των νεοφιλελεύθερων ευρωπαϊκών επιλογών, όσο και των εθνικών επιλογών, όπως αυτές διαμορφώθηκαν μέχρι το 2014. Μια τέτοια πολιτική πρόταση στον ευρωπαϊκό χώρο θα πρέπει πρωτοποριακά να στοχεύει στην ανατροπή της λογικής της σημερινής Κοινής Αγροτικής Πολιτικής και, πρώτα και κύρια, στην άρση ή τουλάχιστον στην εξομάλυνση των αδικιών που αυτή προκαλεί.

Ταυτόχρονα, η πολιτική μας πορεύεται πάνω σε γενικούς άξονες και εξειδικεύσεις, μεταξύ των οποίων είναι και η οργάνωση των αγροτών σε δημοκρατικά, συμμετοχικά σχήματα, η στήριξη της κτηνοτροφίας, η αύξηση της προστιθέμενης αξίας των προϊόντων και η στήριξη των εισαγωγών και η εξασφάλιση της ρευστότητας στον πρωτογενή τομέα και την μεταποιητική αλυσίδα.

Το σημερινό, λοιπόν, σχέδιο νόμου μαζί με τον ν.4384/2016 είναι δύο νομοθετήματα που ήρθαν να απαντήσουν ακριβώς πολιτικά και στους τέσσερις παραπάνω άξονες. Και βέβαια, με τη βουλευτική τροπολογία για τους συνεταιρισμούς θωρακίζουμε τα συνεταιριστικά κινήματα, κλείνοντας τυχόν νομικές τρύπες. Θα παρακαλούσα τον Υπουργό να την κάνει δεκτή.

Επιδίωξή μας είναι να δημιουργηθεί ξανά η απαραίτητη ασπίδα προστασίας, κυρίως για τους μικρούς αγρότες, και να διασφαλίζεται η αναγκαία ρευστότητα για τη διαβίωσή τους και τη χρηματοδότηση της παραγωγής τους.

Στο πρώτο κεφάλαιο του νομοσχεδίου, ερχόμαστε να αντιμετωπίσουμε την όλο και συχνότερα διαπιστούμενη δυσμενή θέση των παραγωγών νωπών και ευαλλοίωτων προϊόντων. Οι παραγωγοί πολύ συχνά βρίσκονται στη δυσμενή θέση να χρηματοδοτούν στην πραγματικότητα με την εκχώρηση της παραγωγής τους το σύστημα διακίνησης και εμπορίας των προϊόντων τους, ενώ οι ίδιοι στερούνται την πολύτιμη και δυσεύρετη στις μέρες μας ρευστότητα.

Στην κατεύθυνση αυτή, λοιπόν, είναι και η τροπολογία η οποία κατατέθηκε για τις αγορές παραγωγών –βιοκαλλιεργητών πλέον μετά τη νομοτεχνική βελτίωση- την οποία χαιρετίζουν και ανέμεναν από καιρό οι φορείς της βιολογικής γεωργίας.

Για την εφαρμογή, όμως, των ευεργετημάτων του σημερινού νόμου που συζητάμε είναι απαραίτητες δύο προϋποθέσεις: Η πρώτη προϋπόθεση είναι, από πλευράς των ίδιων των παραγωγών, η προάσπιση του θεσμικού πλαισίου. Η δεύτερη προϋπόθεση είναι η ύπαρξη κυρώσεων στους παραβάτες και η εφαρμογή τους.

Βέβαια, χαιρετίζουμε τη συμπερίληψη στο Παράρτημα I των προϊόντων, όπως τα γαλακτοκομικά παράγωγα και τα αλλαντικά, όπως είχαμε ζητήσει και συμφωνήσει στις επιτροπές.

Στο δεύτερο κεφάλαιο η χώρα μας, συντασσόμενη με αυτά που διεκδίκησαν και πέτυχαν άλλες χώρες της Ευρώπης και του Νότου, εισάγει την υποχρεωτική αναγραφή προέλευσης στο γάλα. Έτσι, τόσο στις συσκευασίες γάλακτος όσο και στα γαλακτοκομικά προϊόντα, ο Έλληνας καταναλωτής μπορεί να ξέρει την προέλευση του γάλακτος και να το επιλέξει, ξέροντας ότι αυτό έχει παραχθεί στη χώρα μας από Έλληνες κτηνοτρόφους.

Η κατανάλωση ελληνικού γάλακτος και των προϊόντων του προσδοκούμε να δώσει ώθηση στην ελληνική παραγωγή και στις εξαγωγές μας σε μια περίοδο κρίσιμη για την κτηνοτροφία.

Με αντίστοιχη ρύθμιση για το κρέας, επιτυγχάνεται η δημιουργία ολοκληρωμένου συστήματος επισήμανσης και πληροφόρησης του καταναλωτή για το κρέας με κανόνες ιχνηλασιμότητας σε όλα πια τα στάδια της παραγωγικής διαδικασίας, κλείνοντας το κομμάτι αυτό μετά το σφαγείο. Με τον τρόπο αυτό ο καταναλωτής θα έχει τη δυνατότητα να γνωρίζει ακριβώς τι αγοράζει, μέσω των αναγραφόμενων στοιχείων στην απόδειξη λιανικής πώλησης, αλλά και οι αρμόδιες ελεγκτικές αρχές θα μπορούν μέσω του ελέγχου των ισοζυγίων, να διαπιστώνουν την προέλευση πραγματικά του κρέατος.

Οι διατάξεις, λοιπόν, αυτές προστατεύουν την παραπληροφόρηση του παραγωγού από την αισχροκέρδεια των εμπόρων –λίγων, πιστεύουμε στην αγορά, αλλά είναι γεγονός ότι υπάρχει-, αλλά κυρίως προστατεύουν τους Έλληνες κτηνοτρόφους από συνθήκες αθέμιτου ανταγωνισμού που δημιουργούνται πάνω στις πλάτες τους, τον κόπο τους και την εργασία τους από τις λεγόμενες ελληνοποιήσεις.

Κυρίες και κύριοι συνάδελφοι, όπως τόνισε και χθες ο Πρωθυπουργός από τη Λάρισα, η παραγωγική ανασυγκρότηση της χώρας αποτελεί το μέγιστο καθήκον της Κυβέρνησής μας. Η χάραξη εθνικής πολιτικής με την ανάδειξη των συγκριτικών πλεονεκτημάτων του τόπου και την προστασία των παραγωγικών δυνάμεων, υλοποιείται από αυτή την Κυβέρνηση βήμα-βήμα. Αφουγκραζόμενοι λοιπόν, τις ανάγκες των ανθρώπων του μόχθου ξεπερνάμε τις παθογένειες του παρελθόντος και οικοδομούμε την επόμενη καρποφόρα ημέρα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Ιωάννης Αντωνιάδης από τη Νέα Δημοκρατία.

**ΙΩΑΝΝΗΣ ΑΝΤΩΝΙΑΔΗΣ:** Κυρίες και κύριοι συνάδελφοι, πριν ξεκινήσω θέλω από αυτό εδώ το Βήμα να καλέσω τον κρυπτόμενο Υπουργό Παιδείας κ. Γαβρόγλου να αποσύρει την επαίσχυντη διάταξη, με την οποία επιτρέπει σε καθηγητές που έχουν κλείσει δεκαπέντε χρόνια στην περιφέρεια να μπορούν να μεταναστεύσουν στα Πανεπιστήμια Θεσσαλονίκης και Αττικής. Αυτό για τα πανεπιστήμια της περιφέρειας σημαίνει ταφόπλακα.

Γι’ αυτό καλώ και τους Βουλευτές, ανεξαρτήτως κομμάτων, όλους τους Βουλευτές της περιφέρειας, όπως επίσης έχω στείλει και σχετική επιστολή στα διοικητικά συμβούλια ΕΝΠΕ, της Ένωσης Περιφερειών και της Κεντρικής Ένωσης Δήμων, όλοι μαζί να αναγκάσουμε τον κύριο Υπουργό να πάρει πίσω αυτή τη διάταξη, η οποία καταργεί τη διάταξη του νόμου του 2011 της κ. Διαμαντοπούλου, με την οποία απαγορευόταν η μετανάστευση και η μετακίνηση των καθηγητών στα πανεπιστήμια του κέντρου. Θέλει ο κ. Γαβρόγλου να μείνει ως Υπουργός-νεκροθάφτης των πανεπιστημίων της περιφέρειας; Και βέβαια, όλα αυτά τα κάνει για να εξυπηρετήσει τη γυναίκα του Γενικού Γραμματέα του, κ. Αγγελόπουλου, η οποία ήδη έχει κάνει την αίτηση για να πάει στη Θεσσαλονίκη και μαζί με αυτήν ήδη υπάρχουν πάνω από διακόσιες αιτήσεις καθηγητών, οι οποίοι θέλουν να φύγουν.

Κύριε Αποστόλου, σας άκουσα το πρωί στην επίκαιρη ερώτηση, για το θέμα των νέων αγροτών στη δυτική Μακεδονία. Ελπίζω ότι θα κρατήσετε τον λόγο, γιατί είναι υψηλή η ανεργία, να ενταχθούν όλοι οι επιλαχόντες στο πρόγραμμα. Και εννοείται ότι θα μεριμνήσουμε να υπάρξει αξιοποίηση όλων αυτών των ενισχύσεων στη συνέχεια και να μην μείνουν μόνο εκεί.

Επίσης, η άποψή μου -και νομίζω των περισσοτέρων- θα ήταν ότι τα θέματα αλιείας θα μπορούσαν να έλθουν με ένα αυτούσιο νομοσχέδιο και όχι να μπαίνουν εδώ με ημίμετρα. Θα μπορούσε να έλθει ένα αυτούσιο, να υπάρξει και ένας ανάλογος χρόνος για τη διαβούλευση, για να μπορέσετε να δώσετε κάποιες λύσεις στα προβλήματα τα οποία υπάρχουν.

Θα ήθελα να σας ρωτήσω τι γίνεται με τα τρία αρδευτικά που εκκρεμούν για τον Νομό Φλώρινας, της Τριανταφυλλιάς, του Παρορίου και των Πρεσπών. Επίσης, αυτό το οποίο όλοι αναγνώρισαν είναι ότι σαφέστατα έχει πολλά θετικά το νομοσχέδιο αυτό. Αυτό όμως το οποίο είναι σημαντικό, αν θέλουμε να βοηθήσουμε πραγματικά τον αγροτικό κόσμο, κύριε Υπουργέ, είναι το θέμα της φορολογίας, το θέμα του αγροτικού πετρελαίου και βεβαίως, το θέμα των χαμηλών ασφαλιστικών εισφορών και της μείωσης του κόστους, ως προς τα φυτοφάρμακα, τα λιπάσματα και όλα τα συναφή.

Κλείνω αυτή τη μικρή παρέμβαση λέγοντας ότι ακούω κατά καιρούς –έχει φύγει ο συνάδελφος του ΣΥΡΙΖΑ- ότι δεν θα υπάρχουν απαντήσεις. Όλοι λένε ότι «δεν πρόκειται να λογοδοτήσουμε, να απαντήσουμε σε αυτούς οι οποίοι οδήγησαν τη χώρα στη χρεοκοπία».

Η κρίση έφερε τη χρεοκοπία. Η χώρα πέρασε τα σαράντα καλύτερα χρόνια όλου του πολιτικού της βίου. Εσείς οι ίδιοι λέγατε ότι είστε εναντίον των μνημονίων. Τα μνημόνια υπάρχουν και η κρίση είναι αυτή που έφερε τα μνημόνια. Επιτέλους, ασχοληθείτε με τις πραγματικές αιτίες και δώστε λύσεις, χωρίς υπεκφυγές.

Ξεκινάω λέγοντας ότι είναι προς τη θετική κατεύθυνση το ότι μέσα σε εξήντα μέρες, σύμφωνα με το άρθρο 2, είναι υποχρεωμένος ο έμπορος που προμηθεύεται νωπά και ευαλλοίωτα αγροτικά προϊόντα να εξοφλεί τον παραγωγό στις ημέρες αυτές και βεβαίως κάθε άλλη αντίθετη προς αυτές τις διατάξεις συμφωνία να θεωρείται άκυρη. Όπως είπαμε, πρέπει οπωσδήποτε σε αυτή την αλυσίδα να μπει και ο τυροκόμος-μεταποιητής -έχουμε πεντακόσια τυροκομεία- και, όπως δεσμευτήκατε, να αναφέρεται ρητά το θέμα των σουπερμάρκετ.

Θα αναφερθώ στις κυρώσεις και στη διαδικασία των προστίμων τόσο σε εμπόρους όσο και σε παραγωγούς. Πρέπει τα πρόστιμα να αφορούν όλους και, βεβαίως, η επιβολή των κυρώσεων θα πρέπει να ακολουθεί μια ταυτοποιημένη διαδικασία, να επιβάλλονται από την εποπτεύουσα αρμόδια αρχή και να μην χρειάζεται απόφαση του Υπουργού που από μόνη της είναι μια γραφειοκρατική διαδικασία. Στο ίδιο πλαίσιο, σχετικά με την υποχρέωση του παραγωγού να διαβιβάζει αμελλητί τα ηλεκτρονικά στοιχεία και τα παραστατικά, αντιλαμβάνεστε ότι αυτό δημιουργεί έναν διοικητικό φόρτο, αλλά και οικονομικό κόστος για τον παραγωγό.

Προς την θετική κατεύθυνση είναι και το θέμα της υποχρεωτικής επισήμανσης στο γάλα. Δίνει ένα σημαντικό πλεονέκτημα στους Έλληνες παραγωγούς και στη γαλακτοβιομηχανία. Υπάρχουν κάποιες μικροστρεβλώσεις, οι οποίες δημιουργούνται και ελπίζουμε να διορθωθούν.

Ομοίως περνάω και στο θέμα του κρέατος που είναι σε θετική κατεύθυνση. Απηχεί, βεβαίως, τη λογική του συστήματος «ΆΡΤΕΜΙΣ» που έφτανε μέχρι τις ζυγιστικές μηχανές. Τώρα, όμως, φτάνουμε μέχρι τις ταμειακές. Εδώ όλο το μυστικό, όπως προαναφέρθηκε από πολλούς συναδέλφους, είναι το θέμα των ελέγχων, το οποίο θα δώσει τελικά και τη λύση. Βεβαίως, δεν χρειάζεται να τα λέμε και αυτά, ποιοι έλεγχοι, με ποιους υπαλλήλους και ποιους ελεγκτές, αφού ξέρουμε όλοι ποιος είναι ο πραγματικός αριθμός.

Αξίζει να σημειωθεί ότι τα ζητήματα υποχρεωτικότητας σήμερα στην αγορά γάλακτος και κρέατος απασχολούν και άλλα κράτη. Αναφέρθηκε η ιστορία. Πρώτα ήταν η Γαλλία και ακολούθησαν η Ιταλία, η Πορτογαλία, η Λιθουανία και λοιπά.

Θα αναφερθώ στο θέμα του ΕΛΓΑ. Εδώ είμαστε σαφώς αντίθετοι. Αν αυτή η μείωση δεν αφορούσε τους αγρότες που είναι και αυτοί οι οποίοι πληρώνουν τον ΕΛΓΑ, δεν θα είχαμε κανένα πρόβλημα. Δεν είναι, όμως, δυνατόν μέσα στον ΕΛΓΑ να μην εκπροσωπούνται οι αγρότες. Η πρότασή μας είναι η γνωστή, ένας από τη ΣΑΣΟΕΕ και ένας από την ΠΑΣΕΓΕΣ.

Το θέμα της νιτρορύπανσης αναφέρθηκε από συναδέλφους απ’ όλες τις παρατάξεις και υπάρχει αυτός ο κίνδυνος με την μοριοδότηση και με όλα αυτά να μείνουν πολλοί εκτός του προγράμματος.

Θέλω να ολοκληρώσω με το σημαντικό θέμα των ληγμένων φυτοφαρμάκων. Είμαι προς τη θετική κατεύθυνση για τα αυξημένα πρόστιμα. Τα ληγμένα φυτοφάρμακα θα πρέπει να δεσμεύονται και να καταστρέφονται με δαπάνη που επιβαρύνει αποκλειστικά τον υπεύθυνο για την παράβαση. Εκτιμάμε πως τίποτα και κανείς δεν είναι υπεράνω της δημόσιας υγείας. Η υγεία των πολιτών πρέπει να προστατεύεται με κάθε τρόπο και να τιμωρούνται όσοι στρέφονται κατά αυτής. Τα ληγμένα φυτοφάρμακα είναι άκρως επικίνδυνα τόσο για τους χρήστες, δηλαδή τους αγρότες μας, όσο και για τις καλλιέργειες και το περιβάλλον. Οι επικίνδυνες ουσίες μέσω της τροφικής αλυσίδας μπορούν να καταλήξουν στο πιάτο του καταναλωτή, θέτοντας σε κίνδυνο τη δημόσια υγεία. Κανείς δεν επιτρέπεται να κερδοσκοπεί σε βάρος της υγείας των πολιτών και του περιβάλλοντος.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Θα παρακαλούσα τον Υπουργό σε σύντομο διάστημα να καταθέσει νομοτεχνικές βελτιώσεις, αν υπάρχουν. Το κυριότερο, όμως, κύριε Υπουργέ, είναι να συνεννοηθούμε για τις βουλευτικές τροπολογίες, αν σκοπεύετε κάποιες απ’ αυτές να τις αποδεχθείτε ή όχι. Δεν είναι ανάγκη να μου απαντήσετε τώρα. Αν είστε έτοιμος, βεβαίως.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και** **Τροφίμων):** Όταν ολοκληρωθεί η διαδικασία των πρωτολογιών, για να μπούμε στο δεύτερο κομμάτι που αφορά δευτερολογίες, τοποθετήσεις σε τροπολογίες κ.λπ., τότε θα αναφερθώ στις τροπολογίες.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, η διαδικασία έτσι όπως εξελίσσεται και με βάση τον κατάλογο είναι να μιλήσουν ακόμα εννέα Βουλευτές και ολοκληρώνουμε. Είναι ο κ. Παπαχριστόπουλος από τους Κοινοβουλευτικούς Εκπροσώπους και άλλοι τέσσερις στο σύνολο και κλείνουμε με εισηγητές, αγορητές με δευτερολογίες και εκ μέρους της Κυβέρνησης τον αντίστοιχο Υπουργό με δευτερολογία. Άρα δεν περιμένουν οι Βουλευτές και το Σώμα τη δευτερολογία σας για να πείτε πότε και ποιες κάνετε δεκτές.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θέλετε πριν την ολοκλήρωση των Βουλευτών;

**ΠΡΟΕΔΡΕΥΩΝ (Γεώργιος Λαμπρούλης):** Το Προεδρείο έβαλε ένα ερώτημα, μια παράκληση αν θέλετε προς τον Υπουργό, σε εύλογο διάστημα να ανακοινώσει ποιες κάνει και εάν κάνει δεκτές τις βουλευτικές τροπολογίες.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όποτε θέλετε, κύριε Πρόεδρε, είμαι στη διάθεσή σας.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Μετά τον κ. Παπαχριστόπουλο θα σας δώσουμε τον λόγο να μας ανακοινώσετε τυχόν δεκτές τροπολογίες.

Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Θα ξεκινήσω λίγο ανορθόδοξα. Θα θυμίσω ότι μια παράλληλη πορεία με τη χώρα μας είχε η Πορτογαλία. Είναι περίπου ανάλογη περίπτωση. Ήταν στα μνημόνια η Πορτογαλία και βγήκε. Βγήκε πριν από εμάς.

Πρόσφατα στην Πορτογαλία έγιναν δημοτικές εκλογές. Ο Αντώνιο Κόστα, ο Πρωθυπουργός της, από τους τριακόσιους οκτώ δήμους ελέγχει ήδη τους εκατόν ογδόντα έναν. Το ποσοστό του κόμματός του ήταν 38,01%. Αντίθετα, το ποσοστό του Κοέλιο ήταν 16,8%. Εξαργύρωσε με τον καλύτερο τρόπο στις κάλπες τη συνέπεια με την οποία αγωνίστηκε για να βγάλει τη χώρα από τα μνημόνια και να κρατήσει την πορτογαλική κοινωνία όρθια. Τι σχέση έχει; Για εμένα μεγάλη.

Θέλω να θυμίσω ότι πριν από δύο μέρες η Εθνική Τράπεζα βγήκε στις αγορές. Μόνο που δεν το έμαθε κανένας. Άνοιξε, λοιπόν, για τρεις, τέσσερις μέρες και ενώ ζητούσε μόνο 500 εκατομμύρια ευρώ, μπορούσε να πάρει 2 δισεκατομμύρια ευρώ. Τελικά πήρε 750 εκατομμύρια ευρώ με επιτόκιο πολύ χαμηλότερο από αυτό που προέβλεπε.

Θέλω ακόμα να θυμίσω ότι σε κάποιους εδώ μέσα, σε αυτή την Αίθουσα και αλλού, τους έπιασε η φιλευσπλαχνία: «Ποτέ κανένα σπίτι σε χέρι τραπεζίτη». Κάποιοι το έπαιζαν επαναστάτες κάθε Τετάρτη στους πλειστηριασμούς. Να ηρεμίζουν, λοιπόν, όλοι αυτοί. Καμμία κατοικία -καμμία όμως- κάτω από 300.000 ευρώ δεν πρόκειται να πλειστηριαστεί στις 29 του μήνα. Το ακούσατε; Ούτε αυτό το ακούσατε. Πάμε παρακάτω.

Ευρωπαϊκή Τράπεζα Επενδύσεων, πακέτο Γιούνκερ, ΕΣΠΑ: Ένας επενδυτικός οργασμός αυτή τη στιγμή είναι σε εξέλιξη.

Ακούσαμε επίσης απίστευτες φωνές για τις Σκουριές. Θέλω να θυμίσω, για όσους διαβάζουν, ότι τα παγκόσμια στάνταρ έκλυσης του αρσενικού είναι 0,8. Στις Σκουριές ήταν 8. Απειλούσαν, έκαναν και φτάσανε στο σημείο να λένε εδώ πέρα ότι επενέβη ο Τριντό, ο Μακρόν, ότι συζητιέται στο Eurogroup. Τίποτα από όλα αυτά δεν έγινε. Συνεμορφώθη η «ELDORADO». Η επένδυση με όρους δημοκρατίας συνεχίζεται.

Πάμε στο Ελληνικό. Από το πρωί μέχρι το βράδυ σαμποτάρουν την επένδυση, κάνουν, φτιάχνουν. Καλά έκανε το Αρχαιολογικό Μουσείο. Έκανε τη δουλειά του. Καλά έκαναν πολλοί Βουλευτές του ΣΥΡΙΖΑ και είχαν ενστάσεις.

Χειροπιαστό παράδειγμα ότι αξιοποιείται μια επένδυση όταν συνυπάρχουν και αρχαία είναι το Μουσείο της Ακρόπολης. Όσοι το επισκεφτούμε, θα δούμε κάτω να υπάρχουν αρχαιολογικά εκθέματα. Η επένδυση αποκτάει αξία.

Επίσης, όσοι ασχολούνται με το μετρό της Θεσσαλονίκης θα διαπιστώσουν το ίδιο. Τι ποιο ωραίο στα έξι χιλιάδες τριακόσια στρέμματα τα τριακόσια στρέμματα να αναδεικνύουν αυτή την επένδυση; Προχωράει κανονικά.

Θα μπορούσα να μιλήσω ώρες ολόκληρες, για το τι κάνει αυτή η Κυβέρνηση. Πρώτον, προσπαθεί να τελειώσει την τρίτη αξιολόγηση, που θεωρείται σχεδόν δεδομένο και γι’ αυτόν τον λόγο ξαναέβαλε το θέμα της ποσοτικής χαλάρωσης ένας άνθρωπος στο ΔΣ της Ευρωπαϊκής Κεντρικής Τράπεζας. Δίνει παράταση για να καταφέρει και η Ελλάδα να το εκμεταλλευτεί.

Το πιο σημαντικό, όμως, απ’ όλα είναι ότι όλοι πλέον μιλάνε και λένε ότι θα υπάρχει μια καθαρή έξοδος μετά από δέκα μήνες. Να πού κολλάει το παράδειγμα του Αντόνιο Κόστα.

Αντ’ αυτού, ακούσαμε, χθες κιόλας, ότι ο Αντιπρόεδρος της Εθνικής Επιτροπής Τηλεπικοινωνιών και Ταχυδρομείων –το άκουσα εγώ με τα αυτιά μου- ήταν σύμβουλος του κόμματος της Νέας Δημοκρατίας και ξέρουμε όλοι ότι και αυτός και ο πρόεδρος ήταν αποκλειστικής απασχόλησης. Ακούσαμε τις τελευταίες μέρες -εγώ δεν σας λέω πριν από εκατό μέρες ή πριν από τρεις μήνες- το ανέφερε ο κ. Πετρόπουλος ο Υφυπουργός, ότι εξαφανίστηκαν τα αρχεία στο ΤΣΑΥ όλων όσοι όφειλαν να πληρώσουν και αναφέρθηκε σε ιδιωτικές κλινικές, σε μεγαλοοφειλέτες. Απίστευτο πράγμα! Όταν τον ρωτήσανε «καλά, δεν είχε αντίγραφα;» είπε ότι εξαφανίστηκαν και τα αντίγραφα. Κι έγινε μια τυπική ΕΔΕ. Αυτά δεν είναι σημαντικά.

Είναι μια χειροπιαστή απόδειξη, πώς χρεοκόπησε αυτή η χώρα, γιατί αυτή η Κυβέρνηση την παρέλαβε χρεοκοπημένη. Το ΑΕΠ από 120% πήγε 180% και έχασαν όλοι οι Έλληνες πολίτες το ¼ της περιουσία τους. Τα 325 δισ., για τα οποία δεν ευθύνεται αυτή η Κυβέρνηση, πώς τα φορτώθηκε η χώρα; Και το χειρότερο απ’ όλα, με το οποίο γελάει κάθε πικραμένος, είναι ότι τα παιδιά της αγοράς, τα τζιμάνια της αγοράς που βρίσκουν δουλειές κ.λπ., φτάσανε την ανεργία στο 27%. Γελάει κάθε πικραμένος!

Αυτή την πραγματικότητα διαχειρίστηκε αυτή η Κυβέρνηση και πιστεύω ότι τα πάει καλά.

Δυσκολίες; Πολλές! Υποφέρει ο κόσμος; Ακόμα, ναι. Πιστεύω ότι αργά ή γρήγορα, όμως, θα έρθει η δικαίωση, όπως ήρθε και για τον Αντόνιο Κόστα στην Πορτογαλία.

Δεν θέλω να αναφερθώ εδώ στις δημοσκοπήσεις. Εγώ έχω κάνει έκκληση, να πάμε όλοι μαζί να θωρακίσουμε την αξιοπιστία τους. Αυτές τις ανοησίες που σας έδιναν 20, 19, 18 μονάδες διαφορά, ξεχάστε τες. Προσγειωθείτε στην πραγματικότητα και ελάτε να θωρακίσουμε τις δημοσκοπήσεις. Θέλουμε, δεν είμαστε αντίθετοι αλλά με σωστό τρόπο.

Έρχομαι στα σημερινά. Θυμάμαι, ήμουν νεαρό παιδί όταν έσφυζε από ζωή το χωριό μου. Ήταν απίστευτο. Νόμιζα ότι ήμουν στο κέντρο του κόσμου. Τι χαρά! Ντουγένια, σιτηρά, αρμέγαμε τα πρόβατα στις 04.00΄ το πρωί, κόβαμε τα ξύλα, φροντίζαμε τα ζώα. Απίστευτη εικόνα! Ερήμωσε η ύπαιθρος. Σήμερα σε αυτό το χωριό είναι ζήτημα αν ζουν τρεις, τέσσερις οικογένειες. Μόνο η ενέργεια είναι; Μόνο οι μεταφορές; Μόνο ο τουρισμός; Μόνο οι υπηρεσίες; Όχι. Είναι και ο πρωτογενής τομέας κι έρχεται αυτό το Υπουργείο τώρα με αυτό το νομοσχέδιο, που θέλω να σας θυμίσω ότι για πρώτη φορά μετά από πολλά χρόνια δεν κλείσανε δρόμοι. Αναρωτήθηκε κανείς, γιατί δεν κλείσανε οι δρόμοι; Εγώ στον Ισθμό, ας πούμε, περίμενα κάπου στη μέση του χειμώνα που σταματάνε οι δουλειές, τη γνωστή τυραννία. Για αναρωτηθείτε, γιατί δεν κλείσανε οι δρόμοι;

Εγώ δεν λέω ότι τα κάναμε όλα. Κάνουμε μια γιγάντια προσπάθεια. Και να πω και κάτι; Φεύγω λίγο από το θέμα, αλλά θα το λέω πάντα, γιατί είμαι από αυτούς που έχουν πει πολλές φορές το παράδειγμα της Εσθονίας. Η Εσθονία προσέξτε, δεν ήταν καν χώρα πριν είκοσι τρία χρόνια. Ήταν μια επαρχία της Σοβιετικής Ένωσης και σήμερα τρέχει με απίστευτους ρυθμούς ανάπτυξης, γιατί έχει κάνει πράξη την ηλεκτρονική διακυβέρνηση.

Πήρατε χαμπάρι τι ακριβώς έχει κάνει η Κυβέρνηση εδώ; Πήρατε χαμπάρι τη δημιουργία επιχείρησης μιας στάσης, όχι σε έξι μήνες με πεντακόσιες υπογραφές αλλά σε τρεις, τέσσερις βδομάδες;

Πήρατε χαμπάρι το πλαστικό χρήμα; Πήρατε χαμπάρι την ηλεκτρονική υπογραφή; Γίνεται ένα σεμινάριο, σε μερικές ημέρες κάτω στην Παλλήνη. Θα παρακαλούσα πολλούς από τους συναδέλφους, να έρθουν να το παρακολουθήσουν.

Ακόμα και σε αυτό το νομοσχέδιο που φέρνει το Υπουργείο Γεωργίας, υπάρχουν τα πρώτα στίγματα της ηλεκτρονικής διακυβέρνησης. Όσοι διαβάσετε με προσοχή, θα δείτε ότι κάποιοι έμποροι τιμωρούνται. Πρέπει να μπουν σε ηλεκτρονικές πύλες, να δούμε ακριβώς ποιος πληρώνει και τι.

Εγώ δεν θέλω να πω πολλά για το νομοσχέδιο. Χάρηκα κατ’ αρχάς γιατί υπάρχουν ήπιοι τόνοι. Είναι ένα νομοσχέδιο, που θα έπρεπε να το έχουμε κάνει καιρό. Δεν μας άφηναν. Η ανοησία του Αχελώου για πρώτη φορά μπαίνει σε τάξη.

Εγώ θα σταθώ στα κομβικά σημεία αυτού του νομοσχεδίου, που πραγματικά θα κάνουν ένα κομμάτι μεγάλο άνεργης νεολαίας –και το βλέπουμε ήδη- να γυρίσει στο χωριό. Το κάνουν ήδη. Πηγαίνετε να ρωτήσετε, πόσες αιτήσεις υπάρχουν από νέα παιδιά, από επιστήμονες. Θα ξαναζωντανέψει η ύπαιθρος. Είναι ένα μεγάλο στοίχημα, γιατί η χώρα μας ήταν αγροτική. Η αστυφιλία και λάθος επιλογές. Εγώ δεν καταλογίζω αυτή την στιγμή ευθύνες. Έπρεπε να γίνει; Όχι. Να καθόμαστε, δηλαδή, να βλέπουμε ότι έχουμε τα καλύτερα προϊόντα και να τα βαφτίζουν άλλοι ελληνικά για να κονομάνε; Όχι βρε παιδιά. Μέχρι εκεί. Δεν θέλω να πω περισσότερα.

Θέλω, όμως, να τονίσω ένα σημείο, για αυτά που έγιναν –όχι σήμερα- προς τιμήν της ποιότητας της κουβέντας της Ολομέλειας του ελληνικού Κοινοβουλίου που έγιναν στην Αίθουσα αυτή πριν δυο-τρεις μέρες για το γνωστό νομοσχέδιο.

Θέλω απλά να θυμίσω σε όσους προσέχουν και είναι καλοπροαίρετοι, όσοι διαβάζουν διεθνή στατιστικά στοιχεία, θα δουν ότι το μεγαλύτερο ποσοστό αυτοκτονιών, είναι στις οικογένειες με διεμφυλικά άτομα. Αφήνω τα υπόλοιπα, είναι γύρω στο 300% σε σχέση με τα υπόλοιπα. Παιδιά που δεν τα δέχονται οι γονείς τους.

Αυτές οι οικογένειες, οι ίδιες πολλές φορές, συμπεριφέρονται άσχημα σε αυτά τα παιδιά. Και αν δεν το κάνουν οι ίδιες οι οικογένειες, το κάνει το περιβάλλον και το κάνει νωρίς στο σχολείο. Δεν χρειάζεται να φτάσουν στα δεκαοκτώ. Ένα μεγάλο κομμάτι είναι παρίες και εξωθούνται στην πορνεία. Θα μπορούσαμε να το αποφύγουμε αυτό; Ναι. Να τους δώσουμε τη δυνατότητα να μπούνε κι αυτοί στη ζωή.

Απλά ελληνικά μιλάω, γιατί άκουγα κάποιους ιεράρχες -ευτυχώς όχι όλους- να μιλάνε ακραία γλώσσα. Μου έκανε θετική εντύπωση ο Άνθιμος της Θεσσαλονίκης. Μου έκανε εντύπωση ο Επίσκοπος της Αλεξανδρούπολης. Συνεχίζω να πιστεύω ότι ο Αρχιεπίσκοπος δεν ανήκει στην κατηγορία των ακραίων ιεραρχών. Να ξέρουν οι ιεράρχες ότι είναι άλλο πράγμα η Εκκλησία και άλλο αυτοί που είναι ιεράρχες. Είναι κάτι μεγαλύτερο.

Εγώ είμαι Χριστιανός Ορθόδοξος. Έχω γυρίσει όλα τα μοναστήρια της χώρας. Κάνω αγώνα είκοσι τρία χρόνια στην Πάτμο για τον θρησκευτικό τουρισμό. Ναι. Έχω την αίσθηση ότι είναι ένα βήμα, που θα έπρεπε να έχει γίνει χρόνια.

Κάνω και την αυτοκριτική μου, γιατί εγώ στο άρθρο 3 ψήφισα «παρών».

Ευχαριστώ πάρα πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, είστε έτοιμος ή να δώσουμε τον λόγο στον επόμενο ομιλητή τον κ. Στύλιο;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εσείς θα αποφασίσετε.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, κύριε Υπουργέ, πείτε μας τι νομοτεχνικές και ποιες τροπολογίες κάνετε δεκτές. Προφανώς είστε έτοιμος.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κατ’ αρχάς υπάρχουν υπουργικές τροπολογίες. Δύο τροπολογίες στηρίχθηκαν κατά τη διάρκεια των συζητήσεων στην επιτροπή. Αυτή που αφορούσε θέματα μεταβατικών διατάξεων του Υπουργείου Διοικητικής Διακυβέρνησης, αυτή με τις τοποθετήσεις προϊσταμένων κ.λπ., -νομίζω πως έγινε μια διεξοδική συζήτηση στην επιτροπή- γίνεται αποδεκτή.

Η δεύτερη τροπολογία, αφορά θέματα ρυθμίσεων του Οργανισμού Αστικών Συγκοινωνιών Θεσσαλονίκης. Είχε έρθει ο αρμόδιος Υφυπουργός. Συζητήθηκε, γίνεται δεκτή.

Η τρίτη τροπολογία, θα έλεγα ότι αφορά ένα σύνολο διατάξεων που έχουν σχέση με θέματα του Υπουργείου Αγροτικής Ανάπτυξης και Τροφίμων. Η πρώτη τροπολογία, στην οποία αναφέρθηκε ο Αναπληρωτής, αφορά την Σχολή Κρέατος. Η δεύτερη τροπολογία, έχει σχέση με τη χρήση γεωργικών φαρμάκων, είναι μέσα από την εργαλειοθήκη του ΟΟΣΑ. Η τρίτη, αφορά θέματα διατήρησης της υδατοκαλλιεργητικής δραστηριότητας στα εσωτερικά ποτάμια, λιμνοθάλασσες, κ.λπ., είναι μια μικρή παρέμβαση, έχουμε συμφωνήσει σχεδόν όλοι. Η τέταρτη τροπολογία, στην οποία αναφέρθηκε ο Αναπληρωτής, αφορά πρόγραμμα περισυλλογής νεκρών ζώων. Και αυτά που σας λέω, είναι υποχρεώσεις που πρέπει οπωσδήποτε να τις θεσμοθετήσουμε. Η πέμπτη, αφορά πάλι συστάσεις της τελικής έκθεσης της εργαλειοθήκης του ΟΟΣΑ. Η έκτη, είναι αυτή που βάζει οριστικό τέλος με διάταξη στην χρηματοδότηση του ΕΛΓΑ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, συγγνώμη τώρα, αλλά θα μας μπερδέψετε όλους.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Τι θέλετε να σας κάνω;

**ΠΡΟΕΔΡΕΥΩΝ (Γεώργιος Λαμπρούλης):** Δεν είναι τροπολογίες. Τρεις υπουργικές τροπολογίες υπάρχουν. Οι δύο τροπολογίες είχαν κατατεθεί στην επιτροπή και ενσωματώθηκαν στο νομοσχέδιο ως ίδια άρθρα και υπάρχει μια τρίτη υπουργική τροπολογία. Αυτά που μας λέτε εσείς τέταρτη, πέμπτη, έκτη -και δεν ξέρω μέχρι πού είχατε σκοπό να φτάσετε- είναι άρθρα τροπολογίας. Δεν είναι ξεχωριστές τροπολογίες.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε,δεν με παρακολουθήσατε. Όταν ξεκίνησα, σας είπα ότι είναι μια τροπολογία με σύνολο παρεμβάσεων από τον αγροτικό χώρο και άρχισα μια-μια να τις αναφέρω.

**ΠΡΟΕΔΡΕΥΩΝ (Γεώργιος Λαμπρούλης):** Μα κάθε φορά αναφέρεστε σε μια τροπολογία.

Κύριε Υπουργέ, για να συνεννοούμαστε. Εγώ δεν έχω κανένα λόγο να μπούμε σε αντιπαράθεση, αλλά αναφέρεστε με τον όρο «τροπολογία». Λέτε: «Η επόμενη τροπολογία». Δεν πρόκειται περί επόμενης τροπολογίας.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Η επόμενη ρύθμιση.

**ΠΡΟΕΔΡΕΥΩΝ (Γεώργιος Λαμπρούλης):** Ναι, άρθρα στη συγκεκριμένη τροπολογία. Ακούστε. Εμείς μπορούμε να συνεννοούμαστε, αλλά γράφονται στα Πρακτικά κάποια πράγματα, για αυτό σας το λέω. Συνεχίστε. Συγγνώμη για τη διακοπή αλλά έπρεπε νομίζω να γίνει.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Χρησιμοποίησα αυτόν τον όρο, διότι ήταν όλες αυτές χωριστές τροπολογίες του Υπουργείου Αγροτικής Ανάπτυξης και ενσωματώθηκαν σε μια. Αυτή είναι όλη η ιστορία. Νομίζω πως είναι θέματα, που τουλάχιστον από τη συζήτηση που έχει γίνει, έχουμε την ομοφωνία.

Έρχομαι, λοιπόν, τώρα στις τροπολογίες που έχουν κατατεθεί από Βουλευτές. Υπάρχουν τροπολογίες, που έχουν σχέση με ρυθμίσεις θεμάτων του ΕΛΓΑ. Είναι η πρώτη η 1258, η τρίτη η 1270 και η πέμπτη η 1282. Είναι θέματα που, πραγματικά, μας απασχολούν και εμάς. Αυτές οι τροπολογίες, όμως, επειδή κάπου άπτονται και θεμάτων δημοσιονομικών, αντιλαμβάνεστε ότι θα προσπαθήσουμε στο επόμενο νομοσχέδιο που έχουμε σύντομα για την συνδικαλιστική εκπροσώπηση των αγροτών να έχουμε ολοκληρώσει τις διαδικασίες και εφόσον υπάρχει η σύμφωνη γνώμη και του Γενικού Λογιστηρίου και, βεβαίως, του Υπουργού Οικονομικών, θα κατατεθούν.

Προχωράω στις άλλες τροπολογίες. Η τροπολογία 1262, είναι αυτή που αναφέρεται στις ευθύνες των διοικήσεων των συνεταιρισμών. Νομίζω όσοι παρακολούθησαν την συζήτηση το πρωί, τοποθετήθηκαν στο συγκεκριμένο θέμα. Είναι ένα σοβαρό θέμα αλλά θα το δούμε συνολικά στο πλαίσιο αντιμετώπισης των μεγάλων θεμάτων που έχει ο συνεταιριστικός χώρος στην Ελλάδα. Θα τα δούμε όλα αυτά μαζί. Νομίζω ότι έγινε διεξοδική συζήτηση.

Η επόμενη βουλευτική τροπολογία, η 1286, που αφορά τη λύση των αγροτικών συμπράξεων, είναι μια απλή τροπολογία. Πρέπει να λύσουμε ένα θέμα και γίνεται δεκτό από το Υπουργείο.

Η τροπολογία 1288, που αφορά θέματα που έχουν σχέση με τις αλιευτικές δραστηριότητες, τις λιμνοθάλασσες και αναφέρεται μάλιστα ειδικά στα χέλια, είναι κάτι που δεν μπορώ τώρα να το κάνω δεκτό, όταν είχαμε συγκεκριμένη ρύθμιση με τις λιμνοθάλασσες και καταλήξαμε. Αν τυχόν στο επόμενο νομοσχέδιο εξετάσουμε αυτό, αλλά και μια έγγραφη τοποθέτηση που έχει γίνει από την κ. Μαρία Τριανταφύλλου πάνω σε άλλα θεματάκια που αφορούν την λειτουργία των λιμνοθαλασσών, τα αφήνουμε για το επόμενο νομοσχέδιο που σας είπα. Αυτές είναι οι τροπολογίες.

**ΠΡΟΕΔΡΕΥΩΝ (Γεώργιος Λαμπρούλης):** Έμεινε μία τροπολογία ακόμα, κύριε Υπουργέ, η με αριθμό 1281. Είναι το νούμερο τέσσερα στο έγγραφο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Η 1281 του κ. Λαζαρίδη, είναι η τροπολογία η οποία αφορά ουσιαστικά αυτό που σας είπαμε, είναι το θέμα με τα χέλια. Αυτό θα πάει αργότερα. Δεν γίνεται δεκτό.

**ΠΡΟΕΔΡΕΥΩΝ (Γεώργιος Λαμπρούλης):** Ισχύει ό,τι είπατε για την άλλη τροπολογία, σε ό,τι αφορά τη συγκεκριμένη.

Νομοτεχνικές βελτιώσεις, κύριε Υπουργέ, υπάρχουν;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Όχι, εκτός από αυτές που σας δώσαμε. Νομίζω δεν χρειάζεται να αναφερθώ, διότι απ’ ό,τι αντιλήφθηκα, αν υπήρχε κάποια διαφορά, θα είχε κατατεθεί. Πόσω μάλλον όταν αυτές, ουσιαστικά, τις είχαμε συμφωνήσει στη δεύτερη ανάγνωση του νομοσχεδίου.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Τον λόγο έχει ο κ. Γεώργιος Στύλιος από τη Νέα Δημοκρατία.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, είμαι υποχρεωμένος να θυμίσω τα έργα και τις ημέρες της σημερινής Κυβέρνησης και συγκεκριμένα του Υπουργείου Αγροτικής Ανάπτυξης και Τροφίμων.

Αυξήθηκε η φορολογία εισοδήματος των αγροτών από το 13% στο 22% έως 45%. Αυξήθηκε η προκαταβολή φόρου από το 75% στο 100%. Φορολογήθηκαν για πρώτη φορά οι αγροτικές επιδοτήσεις και ενισχύσεις και μάλιστα από το πρώτο ευρώ. Καταργήθηκε η έκπτωση του ειδικού φόρου κατανάλωσης στο αγροτικό πετρέλαιο. Αυξήσατε τον ΦΠΑ από το 13% στο 24% για να τον μειώσετε αργότερα. Αυξήσατε τον φόρο στο κρασί. Αυξήσατε το κόστος ενέργειας των αγροτών μέσω της αύξησης στη ΔΕΗ. Τέλος, αυξήσατε υπέρμετρα τις ασφαλιστικές εισφορές σε τριπλασιασμό και μάλιστα -το λέω για να ακουστεί και στους Έλληνες αγρότες και να τα θυμούνται αυτά- από την επόμενη χρονιά οι ασφαλιστικές εισφορές θα μετρούνται στο εισόδημα και θα φορολογούνται για τις εισφορές τις οποίες έχουν δώσει.

Κύριε Υπουργέ, η προηγούμενη κυβέρνηση σας έδωσε το Πρόγραμμα Αγροτικής Ανάπτυξης κοντά 6 δισεκατομμύρια ευρώ, χρήματα από την Ευρωπαϊκή Ένωση που αντιλαμβάνεστε κι εσείς πόσο πολλαπλασιαστικό χαρακτήρα μπορούν να έχουν για την ελληνική οικονομία. Δυστυχώς τρία χρόνια μετά από το Πρόγραμμα Αγροτικής Ανάπτυξης που εγκρίθηκε από τη Νέα Δημοκρατία ούτε 1 ευρώ το αυξήσατε ούτε καμμιά ουσιαστική τροποποίηση και αλλαγή κάνατε. Δυστυχώς για εσάς, ενώ εξαγγέλθηκε πρόσφατα στη Διεθνή Έκθεση Θεσσαλονίκης από τον Πρωθυπουργό ότι η απορρόφηση έχει φτάσει στα 3 δισεκατομμύρια, έχουμε πραγματική απορρόφηση του προγράμματος κοντά στο 17% κι εκταμίευση λιγότερη από 1 δισεκατομμύριο ευρώ. Αυτά είναι τα έργα, τα αποτελέσματα από τα οποία κρίνεται η πολιτική ηγεσία του Υπουργείου σας για τον αγροτικό κόσμο και την αγροτική παραγωγή.

Κυρίες και κύριοι συνάδελφοι, συζητούμε το νομοσχέδιο: «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις». Μεγαλόστομες εξαγγελίες για την αντιμετώπιση προβλημάτων και εγγενών αδυναμιών χρόνιων, όπως οι καθυστερήσεις στις πληρωμές των εμπορικών συναλλαγών, όπως η υποχρεωτική αναγραφή προέλευσης για προϊόντα όπως το γάλα, το κρέας και μία σειρά άλλων προϊόντων, χωρίς όμως κανένα πρακτικό αποτέλεσμα.

Η μέχρι σήμερα εμπειρία της διακυβέρνησής σας έχει αποδείξει ότι από προθέσεις είναι η καλύτερη και από αποτέλεσμα μηδέν. Αυτό διότι αντιμετωπίζετε τα ζητήματα με την άγνοια του νεοφώτιστου μαζί με έπαρση και αλαζονεία. Αντί να χτίσετε πάνω σε ό,τι καλό έχει γίνει και να πάμε ένα βήμα παρακάτω, να στηρίξουμε τους παραγωγούς μας, να στηρίξουμε τους Έλληνες αγρότες και κτηνοτρόφους, εισάγετε καινοτομίες ανεφάρμοστες, νομοθετείτε κυριολεκτικά στο πόδι, αναιρώντας και τα όποια θετικά μπορεί να βρει κανείς.

Τρία είναι τα χαρακτηριστικά του νομοσχεδίου στα οποία θέλω να εστιάσω. Είναι η προχειρότητα, η γραφειοκρατία και το ανεφάρμοστο.

Προχειρότητα. Στο παράρτημα στο οποίο αναφέρεται το άρθρο 1 δεν περιλαμβάνονται όλα τα προϊόντα, όπως για παράδειγμα οι βρώσιμες ελιές, οι μελιτζάνες και μια σειρά άλλων προϊόντων.

Σας προτείνουμε, κύριε Υπουργέ, να πάρετε στον κατάλογο αυτό, στον ορισμό των νωπών και ευαλλοίωτων προϊόντων, όλα τα προϊόντα του καταλόγου του παραρτήματος 1 της Συνθήκης της Λισαβώνας, για να το λήξουμε μια και καλή.

Δεύτερον, υπάρχουν άλλες ρυθμίσεις για το γάλα, άλλες ρυθμίσεις για το κρέας. Στο κρέας η αναγραφή της χώρας προέλευσης αφορά ένα μόνο κομμάτι του κύκλου της συνολικής αλυσίδας. Δεν ξεκινάει, δηλαδή, από την παραγωγή, από τα σφαγεία, το κρεοπωλείο, τους χονδρεμπόρους, τους χώρους εστίασης. Σας τα είπα με μεγάλη λεπτομέρεια και στην επιτροπή. Εστιάζεστε μόνο στα κρεοπωλεία. Ρωτώ, κύριε Υπουργέ: Γιατί στοχοποιείτε μόνο τα κρεοπωλεία; Έτσι θα λύσετε το πρόβλημα; Περιμένουμε από εσάς μία συνολικότερη αντιμετώπιση.

Ένα δεύτερο παράδειγμα που αποδεικνύει την προχειρότητα είναι το εξής. Στο άρθρο 5 αναφέρεστε στην υποχρεωτική σήμανση προέλευσης στο γάλα. Οι παράγραφοι, όμως, 3 και 4 στην ουσία ακυρώνουν τις παραγράφους 1 και 2. Κατά τη δική μας γνώμη οι παράγραφοι 3 και 4 δεν έπρεπε να υπάρχουν, διότι όταν το γάλα εισάγεται από τη Ρουμανία, έρχεται στην Ελλάδα, επεξεργάζεται, συσκευάζεται και διακινείται στη χώρα μας, θα γράφει ένδειξη προέλευσης Ευρωπαϊκής Ένωσης και ο καταναλωτής δεν θα μπορεί να καταλάβει αν αυτό είναι ελληνικό, γιατί και η Ελλάδα είναι στην Ευρωπαϊκή Ένωση.

Άρα λοιπόν, αν πραγματικά θέλετε να στηρίξετε τα ελληνικά προϊόντα που τα εμπιστεύονται οι Έλληνες καταναλωτές, καταργήστε τις παραγράφους 3 και 4 για να αναγράφεται υποχρεωτικά μόνο το ελληνικό και τίποτα άλλο.

Μια σειρά ζητημάτων και προβλημάτων υπήρχαν και υπάρχουν χρόνια, όπως για παράδειγμα τα δελτία εισαγωγής και μεταφοράς ζώων είναι χειρόγραφα και παραμένουν και με το δικό σας το νομοσχέδιο να είναι χειρόγραφα. Δεν υπάρχει ένα ηλεκτρονικό σύστημα με πλήρη ιχνηλασιμότητα, ούτως ώστε να μπορούμε τον κάθε παραβάτη να τον εντοπίσουμε χρησιμοποιώντας την τεχνολογία.

Στις κυρώσεις, κύριε Υπουργέ, δεν αναφέρετε ρητά ότι η εμπορική επιχείρηση, η οποία έχει κάνει την παράβαση και δεν έχει αποπληρώσει τον παραγωγό, υποχρεούται να τον αποπληρώσει για να ξαναενταχθεί στο μητρώο.

Γραφειοκρατία. Με το σύστημα που προσπαθείτε να εισαγάγετε για να ελέγξετε τις συναλλαγές προσθέτετε γραφειοκρατία στις υπηρεσίες. Οι τράπεζες σας έχουν πει ότι δεν μπορούν να ανταποκριθούν, άρα είναι ένας παράγοντας που συμμετέχει σε όλη αυτή τη διαδικασία. Πώς θα τους εξαναγκάσετε, όταν από πριν, στην επιτροπή, είπαν ότι δεν θα συμμετέχουν σε όλον αυτόν τον τρόπο λειτουργίας; Όλα αυτά θα μπορούσαν να λυθούν πολύ πιο εύκολα, αν υπήρχε ένα ηλεκτρονική σύστημα, μία ηλεκτρονική πλατφόρμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, μπορώ να έχω ένα έως δύο λεπτά ακόμα;

Η τεχνολογία δίνει λύσεις στα προβλήματα, κύριε Υπουργέ. Γιατί τόση βιασύνη; Γιατί να μην στήσουμε ένα σύστημα πλήρως ηλεκτρονικών πληρωμών, πλήρους ιχνηλασιμότητας σε όλα τα προϊόντα, σε όλα τα στάδια της αλυσίδας;

Όσον αφορά το ανεφάρμοστο -το τρίτο και τελειώνω- δεν αντιμετωπίζεται το πρόβλημα σε καμμιά περίπτωση. Σας το είπε το σύνολο των φορέων -πάνω από είκοσι πέντε φορές ήρθαν στην επιτροπή- ότι δεν θα μπορέσει να λειτουργήσει το συγκεκριμένο νομοσχέδιο.

Σας είπα κι εγώ στην επιτροπή το εξής. Γιατί, κύριε Υπουργέ, δεν έχετε βγάλει καμμία υπουργική απόφαση εφαρμογής του Κανονισμού 1337/2013, που είναι στα συρτάρια σας, καμμία εφαρμοστική διάταξη, ούτως ώστε να χρησιμοποιήσουμε τα εργαλεία που σε άλλες ευρωπαϊκές χώρες είναι διαθέσιμα;

Ολοκληρώνω, κύριε Πρόεδρε, με τον χρόνο αποπληρωμής των εμπορικών συναλλαγών για τα ευαλλοίωτα και νωπά αγροτικά προϊόντα των εξήντα ημερών. Για να έχει νόημα αυτή η ρύθμιση, κύριε Υπουργέ, που είναι στη σωστή κατεύθυνση, πρέπει να αφορά όλη την αλυσίδα, διαφορετικά δημιουργούνται στρεβλώσεις στην αγορά. Για παράδειγμα, το είπαν κι άλλοι ομιλητές, τα μικρά τυροκομεία δεν θα μπορέσουν να ανταποκριθούν στις υποχρεώσεις τους και γνωρίζετε ότι σε όλη την αλυσίδα ο αδύναμος κρίκος είναι αυτός που σπάει πιο εύκολα.

Φοβάμαι, κύριε Υπουργέ, ότι ο αδύναμος κρίκος, ο μικρός παραγωγός, το μικρό τυροκομείο, θα είναι αυτός που στο τέλος θα πληρώσει και θα είναι αυτός ο οποίος θα ενισχύσει τη βιομηχανία και θα ενισχύσει και τα μεγάλα σουπερμάρκετ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Στύλιο, ολοκληρώνετε, παρακαλώ.

**ΓΕΩΡΓΙΟΣ ΣΤΥΛΙΟΣ:** Ολοκληρώνω, κύριε Πρόεδρε.

Ποια είναι η απάντησή σας, κύριε Υπουργέ, στον ισχυρισμό, αν κάποιος ζητήσει να μειωθεί η τιμή του προϊόντος για να γίνει η αποπληρωμή στις εξήντα μέρες; Το διασφαλίζετε; Υπάρχει ανησυχία στους παραγωγούς.

Φοβάμαι, κύριε Υπουργέ, ότι δεν θα επιτύχετε αυτά τα οποία θέλετε με το συγκεκριμένο νομοσχέδιο κι όλα αυτά γιατί η αγορά δεν ρυθμίζεται και δεν υπακούει σε διαταγές γραφειοκρατών. Υπάρχει η πραγματικότητα που υπερβαίνει κατά πολύ τις ρυθμίσεις. Όποτε συγκρούστηκε η επιβίωση με τη νομιμότητα, έχασε η νομιμότητα, κύριε Υπουργέ.

Ευχαριστώ πολύ, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Δημήτριος Εμμανουηλίδης από τον ΣΥΡΙΖΑ.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Ευχαριστώ, κύριε Πρόεδρε.

«Πρέπει να φύγετε από την Κυβέρνηση. Είστε ανίκανοι και επικίνδυνοι. Με την αποχώρησή σας από την Κυβέρνηση, αφήστε χώρο σε εμάς που ξέρουμε να κυβερνούμε». Ευθύς λόγος του κ. Μητσοτάκη, που υποδηλώνει τον παραληρηματικό του λόγο, εξαιτίας του υψηλού πολιτικού πυρετού που τον κατατρέχει. Είναι ένας παραληρηματικός πολιτικός λόγος που φθάνει σε παραισθήσεις επίκλησης σε εξωγήινους.

Και συνεχίζει ο φαντασιακός πολιτικός του λόγος: Εμείς -λέει- ως Νέα Δημοκρατία, ξέρουμε να κυβερνούμε. Γνωρίζουμε πώς να κλείνουμε τα εργοστάσια της «Ελληνικής Βιομηχανίας Ζάχαρης», πώς να κλείνουμε τις μονάδες επεξεργασίας και μεταποίησης προϊόντων της πρωτογενούς παραγωγής, κλείσιμο εργοστασίων κλωστοϋφαντουργίας, κλείσιμο «ΣΕΒΑΘ», κλείσιμο «ΣΕΠΕΚ», κλείσιμο «Καπνοβιομηχανίας Γεωργιάδη», κλείσιμο εργοστασίου επεξεργασίας ιχθυηρών «ΞΙΦΙΑΣ», κι ο κατάλογος είναι ανοικτός.

Γνωρίζουμε πώς να μετατρέπουμε τους συνεταιρισμούς σε εκτροφεία διαφθοράς και διασπάθισης του δημόσιου χρήματος. Γνωρίζουμε πώς να στραγγαλίζουμε την αγροτική οικονομία, δωρίζοντας στην Τράπεζα Πειραιώς, έναντι πινακίου φακής, με το απίστευτο τίμημα των 97 εκατομμυρίων, όλο τον παραγωγικό πρωτογενή ιστό της χώρας. Γνωρίζουμε πώς να χρεώνουμε τους αγρότες και το δημόσιο με τις αχρεωστήτως καταβληθείσες επιδοτήσεις «μαϊμού» της «χατζηγάκειας» γαλαντομίας και τις επιδοτήσεις του Κοντού.

Εσείς, ο ΣΥΡΙΖΑ, δεν γνωρίζετε από αυτά. Εσείς προχωράτε με το συζητούμενο νομοσχέδιο σε ρυθμίσεις που δημιουργούν προβλήματα στους χονδρεμπόρους και τις αλυσίδες των σουπερμάρκετ, υποχρεώνοντάς τους να είναι συνεπείς στις οικονομικές υποχρεώσεις τους προς τους παραγωγούς, ώστε να εξοφλούν τις οφειλές τους προς αυτούς σε διάστημα έως εξήντα ημερών κι όχι στο αγελαδοκούρεμα, όπως γινόταν μέχρι τώρα.

Εσείς, ως Κυβέρνηση -συνεχίζει η φαντασιακή ρητορεία της Νέας Δημοκρατίας- προχωράτε με το νομοσχέδιο στην υιοθέτηση μέτρων ελέγχου για τη διαφάνεια της αγοράς και την προστασία της εγχώριας πρωτογενούς παραγωγής. Εσείς προστατεύετε τους συνεταιρισμούς των ιχθυοτρόφων των λιμνοθαλασσών, δημιουργώντας συνθήκες ανάπτυξης της ιχθυοκαλλιέργειας.

Αντίθετα, εμείς με την πολιτική μας αφήναμε τους ανθρώπους αυτούς στην άμοιρη τύχη τους. Να, γιατί πρέπει να φύγετε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την Κοινοβουλευτική Εκπρόσωπο του Κομμουνιστικού Κόμματος Ελλάδας κ. Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Με το νομοσχέδιο αυτό παρουσιάζετε ότι θα λύσετε και θα ρυθμίσετε οριστικά το υπαρκτό και γενικευμένο πρόβλημα για τα περισσότερα αγροτικά προϊόντα, που αφορά καθυστερήσεις πληρωμών ή ακόμα και απληρωσιά.

Η αλήθεια είναι ότι οι καθυστερήσεις πληρωμών υπήρχαν. Με την έναρξη της καπιταλιστικής οικονομικής κρίσης, όμως, πήρε διαστάσεις γενίκευσης σε συνδυασμό με τις εξευτελιστικές τιμές του παραγωγού. Μάλιστα, επειδή υπήρξε και απούλητη παραγωγή που σάπιζε στα χωράφια, ορισμένοι επιτήδειοι πήγαιναν, συγκέντρωναν την παραγωγή σε μία περιοχή και μετά γινόντουσαν καπνός ή «βάραγαν κανόνι».

Τα ίδια γίνονταν και με τις αλυσίδες σουπερμάρκετ και ο παραγωγός έμενε ξεκρέμαστος στην κυριολεξία και καταχρεωμένος, γιατί είχε δουλέψει αυτός και η οικογένειά του, είχε πληρώσει για σπόρους, λιπάσματα, πετρέλαιο, φάρμακα και άλλα, για να έχει μια καλή παραγωγή και είχε μείνει στον άσσο, απροστάτευτος στην κυριολεξία.

Υπήρχε νόμος να τον προστατεύσει ή να τον αποζημιώσει ή να τον βοηθήσει για να σταθεί στα πόδια του; Υποτίθεται ότι ο νόμος με το Ενιαίο Μητρώο Εμπόρων Αγροτικών Προϊόντων και με το περίφημο εκείνο Παρατηρητήριο Τιμών που διαφήμιζε το ΠΑΣΟΚ, κάπως θα τον προστάτευε.

Εμείς δεν έχουμε καμμία αυταπάτη ότι κυβέρνηση του αστικού κράτους θα προστάτευε την αγροτιά και όχι τον μεγαλέμπορα. Και μάλλον έχουμε δίκιο, από την πραγματικότητα.

Τελικά, όμως, έστω και αυτός ο νόμος λειτούργησε; Όχι βέβαια. Είχε διακόσιες εγγραφές εμπόρων και ουσιαστικά έμεινε ανενεργός, με ευθύνη όλων των κυβερνήσεων, Νέας Δημοκρατίας, ΠΑΣΟΚ και ΣΥΡΙΖΑ. Είστε δυόμισι χρόνια στην εξουσία.

Τι σας κάνει τώρα να φέρετε αυτό το νομοσχέδιο για την απληρωσιά της αγροτιάς; Να το πούμε καθαρά και ξάστερα. Φέρνετε αυτό το νομοσχέδιο για να μπορέσετε να πιάσετε τη φοροδιαφυγή και την φοροκλοπή, αφού είναι γνωστό ότι σε μεγάλο βαθμό, από τα τιμολόγια που κόβονται, προσδιορίζεται το φορολογητέο εισόδημα και ταυτόχρονα και το ύψος της ασφαλιστικής εισφοράς στον ΕΦΚΑ.

Τι δείχνουν τα στοιχεία; Ένα ποσοστό των αγροτών δίνει την αγροτική του παραγωγή χωρίς τιμολόγια ή με μειωμένη παραγωγή και με ρίσκο να μην πληρωθεί. Με αυτόν τον τρόπο μειώνει το ύψος του πραγματικού εισοδήματος, οπότε μειωμένη θα είναι και η τσουχτερή ασφαλιστική εισφορά στον ΕΦΚΑ. Αυτό συμφέρει και τον έμπορα ή μεταποιητή που εμφανίζει μειωμένο εισόδημα σε σχέση με το πραγματικό και συνεπώς πληρώνει μειωμένους φόρους. Δηλαδή, υπάρχει φοροδιαφυγή και φοροκλοπή. Εμείς δεν συμφωνούμε, για να το ξεκαθαρίσουμε.

Τι έχει, όμως, ενδιαφέρον; Ο αγρότης μεταξύ φοροληστείας του αστικού κράτους και της ληστείας και ανασφάλειας του έμπορά, προτιμά τη ληστεία του έμπορα. Εκεί τον αναγκάσατε να καταντήσει με την άγρια φορομπηχτική, φοροληστρική πολιτική σας. Μία τέτοια πολιτική οδηγεί ουσιαστικά σε αδιέξοδο και τον αγρότη σε συνεχή ενοχή και δίωξη.

Το ξέρατε, λοιπόν, και προσπαθείτε με αυτό το νομοσχέδιο και με ποινές να πιάσετε τη φοροδιαφυγή. Αυτό είναι το κίνητρο και ο στόχος σας και όχι να εξασφαλίσετε την έγκαιρη εξόφληση των αγροτοπαραγωγών.

Γιατί εάν σας ενδιάφεραν οι μικρομεσαίοι αγρότες, θα κάνατε δεκτή την πρόταση του ΚΚΕ, του εισηγητή μας. Να έχει την ευθύνη, δηλαδή, για τα παραστατικά και να τα στέλνει ο έμπορος που έχει την υποδομή και ο παραγωγός να πληρώνεται όχι σε εξήντα μέρες, αλλά άμεσα, με την παράδοση της παραγωγής, αφού με αυτήν τη διαδικασία επιβαρύνεται επιπλέον οικονομικά, πληρώνοντας λογιστή.

Εδώ που τα λέμε, υπάρχουν χωριά που δεν έχουν διαδικτυακή σύνδεση ή έχουν ευκαιριακά. Να σας πω; Το υψηλότερο χωριό της Πελοποννήσου, στα Μαγούλιανα Αρκαδίας που είναι κτηνοτροφικό χωριό, δεν έχουν σταθερή σύνδεση. Και μάλιστα δυσκολεύεται και ο αγροτικός γιατρός –όταν τους επισκέπτεται- στην ηλεκτρονική συνταγογράφηση των φαρμάκων. Συνεπώς δεν είναι ανίκανοι οι κτηνοτρόφοι. Εγκαταλελειμμένοι είναι, κύριε Τσιρώνη.

Και φαίνεται ότι δεν έχετε επαφή με τους μικρομεσαίους κτηνοτρόφους, εκτός αν έχετε επαφή μόνο με καπιταλιστές μεγαλοκτηνοτρόφους που έχουν στη δούλεψή τους μισθωτούς βοσκούς, λογιστή και κτηνίατρο, οπότε σας κατανοώ. Τους μικρομεσαίους τους αγνοείτε, γι’ αυτό και με την άγρια πολιτική σας οδηγούνται στον αφανισμό.

Όμως θα λυθούν τα προβλήματα που ταλανίζουν την αγροτιά, θα εξαλειφθούν οι εκβιασμοί των εμπόρων και οι απειλές ότι δεν θα τους παίρνουν την παραγωγή; Όχι βέβαια.

Εδώ δεν συζητάτε καθόλου το ζήτημα του ύψους των τιμών παραγωγού και αν αυτές καλύπτουν το κόστος παραγωγής και αφήνουν κάποιο κέρδος για επιβίωση και συνέχιση της αγροτικής δραστηριότητας. Και όμως ένα από τα κύρια αιτήματα της αγροτιάς που έθεταν στις μεγάλες αγροτικές κινητοποιήσεις –και θα ξαναέρθουν- ήταν και είναι ο καθορισμός εγγυημένων τιμών. Και είναι λογικό να ξέρει από πριν πόσο θα πουλήσει, τι θα περισσέψει, για να ζήσει και να συνεχίσει.

Την απάντησή σας την ξέρουμε, τη διατυμπανίζει η Ευρωπαϊκή Ένωση με την Κοινή Αγροτική Πολιτική και εσείς, βέβαια, λέγοντας ότι η προσφορά και η ζήτηση καθορίζει τις τιμές. Ξέρουμε, όμως, ποιος έχει διαπραγματευτική ισχύ και πώς εκβιάζει για να παίρνει σχεδόν τσάμπα την παραγωγή. Είναι πραγματικά παρασιτικό στοιχείο, που εσείς, το σύστημά σας το προστατεύει στον παρασιτισμό και την κερδοφορία του, με το να αρμέγει τον κόπο και τον ιδρώτα της αγροτιάς και όχι μόνο βέβαια.

Ωστόσο στους ομίλους των αιολικών πάρκων και συνολικά των ΑΠΕ έχετε καθορίσει τις τιμές που πουλάνε και είναι συγκεκριμένες και ο αγοραστής, η ΔΕΗ, μεταβιβάζει τα σπασμένα και τα πληρώνει ο λαός μέσα από τα τιμολόγια κατανάλωσης ενέργειας.

Να, λοιπόν, που έχετε δύο μέτρα και δύο σταθμά για να ληστεύετε το λαϊκό εισόδημα και να πριμοδοτείτε τους επιχειρηματικούς ομίλους. Και από πάνω παριστάνετε ότι νοιάζεστε για τις καθυστερημένες πληρωμές και την απληρωσιά.

Στην ουσία τι κάνετε; Ρυθμίζετε ορισμένους ανταγωνισμούς ανάμεσα σε επιχειρηματικούς ομίλους, καθώς υπάρχουν παράπονα από βιομήχανους για μεγάλες καθυστερήσεις στις πληρωμές από σουπερμάρκετ, όπως και τα μεγάλα κανόνια αλυσίδων σουπερμάρκετ δημιούργησαν προβληματισμό.

Όμως, είναι προκλητικό, αλλά δείχνει και την ταξική πολιτική σας το ότι στον ορισμό του παραγωγού εντάσσετε και τις μεταποιητικές μονάδες, φτωχομεσαίοι αγρότες και μονοπώλια στο ίδιο τσουβάλι. Βάζετε τον λύκο μαζί με τα πρόβατα και μας λέτε ότι είναι ευνοϊκό για τα πρόβατα.

Σε ό,τι αφορά την υποχρεωτική απογραφή της χώρας προέλευσης του γάλακτος, που θετικό είναι, το διατυμπανίζετε σαν μέγα κατόρθωμα. Πήρατε την έκθεση της Ευρωπαϊκής Ένωσης αφού θεσπίστηκε σε Γαλλία, Ιταλία και Ισπανία. Γιατί όμως, τώρα η Ευρωπαϊκή Ένωση το επιτρέπει; Γιατί ήδη και πριν λήξει η κατάργηση των ποσοστώσεων στο αγελαδινό γάλα, υπήρχε από μεγάλες καπιταλιστικές μονάδες προγραμματισμός για περισσότερη ποσότητα και έτσι υπήρξε, αμέσως μετά την κατάργηση του περιορισμού των ποσοστώσεων, υπερπαραγωγή και όξυνση του ανταγωνισμού μεταξύ μεγαλοεπιχειρήσεων των κρατών-μελών. Αυτά έχει ο καπιταλισμός και τα εργαλεία του για την κερδοφορία των μεγάλων εταιρειών και την καταστροφή των μικρομεσαίων.

Το ερώτημα που τίθεται είναι το εξής. Θα αυξηθεί η εγχώρια παραγωγή στο γάλα και το κρέας; Όχι, βέβαια, γιατί το καθοριστικό είναι το κόστος παραγωγής και οι τιμές παραγωγού και αυτά ευνοούν τα μονοπώλια και όχι την αγροτιά και αυτά δεν τα αγγίζετε βέβαια.

Αντίθετα, ληστεύετε και περιουσιακά στοιχεία των συνεταιριστικών οργανώσεων, που δημιουργήθηκαν με τις εισφορές γενεών αγροτών για τον τοπικό συνεταιρισμό τους. Με ποιο δικαίωμα την περιουσία του συνεταιρισμού, που απομένει μετά το τέλος της εκκαθάρισης και μπορούσαν με απόφαση της Γενικής Συνέλευσης να διατεθεί για σκοπούς συνεταιριστικούς ή κοινωνικούς, εσείς την παίρνετε;

Εδώ τι κάνετε; Πετάτε στα σκουπίδια τη γενική συνέλευση του συνεταιρισμού και δημεύετε την περιουσία του, δίνοντάς τη στον ΟΔΙΑΓΕ, δηλαδή το αγροτικό ΤΑΙΠΕΔ, που είναι ανώνυμη εταιρεία ιδιωτικού δικαίου, δηλαδή μπορεί να χρησιμοποιηθεί και να πουληθεί για τις ανάγκες του ΟΔΙΑΓΕ. Παραδείγματος χάριν, παίρνει δάνειο, με τι υποθήκη; Τη συνεταιριστική περιουσία που αρπάζετε;

Αυτή είναι η πραγματικότητα και μην κάνετε τη νύχτα μέρα περιφρονώντας τη γενική συνέλευση των αγροτών. Κι όμως, μπορούν αυτοί οι άνθρωποι να αποφασίζουν τι θα κάνουν αυτή την περιουσία, που φτιάχτηκε από εισφορές γενεών, η αποθήκη ή το οικόπεδο που διαθέτουν να μείνει για τις ανάγκες της περιοχής τους, να φτιάξουν πολιτιστικό σύλλογο ή οικόπεδο ή το οικόπεδο να γίνει αθλητικό κέντρο ή οτιδήποτε εκτιμήσουν ότι χρειάζεται.

Αυτή τελικά είναι η δίκαιη ανάπτυξή σας. Αυτά πήγατε να διαλαλήσετε και στη Θεσσαλία. Κι εμείς έχουμε δικαίωμα να κρίνουμε την κοροϊδία και υποκρισία σας. Το κεφάλαιο πήγατε να στηρίξετε και βέβαια συνδιοργανωτής ήταν και η περιφέρεια με τον κ. Αγοραστό. Ας μην παριστάνετε ότι τσακώνεστε και με τη Νέα Δημοκρατία, μαζί ήσασταν, όπως μαζί ήσασταν και στο τρίτο μνημόνιο, τότε που κατάργησε το όριο στο γάλα.

Βέβαια ο κ. Τσίπρας έβαλε και την ταφόπετρα στην εκτροπή του Αχελώου, που θα πότιζε τη θεσσαλική γη και δεν θα στερούσε νερό από την Αιτωλοακαρνανία. Πήρατε όμως αγωνιστική απάντηση από το πιο μαζικό και δυναμικό πανθεσσαλικό συλλαλητήριο, με μπροστάρη τα τρακτέρ της αγροτιάς, που ετοιμάζονται για να έχουν συνέχεια, για όσους έχουν ερωτήματα. Τα συνθήματά τους όμως είχαν περιεχόμενο. Δεν ξεγελιούνται από τα παραμύθια σας. Κάνετε τη βρώμικη δουλειά και σας έχουν καταλάβει.

Το ζήτημα είναι πώς θα αλλάξει η κατάσταση και μπορεί να γίνει εάν αποτινάξουν από πάνω τους τους εκμεταλλευτές τους, που είναι οι ίδιοι με την εργατική τάξη και τα άλλα λαϊκά στρώματα, δηλαδή τα μονοπώλια και τους επιχειρηματικούς ομίλους και τους πολιτικούς εκπροσώπους τους. Αυτό προϋποθέτει τη συμμαχία και κοινή δράση στον αγώνα και είναι εφικτό, αρκεί να το αποφασίσουν και πρέπει να το κάνουν, αν θέλουν να δουν άσπρη μέρα. Το ΚΚΕ θα είναι μαζί τους και μπροστά.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την κ. Γκαρά Αναστασία από τον ΣΥΡΙΖΑ.

Κυρία Γκαρά, έχετε τον λόγο.

**ΑΝΑΣΤΑΣΙΑ ΓΚΑΡΑ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, θα μου επιτρέψετε σε αυτή τη ζωντανή και διαλογική συζήτηση να σχολιάσω τον συλλογισμό που εξέφρασε πριν από λίγο ένας συνάδελφος από το κόμμα της Αξιωματικής Αντιπολίτευσης.

Ο συνάδελφος Βουλευτής, λοιπόν, είπε ότι εμείς, οι Βουλευτές του ΣΥΡΙΖΑ, κατηγορούμε τη Νέα Δημοκρατία και τους λέμε ότι εμείς δεν μπορούμε να συζητήσουμε, δεν μπορούμε να συνεργαστούμε με αυτούς οι οποίοι χρεοκόπησαν τη χώρα. Λέει ο συνάδελφος της Νέας Δημοκρατίας: «Μα δεν χρεοκοπήσαμε εμείς τη χώρα, η κρίση έφερε τη χρεοκοπία».

Αναρωτιέμαι, την κρίση ποιος την έφερε; Δεν την έφεραν οι πολιτικές που ακολούθησαν η Νέα Δημοκρατία και το ΠΑΣΟΚ; Ή μήπως η Νέα Δημοκρατία πλέον έχει ενσωματώσει στην πολιτική της τη λογική του εξωγήινου και πιστεύουν ότι την κρίση την έφερε κάποιος εξωγήινος;

Με αυτές τις σκέψεις, λοιπόν, και ακούγοντας τη ζωντανή συζήτηση που υπάρχει εδώ, ανακαλώ στη μνήμη μου το πολύ πρόσφατο παρελθόν ή και το μακρινότερο παρελθόν, θεωρώντας ότι και ο ελληνικός λαός δεν έχει κοντή μνήμη, όπως πολλοί θα ήθελαν και πολλούς θα συνέφερε.

Έτσι, λοιπόν, προβληματίζομαι και λέω ότι αρκετές φορές καλούμαστε να νομοθετήσουμε εδώ μέσα ανοίγοντας δρόμους, δημιουργώντας νέο θεσμικό πλαίσιο, νέες συνθήκες, δίνοντας νέες προοπτικές στους πολίτες. Άλλες φορές όμως είμαστε αναγκασμένοι να νομοθετούμε για να διορθώσουμε τα λάθη των προηγούμενων κυβερνήσεων και μάλιστα στοχευμένα λάθη, τις επιλογές και τις πολιτικές τους, που δημιούργησαν τις παθογένειες, οι οποίες παθογένειες έφεραν και την κρίση.

Βασικός στόχος δικός μας είναι η προστασία των συμπολιτών μας και η ανασύσταση του κράτους σε υγιείς βάσεις και το έχουμε τονίσει και το έχουμε αποδείξει πάρα πολλές φορές και το αποδεικνύουμε καθημερινά και με τη δράση μας αλλά και με τη στάση ζωής μας.

Μίλησα, λοιπόν, για στοχευμένα λάθη, διότι λάθη είναι για τη δική μας πολιτική αντίληψη, αλλά στόχευση και πολιτική επιλογή ήταν για τα κόμματα τα οποία έχουν κυβερνήσει, διότι όλες αυτές οι κινήσεις και οι επιλογές που έκαναν εξυπηρετούσαν και εξυπηρετούν συγκεκριμένα συμφέροντα.

Ενδεικτικά, λοιπόν, αναφέρω: ο ανύπαρκτος έλεγχος στις επιδοτήσεις, η έλλειψη προστασίας από ζωονόσους, η αποψίλωση των υπηρεσιών, η ανεξέλεγκτη απελευθέρωση της αγοράς, οι παράνομες ελληνοποιήσεις τροφίμων, η ενίσχυση των καρτέλ, έργα που ποτέ δεν ολοκληρώθηκαν, υποδομές που ποτέ δεν σχεδιάστηκαν και δεν υλοποιήθηκαν, εργαλεία που κατευθύνθηκαν εκτός παραγωγής, η διάλυση των συνεταιρισμών και η χρησιμοποίησή τους μόνο για πελατειακούς σκοπούς, η διάλυση της Αγροτικής Τράπεζας, βασικό εργαλείο του πρωτογενούς τομέα, όλα αυτά έγιναν τυχαία; Έγιναν τυχαία αυτές οι επιλογές από τις προηγούμενες κυβερνήσεις ή ήταν συγκεκριμένες πολιτικές επιλογές; Αυτά είναι τα έργα σας και αυτές οι ημέρες σας και ο ελληνικός λαός δεν έχει κοντή μνήμη.

Έτσι, λοιπόν, συνεχίζω να προβληματίζομαι και λέω το εξής: Είτε σας χαρακτηρίζει ανικανότητα και έλλειψη αντίληψης των αναγκών της πρωτογενούς παραγωγής και του κόσμου της αγροτιάς είτε κάνατε στοχευμένες επιλογές, προκειμένου να εξυπηρετούνται λίγοι, «ημέτεροι» και φίλοι σας, με γεμάτες τσέπες συνήθως και με μεγάλη δύναμη στην αγορά, οι οποίοι εκμεταλλεύονται διαχρονικά αγρότες και κτηνοτρόφους και εμπαίζουν τους πολίτες.

Ποτέ, λοιπόν, δεν σας ενδιέφερε η ανάπτυξη του πρωτογενούς τομέα και το έχετε αποδείξει. Ποτέ δεν σας ενδιέφερε η στήριξη και η προστασία των μικρών και μεσαίων παραγωγών και εμπόρων. Εμείς, ωστόσο, με συνεχείς παρεμβάσεις, με καίρια νομοθετήματα αλλάζουμε τους κανόνες, αλλάζουμε τις προτεραιότητες, βγάζοντας μπροστά την ανάπτυξη του πρωτογενούς τομέα, την οργάνωση και προστασία της παραγωγής και διακίνησης προϊόντων, τη στήριξη των ελληνικών προϊόντων -αναφέρομαι σε κάποιους δήθεν πατριώτες-, την οργάνωση της αγοράς και την ενίσχυση του υγιούς ανταγωνισμού καθώς και την προστασία των καταναλωτών και των συμπολιτών μας.

Κυρίες και κύριοι συνάδελφοι, όπως έχει ήδη αναφερθεί καθ’ όλη την επεξεργασία του παρόντος νομοσχεδίου στις επιτροπές τις προηγούμενες ημέρες, έχουμε να κάνουμε με τη συζήτηση ενός ιδιαίτερα σημαντικού νομοσχεδίου, που στηρίζει ουσιαστικά και έμπρακτα τον αγροτικό κόσμο αλλά και την αγροτική παραγωγή, βάζει τάξη στην αγορά σε ό,τι αφορά τους χρόνους αποπληρωμής και προστατεύει τόσο τον Έλληνα παραγωγό όσο και τον Έλληνα καταναλωτή. Είναι ένα νομοσχέδιο το οποίο επανατοποθετεί το σχήμα και την προοπτική της ελληνικής γεωργίας και κτηνοτροφίας και θέτει νέες βάσεις, μαζί με τις παρεμβάσεις στο ασφαλιστικό, στο φορολογικό, στη μείωση του ΦΠΑ στα γεωργικά εφόδια από το 24% στο 13%, στις οποίες ο Έλληνας παραγωγός θα μπορέσει να στηριχθεί, αλλά και να εξελιχθεί.

Με το παρόν νομοσχέδιο αντιμετωπίζεται, εκτός από τα χρόνια ζητήματα που έχουν να κάνουν με τις καθυστερήσεις στις πληρωμές νωπών προϊόντων, και το φαινόμενο της ελληνοποίησης προϊόντων, που προκαλεί ένα ιδιαίτερα σοβαρό πλήγμα στον κτηνοτροφικό τομέα της χώρας. Με την υποχρεωτική αναγραφή της χώρας παραγωγής στα προϊόντα ζωικής προέλευσης, δηλαδή στο γάλα και στο κρέας, θέση την οποία πετύχαμε μετά την πρωτοβουλία του εν λόγω Υπουργείου Αγροτικής Ανάπτυξης και μέσω της ασφαλούς ιχνηλασιμότητας σε όλα τα στάδια της παραγωγικής διαδικασίας, προασπίζονται τα συμφέροντα των Ελλήνων γαλακτοπαραγωγών - κτηνοτρόφων, σε μια περίοδο κρίσιμη για την κτηνοτροφία σε επίπεδο Ευρωπαϊκής Ένωσης. Παράλληλα, διασφαλίζεται η ποιότητα των ελληνικών γαλακτοκομικών και τυροκομικών προϊόντων απέναντι σε πρακτικές αθέμιτου ανταγωνισμού.

Για να γίνω πιο συγκεκριμένη. Με την υποχρεωτική σήμανση της προέλευσης γάλακτος, η οποία περιλαμβάνει τη χώρα αρμέγματος, τη χώρα επεξεργασίας και τη χώρα συσκευασίας, προστατεύεται άμεσα ο Έλληνας καταναλωτής από τις παράνομες ελληνοποιήσεις και ταυτόχρονα στηρίζεται η δουλειά και το εισόδημα των Ελλήνων κτηνοτρόφων, δημιουργούνται οι κατάλληλες συνθήκες υγιούς ανταγωνισμού στην παραγωγή επώνυμων προϊόντων υψηλής διατροφικής αξίας και ποιότητας και με αυτόν τον τρόπο ενισχύεται και η διακίνηση επώνυμων ελληνικών γαλακτοκομικών προϊόντων στη διεθνή αγορά. Παράλληλα, δεν μπορούμε να μην υπογραμμίσουμε τον βασικό πυλώνα του νομοσχεδίου, που αφορά στον χρόνο πληρωμής των αγροτικών προϊόντων.

Κυρίες και κύριοι Βουλευτές -και ολοκληρώνω γιατί ο χρόνος είναι περιορισμένος-, το περιεχόμενο του εν λόγω νομοσχεδίου αγγίζει ουσιαστικά τους παραγωγούς της δικής μου περιοχής, όπως και άλλες περιοχές, καθώς η κτηνοτροφία για τον Έβρο αποτελεί έναν εξαιρετικά σημαντικό πυλώνα της οικονομίας και χρήζει ουσιαστικής ενίσχυσης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω σε ένα λεπτό, κύριε Πρόεδρε.

Η γεωγραφική μας θέση επίσης είναι τέτοια, που το φαινόμενο εισαγωγής κρέατος και γάλακτος από γειτονικές περιοχές και του «βαφτίσματος» ως ελληνικού αποτελεί για εμάς καθημερινό φαινόμενο, ένα φαινόμενο που το βλέπουμε από την παραγωγή μέχρι το ράφι, τον καταναλωτή και στη συζήτηση στο καφενείο.

Δεν προλαβαίνω να αναφέρω τις υπόλοιπες ευνοϊκές διατάξεις αυτού του νομοσχεδίου. Ωστόσο να σκεφτούμε ποιοι έφεραν την κρίση στην Ελλάδα, τη χρεοκοπία και ποιοι με δύσκολο αγώνα, χωρίς να εφησυχάζουν, με δύσκολα νομοθετήματα και με υποστήριξη και στήριξη στην πραγματική αγροτική παραγωγή και στον μικρό Έλληνα παραγωγό στηρίζουν αυτή τη χώρα και θέλουν να αλλάξουν σελίδα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα πέντε μαθήτριες και μαθητές και τρεις συνοδοί εκπαιδευτικοί από το Γενικό Λύκειο Λιδωρικίου Φωκίδας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Παναγιώτα Βράντζα από τον ΣΥΡΙΖΑ.

**ΠΑΝΑΓΙΩΤΑ ΒΡΑΝΤΖΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα πολύ σημαντικό νομοσχέδιο, που αφορά τον πολύπαθο πρωτογενή τομέα στη χώρα.

Πριν ξεκινήσω όμως την τοποθέτησή μου για το νομοσχέδιο, θα ήθελα να ορίσουμε ή και να συμφωνήσουμε -και είναι μια καλή ευκαιρία αυτό το νομοσχέδιο- κάποια ζητήματα. Ένα από τα ζητήματα αυτά είναι το πώς θέλουμε τον αγρότη, τον παραγωγό το 2017.

Θα μπω στη διαδικασία να σχολιάσω όσα ειπώθηκαν από τους εισηγητές του Κομμουνιστικού Κόμματος. Δεν έχω καμμία αντιπολιτευτική διάθεση. Πιστεύω πραγματικά ότι αγωνιζόμαστε για τους ίδιους ανθρώπους. Μπορείτε να πιστεύετε ό,τι θέλετε όμως. Να σας πω τι δεν θέλουμε εμείς: Δεν θέλουμε τον φτωχό και φτωχομεσαίο αγρότη, τον οποίο θα συντηρούμε. Θέλουμε έναν αγρότη ο οποίος θα είναι επαγγελματίας, έναν αγρότη που θα έχει τη δυνατότητα να πληρώνει λογιστή και κτηνίατρο και ο οποίος θα έχει τους κόπους της δουλειάς του και θα ζει από αυτά την οικογένειά του, έναν αγρότη αξιοπρεπή και οικονομικά εύρωστο. Άρα, αφού συμφωνήσουμε τι θέλουμε, νομίζω προς αυτή την κατεύθυνση πρέπει να κατευθυνθούμε και όχι στο να συντηρούμε τον φτωχό και φτωχομεσαίο αγρότη. Πρέπει να ορίσουμε και το αγροτικό επάγγελμα κάποια στιγμή.

Το αγροτικό επάγγελμα -και αυτό το λέω λόγω της επαγγελματικής μου εμπειρίας- δεν διέπεται σε καμμιά περίπτωση από πελατειακές λογικές ή λογικές αρπαχτής. Το αγροτικό επάγγελμα έχει μια συνέχεια. Για να πετύχει ο Έλληνας αγρότης, θα πρέπει και να σχεδιάσει και να οργανώσει τη δουλειά του. Βεβαίως, θα πρέπει και να οργανώσει και να σχεδιάσει τη δουλειά του το κράτος, δηλαδή να οργανώσει την αγροτική παραγωγή. Σήμερα θα μιλήσουμε εδώ γι’ αυτά που πρέπει να κάνει το κράτος και λιγότερο γι’ αυτά που πρέπει να κάνει ο αγρότης.

Τι έκανε, λοιπόν, το κράτος τόσα χρόνια; Τυχοδιωκτικές, αντιπαραγωγικές και απολύτως πελατειακές πολιτικές, που εφαρμόστηκαν τα τελευταία σαράντα χρόνια κι εκφράστηκαν με συνθήματα του τύπου «όλα τα κιλά, όλα τα λεφτά» ή και με μεγαλεπήβολα σχέδια, όπως η εκτροπή του Αχελώου, που κράτησαν σε ομηρία πραγματικά τον Θεσσαλικό Κάμπο.

Τα αποτελέσματα είναι ορατά. Θα ξεκινήσω με το νερό. Λόγω καταγωγής, θα πω δυο πράγματα παραπάνω για τον Αχελώο. Πραγματικά πιστεύω ότι η εκτροπή ή όχι του Αχελώου δεν είναι ιδεολογικό ζήτημα. Είναι απολύτως τεχνοκρατικό ζήτημα. Θα πρέπει να αποφασίσουμε αν θα φέρουμε το νερό από τον Αχελώο ή όχι στο Θεσσαλικό Κάμπο μόνο εφόσον εξαντλήσουμε όλες τις άλλες ευκαιρίες που έχουμε.

Η ιδεοληπτική, λοιπόν, εμμονή της Νέας Δημοκρατίας και του ΠΑΣΟΚ να φέρουν τον Αχελώο οδήγησε στο να κινδυνεύει με ερημοποίηση η Θεσσαλία. Εμείς, λοιπόν, πιστεύουμε ότι πρέπει να γίνουν αλλαγές. Ανακοινώθηκε ένα ολοκληρωμένο σχέδιο. Πρέπει να γίνουν όλα τα υπόλοιπα και μόνον εάν και εφόσον τελικά δεν μπορέσουμε να ανταποκριθούμε στη ζήτηση του νερού, τότε θα πρέπει να συζητήσουμε για τον Αχελώο.

Υπήρξε μείωση της παραγωγικότητας, μείωση της διατροφικής επάρκειας, τεράστιο έλλειμμα σε σημαντικά προϊόντα ζωικής προέλευσης, όπως το γάλα και το κρέας, αύξηση του ελλείμματος του εμπορικού ισοζυγίου των αγροτικών προϊόντων, το οποίο έχει μειωθεί τα τελευταία δύο χρόνια, όσο είμαστε εμείς στην Κυβέρνηση, υποβάθμιση σημαντικών προϊόντων για τη χώρα, όπως το βαμβάκι, κακοδιαχείριση κοινοτικών πόρων με σοβαρές απώλειες κεφαλαίων, πρόστιμα και καταλογισμούς που πληρώνουμε ακόμη, αδυναμία ανανέωσης, εκπαίδευσης και κατάρτισης του αγροτικού κόσμου.

Τι θέλουμε εμείς με αυτό το νομοσχέδιο; Θέλουμε να ανατρέψουμε αυτά τα δεδομένα, να προστατεύσουμε το αγροτικό εισόδημα, την εγχώρια παραγωγή, τον καταναλωτή, να διασφαλίσουμε την πληρωμή και να καταπολεμήσουμε τις ελληνοποιήσεις. Υπάρχουν αντιδράσεις και πιθανόν να υπάρξουν και άλλες. Κάποιοι θα προσπαθήσουν πολύ, ώστε να μην εφαρμοστούν οι διατάξεις του νομοσχεδίου.

Ειλικρινά δεν καταλαβαίνω -ειπώθηκε από Βουλευτή της Νέας Δημοκρατίας- την άποψη που έχετε ότι προσπαθούμε να στοχοποιήσουμε τους Έλληνες κρεοπώλες. Το αντίθετο. Εμείς πιστεύουμε ότι οι Έλληνες κρεοπώλες μπορούν να βοηθήσουν πολύ σημαντικά στην καταπολέμηση των ελληνοποιήσεων. Πιστεύουμε πραγματικά ότι έχουν διαλέξει λάθος στρατόπεδο και ότι δεν θα είναι καλό γι’ αυτούς και φυσικά για τη χώρα. Τα συμφέροντα είναι πολύ μεγάλα. Κερδοσκοπούν συστηματικά και ασύστολα σε βάρος του Έλληνα παραγωγού και του Έλληνα καταναλωτή. Θα πρέπει εδώ να μιλήσουμε καθαρά και να διαλέξουμε στρατόπεδο. Εμείς είμαστε πολύ καθαροί σε αυτό.

Το πρώτο μέρος του νομοσχεδίου αφορά τον χρόνο πληρωμής των νωπών και ευαλλοίωτων προϊόντων. Περιλαμβάνονται και τα μήλα, τα ροδάκινα και τα ακτινίδια που είχα πει εγώ και το διευκρινίζω επειδή ρώτησε ο εισηγητής του Κομμουνιστικού Κόμματος Ελλάδας. Επικρατεί μια χαοτική κατάσταση στην αγορά των αγροτικών προϊόντων. Βεβαίως, εδώ εμείς ορίζουμε τον χρόνο πληρωμής, αλλά πριν από αυτό πρέπει να γίνουν κάποια άλλα πράγματα από τη μεριά των αγροτών.

Συναλλαγές με τιμολόγια: Πραγματικά, κύριε Υπουργέ, εγώ θα ήθελα να ξανασκεφτούμε αν υπάρχει λόγος να υπάρχει το ειδικό καθεστώς και μόνο προς όφελος των αγροτών, όχι για κάποιον άλλο λόγο. Οι συναλλαγές με τιμολόγια μπορούν να διασφαλίσουν την πληρωμή των αγροτών, καθώς έχουμε ανοικτές τιμές, πλασματικές τιμές, «πάρτι» με επιστροφή ΦΠΑ, φέσια και επιταγές που γυρνάνε και δεν λείπουν ποτέ.

Το άλλο που πρέπει να κάνουν οι παραγωγοί είναι να συνεταιριστούν. Δυστυχώς είναι ο αδύναμος κρίκος. Και μεμονωμένα είναι τόσο αδύναμος που τελικά είναι πάντα χαμένος. Βεβαίως, υπάρχει ένα κακό συνεταιριστικό προηγούμενο στη χώρα, το οποίο λειτουργεί αποτρεπτικά για τους περισσότερους αγρότες στο να συνεταιριστούν. Μέχρι τότε που θα είναι περισσότερο ισχυροί, εμείς πρέπει να προφυλάξουμε τους κανόνες συναλλαγής, κανόνες δίκαιους και διαφανείς.

Ειπώθηκε από πολλές παρατάξεις ότι αυτό υπήρχε με τον νόμο του 2013 που εναρμονίστηκε η χώρα με κάποια σχετική ευρωπαϊκή οδηγία. Δυστυχώς το μόνο που υπήρξε -και όσοι διαβάσαμε την οδηγία μπορούμε να το πούμε με σιγουριά- ήταν ένα αναποτελεσματικό ευχολόγιο καλών προθέσεων, που παρέπεμπε, όμως, στην εφαρμογή της συμφωνίας στις δύο πλευρές, η οποία τελικά συμφωνία ήταν λεόντεια, προς όφελος φυσικά του ισχυρού, δηλαδή του εμπόρου. Προσπαθούμε ακριβώς να διορθώσουμε αυτή την κατάσταση.

Το δεύτερο μέρος του νομοσχεδίου κατά τη γνώμη μου είναι πιο σημαντικό. Αφορά την αναγραφή της χώρας προέλευσης στα ζωικά προϊόντα, στο γάλα και στο κρέας και στα προϊόντα του γάλακτος. Πρόκειται για μια ρύθμιση που προσπαθεί να θωρακίσει τον Έλληνα παραγωγό και τον Έλληνα καταναλωτή από τη μάστιγα των ελληνοποιήσεων. Η ποιότητα των ελληνικών προϊόντων κρέατος και γάλακτος -και όχι μόνο- είναι δεδομένη -υπάρχουν πολλοί σημαντικοί λόγοι γι’ αυτό και σε αυτό πρέπει να επενδύσουμε, δεν θα μπω όμως σε αυτή τη διαδικασία να πω- και αποτελεί ένα μεγάλο κίνητρο για να βαφτίζουν εισαγωγείς, έμποροι κ.λπ., τα προϊόντα από διάφορα μέρη του πλανήτη ως ελληνικά.

Οι εισαγωγές είναι δεδομένες στη χώρα. Έχουμε έλλειμμα σημαντικό, ιδιαίτερα στα ζωικά προϊόντα -παράδειγμα είναι το βόειο κρέας, που έχουμε 15% παραγωγή βόειου στην Ελλάδα- αλλά όλα τα κρεοπωλεία έχουν ελληνικά κρέατα ορεινά, κατά προτίμηση. Άρα αυτό που πρέπει να κάνουμε εμείς είναι να μπορέσουμε να διασφαλίσουμε την ιχνηλασιμότητα του κρέατος. Γι’ αυτό ακριβώς βάζουμε την υποχρέωση στην ταμειακή μηχανή της αναγραφής της χώρας προέλευσης, ακριβώς για να διασφαλίσουμε την ιχνηλασιμότητα του κρέατος και μόνον έτσι θα διαφυλάξουμε τον Έλληνα παραγωγό, αλλά και τον Έλληνα καταναλωτή.

Όσον αφορά τις ελληνοποιήσεις στο γάλα τα πράγματα είναι ακόμα χειρότερα, γιατί εκτός από τον αθέμιτο ανταγωνισμό, τη μείωση της παραγωγής, την παραπλάνηση του καταναλωτή διακυβεύονται σημαντικά προϊόντα, με κορωνίδα τη φέτα. Αυτή την στιγμή πουλιέται «φέτα» στην αγορά, η οποία κάνει 4,10 ευρώ το κιλό και σε αυτό έχουμε ευθύνη όλοι: και οι παραγωγοί και οι μεταποιητές και το κράτος. Θα πω πάλι για τις ευθύνες του κράτους. Τα υπόλοιπα μπορούμε να τα συζητήσουμε κάποια άλλη στιγμή, όταν θα είναι μαζί μας και οι παραγωγοί και οι μεταποιητές. Προφανώς δεν μιλάμε για φέτα, μιλάμε για ένα τυρί αμφιβόλου προέλευσης –το ποιότητας συζητιέται-, το οποίο, όμως, δεν έχει τις προδιαγραφές που ορίζει η νομοθεσία της φέτας.

Εδώ, λοιπόν, κύριε Υπουργέ, τίθεται ένα σημαντικό ζήτημα: Ισοζύγια, έλεγχοι και ποινές. Κατά τη γνώμη μου, ο ισχύων κρατικός νόμος είναι ανεπαρκής και χρειάζεται άμεσα βελτίωση και το κατακερματισμένο σύστημα των ελέγχων και των διαφόρων ελεγκτικών μηχανισμών έχει επίσης αποδειχθεί αναποτελεσματικό και πρέπει άμεσα να διορθωθεί. Δυστυχώς αυτοί οι δύο παράγοντες μπορεί να είναι το αποτέλεσμα της αποτυχίας του νομοσχεδίου. Γι’ αυτό άμεσα πρέπει να κάνουμε βελτιώσεις και στα δύο.

Τελειώνω λέγοντας ότι συζητάμε σήμερα ένα πολύ καλό νομοθέτημα. Τα προβλήματα στον πρωτογενή τομέα είναι πάρα πολλά και το νομοσχέδιο θα ξεκινήσει να τα λύνει. Είναι μια αρχή στοχευμένη, ώστε να κάνουμε την υπέρβαση που απαιτούν οι καιροί και οι συνθήκες και να ξεφύγουμε από ένα παρωχημένο, σαθρό και παρασιτικό μοντέλο διαχείρισης.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον Κοινοβουλευτικό Εκπρόσωπο της Ένωσης Κεντρώων κ. Καβαδέλλα.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ πολύ, κύριε Πρόεδρε.

Αρχικά δεν μπορούμε να ισχυριστούμε ότι βλέπουμε αρνητικά το παρόν νομοσχέδιο, ωστόσο πρέπει να κάνουμε και οφείλουμε να κάνουμε κάποιες παρατηρήσεις, ώστε να αποσαφηνιστούν κάποια σκοτεινά σημεία για εμάς, αλλά και για πολλούς συμπολίτες μας, όπως ετέθησαν στη δημόσια διαβούλευση.

Ωστόσο, το παρόν νομοσχέδιο εισάγεται σ’ ένα βεβαρημένο τοπίο, το οποίο διψάει για την εκτόνωση των αποτελεσμάτων της πρόσφατης και πολύ μεγάλης οικολογικής καταστροφής, που αφορά βεβαίως όλη την κοινωνία και ειδικότερα τους επαγγελματίες που ασχολούνται με την αλιεία και όλους τους συναφείς κλάδους.

Η Ένωση Κεντρώων κατέθεσε και ερώτηση με την οποία ζητάει την ενίσχυση των επαγγελματιών με φοροελαφρύνσεις, ελπίζοντας να λάβουμε άμεσα την απάντησή σας, η οποία αναμένουμε να είναι προς τη σωστή κατεύθυνση.

Από εκεί και πέρα, το νομοσχέδιο, παρ’ ότι φαίνεται εκ πρώτης όψεως ότι επιχειρεί να εξορθολογίσει κάποιες χρόνιες παθογένειες του πυρήνα της οικονομίας μας που άπτονται βεβαίως της αγροτικής παραγωγής, εντούτοις περιλαμβάνει κάποιες διατάξεις και κάποια σημεία που μας εξαναγκάζουν να διατηρήσουμε την επιφύλαξή μας τουλάχιστον επί της αρχής, διότι δεν δίνει οριστικές απαντήσεις, παραδείγματος χάριν στο θέμα των μεσαζόντων, στις ελληνοποιήσεις, στις ποσοστώσεις.

Αναλυτικότερα, η Ένωση Κεντρώων θεωρεί ότι το πρώτο κεφάλαιο είναι και το πλέον θετικό, αφού επιχειρεί να ρυθμίσει χρόνιες παθογένειες στη διακίνηση νωπών και ευαλλοίωτων προϊόντων που επηρεάζουν τόσο την παραγωγή για την ευαίσθητη ομάδα των αγροτών μας, όσο και τους καταναλωτές, αφού επί χρόνια δεν προστατεύονται ούτε ως προς την τιμή, αλλά ούτε ως προς την ποιότητα των αγροτικών προϊόντων που καταναλώνουν, μία αλυσίδα -και μάλιστα στον ευαίσθητο χώρο της διατροφής- η οποία δυσλειτουργεί, ανεβάζει τις τιμές στην αγορά, συμπιέζει την τιμή που εισπράττει ο παραγωγός και προσφέρει επισφαλή προϊόντα στον καταναλωτή, λειτουργώντας επί χρόνια χωρίς κανόνες και χωρίς ελέγχους.

Για μας, λοιπόν, ο κύριος στόχος είναι να διασφαλίζεται ο παραγωγός κατ’ αρχάς. Επίσης, πολύ βασικό είναι να συρρικνωθεί και η αλυσίδα που μεσολαβεί ανάμεσα στον παραγωγό και στον τελικό καταναλωτή, γιατί έτσι διασφαλίζεται με τον καλύτερο τρόπο και ο καταναλωτής, αλλά και ο παραγωγός, καθώς υπάρχει καλύτερη σχέση μεταξύ τιμής και ποιότητας.

Αν δεν προλάβουμε, η Ελλάδα θα καταλήξει να έχει ως μονοκαλλιέργεια τον τουρισμό -αυτό απομένει πια στην Ελλάδα- και θα εισάγει τα λοιπά προϊόντα από το εξωτερικό, όπως ήδη γίνεται με πολλά προϊόντα, όπως είναι οι πατάτες από την Αίγυπτο και οι ντομάτες από την Τουρκία.

Ένα είναι το ερώτημα το οποίο θα πρέπει να μας απασχολεί. Θα πρέπει να το απαντήσουμε, γιατί μέχρι σήμερα οι προκάτοχοί σας και η δική σας διακυβέρνηση μάς οδήγησαν σε ένα τέλμα.

Πρέπει, λοιπόν, να προβείτε άμεσα στον διαχωρισμό των παραγωγών από τις μεταποιητικές επιχειρήσεις. Εμείς δεν έχουμε τίποτα με τις μεταποιητικές επιχειρήσεις, απλώς πρέπει να τις ξεχωρίσουμε γιατί λειτουργούν καμμιά φορά παρεμβατικά στην κανονική ροή της αλυσίδας και πολλές φορές ως μεσάζοντες.

Έτσι, λοιπόν, θεωρούμε ότι η μεταποιητική επιχείρηση θα μπορούσε να αποτελεί από μόνη της μία άλλη κατηγορία. Όπως είπαμε, δεν είμαστε κατά των επιχειρήσεων, όμως θέλουμε μία πιο δίκαιη αντιμετώπιση των παραγωγών.

Έχουμε ένα παράδειγμα, το δικό μας λάδι, το οποίο εξάγεται στην Ιταλία.

Εκεί εμφιαλώνεται σε ωραίες φιάλες και επανέρχεται ως ιταλικό και πουλιέται σε όλον τον κόσμο. Βεβαίως, αυτό συμβαίνει γιατί ο αγρότης - παραγωγός δεν κάνει μάρκετινγκ, δεν έχει τα κανάλια της διοχέτευσης των προϊόντων του.

Εμείς ζητούμε από την πολιτεία να δώσει κάποια κίνητρα, ώστε ακόμα και η μεταποίηση να περάσει στα χέρια των αγροτών μέσω κάποιων υγιών οργανισμών οι οποίοι θα προωθούν το προϊόν. Ο οργανισμός αυτός, που θα μπορούσε να είναι κάποιος συνεταιρισμός, -βέβαια υπάρχουν κάποιες κακές εντυπώσεις από τους παλιούς συνεταιρισμούς- θα μπορούσε να συσκευάζει, να προωθεί και να κάνει το μάρκετινγκ των προϊόντων.

Υπάρχουν κάποιες διατάξεις του πρώτου κεφαλαίου που περιλαμβάνει τα άρθρα 1 έως 4 που κινούνται προς τη σωστή κατεύθυνση. Εντούτοις οι διατάξεις αυτές έρχονται με σημαντική καθυστέρηση για να συμπληρώσουν την ήδη ενσωματωμένη στην ελληνική νομοθεσία με τον ν.4152/2013 οδηγία του 2011/7.

Περαιτέρω θεωρούμε ότι γίνεται μια προσπάθεια να ελεγχθεί η εγχώρια παραγωγή και να προστατευτεί ο Έλληνας καταναλωτής. Με τις προβλέψεις των άρθρων 1 έως και 4, που κάνουν λόγο για την αποκλειστική προθεσμία πληρωμής εντός εξήντα ημερών και τον αποκλεισμό της δυνατότητας συμβατικής υπέρβασης της προθεσμίας, ενώ προτείνονται επίσης και σημαντικές διοικητικές κυρώσεις, κάνουμε το μισό βήμα μπροστά. Το άλλο μισό, βεβαίως, θα είναι να εφαρμοστούν όλα αυτά στην πράξη με δίκαιο και αποτελεσματικό τρόπο. Θέλουμε εξυγίανση του μηχανισμού εξόφλησης και ζητούμε την εγγύηση μέσω εγγυητικών τραπέζης ή ταμείου εγγυήσεων ότι θα εξοφληθεί τελικά ο παραγωγός.

Η ελληνική νομοθεσία προβλέπει ήδη τον έλεγχο εισαγωγών - εξαγωγών μέσω του υπάρχοντος ηλεκτρονικού μητρώου του Υπουργείου Αγροτικής Ανάπτυξης και Τροφίμων, στο οποίο δηλώνονται οι εισαγωγές και οι εξαγωγές και γίνονται οι έλεγχοι από τις αρμόδιες υπηρεσίες.

Επιπλέον, επισημαίνουμε και κάποιες επιφυλάξεις που έχουμε και έχουν διατυπωθεί από παραγωγούς, εμπόρους, αλλά και στελέχη της αγοράς για την αποτελεσματικότητα των προτεινόμενων διατάξεων στη βάση των τιμολογίων. Εν προκειμένω, η πραγματικότητα της αγοράς μέχρι σήμερα μάς έχει δείξει ότι αρκετοί παραγωγοί παραδίδουν τα προϊόντα τους στους εμπόρους με απλό δελτίο αποστολής, ενώ το τιμολόγιο κόβεται μόνο μετά την πώληση και μόνο για τις ποσότητες που έχουν πουληθεί. Ως εκ τούτου αμφισβητούμε έντονα το εάν αυτές οι διατάξεις θα κατορθώσουν εν τέλει να λειτουργήσουν θετικά για το σύνολο της διακινούμενης παραγωγής κατά μήκος όλης της αλυσίδας παραγωγής.

Επίσης, ένας άλλος προβληματισμός μας αφορά το κατά πόσον θα καταφέρουν οι ελεγκτικοί μηχανισμοί να αντεπεξέλθουν στις προσδοκίες των προτεινόμενων διατάξεων, δεδομένης της τεράστιας γραφειοκρατίας. Και γνωρίζουμε πολύ καλά ότι στην Ελλάδα ναι μεν υπάρχει τουλάχιστον θέληση, αλλά η πρακτική είναι τελείως διαφορετική.

Σχετικά με το δεύτερο κεφάλαιο που συμπεριλαμβάνει τα άρθρα 5 έως 9, εκτιμούμε ότι οι διατάξεις του κινούνται προς τη σωστή κατεύθυνση, καθώς συνεισφέρουν στην καλύτερη ενημέρωση και προστασία του καταναλωτή για ευαίσθητα και κρίσιμα προϊόντα της διατροφικής αλυσίδας, όπως είναι το γάλα και το κρέας. Ωστόσο προκαλεί εντύπωση το γεγονός ότι ενώ, σύμφωνα με το άρθρο 5 παράγραφος 5, η αναγραφή των ενδείξεων γίνεται σύμφωνα με το άρθρο 13 του κανονισμού της Ευρωπαϊκής Ένωσης 1169/2011, στο άρθρο 8 και συγκεκριμένα στην παράγραφο 2 προβλέπεται η δυνατότητα έκδοσης υπουργικής απόφασης για ρύθμιση ειδικότερων θεμάτων που αφορούν και πάλι την αναγραφή των ενδείξεων, γεγονός που αφήνει περιθώρια στον εκάστοτε Υπουργό να πράξει μάλλον αυθαίρετα, του δίνει κάποια περιθώρια παρεμβάσεων.

Όσον αφορά την άδεια διακίνησης των ζώων, η διακίνηση προς τα σφαγεία είναι ακόμα χειρόγραφη, ενώ εάν γίνει ηλεκτρονική ο έλεγχος θα είναι οπωσδήποτε μεγαλύτερος, αποτελεσματικότερος ως προς την ελληνοποίηση κάποιων σφαγείων τα οποία, σε περίοδο Πάσχα τουλάχιστον, καλύπτουν το περισσότερο μέρος των προϊόντων που διατίθενται στην ελληνική αγορά.

Η αναγραφή, λοιπόν, της χώρας προέλευσης του κρέατος στην ταμειακή μηχανή των κρεοπωλείων είναι θετικότατο μέτρο, αλλά θα μπορούσε να ισχύει σε μεγαλύτερη έκταση, ακόμα και στους χώρους εστίασης, για να ξέρουμε και εκεί τι γίνεται. Το ίδιο ισχύει και για το γάλα. Πρέπει να αναγράφεται η προέλευση, πότε αρμέχτηκε, πού έγινε η επεξεργασία.

Στο Κεφάλαιο Γ΄ και συγκεκριμένα στο άρθρο 10-14 ερωτηματικά προκαλεί η διάταξη -στο άρθρο 10, ας πούμε- με την οποία παρέχεται η δυνατότητα στις υπηρεσίες αλιείας, που έχουν αρμοδιότητα διαχείρισης των δημοσίων ιχθυοτροφείων, να προβούν εντός έξι μηνών από την έναρξη ισχύος της διάταξης σε διαδικασία μίσθωσης των δημοσίων ιχθυοτροφείων που βρίσκονται εκτός εκμετάλλευσης.

Εν προκειμένω, υπάρχει κάτι που δεν καταλαβαίνουμε. Ποια είναι αυτά τα δημόσια ιχθυοτροφεία εκτός εκμετάλλευσης; Τι ακριβώς επιχειρεί να ρυθμίσει και γιατί θέτει προθεσμία έξι μηνών προς αυτά; Εμείς δεν καταλαβαίνουμε τι σημαίνει και μας μοιάζει φωτογραφικό το συγκεκριμένο άρθρο.

Παράλληλα, επιθυμούμε να διευκρινιστεί για ποιον λόγο καταργείται η υποχρέωση καταβολής εκ μέρους του μισθωτή και υπέρ του δημοσίου του ποσοστού του 5% επί της αξίας της καθημερινής αλιευόμενης παραγωγής του μισθίου, όπως ίσχυε ως σήμερα. Επίσης, επιθυμούμε να μάθουμε τι σκοπό εξυπηρετεί η σύσταση μιας ακόμα επιτροπής, όπως είναι η Επιτροπή Ελέγχου Μισθωμένων Ιχθυοτρόφων Υδάτων της οικείας περιφερειακής ενότητας.

Τέλος, στην παράγραφο 8 του άρθρου 10 μας προκαλεί εντύπωση η νομιμοποίηση εγκαταστάσεων και υποδομών δημοσίου ή ΟΤΑ με απλή διαπιστωτική πράξη, καθώς κατά τον τρόπο αυτό δεν διασφαλίζονται τα απαραίτητα εχέγγυα που οφείλει να έχει μια εκ των υστέρων νομιμοποίηση εγκαταστάσεων, όπως προβλέπεται από τη διάταξη.

Όσον αφορά τους συνεταιρισμούς, έχω να πω το εξής: Επειδή ο κτηνοτρόφος δεν έχει ούτε τον τρόπο ούτε τους πελάτες και είναι μια ξεχωριστή δουλειά το να διατηρηθεί το προϊόν, θα πρέπει να καταφύγει στους συνεταιρισμούς. Αναφερόμαστε στο άρθρο 12, όπου διερωτώμεθα για τη μείωση των μελών του Διοικητικού Συμβουλίου του ΟΠΕΚΕΠΕ καθώς και για τον διορισμό τους με υπουργική απόφαση. Χρειάζεται όσο το δυνατόν να γίνεται προσωπικότερη εκπροσώπηση.

Καταλήγοντας, θα ήθελα να πω ότι η Ένωση Κεντρώων είναι υπέρ του εθνικού ελέγχου των τροφών που διατίθενται στους συμπολίτες μας. Ο όρος «εθνική επισιτιστική κυριαρχία» περιγράφει την κατάσταση εκείνη από την οποία ένα κράτος-έθνος έχει στον απόλυτο έλεγχό του την παραγωγή, την ασφάλεια και τη διάθεση των τροφίμων που καταναλώνουν οι πολίτες.

Αν και το σχέδιο νόμου έρχεται εκ πρώτης όψεως να ρυθμίσει χρονίζουσες παθογένειες της αγροτικής παραγωγής και γενικότερα της αγροτικής οικονομίας και θα έπρεπε να στηριχθεί, δηλαδή να τύχει της στήριξής μας, εντούτοις, αναγκαζόμαστε να κρατήσουμε κάποια επιφύλαξη λόγω κάποιων διατάξεων που υποκρύπτουν παγίδες και ακόμα και παράγοντες διαιώνισης των παθογενειών. Θεωρούμε, λοιπόν, ότι οι συνεταιρισμοί, παρά την προβληματική τους λειτουργία, η οποία μεταξύ άλλων προκλήθηκε από κρατικές και μόνο παρεμβάσεις, αποτελεί μια κάποια ελπίδα για την προώθηση της πρωτογενούς παραγωγής, αρκεί να προσέξουμε τη διαχείριση και τον τρόπο που αυτοί οι συνεταιρισμοί αλληλοεπιδρούν με τους παραγωγούς μας.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Μαρία Τριανταφύλλου από τον ΣΥΡΙΖΑ.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε.

Θα αναφερθώ αρχικά στα άρθρα που αφορούν στην αλιεία και, αν έχω χρόνο, θα αναφερθώ και στα υπόλοιπα άρθρα του νομοσχεδίου.

Η Αιτωλοακαρνανία είναι ένας από του πιο σημαντικούς νομούς για τον τομέα της αλιείας και της υδατοκαλλιέργειας. Διαθέτει το 42% των λιμνοθαλάσσιων εκτάσεων της χώρας, το 25% των λιμνών και διαθέτει το 1/3 των υδάτων όλης της χώρας.

Η λιμνοθάλασσα Μεσολογγίου - Αιτωλικού είναι η πιο μεγάλη της χώρας και η δεύτερη μεγαλύτερη στην Ευρώπη.

Η λιμνοθάλασσα Μεσολογγίου - Αιτωλικού δεν αποτελεί μόνο οικονομική αξία και αναπτυξιακή προοπτική, αλλά έχει ανυπολόγιστη περιβαλλοντική, κοινωνική, ιστορική και πολιτιστική αξία, για τον αρχαιολογικό πλούτο της περιοχής, για τα ιστορικά γεγονότα που διαδραματίστηκαν σε αυτήν, για τον βιολογικό πλούτο που ενυπάρχει εκεί. Άρα, είναι μοναδικός, παραγωγικός και ιστορικός βιότοπος και αξίζει μια ολιστική προσέγγιση προς τον στόχο της δίκαιης ανάπτυξης.

Εκεί αναπτύχθηκε η αλιεία και είναι επίδικο για την περιοχή η διάσωσή της ως παραδοσιακό επάγγελμα και η ενίσχυσή της. Είναι επίδικο όχι μόνον λόγο του οικονομικού αδιεξόδου ή του οικονομικού οφέλους, αλλά κυρίως για τη διατήρηση του κοινωνικού ιστού της περιοχής της πολιτιστικής συνέχειας.

Έγιναν καταστροφικές παρεμβάσεις τις πολλές προηγούμενες δεκαετίες. Έκλεισαν θαλάσσιοι δρόμοι και αφαιρέθηκε ζωτικός χώρος για τους αλιείς. Ωστόσο, ενώ υπήρχε και υπάρχει αδήριτη ανάγκη για ορθολογική διαχείριση της λιμνοθάλασσας, για προστασία του θαυμαστού οικοσυστήματος, των ιχθυοαποθεμάτων, για ορθολογική διαχείριση των χρηματοδοτικών προγραμμάτων -των ευρωπαϊκών κυρίως- στην πραγματικότητα οι υποδομές, που θα βοηθούσαν στην αλιεία, ελάχιστα ενισχύθηκαν. Ακόμα και η ιχθυόσκαλα Μεσολογγίου καταργήθηκε. Στην πιο μεγάλη λιμνοθάλασσα της χώρας δηλαδή δεν υπάρχει ιχθυόσκαλα. Το μόνο που ενισχύονταν διαχρονικά ήταν η πελατοκρατεία.

Επομένως είναι υπαρκτή η ανάγκη για τροποποιήσεις και των νομοθετικών πλαισίων σε σχέση με την αλιεία, δημιουργώντας έτσι μία ευκαιρία όχι απλώς για πρόσθετη εργασία, αλλά για ενίσχυση, για αναγέννηση και για αναζωογόνηση του συνεργατισμού στην Ελλάδα, που αυτό είναι πολιτική επιλογή αυτής εδώ της Κυβέρνησης.

Έτσι, ξεκινώντας από το π.δ.20/16 έγιναν οι αλλαγές που προκρίθηκαν και υποστηρίχθηκαν ομόφωνα από τους ελεύθερους αλιείς, αλλαγές που έχουν να κάνουν με εργαλεία, ημερομηνίες και ιπποδύναμη των μηχανών τους.

Προκύπτει ένα πρόσθετο σοβαρό ζήτημα, το οποίο φαίνεται στο πιο πρόσφατο υπόμνημά τους, που έστειλαν και στους Βουλευτές του νομού, ίσως και στους Βουλευτές της επιτροπής και στον ίδιο τον Υπουργό: το θέμα της χωροθέτησης.

Εγώ εδώ προτείνω το εξής, για να μην υπάρχουν σκουριές, για να μην υπάρχουν σκιές κ.λπ., να υπάρξει μια νομοτεχνική βελτίωση όπου θα λέει με σαφήνεια ότι υπάρχει ο χώρος της μη ενοικιαζόμενης έκτασης. Είναι σύμφωνα με τις διατάξεις του β.δ.435/70. Υπάρχει αυτή η πρόταση από τους ελεύθερους αλιείς στο πιο πρόσφατο υπόμνημά τους και εγώ τουλάχιστον προτείνω να το βάλουμε.

Είχα μιλήσει στην επιτροπή για την ανάγκη μια ρήτρας εντοπιότητας, δηλαδή να μπορούν οι κάτοικοι της περιοχής να ψαρεύουν στη λιμνοθάλασσα. Αυτό υπάρχει και στο προεδρικό διάταγμα και παλιότερα στο βασιλικό διάταγμα, το οποίο άλλαξε και πήρε τη θέση του το προεδρικό διάταγμα.

Είναι σημαντικό για μένα ότι υπάρχουν ευήκοα ώτα από τον Υπουργό Αγροτικής Ανάπτυξης.

Είχα πει στην επιτροπή ότι, κατά την άποψή μου -και πάω τώρα στο β.δ.420/70, στις αλλαγές δηλαδή που γίνονται εκεί- θα πρέπει να απαλειφθεί η λέξη «λιμνοθαλασσών», γιατί δεν δίνει κάτι, δεν είναι επεξηγηματική έννοια κ.λπ. Χαίρομαι που απαλείφθηκε στο καινούργιο κείμενο.

Υπάρχουν, όμως, και άλλα προβλήματα. Να δούμε τι ακριβώς αλλαγές γίνονται με το β.δ.420/70 και αν είναι εύλογες οι ανησυχίες των ελεύθερων αλιέων ότι θα πεταχτούν ας πούμε από τον χώρο της δουλειάς τους κ.λπ.. Να δούμε τι ακριβώς αλλαγές γίνονται και αν είναι εύλογες αυτές οι ανησυχίες.

Νομίζω ότι θα πρέπει να είμαστε πάρα πολύ προσεκτικοί, γιατί εδώ θα πρέπει να πω ότι οι αλιείς, τόσο οι ελεύθεροι όσο και οι συνεταιρισμένοι αλιείς, είναι άνθρωποι που πολλές φορές ουσιαστικά ξεγελάστηκαν -θα έλεγα- και για την ανάπτυξη και για την αναπτυξιακή προοπτική της περιοχής θα πρέπει να δώσουμε μια άλλη προοπτική και στην ίδια την εργασία των αλιέων.

Υπήρξαν, επίσης, πολλές διαφωνίες, όχι μόνον από συναδέλφους που παρατήρησα κατά τη διάρκεια της Ολομέλειας, σχετικά με το αν θα πρέπει να υπάρχουν αναθέσεις κ.λπ..

Τώρα, να πω δυο λόγια. Με την τροποποίηση του άρθρου 35 είναι δεδομένο ότι δίνεται προτεραιότητα στους αλιευτικούς συνεταιρισμούς και όποιος διαφωνεί με αυτό θα πρέπει να το πει. Ξεκάθαρα πράγματα.

Εμείς θέλουμε να δώσουμε προτεραιότητα στους αλιευτικούς συνεταιρισμούς. Δεν το κρύψαμε ποτέ. Υπάρχει ένας νόμος του 2016 και θέλουμε με βάση αυτόν τον νόμο να τροποποιηθούν τα πράγματα και στο συνεταιριστικό κίνημα και στους ίδιους τους συνεταιρισμούς.

Πώς γίνονται, λοιπόν, αυτές οι διαδικασίες; Υπάρχει απευθείας ανάθεση. Υπάρχει μια λίστα που θα γίνει από τους ΟΤΑ. Εδώ πέρα υπήρξαν αντιρρήσεις και αντιπαραθέσεις και στην επιτροπή.

Εδώ να είμαστε λίγο ξεκάθαροι. Οι διαδικασίες αυτές προβλέπονταν από την περιφέρεια. Το καινούργιο είναι ότι αυτές οι διαδικασίες τώρα γίνονται και στην τοπική αυτοδιοίκηση α΄ βαθμού. Και μάλιστα ουσιαστικά υπήρξε και μια τοποθέτηση που έλεγε: «Εντάξει, αμέσως λέτε ποιος θα βγει δήμαρχος».

Είναι ένα ζήτημα το οποίο θα πρέπει να το δούμε. Νομίζω ότι κυρίως θα πρέπει να το δούμε, γιατί δεν ξέρω κατά πόσο είναι πιο πολύ δημοκρατικό να έχει την ευθύνη ο Υπουργός και όχι ο Δήμαρχος. Νομίζω ότι αυτό που πρέπει πραγματικά να σκεφτούμε και να υλοποιήσουμε είναι ότι θα πρέπει να υπάρχουν τέτοιες ασφαλιστικές δικλίδες που εδώ πέρα θα μπαίνουν, ώστε να μην υπάρχουν αυθαιρεσίες, όπως ήταν ακριβώς μέχρι σήμερα.

Άρα, υπάρχει αυτή η δυνατότητα και προτάσσονται οι αλιευτικοί συνεταιρισμοί και, βέβαια, αν υπάρχουν δύο συνεταιρισμοί, θα υπάρξει δημοπρασία. Αυτό πρέπει να είναι σαφές.

Η αγωνία τώρα που προκύπτει από τους ελεύθερους αλιείς νομίζω ότι προτάχθηκε με έναν τρόπο και από τον αγαπητό συνάδελφο κ. Λαζαρίδη, για ενδεχόμενο εξοστρακισμό τους λόγω αλλαγής πλαισίου, κ.λπ.. Η πρότασή του είναι να δίνεται η δυνατότητα σε όλους να συμμετέχουν στη σύνθεση των υπό σύσταση συνεταιρισμών -το διαβάζω όπως το λέει- και να αποφεύγονται οι περιπτώσεις ανάθεσης με κριτήρια εισοδηματικά κ.λπ..

Συμφωνώ. Έχω την εντύπωση ότι δεν μπορεί να εμποδίζει κανένας κάποιον αλιέα να μπαίνει σε ένα συνεταιρισμό. Δεν μπορεί κανένας να εμποδίσει έναν αλιέα να μπαίνει σε έναν συνεταιρισμό! Αυτό πρέπει να γίνει σαφές και πρέπει εμείς και να το προκρίνουμε και να το περιφρουρήσουμε.

Κατά την άποψή μου, πρέπει να μπαίνει οποιοσδήποτε αλιέας θεωρεί ότι επιθυμεί να μπει σε ένα συνεταιρισμό, πρέπει να δημιουργούνται συνεταιρισμοί, πρέπει να μπαίνουν στη διαδικασία, εφόσον το επιθυμούν και πρέπει να προτάσσονται οι αλιευτικοί συνεταιρισμοί.

Κατά την άποψή μου, λοιπόν, χρειάζονται και οι δύο. Χρειάζονται οι ελεύθεροι αλιείς, χρειάζονται οι συνεταιρισμένοι, χρειάζονται τέτοιες ρυθμίσεις και έλεγχοι, ώστε η παραγωγή να επιστρέφει στον τόπο μέσα σε διαφάνεια.

Εδώ πέρα πολλές φορές άκουσα ότι τον έλεγχο τον έχουν βαφτίσει κομματικοποίηση. Όχι, αγαπητοί μου συνάδελφοι, δεν είναι ο έλεγχος κομματικοποίηση. Ο έλεγχος είναι αδήριτη ανάγκη, αν θέλουμε να έχουμε αποτελέσματα.

Υπάρχει, επίσης, ένα ερώτημα γιατί επιλέγουμε να αλλάξουμε τώρα. Κατ’ αρχάς, υπήρχαν πολλές προτάσεις να αλλαχθεί παραπάνω από μία ή δύο δεκαετίες. Γιατί, όμως, επιλέγουμε να αλλάξουμε τώρα;

Γιατί το συνεταιριστικό κίνημα και οι συνεταιρισμοί δεν τα πήγαν καλά και γιατί οι συνεταιρισμοί πρέπει να είναι όσο γίνεται πιο κοντά στις κοινωνικές ανάγκες και πρέπει να δώσουμε έμπρακτη δυνατότητα σε όλους να εργάζονται, αλλά με έλεγχο.

Πρέπει να εξυγιανθούν, λοιπόν, όλοι οι συνεταιρισμοί και γίνεται προσπάθεια και με τον νόμο του 2016 και η θάλασσα, ακόμα και η λιμνοθάλασσα Μεσολογγίου - Αιτωλικού έχει ένα μίνιμουμ και ένα μάξιμουμ παραγωγής. Δεν θέλουμε υπεραλίευση και δεν θέλουμε προβλήματα στους συνεταιρισμούς. Όλοι τους, μα όλοι τους οι συνεταιρισμοί ήταν υπερχρεωμένοι.

Το καινούργιο που μπαίνει -και τελειώνω και ευχαριστώ πάρα πολύ για την ανοχή, αν και δεν το ζήτησα, κύριε Πρόεδρε- είναι η δυνατότητα για αγροτουρισμό με συμμετοχή των συνεταιρισμένων. Και εδώ χρειάζεται πάρα πολύ μεγάλη προσοχή και σαφήνεια, αλλά κυρίως χρειάζεται πολιτική βούληση για δίκαιη ανάπτυξη.

Πρέπει να στοχεύουμε, ώστε να υπάρχουν αξιολογικά κριτήρια σε τέτοιου είδους δράσεις και να συνδέονται με τις ιδιαιτερότητες του φυσικού περιβάλλοντος και των πόρων όπου εγκαθίστανται. Πρέπει, δηλαδή, να υπάρχει σχεδιασμός και κατεύθυνση της ανάπτυξης με βάση τα ιδιαίτερα χαρακτηριστικά κάθε τόπου.

Η λιμνοθάλασσα -θα το ξαναπώ- δεν είναι τσιφλίκι κανενός, δεν πρέπει να γίνει ποτέ, δεν πρέπει να αφήσουμε να ξαναγίνει ποτέ τσιφλίκι κανενός. Και πρέπει να αναζητείτε πάντοτε ρόλους για κρίσιμες κοινωνικές ομάδες που στηρίζουν την παραγωγική ανασυγκρότηση. Πρέπει πάντοτε να προσπαθούμε για τη σύνδεση μιας πολιτικής συλλογικότητας τέτοια που μπορεί να προάγει τη δίκαιη ανάπτυξη.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Χρήστος Αντωνίου από τον ΣΥΡΙΖΑ.

**ΧΡΗΣΤΟΣ ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο του Υπουργείου Αγροτικής Ανάπτυξης που συζητάμε σήμερα, περιλαμβάνει μια σειρά σημαντικών και κρίσιμων παρεμβάσεων που αφ’ ενός θα στηρίξουν τους αγρότες, την αγροτική παραγωγή και κτηνοτροφία και αφ’ ετέρου θα συμβάλουν στην προστασία των Ελλήνων καταναλωτών.

Πρώτα αναφέρομαι στη ρύθμιση για την προθεσμία δύο μηνών στους εμπόρους αγροτικών προϊόντων, προκειμένου να εξοφλούν τα προϊόντα που αγοράζουν από τους αγρότες μας, τα νωπά και ευαλλοίωτα, όπως αναφέρονται στην επισυναπτόμενη λίστα.

Όλοι είμαστε γνώστες του τι ακριβώς συμβαίνει σήμερα, όπου οι αγρότες, οι παραγωγοί μας στερούνται οποιασδήποτε προστασίας και βρίσκονται στο έλεος και στην καλή προαίρεση των εμπόρων αγροτικών προϊόντων, όπως σημαντικές καθυστερήσεις εξόφλησης, πλήρης ασυνέπεια που φθάνει μέχρι και την μη πληρωμή. Αυτά είναι τα λεγόμενα «κανόνια» -γνωστά σε όσους είναι από αγροτικές περιοχές- τα οποία οδηγούν στην οικονομική εξόντωση των αγροτών.

Αυτή η υποχρέωση της εξόφλησης των δύο μηνών υπήρχε ήδη στην υφιστάμενη νομοθεσία, αλλά ποτέ δεν εφαρμόστηκε, γιατί υπήρχε στις υποσημειώσεις, στα ψιλά γράμματα όπως λέμε, η δυνατότητα να ακυρώνεται αυτή η συμφωνία, εφόσον τα δύο συμβαλλόμενα μέρη αποφασίσουν διαφορετικά. Και συνήθως αυτή ήταν η πρακτική, αυτό γινόταν. Διότι, όταν υπάρχει τέτοια ασυμμετρία δύναμης - διαπραγμάτευσης ανάμεσα στους εμπόρους, τις αλυσίδες και τους απλούς παραγωγούς, ο δυνατότερος επιβάλλει πάντα την άποψή του στον αδύνατο. Αυτό το θέμα λύνεται με την εισαγωγή της υποχρεωτικότητας αλλά και της συνευθύνης των αγροτών που πρέπει να δηλώνουν τις συναλλαγές τους στα αρμόδια ελεγκτικά όργανα.

Πρέπει εδώ η πολιτεία, κύριε Υπουργέ, να είναι αποφασιστική και συνεπής στην εφαρμογή των διατάξεων αυτού του νόμου, προκειμένου να ξεκαθαρίσει μια και καλή αυτό το θολό τοπίο και αυτή η άθλια πρακτική. Θα πρέπει να ενισχυθούν οι ελεγκτικοί μηχανισμοί που θα έχουν την ευθύνη της παρακολούθησης και του ελέγχου.

Η δεύτερη σημαντική ρύθμιση αφορά τους Έλληνες κτηνοτρόφους με τη θέσπιση της υποχρεωτικής επισήμανσης προέλευσης του γάλακτος και του κρέατος, την ιχνηλασιμότητα και την παρακολούθηση σε όλη την αλυσίδα από τον κτηνοτρόφο έως την ταμειακή μηχανή, προκειμένου να παταχθεί το φαινόμενο των αθρόων ελληνοποιήσεων που πλήττουν και τους Έλληνες κτηνοτρόφους αλλά και τους Έλληνες καταναλωτές που πρέπει να ξέρουν τι αγοράζουν και αντίστοιχα τι πληρώνουν. Οι παράνομες ελληνοποιήσεις αγροτικών και κτηνοτροφικών προϊόντων συμπιέζουν τις τιμές παραγωγού και επιβαρύνουν τους καταναλωτές που πληρώνουν ακριβότερα ξένα και αμφιβόλου ποιότητας προϊόντα ως ελληνικά.

Κυρίες και κύριοι συνάδελφοι, από τον ακρόαση των φορέων στη σχετική συζήτηση στην αρμόδια επιτροπή της Βουλής, το σύνολο σχεδόν στάθηκε ιδιαίτερα θετικό σε αυτό το νομοσχέδιο, ένα νομοσχέδιο που περίμεναν για χρόνια οι Έλληνες αγρότες και κτηνοτρόφοι και το οποίο θα συμβάλει στην απρόσκοπτη ανάπτυξη της αγροτικής παραγωγής προς όφελος της εθνικής οικονομίας, των Ελλήνων αγροτών αλλά και των Ελλήνων καταναλωτών.

Θα πρέπει εδώ να σημειώσω και την ιδιαίτερη προσπάθεια της σημερινής πολιτικής ηγεσίας του Υπουργείου Αγροτικής Ανάπτυξης, γιατί το θέμα αυτό αποτέλεσε αντικείμενο σκληρής διαπραγμάτευσης με τους αρμόδιους ευρωπαϊκούς θεσμούς -πράγμα που δεν αναδείχθηκε τόσο στη σημερινή συζήτηση από τη μεριά της Αντιπολίτευσης- η οποία είχε ευτυχή κατάληξη.

Κλείνοντας, θέλω να παροτρύνω τον Υπουργό να ασχοληθεί και με την ανάλογη προστασία των παραγωγών άλλων προϊόντων -πέραν των ευαλλοίωτων και νωπών που ρυθμίζονται με αυτό το νομοσχέδιο- και αφορά μια μεγάλη κατηγορία προϊόντων όπως είναι τα δημητριακά, σιτηρά, καλαμπόκι, ρύζι αλλά και άλλες παραγωγές, που αυτή τη στιγμή είναι κατά κάποιο τρόπο έξω απ’ αυτή τη ρύθμιση, προκειμένου να υπάρξει ένας έλεγχος στο μητρώο αγροτικών προϊόντων και να δούμε ποιοι πραγματικά έχουν τις προϋποθέσεις να είναι σε αυτό το μητρώο, τι εγγυήσεις δίνουν όσον αφορά την οικονομική τους επιφάνεια, γιατί δυστυχώς έχουμε φαινόμενα πλήρους αδυναμίας εξόφλησης σε πολλές περιπτώσεις.

Έχουμε τελευταία μία περίπτωση εκεί με το ρύζι και στην περιοχή των Μαλγάρων, αλλά και στον Νομό Σερρών όπου πάνω από 7 εκατομμύρια ευρώ είναι οφειλόμενα και δεν υπάρχουν χρήματα από έναν συγκεκριμένο έμπορο -αν θέλετε τα στοιχεία, να σας τα δώσω- να ξοφλήσει τους παραγωγούς, τους ρυζοκαλλιεργητές, οι οποίοι είναι σε απόγνωση.

Άρα, πρέπει να δούμε και αυτό το κομμάτι σε μια μεταγενέστερη φάση και να δούμε τι προστασία θα μπορούμε να δώσουμε και σε αυτά τα προϊόντα.

Τελειώνοντας, επιτρέψτε μου μια παρατήρηση για τους συναδέλφους της Νέας Δημοκρατίας και του πρώην ΠΑΣΟΚ. Θα ήθελα να τους επισημάνω ότι θα πρέπει να είναι λίγο πιο προσεκτικοί και να μην υψώνουν τους τόνους της κριτικής γιατί αυτοί είναι που ευθύνονται και για την καταστροφή και για την κατρακύλα του αγροτικού τομέα και ειδικότερα της ιδέας του συνεταιρίζεσθαι και του συνεταιριστικού κινήματος το οποίο διέλυσαν, διέσυραν και απαξίωσαν τελείως την ιδέα του συνεργατισμού στους αγρότες μας. Πρέπει να κάνουμε μεγάλες προσπάθειες προκειμένου να ξαναποκτήσουν την εμπιστοσύνη, γιατί μόνο μέσα από τέτοιους μηχανισμούς μπορούν να απολαμβάνουν και καλύτερες τιμές για τα προϊόντα τους.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Χατζησάββας.

**ΧΡΗΣΤΟΣ ΧΑΤΖΗΣΑΒΒΑΣ:** Στο παρόν νομοσχέδιο υπάρχουν διατάξεις που υποτίθεται, διασφαλίζουν την πληρωμή των παραγωγών για ευπαθή προϊόντα. Εγώ πιστεύω, όμως, ότι είναι επιφανειακές, προσχηματικές και ελλιπείς. Θα αναφερθώ κι εγώ σε κάποιες, όπως έκανε ο αγορητής της Χρυσής Αυγής.

Η πρώτη μου ένσταση είναι στο εξής: Κύριε Υπουργέ, όλες αυτές τις ενέργειες υποτίθεται ότι θα πρέπει να τις κάνουν οι παραγωγοί και όχι απλώς θα πρέπει να τις κάνουν οι παραγωγοί, αλλά θα πρέπει να τις κάνουν την περίοδο της συγκομιδής και τις ημέρες που κάνουν παραλαβή στα συγκεκριμένα πόστα οι έμποροι.

Ξέρετε σε τι ώρες γίνονται αυτές οι εργασίες; Γίνονται από το πρωί μέχρι το βράδυ, με αντίξοες καιρικές συνθήκες, με πολλή ζέστη ή πολύ κρύο, βροχή. Μέσα σε όλα αυτά που θα χρειάζεται να πάνε όσες φορές στα σημεία τα οποία θα παραδίδουν τα αγροτικά προϊόντα, θα έχουν να μπαίνουν και στο ίντερνετ, να μπορούν να κάνουν τις δηλώσεις και να κάνουν όλες τις απαραίτητες ενέργειες για να διασφαλιστεί η πληρωμή τους.

Καλό θα είναι, όταν νομοθετείτε τέτοια πράγματα, να πηγαίνουν οι συνεργάτες σας λίγο στην πράξη να βλέπουν πώς γίνονται αυτά, γιατί αντιμετωπίζουμε πολλά προβλήματα. Πολλές φορές προσπαθούσαμε να βρούμε λύση, όπως, όταν σας ρωτούσαμε τι θα γίνει με τις άδειες των παραγωγών, που δεν μπορούν να τις ανανεώσουν και μας λέγατε ότι περιμένουμε το νομοσχέδιο για τις λαϊκές αγορές. Λέτε και μπορούν να περιμένουν οι παραγωγές όλο το καλοκαίρι, αδιάθετες, για να νομοθετήσετε εσείς να πάρουν άδειες.

Επίσης, αυτό το θέμα με τα ελαττωματικά προϊόντα που θα μειώνεται η αξία του τιμολογίου, ποιος τα καθορίζει αυτά; Κάποτε υπήρχε η ΚΥΔΕΠ, υπήρχαν οι αγροτικές ενώσεις, τουλάχιστον για τα σιτηρά, υπήρχαν οι κατηγορίες Σ1, Σ2, Σ3 και όριζαν αυτοί τα στάνταρ. Τι θέμα είναι αν θα γίνεται την ώρα της παράδοσης ή θα πηγαίνουν εκεί, θα αφήνουν τα φορτία τους και όταν θα μπορεί ο έμπορος να τα ελέγξει, θα τους λέει αυτό είναι ακατάλληλο, αφού έμεινε μέσα στον ήλιο ή σε οποιεσδήποτε συνθήκες αποθηκευμένο;

Στο άρθρο 4 που υπάρχουν οι κυρώσεις υπέρβασης του χρονικού ορίου πληρωμής προβλέπεται 30% πρόστιμο για όσους το υπερβούν, 5% για αμέλεια συγκέντρωσης των στοιχείων, διαγραφή ένα έτος από το Ενιαίο Μητρώο Εμπόρων και 100.000 ευρώ πρόστιμο για όποιον συνεχίσει να λειτουργεί. Ο παραγωγός, όμως, πώς θα πάρει τα χρήματά του; Δεν θα έπρεπε να προβλεφθεί τουλάχιστον να αποζημιώνεται ο παραγωγός και μετά βρείτε ποιος έφταιγε, ποιος δεν πλήρωσε, τι έκανε.

Στο Κιλκίς, για παράδειγμα, υπάρχουν έμποροι αγροτικών προϊόντων για τους οποίους έχουν διαπιστωθεί παραβάσεις για πλαστά χαρτιά, έχουν βεβαιωθεί και παραβάσεις και πρόστιμα πάνω από ένα εκατομμύριο σε μια περίπτωση και αυτός συνεχίζει εδώ και μερικά χρόνια και παίρνει ξανά αγροτικά προϊόντα, αφού έκανε μια παύση και άνοιξε σε κάποιον συγγενή του.

Στο άρθρο 5 στην επισήμανση προέλευσης γάλακτος, εγώ θα πω και για το κρέας, πρέπει να προβλεφθεί κάτι ακόμα, κύριε Υπουργέ, τουλάχιστον για τους νομούς που συνορεύουν με κράτη τα οποία έχουν φθηνότερο κόστος παραγωγής.

Τα σύνορά μας, ξέρετε, με Σκόπια και Βουλγαρία δεν είναι έτσι όπως τα φαντάζονται αυτοί που δεν έχουν επισκεφθεί την περιοχή. Δεν υπάρχουν φράχτες, τάφροι, τείχος ή δεν ξέρω πώς το έχετε στο μυαλό σας. Είναι δάση όπου τα σύνορα οριοθετούνται από έναν δασικό δρόμο, είναι χωράφια που υπάρχει ένας αγροτικός δρόμος και σε μερικές περιπτώσεις δεν υπάρχει ούτε αγροτικός δρόμος και για να καλλιεργήσει ένας από τα Σκόπια το χωράφι του, αναγκάζεται να μπει μέσα από το χωράφι το ελληνικό.

Και φυσικά, υπάρχουν βοσκότοποι κοινοί. Υπάρχουν καταγγελίες, λοιπόν, ότι περνάνε κατά χιλιάδες αιγοπρόβατα και χύμα προϊόντα, με μοναδικό παραστατικό τους ένα 50ευρω που θα δώσουν στον συνοριακό από την πλευρά των Σκοπίων. Από την Ελλάδα δεν χρειάζεται να δώσουν τίποτα, γιατί δεν υπάρχει ούτε Στρατός ούτε συνοριακή φύλαξη. Δεν υπάρχει τίποτα, κανένας έλεγχος. Αυτά τα σκηνικά που γίνονταν εκεί στην Ειδομένη και στους Ευζώνους είναι μόνο ένα σημείο –ξέρετε- που υπάρχει φύλαξη, είναι εκεί οι οδικοί άξονες και η διέλευση του τρένου. Όλα τα υπόλοιπα είναι αφύλακτα.

Το πρόβλημα, βέβαια, της φέτας είναι ο έλεγχος της προέλευσης του γάλακτος, αλλά το κυριότερο είναι το ξεπούλημα της ονομασίας. Μπορεί να φτιάξει τώρα όλος ο κόσμος φέτα. Εντάξει, εδώ μπορείτε να ελέγξετε εσείς από πού έρχεται το γάλα, αλλά σας λέω ότι δεν είναι αυτό τώρα το κυριότερο.

Η αγροτική παραγωγή, λοιπόν, η κτηνοτροφία και η αλιεία θα έπρεπε να είναι ο βασικός τομέας ανάπτυξης της εθνικής μας οικονομίας. Δυστυχώς, όμως, φυτοζωεί και παλεύει για επιβίωση. Είναι μεγάλο παραμύθι ότι ο τουρισμός είναι η βαριά βιομηχανία της Ελλάδος. Άχρηστο να ανεβαίνουν οι τζίροι και στον τουρισμό και στην αγορά, όταν τα προϊόντα που καταναλώνονται είναι, ως επί το πλείστον, εισαγωγής.

Εισάγουμε, λοιπόν, τεράστιες ποσότητες αγροκτηνοτροφικών προϊόντων, ενώ θα έπρεπε κανονικά να εξάγουμε, αφού γίνουμε πρώτα διατροφικά ανεξάρτητοι, πράγμα το οποίο μπορούμε να πετύχουμε, γιατί και παλιότερα ακουμπούσαμε ένα ποσοστό νομίζω 83%-87%. Τώρα έχουν αντιστραφεί τα ισοζύγια, νομίζω ότι 83%-87% εισάγουμε.

Υπάρχουν, λοιπόν, και αγορές τροφίμων στην Ευρώπη και στο Μιλάνο και στη Φρανκφούρτη, όπου υπάρχει μεγάλη ζήτηση υψηλής ποιότητας νωπών προϊόντων και τροφίμων γενικότερα, που όμως θέλουν κάτι συγκεκριμένο. Αυτό το οποίο θέλουν είναι τυποποίηση, μικρές ποσότητες τυποποιημένες, για να μπορέσει να λειτουργήσει αυτό το προϊόν, να προωθηθεί και να υπάρχει αγοραστικό κοινό. Ίσως θα έπρεπε να δώσετε κίνητρα και να βοηθήσετε, να επιδοτήσετε την τυποποίηση, ακόμα και σε μικρές ομάδες παραγωγών, για να μπορέσουν να γίνουν ανταγωνιστικοί και να πουλάνε τα προϊόντα τους χωρίς μεσάζοντες, απευθείας στο εξωτερικό.

Υπάρχουν, βέβαια, καταγγελίες από κτηνοτρόφους, στην Παιονία του Κιλκίς παραδείγματος χάριν, όπου κάποιος έχει χίλια αιγοπρόβατα, παράγει τόνους γάλακτος και μετά από την φοροεπιδρομή που δέχεται, αλλά και αυτά που πληρώνει ως ρυθμίσεις στα δάνεια, στις τράπεζες και στις παλιότερες οφειλές, δεν του μένουν πάνω από 300 ευρώ τον μήνα καθαρά για το σπίτι του. Δεν επαρκούν αυτά ούτε για το ενοίκιο του παιδιού του που σπουδάζει, δηλαδή. Πόσα αιγοπρόβατα και τι εγκαταστάσεις πρέπει να έχει ένας κτηνοτρόφος στην Ελλάδα για να μπορεί να ζήσει την οικογένειά του από αυτή τη δουλειά;

Όλα είναι φυσικά αποτέλεσμα λάθους σκεπτικού όλων των κυβερνήσεων, όχι μόνο της δικής σας, γιατί ως κράτος τρέχετε πίσω από τις εξελίξεις και τις εντολές της Ευρωπαϊκής Ένωσης και της ΚΑΠ. Φυσικά, τρέχετε και πίσω από τους παραβάτες, οι οποίοι αφού κάνουν ό,τι κάνουν, τρέχετε εσείς να συμμαζέψετε ό,τι έχουν αφήσει διαλυμένο στην οικονομία. Θα έπρεπε το κράτος να ορίζει τους κανόνες και το πλαίσιο προσέγγισης του αγροτικού ζητήματος, να χαράσσει αγροτική πολιτική. Αυτά, βέβαια, θα μπορούσε να τα κάνει ένα εθνικό κράτος. κι όχι ένα καπιταλιστικό, νεοφιλελεύθερο ή αριστερό, όπως και να έχει, μνημονιακό.

Αδυνατώ, επίσης, να κατανοήσω τη σύγκρισή μας με Δανία, Γαλλία κι άλλα που ακούω από διάφορους ομιλητές. Τι σχέση έχει η οικονομία της Ελλάδας, η ανάπτυξη της Ελλάδας, οι ανάγκες της Ελλάδας, οι δυνατότητες της Ελλάδας και πάνω απ’ όλα, η οργάνωση της Ελλάδας, με τη Δανία;

Διαπιστώνετε, κύριε Υπουργέ, πολλές φορές βλέπω στους λόγους σας και στις απαντήσεις που δίνετε, διάφορες πτυχές του προβλήματος, όπως απαντήσατε σε μία ερώτηση ότι θα πρέπει να τελειώσουν οι ενισχύσεις και τα επιδόματα σε όσους αγρότες δεν καλλιεργούν και είναι οι αγρότες του καναπέ. Πώς θα γίνει αυτό; Δηλαδή, μέσα από τις εντολές της Ευρωπαϊκής Ένωσης και της ΚΑΠ, τις οποίες ακολουθείτε με ευλάβεια, που επιδοτούν ανάλογα με τα στρέμματα που έχεις κι όχι ανάλογα με την ποσότητα που παράγεις, δηλαδή ουσιαστικά με τη μη καλλιέργεια γης, θα μπορέσετε να πετύχετε αυτό το οποίο αναγγέλλετε;

Αυτό φυσικά είναι το κυριότερο πρόβλημα και είναι παλιό και αυτό. Δεν είναι της δικής σας Κυβέρνησης. Δεκαετίες τώρα με τις ΚΑΠ υπάρχει αποκοπή των νέων από την αγροτική παραγωγή. Έφυγαν και πήγαν στα αστικά κέντρα για να δουλέψουν ως σερβιτόροι και ως εργάτες για ένα κομμάτι ψωμί. Και αφού τώρα έμειναν άνεργοι, γυρνάνε τώρα πίσω στα χωριά τους.

Μόνο που τα χωράφια των πατεράδων ή των παππούδων ή πουλήθηκαν ή νοικιάστηκαν για μεγάλο χρονικό διάστημα. Τα μηχανήματά τους ή πάλιωσαν ή τα πούλησαν και φυσικά η τεχνογνωσία που ήταν κυρίως βιωματική, πλέον δεν υπάρχει πια. Επιστρέφουν πλέον ως εργάτες, ως νέοι είλωτες στα χωράφια που ήταν κάποτε των πατεράδων τους για να δουλέψουν για μεγαλοτσιφλικάδες.

Ακόμα και σήμερα οι νέοι σε διάφορες ενημερωτικές ημερίδες –αυτοί που θέλουν να γίνουν νέοι αγρότες και λέμε ότι έχει ένα καλό η οικονομική κρίση, επιστρέφουν στον πρωτογενή τομέα, στην εθνική παραγωγή- ξέρετε τι ρωτάνε; Ρωτάνε ποια καλλιέργεια επιδοτείται. Δεν έχουν καταλάβει ότι η ΚΑΠ προτείνει κάποια πράγματα και εσύ εάν θες να συμμετέχεις σε αυτό το παιχνίδι, ακολουθείς.

Δεν έχουν καταλάβει επίσης, ότι ο δρόμος της ΚΑΠ είναι λάθος. Τους σπρώχνει σε καλλιέργειες της καπιταλιστικής μόδας. Καλλιεργούν αρωματικά φυτά, διάφορα άλλα τέτοια που προμοτάρουν τα μέσα μαζικής ενημέρωσης από το πρωί μέχρι το βράδυ. Υπήρχαν περιπτώσεις και κάποιων οι οποίοι φύτεψαν ελαιοκράμβη και πίστεψαν ότι θα γίνουν μεγιστάνες παραγωγής πετρελαίου ή βιοντίζελ.

Η λύση, λοιπόν, που προτείνει η Χρυσή Αυγή είναι έξοδος από την οικονομική μέγγενη του ευρώ που καταρρέει και μας παρασύρει μαζί του. Άμεση χάραξη εθνικής πολιτικής, έξω από την ΚΑΠ και διαγραφή όλων των μνημονιακών δεσμεύσεων.

Κλείνοντας θα ήθελα να πω λίγο για τις τροπολογίες. Σε μία τροπολογία είναι επτά άρθρα. Μιλάω για την 1287. Στην πρώτη παράγραφο που είναι για την αναγνώριση σχολών κυρίως των ιδιωτικών -εάν κατάλαβα καλά- επαγγελμάτων κρέατος, υπάρχουν κάποια προβλήματα. Στην σχολή της Θεσσαλονίκης παραδείγματος χάριν -που εγώ τυχαίνει να γνωρίζω- οι εγκαταστάσεις δεν βοηθούν. Αναγκάζονται οι καθηγητές να συνάπτουν συμφωνίες με ελεύθερους επαγγελματίες και να τους παρακαλάνε στην πράξη να τους παραχωρήσουν χώρους για να διδάξουν τους μαθητές. Υπάρχουν λίστες που ξεπερνάνε καμμιά φορά τους έντεκα μήνες αναμονής εάν θέλεις να φοιτήσεις σε αυτή τη σχολή. Ο εξοπλισμός είναι ελλιπέστατος.

Όλα αυτά τα σώζει το επίπεδο των καθηγητών, που είναι όλοι κτηνίατροι και αυτοί που δεν είναι, έχουν και αυτοί υψηλό επίπεδο. Και ίσως να έπρεπε να βοηθήσετε τις κρατικές σχολές και να βρείτε έναν τρόπο να απορροφηθούν αυτοί οι οποίοι βγαίνουν απ’ αυτές τις σχολές. Γιατί ουσιαστικά είτε βγουν από τη δημόσια σχολή είτε βγουν από ιδιωτική σχολή, τους έχουν προετοιμάσει για να πάνε στην Ευρώπη έτοιμοι με το πτυχίο τους για να δουλέψουν.

Για τη δεύτερη παράγραφο που αφορά τη λιανική πώληση γεωργικών φαρμάκων για επαγγελματική χρήση, είμαστε υπέρ της όποιας προσπάθειας γίνεται για την ορθή και ασφαλή χρήση των φυτοφαρμάκων. Θα πρέπει, όμως, να σκεφτούμε και κάτι άλλο –δεν έχει σχέση τώρα με αυτό- την αλόγιστη χρήση των φυτοφαρμάκων. Δεν υπάρχει σχεδόν λίμνη και ποτάμι στην Ελλάδα που τα ψάρια του να είναι ασφαλή και βρώσιμα. Και αυτό οφείλεται κατά ένα μεγάλο μέρος στην αλόγιστη χρήση φυτοφαρμάκων.

Βλέπουμε να έχουν αντιστραφεί οι όροι. Και εκεί που κάποτε κάποιος δεν ήθελε να ψωνίσει για το σπίτι του, την οικογένειά του ψάρια ιχθυοτροφείου, τώρα αισθάνεται πιο ασφαλής εάν αγοράσει ψάρια ιχθυοκαλλιέργειας, παρά να πάει και να βρει αυτά που ψαρεύονται από τις λίμνες και τα ποτάμια.

Για την ΠΑΣΕΓΕΣ να πω ότι ας βρουν πρώτα τα χρήματα που έχουν χαθεί και μετά ρυθμίστε και τα υπόλοιπα.

Κλείνοντας θα πω για τον ΟΑΣΘ. Θα πρέπει να ρυθμιστεί το θέμα με την διαφορά από την αύξηση του ΦΠΑ, μιας και καλώς γίνονται κρατικοποιήσεις κάποιων καίριων οργανισμών για τη χώρα. Σωστή ήταν και αυτή η απόφαση, να δώσουν δωρεάν μεταφορά στους ανέργους. Θα πρέπει, όμως, να προσέξουμε ότι στην Ελλάδα το πρόβλημα δεν το έχουν μόνο οι άνεργοι. Το έχουν και πολλοί οι οποίοι εργάζονται και παίρνουν 300 ευρώ, 340 ευρώ και 350 ευρώ. Δεν μπορούν να δώσουν το 10% του μισθού τους για να πάρουν μία κάρτα πολλαπλών διαδρομών. Και αυτοί έχουν πρόβλημα. Δεν σημαίνει ότι επειδή δουλεύουν, μπορούν να μετακινούνται με τα μέσα μαζικής μεταφοράς.

(Στο σημείο αυτό την Προεδρική Έδρα καταλαμβάνει ο Θ΄ Αντιπρόεδρος της Βουλής κ. **ΜΑΡΙΟΣ ΓΕΩΡΓΙΑΔΗΣ**)

Και θα πρέπει, επίσης, να γίνει άμεση κρατικοποίηση όλων των συγκοινωνιών, των μονάδων παραγωγής ενέργειας, τηλεπικοινωνιών, να χρεωθούν τα ελλείμματα σε αυτούς που τα δημιούργησαν και να μην γίνει εξυγίανσή τους για να μπουν στο μνημονιακό ταμείο και να ξεπουληθούν καθαρά πλέον από χρέη. Ελπίζω να μην ξεπουληθεί και ο ΟΑΣΘ σε δύο χρόνια σε ιδιώτη και γίνετε εσείς το φίλτρο που καθάρισε το προϊόν από ένα ασαφές καθεστώς, αλλά από σαφέστατα χρέη.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Χατζησάββα.

Μένουν δύο ομιλητές ακόμα για να ολοκληρώσουμε τη λίστα των ομιλητών, είναι ο κ. Κυριαζίδης από τη Νέα Δημοκρατία και ο κ. Τριανταφυλλίδης από τον ΣΥΡΙΖΑ. Μετά θα παρακαλούσα να ενημερώσουν οι εισηγητές το Προεδρείο ποιοι θα δευτερολογήσουν για να προγραμματίσουμε αντίστοιχα και τον χρόνο.

Τον λόγο έχει ο κ. Κυριαζίδης για επτά λεπτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Αν κάποιος καλοπροαίρετα θέλει να κινηθεί για το σημερινό νομοσχέδιο, θα έλεγε πράγματι, αν θέλετε, ότι παρέχει εκείνο το οποίο θα περίμενε κάθε αγρότης, κάθε κτηνοτρόφος, κάθε ψαράς δηλαδή να είναι δυνατή η πληρωμή της όποιας διακίνησης αγαθών του νωπών ή και ευαλλοίωτων σε εξήντα ημέρες. Είναι, όμως, αυτό δυνατό; Είναι πραγματικό; Ο νόμος αυτός είναι εφαρμόσιμος;

Δυστυχώς, συναδέλφισσες και συνάδελφοι, δεν θα είναι εφαρμόσιμος γιατί λείπουν πάρα πολλά βασικά του στοιχεία. Και ο προ εμού ομιλήσας συνάδελφος του ΣΥΡΙΖΑ, ο κ. Αντωνίου, αναφέρθηκε στο ότι δεν υπάρχουν όλοι εκείνοι οι ελεγκτικοί μηχανισμοί, προκειμένου κύριοι Υπουργοί, να εφαρμοστεί ο σχετικός νόμος.

Και πράγματι έρχομαι στη διαδικασία πληρωμής. Περίπου πάνω από ένα εκατομμύριο τιμολόγια θα έρχονται το δίμηνο για να εκτελεστούν στην Αθήνα, στο κέντρο, προκειμένου να ελεγχθούν. Από ποιον να ελεγχθούν; Από τους πέντε υπαλλήλους; Έχω την αίσθηση ότι αυτό είναι αδύνατο, είναι απραγματοποίητο. Άρα, λοιπόν, όπως και άλλα νομοσχέδια και στη συνέχεια νόμοι, έμειναν ανεφάρμοστα έτσι και το συγκεκριμένο. Διότι, δυστυχώς, λείπει η δυνατότητα ελέγχου που όλοι επιθυμούμε και τονίστηκε κατά κόρον εδώ μέσα.

Ηλεκτρονικά να υποβάλλονται τα τιμολόγια. Από ποιους; Από τους αγρότες, τους ψαράδες, του κτηνοτρόφους; Στο Νευροκόπι επάνω εκείνος ο κτηνοτρόφος θα έχει τη δυνατότητα να αποστείλει ηλεκτρονικά; Αν είναι δυνατόν! Συμφωνώ, θα πρέπει να μάθει να λειτουργεί.

Άλλωστε και η Επιστημονική Επιτροπή σας το δηλώνει: «Μήπως θα έπρεπε να εξετάσετε και τη δυνατότητα αυτών των ανθρώπων» –δηλαδή μη δυνατότητα- «υποβολής από πλευράς τους αυτών των στοιχείων;» Σας το λέει, σας το καταγράφει, αλλά δεν το κάνετε.

Εκτός αν πάλι -γιατί είναι το μόνο νομοσχέδιο που βλέπω που δεν έχει διορισμούς- υπολογίζουμε περίπου εκατό χιλιάδες είναι, αν θέλετε, οι εμπλεκόμενοι σε αυτήν τη διακίνηση και εννοώ αγρότες, κτηνοτρόφοι, ψαράδες;

**ΓΕΩΡΓΙΟΣ ΣΤΥΛΙΟΣ:** Το λιγότερο.

**ΔΗΜΗΤΡΙΟΣ ΚΥΡΙΑΖΙΔΗΣ:** Πόσοι είναι, κύριε Υπουργέ, αυτοί οι οποίοι εμπλέκονται σε αυτήν τη διαδικασία, αγρότες, κτηνοτρόφοι, ψαράδες; Είναι πενήντα χιλιάδες; Δεν θα υποβάλουν δέκα τιμολόγια; Θα υποβάλουν. Είναι κατανοητό δηλαδή. Άρα πενήντα χιλιάδες. Μπορεί, δηλαδή, στον καθένα από τους εμπλεκομένους να διορίσουμε ή να του δώσουμε τη δυνατότητα να προσλάβει και έναν βοηθό, προκειμένου να αντιμετωπιστεί και η ανεργία. Από πλευράς σας μπορεί να συμβεί και αυτό, όλα πιθανά. Μακάρι. Τι άλλο να πούμε;

Άρα, λοιπόν, εκείνο που λείπει εν προκειμένω για το συγκεκριμένο νομοσχέδιο είναι η δυνατότητα του ελέγχου, της διασταύρωσης έτσι ώστε να υπάρχουν και συνέπειες.

Κύριε Αναπληρωτά, έτσι είναι. Δεν θέλετε να το πιστέψετε, αλλά η πραγματικότητα αυτή είναι.

Επειδή έχουμε ασχοληθεί με τα ζητήματα, όπως και ο Υπουργός, ως εργαζόμενος στην Αγροτική Τράπεζα, ξέρει πώς κινούνται όλα αυτά τα ζητήματα. Έκανα και ο ίδιος προϊστάμενος για χρόνια σε υπηρεσίες Αγρονομίας άρα ξέρω πώς ακριβώς γίνεται. Υπάρχουν συνέπειες, υπάρχουν ποινές;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αλλάξανε οι εποχές.

**ΔΗΜΗΤΡΙΟΣ ΚΥΡΙΑΖΙΔΗΣ:** Βεβαίως αλλάξανε. Πιστεύω ότι θα ήταν προς το καλύτερο όχι προς το χειρότερο.

Αυτό είναι το άσχημο ότι, δυστυχώς, δεν υπάρχει αυτό και δεν υπάρχουν και συνέπειες. Δηλαδή, αν ένας πιστωθεί και διαπιστωθεί ότι διαπράττει αυτές τις παραβάσεις όσες προβλέπονται στο άρθρο 2 και 3 –εδώ βλέπουμε τον ελεγκτή να είναι και δικαστής ταυτοχρόνως, τα μπερδεύετε λίγο τα πράγματα, αλλά εν πάση περιπτώσει- θα έχει συνέπειες με την πρώτη ή δεύτερη φορά έτσι ώστε να μην το επαναλάβει;

Δεν υπάρχουν όλα αυτά. Δυστυχώς αυτή είναι η σκληρή πραγματικότητα. Και βεβαίως έχουμε δει. Tο είπα και προηγουμένως, κύριε Υπουργέ. Υπήρχαν και άλλοι νόμοι σε ό, τι αφορά τη διακίνηση των κρεάτων, σχετικά με τον κανονισμό 1337/2013. Υπήρξε η έκδοση των εφαρμοστικών διατάξεων, προκειμένου να τύχει εφαρμογής ο κανονισμός; Δεν το κάνατε. Άρα δεν έχει εφαρμογή.

Βεβαίως, τονίστηκε εδώ το να είμαστε πιο ήπιοι στους τόνους και όλα αυτά, και όλα πάνε καλά και εσείς τα έχετε δρομολογήσει και άρα θα πρέπει να πηγαίνουμε ευτυχείς εμείς που είμαστε από την περιφέρεια στους τόπους μας και να συναντούμε τους αγρότες και να λέμε πόσο ωραία και καλά τα κάνει η Κυβέρνηση. Δεν μας είπατε όμως για την αύξηση του ΦΠΑ από το 13% στο 24%, την αύξηση της φορολογίας από το 13% στο 22% και ως το 45% σε ορισμένες περιπτώσεις, την αύξηση της προκαταβολής του φόρου από 75% στο 100%, τη φορολόγηση για πρώτη φορά στις βασικές αγροτικές ενισχύσεις και επιδοτήσεις, την κατάργηση της έκπτωσης του ειδικού φόρου κατανάλωσης στο αγροτικό πετρέλαιο, την αύξηση του κόστους παραγωγής –εννοώ του κόστους όσον αφορά τη ΔΕΗ- τις υπέρμετρες ασφαλιστικές εισφορές κ.λπ.. Απορρόφηση κονδυλίων; 17,4 προκειμένου να ελαφρυνθεί ο αγρότης, ο κτηνοτρόφος, ο ψαράς.

Έρχομαι και στο άρθρο 14. Είναι δυνατόν αυτοί οι οποίοι συμμετέχουν στην όλη διαδικασία, να καταργείτε τη συμμετοχή εκπροσώπων του ΕΛΓΑ και του ΟΠΕΚΕΠΕ; Νομίζω, κύριε Υπουργέ, αυτό πρέπει να το δείτε.

Έρχομαι τώρα στα καθ’ ημάς. Κύριε Αναπληρωτά Υπουργέ, βρεθήκατε στο Νευροκόπι και ήρθατε μετά στο Κοινοβούλιο, αφού συναντήσατε τους κτηνοτρόφους και τους είπατε «Ναι, επειδή πράγματι εδώ ο τόπος κηρύχθηκε δυο φορές σε κατάσταση ανάγκης» –είχαμε βαρύ χειμώνα- είχατε δεσμευτεί ότι θα τους ενισχύσετε, ότι θα αποζημιώσετε. Δεν το πράξατε. 75% των κτηνοτρόφων μένουν εκτός της όποιας ενίσχυσης. Και το τονίσατε εδώ μέσα, ότι αυτό το μέτρο θα το φέρνατε προς ψήφιση και εν πάση περιπτώσει, θα τύγχαναν μιας, αν θέλετε, ανακούφισης ή θα χρησιμοποιούσατε άλλα μέσα, το de minimis εν προκειμένω, για να τύχουν της όποιας αποζημίωσης. Δεν το είδαμε αυτό. Σε άλλες περιοχές το είδαμε, όμως δεν το είδαμε στο Κάτω Νευροκόπι, δεν το είδαμε στη Δράμα. Όπως και για τις ζωονόσους, κύριε Υπουργέ. Προχθές, σε επίκαιρη ερώτηση, κύριε Υπουργέ, αναφέρατε ότι δεν είναι δυνατόν ο ΕΛΓΑ να ενισχύσει, διότι δεν υπερέβη το 30% η όποια ζημία, αλλά στη μετέπειτα ερώτηση που είχατε για δεκαεπτά κτηνοτρόφους στη Θάσο βρήκατε τη δυνατότητα μέσω de minimis να τους ενισχύσετε και δεσμευτήκατε γι’ αυτό. Και καλά κάνατε, δεν λέω ότι δεν κάνατε καλά. Όμως δεν το κάνατε για τους κτηνοτρόφους και τους αγρότες, αν θέλετε –εννοώ της μονοκαλλιέργειας- στο Νευροκόπι.

Βεβαίως ποιο είναι το χειρότερο; Τους έχετε εξαπατήσει, ενώ είπατε ότι θα προχωρήσετε σε αποζημίωση. Είναι η τρίτη χρονιά, κύριε Υπουργέ –το επαναλαμβάνω- που δεν το κάνετε. Δεν χρησιμοποιείτε το ανάλογο ταμείο, προκειμένου να πάρει ανάσα αυτός ο κόσμος εκεί πάνω. Ευτυχώς μας ακούν και μας βλέπουν. Και γι’ αυτό την Τρίτη πληροφορούμαι ότι οι κτηνοτρόφοι της ανατολικής Μακεδονίας και Θράκης θα έχουν να σας πουν κάτι στην Κομοτηνή. Πιστεύω ότι θα τους ακούσετε και δεν θα θεωρηθούν ακροδεξιοί ή φασίστες ή οτιδήποτε άλλο που έχει να κάνει με όποιον διαφοροποιείται ή έχει μια διαφορετική άποψη από εσάς.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Κυριαζίδη.

Τον λόγο έχει ο κ. Τριανταφυλλίδης από τον ΣΥΡΙΖΑ για επτά λεπτά και ολοκληρώνουμε με τη λίστα των ομιλητών.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, εναλλασσόμενο ρεπερτόριο, από τους εξωγήινους φτάσαμε στο άλλο άκρο, τη βαρετή επανάληψη του μύθου της Ψωροκώσταινας Ελλάδας, που δεν μπορεί να κάνει τίποτα, που δεν μπορεί να φτιάξει μηχανισμούς, που δεν μπορεί να ελέγξει, που δεν μπορεί να επενδύσει. Πάλι ο μύθος της καχεκτικής Ελλάδας, με βοηθήματα, επιδόματα, ενισχύσεις, τι θα δώσετε, τι θα επιδοτήσετε, από το κόμμα της ελεύθερης οικονομίας. Όχι νέες επενδύσεις, νέες θέσεις εργασίας, νέες δουλειές. Αυτά σε σχέση με ό,τι ακούσαμε νωρίτερα.

«1974, πάει καλά φέτος τη χρονιά. Πάει καλά, πρόκοψαν όλα τα σπαρτά. Θα έρθουν πάλι τσούρμο οι μεσάζοντες και εμείς στα ίδια θα είμαστε. Άλλη μια φορά μας παίρνουν την σοδειά φθηνά. Όχι, δεν πουλάμε!», έλεγε ο Θωμάς Μπακαλάκος το 1974 και έπρεπε να έρθει ο ΣΥΡΙΖΑ το 2017, μετά από σαράντα τρία χρόνια, για να βάλει τα πράγματα στη θέση τους, γιατί τρόφιμα ανάλωσης –χαμογελούν κιόλας, έχουν το θράσος να χαμογελούν- επτά έως δέκα ημερών να πληρώνονται με επιταγές επτά και δέκα μηνών ή και ακόμη με ανοιχτές ημερομηνίες λήξης.

Αδιανόητο, για την ελεύθερη οικονομία, όταν ο αγροτικός χώρος στερείται ρευστότητας. Γιατί; Γιατί ο αγρότης είναι large. Πρέπει να δώσει ρευστότητα ή, αν θέλετε, τα πολυκαταστήματα και οι έμποροι να αντλήσουν ρευστότητα από τον large αγρότη, που δεν έχει τέτοιου είδους προβλήματα.

Μαζί με αυτά η τριπλέτα άμεσης έκδοσης ηλεκτρονικού τιμολογίου, εγκατάστασης σκάνερ στα τελωνεία, η δημιουργία μιας αυτόνομα λειτουργούσας υπηρεσίας στελέχωσης σε όλα τα επίπεδα και κυρίως στις πύλες εισόδου-εξόδου των προϊόντων, θα είναι ο κλοιός εκείνος, που θα αντιμετωπίσει και τις ελληνοποιήσεις και όλους τους πονηρούς, που θέλουν κοντά στον βασιλικό να ποτίζεται και η γλάστρα.

Γενναία τομή δίκαιης ανάπτυξης μέσα από τη λογική των αλληλοσυγκρουόμενων συμφερόντων παραγωγού-εμπόρου από το χωράφι στο ράφι. Δεκάδες ρεπορτάζ αυτά τα σαράντα τελευταία χρόνια για την ετεροβαρή σχέση παραγωγού-εμπόρου-καταναλωτή με θύματα τόσο τον παραγωγό που παράγει όσο και τον καταναλωτή, που πληρώνει, προς όφελος του έμπορα-μεσάζοντα, που απλώς μεταφέρει. Ήταν ένα προς τρία το κόστος και είναι για την Ευρώπη -ένα στον παραγωγό, τρία φτάνει στο ράφι στον καταναλωτή- και ένα προς πέντε στην Ελλάδα. Γιατί; Γιατί είμαστε large!

Οι «Μένουμε Ευρώπη»! Πάμε να δούμε τι συμβαίνει εδώ και δεκαετίες, για να πάμε να δούμε αυτό, που δεν μπορεί η Ψωροκώσταινα Ελλάδα επί σαράντα χρόνια, και όχι τι λέει ο συριζαίος Βουλευτής, αλλά ο Σύνδεσμος Ελληνικών Βιομηχανιών Τροφίμων. Το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι βιομηχανίες τροφίμων; Κατ’ εξοχήν επηρεαζόμενες από τον ΣΥΡΙΖΑ!

Τι λένε οι άνθρωποι; Ήρθαν στην επιτροπή και τι είπαν; Στη Γαλλία υπάρχουν κατηγορίες ευπαθών ειδών διατροφής, για τα οποία οι όροι πληρωμής καθορίζονται αυστηρά και δεν μπορεί να είναι μεγαλύτεροι από τριάντα μέρες μετά το τέλος της παράδοσης της αγοράς των αναλώσιμων προϊόντων διατροφής. Είκοσι μέρες μετά την ημερομηνία παράδοσης για τις αγορές των ζώντων βοοειδών και τριάντα μέρες μετά το τέλος της παράδοσης για την αγορά αλκοολούχων ποτών. Αυτά στη Γαλλία.

Στην Ισπανία τι γινόταν τα σαράντα αυτά χρόνια, που από το 1981 και μετά ήμασταν και στην Ευρώπη και μετά στην Ευρωζώνη και όταν οι επτά με δέκα μέρες πληρώνονταν σε δέκα μήνες ή με ανοιχτή ημερομηνία λήξης για το πότε θα πληρωθεί ο αγρότης και ο κτηνοτρόφος; Στην Ισπανία για τα ίδια ευπαθή προϊόντα οι προθεσμίες δεν υπερβαίνουν σε καμμία περίπτωση τις τριάντα ημέρες.

Στην γειτονική μας Ιταλία για τα νωπά και ευπαθή προϊόντα διατροφής, καθώς και για τα γαλακτοκομικά, ο ανώτερος χρόνος πληρωμής είναι οι τριάντα ημέρες.

Αυτά στη γειτονική μας Ιταλία, αλλά η Ελλάδα, η Ψωροκώσταινα δεν μπορούσε να το κάνει αυτό. Γιατί; Πέστε ότι είναι μεσογειακές οι χώρες. Η Μπενελούξ, Βέλγιο-Ολλανδία-Λουξεμβούργο;

Η ίδια ανακοίνωση-υπόμνημα του Συνδέσμου Ελληνικών Βιομηχανιών Τροφίμων στις 26 Σεπτεμβρίου 2017 καταλήγει μετά από αυτή την απαρίθμηση και λέει: «Στην Ελλάδα ο κλάδος διαθέτει στη συντριπτική πλειοψηφία μικρομεσαίες επιχειρήσεις, οι οποίες την τελευταία επταετία αντιμετωπίζουν πολλά προβλήματα, αλλά το βασικότερο είναι η έλλειψη ρευστότητας».

Ε, βέβαια, αφού έχουμε έλλειψη ρευστότητας, λένε οι βιομηχανίες από πού θα την αντλήσουμε; Από τον αδύναμο κρίκο. Ποιον; Τον αγρότη και τον κτηνοτρόφο, το μόνιμο θύμα. Το κόμμα της ελεύθερης οικονομίας!

Η ερώτηση είναι του πολίτη που μας παρακολουθεί: Γιατί αυτό επί σαράντα χρόνια, οι τριάντα μέρες το όριο πληρωμής, οι εξήντα μέρες, συνέβαινε στην Ιταλία, στην Ισπανία, στη Γαλλία, στο Βέλγιο, στην Ολλανδία και στις άλλες χώρες;

Γιατί; Μένουμε Ελλάδα, μένουμε Ευρώπη, μένουμε ευρωπαϊστές! Αφήστε μας εμάς. Εμείς είμαστε με τους αδέσμευτους. Εμείς είμαστε με τον Τρίτο Κόσμο. Εσείς είστε οι «μένουμε Ευρώπη». Το «μένουμε Ευρώπη», γιατί δεν το κάνατε εσείς που μένετε Ευρώπη επί δέκα, είκοσι, τριάντα, σαράντα χρόνια; Γιατί δεν υιοθετήσατε το μοντέλο των αυστηρών διατάξεων της Ιταλίας, της Γαλλίας, της Ισπανίας, της Μπενελούξ;

Δεν θα χρειαζόταν να επισκεφθείτε τον Υμηττό και να συνομιλήσετε με τους εξωγήινους. Απέναντι από τη Βουλή είναι η πρεσβεία της Γαλλίας. Γιατί δεν το κάνατε; Διότι είστε το κόμμα των μεσαζόντων, όχι των αγροτών και των κτηνοτρόφων. Είστε το κόμμα των ραντιέρηδων και των αεριτζήδων, όχι των παραγωγών. Είστε το κόμμα των παρασιτικών κερδοσκόπων, όχι των κτηνοτρόφων και των αλιέων. Αυτή είναι η απάντηση. Γι’ αυτό επί σαράντα χρόνια αφήνετε αγρότες, κτηνοτρόφους, αλιείς, ψαράδες στο έλεος των μεσαζόντων, των ραντιέρηδων και των κερδοσκόπων.

Σήμερα δεν είδατε τίποτα. Ακούσαμε τον Κοινοβουλευτικό Εκπρόσωπο να λέει «πείτε μας κάτι συγκεκριμένο». Όριο, έστω και ως άτυπη συμφωνία, στις τράπεζες 300.000 ευρώ για τα ακίνητα κάθε είδους, άρα και για τα ακίνητα αγροτών και κτηνοτρόφων, έξω, πέρα από τους ηλεκτρονικούς πλειστηριασμούς. Άρα, αυτό ισχύει και για τους αγρότες και για τους κτηνοτρόφους.

Ερχόμαστε τώρα στο διά ταύτα, σε αυτό που πρέπει να κάνουμε εμείς. Αφήστε τους άλλους, αυτούς τους έκρινε ο κόσμος. Τους έχει αποτιμήσει και τους έχει αξιολογήσει. Από εμάς περιμένει να διορθώσουμε τα κακώς κείμενα, γιατί το αναπτυξιακό είναι κυρίως ψυχολογία.

Είναι αναγκαίο, μέσω των δεκατριών περιφερειακών συνδιασκέψεων με την παρουσία του Πρωθυπουργού και της Κυβέρνησης, να σταλεί σε κάθε γωνιά της χώρας το μήνυμα της πανεθνικής επανεκκίνησης για νέες παραγωγικές μονάδες, παντού. Σε όλη την ελληνική περιφέρεια πρέπει να δώσουμε έμφαση στην αγροτοδιατροφή, στην κτηνοτροφία κατά προτεραιότητα, αλλά και στις νέες τεχνολογίες.

Εκατόν εξήντα πέντε προϊόντα ονομασίας προέλευσης ΠΟΠ ζητούν παραγωγούς και πραγματικούς επενδυτές. Η λύση βρίσκεται στην ελληνική γεωργία, την κτηνοτροφία, την αλιεία, τη δασοπονία. «Με καθετοποιημένη παραγωγή η επιστροφή στη γη και το λαό» είναι το σύνθημα. Γυρίζοντας την πλάτη στην ελληνική γη –κρασί, λάδι, φέτα- και στην ελληνική θάλασσα –τσιπούρα και λαβράκι, ένα δισεκατομμύριο οι εξαγωγές- είναι σαν να εγκαταλείπουν οι Άραβες το πετρέλαιο.

Σύγχρονη παραγωγή, μοντέρνα μεταποίηση, ελκυστική τυποποίηση και καινοτόμα προώθηση χρειάζεται. Καλός ο τουρισμός, όπως είπε κι εχθές ο Πρωθυπουργός από τη Λάρισα, αλλά τα τριάντα εκατομμύρια τουρίστες, όλοι αυτοί πρέπει –και μπορούν- να γευτούν τα δικά μας γεωργικά, κτηνοτροφικά, αλιευτικά, μελισσοκομικά προϊόντα ονομασίας προέλευσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Μάριος Γεωργιάδης):** Κύριε Τριανταφυλλίδη, αν θέλετε, ολοκληρώστε σας παρακαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ολοκληρώνω.

Πρέπει ο πρωτογενής τομέας να αποτελέσει τον πλοηγό, μπροστάρη της ανάπτυξης, αλλιώς, Υπουργέ Βαγγέλη Αποστόλου, θα το συζητάμε στη Βουλή, σε συνεντεύξεις, σε τηλεπαράθυρα, αλλά θα παραμένει άπιαστος στόχος.

Πρέπει να κόψουμε δρόμο, να κερδίσουμε χρόνο. Οι προτάσεις είναι συγκεκριμένες. Καθένας από τους πενήντα δύο νομούς της χώρας πρέπει να αναλάβει ενδεικτικά το μέρισμα ευθύνης και πρωτοβουλίας, το μέρισμα εμπιστοσύνης και παραγωγής, υιοθετώντας από ένα προϊόν από τον κύκλο της αγροτοδιατροφής. Κοζάνη; Κρόκος. Θράκη; Βόειο κρέας. Ιωάννινα; Φέτα. Σέρρες; Το βουβαλίσιο κρέας από την περιοχή της Κερκίνης.

Εξειδικεύοντας, εξατομικεύοντας τις επενδύσεις, με κλαδικές παραγωγικές δράσεις, οι νομοί με τις περισσότερες επενδύσεις, με τις περισσότερες θέσεις εργασίας, να λαμβάνουν κίνητρα σε ένα διαρκή συναγωνισμό προσφοράς αντί για τον ανταγωνισμό φθοράς.

Στους επόμενους δεκαοκτώ μήνες, το υπόλοιπο 2017 και όλο το 2018 είναι αναγκαίο να καταστεί εθνικό ερώτημα προς κάθε Υπουργό, κάθε περιφερειάρχη, κάθε επιχειρηματία το εξής: «Πόσες επενδύσεις εγκρίνατε; Πόσες θέσεις εργασίας δημιουργήσατε αυτόν το μήνα;». Ένα εθνικό σχέδιο ανόρθωσης της ελληνικής κτηνοτροφίας χρειαζόμαστε. Και όλα αυτά, γιατί είναι αναγκαίο να αποκτήσει φωνή, άποψη, παραγωγή, επιστροφή στη γη και στον λαό.

Κλείνω με το εξής: Καλώ τον Βαγγέλη Αποστόλου –εν είδει «Αποστόλου»- να περιηγηθεί όλους τους νομούς της χώρας, να αντιστρέψει το κλίμα ανακύκλωσης της τρέχουσας μιζέριας, της μοιρολατρικής αποδοχής μιας ηττημένης κοινωνίας από τα άνθη του κακού, της ανεργίας, της αποτυχίας, της ανημποριάς…

**ΠΡΟΕΔΡΕΥΩΝ (Μάριος Γεωργιάδης):** Κύριε Τριανταφυλλίδη, ολοκληρώστε, σας παρακαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ολοκληρώνω, κύριε Πρόεδρε και ευχαριστώ για την ανοχή σας.

Πρέπει να πείσουμε με έργα, όχι με λόγια τους νέους. Ο Υπουργός να καλέσει, να προσκαλέσει, να προτρέψει, να ενθαρρύνει στη δημιουργία επενδύσεων. «Ναι» στις κτηνοτροφικές μονάδες, «ναι» στις αγροτικές σύγχρονες μονάδες, «ναι» στις επενδύσεις.

Το δυναμικό υπάρχει, απλά πρέπει να κινητοποιηθεί, να το απεμπλέξουμε από τη γραφειοκρατία. Χρειάζονται ευέλικτα σχήματα, ευέλικτες τριμελείς ομάδες από έναν γεωτεχνικό, έναν τραπεζικό και έναν φοροτέχνη να εγκρίνουν άμεσα μικρές και μεσαίες επενδύσεις.

Αυτό χρειαζόμαστε για να υπάρξει ανάπτυξη. Να γυρίσει ο κόσμος στα χωριά, στην ύπαιθρο, στην περιφέρεια για να μπορέσει πραγματικά να αιμοδοτήσει και να δημιουργήσει τους όρους και τις προϋποθέσεις, ώστε να μπορέσει ο κόσμος και οι πολίτες να φάνε ένα κομμάτι γλυκό ψωμί.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε κι εμείς. Εξαντλήθηκε η ανοχή μας, κύριε Τριανταφυλλίδη.

Πριν προχωρήσουμε στους εισηγητές και τους ειδικούς αγορητές, τον λόγο έχει ζητήσει ο Αναπληρωτής Υπουργός κ. Τσιρώνης. Μετά θα γίνουν οι δευτερολογίες. Όσοι εκ των συναδέλφων επιθυμούν να δευτερολογήσουν, να με ενημερώσουν, για να κλείσει ο Υπουργός ο κ. Αποστόλου τη συνεδρίαση

Κύριε Υπουργέ, έχετε τον λόγο για πέντε λεπτά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Ειλικρινά νομίζω ότι το θέμα με το νομοσχέδιο έχει εξαντληθεί. Δεν άκουσα κανένα σοβαρό αντίλογο και καμμία σοβαρή αντιπρόταση, δηλαδή ότι θα έπρεπε να κάνουμε κάτι διαφορετικό. Το ότι είναι ένα πρώτο βήμα, το ότι δεν πατάσσονται έτσι μόνο οι ελληνοποιήσεις, το ότι πιθανά να αντιδράσει αρνητικά η αγορά, την κινδυνολογία ότι μπορεί να προτιμήσουν να φέρουν τα ξένα, όλα αυτά τα ακούσαμε, αλλά όλα αυτά δεν είναι προτάσεις για τον νόμο. Είναι πράγματα τα οποία θα τα πολεμήσουμε μαζί με τις αγρότισσες και τους αγρότες.

Επειδή, όμως, μου αρέσει να είμαι ακριβής και άκουσα ανακρίβειες από κάποιον αγορητή, ο οποίος είπε ότι δεν καταφέραμε τίποτα και συνεχίζει να υπάρχει ανεργία, γιατί φεύγει ο κόσμος έξω και όλο αυτό το παραμύθι -λέει πως είναι ψευδή τα νούμερα, δεν είναι επειδή μειώθηκε η ανεργία, αλλά επειδή έφυγε ο κόσμος έξω- θα σας πω μερικά νούμερα πλήρους απασχόλησης.

Η πλήρης απασχόληση το 2008 έφτανε στα τέσσερα εκατομμύρια τετρακόσιες πενήντα επτά χιλιάδες. Το 2014, που παραλάβαμε την Κυβέρνηση, ήταν τρία εκατομμύρια διακόσιες εβδομήντα οκτώ χιλιάδες. Είχατε χάσει, είχατε διώξει ένα εκατομμύριο εκατόν εβδομήντα εννιά χιλιάδες εργαζόμενους. Μιλάμε για πλήρη απασχόληση. Σήμερα η πλήρης απασχόληση είναι τρία εκατομμύρια πεντακόσιες δεκαεννιά χιλιάδες. Στα χρόνια της διακυβέρνησής μας φέραμε διακόσιες σαράντα μία χιλιάδες νέες θέσεις πλήρους απασχόλησης.

Τα στοιχεία είναι της ΕΛΣΤΑΤ και θα τα καταθέτω αμέσως. Μόνο στα χρόνια διακυβέρνησης Σαμαρά - Βενιζέλου χάθηκαν τριακόσιες χιλιάδες θέσεις εργασίας, από το ένα εκατομμύριο διακόσιες χιλιάδες που έχουν χαθεί στα χρόνια της διακυβέρνησής σας.

(Στο σημείο αυτό ο Αναπληρωτής Υπουργός κ. Ιωάννης Τσιρώνης καταθέτει για τα Πρακτικά τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η μερική απασχόληση το 2008 ήταν ενενήντα εννιά χιλιάδες, το 2014 όταν παραδώσατε την Κυβέρνηση ήταν διακόσιες σαράντα εννιά χιλιάδες και διακόσιες εξήντα επτά χιλιάδες σήμερα. Πράγματι αυξήθηκε, όντως αυξήθηκε επί των ημερών μας η μερική απασχόληση, από τις διακόσιες σαράντα εννιά χιλιάδες στις διακόσιες εξήντα επτά χιλιάδες, αλλά ξεχνάτε ότι αυξήθηκε και η πλήρης απασχόληση. Αυτά είναι τα νούμερα της ΕΛΣΤΑΤ.

Ανοίξτε να τα δείτε, γιατί εγώ τα αντέγραψα μόλις πριν από λίγο, μήπως δεν είναι αναθεωρημένα. Είναι στοιχεία μέχρι το δεύτερο τρίμηνο του 2017, γιατί φυσικά το τρίτο τρίμηνο δεν έχει προλάβει να ενσωματωθεί μέσα.

Να θυμίσω επίσης, ότι ο δείκτης μεταποίησης PMI έκανε ρεκόρ τον τελευταίο μήνα με 52,2% -πάνω από 50% σημαίνει ανάπτυξη- και ήταν ρεκόρ από τον Αύγουστο του 2008. Ο δείκτης μεταποίησης είναι δείκτης πραγματικής οικονομίας. Δεν είναι ούτε το Χρηματιστήριο ούτε ραντιέρηδες. Και βέβαια, αυτό γράφει η ίδια η έκθεση. Έφερε αμέσως τον Αύγουστο -επειδή αυξήθηκε η μεταποίηση- ρεκόρ προσλήψεων και ρεκόρ που είχαμε να το δούμε από τον Αύγουστο του 2000.

Αυτή είναι η πραγματικότητα και τα νούμερα, αν θέλετε να είστε ακριβείς και αν θέλετε να μιλάτε και να βλέπετε αν αυξήθηκε ή μειώθηκε. Συνολικά οι εργαζόμενοι, αν θέλετε να δείτε και το brain drain, το 2008 ήταν πέντε εκατομμύρια σαράντα πέντε χιλιάδες. Το 2014 που παραδώσατε την Κυβέρνηση ήταν τέσσερα εκατομμύρια εννιακόσιες δεκαέξι χιλιάδες. Άρα, είχε φύγει όντως πολύς κόσμος.

Τώρα είναι τέσσερα εκατομμύρια εννιακόσιες τριάντα έξι χιλιάδες το πλήρες εργατικό δυναμικό, απασχολούμενοι, υποαπασχολούμενοι, άνεργοι, άεργοι που δεν ψάχνουν πια δουλειά, όλοι μαζί σήμερα είναι τέσσερα εκατομμύρια εννιακόσιες τριάντα έξι χιλιάδες. Δεν μειώθηκε επί των ημερών μας.

Θα πω δύο κουβέντες και για τον Αχελώο. Ο Αχελώος θυμίζει την Ολυμπιάδα. Τάζατε πολλά και τελικά ήταν μια καταστροφή για τη χώρα και τους εργαζόμενους. Σταματήστε τον μεγαλοϊδεατισμό. Δεν προσφέρετε στους αγρότες με τον Αχελώο.

Ελέχθη εδώ πέρα ότι εμείς πραγματικά έχουμε εισαγωγή γάλακτος επειδή δεν είμαστε ανταγωνιστικοί. Δεν είπε, όμως, κάποιος γιατί δεν είμαστε ανταγωνιστικοί. Δεν είμαστε ανταγωνιστικοί διότι τα δικά μας τα ζώα έχουν πάρα πολύ υψηλό ποσοστό εισαγόμενης ζωοτροφής. Εβδομήντα τα εκατό για τον παραγωγό μας η εισαγόμενη ζωοτροφή. Γιατί η Σαρδηνία δεν έχει ζωοτροφή; Διότι έχει πολύ καλά διαχειριστικά και έχει βιοπαραγωγή. Εμείς τώρα τα ξεκινήσαμε τα διαχειριστικά. Αυτή είναι πραγματική μεταρρύθμιση.

Τέλος, θα αναφερθώ στη νέα τράπεζα. Κλείσατε την Αγροτική. Δεν θα κλαίμε πάνω από το χυμένο γάλα. Εμείς, όμως, ξεκινάμε αυτήν τη στιγμή και ελπίζουμε μέσα στο 2018 να έχουμε επιτέλους την καινούργια αναπτυξιακή τράπεζα που έχει ανάγκη ο τόπος. Έχω εισηγηθεί στον Αντιπρόεδρο που χειρίζεται το θέμα, να έχει και καταστατικό ηθικής τράπεζας. Ηθική τράπεζα, για όσους δεν το γνωρίζουν, σημαίνει τράπεζα που δανείζει σε ανθρώπους που δεν έχουν πιστοληπτική ικανότητα, ώστε ακριβώς οι συνεταιρισμοί που είναι ήδη χρεωμένοι με βιώσιμα καινούργια σχέδια να βγουν επιτέλους απ’ αυτόν τον εφιάλτη.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε κι εμείς, κύριε Υπουργέ, για τη συνέπεια στον χρόνο.

Περνάμε τώρα στις δευτερολογίες των εισηγητών και των ειδικών αγορητών. Θα τηρήσουμε πέντε λεπτά χρόνου για όλους, γιατί κάποιοι από σας έχετε εξαντλήσει τον χρόνο της δευτερολογίας. Παρ’ όλα αυτά, θα δώσουμε σ’ όλους από πέντε λεπτά και παρακαλώ να είστε συνεπείς στον χρόνο σας για να μπορέσουμε να ολοκληρώσουμε τη διαδικασία το συντομότερο δυνατό.

Ο κ. Καραγιάννης έχει τον λόγο για πέντε λεπτά.

**ΙΩΑΝΝΗΣ ΚΑΡΑΓΙΑΝΝΗΣ:** Κύριε Πρόεδρε, θα είμαι πάρα πολύ σύντομος.

Νομίζω ότι κοινός τόπος, μετά από τόσες ώρες συζήτησης και στις επιτροπές και στην Ολομέλεια, είναι ότι έχουμε να κάνουμε μ’ ένα νομοσχέδιο με σαφή αναπτυξιακά χαρακτηριστικά που στηρίζουν τον κτηνοτροφικό κόσμο, την παραγωγή, βάζουν μια τάξη στην αγορά και προφυλάσσουν τον Έλληνα καταναλωτή.

Επιτρέψτε μου μόνο δύο σχόλια. Το πρώτο έχει να κάνει με τα περιφερειακά συμβούλια – συνέδρια του ΣΥΡΙΖΑ. Δεν πρέπει να ξεχνάμε ότι κύτταρο ευρωπαϊκό είναι η περιφέρεια, άρα οφείλουμε να αναπτύξουμε καινοτόμα ευρωπαϊκά περιφερειακά προγράμματα, στα οποία θα αναδειχθούν τα συγκριτικά πλεονεκτήματα της κάθε περιφέρειας. Είναι –νομίζω- αυτό το οποίο λέμε στην περιφερειακή ανάπτυξη «οργανωμένα ευρωπαϊκά καινοτόμα μάστερ plan», τα οποία θα βοηθήσουν τον περιφερειακό σχεδιασμό.

Το δεύτερο σχόλιο έχει να κάνει με τους συνεταιρισμούς. Κύριε Υπουργέ, νομίζω ότι στην αρμόδια Επιτροπή Παραγωγής και Εμπορίου της Βουλής θα πρέπει κάποια στιγμή, πολύ ώριμα και με ειλικρίνεια, να ανοίξει ένας διάλογος γύρω από το μεγάλο πρόβλημα των συνεταιρισμών και γιατί φτάσαμε μέχρι εδώ, όχι από καμμία ρεβανσιστική διαδικασία, αλλά περισσότερο για να αφήσουμε παρακαταθήκη στους νέους αγρότες και στους νέους συνεταιριζόμενους τι έφταιξε και καταστράφηκε η συνεταιριστική βάση της χώρας μας.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Καραγιάννη και για την οικονομία στον χρόνο.

Τον λόγο έχει η εισηγήτρια της Αξιωματικής Αντιπολίτευσης κ. Φωτεινή Αραμπατζή για πέντε λεπτά.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Προσπαθώ να σταχυολογήσω όσα ακούσαμε κατά τη διάρκεια της διαδικασίας. Θα ξεκινήσω απ’ όσα είπε ο κ. Αποστόλου. Δεν έχουν σχέση βεβαίως με το παρόν νομοσχέδιο.

Μιλήσατε, κύριε Υπουργέ, και περηφανευτήκατε για την καλή νομοθετική πρωτοβουλία που είχατε ως Υπουργός Αγροτικής Ανάπτυξης, τονίζοντας μεταξύ άλλων το νομοσχέδιο-τομή, όπως είπατε, αναφερόμενος σ’ αυτό για τις βοσκήσιμες γαίες, με το οποίο οικειοποιείστε ουσιαστικά –δεν θα κουραστώ να το λέω- τη νομοθετική πρωτοβουλία που εμείς, ως Νέα Δημοκρατία, σάς παραδώσαμε με τον ν.4264/2014 για τον νόμιμο, σύννομο κοινοτικά πολλαπλασιασμό των βοσκοτόπων.

Ευχαριστούμε που το παραδέχεστε! Οκτώ εκατομμύρια στρέμματα νόμιμοι βοσκότοποι χωρίς πρόστιμα, φυσική και ανέξοδη βοσκή για τους κτηνοτρόφους.

Ήσασταν εσείς που όχι απλά το καταψηφίσατε όταν το φέραμε εμείς, αλλά η πρώτη σας νομοθετική πρωτοβουλία ήταν να έρθετε και να αναβάλετε τη σύνταξη των οριστικών –και βεβαίως των προσωρινών- σχεδίων βόσκησης από το 2017 που έπρεπε να ολοκληρωθούν στο 2019, διακυβεύοντας τα δικαιώματα και ό,τι αυτό συνεπάγεται για τις επιδοτήσεις των κτηνοτρόφων για την επόμενη προγραμματική περίοδο. Συγχαρητήρια!

Κάποια στιγμή ακούστηκε –νομίζω σε διάλογο με τον Κοινοβουλευτικό μας Εκπρόσωπο κ. Τζαβάρα- ότι εσείς είστε αυτοί οι οποίοι προασπίζεστε τους νέους αγρότες. Πώς, κύριε Υπουργέ; Δεν μου απαντήσατε. Είπα στην πρωτολογία μου για τους τρεις χιλιάδες νέους αγρότες επιλαχόντες. Είναι ή δεν είναι;

Υποσχέθηκε ο Πρωθυπουργός από την Κοζάνη ότι θα τους εντάξετε. Υποσχεθήκατε πλειστάκις εσείς ότι θα τους εντάξετε. Θα τους εντάξετε τελικά; Γιατί η –σε εισαγωγικά- «κακιά» Νέα Δημοκρατία ήταν αυτή που δώδεκα χιλιάδες νέοι αγρότες δήλωσαν ότι επιθυμούν να ενταχθούν στο πρόγραμμα και οι δώδεκα χιλιάδες ενετάχθησαν.

Για να μην πούμε, βέβαια, ότι κινδυνεύετε να ρίξετε έξω χρονικά το πρόγραμμα των νέων αγροτών της προηγούμενης περιόδου.

**ΑΝΔΡΕΑΣ ΡΙΖΟΥΛΗΣ:** Πόσα λεφτά τούς υποσχεθήκατε και πόσα πήραν;

**ΦΩΤΕΙΝΗ ΑΡΑΜΠΑΤΖΗ:** Ξέρετε γιατί, κύριε συνάδελφε, που σπεύδετε να πάρετε τον λόγο;

**ΠΡΟΕΔΡΕΥΩΝ (Μάριος Γεωργιάδης):** Μην ανοίγετε διάλογο. Σεβαστείτε την ομιλήτρια.

**ΦΩΤΕΙΝΗ ΑΡΑΜΠΑΤΖΗ:** Γιατί τρία χρόνια μετά, δεν έχετε ολοκληρώσει την αναγκαία τεχνική κατάρτιση των νέων αγροτών, όρος απαραίτητος για να πάρουν τα χρήματα. Και εάν δεν ολοκληρωθεί η κατάρτιση, κινδυνεύουν αυτοί οι άνθρωποι να δώσουν τα λεφτά πίσω.

Τώρα, τι να πω για τον συνάδελφο κ. Τριανταφυλλίδη και τα όσα είπε ότι εσείς είστε αυτοί που προασπίζεστε τα δικαιώματα των αλιέων και των κτηνοτρόφων; Σοβαρά; Γιατί εμείς ήμασταν, κύριε Υπουργέ, που σας παραδώσαμε ένα επιχειρησιακό πρόγραμμα αλιείας και θάλασσας 520.000.000 ευρώ, στο οποίο –και να ακουστεί στο Σώμα- σήμερα, το 2017, έχετε 0,74% απορρόφηση και 100.000.000 ευρώ και πλέον κινδυνεύουν μέχρι τέλος της χρονιάς να μην απορροφηθούν. Είναι ή δεν είναι αλήθεια αυτά, κύριε Υπουργέ; Είστε εσείς που ενδιαφέρεστε για τους κτηνοτρόφους; Πώς;

Να σας θυμίσω ότι εμείς αλλάξαμε το μείγμα της γεωργικής παραγωγής σε αυτή την προγραμματική περίοδο στις άμεσες ενισχύσεις υπέρ της κτηνοτροφίας, δίνοντας στους κτηνοτρόφους 150.000.000 ευρώ κατ’ έτος παραπάνω σε σχέση με τη φυτική παραγωγή. Ήμασταν εμείς που δώσαμε συνδεδεμένη ενίσχυση στα κτηνοτροφικά ψυχανθή. Ήμασταν εμείς που δώσαμε συνδεδεμένη ενίσχυση στο γίδινο γάλα και μια σειρά άλλων μέτρων.

Σε σχέση με το παρόν νομοσχέδιο είπα ότι είναι ένα νομοσχέδιο με καλές προθέσεις. Επί της ουσίας, όμως και όπως ανέλυσα, είναι πρακτικώς ανεφάρμοστο. Αυτό το νομοσχέδιο, κυρίες και κύριοι συνάδελφοι και κυρίες και κύριοι της Κυβέρνησης θα μείνει στην ιστορία ως το νομοσχέδιο που εκδιώκει και αποκλείει τους αγρότες για πρώτη φορά –να ακουστεί- από το διοικητικό συμβούλιο του οργανισμού, ο οποίος είναι επιφορτισμένος με την εκτίμηση και την απόδοση των αποζημιώσεών του, δηλαδή από τον ΕΛΓΑ.

Είστε η Κυβέρνηση που αποκλείει τους αγρότες από το διοικητικό συμβούλιο του ΕΛΓΑ, μη επιδεικνύοντας βέβαια την ίδια ευαισθησία για την πληρωμή των αποζημιώσεων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό, κύριε Πρόεδρε, με την ανοχή σας.

Εκκρεμούν, κύριε Υπουργέ, αποζημιώσεις από το 2015. Γιατί, κυρίες και κύριοι συνάδελφοι, εκκρεμούν; Πρώτον, γιατί σκουπίσατε τα αποθεματικά, τα 50.000.000 ευρώ από το 2015 που ουδέποτε επιστρέψατε, γιατί όπως είπε ο Υπουργός τα εκμεταλλεύεστε προς όφελος του ΕΛΓΑ και δεύτερον και σημαντικότερον, γιατί καταργήσατε τα οδοιπορικά. Είπε ο κύριος Υπουργός ότι έχει δημοσιονομικό κόστος. Έλεος! Πρόκειται για έναν λογαριασμό ανταποδοτικό. Κάθε αγρότης κάθε φορά που καταστρέφεται πληρώνει τέλος.

Καταργήσατε, λοιπόν, τα οδοιπορικά των εκτιμητών του ΕΛΓΑ με αποτέλεσμα να απωλέσετε το εκτιμητικό έργο. Έλεος!

**ΧΡΗΣΤΟΣ ΑΝΤΩΝΙΟΥ:** Ποιος έβαλε τον ΟΓΑ στους φορείς της γενικής κυβέρνησης;

**ΠΡΟΕΔΡΕΥΩΝ (Μάριος Γεωργιάδης):** Κύριε Αντωνίου, σας παρακαλώ πολύ.

Ολοκληρώστε, κυρία Αραμπατζή, σας παρακαλώ.

**ΦΩΤΕΙΝΗ ΑΡΑΜΠΑΤΖΗ:** Σε ό,τι αφορά –και θα κλείσω με αυτό- την πρόθεση του κυρίου Υπουργού, η οποία έχει εκδηλωθεί βεβαίως από το 2016, να φέρει νόμο για να ρυθμίσει το θέμα της αδικίας που υφίστανται οι άνθρωποι που προεδρεύουν και τα μέλη των Διοικητικών Συμβουλίων των συνεταιρισμών με το ζήτημα της αναστολής, παρακαλούμε για τη σχετική νομοθετική πρωτοβουλία και όχι για τακτικισμούς.

Γιατί να θυμίσουμε απλά στο Σώμα ότι η συγκεκριμένη ρύθμιση ήταν νόμος του 2013, τον οποίο ήρθε η δική σας Κυβέρνηση και κατήργησε. Και για να είμαστε ακριβείς, μιλούμε γι’ αυτούς οι οποίοι –ειδικά τους νέους- κατάφωρα αδικούνται, δεν μιλάμε για κανενός είδους εξάλειψη του αξιοποίνου, για κανενός είδους Εφετείου. Δεν παραγράφονται τα αδικήματα κατά τη διάρκεια της αναστολής μέχρις ότου γίνει υποχρεωτική εκκαθάριση, δεν παραγράφονται οι αξιώσεις του δημοσίου και των ασφαλιστικών ταμείων και δεν αφορά βεβαίως όσους έχουν καταδικαστεί αμετάκλητα, από δόλο ή αμέλεια.

Περιμένουμε, λοιπόν, τις σχετικές νομοθετικές πρωτοβουλίες. Ήθελα να πω κι άλλα, αλλά ο χρόνος με πιέζει.

**ΠΡΟΕΔΡΕΥΩΝ (Μάριος Γεωργιάδης):** Δεν έχουμε, δυστυχώς, άλλον χρόνο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ πολύ και για την ανοχή, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Κι εμείς ευχαριστούμε.

Τον λόγο έχει ο ειδικός αγορητής της Δημοκρατικής Συμπαράταξης κ. Μιχάλης Τζελέπης για πέντε λεπτά. Όσο μπορείτε όλοι να είστε συνεπείς στο χρόνο σας.

Ορίστε, κύριε Τζελέπη.

**ΜΙΧΑΗΛ ΤΖΕΛΕΠΗΣ:** Θα περιοριστώ στο νομοσχέδιο που συζητάμε, αν και ακούω αριθμούς. Ευημερούν, βλέπετε, οι αριθμοί από την πλευρά της Κυβέρνησης, αλλά δεν ξέρω ο ελληνικός λαός τι λέει.

Ακούω για «μένουμε Ευρώπη» και μας καταγγέλλουν, κάποιοι άλλοι κάνουν εναέριες κωλοτούμπες και μένουν με τα τέσσερα στην Ευρώπη. Σας έχει μάθει πλέον ο ελληνικός λαός. Ξέρει τι λέγατε, τι πράττετε και τι κάνετε καθημερινά ως προς την πολιτική διαχείριση. Φτάνουν, πλέον, τα μεγάλα λόγια.

Γι’ αυτό τόνισα και από την αρχή, σε σχέση με το νομοσχέδιο που συζητάμε, ότι ενώ έχει καλές προθέσεις και θέλαμε να συμβάλλουμε στον διάλογο από την πρώτη στιγμή, έχουμε ενστάσεις. Σε αρκετά οφείλω να πω ότι εισακουστήκαμε από τον Υπουργό και προστέθηκαν στο νομοσχέδιο. Αρκετά έμειναν απέξω.

Γιατί, λοιπόν, έχουμε ενστάσεις στον διάλογο που κάνουν; Γιατί δεν φτάνουν οι προθέσεις. Ξέρουμε τι λέει ο λαός μας: Ο δρόμος για την κόλαση είναι στρωμένος με τις καλύτερες προθέσεις.

Έχουμε την εμπειρία από τον νόμο του 2013. Άκουσα να λέει ο κ. Τριανταφυλλίδης «γιατί δεν τα κάνατε» λέει «αυτά που τα έκαναν οι Ευρωπαίοι σε τριάντα μέρες»; Για το 2013 ισχύουν οι τριάντα μέρες στην πληρωμή. Απλούστατα εκεί υπήρξε η παράμετρος, η συμφωνία μεταξύ των δύο μερών να είναι υπεράνω του νόμου. Κακώς. Έμεινε ανενεργός ο νόμος.

Σήμερα, όμως, έχουμε κι άλλα εδώ κι ερχόμαστε εδώ αυτά να τα αποφύγουμε. Αυτό το γραφειοκρατικό σύστημα του ελέγχου των εκατομμυρίων τιμολογίων μέσω των τραπεζών θα ελεγχθεί; Θα λειτουργήσει; Εδώ είναι οι ενστάσεις μας, σε σχέση με την ιχνηλασιμότητα του κρέατος σε όλη τη διαδρομή.

Το ξέρετε ότι εδώ δεν θα λυθεί το θέμα με τις ζυγιστικές μηχανές και τις ταμειακές που βάζετε τώρα. Γιατί δεν φέρνετε όλο το φάσμα της ιχνηλασιμότητας του κρέατος –όπως είπα- από τον στάβλο στο πιάτο; Από την παραγωγή, στο σφαγείο, στην μεταποιητική βιομηχανία μέχρι τη λιανική πώληση; Εμείς το εστιάσαμε μόνο στον κρεοπώλη.

Ακούω πολλά για τους συνεταιρισμούς. Άλλοι ανάθεμα, αλλά όλοι τους αγαπούν, γιατί ξέρουν πολύ καλά ότι αν δεν υπάρξει δυνατό συνεταιριστικό κίνημα δεν μπορεί να υπάρξει ισχυρή αγροτική οικονομία. Και τι κάναμε σήμερα εδώ; Το ανάθεμα σε όλα, θα κάνουμε κάτι καινούργιο. Όπως κάθε κυβέρνηση, έτσι δείχνει ιδιαίτερο ενδιαφέρον.

Διαχρονικά, μεταπολιτευτικά, κάθε κυβέρνηση όποτε ερχόταν έφερνε κι έναν νόμο για τους συνεταιρισμούς. Γιατί το έκανε αυτό; Γιατί ξέρει πολύ καλά ότι οι συνεταιρισμοί έχουν κοινωνική παρέμβαση και ήθελε να μεταβιβάζει τις κομματικές εντολές κι επιταγές διαχρονικά μέσω του συνεταιριστικού κινήματος στον αγροτικό χώρο. Εσείς το αποφύγατε αυτό; Όχι.

Φέρατε νόμους και συνεχίζετε με τροπολογίες. Και τώρα έρχεστε και κάνετε δεκτή τη βουλευτική τροπολογία, όπου αλλάζετε, λέει, μία ΑΕΣ αν δεν προέβλεπε αυτά που είχε ο νόμος πριν από ενάμιση χρόνο και την καταργείτε. Τι καταργείτε; Οι ΑΕΣ είναι ανώνυμες εταιρείες. Και μάλιστα το κάνετε χωρίς να βάλετε μεταβατική διάταξη.

Εδώ αυτό υποκρύπτει πολλά. Και θα ζητούσα, κύριε Υπουργέ, να μπει μια μεταβατική διάταξη για αυτές τις ΑΕΣ που έχουν αυτό το πρόβλημα, διότι φαίνεται ότι αυτό το πρόβλημα δεν είναι τώρα, είναι από την πρώτη στιγμή που ψηφίστηκε ο ν.4015 και ο νόμος που ψηφίσατε εσείς από το 2016. Κι έρχεστε με τροπολογία τώρα. Γιατί να το κάνετε αυτό; Μήπως εδώ χρωστάνε κάποιοι συνεταιρισμοί σε αυτήν την ΑΕΣ και τυχαίνει να είναι στα χωριά κάποιων και έχουν βγει αποφάσεις γι’ αυτό, ότι δηλαδή χρωστάνε; Γι’ αυτό ζητάω να υπάρξει μια μεταβατική περίοδος. Μιλάω για την τροπολογία «Λύση Αγροτικών Εταιρικών Συμπράξεων».

Για το συνεταιριστικό κίνημα, επίσης, που δεν αναφέρθηκα καθόλου και δεν ακούστηκε εδώ, εσείς όταν ψηφίσατε τον νόμο περί συνεταιρισμών το 2016 λέγατε στην αιτιολογική σας έκθεση για την εκπροσώπηση των συνεταιρισμών σε δευτεροβάθμιο και τριτοβάθμιο επίπεδο ότι επαφίεται στη δυνατότητα των συνεταιριστών και των συνεταιρισμών να διαλέξουν τον τρόπο που θα οργανωθούν. Κι έρχεστε σήμερα και λέτε ότι θα κάνετε τις ομοσπονδίες αγροτικών συνεταιρισμών σε περιφερειακό επίπεδο και ότι μετά θα κάνετε τη συνομοσπονδία συνεταιριστικής εκπροσώπησης σε τριτοβάθμιο επίπεδο. Τι άλλαξε μέσα σε έναν χρόνο; Θα σας πω εγώ καθαρά τι άλλαξε. Μόλις είδατε ότι όσον αφορά στην εθελοντική έκφραση των συνεταιριστών σε δευτεροβάθμιο και τριτοβάθμιο επίπεδο δεν μπορείτε να ελέγξετε κανέναν, τώρα έρχεστε και κάνετε παρέμβαση με τον νόμο, μήπως και μπορέσετε να έχετε έκφραση σαν κομματικός χώρος πλέον με κάποια πρόσωπα. Δεν θα σας περάσει, γιατί δεν έχετε έκφραση στα μαζικά κινήματα πουθενά. Είναι καθαρά παρέμβασή σας.

**ΠΡΟΕΔΡΕΥΩΝ (Μάριος Γεωργιάδης):** Κύριε Τζελέπη, ολοκληρώστε.

**ΜΙΧΑΗΛ ΤΖΕΛΕΠΗΣ:** Και για να κλείνω, κύριε Πρόεδρε, να πω κάτι σημαντικό. Ζητήσαμε με μια τροπολογία που κατετέθη, που από ό,τι φαίνεται έχει γίνει αποδεκτή, για την αναστολή διώξεως στους συνεταιριστές, όλα αυτά τα οποία αναφέρθηκαν. Έχει γίνει δεκτή από αρκετά κόμματα, συμφωνούν, αλλά έγινε δεκτή και από τον κύριο Υπουργό. Το πρωί που κατέθεσε την τροπολογία του Υπουργείου ήταν μέσα και το γνωρίζετε καλά. Ήταν μέσα και έλεγε ξεκάθαρα ότι τα άρθρα 1, 4, 6, 16, 18, 19 και η παράγραφος 1 του άρθρου 19Α του ν.4015 καταργούνται.

**ΠΡΟΕΔΡΕΥΩΝ (Μάριος Γεωργιάδης):** Κύριε Τζελέπη, σας παρακαλώ πολύ, ολοκληρώστε. Έχετε φτάσει ήδη στα επτά λεπτά.

**ΜΙΧΑΗΛ ΤΖΕΛΕΠΗΣ:** Αυτό ζητούσαμε εμείς με την τροπολογία. Το λέω για να δείτε πόσο πρόχειρα νομοθετείτε. Και έρχεστε μετέπειτα, επάνω στην τροπολογία που εσείς καταθέσατε να φέρετε νομοτεχνική βελτίωση. Ρωτάω, κύριε Πρόεδρε, αυτό ισχύει; Νομοτεχνική βελτίωση επί της τροπολογίας; Καταθέτει, λοιπόν, νομοτεχνική βελτίωση ο κ. Τσιρώνης, που το εξαιρεί αυτό. Και μόνον αυτό δείχνει την προχειρότητά σας. Γι’ αυτό είπα από την αρχή ότι είναι σε θετική κατεύθυνση το νομοσχέδιο, αλλά με την προχειρότητα που σας διακρίνει σε όλα έχουμε πραγματικά σοβαρή ανησυχία ότι δεν είστε ικανοί να εφαρμόσετε ούτε αυτό το νομοσχέδιο που θα μπορούσε να προσφέρει πολλά στον αγροτικό κόσμο.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Τζελέπη.

Τον λόγο έχει ο κ. Ιωάννης Σαχινίδης, ειδικός αγορητής του Λαϊκού Συνδέσμου - Χρυσή Αυγή, για πέντε λεπτά.

Παρακαλώ τουλάχιστον εσείς να τηρήσετε τον χρόνο, γιατί έχουμε ξεφύγει πάρα πολύ.

**ΙΩΑΝΝΗΣ ΣΑΧΙΝΙΔΗΣ:** Δεν θα χρειαστώ ολόκληρο τον χρόνο.

Ακούστηκε επανειλημμένα σήμερα για τις εξήντα ημέρες. Το θέμα δεν είναι οι εξήντα μέρες, κύριε Υπουργέ, ως χρονικό όριο εξόφλησης των σοδειών των αγροτών.

Σας έχουμε πει επανειλημμένα και σε άλλες επιτροπές και σε άλλα νομοσχέδια ότι το ζητούμενο είναι η διασφάλιση των εσόδων. Όσον αφορά την επιταγή, που αναφέρθηκε τόσες φορές εδώ μέσα, το χρονικό διάστημα που αναφέρεται πάνω στην επιταγή -δεν θα σας κάνω μαθήματα οικονομίας, είναι απλά πράγματα και πιστεύω ότι τα ξέρετε οι περισσότεροι-, η ημερομηνία πάνω στην επιταγή είναι καθαρά ημερομηνία που έχει να κάνει με το θέμα εμπιστοσύνης μεταξύ αυτών που συναλλάσσονται. Η επιταγή πάντα γράφει επάνω «πληρωτέα επί τη εμφανίσει», οπότε δεν καταλαβαίνω γιατί να μην μπορεί ο οποιοσδήποτε παραγωγός, όπως ένας έμπορος, όταν παίρνει την επιταγή στα χέρια του να πηγαίνει να την εισπράττει και αυτόματα.

Επομένως εδώ, κύριε Υπουργέ, προκύπτει ένα ζήτημα και υπάρχει η πρόταση που σας έχουμε καταθέσει επανειλημμένα ως Χρυσή Αυγή: διασφαλίστε τα έσοδα των αγροτών με τραπεζικές επιταγές, γιατί οι προσωπικές επιταγές του κάθε εμπόρου που μπορεί να «βαρέσει κανόνι» ανά πάσα στιγμή, και δυστυχώς μέσα στη κρίση που ζούμε το έχουμε δει επανειλημμένα, δεν είναι λύση.

Ακούσαμε από τον κ. Τριανταφυλλίδη να λέει για τις κατασχέσεις. Το ότι έως 300.000 ευρώ δίνεται μια παράταση σε έναν μελλοθάνατο δεν είναι λύση. Ψηφίστε εάν μπορείτε -και να είστε σίγουροι ότι θα το υποστηρίξουμε και εμείς- την κατάσχεση κανενός σπιτιού. Δεν είναι λύση να δίνεται μια παράταση μέχρι τον Δεκέμβριο. Η πρώτη κατοικία έχουμε πει ότι δεν πρέπει να κατάσχεται με κανέναν τρόπο. Και δεν είναι για να πανηγυρίζετε. Όπως δεν είναι για να πανηγυρίζετε και με το προχθεσινό νομοσχέδιο που ενώ όλη η Ελλάδα είχε να ασχολείται με μια μειοψηφία, καλώς ή κακώς, κανείς δεν αναφέρθηκε στο ότι ξεπουλήθηκε στο 3% της αξίας του το χαρτοφυλάκιο των κόκκινων δανείων της Eurobank, από 1,5 δισεκατομμύριο σε κάποιες χιλιάδες ευρώ. Δεν άκουσα να το αναφέρει κανείς από εσάς εδώ μέσα.

Ακούσαμε για αριθμούς που ευημερούσαν επί ημερών Νέας Δημοκρατίας κι επί ημερών ΠΑΣΟΚ. Οι μόνοι αριθμοί που ευημερούσαν εκείνο το διάστημα -αναφέρθηκε κάποιος και για το συνεταιριστικό κίνημα- ήταν οι αριθμοί των πορτοφολιών των προέδρων των αγροτικών συνεταιρισμών και συλλόγων. Σας έχω πει και άλλες φορές επανειλημμένα: εάν θέλετε να μάθετε ποιος έχει διατελέσει πρόεδρος είτε σε ΕΑΣ είτε σε αγροτικούς συλλόγους στην επαρχία κάντε μια βόλτα στο χωριό και θα καταλάβετε από το σπίτι του ποιος ήταν ο πρόεδρος επί κυβερνήσεων Νέας Δημοκρατίας και επί κυβερνήσεων ΠΑΣΟΚ.

Η κρίση δεν ήταν τωρινή, εδώ και επτά χρόνια. Όταν σε έναν κάμπο σαράντα χιλιάδων στρεμμάτων δηλωνόντουσαν τριάντα χιλιάδες στρέμματα ροδάκινα και άλλες τριάντα χιλιάδες στρέμματα καλαμπόκια και άλλες τριάντα χιλιάδες στρέμματα παντζάρια και άλλες τριάντα χιλιάδες στρέμματα βαμβάκια και έπαιρναν τις επιδοτήσεις, δεν μπορούμε να θεωρούμε τόσο ηλίθιους τους Ευρωπαίους να μας δίνουν επιδοτήσεις βλέποντας ότι η καλλιεργήσιμη έκταση είναι πολύ μικρότερη σε σχέση με αυτά που δηλωνόντουσαν.

Σας έχω πει και άλλη φορά ότι τα ροδάκινα τουλάχιστον που δηλωνόντουσαν κάποτε ήταν το μισό Αιγαίο και κάθε χρόνο τα χωράφια κατεβαίνανε πέντε πόντους από το χώμα που έβαζαν στην απόσυρση. Αυτά ήταν έργα των προηγούμενων κυβερνήσεων. Δυστυχώς, κάποια πράγματα τα ανέχεστε ακόμα και σήμερα, κύριε Υπουργέ. Το σημερινό σχέδιο νόμου είναι σε σωστό δρόμο, θα λέγαμε, αλλά θα μπορούσατε να το βελτιώσετε πολύ περισσότερο.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε και για την οικονομία στον χρόνο.

Τον λόγο έχει ο ειδικός αγορητής του ΚΚΕ κ. Νικόλαος Μωραΐτης για πέντε λεπτά.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Επειδή ακούστηκαν πολλά θα ήθελα να επανέλθουμε στη χθεσινή κοροϊδία, στη φιέστα που στήθηκε στη Λάρισα. Δεν την έστησε μόνη της η συγκυβέρνηση, είχε τη συμβολή, τη συμπαράσταση στελεχών της Νέας Δημοκρατίας, της ίδιας της Νέας Δημοκρατίας, γιατί, παρά τις επιμέρους διαφορές, υπηρετείτε τον ίδιο στρατηγικό στόχο, τα μονοπώλια.

Στη χθεσινή φιέστα ήταν πρώτος και καλύτερος ο Περιφερειάρχης Θεσσαλίας, κορυφαίο στέλεχος της Νέας Δημοκρατίας. Επίσης, ήταν κορυφαία στελέχη της Νέας Δημοκρατίας από τον αγροτικό χώρο και από τον χώρο της κτηνοτροφίας, που είχαν πάρει μέρος εδώ και στην ακρόαση φορέων. Βέβαια, ήταν όλοι χειροκροτητές της αντιλαϊκής πολιτικής.

Τι είπε ο κύριος Πρωθυπουργός χθες στη Λάρισα στη φτωχή αγροτιά; Επανέφερε ξαναζεσταμένη σούπα. Μίλησε για το Πρόγραμμα Αγροτικής Ανάπτυξης, το αναπτυξιακό μοντέλο για την ύπαιθρο, δηλαδή την επιτάχυνση της καπιταλιστικής ανάπτυξης, της αγροτικής παραγωγής, μέσα από την ενίσχυση της κερδοφορίας και τον ανταγωνισμό.

Είστε συνεπείς. Υλοποιείτε με ζήλο τις κατευθύνσεις, τους στόχους της Κοινής Αγροτικής Πολιτικής. Μέσα από τον ανταγωνισμό θα ενισχυθούν και θα δημιουργηθούν μεγαλύτερες καπιταλιστικές επιχειρήσεις στον πρωτογενή τομέα.

 Μέσα απ’ αυτή τη διαδικασία, τα μεγαλύτερα κεφάλαια θα μπορούν να εκτοπίζουν τα μικρότερα. Αυτό είναι αντικειμενικό στον σημερινό τρόπο ανάπτυξης που υπάρχει στη χώρα μας.

Την ίδια στιγμή όμως οι μικρομεσαίοι αγροτοκτηνοτρόφοι θα εξακολουθούν να πλήττονται από την εφαρμοζόμενη πολιτική που ενισχύει τα μονοπώλια της μεταποίησης, τις μεγάλες καπιταλιστικές αγροτικές επιχειρήσεις. Στην ουσία, αυτά που είπε χθες ο κύριος Πρωθυπουργός και οι Υπουργοί στη φτωχομεσαία αγροτιά στη Θεσσαλία, που ξεκληρίζεται, ήταν να γίνουν επιχειρηματίες.

Βέβαια, ο πυρήνας του νομοσχεδίου σας, παρά τον θόρυβο τον οποίο σηκώσατε, στοχεύει σε ένα πράγμα, στο να αποπροσανατολίσει τη φτωχομεσαία αγροτιά, τους αγροτοκτηνοτρόφους.

Να γιατί εμείς λέμε ότι όλα τα αστικά κόμματα δημαγωγείτε για τη σημασία του πρωτογενούς τομέα, για την ανάγκη, όπως λέτε, παραγωγικής ανασυγκρότησης, για την ανατροπή του παραγωγικού μοντέλου, για να γίνει η ατμομηχανή της οικονομίας. Κοροϊδεύετε όμως τους αγρότες, προσπαθώντας να κρύψετε ότι η πρωτογενής παραγωγή μέσα από το σάπιο σύστημα καθορίζεται, υποτάσσεται τελικά σε σχέσεις που συμφέρουν τον μεγαλέμπορο, τον βιομήχανο, τις τράπεζες, δηλαδή τον ίδιο τον καπιταλιστικό τρόπο παραγωγής.

Να γιατί σας λέμε ότι κοροϊδεύετε, γιατί δεν λέτε ότι στον καπιταλισμό ό,τι παράγεται, το τι εισάγεται και το τι εξάγεται και οι τιμές ακόμα που λέτε ότι θα διασφαλίζετε στον κόσμο, καθορίζονται από το μονοπωλιακό κέρδος, είτε τα προϊόντα φέρουν σήμανση είτε όχι. Γι’ αυτό και η Ελλάδα είναι ελλειμματική ιδιαίτερα σε ζωοκομικά προϊόντα, που μπορούσε, είχε τη δυνατότητα να παράγει, αλλά και σε άλλα προϊόντα.

Τώρα οφείλουμε να δώσουμε κάποιες απαντήσεις σε κάποιους που προσπάθησαν να διαστρεβλώσουν τις θέσεις του ΚΚΕ, με πρώτο και καλύτερο τον κ. Τσιρώνη, που δεν το έχει κάνει πρώτη φορά. Άφησε ο κ. Τσιρώνης να εννοηθεί ότι το ΚΚΕ θεωρεί ανίκανους τους αγροτοκτηνοτρόφους να κόβουν τιμολόγια, να κάνουν ηλεκτρονικές συναλλαγές. Αυτό καταλάβατε, κύριε Τσιρώνη; Αναφέρθηκε κι η Κοινοβουλευτική Εκπρόσωπος του κόμματός μας.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Δεν αναφέρθηκα σε εσάς.

**ΝΙΚΟΛΑΟΣ ΜΩΡΑΪΤΗΣ:** Εμείς είπαμε ότι η πολιτική σας τους έχει ξεκληρίσει και τους έχετε εγκαταλείψει, ιδιαίτερα αυτούς που είναι σε ορεινές περιοχές στην εκτατική κτηνοτροφία.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Δεν αναφέρθηκα σε εσάς.

**ΝΙΚΟΛΑΟΣ ΜΩΡΑΪΤΗΣ:** Εμείς είπαμε το εξής, ότι δεν έχουν την υποδομή για να ανταποκριθούν στα νέα βάρη που τους φορτώνετε. Βέβαια δεν είχαμε την απαίτηση να κατανοήσετε, κύριε Αναπληρωτά Υπουργέ, τις θέσεις του ΚΚΕ. Θα ανησυχούσαμε αν τις είχατε κατανοήσει.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Δεν αναφέρθηκα σε εσάς. Άλλος αγορητής το είπε.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, δεν ακούγεστε.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Δεν αναφέρθηκα σε εσάς, πώς να το κάνουμε; Ήταν άλλος αγορητής!

**ΝΙΚΟΛΑΟΣ ΜΩΡΑΪΤΗΣ:** Κύριε Τσιρώνη,…

**ΠΡΟΕΔΡΕΥΩΝ (Μάριος Γεωργιάδης):** Μην ανοίγετε διάλογο, κύριε συνάδελφε, σας παρακαλώ πολύ.

**ΝΙΚΟΛΑΟΣ ΜΩΡΑΪΤΗΣ:** Βέβαια, πρέπει να αναφερθούμε και σε άλλους, ιδιαίτερα σε μια Βουλευτή του ΣΥΡΙΖΑ που είχε το θράσος να πει ότι παλεύουμε για τα ίδια ζητήματα. Όχι, κυρία Βουλευτίνα, έχετε επιλέξει στρατόπεδο. Εσείς παλεύετε για τις καπιταλιστικές αγροτικές εκμεταλλεύσεις. Σας χειροκροτάει και ο ΣΕΒ, όπως είπε κι άλλος Βουλευτής του ΣΥΡΙΖΑ. Σας χειροκροτάει και ο Σύνδεσμος Ελλήνων Βιομηχάνων!

**ΠΑΝΑΓΙΩΤΑ ΒΡΑΝΤΖΑ:** Αυτό είναι το πρόβλημα;

**ΝΙΚΟΛΑΟΣ ΜΩΡΑΪΤΗΣ:** Χθες στη Λάρισα είπατε στους αγρότες να γίνονται επιχειρηματίες. Γι’ αυτούς παλεύετε. Εμείς είμαστε στην απέναντι όχθη. Παλεύουμε για τα προβλήματα της φτωχομεσαίας αγροτιάς. Δείχνουμε έναν άλλο δρόμο ανάπτυξης, όπου ο πρωτογενής τομέας θα έχει κεντρικό σχεδιασμό που θα στοχεύει στην κάλυψη των διατροφικών αναγκών του λαού μας και θα διασφαλίζει εισόδημα στους αγρότες, αλλά και θα συμβάλει στην ποιότητα ζωής, στην παιδεία, στον αθλητισμό, όσον αφορά στην ελληνική ύπαιθρο.

Όμως και ο Εκπρόσωπος των ΑΝΕΛ ήταν προκλητικός. Με θράσος είπε ότι «ακολουθούμε σωστή πολιτική στον αγροτικό χώρο και γι’ αυτό δεν κινητοποιούνται οι αγρότες, γι’ αυτό δεν υπάρχουν κινητοποιήσεις». Ήθελε να βρωμίσει ο Εκπρόσωπος των ΑΝΕΛ τους μεγαλειώδεις αγώνες της φτωχομεσαίας αγροτιάς, τα μπλόκα και τα σαράντα μερόνυχτα του αγώνα το 2016 και για έναν μήνα το 2017. Μέσα απ’ αυτόν τον αγώνα οι αγρότες κέρδισαν το αφορολόγητο. Σας ανάγκασαν και δώσατε το αφορολόγητο και σταματήσατε, έστω και προσωρινά, κύριε Αποστόλου, τα αγροτοδικεία.

Βέβαια, μη νομίζετε ότι ξεμπερδεύετε με τους αγρότες. Όσο μεγαλώνει η αντιαγροτική σας πολιτική, όσο παίρνει πιο έντονες διαστάσεις θα μεγαλώνουν και οι αγώνες της φτωχομεσαίας αγροτιάς.

Τώρα μια κουβέντα θα ήθελα να πω στον κ. Χαρακόπουλο. Είπε ότι όταν ήταν στο Υπουργείο αρνήθηκε την αύξηση των ημερών στο φρέσκο γάλα. Δεν μας είπε όμως πως όταν ψηφιζόταν το τρίτο μνημόνιο και αυτός και η παράταξή του φώναξαν ένα μεγάλο «ναι». Και μέσα στο τρίτο μνημόνιο ήταν η εργαλειοθήκη του ΟΟΣΑ, που δίνει απελευθέρωση για το φρέσκο γάλα κι έχουμε τις δυσμενείς επιπτώσεις στους Έλληνες κτηνοτρόφους.

Το ΚΚΕ, με όσες δυνάμεις διαθέτει, θα βρίσκεται και εδώ και εκεί στους αγώνες της φτωχομεσαίας αγροτιάς.

Θα πιέζει την Κυβέρνηση, προς πάσα κατεύθυνση, στην Ευρωπαϊκή Ένωση, στο Ευρωκοινοβούλιο, για να δοθούν λύσεις για τα προβλήματά τους. όμως, τους λέμε καθαρά ότι λύση θα βρεθεί στον οργανωμένο αγώνα, στην κοινωνική συμμαχία με τα άλλα λαϊκά στρώματα και πρώτα και κύρια με την εργατική τάξη.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Μωραΐτη.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Μάριος Γεωργιάδης):** Κύριε Τσιρώνη, δεν είπε κάτι. Σας παρακαλώ, να ολοκληρώσουν οι αγορητές.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Για ένα δευτερόλεπτο.

**ΠΡΟΕΔΡΕΥΩΝ (Μάριος Γεωργιάδης):** Δεν μπορούμε να ανοίξουμε διάλογο τώρα. Θα απαντήσει ο κ. Αποστόλου, όσον αφορά το συγκεκριμένο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Δεν θα ανοίξω διάλογο. Αφορά εμένα προσωπικά.

**ΠΡΟΕΔΡΕΥΩΝ (Μάριος Γεωργιάδης):** Δεν είπε κάτι επί προσωπικού, δεν σας προσέβαλε.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Παρακαλώ, δώστε μου τον λόγο για δέκα δευτερόλεπτα.

**ΠΡΟΕΔΡΕΥΩΝ (Μάριος Γεωργιάδης):** Ορίστε, κύριε Υπουργέ.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Είναι πάρα πολύ απλό. Όταν αναφέρθηκα σε αυτό που είπατε, δεν αναφερόμουνα στο ΚΚΕ. Δεν ήσασταν μέσα όταν μίλαγε ο συγκεκριμένος αγορητής. Για να μην μπούμε επί προσωπικού, δεν θέλω να πω το όνομά του. Μιλούσα για τελείως άλλον αγορητή. ΚαμΜία σχέση με το κόμμα σας.

**ΠΡΟΕΔΡΕΥΩΝ (Μάριος Γεωργιάδης):** Εντάξει, κύριε Υπουργέ. Είναι ξεκάθαρο. Ευχαριστούμε για την παρέμβαση.

Τον λόγο έχει ο ειδικός αγορητής των Ανεξαρτήτων Ελλήνων κ. Γεώργιος Λαζαρίδης, για πέντε λεπτά.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Κατ’ αρχάς εγώ θα ήθελα να ξεκινήσω από ένα σχόλιο σε μια τοποθέτηση, που έκανε ο συνάδελφος, Εκπρόσωπος του ΠΑΣΟΚ, που είπε ότι είχαν ψηφίσει αυτοί το 2013, η συμφωνία που θα έκανε ο αγρότης με τον έμπορο να είναι ισχυρή ως ιδιωτικό συμφωνητικό.

Ισχυρό είναι ένα ιδιωτικό συμφωνητικό, όταν και τα δύο μέρη έχουν την ίδια ισχύ. Δεν μπορεί ανάμεσα σε ένα λιοντάρι κι έναν λαγό να λέμε ότι το ιδιωτικό συμφωνητικό είναι ισχυρότερο και ότι δεν θα λάβουμε κανένα μέτρο προστασίας απέναντι στον λαγό. Όπως αντιλαμβάνεστε, η συμφωνία αυτή λειτουργούσε σε βάρος του λιγότερο ισχυρού, δηλαδή του αγρότη.

Προχωράω. Ακούσαμε εδώ διάφορα πράγματα και ακούσαμε και από τα δυο τα κόμματα διάφορες τοποθετήσεις. Κουνούσαν το δάκτυλο. Εν πάση περιπτώσει, αυτοί ήταν που συρρίκνωσαν τη γεωργία από το 23%, που ήταν στη δεκαετία του 1980, στο 3%. Ξέρετε, το 1980 - 1981, όταν μπήκαμε στην ΕΟΚ, η γεωργία ήταν στο 23% με συμμετοχή 10,5 δισεκατομμύρια στο ΑΕΠ, σε απόλυτα μεγέθη, και το 2014 παρέδωσαν σε αυτή την Κυβέρνηση τη γεωργία στο 3% -για να μην πούμε στο 2,8% με αναγωγή σε ένα ΑΕΠ σε συνθήκες κανονικότητας, να δεχτούμε το 3%- και σε απόλυτα μεγέθη, 5 με 5,5 δισεκατομμύρια. Δηλαδή από 10,5 δισεκατομμύρια, που ήταν τη δεκαετία του 1980 το παραδώσανε το 2014 στα 5,5 δισεκατομμύρια. Επομένως, βλέπετε ποιοι ευθύνονται για την καταστροφή της χώρας.

Κατά την περίοδο που κυβερνούσαν αυτοί, επάνω στη Θράκη εγκαταλείφθηκαν δύο εκατομμύρια στρέμματα ορεινά και ημιορεινά βοσκοτόπια χάρη στην «επιτυχημένη» αγροτική πολιτική τους. Ένα εκατομμύριο τετρακόσιες χιλιάδες στρέμματα καλλιεργειών εγκαταλείφθηκαν στην Πελοπόννησο, χάρη στην «επιτυχημένη» αγροτική τους πολιτική.

Εδώ θα ήθελα να τονίσω και το εξής: Μέσα στην πενταετία της κρίσεως, δηλαδή από το 2010 μέχρι το 2014 που παραδώσανε, συρρίκνωσαν το ΑΕΠ κατά 28% περίπου. Η Συρία, σε εμπόλεμη κατάσταση όλα αυτά τα χρόνια, ξέρετε τι συρρίκνωση είχε στο ΑΕΠ; Είχε συρρίκνωση 28%, όσο δηλαδή συρρίκνωσαν αυτά τα δυο κόμματα στα πέντε χρόνια της κρίσεως το ΑΕΠ. Καταλαβαίνετε πόσο πετυχημένη πολιτική έκαναν!

Έκλεισαν την Αγροτική Τράπεζα, όπως σχολίασα το πρωί από το Βήμα της Ολομέλειας, έκλεισαν και την Εμπορική, έκλεισαν και το Ταχυδρομικό Ταμιευτήριο. Τρεις τράπεζες! Και το Ταχυδρομικό Ταμιευτήριο είχε την καλύτερη σχέση χρέους προς καταθέσεις, δηλαδή σε καμμία περίπτωση δεν μπορούσε κανείς να αμφισβητήσει την υγεία του Ταχυδρομικού Ταμιευτηρίου.

Τώρα θα σας πω και κάτι άλλο, γιατί αμφισβητήθηκαν τα θετικά μεγέθη, οι θετικές επιδόσεις αυτής της Κυβέρνησης. Θα σας αναφέρω τι είπε στην ομιλία του πριν μερικές μέρες στα εγκαίνια της Διεθνούς Εκθέσεως Θεσσαλονίκης ο Πρόεδρος της Διεθνούς Εκθέσεως, ο οποίος ξέρετε ότι δεν πρόσκειται στα κόμματα της συγκυβέρνησης. Η Διεθνής Έκθεση είναι ο καθρέφτης της οικονομίας της Ελλάδος και παραδοσιακά, από εκεί κάθε χρόνο παίρνουμε στοιχεία.

Έδωσε στοιχεία και είπε ότι το 2014 η Διεθνής Έκθεση είχε τετρακόσιες πενήντα χιλιάδες επισκέπτες και το 2016 είχε ένα εκατομμύριο επισκέπτες, δηλαδή δυο φορές πάνω και πλέον. Προσέξτε τώρα. Τα οικονομικά μεγέθη της εκθέσεως είναι τα εξής. Το 2014 η έκθεση είχε 525 χιλιάδες ζημιά χρήσεως στα λογιστικά της. Δηλαδή, είχε χασούρα, να το πούμε έτσι με τη λαϊκή έκφραση, 525 χιλιάδες. Το 2016 είχε 400 χιλιάδες κέρδη κι έκανε πρόβλεψη για 20% επάνω για φέτος. Όλα αυτά δείχνουν ότι αρχίζει και γυρνάει, χάρη σ’ αυτή την Κυβέρνηση, η οικονομία.

Και κάτι άλλο. Το 2013 η Διεθνής Έκθεση λειτούργησε για ογδόντα επτά ημέρες. Το 2016 λειτούργησε για διακόσιες ογδόντα ημέρες. Τρεις φορές επάνω και πλέον.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω σε λίγο, κύριε Πρόεδρε.

Το 2013 η Διεθνής Έκθεση Θεσσαλονίκης είχε χίλιους δεκαπέντε εκθέτες. Το 2017 είχε χίλιους πεντακόσιους. Είναι 50% επάνω.

Άκουσα προηγουμένως κι έναν συνάδελφο από τη Νέα Δημοκρατία να λέει ότι δεν ευθύνονται τα δύο αυτά κόμματα για την κρίση, η κρίση ήρθε έτσι, γενικά. Δηλαδή, το 120% χρέος στο ΑΕΠ ήρθε μόνο του, δεν το έφεραν αυτά τα δυο κόμματα! Και στη συνέχεια, στο 180% που το πήγαν, πάλι μόνο του πήγε, δεν ευθύνονται αυτά τα δυο κόμματα!

Εν πάση περιπτώσει, τα σχόλια που κάνουν όλοι οι διεθνείς παράγοντες είναι θετικά. Και μάλιστα, όλοι αυτοί είναι παλιοί φίλοι δικοί τους και μάλιστα, ήταν πολέμιοι αυτής της Κυβέρνησης. Πριν τις εκλογές του 2015, όλοι, στις τοποθετήσεις τους και στις δηλώσεις που έκαναν, συμβούλευαν, έμμεσα, τον κόσμο να ψηφίσει αυτά τα δυο κόμματα κι όχι τα δυο κόμματα της συγκυβέρνησης.

Εδώ έχω και κάποιες δηλώσεις της Λαγκάρντ, από το Διεθνές Νομισματικό Ταμείο, η οποία είπε ότι το ταμείο δεν ζητά νέα μέτρα. Θα σας πω τώρα γιατί διαβάζω τις δηλώσεις της Λαγκάρντ. Η Λαγκάρντ δήλωσε ότι δεν ζητά νέα μέτρα. Αυτή την Κυβέρνηση, ξέρετε, την πολεμάνε όλοι αυτοί οι οποίοι την περίοδο που κυβερνούσαν αυτά τα δύο κόμματα τροφοδοτούνταν με τα θαλασσοδάνεια, με τις διάφορες επιχορηγήσεις κ.λπ.. Οπότε, τώρα έχουν λόγο να πολεμήσουν αυτή την Κυβέρνηση, γιατί αυτή η Κυβέρνηση νοικοκυρεύει τον τόπο, νοικοκυρεύει τα πράγματα.

Βγαίνει σήμερα η «ΚΑΘΗΜΕΡΙΝΗ» και τι λέει στην πρώτη της σελίδα; Λέει: «Το ΔΝΤ δείχνει νέα μέτρα. Εκτιμά ότι το πρωτογενές πλεόνασμα το 2018 θα είναι 2,2% του ΑΕΠ και δείχνει νέα μέτρα». Αυτό είναι το πρωτοσέλιδο της «ΚΑΘΗΜΕΡΙΝΗΣ». Θα το καταθέσω για τα Πρακτικά.

Θα καταθέσω και αυτό, το οποίο είναι από το website της «ΚΑΘΗΜΕΡΙΝΗΣ». Τι λέει εδώ; Λέει: «ΔΝΤ: Αναθεώρηση στόχων και όχι μέτρα για το πλεόνασμα του 2018». Δηλαδή, ποιο από τα δυο λέει την αλήθεια;

Αυτό, ξέρετε, θα κρεμαστεί στα μανταλάκια, θα περάσει όλος ο κόσμος και θα το διαβάσει. Τι κάνουν, όμως; Είναι αυτό, που έχουμε πει πολλές φορές. Με αυτόν τον τρόπο, κατευθύνουν την κοινή γνώμη και τις μάζες.

Τα καταθέτω για τα Πρακτικά.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, παρακαλώ ολοκληρώστε.

**ΓΕΩΡΓΙΟΣ ΛΑΖΑΡΙΔΗΣ:** Ολοκληρώνω, κύριε Πρόεδρε.

Σαφώς, το νομοσχέδιο είναι θετικό και όπως είπα και στην τοποθέτησή μου νωρίτερα, οι Ανεξάρτητοι Έλληνες το στηρίζουμε.

Σας ευχαριστώ.

(Στο σημείο αυτό ο Βουλευτής κ. Γεώργιος Λαζαρίδης καταθέτει για τα Πρακτικά την προαναφερθείσα εφημερίδα και το προαναφερθέν έγγραφο, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Λαζαρίδη.

Ολοκληρώνουμε τη σειρά των δευτερολογιών των εισηγητών και των ειδικών αγορητών με τον ειδικό αγορητή του Ποταμιού, τον κ. Αμυρά.

Έχετε τον λόγο για πέντε λεπτά κι εσείς.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κατ’ αρχάς, τώρα μόλις, διάβασα μία είδηση για τη δολοφονία του δικηγόρου Ζαφειρόπουλου, του γιού του πρώην Βουλευτή Επαμεινώνδα Ζαφειρόπουλου, στο σπίτι του στα Εξάρχεια και είναι κάτι συγκλονιστικό. Απλώς το μεταφέρω στην Αίθουσα. Η Αντιτρομοκρατική έχει πάει.

**ΠΡΟΕΔΡΕΥΩΝ (Μάριος Γεωργιάδης):** Συλλυπητήρια από όλους μας στην οικογένειά του.

**ΓΕΩΡΓΙΟΣ ΑΜΥΡΑΣ:** Βεβαίως, συλλυπητήρια και ελπίζω να εξιχνιαστεί αυτή η υπόθεση.

Κυρίες και κύριοι συνάδελφοι, θα κάνω ένα σχόλιο πρώτα σε κάποια στοιχεία που ο κ. Τσιρώνης επικαλέστηκε για την ανεργία. Κύριε Τσιρώνη, σε εσάς θα απευθυνθώ. Θα ήθελα λίγο την προσοχή σας.

Για τα στοιχεία της ανεργίας θέλω να πω. Θα έλεγα να είμαστε πιο προσεκτικοί στην ανάγνωση των αριθμών. Δεν είναι απλοί, ξεροί αριθμοί. Αντιπροσωπεύουν ανθρώπους, που θλίβονται και συνθλίβονται από τις μυλόπετρες της ανεργίας. Ναι, μειώθηκε η ανεργία 3,7% -σωστό- και στην πλήρη απασχόληση. Και κάθε ένας από εμάς, εάν κατά ένα χιλιοστό μειώνεται η ανεργία, θα πρέπει να νιώθει ικανοποιημένος και να βάζει ακόμα περισσότερο τα δυνατά του, ο καθένας από τη θέση του, για να μειωθεί και άλλο.

Θα σας έλεγα, όμως, να διαβάσετε τη σελίδα 78 της έκθεσης της Τράπεζας της Ελλάδος για τη νομισματική πολιτική, που εξεδόθη τον Ιούνιο -πριν από τρεις μήνες- και λέει το εξής συγκλονιστικό: Για κάθε μία νέα θέση εργασίας που δημιουργούνταν έως το 2015 και αμειβόταν με 900 ευρώ, σήμερα –εξ ου και η πτώση της ανεργίας αριθμητικά- δημιουργούνται δύο θέσεις των 400 ευρώ. Αυτό είναι το πρόβλημα.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Πλήρους απασχόλησης!

**ΓΕΩΡΓΙΟΣ ΑΜΥΡΑΣ:** Για πλήρη απασχόληση σας μιλάω. Μπείτε και δείτε την έκθεση της Τράπεζας της Ελλάδας. Σας λέω ότι είναι στη σελίδα 78. Μπείτε, γκουκλάρετε τώρα, να το δείτε.

Θέλω να πω, δηλαδή, ότι δεν αρκεί να πέφτει η ανεργία. Πρέπει οι θέσεις απασχόλησης και εργασίας που δημιουργούνται, να είναι ποιοτικές και καλά αμειβόμενες. Αυτό είναι το θέμα μας με την ανεργία.

Πώς γίνεται, λοιπόν, σε περίοδο ύφεσης το 2015 και αναιμικής ανάπτυξης το 2016, να έχουμε θέσεις εργασίας αμειβόμενες το ίδιο με την περίοδο προ της ύφεσης; Δεν γίνεται αυτό. Δεν βγαίνει οικονομικά. Μπείτε και διαβάστε όλα τα στοιχεία, για να πάρετε μία εικόνα και να καταλάβετε πώς μειώνεται η ανεργία και για ποιο λόγο έχουμε φτάσει στη γενιά των 400 ευρώ.

Άλλωστε μη θυμίσω ότι αρκετοί Υπουργοί αυτής της Κυβέρνησης έκαναν καριέρα με το να πετροβολούν τη δημιουργία της γενιάς των 700 ευρώ και τώρα συνυπογράφουν με τα δυο τους χέρια τη γενιά των 400 ευρώ. Αυτά, λοιπόν, για την ανεργία.

Πάμε παρακάτω. Πρωτογενής παραγωγή, τυποποίηση, υπεραξία των ελληνικών προϊόντων, επιστροφή των νέων στα αμπέλια, στους ελαιώνες, στις θάλασσες και στα χωράφια είναι η μόνη, θα έλεγα εγώ, ασφαλής οδός, που θα μας οδηγήσει σε μία έξοδο απ’ αυτό το τούνελ και στο ξέφωτο.

Σε ποιο περιβάλλον, όμως, θα είναι ενταγμένοι οι άνθρωποι της πρωτογενούς παραγωγής; Σε ποιο φυσικό περιβάλλον; Με ποιους μηχανισμούς προστασίας; Μήπως να μιλήσουμε –άκουσα τον συνάδελφο που το έλεγε- για το κρασί και τους αμπελώνες; Ποιος έβαλε ειδικό τέλος στο κρασί, ποια κυβέρνηση; Η Κυβέρνηση ΣΥΡΙΖΑ-ΑΝΕΛ. Τι συζητάμε τώρα; Ποιος πήγε τα αγροτικά εφόδια στο 24%, για να τα κατεβάσει μετά από την κατακραυγή και μετά από καιρό στο 23%; Η Κυβέρνηση των ΣΥΡΙΖΑ-ΑΝΕΛ.

Άρα, ωραία τα λόγια τα καλά και τα γενικά, αλλά στη πράξη φαίνεται το αποτέλεσμα.

(Θόρυβος στην Αίθουσα)

**ΠΡΟΕΔΡΕΥΩΝ (Μάριος Γεωργιάδης):** Κύριοι συνάδελφοι, παρακαλώ σεβαστείτε τον ομιλητή.

**ΓΕΩΡΓΙΟΣ ΑΜΥΡΑΣ:** Και αν αφήσουμε και ξεπεράσουμε τα τεράστια εμπόδια, τα χαράτσια, τους φόρους και όλα αυτά, που καταδιώκουν την πρωτογενή παραγωγή, πείτε μου εσείς σε ποιο φυσικό περιβάλλον, με ποιους μηχανισμούς προστασίας.

**ΣΤΑΥΡΟΣ ΑΡΑΧΩΒΙΤΗΣ:** Τα 125 εκατομμύρια…

**ΓΕΩΡΓΙΟΣ ΑΜΥΡΑΣ:** Αφήστε με να μιλήσω.

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ, μην ξεκινάτε τον διάλογο. Σεβαστείτε τον ομιλητή.

**ΓΕΩΡΓΙΟΣ ΑΜΥΡΑΣ:** Γιατί το βάλατε;

**ΣΤΑΥΡΟΣ ΑΡΑΧΩΒΙΤΗΣ:** …(δεν ακούστηκε)

**ΠΡΟΕΔΡΕΥΩΝ (Μάριος Γεωργιάδης):** Κύριε Αμυρά, μην ανοίγετε και εσείς τον διάλογο. Ολοκληρώστε. Βλέπετε ότι προσπαθώ να σας προστατεύσω.

Συνεχίστε παρακαλώ.

**ΓΕΩΡΓΙΟΣ ΑΜΥΡΑΣ:** Λέω, λοιπόν, να αναπτυχθεί η πρωτογενής παραγωγή. Από μόνη της, όμως, και με καλούς νόμους δεν φτιάχνεται και δεν προλαβαίνουμε να κάνουμε τίποτα, όταν δεν διασφαλίζουμε το φυσικό περιβάλλον, μέσα στο οποίο θα αναπτυχθεί. Να μην θυμίσω δε την πετρελαιοκηλίδα του Σαρωνικού, όπου ένα μέτριο και μικρό ναυάγιο εξελίχθηκε σε μία οικολογική καταστροφή.

Άρα, εγώ επιμένω ότι εάν δώσουμε προβάδισμα στους νέους ανθρώπους, που θέλουν να επιστρέψουν στη γη ή να αναπτύξουν ακόμα περαιτέρω την αγροτική, επιχειρηματική τους δραστηριότητα στη γη, τότε θα έχουμε κάνει μία τρύπα στο νερό.

Καταλήγοντας, να πω ότι εμείς θα υπερψηφίσουμε το σχέδιο νόμου. Κάποιες τροπολογίες, δεν υπάρχει περίπτωση να τις ψηφίσουμε. Θα τα πω κατά την ώρα της ψηφοφορίας. Και παρακαλώ, στην ανάγνωση αριθμών που έχουν να κάνουν με την ανεργία, να είμαστε όλοι πιο προσεκτικοί.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κ. Αμυρά.

Έχει ζητήσει να παρέμβει ο κ. Τζαβάρας, Κοινοβουλευτικός Εκπρόσωπος της Νέας Δημοκρατίας, για τη δευτερολογία του.

Κύριε Τζαβάρα, θα σας δώσω πέντε λεπτά. Παρακαλώ να είστε και εσείς ακριβής. Και θα κλείσει τη συνεδρίαση ο Υπουργός κ. Αποστόλου και εκείνος για πέντε λεπτά.

Ορίστε, κύριε Τζαβάρα, έχετε τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εν αρχή, θέλω να εκφράσω την οδύνη μου την προσωπική αλλά και τη θλίψη όλων των Βουλευτών της Νέας Δημοκρατίας στο άγγελμα της εν ψυχρώ εκτέλεσης του Μιχάλη Ζαφειρόπουλου, συναδέλφου δικηγόρου, αγωνιστή της Νέας Δημοκρατίας και ενός ανθρώπου που το πέρασμά του, πράγματι, ήταν γεμάτο από αγώνες για τη δημοκρατία και την ελευθερία.

Το χέρι αυτών των άνανδρων είναι προφανές ότι δεν το όπλισε κάποια σκοτεινή δύναμη, αλλά είναι από την καθημερινή ποιότητα της πολιτικής ζωής και του δημόσιου βίου που συνεχώς ξεπέφτει και χάνει σε αξία και αρχές. Αυτά τα φαινόμενα θεωρώ ότι θα πρέπει να στηλιτεύονται, να στιγματίζονται και να οδηγούν σε μία ενδυνάμωση όλων των δημοκρατικών δυνάμεων, σε ένα κοινό μέτωπο απέναντι σε αυτούς που υπονομεύουν κάθε αρχή κοινοβουλευτισμού και κάθε έννοια δημοκρατίας. Η λαϊκή κυριαρχία πραγματικά με τέτοιου είδους άνανδρες πράξεις φτωχαίνει.

Είναι εδώ σε αυτήν την Αίθουσα που αντί να δίνουμε το παράδειγμα μιας αντιπαράθεσης με βάση επιχειρήματα, δυστυχώς, καθημερινά ακούμε απ’ όλες τις πτέρυγες της Βουλής να φτωχαίνει κυριολεκτικά, να συρρικνώνεται ο κοινοβουλευτικός λόγος και να αντικαθίσταται από ύβρεις, από καθημερινά επεισόδια μιας συμπεριφοράς η οποία δεν έχει να κάνει με τις παραδόσεις του κοινοβουλευτισμού που ουσιαστικά σε αυτήν εδώ την Αίθουσα και μεγαλύνθηκαν, αλλά και εδραιώθηκαν για πολλές δεκαετίες.

Με αυτό, λοιπόν, το πνεύμα θέλω να κάνω δύο επισημάνσεις στα όσα ακούστηκαν προηγουμένως. Θα πρέπει, κύριοι συνάδελφοι, και στη μνήμη ακόμα του Μιχάλη του Ζαφειρόπουλου, αλλά και στο καθήκον που έχουμε όλοι ως αντιπρόσωποι του ελληνικού λαού, σε αυτήν την Αίθουσα να κάνουμε μια προσπάθεια να ξεπεράσουμε στείρες και άγονες αντιδικίες και κυρίως να μην δίνουμε πλέον χώρο στον λόγο του μίσους και του διχασμού.

Άκουσα προηγουμένως έναν συνάδελφο –θα ξεκινήσω με αυτό και θα καταλήξω μετά στον Αναπληρωτή Υπουργό Αγροτικής Ανάπτυξης- που, απευθυνόμενος στη δική μας παράταξη, έλεγε ότι είμαστε το κόμμα των μεσαζόντων. Αυτό δεν είναι πολιτικό επιχείρημα. Αυτό είναι ύβρις!

Όποιος δεν έχει τα κότσια και όποιος δεν έχει τη δύναμη της ψυχής, του μυαλού, αλλά και της επιστημονικής τεκμηρίωσης που απαιτεί μια τέτοια επίκληση και μια τέτοια απεύθυνση αυτού του λόγου προς τον αντίπαλό του παραμένει ένας άγονος, ένας άχρηστος υβριστής, αυτός που κυριολεκτικά κατευθύνει προς συγκεκριμένα πρόσωπα, προς συγκεκριμένους πολιτικούς ανθρώπους τα όπλα εκείνων οι οποίοι δεν καταλαβαίνουν από δημοκρατία.

Και θα σας πω, κύριε συνάδελφε, εσείς που είπατε αυτήν ακριβώς τη φράση εναντίον της Νέας Δημοκρατίας, για να το ξέρετε, ότι όταν νομοθετούσε η Νέα Δημοκρατία, και ευτυχώς που το κάνει εδώ και πολλές δεκαετίες αυτό -δεν ξέρω αν ήσασταν στη Βουλή, όταν ανέβηκα στο Βήμα- υπήρχε ένας νόμος, ο ν. 3424/1955, ο οποίος πράγματι έχει κάνει ποινικό αδίκημα την παραβίαση της προθεσμίας για την αποπληρωμή του τιμήματος γεωργικών και νωπών προϊόντων. Εκεί, λοιπόν, εμείς, που μας λέτε μεσάζοντες, έχουμε συμπεριλάβει μία διάταξη που τιμωρεί ως αυτοτελές αδίκημα τη συμπεριφορά εκείνων που για λογαριασμό των εμπόρων, για λογαριασμό εκείνων οι οποίοι αγοράζουν προϊόντα, διαπραγματεύονται εξ ονόματός τους. Αυτοί είναι οι μεσάζοντες.

Σε αυτήν τη διάταξη που φέρατε εσείς υπάρχει αντίστοιχη πρόβλεψη; Υπάρχει αντίστοιχη πρόβλεψη ότι αυτήν την πράξη που προβλέπετε και τη λέτε εμπορική συναλλαγή εκτός από αυτούς που λειτουργούν ως έμποροι, για τον ίδιο ακριβώς λόγο και για την ίδια αιτιολογία, θα πρέπει να την υφίστανται και να την αντιμετωπίζουν και εκείνοι που ως διαπραγματευτές για λογαριασμό των πρώτων οδηγούν πολλούς ανθρώπους στην παραπλάνηση και τους παίρνουν την παραγωγή και μετά τους κυνηγούν, για να πάρουν τα λεφτά τους;

Άρα, ποιο είναι, λοιπόν, με επιχειρήματα το κόμμα των μεσαζόντων; Αυτοί που είχαν προβλέψει ως ξεχωριστό ποινικό αδίκημα τη συμπεριφορά των μεσαζόντων ή εκείνοι οι οποίοι σήμερα, με την ευκαιρία αυτής της νομοθέτησης και στα πλαίσια αυτής της δεινής κρίσης που περνάει όλος ο παραγωγικός κόσμος, παραλείπουν να προβλέψουν ως αυτοτελή παράβαση που επισύρει την ίδια κύρωση για αυτούς οι οποίοι είναι οι μεσάζοντες;

Γι’ αυτό, λοιπόν, επειδή ειλικρινά δεν θέλω σε αυτή την κρίσιμη ώρα να οξύνω τα πνεύματα, αυτό το οποίο είμαι υποχρεωμένος να πω ως Κοινοβουλευτικός Εκπρόσωπος της Νέας Δημοκρατίας και στη μνήμη αυτού του ανθρώπου που χάθηκε, απευθυνόμενος σε όλες τις πτέρυγες, είναι ότι πρέπει να αυτοσυγκρατηθούμε, πρέπει όλοι να επιδείξουμε ένα πνεύμα δημοκρατικής πειθαρχίας, ώστε αυτό που πάντα θα κυριαρχεί σε αυτήν την Αίθουσα να είναι το βέλτιστο επιχείρημα και όχι η πιο κραυγαλέα βρισιά.

**ΠΡΟΕΔΡΕΥΩΝ (Μάριος Γεωργιάδης):** Ολοκληρώστε, παρακαλώ, κύριε Τζαβάρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τελειώνω, κύριε Πρόεδρε.

Κύριε Αναπληρωτά Υπουργέ, μας είπατε ότι εμείς δώσαμε την Αγροτική Τράπεζα. Και πάλι εσείς υποπίπτετε στο ίδιο σφάλμα. Γιατί για φανταστείτε κάποιος που σας ακούει να θεωρήσει ότι ο τάδε ή ο τάδε ή ο τάδε Βουλευτής είναι αυτοί που έδωσαν την Τράπεζα σε εκείνον που την έχει σήμερα; Και εν πάση περιπτώσει, για τρία χρόνια, εσείς την υπόθεση αυτή την ερευνήσατε; Σε αυτήν ακριβώς την πράξη προέβη ο κ. Προβόπουλος, στα πλαίσια ακριβώς των ιδιαιτέρων προνομίων που έχει ως Διοικητής της Τράπεζας της Ελλάδος. Και επειδή πράγματι και προσωπικά την έχω ερευνήσει αυτή την υπόθεση, θυμάμαι κάποιον πρώην Βουλευτή του ΣΥΡΙΖΑ, που σε μία Επιτροπή μάς είχε υποσχεθεί ότι ο ΣΥΡΙΖΑ θα την ερευνήσει αυτή την υπόθεση.

Για πείτε μου, λοιπόν, κύριε Αναπληρωτά Υπουργέ Γεωργίας, εσείς αυτή τη δέσμευσή σας την έχετε υλοποιήσει, για να έρχεστε σήμερα και να μας λέτε ότι εμείς δώσαμε ή χαρίσαμε αυτή την Τράπεζα;

**ΠΡΟΕΔΡΕΥΩΝ (Μάριος Γεωργιάδης):** Κύριε Τζαβάρα, ολοκληρώστε σας παρακαλώ.

**ΧΡΗΣΤΟΣ ΑΝΤΩΝΙΟΥ:** Ποιος την έδωσε;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εσείς να μας το πείτε.

**ΠΡΟΕΔΡΕΥΩΝ (Μάριος Γεωργιάδης):** Παρακαλώ, μην ανοίγετε διάλογο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αυτού του είδους οι αναφορές, όταν γίνονται με τέτοιο τρόπο, ελάτε να το συζητήσουμε ποιος την έδωσε. Όμως, δεν μπορείτε να απευθύνεστε στους αντιπροσώπους του ελληνικού λαού που έχουν σε αυτή την Αίθουσα εκλεγεί με το κόμμα της Νέας Δημοκρατίας, λέγοντας ότι συλλήβδην και αθρόως υπηρετούν τέτοια συμφέροντα. Αυτό είναι ύβρις και αυτός ακριβώς είναι ένας μονόλογος μίσους που διχάζει.

**ΠΡΟΕΔΡΕΥΩΝ (Μάριος Γεωργιάδης):** Κύριε Τζαβάρα, σας παρακαλώ πολύ ολοκληρώστε. Έχετε φτάσει εννέα λεπτά, η ανοχή μου έχει εξαντληθεί. Ολοκληρώστε σε δέκα δευτερόλεπτα, σας παρακαλώ πολύ.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Παρακαλώ, κύριε Πρόεδρε.

Όποιος έχει επιχειρήματα πρέπει να τα λέει εδώ και να ακούει και τον αντίλογο. Γιατί, κύριοι συνάδελφοι, σε αυτήν την Αίθουσα, δεν μπορεί να έχει κάποιος το δικαίωμα να αναφέρεται σε οποιοδήποτε θέμα σε αυτήν την Αίθουσα και όταν αυτός που εκπροσωπεί τον αντίλογο παίρνει τον λόγο, να υφίσταται περιορισμούς.

**ΠΡΟΕΔΡΕΥΩΝ (Μάριος Γεωργιάδης):** Ξέρουμε ότι αν σας αφήσουμε, θα μιλάτε όλη τη νύχτα. Γι’ αυτό υπάρχει και ο χρόνος.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αυτό είναι πολύ βασικό και ξέρετε γιατί; Γιατί σε αυτή την Αίθουσα, με βάση τον Κανονισμό της Βουλής, οι συζητήσεις δεν γίνονται μόνο κατ’ αντιμωλίαν, δηλαδή παρουσία του αντιπάλου, αλλά γίνονται κυρίως κατ’ αντιλογία. Εάν, λοιπόν, αφήσετε κάποιον να ρίχνει αυτού του είδους τις σπερμολογίες εναντίον των αντιπάλων του και δεν δίνετε στους αντιπάλους την ευκαιρία και τη δυνατότητα της ανασκευής, από εκεί και πέρα τα φαινόμενα τα βλέπετε ποια είναι.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Τζαβάρα. Δεν μπορούμε άλλο, σας παρακαλώ πολύ βοηθήστε τη διαδικασία. Έχετε φτάσει τα δέκα λεπτά ήδη. Με φέρνετε σε δύσκολη θέση και ξέρετε ότι δεν είμαι από τους ανθρώπους που δεν αφήνουν να ολοκληρώσετε. Σας ακούσαμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Και κάτι τελευταίο. Από τότε που ο Κέυνς δημοσίευσε την περιώνυμη εργασία του για τη γενική θεωρία της απασχόλησης, όλοι πια ξέρουμε ότι, για να είναι βιώσιμη η μείωση της ανεργίας, θα πρέπει να συνδέεται αιτιωδώς με την ανάπτυξη, με την αύξηση των ρυθμών ανάπτυξης. Το πώς έχει καταφέρει –και τελειώνω- η Κυβέρνηση με μηδενική ανάπτυξη μέχρι και το 2016 να έχει αυξήσει κατά 280 χιλιάδες, όπως είπε ο Αναπληρωτής Υπουργός Γεωργίας, την απασχόληση, αυτό είναι ένα ζήτημα, που, πραγματικά, ανάγεται στα επίπεδα της μαγείας και όχι στα επίπεδα της οικονομικής επιστήμης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Τζαβάρα.

**ΝΙΚΟΛΑΟΣ ΞΥΔΑΚΗΣ:** Κύριε Πρόεδρε, μου επιτρέπετε;

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Κύριε Πρόεδρε, ζητώ τον λόγο. Έβαλε στο στόμα μου λόγια που δεν είπα!

**ΓΕΩΡΓΙΟΣ ΛΑΖΑΡΙΔΗΣ:** Κύριε Πρόεδρε, κι εγώ θέλω τον λόγο.

**ΠΡΟΕΔΡΕΥΩΝ (Μάριος Γεωργιάδης):** Όχι, κύριε Λαζαρίδη. Σας παρακαλώ, μισό λεπτό για να καθορίσω τη διαδικασία. Έχει ζητήσει τον λόγο και ο κ. Ξυδάκης.

**ΓΕΩΡΓΙΟΣ ΛΑΖΑΡΙΔΗΣ:** Κύριε Πρόεδρε, για μισό λεπτό και εγώ ζητώ τον λόγο.

**ΠΡΟΕΔΡΕΥΩΝ (Μάριος Γεωργιάδης):** Κύριε Λαζαρίδη, δεν έχετε τον λόγο.

**ΓΕΩΡΓΙΟΣ ΛΑΖΑΡΙΔΗΣ:** Κύριε Πρόεδρε, εγώ έκανα την καταγγελία για την υπόθεση της Αγροτικής…

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ, μπορώ να προεδρεύσω; Γιατί να σας δώσω τον λόγο; Δεν μπορείτε να πάρετε τον λόγο αυτή την στιγμή. Θα απαντήσει ο Αναπληρωτής Υπουργός και έχει ζητήσει τον λόγο και ο Κοινοβουλευτικός Εκπρόσωπος του ΣΥΡΙΖΑ.

**ΓΕΩΡΓΙΟΣ ΛΑΖΑΡΙΔΗΣ:** Κύριε Πρόεδρε, με όλο τον σεβασμό, ζητώ τον λόγο.

**ΠΡΟΕΔΡΕΥΩΝ (Μάριος Γεωργιάδης):** Για ποιο λόγο να ζητήσετε τον λόγο; Δεν έχετε τον λόγο.

**ΓΕΩΡΓΙΟΣ ΛΑΖΑΡΙΔΗΣ:** Γιατί εγώ έκανα την καταγγελία για την υπόθεση της Αγροτικής και θέλω να πω δύο κουβέντες για μισό λεπτό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εγώ δεν αναφερόμουν σε εσάς, αλλά στον κύριο Υπουργό.

**ΠΡΟΕΔΡΕΥΩΝ (Μάριος Γεωργιάδης):** Δεν αναφέρθηκε σε εσάς, απ’ ό,τι είπε.

**ΓΕΩΡΓΙΟΣ ΛΑΖΑΡΙΔΗΣ:** Κύριε Πρόεδρε, ζητώ τον λόγο μισό λεπτό, για τριάντα δευτερόλεπτα.

**ΠΡΟΕΔΡΕΥΩΝ (Μάριος Γεωργιάδης):** Κύριε Λαζαρίδη, έχετε τον λόγο.

**ΓΕΩΡΓΙΟΣ ΛΑΖΑΡΙΔΗΣ:** Κατήγγειλα το εξής, ότι ψήφισαν τα κόμματα μια τροπολογία, με την οποία καθιστούσαν ακατάσχετη την επιχορήγηση των δύο κομμάτων, επιχορήγηση την οποία είχαν πάρει ήδη, προκειμένου να μην επιστρέψουν χρήματα στην Αγροτική. Έκανα αυτή την καταγγελία και στη συνέχεια, όταν έστειλε εξώδικο η Αγροτική για αυτή την πράξη στα δύο κόμματα, την πούλησαν μέσα σε είκοσι μέρες στην Πειραιώς για 90-95 εκατομμύρια, τη στιγμή που μόνο το χρέος από τα δύο κόμματα ήταν 200 εκατομμύρια. Σε αυτό θα πρέπει να απαντήσει η Νέα Δημοκρατία, όχι γενικά και αόριστα.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ωραία, είναι ξεκάθαρο, κύριε Λαζαρίδη.

Ευχαριστώ πολύ.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, μισό λεπτό να πω πρώτα κάτι που θέλω και μετά θα σας δώσω τον λόγο.

Θα ήθελα και εγώ από την πλευρά μου …

**ΚΩΝΣΤΑΝΤΙΝΟΣ ΤΖΑΒΑΡΑΣ:** …(δεν ακούστηκε)

**ΠΡΟΕΔΡΕΥΩΝ (Μάριος Γεωργιάδης):** Κύριε Τζαβάρα, σας παρακαλώ πολύ.

Θα ήθελα και εγώ, από την πλευρά μου και από το Προεδρείο, να εκφράσω τα θερμά μου συλλυπητήρια για τον εκλιπόντα, τον κ. Ζαφειρόπουλο, και να πω ότι και ως Βουλή των Ελλήνων καταδικάζουμε κάθε δολοφονική πράξη.

Κουράγιο στην οικογένειά του. Θερμά συλλυπητήρια για τον εκλιπόντα.

Κύριε Υπουργέ, έχετε τον λόγο για ένα λεπτό.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Ο δάσκαλός μου, μού έλεγε να είμαι σπάταλος στις παρατηρήσεις μου και φειδωλός στα συμπεράσματά μου. Δεν αξιολόγησα το ότι δόθηκε η Αγροτική, είπα απλώς «δώσατε την Αγροτική». Αν το αμφισβητείτε….

**ΚΩΝΣΤΑΝΤΙΝΟΣ ΤΖΑΒΑΡΑΣ:** Είπατε και το ποσό.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Εγώ δεν είπα κανένα ποσό.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Το θυμάμαι.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Είπα «δώσατε την Αγροτική». Διαβάστε τα Πρακτικά. Είμαι ακριβέστατος.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Τα Πρακτικά διάβασα. Με 97 εκατομμύρια, είπατε.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Αν αμφισβητείτε ότι τη δώσατε, πείτε μας τότε ποιος την έδωσε, γιατί εγώ ξέρω ότι δόθηκε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εγώ δεν έχω δώσει τίποτα, πάντως. Αν στο β΄ πληθυντικό περιλαμβάνετε και εμένα, εγώ δεν έχω δώσει τίποτα. Κοιτάξτε εσείς τι δίνετε.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Δεύτερον, δεν είναι δυνατόν να μας εγκαλείτε, κύριε Τζαβάρα...

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κοιτάξτε εσείς τι δίνετε, γιατί μπορεί να βρεθείτε και εσείς κάποια στιγμή υπόλογος.

 **ΠΡΟΕΔΡΕΥΩΝ (Μάριος Γεωργιάδης):** Κύριε Τζαβάρα, μην ανοίγετε διάλογο. Σας παρακαλώ πολύ!

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Κύριε Τζαβάρα, κάνατε μαθήματα πριν από λίγο και δεν μίλησα.

(Θόρυβος στην Αίθουσα)

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ, κύριε Τζαβάρα!

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Κύριε Πρόεδρε, θα με προφυλάξετε; Εγώ δεν διέκοψα κανέναν, κύριε Πρόεδρε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** …(δεν ακούστηκε)

**ΠΡΟΕΔΡΕΥΩΝ (Μάριος Γεωργιάδης):** Κύριε Τζαβάρα, μιλάτε και δεν ακούγεστε, γιατί είναι κλειστό το μικρόφωνο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Όμως, ο κ. Τζαβάρας ως ομιλητής, έκανε μαθήματα αγωγής και ευπρέπειας προηγουμένως, επειδή τόλμησε κάποιος να ψιθυρίσει κάτι. Και τώρα, με διακόπτει και αποδεικνύει το «δάσκαλε που δίδασκες». Δεν σας επιτρέπω να με διακόπτετε! Συνεχώς το κάνετε!

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, στο θέμα. Σας παρακαλώ ολοκληρώστε!

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Το θράσος δεν ανήκει σε εσάς ούτε και σε εμένα! Παρακαλώ να σεβαστείτε τον ρόλο σας! Εσείς κάνατε μαθήματα πριν από λίγο για τον ομιλητή. Με πιο δικαίωμα με διακόπτετε; Εγώ έδειξα τη Βουλή**,** η οποία ψήφισε ότι δόθηκε η Αγροτική. Μίλησα εγώ για κ. Τζαβάρα; Ο έχων τη μύγα, μυγιάζεται!

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, ολοκληρώστε.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Δεύτερον, μιλήσατε για το θαύμα. Τα στοιχεία που κατέθεσα στα Πρακτικά είναι στοιχεία της ΕΛΣΤΑΤ. Δεν σας αρέσει η πραγματικότητα. Η ΕΛΣΤΑΤ, λοιπόν, σήμερα, το 2017, που αυξήθηκαν για πρώτη φορά οι μισθοί από το 2008, –διαβάστε τα στοιχεία- λέει ότι ο μέσος μισθός πλήρους απασχόλησης είναι 1.100 ευρώ και ο μέσος μισθός μερικής απασχόλησης είναι 400 ευρώ.

Τα στοιχεία που ανέφερα λοιπόν, είναι για τους εργαζομένους πλήρους απασχόλησης. Είτε σας αρέσει είτε όχι, στη διετία Σαμαρά-Βενιζέλου χάθηκαν τριακόσες χιλιάδες θέσεις πλήρους απασχόλησης. Στη δική μας διετία -τα δυόμισι χρόνια- αυξήθηκε η πλήρης απασχόληση κατά διακόσες σαράντα μία χιλιάδες θέσεις. Πάρτε τα στοιχεία. Είτε σας αρέσει είτε όχι, αυτή είναι η πραγματικότητα.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Μάριος Γεωργιάδης):** Όχι, δεν μπορώ, κύριε Τζαβάρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θέλω τον λόγο επί προσωπικού.

**ΠΡΟΕΔΡΕΥΩΝ (Μάριος Γεωργιάδης):** Δεν είπε κάτι επί προσωπικού.

Σας παρακαλώ πολύ, βοηθήστε τη διαδικασία.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, θέλω τον λόγο για ένα λεπτό. Μίλησε για θράσος!

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Εάν μιλήσετε, θα απαντήσω.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ό,τι θέλετε. Ό,τι πει ο Πρόεδρος.

(Θόρυβος στην Αίθουσα)

**ΝΙΚΟΛΑΟΣ ΞΥΔΑΚΗΣ:** Κύριε Πρόεδρε, τέλος!

**ΠΡΟΕΔΡΕΥΩΝ (Μάριος Γεωργιάδης):** Έχει δικαίωμα να πει για το επί προσωπικού, να αναλύσει…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Έχω το δικαίωμα, με βάση τον Κανονισμό, να ζητήσω τον λόγο επί προσωπικού.

**ΣΤΑΥΡΟΣ ΑΡΑΧΩΒΙΤΗΣ:** …(δεν ακούστηκε)

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αυτό δεν θα το κρίνετε εσείς, κύριε συνάδελφε.

**ΣΤΑΥΡΟΣ ΑΡΑΧΩΒΙΤΗΣ:** Εσείς πώς το κρίνετε;

**ΠΡΟΕΔΡΕΥΩΝ (Μάριος Γεωργιάδης):** Κύριοι συνάδελφοι, σας παρακαλώ!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Πάψτε, μονίμως να παραβιάζετε τον Κανονισμό. Απευθύνομαι στον Πρόεδρο. Ο Πρόεδρος είναι αυτός που θα αποφασίσει. Εσείς δεν έχετε κανένα δικαίωμα.

**ΣΤΑΥΡΟΣ ΑΡΑΧΩΒΙΤΗΣ:** Βεβαίως, κι έχουμε δικαίωμα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κανένα. Εκτός εάν κάνουμε συλλογική διαχείριση της Προεδρίας εδώ. Κολεκτίβα δεν θα γίνει το Κοινοβούλιο!

**ΠΡΟΕΔΡΕΥΩΝ (Μάριος Γεωργιάδης):** Κύριοι συνάδελφοι, σας παρακαλώ. Σε εμένα βρήκατε να τα κάνετε αυτά;

Κύριε Τζαβάρα, έχετε τον λόγο, για να αναπτύξετε αυτό, που θέλετε για ένα λεπτό, για να ολοκληρώσουμε, σας παρακαλώ πολύ.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θέλω τον λόγο, για να δώσω στον κύριο Αναπληρωτή και στους άλλους συναδέλφους να καταλάβουν τι εννοούσα. Θα πω ένα και μόνο: Εάν, λοιπόν, εγώ ακολουθούσα το παράδειγμά του και το ύφος του, θα έπρεπε να του πω: «Κι εσείς δεσμεύσατε την περιουσία του ελληνικού δημοσίου για ενενήντα εννέα χρόνια». Δεν το κάνω, όμως, γιατί ακριβώς, αποφεύγω να πίπτω σε αυτού του είδους τις άγονες και υβριστικές φράσεις. Αυτή είναι η διαφορά του επιπέδου μας. Αυτή είναι η διαφορά του ηθικού και πολιτισμικού παραδείγματος, το οποίο υπηρετούμε εμείς οι νεοδημοκράτες και οι κύριοι από την άλλη πλευρά.

**ΠΡΟΕΔΡΕΥΩΝ (Μάριος Γεωργιάδης):** Είναι ξεκάθαρο και λήγει η όλη διαδικασία.

Κύριε Ξυδάκη, έχετε τον λόγο για πέντε λεπτά, για τη δευτερολογία σας. Παρακαλώ πολύ, να μην εξαντλήσουμε περαιτέρω τον χρόνο, για να κλείσουμε με τον Υπουργό.

**ΝΙΚΟΛΑΟΣ ΞΥΔΑΚΗΣ:** Θα ήθελα να κάνω μια συμπλήρωση, για να κλείσει ο Υπουργός, σε μια συνεδρίαση, η οποία μάλλον κύλησε ένα καλό κλίμα, πλην ορισμένων μικροεκρήξεων.

Σε ό,τι αφορά τη στυγερή δολοφονία του Μιχάλη Ζαφειρόπουλου, οπωσδήποτε κι εμείς ως Κοινοβουλευτική Ομάδα, ως πολιτικός κόσμος και ως Βουλευτές του ΣΥΡΙΖΑ εκφράζουμε την οδύνη και την απέχθεια γι’ αυτήν την πράξη.

Ωστόσο, θα ήθελα να πω να μη βιαστούμε να της δώσουμε πολιτικό χρώμα. Είναι μια δολοφονία. Δεν έχουμε καμμία επίσημη ανακοίνωση από τις αρχές, κανένα επίσημο ανακοινωθέν. Δεν ξέρουμε τι έχει συμβεί.

Αν ο εκλιπών, ο στυγερά δολοφονηθείς ήταν μέλος της Νέας Δημοκρατίας, συλλυπούμεθα τη Νέα Δημοκρατία. Έως εκεί, όμως. Ας περιμένουμε να δούμε πώς θα εξελιχθούν τα πράγματα. Ας μη δώσουμε κανένα πολιτικό χρώμα.

Σε ό,τι αφορά την όξυνση, για την οποία διαμαρτύρεται ο φίλτατος κ. Τζαβάρας, νομίζω ότι και ο ίδιος συνέβαλε απόψε σε μια όξυνση. Ήταν εύθικτος, εύγλωττος, υπερασπιστής μιας ηρεμίας. Αυτούς, όμως, που διαταράζουν αυτήν την ηρεμία και την ευπρέπεια κι έναν λόγο, που αρμόζει στον κοινοβουλευτισμό, θα πρέπει να τους αναζητήσει, όχι μόνο στις αντίπαλες κοινοβουλευτικές ομάδες, αλλά και στη δική του κοινοβουλευτική ομάδα.

Ας δει ποιοι είναι αυτοί που τίμησαν τη δημοκρατία και τα ήθη της και ποιοι υπήρξαν υμνητές της χούντας, των ολοκληρωτισμών και του χυδαίου λόγου. Ας ήταν προχθές στην Αίθουσα αυτή ο κ. Τζαβάρας να ακούσει ποιοι μιλούν, πώς, με ποιο τρόπο: ποιοι υπερασπίζονται την ανθρωπιά, την ενσυναίσθηση, τη φιλαλληλία και τη βαθύτερη ουσία της δημοκρατίας και ποιοι κραυγάζουν ως Ελλαδοπώλες και τηλεπωλητές και τηλεευαγγελιστές.

Όλοι υποπίπτουμε κάποια στιγμή σε γλωσσικά ολισθήματα, σε παροξύνσεις, έχουμε τις αστοχίες μας, αλλά ας μην χαρακτηρίζουμε συλλήβδην πολιτικές ομάδες, πολιτικούς χώρους και ομάδες ανθρώπων, που ο καθένας έχει τη μακρά του ιστορία στην πλάτη του, προσωπικά και με το χώρο του και με την πολιτική του. Η Αριστερά έχει τις αμαρτίες της, έχει τα βάρη της, έχει τα λάθη της, αλλά δεν έχει την αλητεία κανενός χουντικού, κανενός ροπαλοφόρου και κανενός τσεκουροφόρου. Να τα διευκρινίζουμε αυτά, για να μην μένουν εντυπώσεις. Ωραίες οι κουβέντες, ωραία η ρητορική, ωραίο το disputandum, ωραία η αντιμωλία και η αντιδικία, αλλά να μην ξεχνάμε ποιοι είμαστε. Ο καθένας κουβαλάει την ιστορία του. Τριάντα, σαράντα, πενήντα χρόνια. Προσωπική ιστορία, όχι συλλογική. Εσείς διεκδικείτε την συλλογική ιστορία της Νέας Δημοκρατίας και της συντηρητικής παρατάξεως. Τι να πει η παράταξη της Αριστεράς, του σοσιαλισμού;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Της φιλελεύθερης εγώ.

**ΝΙΚΟΛΑΟΣ ΞΥΔΑΚΗΣ:** Ναι και της φιλελεύθερης παράδοσης, την οποία προδώσατε και προχθές.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εγώ όχι.

**ΝΙΚΟΛΑΟΣ ΞΥΔΑΚΗΣ:** Η φιλελεύθερη παράδοση επροδόθη από την παράταξή σας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Θέλετε να το συζητήσουμε; Ανοίγετε θέμα συζήτησης.

**ΝΙΚΟΛΑΟΣ ΞΥΔΑΚΗΣ:** Ας μείνουμε, λοιπόν, εδώ.

**ΠΡΟΕΔΡΕΥΩΝ (Μάριος Γεωργιάδης):** Ας μην ανοίξουμε διάλογο, κύριε Τζαβάρα.

**ΝΙΚΟΛΑΟΣ ΞΥΔΑΚΗΣ:** Ας μείνουμε σε έναν νόμο, ο οποίος προσπαθεί να ρυθμίσει τα της αγοράς και να υπερασπιστεί τα δικαιώματα των παραγωγών και την ύπαρξή τους. Συμφωνήσαμε όλοι σε αυτό, παρά τις μικρές διαφοροποιήσεις. Ας μείνουμε εκεί και ας αφήσουμε τις κουβέντες για ραντιέρηδες, μεσάζοντες, κομπραδόρους κ.λπ., στην ένδοξη δεκαετία του ’80 και ’90, στην οποία πολλά λόγια ακούστηκαν και η Ελλάδα οδηγήθηκε στα βράχια της χρεοκοπίας και της ταπείνωσης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Ξυδάκη.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα ήθελα το λόγο.

**ΠΡΟΕΔΡΕΥΩΝ (Μάριος Γεωργιάδης):** Τι θέλετε, κύριε Αμυρά; Αν ζητήσει ο καθένας τον λόγο αυτήν τη στιγμή…

**ΓΕΩΡΓΙΟΣ ΑΜΥΡΑΣ:** Σε είκοσι δευτερόλεπτα θα έχω τελειώσει, κύριε Πρόεδρε.

**ΠΡΟΕΔΡΕΥΩΝ (Μάριος Γεωργιάδης):** Περί τίνος πρόκειται;

**ΓΕΩΡΓΙΟΣ ΑΜΥΡΑΣ:** Θα ήθελα να μιλήσω για μια ανακρίβεια που είπε ο κ. Τσιρώνης.

**ΠΡΟΕΔΡΕΥΩΝ (Μάριος Γεωργιάδης):** Ανακρίβεια όσον αφορά τι; Δηλαδή, θα αρχίσουμε να μιλάμε όλοι για ανακρίβειες;

**ΓΕΩΡΓΙΟΣ ΑΜΥΡΑΣ:** Για την ανεργία και τους μισθούς.

Κύριε Τσιρώνη, ο μέσος μηνιαίος μισθός στο δημόσιο είναι 1.075 ευρώ, στον ιδιωτικό τομέα 777 ευρώ. Το δε πρώτο εξάμηνο του 2017 οι αποδοχές στον ιδιωτικό μειώθηκαν κατά 1,7% και σας λέω να είστε πιο προσεκτικός, όταν επικαλείστε στοιχεία για την ανεργία.

**ΠΡΟΕΔΡΕΥΩΝ (Μάριος Γεωργιάδης):** Εντάξει, κύριε Αμυρά, ήταν ξεκάθαρο.

**ΓΕΩΡΓΙΟΣ ΑΜΥΡΑΣ:** Θα νομίζουν ότι ζούμε σε άλλο κόσμο, όταν λέτε…

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Θέλετε να φέρω τα στοιχεία;

**ΠΡΟΕΔΡΕΥΩΝ (Μάριος Γεωργιάδης):** Κύριε Αμυρά είναι ξεκάθαρο.

**ΓΕΩΡΓΙΟΣ ΑΜΥΡΑΣ:** Πού; Στον ιδιωτικό τομέα; Έχει σημασία.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Αγροτικής Ανάπτυξης και Τροφίμων):** Ανοίξτε έναν διάλογο, να το δούμε.

**ΠΡΟΕΔΡΕΥΩΝ (Μάριος Γεωργιάδης):** Σας παρακαλώ, μην ανοίγετε διάλογο. Πυροβολισμοί υπήρχαν έξω και εδώ ανοίξατε βόμβες. Ας ολοκληρώσουμε.

Ελάτε, κύριε Υπουργέ, για πέντε λεπτά.

(Θόρυβος στην Αίθουσα)

Θα μιλήσει ο Υπουργός. Σας παρακαλώ πολύ, σεβαστείτε τον Υπουργό, να ολοκληρώσει τη διαδικασία.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θα ήθελα να εκφράσω και εγώ την οδύνη μου για τη δολοφονία του Ζαφειρόπουλου. Καταδικάζουμε τέτοιες πράξεις.

Αυτό, όμως, που περιμένει ο ελληνικός λαός, ο αγροτικός κόσμος, ολοκληρώνοντας αυτή τη διαδικασία είναι να δει επιτέλους αυτά που είναι ζητούμενα εδώ και χρόνια κι έρχονται σε μια ρύθμιση, η οποία είχε θα έλεγα και μια ιδιαιτερότητα σήμερα.

Από τις επιτροπές, μέχρι τη σημερινή συνεδρίαση -είτε με επιφυλάξεις είτε άλλοι προς θετική κατεύθυνση, αν εξαιρέσουμε τα κόμματα, που είναι εναντίον της ευρωπαϊκής πορείας της χώρας- υπήρξε ουσιαστικά μια θετική προσέγγιση της συγκεκριμένης ρύθμισης. Αυτό το εκπέμπουμε ναι ή όχι; Αυτό είναι το ζητούμενο.

Νομίζω ότι η Βουλή, με τη σημερινή της συνεδρίαση, παρά τις επιμέρους διαφοροποιήσεις, το εξέπεμψε. Παρακολουθούσα, ξέρετε, μερικές τοποθετήσεις από συναδέλφους της Αντιπολίτευσης, που ενώ υπήρχε αυτή η άποψη, επειδή δεν βολεύονταν -σκεπτόμενοι «μα είναι δυνατόν να έχω μια τοποθέτηση τέτοια σε ένα σχέδιο νόμου, που φέρνει η Κυβέρνηση»- προεξοφλούσαν από την αρχή το ότι οι συγκεκριμένες ρυθμίσεις δεν μπορούν να υλοποιηθούν.

Σας παρακαλώ! Ειλικρινά, αφήστε μας. Δεν θέλετε να μας βοηθήσετε να υλοποιηθούν οι συγκεκριμένες ρυθμίσεις, διότι θέλετε να αποτύχουμε; Η ελληνική κοινωνία άλλα ζητάει. Αφήστε μας εμάς να εφαρμόσουμε τις συγκεκριμένες ρυθμίσεις.

Όμως, να γίνει ξεκάθαρο: Οι θέσεις σας απέναντι σ’ αυτές τις ρυθμίσεις δεν είναι περί διαγραμμάτων και πλαγίως και διαγωνίως. Είστε υπέρ των συγκεκριμένων ρυθμίσεων, ναι ή όχι; Τις έχει ανάγκη ο αγροτικός χώρος, ναι ή όχι; Αυτό είναι το ζητούμενο.

Υπήρξαν μερικά ζητήματα, για τα οποία νομίζω ότι πρέπει να τοποθετηθώ στον χρόνο που μου δώσατε, κύριε Πρόεδρε. Κατ’ αρχάς έμπαινε διαρκώς το θέμα τού τι θα γίνει με τους μεταποιητές. Σ’ αυτήν τη διαδικασία των πληρωμών οι μεταποιητές, οι συνεταιρισμοί, οι αγρότες είναι η μία πλευρά. Η άλλη πλευρά είναι οι μεσάζοντες, είναι τα πολυκαταστήματα. Άρα, υπάρχει η προστασία για τους μεταποιητές, ίδια μ’ αυτήν, που αφορά τους αγρότες, τους παραγωγούς. Ένα είναι αυτό.

Δεύτερον: Άκουσα τον κ. Τζαβάρα να λέει ότι φέραμε τη ρύθμιση και τι θα γίνει μ’ αυτούς, οι οποίοι κάνουν διαδικασίες, εκτός αυτού που προβλέπουμε εμείς. Κοιτάξτε: Παρανομούν. Σήμερα, για να μπορεί κάποιος να διαμεσολαβεί, να αγοράζει, να πουλάει, αν δεν είναι εγγεγραμμένος στο συγκεκριμένο μητρώο, δεν μπορεί να το κάνει. Παρανομεί. Είναι ξεκάθαρο.

Έρχομαι στο θέμα της ρευστότητας, που πραγματικά σήμερα για τον αγροτικό χώρο είναι ένα πάρα πολύ σοβαρό θέμα. Εγώ θέλω να μιλήσω με παραδείγματα. Βλέπω εδώ τον κ. Καραγιάννη. Στην Ήπειρο, η κτηνοτροφία είναι ένας κλάδος, που τον έχουμε ανάγκη. Έχουμε τεράστιο πρόβλημα για να καλύψουμε τις ανάγκες για κρέας κτηνοτροφίας. Εάν αύριο ένας εγκαταστήσει μία κτηνοτροφική μονάδα και αρχίσει τη διαδικασία της εκτροφής, ξέρετε ότι μία εκτροφή κρατάει σαράντα δύο ημέρες, άντε με όλες τις διαδικασίες να κρατήσει εξήντα ημέρες. Πόσες εκτροφές είναι τον χρόνο; Έξι εκτροφές. Αυτός, λοιπόν, τώρα είναι στο ξεκίνημά του, αλλά όλη τη χρονιά και για τις έξι εκτροφές τη ρευστότητα την έχει το πολυκατάστημα. Ο ίδιος είναι αιχμάλωτος. Άρα, σ’ αυτήν τη διαδικασία, πώς μπορεί να λειτουργήσει αφήνοντάς το με την προηγούμενη ρύθμιση, εκτός αν οι συμβαλλόμενοι αποφασίσουν διαφορετικά; Ερχόμαστε εμείς, λοιπόν, και πάρα πολύ απλά, στηρίζουμε αυτήν την προσπάθεια, επιβάλλοντας αυτούς τους όρους.

Είπαν μερικοί από σας: «Και γιατί τόση βιασύνη;». Τους δίνουμε χρονικά όρια. Δεν λέμε ότι σήμερα αρχίζει αυτό το πράγμα, ιδιαίτερα όσον αφορά, ας πούμε, τις πληρωμές. Έχουμε μέχρι το τέλος του χρόνου συν εξήντα ημέρες. Ξέρουμε ότι είναι μεγάλο το θέμα αυτό, αλλά του δίνουμε τον απαραίτητο χρόνο για να προσαρμοστεί.

Λένε από την άλλη πλευρά: «Πώς εμείς θα καταφέρουμε, πότε θα κάνουμε τη διαδικασία αυτή για την υποχρεωτική αναγραφή;». Τους δίνουμε τη δυνατότητα έξι μήνες από την ψήφιση του νόμου να προσαρμοστούν. Γιατί; Διότι υπάρχει απόλυτη ανάγκη να προστατεύσουμε τον Έλληνα κτηνοτρόφο. Αυτό ειπώθηκε από μερικούς. Τι θα γίνει αν μία μεταποιητική μονάδα θέλει να χρησιμοποιήσει για ένα προϊόν και ελληνικό γάλα και εισαγόμενο; Δεν υπάρχει καμμία έκπτωση στη συγκεκριμένη διαδικασία. Ή θα είναι 100% ελληνικό το γάλα ή δεν υπάρχει. Πρέπει να γίνει αντιληπτό αυτό. Θέλουμε να στηρίξουμε την ελληνική κτηνοτροφία.

Ειπώθηκε μάλιστα, ότι για τους κρεοπώλες ο κανονισμός μάς έδινε τη διαδικασία να καθορίσουμε με απόφαση την πορεία. Είναι έτοιμη η υπουργική απόφαση, από τον στάβλο μέχρι το κρεοπωλείο, απλά θελήσαμε να φέρουμε και αυτήν τη ρύθμιση, ούτως ώστε όταν πάρει ΦΕΚ αυτή η ρύθμιση, ταυτόχρονα να πάρει ΦΕΚ και η συγκεκριμένη διαδικασία για να δέσει, γιατί όντως υπάρχουν πάρα πολλές αντιδράσεις, αλλά δεν μπορεί να γίνει κατανοητό, γιατί υπάρχουν αυτές οι αντιδράσεις. Το να αναφερθεί η χώρα προέλευσης στο κρέας ή η χώρα άρμεξης στο γάλα, τι καλύτερο εργαλείο υπάρχει για να στηρίξουμε και τον παραγωγό και κυρίως, να πληροφορήσουμε τον Έλληνα καταναλωτή; Άρα, λοιπόν, μιλάμε για ρυθμίσεις, που πραγματικά χρειαζόταν ο χώρος.

Κλείνοντας, θέλω να πω ότι αυτά πρέπει να τα υπηρετήσουμε και αυτήν την εικόνα πρέπει να εισπράξει ο ελληνικός λαός από το πολιτικό σύστημα, την ελληνική Βουλή και ιδιαίτερα σε τέτοιου είδους ζητήματα. Γιατί όλοι μας, λίγο ως πολύ, αναφερόμαστε στον αγροτικό χώρο, έχοντας μια ιδιαίτερη ευαισθησία. ας κάνουμε, λοιπόν, αυτήν την ευαισθησία πράξη, με την ψήφιση των συγκεκριμένων ρυθμίσεων.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Αγροτικής Ανάπτυξης και Τροφίμων: «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΙΩΑΝΝΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς, το νομοσχέδιο του Υπουργείου Αγροτικής Ανάπτυξης και Τροφίμων: «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις», έγινε δεκτό επί της αρχής κατά πλειοψηφία.

Εισερχόμαστε στη ψήφιση των άρθρων και η ψήφισή τους θα γίνει χωριστά.

Ερωτάται το Σώμα: Γίνεται δεκτό το άρθρο 1, όπως τροποποιήθηκε από τον κύριο Υπουργό;

**ΙΩΑΝΝΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 1 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΙΩΑΝΝΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3, όπως τροποποιήθηκε από τον κύριο Υπουργό;

**ΙΩΑΝΝΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Παρών.

**ΜΙΧΑΗΛ ΤΖΕΛΕΠΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 3 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 4, όπως τροποποιήθηκε από τον κύριο Υπουργό;

**ΙΩΑΝΝΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Παρών.

**ΜΙΧΑΗΛ ΤΖΕΛΕΠΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 4 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΙΩΑΝΝΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Ναι, με την εξαίρεση των 3, 4 και 5 εδαφίων.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΙΩΑΝΝΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΙΩΑΝΝΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Όχι.

**ΜΙΧΑΗΛ ΤΖΕΛΕΠΗΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8, όπως τροποποιήθηκε από τον κύριο Υπουργό;

**ΙΩΑΝΝΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Παρών.

**ΜΙΧΑΗΛ ΤΖΕΛΕΠΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 8 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 9, όπως τροποποιήθηκε από τον κύριο Υπουργό;

**ΙΩΑΝNΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 9 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 10, όπως τροποποιήθηκε από τον κύριο Υπουργό;

**ΙΩΑΝNΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 10 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 11, όπως τροποποιήθηκε από τον κύριο Υπουργό;

**ΙΩΑΝNΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς, το άρθρο 11 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΙΩΑΝNΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Ναι.

**ΜΙΧΑΗΛ ΤΖΕΛΕΠΗΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13, όπως τροποποιήθηκε από τον κύριο Υπουργό;

**ΙΩΑΝNΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Όχι.

**ΜΙΧΑΗΛ ΤΖΕΛΕΠΗΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 13 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 14, όπως τροποποιήθηκε από τον κύριο Υπουργό;

**ΙΩΑΝNΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Όχι.

**ΜΙΧΑΗΛ ΤΖΕΛΕΠΗΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 14 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΙΩΑΝNΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Όχι.

**ΜΙΧΑΗΛ ΤΖΕΛΕΠΗΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16, όπως τροποποιήθηκε από τον κύριο Υπουργό;

**ΙΩΑΝNΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Παρών.

**ΜΙΧΑΗΛ ΤΖΕΛΕΠΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 16 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΙΩΑΝNΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 18 ως έχει;

**ΙΩΑΝNΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Όχι.

**ΜΙΧΑΗΛ ΤΖΕΛΕΠΗΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 19 ως έχει;

**ΙΩΑΝNΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Όχι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 1287 και ειδικό 77, όπως τροποποιήθηκε από τον κύριο Υπουργό;

**ΙΩΑΝΝΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Παρών, ως προϊόν κακής νομοθέτησης.

**ΜΙΧΑΗΛ ΤΖΕΛΕΠΗΣ:** Παρών.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η τροπολογία με γενικό αριθμό 1287 και ειδικό 77 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1286 και ειδικό 76 ως έχει;

**ΙΩΑΝΝΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Όχι.

**ΜΙΧΑΗΛ ΤΖΕΛΕΠΗΣ:** Όχι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Όχι.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η τροπολογία με γενικό αριθμό 1286 και ειδικό 76 έγινε δεκτή ως έχει κατά πλειοψηφία και εντάσσεται στο άρθρο 13 του νομοσχεδίου.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΙΩΑΝΝΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Ναι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Αγροτικής Ανάπτυξης και Τροφίμων: «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις» έγινε δεκτό επί της αρχής και επί των άρθρων.

Εισερχόμαστε στην ψήφιση του νομοσχεδίου στο σύνολο.

Ερωτάται το Σώμα: Γίνεται δεκτό το νομοσχέδιο στο σύνολο;

**ΙΩΑΝΝΗΣ ΚΑΡΑΓΙΑΝΝΗΣ:** Ναι.

**ΦΩΤΕΙΝΗ ΑΡΑΜΠΑΤΖΗ:** Όχι.

**ΜΙΧΑΗΛ ΤΖΕΛΕΠΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Παρών.

**ΝΙΚΟΛΑΟΣ ΜΩΡΑΪΤΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Μάριος Γεωργιάδης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Αγροτικής Ανάπτυξης και Τροφίμων: «Διακίνηση και εμπορία νωπών και ευαλλοίωτων αγροτικών προϊόντων και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

 (ΝΑ ΜΠΟΥΝ ΟΙ ΣΕΛ. 537 Α)

 **ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 20.58΄ λύεται η συνεδρίαση για αύριο, ημέρα Παρασκευή 13 Οκτωβρίου 2017 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**